Κυρίες και κύριοι συνάδελφοι, αρχίζει η συνεδρίαση. [[Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις]] Εισερχόμαστε στην ημερήσια διάταξη της ΝΟΜΟΘΕΤΙΚΗΣ ΕΡΓΑΣΙΑΣ Συνέχιση της συζήτησης επί του σχεδίου νόμου του Υπουργείου Οικονομικών: «Κύρωση του Κρατικού Προϋπολογισμού οικονομικού έτους 2022». Τον λόγο έχει ο Βουλευτής της Νέας Δημοκρατίας κ. Βασίλειος Οικονόμου για επτά λεπτά. Θα σας παρακαλέσω όλους να κρατάτε τον χρόνο για να μπορέσουμε να τελειώσουμε τον κατάλογο των ομιλητών.
Ερχόμενος σήμερα εδώ στην Αίθουσα ως πρώτος ομιλητής σκεφτόμουν τα λόγια της πιστής και αφοσιωμένης επί πολλά χρόνια συνεργάτιδάς μου που μου έλεγε χτες το βράδυ «μην ξαναξεκινήσεις την ομιλία σου αριθμώντας πόσους προϋπολογισμούς έχεις μιλήσει αυτά τα χρόνια». Και λέω να μην το επαναλάβω γιατί κάποιος θα δει τα Πρακτικά και θα πει στη συνέχεια ότι με τα ίδια ξεκινάω. Αλλά τώρα που το σκέφτομαι, κύριε Υπουργέ, θα πω μιλώντας στον εικοστό πρώτο προϋπολογισμό της κοινοβουλευτικής μου πορείας, ότι θα πρέπει να λέει ο κάθε Βουλευτής τη συνεισφορά του, την παρουσία του ή τη συμμετοχή του σ' αυτά τα πολιτικά δρώμενα της χώρας, να κάνει κι αυτός, βλέποντας αυτή τη χρονική διαδρομή του, την πορεία της πολιτικής, των πολιτικών, των πολιτικών καταστάσεων και να κάνει την αξιολόγησή του. Να δει το σημείο αναφοράς, να παίρνει τις αποφάσεις του και να κάνει την τελική του αξιολόγηση. Ο τρίτος προϋπολογισμός της Κυβέρνησης Μητσοτάκη είναι πραγματικά μια κομβική στιγμή στην πορεία αυτής της Κυβέρνησης αλλά και της χώρας. Μετά από μια πολύ δύσκολη δεκαετία τα τρία αυτά χρόνια της μετάβασης σε μια κανονικότητα δοκιμάστηκαν από πολύ μεγάλα γεγονότα. Μερικά παγκόσμιας σημασίας όπως είναι η πανδημία αλλά και άλλα με σφοδρές και σκληρές πολιτικές συγκρούσεις και καταστάσεις σε όλα τα επίπεδα, όπως τα ελληνοτουρκικά, το μεταναστευτικό, η κλιματική αλλαγή με τις μεγάλες φυσικές καταστροφές. Στοιχεία τα οποία διέκριναν αυτή την περίοδο και έδειξαν ότι αυτή η Κυβέρνηση έχει σχέδιο για την πορεία της, σχέδιο και για την πορεία της χώρας. Αυτό το σχέδιο κατατίθεται σήμερα για την επόμενη χρονιά. Δυόμιση χρόνια κυβέρνησης. Είμαστε στον τρίτο χρόνο της διακυβέρνησης. Είμαστε μπροστά στην τελική ευθεία. Και νομίζω ότι αυτό που καταθέτει η Κυβέρνηση δείχνει την ύπαρξη του σχεδίου το οποίο θέλει και ο μέσος πολίτης της χώρας. Να νιώσει τη σιγουριά και την ασφάλεια ότι η ηγετική ομάδα της χώρας έχει ένα σχέδιο. Ένα σχέδιο για να αντιμετωπίσει την πανδημία. Η δύσκολη αυτή και πρωτοφανής κατάσταση δείχνει πως η Κυβέρνηση την αντιμετωπίζει και φέρνει σε αντιπαράθεση τις υστερικές κραυγές της Αντιπολιτεύσεως η οποία δεν ενθυμείται ή κάνει ότι δεν θυμάται -αλλά αυτός ο λόγος δεν έχει απήχηση- ότι μόλις πριν από τρία χρόνια το ζητούμενο σ' αυτή τη χώρα ήταν μια μονάδα εντατικής θεραπείας για τον τραυματία από ένα τροχαίο ή από έναν ο οποίος επλήγη από εγκεφαλικό. Δηλαδή, για την τρέχουσα υγειονομική κατάσταση της χώρας, δυστυχώς ογδόντα και ενενήντα συμπολίτες μας ήταν στις καθημερινές λίστες αναμονής για να μπορέσουν να έχουν πρόσβαση στο κρεβάτι της εντατικής θεραπείας. Σήμερα, αυτός ο καταγγελτικός και υστερικός λόγος πολλές φορές δείχνει πόσο ρηχή είναι η αντιπολιτευτική προσέγγιση. Δίνει την εικόνα της σύγκρισης υπέρ της Κυβέρνησης. Αλλά μήπως δεν θυμόμαστε όλοι την καταδικαστική στάση εδώ μέσα στην Αίθουσα απέναντι στο μόνο εναλλακτικό σχέδιο για τα εθνικά ζητήματα και την εξωτερική πολιτική, δηλαδή τη συμφωνία με τη Γαλλία; Πάλι είχαμε κραυγές που αντιπολιτεύονταν τις αυτονόητες δυνατότητες που μπορεί να έχει μια χώρα η οποία ψάχνει μια πολυσχιδή εξωτερική πολιτική. Αλλά αυτοί δεν ήταν εκείνοι που είχαν τις δόλιες καταγγελίες όταν οι ελληνικές δυνάμεις υπερασπίζονταν τα σύνορα ή στον Έβρο ή στα νησιά του Αιγαίου απέναντι στα οργανωμένα συστήματα επιβούλευσης της εθνικής ανεξαρτησίας μέσα από την συγκεκριμένη τακτική των μεταναστευτικών ροών οι οποίες προσπάθησαν να αποσταθεροποιήσουν τη χώρα; Αυτές οι δόλιες καταγγελίες δεν καταγράφηκαν; Δεν είναι αυτό που κάνει τη μεγάλη διαφορά του δικού μας σχεδίου; Σήμερα πήρε ανάσα η χώρα. Γιατί; Γιατί έκαναν το πατριωτικό τους καθήκον οι δυνάμεις στα σύνορα. Το αυτονόητο. Και σήμερα έχουμε πάρει ανάσα. Αυτές είναι οι σκέψεις που νομίζω ότι κάνει ο κάθε πολίτης όταν στις απανωτές δεκάδες, εκατοντάδες μετρήσεις που γίνονται καθημερινά ή κάθε εβδομάδα, δίνουν αυτό το προβάδισμα το οποίο βέβαια ενοχλεί αυτούς τους οποίους δεν έχουν σχέδιο και μια συγκεκριμένη πρόταση απλά αλαλάζουν πανικόβλητοι και απέναντι σε μια κυβέρνηση η οποία με σταθερότητα οδηγεί το τιμόνι της χώρας. Δεν μπορούμε όμως να κάνουμε κάτι άλλο. Η καταγραφή πάντα γίνεται μέσα εδώ στην Αίθουσα και κάθε τέσσερα χρόνια στις κάλπες. Νομίζω ότι αυτός ο τρίτος χρόνος είναι το virage για να μπούμε στην τελική ευθεία. Για να θυμηθώ λίγο τα αθλητικά μου. Το πέρασμα του virage και η εικόνα και η προσπάθεια που έχει κάνει η Κυβέρνηση δείχνει ότι το 2023 θα είναι η τελική ευθεία και πραγματικά θα κόψει πρώτη το νήμα. Γιατί; Γιατί ο ελληνικός λαός πιστεύει ακράδαντα ότι αυτή η Κυβέρνηση έχει όλα τα εχέγγυα να του εξασφαλίσει την πορεία του με σχέδιο, με κοινωνικό πρόσωπο και με πατριωτικό φρόνημα. Αυτά τα στοιχεία πρέπει να τα έχει μια κυβέρνηση. Ευτυχώς βρέθηκε και νομίζω ότι είναι αυτή η Κυβέρνηση και ο Κυριάκος Μητσοτάκης και τα στελέχη που τον στηρίζουν και τον συνοδεύουν, που θα έχουν αυτήν την σταθερή υποστήριξη από τον ελληνικό λαό. Σήμερα, εδώ στη Βουλή, εγώ τουλάχιστον κάνω το καθήκον μου και υποστηρίζω για άλλη μια φορά τον προϋπολογισμό της Κυβερνήσεως. (Χειροκροτήματα από την πτέρυγα της Νέας Δημοκρατίας)
Ευχαριστώ πολύ, κύριε συνάδελφε. Τον λόγο έχει τώρα η κ. Νοτοπούλου εκ μέρους του ΣΥΡΙΖΑ.
Ευχαριστώ, κυρία Πρόεδρε. Κυρίες και κύριοι συνάδελφοι, σήμερα συζητούμε τον προϋπολογισμό του 2022. Συζητούμε, όμως, πάνω σε σαθρά θεμέλια γιατί πώς μπορείς άραγε να οικοδομήσεις μία αναπτυξιακή, μία αισιόδοξη έστω, προοπτική για την ελληνική κοινωνία, για τους νέους, για τους εργαζόμενους ή για τους ηλικιωμένους όταν δεν έχεις διδαχθεί τίποτα από το πρόσφατο παρελθόν; Αναρωτιέμαι, λοιπόν, πώς με αυτόν τον προϋπολογισμό εσείς διατείνεστε πως θα εγγυηθείτε τις αντοχές του Εθνικού Συστήματος Υγείας όταν στην πραγματικότητα περικόπτετε τις δαπάνες για το ΕΣΥ εν μέσω πανδημίας; Πώς θα εγγυηθείτε την κοινωνική συνοχή με συμπιεσμένους τους μισθούς και την ακρίβεια να περνά ως οδοστρωτήρας πάνω από τα νοικοκυριά; Πώς θα πετύχετε το στοίχημα της ανάπτυξης με τους πόρους του Ταμείου Ανάκαμψης να κατευθύνονται για την ευημερία μόνο λίγων, μόνο συγκεκριμένων; Δεν θα επεκταθώ περισσότερο στον διπλό κλοιό, στον οποίο έχετε θέσει τη χώρα. Πολλάκις και ο Πρόεδρος του ΣΥΡΙΖΑ και εμείς το έχουμε επισημάνει, αλλά δεν ιδρώνει το αυτί σας από την κοινωνική απόγνωση, δεν ιδρώνει καν από τη συλλογική αβεβαιότητα, από το μηδενικό εισόδημα για τόσες χιλιάδες εργαζόμενους. Η δε επιτελική σας απάθεια απέναντι στα πραγματικά προβλήματα της κοινωνίας, μάς ξεπερνά. Γιατί εδώ μιλάμε με το βάρος πάνω από δεκαεννιά χιλιάδων απωλειών. Είναι πρωτοφανές η κοινωνία να περιμένει τη νέα χρονιά με μόνη βεβαιότητα την επιδείνωση της υφιστάμενης κατάστασης σε όλα τα μέτωπα, στο μέτωπο της πανδημίας, στο μέτωπο της ακρίβειας, στις αναρίθμητες ανατιμήσεις, στους λογαριασμούς των ΔΕΚΟ, όπου καθρεφτίζεται καθαρά ο θρίαμβος του επιτελικού κράτους, στους λογαριασμούς της μισθοδοσίας όπου οι εισροές εξαφανίζονται μόλις ο μήνας φτάσει στα μισά του. Αβίωτη η καθημερινότητα της ελληνικής κοινωνίας, αβίωτη καθημερινότητα είναι αυτή που έχετε εξασφαλίσει στους Έλληνες και τις Ελληνίδες. Περιμένετε ανάκαμψη με μειωμένο πρόγραμμα επενδύσεων; Δεν έχουμε σχόλιο. Αλλά να μιλήσουμε λίγο για τον τουρισμό: Βαριά βιομηχανία της χώρας, λέμε. Παρά τις τυμπανοκρουσίες του Υπουργείου Τουρισμού, εμείς είχαμε προειδοποιήσει. Δεν θέλαμε να είμαστε μάντης κακών, ευτυχώς όμως επαναλάβατε ακριβώς τα ίδια λάθη, ακριβώς τις ίδιες παλινωδίες και δεν είχε τελειώσει η χρονιά. Όσον αφορά, δε, τις επιχειρήσεις του τουρισμού, κύριε Υπουργέ και τους εργαζόμενους στον κλάδο, συνεχίσατε για άλλη μια φορά απλά να τους εμπαίζετε. Έχετε δώσει πάρα πολύ λίγα, πολύ αργά. Ακόμα δεν έχουν πάρει επιδόματα ανεργίας οι εποχικά εργαζόμενοι στον τουρισμό. Αν μιλήσουμε, δε, για τα προγράμματα επιδότησης στους κλάδους του τουρισμού, του επισιτισμού και εκεί τα αποτελέσματα είναι πραγματικά τραγικά. Στο πρόγραμμα τουρισμού 5% επιδότηση του κύκλου εργασιών στα καταλύματα. Έχετε αποκλείσει εννιά στις δέκα επιχειρήσεις. Προϋπολογίσατε 350.000.000 ευρώ και δίνετε 116.000.000 ευρώ. Στο πρόγραμμα της εστίασης, ακριβώς τα ίδια. Αποκλείσατε το 72% των επιχειρήσεων. Γιατί δεν έχετε άρει όλα αυτά τα κριτήρια που στερούν από τις επιχειρήσεις τη δυνατότητα ένταξής τους σε αυτά τα προγράμματα στήριξης, έστω αυτά τα μικρά; Σας το έχουμε ζητήσει από τον Νοέμβριο του 2020 με ερώτηση στη Βουλή και σας το επαναλαμβάνουμε με πρόσφατη ερώτηση. Ας δούμε πιο συγκεκριμένα τι προβλέπεται στον προϋπολογισμό για τον τομέα του τουρισμού. Επιπλέον 17.000.000 ευρώ από το πρόγραμμα δημοσίων επενδύσεων, όμως για μία καταχρηστική νομικώς πρωτοβουλία εκχώρησης δημόσιων αρμοδιοτήτων του Υπουργείου Τουρισμού και του ΕΟΤ, όχι στο ξενοδοχειακό επιμελητήριο, με το οποίο θα συμφωνούσαμε, αλλά μέσω αυτού σε μία ιδιωτική μη κερδοσκοπική εταιρεία. Πάμε να δούμε το Ταμείο Ανάκαμψης; Μηδενικό το ποσό που δίνετε. Πλην 10.000.000 ευρώ, δηλαδή 0,3% από τα 3.000.000 ευρώ που είχατε πει ότι θα δώσετε για το 2022, αν βέβαια καταφέρετε να τα εκταμιεύσετε και αυτά. Το 2021 δεν καταφέρατε να εκταμιεύσετε ούτε ένα ευρώ. Το ΕΣΠΑ είναι μειωμένο κατά 30%. Και αυτό δείχνει μια αδυναμία του Υπουργείου Τουρισμού να απορροφήσει ευρωπαϊκούς πόρους. Έχουμε, λοιπόν, μία σειρά από δυσμενή μέτρα. Σταματάτε το πρόγραμμα επιδοτήσεων του ΟΑΕΔ, του κοινωνικού τουρισμού, μείον 40%, κανένα ουσιαστικό μέτρο στήριξης τουρισμού και επιχειρηματικότητας και στερείτε και από τον τουρισμό, τον πυλώνα της εθνικής μας οικονομίας, τη δυνατότητα ενίσχυσής του από το Ταμείο Ανάκαμψης. Ψίχουλα, λοιπόν, σε επιδόματα, ψίχουλα στην υγεία. Να σας πω για τη Θεσσαλονίκη που βρίσκεται σε κατάσταση burn out; Ήδη από το φθινόπωρο ήμασταν στο 100% πληρότητα στις ΜΕΘ. Εντάξει βέβαια η νοσηλεία εκτός ΜΕΘ σχετίζεται, σύμφωνα και με την αποκάλυψη της τελευταίας μελέτης του κ. Τσιόδρα με 87% αυξημένη θνητότητα, έναντι με τη νοσηλεία μέσα σε μονάδες εντατικής θεραπείας. Τι έχει άραγε να πει η Κυβέρνησή σας απέναντι σε αυτούς τους ανθρώπους; Τι έχει να πει ο ίδιος ο Πρωθυπουργός; 42% των θανάτων προέρχεται από τη βόρεια Ελλάδα και τα νοσοκομεία της Θεσσαλονίκης. Να μιλήσουμε κι άλλο για τη Θεσσαλονίκη; Ψίχουλα στη Θεσσαλονίκη συνολικά. Δεν μας προκαλεί έκπληξη αυτό, διότι την τιμωρείτε τη Θεσσαλονίκη. Μεροληπτείτε εις βάρος της. Ακυρώσατε μελέτες που είχαν εξασφαλισμένη χρηματοδότηση, ακυρώσατε έργα από το μετρό, από την απόσπαση των αρχαίων, από τις αποζημιώσεις που καλείται η χώρα να πληρώσει, από το διαμετακομιστικό κέντρο, από τη σιδηροδρομική Εγνατία, από τα λεωφορεία του ΟΑΣΘ που δεν φέρατε, από τα νοσοκομεία που δεν φτιάχνετε. Στερείτε κρίσιμες υποδομές, αδρανείτε, μας γυρίζετε εκατό χρόνια πίσω. Ο προϋπολογισμός, λοιπόν, κυρίες και κύριοι συνάδελφοι, βρίσκεται μακριά από τις ανάγκες της κοινωνίας, δεν αντιμετωπίζει τα προβλήματα ρευστότητας μικρών και μεσαίων επιχειρήσεων, δεν στηρίζει το εισόδημα των εργαζομένων, δεν θωρακίζει την ελληνική οικογένεια από το κλίμα ακρίβειας. Για ακόμα μια φορά δεν ενισχύει το Εθνικό Σύστημα Υγείας και το κοινωνικό κράτος. Είναι ένας προϋπολογισμός που χάνει χρυσές ευκαιρίες, την ευκαιρία που δίνει το Ταμείο Ανάκαμψης, που αφήνει τον τουρισμό πραγματικά παροπλισμένο. Όσο για τη Θεσσαλονίκη επισφραγίζει για άλλη μια φορά την ιδεοληπτική εγκατάλειψή της από την Κυβέρνηση. Είναι ένας προϋπολογισμός που φανερώνει το ζοφερό μέλλον που εσείς έχετε επιφυλάξει για την ελληνική κοινωνία. Σας ευχαριστώ.
Κι εγώ σας ευχαριστώ, κυρία συνάδελφε. Τον λόγο τώρα έχει ο κ. Βασιλειάδης από τη Νέα Δημοκρατία.
Ευχαριστώ, κύριε Πρόεδρε. Κύριοι Υπουργοί, αγαπητές και αγαπητοί συνάδελφοι, ανατρέχοντας στην περσινή ομιλία μου στην αντίστοιχη συζήτηση για τον προϋπολογισμό του 2021 ξαναθυμήθηκα τον βαθμό στον οποίο όλος ο σχεδιασμός της οικονομικής πολιτικής κινούνταν γύρω από την πανδημία και τις επιπτώσεις της. Είχα αναφέρει τότε πως δύο και μόνο προτεραιότητες πρέπει να έχει η οικονομική πολιτική της χώρας για το 2021: Πρώτον, την προστασία της εργασίας και της επιχειρηματικότητας και δεύτερον την ανασυγκρότηση της ελληνικής οικονομίας και την επιστροφή στην ανάπτυξη. Πράγματι, το Υπουργείο Οικονομικών, αλλά και η Κυβέρνηση εν συνόλω, εστίασε στις δύο προτεραιότητες αυτές, με αποτέλεσμα σήμερα, παρ' ότι έχουμε ακόμα δρόμο μπροστά μας, όσον αφορά το υγειονομικό σκέλος της πανδημίας, να μπορούμε να μιλάμε για ανάκαμψη της ελληνικής οικονομίας, θετικούς και υψηλούς ρυθμούς ανάπτυξης και εν γένει επιστροφή στην κανονικότητα. Η Κυβέρνηση έθεσε σε εφαρμογή εκτεταμένα μέτρα στήριξης των νοικοκυριών και των επιχειρήσεων, ύψους 43,3 δισεκατομμυρίων ευρώ για την τριετία 2020 - 2022, διαμορφώνοντας το τρίτο μεγαλύτερο πακέτο στήριξης οικονομίας στην Ευρωζώνη και τέταρτο παγκοσμίως, σύμφωνα με έκθεση του Ευρωπαϊκού Μηχανισμού Σταθερότητας. Στηρίξαμε την παραγωγή και τους σημαντικούς κλάδους της οικονομίας, όπως ο τουρισμός ή ο πρωτογενής τομέας. Για παράδειγμα, για πρώτη φορά μετά από χρόνια η ελληνική Κυβέρνηση βρίσκεται εμπράκτως δίπλα στον αγρότη. Θα αναφέρω μόνο την επιχορήγηση του ΕΛΓΑ από τον κρατικό προϋπολογισμό και μάλιστα αναδρομικά για τα έτη 2011 έως 2017. Επιπλέον, για την αντιμετώπιση της πανδημίας έγιναν σημαντικές επενδύσεις στον χώρο της υγείας, συνολικά πάνω από 25% του ΑΕΠ για τη διετία 2020-2021. Την ίδια στιγμή, η χρηστή διαχείριση σε συνδυασμό με την προσέλκυση εμβληματικών επενδύσεων και την ανάκτηση της εμπιστοσύνης των αγορών προς τη χώρα, είχαν ως αποτέλεσμα την ανάκαμψη της ελληνικής οικονομίας. Ο προϋπολογισμός προβλέπει ότι η χρονιά θα κλείσει με ανάπτυξη 6,9% επίδοση, που σύμφωνα με στοιχεία της EUROSTAT είναι από τις καλύτερες στην Eυρωζώνη, ενώ το διαθέσιμο εισόδημα στην Ελλάδα αυξήθηκε κατά 7,3%, σύμφωνα με την Ευρωπαϊκή Κεντρική Τράπεζα. Επιπλέον, είχαμε την καλύτερη επίδοση μεταξύ όλων των χωρών της Ευρωζώνης στη μείωση της ανεργίας, χωρίς αυτό, βέβαια, να σημαίνει πως δεν παραμένει ένα μεγάλο πρόβλημα, ειδικά για τους νέους ανθρώπους. Με αυτούς τους ρυθμούς το 2022 προβλέπεται ότι θα υπερβούμε το ΑΕΠ του 2019 ανακτώντας πλήρως τις απώλειες λόγω της πανδημίας. Ας δούμε όμως τα στοιχεία του προϋπολογισμού για το 2022. Τα έσοδα του κράτους προβλέπονται αυξημένα κατά 438 εκατομμύρια ευρώ, δηλαδή, περίπου 1% επάνω από την πρόβλεψη του μεσοπρόθεσμου πλαισίου δημοσιονομικής στρατηγικής. Ωστόσο, πρέπει να τονίσουμε ότι τα αυξημένα έσοδα που προβλέπονται θα προέλθουν αποκλειστικά από την επανεκκίνηση της οικονομίας και όχι από την επιβολή νέων φόρων. Ο προϋπολογισμός του 2022 δεν περιέχει μέτρα λιτότητας, οι δαπάνες παρουσιάζουν, επίσης, αύξηση, κυρίως λόγω των παρεμβάσεων για την αντιμετώπιση της πανδημίας. Χαρακτηριστικά αναφέρω πως από τις προβλεπόμενες προσλήψεις στο δημόσιο, αυτές που αφορούν στον τομέα της υγείας για το 2022 θα καλύψουν το 29% των συνολικών διορισμών. Αυτό σημαίνει ότι το σύστημα θα ενισχυθεί με περίπου έξι χιλιάδες άτομα. Παρά τις κραυγές ορισμένων ακόμη και σε αυτήν εδώ την Αίθουσα, θεραπεύουμε τις χρόνιες αδυναμίες του ΕΣΥ που έγιναν τόσο έντονα αισθητές κατά την περίοδο της πανδημίας. Επιπλέον, το κράτος συμμετέχει στην ανάπτυξη με 7,8 δισεκατομμύρια ευρώ για δημόσιες επενδύσεις. Μόνο στο Ταμείο Ανάκαμψης εντάχθηκαν σαράντα οκτώ έργα, ενώ αξιοποιούνται πόροι του ταμείου ύψους 1,5 δισεκατομμυρίου ευρώ ειδικά για την υγεία για την ενίσχυση, τη βελτίωση και τη μεταρρύθμιση της πρωτοβάθμιας φροντίδας των νοσοκομείων, της πρόληψης και της ψηφιακής υγείας. Την πολιτική της Κυβέρνησης για ουσιαστικές επενδύσεις σε δημόσια έργα την βλέπουμε ακόμη πιο έντονα στην ελληνική περιφέρεια. Στην Πέλλα, μπαίνουν σε οριστική τροχιά υλοποίησης μέσω ΣΔΙΤ ο οδικός άξονας Θεσσαλονίκη-Γιαννιτσά-Έδεσσα, ένα ύψιστης σημασίας έργο για την ανάπτυξη της περιφερειακής ενότητας, αλλά και άλλα έργα, όπως το Φράγμα του Αλμωπαίου Ποταμού ή το νέο Δικαστικό Μέγαρο στην Έδεσσα. Επίσης, δρομολογούνται επενδύσεις και στο ενεργειακό δίκτυο της χώρας με έμφαση στις ανανεώσιμες πηγές ενέργειας, τα μεταβατικά καύσιμα, τις νέες τεχνολογίες και την εξοικονόμηση. Ένα παράδειγμα είναι η Πέλλα όπου ήδη ξεκινάει στα Γιαννιτσά η ανάπτυξη δικτύου φυσικού αερίου από την ανάδοχη εταιρεία που επελέγη από τη ΔΕΔΑ, ενώ παράλληλα θα αναπτυχθεί από ιδιώτη αντίστοιχο δίκτυο στην Έδεσσα και στη Σκύδρα και ξεκινούν οι συζητήσεις και για την Αλμωπία. Το ισοζύγιο του προϋπολογισμού προβλέπει χρέωση 7%, μειωμένο σε σχέση με το 2020 και ελαφρώς μικρότερο από την πρόβλεψη του μεσοπρόθεσμου, ενώ αναμένεται διαρκώς μειούμενη τάση για τα επόμενα έτη, καθιστώντας εφικτό τον στόχο για επιστροφή σε πρωτογενή πλεονάσματα μετά το 2023. Ένα ακόμη σημαντικό μέγεθος είναι ο αυξημένος πληθωρισμός, τον οποίο όλοι βιώνουμε στην καθημερινότητά μας ειδικά το τελευταίο δίμηνο. Σύμφωνα με την ΕΛΣΤΑΤ, μόνο τον Νοέμβριο σημειώθηκε στη χώρα μας άνοδος 4,8% του πληθωρισμού. Παρ' όλα αυτά, οι αναλύσεις συγκλίνουν στο ότι η άνοδος αυτή είναι αποτέλεσμα διεθνών εξελίξεων και κάτω του αντίστοιχου ευρωπαϊκού μέσου όρου. Άρα, μιλάμε για ένα παροδικό φαινόμενο και γι' αυτό η πρόβλεψη για το σύνολο του 2022 είναι της τάξεως του 0,8%. Συμπερασματικά, κύριε Πρόεδρε, το κείμενο που έχουμε μπροστά μας παραμένει πιστό στις αρχές της οικονομικής αποτελεσματικότητας και της κοινωνικής δικαιοσύνης που εξέφρασε ο Πρωθυπουργός Κυριάκος Μητσοτάκης από την πρώτη στιγμή της ανάληψης της διακυβέρνησης της Νέας Δημοκρατίας. Με συνέπεια και μεθοδικότητα, παρά τις πρωτοφανείς δυσκολίες που κλήθηκε να αντιμετωπίσει η Κυβέρνηση βελτιώνει το επενδυτικό περιβάλλον της χώρας, βελτιώνει τις υπηρεσίες προς πολίτες, επενδύει στην υγεία και στην παιδεία και θωρακίζει την άμυνα της χώρας. Καλώ, λοιπόν, το Σώμα να κυρώσει τον κρατικό προϋπολογισμό οικονομικού έτους 2022. Σας ευχαριστώ.
Σας ευχαριστούμε, κύριε συνάδελφε. Τον λόγο έχει ο κ. Πάνας από το Κίνημα Αλλαγής.
Ευχαριστώ, κυρία Πρόεδρε. Κυρίες και κύριοι Βουλευτές, για άλλη μια χρονιά -και ελπίζω φέτος να είναι η τελευταία- η συζήτηση για τον προϋπολογισμό μας βρίσκει σε κατάσταση αγωνίας για την εξέλιξη της υγειονομικής κρίσης και τις πολυεπίπεδες επιπτώσεις της. Δυστυχώς, δεν υπήρξε τελικά ο κατάλληλος χειρισμός και συνεχίζουμε να θρηνούμε καθημερινά μεγάλο αριθμό θυμάτων. Δεν χωρά αμφιβολία πια πως η εξέλιξη της πανδημίας ανέδειξε την αδυναμία της Κυβέρνησης να αντιμετωπίσει όχι μόνο τα υγειονομικά ζητήματα, αλλά και άλλα εξίσου σημαντικά της. Λίγες ημέρες μετά τις εθνικές εκλογές του 2019 και συγκεκριμένα στις 10 Ιουλίου καιρικά φαινόμενα μεγάλης έντασης έπληξαν τη Χαλκιδική με τραγικό απολογισμό επτά νεκρούς, δεκάδες τραυματίες και πολλές υλικές ζημιές. Σήμερα, 16 Δεκεμβρίου του 2021, επαγγελματίες και πολίτες που είδαν τους κόπους χρόνων να διαλύονται σε λίγα λεπτά, ακόμα και τα ίδια τα σπίτια τους, δεν έχουν ακόμη αποζημιωθεί. Σαν να μη φτάνει αυτό, για άλλη μια χρονιά δεν έγινε και δεν προβλέπεται να γίνει κάτι σε επίπεδο σχεδιασμού διαχείρισης καταστροφών για την Περιφερειακή Ενότητα Χαλκιδικής. Η Χαλκιδική υστερεί σε υποδομές και νιώθω υπόχρεος να αναφέρω ξανά αυτά που πέρυσι και κατά τη συζήτηση για τον προϋπολογισμό, ανέφερα. Δεν έχουν καν προχωρήσει οι μελέτες ώστε να ολοκληρωθεί το λιμάνι της Ουρανούπολης, δεν έχει υπάρξει καμμία εξέλιξη στο οδικό δίκτυο Πολυγύρου-Τρυπητή-Ουρανούπολης που συνδέει την προ Άθω περιοχή και αποτελεί μεγάλο πόλο έλξης χιλιάδων θρησκευτικών ή μη επισκεπτών, το φράγμα του Χαβρία που τόσο περιμέναμε αφήνει εκτός υδροδότησης το μεγαλύτερο μέρος της Χαλκιδικής και ειδικά την περιοχή της Κασσάνδρας, ενώ ο αγροτικός πληθυσμός πλήττεται συνεχώς σημαντικά και δεν έχει πάρει ακόμα τις αποζημιώσεις τις οποίες περίμενε στο κομμάτι της βρώσιμης ελιάς. Κύριοι Υπουργοί, κυρίες και κύριοι συνάδελφοι, ο προϋπολογισμός αυτός δεν είναι οικονομικά βιώσιμος, αλλά ούτε και δίκαιος σε κοινωνικό επίπεδο και πραγματικά με τα επικοινωνιακά τεχνάσματα και με τις βαρύγδουπες δηλώσεις εντυπωσιασμού δεν φτάνουμε στο ουσιαστικό μέρος. Αντιλαμβανόμαστε πλήρως πως προσπαθείτε να παρουσιάσετε μέσω της αιτιολογικής έκθεσης του προϋπολογισμού και μέσω των συνεχών δημοσιευμάτων το 2022 ως έτος ολικής επαναφοράς και επιστροφής στην κανονικότητα. Εν τούτοις, πρόκειται για έναν κρατικό προϋπολογισμό που δεν ανταποκρίνεται στους καιρούς και ρωτώ: Πόσο τελικά θα κοστίσει η ολική επαναφορά της χώρας στο 2019; Θα επανακάμψουν όλοι οι πολίτες; Και ποιο το επιθυμητό status quo στο οποίο επιθυμείτε να επιστρέψει η χώρα και σε ποια κανονικότητα αναφέρεστε; Πραγματικά, είναι απορίας άξιο πώς γίνεται το βλέμμα του κρατικού προϋπολογισμού να είναι στραμμένο στο παρελθόν, πόσω μάλλον στο 2019, όπου η χώρα μας ήταν ιδιαίτερα ακριβή σε όρους ισοτιμίας αγοραστικής δύναμης, πριν ακόμα μάλιστα ξεκινήσει η ραγδαία άνοδος του πληθωρισμού το 2021 και όπου, σύμφωνα με τα τελευταία διαθέσιμα συγκριτικά στοιχεία της Ευρωπαϊκής Επιτροπής, η Ελλάδα κατείχε την τρίτη πιο υψηλή φορολογία κατανάλωσης στην Ευρώπη και την τέταρτη πιο υψηλή έμμεση φορολογία στην Ευρωπαϊκή Ένωση ανάμεσα στις υπόλοιπες είκοσι επτά χώρες της Ευρωπαϊκής Ένωσης. Και δεν θέλω πραγματικά να επιμείνω σε γεγονότα τα οποία πληθώρα συναδέλφων επισήμαναν, όπως για παράδειγμα ότι η ελληνική οικονομία πλήρωσε το πιο ακριβό δημοσιονομικό εισιτήριο στην Ευρώπη και ένα από τα πιο ακριβά στον κόσμο για ένα ταξίδι τελικά ανάπτυξης, το οποίο υστερεί σε σχέση με τις ευρωπαϊκές χώρες. Και ναι, κανείς δεν αμφισβητεί την ανάπτυξη του 2021 και ειδικά αυτή του τρίτου τριμήνου, αλλά ας αφήσουμε το δέντρο και ας δούμε το δάσος. Και επανέρχομαι, λοιπόν, στην περιβόητη επιστροφή στην κανονικότητα του καθεστώτος υστέρησης -θα πω εγώ ότι βρισκόμαστε σε ένα καθεστώς συντήρησης- στην κανονικότητα, στην οποία η χώρα μας αυτή τη στιγμή βρίσκεται καθηλωμένη σε ένα προβληματικό παραγωγικό μοντέλο, με φιλοεπενδυτικά στατιστικά σχέδια τα οποία δεν φέρνουν ουσιαστικά το αποτέλεσμα το οποίο ζητάμε. Σχετικά με τον πολύπαθο τώρα αγροτικό τομέα, που έχω την τιμή να έχω αναλάβει κοινοβουλευτικά μέσω του Κινήματος Αλλαγής, θεωρώ ότι ελάχιστη αναπτυξιακή διάσταση δόθηκε το προηγούμενο χρονικό διάστημα σε ό,τι αφορά σε ένα αναπτυξιακό και βιώσιμο σχέδιο το οποίο έπρεπε πραγματικά να υπάρχει. Ο αγροτικός κόσμος αναμένεται να βρεθεί έναν ακόμα χρόνο αντιμέτωπος με τεράστιες φορολογικές επιβαρύνσεις, με την κλιματική και ενεργειακή κρίση να περιορίζουν όχι μόνο την ανταγωνιστικότητα των προϊόντων, αλλά και την ίδια τη βιωσιμότητα των δραστηριοτήτων τους, ενώ ταυτόχρονα οι δυσμενείς επιπτώσεις της εν λόγω κατάστασης μεταφέρονται στον καταναλωτή, του οποίου οι αντοχές έχουν εξαντληθεί. Χάσαμε, λοιπόν, την ευκαιρία που είχε η ελληνική γεωργία για ένα εθνικό στρατηγικό σχέδιο για την ανάπτυξή της. Χάσαμε, επίσης, την ευκαιρία που έδωσε η πανδημία, η οποία ομολογουμένως άλλαξε τα δεδομένα και έφερε τον πρωτογενή τομέα στο προσκήνιο σε νέα βάση για τη διατροφική ασφάλεια, την απασχόληση και φυσικά, τα θέματα κλιματικής αλλαγής. Και αναφέρομαι κυρίως στη νέα ΚΑΠ, κυρίες και κύριοι συνάδελφοι. Σήμερα, επίσης, θα επισημάνω πως ο προϋπολογισμός προβλέπει αστεία ποσά στο εθνικό σκέλος του Προγράμματος Δημοσίων Επενδύσεων που θα διατεθούν στη γεωργία, ενώ ισχνή παραμένει η χρηματοδότηση για την κτηνοτροφία, την αλιεία, όπως ελάχιστη είναι και η χρηματοδότηση που αφορά τη διάσταση της βιώσιμης ανάπτυξης στο πλαίσιο του προϋπολογισμού. Κυρίες και κύριοι Βουλευτές, έχουμε ένα τραπεζικό σύστημα πνιγμένο στη ρευστότητα, αλλά και από την άλλη, παρουσιάζεται πιστωτική κρίση. Έχουμε μια βαθιά προβληματική εικόνα στον χώρο της εργασίας, όπου μπορεί να μην υπάρχει υψηλότερη ανεργία στην Ευρωπαϊκή Ένωση, αλλά παραμένει η χώρα μας η μεγαλύτερη σε ανεργία νέων και γυναικών. Έχουμε έναν πληθωρισμό που ξεκίνησε να αυξάνεται ραγδαία το 2021. Έχουμε αυξήσεις στα κόστη στέγασης, αυξήσεις στα κόστη μεταφοράς, στα κόστη βασικών ειδών, ειδών διατροφής και είναι προφανές ότι οι παραπάνω αυξήσεις επιβαρύνουν πολύ περισσότερο τα μικρομεσαία νοικοκυριά σε σχέση με τα εύπορα. Εν κατακλείδι, ο προϋπολογισμός του 2022 δεν είναι σε θέση ούτε να προβλέψει ούτε και να υποστηρίξει τις αναγκαίες αναπτυξιακές παρεμβάσεις που η χώρα χρειάζεται όσο ποτέ. Παραμένει βαθιά ταξικός με τα φορολογικά βάρη να μην κατανέμονται ανάλογα με τις δυνατότητες κάθε πληθυσμιακής ομάδας, πόσω μάλλον σήμερα που η πανδημία COVID ανέδειξε τις παθογένειες στο πεδίο της υγείας, αλλά και στην ασφάλιση της χώρας και στην ιατροφαρμακευτική περίθαλψη των πολιτών μέχρι τις ελλείψεις του ιατρικονοσηλευτικού προσωπικού. Ευχαριστώ πολύ για τον χρόνο σας.
Και εγώ σας ευχαριστώ, κύριε συνάδελφε. Τον λόγο τώρα έχει εκ μέρους της Νέας Δημοκρατίας ο κ. Μπουκώρος.
Ευχαριστώ, κυρία Πρόεδρε. Κύριοι Υπουργοί, κυρίες και κύριοι συνάδελφοι, είναι η δεύτερη συνεχόμενη χρονιά που ο προϋπολογισμός επηρεάζεται από μία κρίση, η οποία μάλιστα φέτος είναι διπλή, αφού στις συνέπειες της πανδημίας ήρθαν να προστεθούν και εκείνες της ενεργειακής κρίσης. Αθροιστικά, βεβαίως, λειτουργούν πάντα και τα απόνερα της υπερδεκαετούς κρίσης. Εκτιμούν οι διεθνείς οργανισμοί ότι θα ξεκινήσει μια φάση εξομάλυνσης από την ερχόμενη άνοιξη, την οποία όλοι προσδοκούμε. Μέσα σε αυτές τις συνθήκες η ελληνική οικονομία με τις προσπάθειες της Κυβέρνησης επιχειρεί μια συνολική ανάταξη, μια συνολική επαναφορά. Βεβαίως, το διεθνές περιβάλλον κάθε άλλο παρά εύκολο είναι και ουσιαστικά μιλάμε για έναν οικονομικό πόλεμο, για μια προσπάθεια επιβίωσης. Και ποια είναι τα όπλα που έχει η ελληνική οικονομία, προκειμένου να ανταπεξέλθει σε αυτές τις πολύ δύσκολες συνθήκες; Κατά την άποψή μου, το βασικότερο είναι ένα: η αξιοπιστία που έχουμε κατακτήσει το τελευταίο διάστημα, η αξιοπιστία που επιτρέπει στη χώρα να δανείζεται με πολύ χαμηλά επιτόκια, ακόμα και κατά τη διάρκεια αυτής της περιόδου της μεγάλης αναταραχής, η αξιοπιστία που επιτρέπει στη χώρα να καταθέτει προτάσεις στην Ευρωπαϊκή Ένωση και να γίνονται αποδεκτές, να υιοθετούνται, όπως δις έγινε με προτάσεις του Κυριάκου Μητσοτάκη τόσο για το Green Pass όσο και για το κοινό χρέος για την αντιμετώπιση των συνεπειών της πανδημίας. Είναι η αξιοπιστία, κυρίες και κύριοι συνάδελφοι, τέλος, που επιτρέπει στη χώρα να χτίζει οικονομικές, αλλά και αμυντικές συμμαχίες με όλες τις χώρες της ευρύτερης περιοχής, ενισχύοντας τη θέση της στη διεθνή σκακιέρα. Παρ' όλα αυτά, τα μεγέθη της οικονομίας είναι πάντα κρίσιμα και το κρισιμότερο -κατά την άποψή μου- ιδιαίτερα όταν ο λόγος γίνεται για τον προϋπολογισμό, είναι οι ρυθμοί ανάπτυξης, είναι το μέγεθος του Ακαθάριστου Εθνικού Προϊόντος. Διότι μπορεί κατά καιρούς διάφοροι να ισχυρίζονται ότι όταν ευημερούν οι αριθμοί, δεν ευημερούν πάντα και οι άνθρωποι. Μπορεί να συμβαίνει και έχει συμβεί, ποτέ, όμως, δεν συνέβη να ταπεινώνονται οι αριθμοί και να ευημερούν οι άνθρωποι. Ως εκ τούτου, το κρισιμότερο μέγεθος της οικονομίας είναι το ΑΕΠ και οι ρυθμοί ανάπτυξης που αυτό παρουσιάζει. Για το 2021, σύμφωνα με τις μετριοπαθέστερες εκτιμήσεις και όπως αναγράφεται στον προϋπολογισμό, η ανάπτυξη στη χώρα θα ανέλθει στο 6,1%, αναθεωρημένη από το αρχικό 3,6%. Θα φτάσουμε στο 7%. Κύριε Υπουργέ, έχετε δίκιο, αλλά οι διεθνείς οργανισμοί κάνουν ακόμα πιο αισιόδοξες εκτιμήσεις και μιλάνε και για 10%. Εγώ εύχομαι το καλύτερο πραγματικά, γιατί όπως προείπα είναι το σημαντικότερο μέγεθος. Το 2022 προβλέπεται ανάπτυξη 4,5% και πάλι από τους υψηλότερους ρυθμούς στην Ευρωπαϊκή Ένωση και στην Ευρωζώνη. Βεβαίως, θα πρέπει αυτό το αναπτυξιακό προϊόν, κύριε Υπουργέ, αυτός ο πλούτος που δημιουργείται να βρει τη δίοδο διανομής σε όσο το δυνατόν περισσότερους πολίτες και αυτό δεν μπορεί οπωσδήποτε να γίνει με μια εκτεταμένη επιδοματική πολιτική. Η ανάπτυξη που έρχεται από τις επενδύσεις πρέπει να δίνει θέσεις εργασίας καλύτερα αμειβόμενες, γιατί οι μισθοί παραμένουν απελπιστικά χαμηλοί στην Ελλάδα και αυτό το αποδεχόμαστε όλοι. Είναι ο ίδιος ο Πρωθυπουργός που έχει δεσμευτεί για διπλή αύξηση μισθών το 2022. Και μιας και μιλάμε για μισθούς, να μιλήσουμε και για το άλλο κρίσιμο μέγεθος της οικονομίας που είναι η ανεργία, γιατί όλα αυτά είναι αλληλένδετα. Ανέλαβε η Νέα Δημοκρατία τον Ιούλιο του 2019 και η ανεργία ήταν 16,5% χοντρικά. Σήμερα, δυόμισι χρόνια μετά, είναι 13%. Απέχει πολύ από το να πάει στο 6% έως 8%, που είναι ένα αποδεκτό ποσοστό για τις χώρες του σκληρού πυρήνα της Ευρωζώνης, όμως, οι προσπάθειες συνεχίζονται και αυτό μπορεί να γίνει μόνο με τις επενδύσεις. Και οι επενδύσεις, κυρίες και κύριοι συνάδελφοι, θα αυξηθούν φέτος κατά 11,1% και κατά 23,4% το 2022. Είναι ο μόνος δρόμος, κύριε Υπουργέ. Δυστυχώς, όμως, κύριε Υπουργέ Ανάπτυξης, η δημόσια διοίκηση δεν ακολουθεί πλήρως τα νομοσχέδια που εδώ ψηφίζουμε και δυστυχώς θεωρία «λεφτόδεντρων» και μη ύπαρξης ανάγκης για επενδύσεις, επηρεάζει και στελέχη της δικής μας παράταξης. Με λύπη το παρατηρώ. Δεν δίνουμε τη σημασία που θα έπρεπε όλοι στο αντικείμενο του δικού σας Υπουργείου, που είναι το μόνο που μπορεί να μας βγάλει οριστικά από την κρίση. Θα μπορούσα να σας εξιστορήσω πάρα πολλά πράγματα από την ιδιαίτερη εκλογική μου περιφέρεια -αλλά ούτε ο χρόνος, ούτε ο τόπος το επιτρέπουν- για το πόσο δυσκολεύονται ακόμα οι επενδύσεις, επενδύσεις σύννομες, περιβαλλοντικά ουδέτερες, επενδύσεις που θα δώσουν θέσεις εργασίας. Ο πληθωρισμός αναμφίβολα παραμένει ένας σημαντικός κίνδυνος. Δεν ξεχνάμε ότι μέχρι τον Ιούνιο ήταν μηδενικός ο πληθωρισμός της χώρας και είναι, βεβαίως εισαγόμενος από τη διεθνή ενεργειακή κρίση και οπωσδήποτε θα κινηθεί φέτος στο μέγεθος του 4% έως 5%, πιέζοντας τα χαμηλότερα εισοδήματα, τους πιο αδύναμους πολίτες και οπωσδήποτε θα χρειαστούν μέτρα, αν δεν επανέλθουμε στο 0,8% που εκτιμάει ο προϋπολογισμός για το 2022. Κυρίες και κύριοι συνάδελφοι, κανείς δεν παραγνωρίζει ότι ο προϋπολογισμός που συζητάμε θα ψηφιστεί σε ένα κλίμα παγκόσμιας αβεβαιότητας και διεθνών πιέσεων τόσο από την πανδημία, όσο και από την κρίση. Μέσα σ' αυτό το κλίμα, όμως, η ελληνική οικονομία επιτυγχάνει φέτος τους υψηλότερους ρυθμούς ανάπτυξης και του χρόνου ένα ποσοστό ανάπτυξης που θα είναι και πάλι από τους υψηλότερους στην Ευρώπη. Πρέπει, είναι αναγκαίο, οπωσδήποτε να επιστρέψουμε στην πλήρη κανονικότητα, ώστε να επιτευχθούν ρυθμοί διαρκούς ανάπτυξης. Τότε και μόνο τότε θα έχουμε αφήσει πίσω μας οριστικά την κρίση. Ο προϋπολογισμός αναζωογονεί την ελπίδα της οικονομικής ανάπτυξης, γι' αυτό και τον στηρίζω με την ψήφο μου. Σας ευχαριστώ.
Και εγώ σας ευχαριστώ, κύριε συνάδελφε. Τον λόγο έχει εκ μέρους του ΣΥΡΙΖΑ ο κ. Παπαηλιού.
Κυρία Πρόεδρε, κυρίες και κύριοι συνάδελφοι, ο προϋπολογισμός του 2022 έχει κατατεθεί και συζητείται υπό καθεστώς διπλής «πανδημίας», κρίσης υγειονομικής και οικονομικής. Στον προϋπολογισμό του 2022, όπως επίσης και σε όλους τους προϋπολογισμούς, καταγράφονται αριθμοί. Οι αριθμοί από μόνοι τους δεν λένε κάτι. Το ζήτημα είναι πώς ερμηνεύονται και τι υποκρύπτεται πίσω από αυτούς. Έτσι, ο προϋπολογισμός του 2022 προβλέπει «βελτιωμένο» ρυθμό ανάπτυξης (4,5%) και επιπλέον υψηλή και απότομη δημοσιονομική προσαρμογή, προκειμένου να περιοριστεί το έλλειμμα και μάλιστα από το 7% στο 1,4% το 2023. Τι σημαίνουν αυτοί οι αριθμοί; Ο βελτιωμένος ρυθμός ανάπτυξης συνδέεται με τα δημοσιονομικά μέτρα στήριξης που ελήφθησαν κατά τη διάρκεια της πανδημίας, μέχρι τώρα, και το «άνοιγμα» της οικονομίας μετά το παρατεταμένο καθεστώς lockdown, δηλαδή το καθεστώς διακοπής της οικονομικής δραστηριότητας για τη μεγαλύτερη διάρκεια του έτους 2021. Η ανάπτυξη σχεδιάζεται για τους μεγάλους, τους ισχυρούς και τους ολίγους. Δεν αφορά τη μεγάλη κοινωνική πλειοψηφία, τους εργαζόμενους, τους νέους, τις μικρομεσαίες επιχειρήσεις, την περιφέρεια οι οποίες βρίσκονται στο στόχαστρο της κυβερνητικής πολιτικής, όπως αποτυπώνεται στα προγράμματα και τα αντίστοιχα χρηματοδοτικά εργαλεία. Σε αυτά περιλαμβάνονται το εθνικό σχέδιο «Ελλάδα 2.0» και το Ταμείο Ανάκαμψης και Ανθεκτικότητας, που έχουν καταρτιστεί βάσει του σχεδίου Πισσαρίδη, το οποίο έχει σαφή νεοφιλελεύθερο προσανατολισμό. Η δημοσιονομική προσαρμογή αυτής της τάξης και έκτασης σημαίνει συνέχιση και ενίσχυση της πολιτικής λιτότητας και περαιτέρω επιβάρυνση για τους πολλούς. Ο προϋπολογισμός δεν περιλαμβάνει κάποιο ουσιαστικό νέο μέτρο για να καταπολεμηθεί η ακρίβεια, όταν μάλιστα η επιβάρυνση των πολιτών, των νοικοκυριών και των επιχειρήσεων, από την αύξηση των τιμών του ηλεκτρικού ρεύματος και του φυσικού αερίου συμπαρασύρει και τις τιμές των πρώτων υλών (για τις επιχειρήσεις) και των ειδών ευρείας κατανάλωσης (για τα μικρομεσαία νοικοκυρι). Από πλευράς μας, είναι γνωστό ότι για την αντιμετώπιση της ακρίβειας έχουν προταθεί ενδεικτικά: η μείωση του ειδικού φόρου κατανάλωσης στην ενέργεια και η αύξηση του κατώτατου μισθού. Η επίθεση στο κοινωνικό κράτος, στην εργασία και στη μικρομεσαία επιχειρηματικότητα που είχε αρχίσει από τότε που η Νέα Δημοκρατία, κύριοι της κυβερνητικής παράταξης, είχε αναλάβει τη διακυβέρνηση, συνεχίζεται στερώντας από τις παραπάνω κοινωνικές κατηγορίες και τους αντίστοιχους τομείς οικονομικής δραστηριότητας τους απαραίτητους πόρους. Μηδενίζονται τα ήδη ανεπαρκή μέτρα στήριξης που είχαν ληφθεί κατά το χρονικό διάστημα της πανδημίας. Οι συνολικές δαπάνες για τον τομέα της υγείας μειώνονται δραστικά κατά 820 εκατομμύρια ευρώ, ενώ είναι βέβαιο ότι το έτος 2022 οι χρηματοδοτικές ανάγκες θα είναι αυξημένες, λόγω της συνέχισης της πανδημίας και λόγω της μακράς μονοθεματικής λειτουργίας των νοσοκομείων του ΕΣΥ, που έχουν καταστεί νοσοκομεία μιας νόσου. Η αναστολή της κανονικής λειτουργίας των νοσοκομείων έχει αναγκάσει τους μη covid ασθενείς να προσφεύγουν στον ιδιωτικό τομέα, εφόσον βέβαια έχουν την οικονομική δυνατότητα. Εξάλλου η πρωτοβάθμια φροντίδα υγείας και τα κέντρα υγείας, ιδίως αγροτικού τύπου, έχουν εγκαταλειφθεί. Έτσι, συνεχίζεται η καταστροφική διαχείριση της πανδημίας με την αγνόηση των προτεραιοτήτων, που θεωρούνται απαραίτητες για την αντιμετώπιση των συνεπειών της. Δηλαδή, με την ενίσχυση του ΕΣΥ (την πρόσληψη μόνιμου υγειονομικού προσωπικού την υπαγωγή τους στα βαρέα-ανθυγιεινά, την καταβολή των δεδουλευμένων εφημεριών και την επίταξη του ιδιωτικού τομέα κ.ά.). Σ' αυτό το πλαίσιο η χώρα είναι «πρωταθλήτρια», μεταξύ των δυτικών χωρών, στην Ευρωπαϊκή Ένωση σε όλους τους δείκτες που συνδέονται με την πανδημία, αυτούς των θανάτων, των διασωληνώσεων και των κρουσμάτων. Η Κυβέρνηση κλιμακώνει την αντικοινωνική πολιτική της, συνεχίζοντας να θεωρεί ότι η πανδημία είναι προσωρινή, όπως θεωρεί προσωρινά και τον πληθωρισμό και την ακρίβεια. Δεν ενισχύει κρίσιμους τομείς του κοινωνικού κράτους που είναι απαραίτητοι για την ανάπτυξη και το κοινωνικό κράτος. Εκτός από το ΕΣΥ, δεν ενισχύει τους ΟΤΑ, τον πρωτογενή τομέα, τη μικρομεσαία επιχειρηματικότητα, τους ελεύθερους επαγγελματίες, την ελληνική περιφέρεια. Τη μακροπρόθεσμη και όχι μόνο στρατηγική, σε όλους τους τομείς, την αφήνει στις αγορές. Ο κατώτατος μισθός παραμένει καθηλωμένος, παρά τις προεκλογικές εξαγγελίες της Νέας Δημοκρατίας. Η αύξηση 2% που προβλέπεται είναι προσχηματική. Με αυτή δεν καλύπτονται ούτε στο ελάχιστο το κόστος της ακρίβειας και οι ανάγκες των νοικοκυριών. Και ταυτόχρονα, οι άμεσοι και έμμεσοι φόροι που προβλέπονται αυξημένοι σε ποσοστό διπλάσιο της αύξηση του ΑΕΠ, πλήττουν και θα πλήξουν τα λαϊκά στρώματα, το εισόδημα των οποίων αποτελεί και την κύρια πηγή φορολόγησης. Το κόστος θα είναι δυσβάσταχτο γι' αυτά. Η Κυβέρνηση επιβάλλει δυσμενέστερους όρους στον κόσμο της εργασίας. Οι αντεργατικοί νόμοι ήδη παράγουν αρνητικά αποτελέσματα με τη μείωση των αποδοχών, τις ανεξέλεγκτες απολύσεις, την εντατικοποίηση της ελαστικής εργασίας χαμηλού κόστους. Επιπλέον, το 2022 ξεκινά και η εφαρμογή της αντιασφαλιστικής μεταρρύθμισης που εκχωρεί την επικουρική ασφάλιση στα ιδιωτικά συμφέροντα. Κι έρχομαι τώρα στην πολύπαθη ελληνική περιφέρεια. Το σύνολο των πολιτικών της Κυβέρνησης της Νέας Δημοκρατίας αφήνει στο περιθώριο την ελληνική περιφέρεια, την ελληνική επαρχία. Η ενίσχυση των κοινωνικών ανισοτήτων συμπληρώνεται με αυτήν των περιφερειακών και των ενδοπεριφερειακών ανισοτήτων. Η τοπική αυτοδιοίκηση, ιδιαίτερα αυτή που αναφέρεται στην περιφέρεια, πλήττεται με τη συρρίκνωση της οικονομικής αυτοτέλειας των ΟΤΑ, η οποία παγιώνεται με τον προϋπολογισμό . Σ' αυτό το πλαίσιο, η τοπική αυτοδιοίκηση καλείται να δημιουργήσει πλεονάσματα -αν είναι δυνατόν!!!- και μάλιστα όταν παρά την κλιματική κρίση και τα ολοένα και συχνότερα ακραία φυσικά φαινόμενα, η σχετική ειδική επιχορήγηση προβλέπεται να ανέλθει στα 2 εκατομμύρια ευρώ, ποσό που υπολείπεται κατά πολύ του ποσού των 12,3 εκατομμυρίων ευρώ του έτους 2021. Στον αγροτικό τομέα τα στοιχεία του κόστους παραγωγής έχουν εκτοξευθεί. Τα μέτρα αντιμετώπισής του είναι αποσπασματικά και ανεπαρκή. Κυρίες και κύριοι συνάδελφοι, οι πληγείσες από τις πυρκαγιές του καλοκαιριού περιοχές της Γορτυνίας και της Μεγαλόπολης του Νομού Αρκαδίας ακόμη περιμένουν την υλοποίηση των στοιχειωδών μέτρων θωράκισης, στήριξης, αποκατάστασης και πρόληψης, σε αντίθεση με όσα ελέχθησαν ή μάλλον δεν ελέχθησαν από τον αρμόδιο Υπουργό παρά τω Πρωθυπουργώ (για θέματα κρατικής αρωγής και αποκατάστασης από φυσικές καταστροφές). Είναι γεγονός ότι οι άνθρωποι στις περιοχές αυτές είναι ξεχασμένοι, αισθάνονται ξεχασμένοι και βέβαια βρίσκονται σε απόγνωση. Εν τέλει, ολοκληρώνοντας, αναφέρω ότι ο προϋπολογισμός κινείται στο γνωστό πλαίσιο της εικονικής πραγματικότητας που προβάλλεται από την Κυβέρνηση και τα μέσα μαζικής ενημέρωσης ή μάλλον μαζικής εξαπάτησης που τη στηρίζουν. Το Ταμείο Ανάκαμψης και Ανθεκτικότητας έχει σχεδιαστεί ώστε να αποκλείει τη μικρομεσαία επιχειρηματικότητα από τη χρηματοδότηση, στηρίζεται σε αντεργατικά μέτρα και, βέβαια, δεν διαθέτει πόρους για την υγεία και γενικότερα το κοινωνικό κράτος.
Κύριε συνάδελφε, ολοκληρώστε, σας παρακαλώ.
Τελειώνω, κυρία Πρόεδρε. Ο προϋπολογισμός στηρίζεται σε ανύπαρκτα δεδομένα και δεν περιλαμβάνει πρόνοιες για τις σημερινές και μελλοντικές αβεβαιότητες. Η πανδημία, ιδιαίτερα στην Ελλάδα, εξελίσσεται ανησυχητικά. Οι απώλειες από την ύφεση που προκλήθηκε φαίνεται ότι θα είναι μόνιμες και όχι παροδικές, όπως με αλαζονεία υποστηρίζετε κύριοι της Νέας Δημοκρατίας. Συνεχίζετε να ασκείτε πολιτική με βαρύγδουπες εξαγγελίες, επικοινωνιακά τεχνάσματα και πολιτική εξαπάτηση.
Κύριε συνάδελφε, σας παρακαλώ πολύ. Ξέρετε ότι είμαστε σε πολύ αυστηρό πλαίσιο.
Τελειώνω, κυρία Πρόεδρε. Μέσω του προϋπολογισμού του 2022 η Κυβέρνηση επιβάλλει στην κοινωνική πλειοψηφία να πληρώσει την ανάπτυξη των ολίγων, των ισχυρών, δηλαδή εκείνων που τη στηρίζουν ενισχύοντας περαιτέρω τις κοινωνικές, περιφερειακές και ενδοπεριφερειακές ανισότητες. Σας ευχαριστώ.
Κι εγώ σας ευχαριστώ, κύριε συνάδελφε. Κύριοι συνάδελφοι, θα ήθελα να σας υπενθυμίσω ότι ο χρόνος είναι επτά λεπτά και ειπώθηκε από την αρχή της συνεδρίασης ότι θα κρατηθεί αυστηρά για να μπορέσει να εξαντληθεί ο κατάλογος. Τον λόγο τώρα έχει η κ. Κανέλλη από το Κομμουνιστικό Κόμμα Ελλάδας.
Ευχαριστώ, κυρία Πρόεδρε. Κυρίες και κύριοι συνάδελφοι, αν αρχίσει κάποιος να αναλύει τους αριθμούς του προϋπολογισμού, θα απελπιστεί. Θα βρεθεί ενδεχομένως σε μία διαρκή εντατική εκτός ΜΕΘ, για να μπορέσει να θεραπεύσει το ένα εκατομμυριοστό των ελπίδων του για καλύτερη ζωή. Και μιλάω για την πλειονότητα. Δεν μιλάω για τους λίγους. Ούτως ή άλλως, τώρα τελευταία όλες οι μετρήσεις και όλες οι έρευνες στον κόσμο δείχνουν, ακόμη και από τις κρίσεις σαν την πανδημία που είναι και παγκόσμιο αυτή τη στιγμή συμβάν και γεγονός, ότι οι λίγοι δεν καταφέρνουν τίποτα άλλο παρά να πλουτίζουν. Και το λέω αυτό, συνοψίζοντας και κρατώντας μόνο ένα νούμερο. Αν η Κυβέρνηση με αυτόν τον προϋπολογισμό προβλέπει ανάπτυξη γύρω στο 4,5%, με τον ίδιο προϋπολογισμό η αύξηση του μέσου πραγματικού μισθού είναι 0,2%. Κι ένα παιδί του δημοτικού μπορεί να καταλάβει τη διαφορά υπέρ ποίου και πώς στήνεται αυτή η ιστορία που λέγεται «προϋπολογισμός». Κι ερχόμαστε εδώ κάθε χρονιά για να λέμε τα ίδια και τα ίδια, όσο το σύστημα παραμένει απολύτως το ίδιο, απολύτως καπιταλιστικό, απολύτως στεγνό, απολύτως στημένο υπέρ των λίγων. Αν ήθελε κάποιος την κατεύθυνση να την κατανοήσει, του χρειάζονται μόνο δύο παραδείγματα. Κι όταν λέω «δύο παραδείγματα», πηγαίνουν στην ουσία και χτυπάνε το πρόβλημα στο βάθος του. Έχουμε διαρκείς νομοθετικές παρεμβάσεις τον τελευταίο καιρό με βάση τα γεγονότα που μονοπωλούν την προσοχή στα μαζικά μέσα ενημέρωσης. Όμως, κι εκεί στα μαζικά μέσα ενημέρωσης έχουμε τρεις νομοθετικές πρωτοβουλίες. Η τελευταία είναι για το διαδίκτυο και τα εγκλήματα στο διαδίκτυο. Κι εκεί γίνεται επιλεκτική ταξική προσέγγιση. Φωτίζονται αυτά που πρέπει να φωτιστούν. Δεν υπάρχει πράσινη ανάπτυξη που να αφορά τα παιδιά που κάηκαν. Δεν υπάρχει συμπερίληψη που είναι κομμάτι της πρόνοιας, την οποία τόσο πολύ πλασάρει η Κυβέρνηση, τη συμπερίληψη των ανθρώπων με διαφορετικότητα οι οποίοι θα ενταχθούν στην κοινωνία. Δεν υπάρχει «πράσινος θάνατος». Δεν μπορεί να πείτε ότι έχει συμπεριληφθεί το παιδί Ρομά που κάηκε μαζί με το αδερφάκι του, δεκατέσσερα άτομα σε έναν μικρό χώρο ο οποίος δεν είναι σκηνή, αλλά είναι τσιμέντο μέσα στην καρδιά του αστικού ιστού και καίγεται γιατί δεν μπορεί να ζεσταθεί. Δεν μπορείτε να του πείτε ότι αυτό το αφορά η πράσινη ανάπτυξη και ότι θα ζεσταίνεται με φθηνότερο ηλεκτρικό, διότι όλες οι επενδύσεις για την πράσινη ανάπτυξη δεν έχουν στόχο το νοικοκυριό και να φθηνύνει το ηλεκτρικό. Είναι πλέον βέβαιο! Δεν μπορείτε να μιλήσετε την ίδια ώρα για κοινωνική ευαισθησία, όταν δεν έχει υπάρξει ίχνος κοινωνικής ευαισθησίας για το κοριτσάκι Ρομά οκτώ ετών λιωμένο από τη συρόμενη πόρτα που χτυπιόταν σαν το σκουπίδι και δεν ασχολήθηκε κανένας όσο έπρεπε, όταν έπρεπε και όπως έπρεπε, ούτε για τον άλλον του ίδιου κομματιού της κοινωνίας που έφαγε τριάντα έξι σφαίρες μέσα στα νιάτα του χωρίς να οπλοφορεί! Θα μου πεις «Από εκεί θα ξεκινήσεις;». Ναι, από εκεί θα ξεκινήσω! Διότι πού θα την πάτε την πρόνοια; Θα την πάτε την πρόνοια, για παράδειγμα, σε σχολεία για παιδιά με πραγματικές ειδικές ανάγκες, για παιδιά με προβλήματα σε ειδικά σχολεία, τα οποία τα μισά ανήκουν στους δήμους, τα άλλα μισά εδώ, τα άλλα μισά εκεί, τα άλλα μισά παραπέρα; Θα την πάτε στης Ρόζας Ιμβριώτη το σχολείο μέσα στην καρδιά του λεκανοπεδίου της Αθήνας στην Καισαριανή που έχει δύο καμπινέδες, έναν για τα παιδιά και έναν για τους καθηγητές και που πρέπει να διασχίσουν έναν χώρο με λάσπη; Για ποια κονδύλια μιλάμε; Για ποια πράσινη ανάπτυξη μιλάμε; Υπάρχει πράσινη ανάπτυξη στον εφιάλτη των ανθρώπων οι οποίοι βρίσκονται αντιμέτωποι με ένα φάσμα φτώχειας; Γίνεται τόση συζήτηση για τις ΜΕΘ, αλλά οι ΜΕΘ έχουν κόστος, είναι κοστολογημένες. Μπορεί ο κ. Πέτσας πριν από πάρα πολύ καιρό, δηλαδή πριν από δεκαπέντε, δεκαοκτώ μήνες, όταν συζητιόταν η πρόταση του ΚΚΕ για να επιταχθούν οι ΜΕΘ και συζητιόταν το κόστος, να έλεγε ότι το κόστος της ΜΕΘ είναι 2.000 ανά ΜΕΘ. Υπάρχει, όμως, έρευνα από το πανεπιστήμιο της Κρήτης και από τους Αγίους Αναργύρους που αποδεικνύει ότι το κόστος μίας ΜΕΘ είναι ανάμεσα στα 450 και 550 ευρώ! Όταν, λοιπόν, βάζετε το κατώτατο κόστος για μία ΜΕΘ 450 ευρώ την ημέρα, πείτε μου πώς μπορείτε να μιλήσετε για μη δημόσιες ΜΕΘ και να μιλήσετε για ιδιωτικές ΜΕΘ, έστω κι αν φτάσουμε στα 350, που δεν είναι αλήθεια γιατί είναι πάνω από χιλιάρικο; Ποιος συνταξιούχος με 370 και 400 και 500 ευρώ σύνταξη μπορεί να βγάλει πέρα μία μέρα στη ΜΕΘ από την τσέπη του; Και λέτε ότι το σύστημα είναι δημόσιο και δωρεάν και μετράμε τις ΜΕΘ «τρεις το λάδι, τρεις το ξύδι, έξι το λαδόξυδο», όταν αποδεικνύεται ότι με τετρακόσιες ΜΕΘ ανεξαρτήτως πανδημίας το σύστημα φτάνει στο όριό του, σε πλήρη λειτουργία. Άρα, είναι πραγματικότητα αυτό που λέει ο Παγκόσμιος Οργανισμός Υγείας και φωνάζει το ΚΚΕ μήνες τώρα, πολύ πριν από την πανδημία, ότι μας λείπουν ΜΕΘ. Μα, οι ΜΕΘ δεν είναι το κόστος μόνο στα μηχανήματα. Είναι το κόστος στο προσωπικό σε βάρδια εικοσιτετράωρης λειτουργίας! Όταν, λοιπόν, πάμε εκεί, για ποια υγεία και για ποια πρόνοια να καθίσει να μιλήσει κάποιος όταν μιλάτε για θηριώδη κόστη; Μα, τα θηριώδη κόστη συνοδεύονται από την αντίληψη για τα θηριώδη κέρδη. Γιατί να μην φτιάξει ο άλλος ιδιώτης ΜΕΘ, όταν μπορεί να βγάζει δυο χιλιάρικα τη μέρα, με πραγματικό κόστος στο κρατικό νοσοκομείο 4,5 εκατομμύρια; Ποιος δεν θέλει να βγάλει 1500 ευρώ την ημέρα κέρδος όταν είναι μεγαλοκαπιτάλας; Γιατί, λοιπόν, να εκπαιδεύσουμε τέτοιους; Ενάμιση χρόνο στην πανδημία τι έγινε για να υπάρξουν οι κατάλληλοι άνθρωποι να επανδρώσουν τις ΜΕΘ; Άκουγα σήμερα το πρωί ερχόμενη εδώ τον Πρωθυπουργό να διατείνεται πόσο ευτυχισμένος είναι που κλείσαμε τη συμφωνία να μπορούμε να συμμετάσχουμε, ψήφιζαν οι Αμερικάνοι, πληρώνουμε εμείς, στο δικό τους Κοινοβούλιο. Μπορούμε να αγοράσουμε, λέει, F35. Γιατί κανένας από εσάς δεν είναι περήφανος; Μόνο οι κομμουνιστές θα ήταν περήφανοι αν από τα εργοστάσια τα δικά μας ή από τα εργοστάσια τα ξένα ή από λεφτά που έχει πληρώσει από το υστέρημα του ο ελληνικός λαός στα λιμάνια κάτω αντί να κατεβαίνουν μηχανισμοί για να χτυπήσουν τους ναυτεργάτες άνοιγαν οι μπουκαπόρτες και έβγαιναν ασθενοφόρα έτσι ώστε σε κάθε γωνιά της Ελλάδας που είναι αποκλεισμένοι να είναι κινητές μονάδες αντιμετώπισης θεραπείας, να πηγαίνουν σε χωριά με πραγματικό τρόπο και όχι σαν και αυτόν που πήγε πάνω στην Ελασσόνα να κάνει εμβολιασμούς και δεν είχε τον κατάλληλο αριθμό εμβολίων και τους έστελναν πίσω στην Ελασσόνα αυτούς που ήταν από πάνω στο χωριό. Αυτά έπρεπε να περιμένουμε. Αυτά έπρεπε να περιμένουμε από έναν προϋπολογισμό που θέλει να διατείνεται ξαφνικά ότι είναι φιλολαϊκός. Μα, για να είσαι φιλολαϊκός πρέπει να απέχεις πολύ από τον λαό για να τον βλέπεις ως φίλος από μακριά και από ψηλά. Αυτό κάνει ο προϋπολογισμός βλέπει τον λαό από μακριά και από ψηλά, αποκομμένος από την πραγματικότητα, του επιφυλάσσει ψίχουλα μαζί με την υποχρέωση να πανηγυρίζει που τα παίρνει. Λοιπόν, η απάντηση είναι πάρα πολύ απλή. Μπορεί ο κόσμος να περιμένει; Όχι, θα είναι στους δρόμους. Θα είναι σήμερα στις 18:00΄ εδώ. Θα είναι και σήμερα και αύριο και μεθαύριο και παραμεθαύριο στους δρόμους, στις πλατείες να διαμαρτύρεται τηρώντας τα μέτρα ασφαλείας, φορώντας μάσκα, ωρυόμενος για αυτά που δικαιούται στην πραγματικότητα. Γιατί εξόρυξη ελπίδων πάνω σε σωρούς από πτώματα δεν μπορείτε να κάνετε! Αυτό λέγεται καπιταλιστική τυμβωρυχία. Ήταν, είναι και θα είναι ενάντια στη νοημοσύνη, την υγεία και το μέλλον των λαών. Δανείζεστε από το μέλλον. Κοινωνία που σκοτώνει τα παιδιά της συμπεριλαμβανόμενα τάχα μου δήθεν στον γενικό πληθυσμό και στους γενικούς νεκρούς δεν δικαιούται να μιλάει κοιτώντας τον λαό στα μάτια. Γι' αυτό και ο λαός θα γυρίσει την πλάτη, θα βγει στον δρόμο και θα το διεκδικήσει μέχρι την τελευταία στιγμή. Και μέσα σ' αυτόν τον λαό θα βρείτε πάντα κομμουνιστή. Καπιταλιστή δεν πρόκειται να βρείτε ποτέ, αυτοί συνήθως περιμένουν στο ταμείο.
Σας ευχαριστώ, κυρία συνάδελφε. Τον λόγο τώρα έχει εκ μέρους της Νέας Δημοκρατίας, ο κ. Παππάς.
Ευχαριστώ πολύ, κυρία Πρόεδρε. Κύριοι Υπουργοί, κύριε Υφυπουργέ, κυρίες και κύριοι Βουλευτές, η διαδικασία της κύρωσης προϋπολογισμού αποτελεί κάθε χρόνο μία από τις κορυφαίες διαδικασίες για την Εθνική μας Αντιπροσωπεία. Η συζήτηση για τον προϋπολογισμό, όμως, δεν αποτυπώνει αυστηρά και μόνο δείκτες και αριθμούς. Αποτυπώνει τον τρόπο που βλέπει το κάθε κόμμα την οικονομία και την κοινωνία. Αποτυπώνει το πώς βλέπει η κυβέρνηση το επόμενο έτος και κατ' επέκταση το μέλλον. Αποτυπώνει αν θέλετε τη γενικότερη φιλοσοφία που έχουν όλα τα κόμματα. Θα προσπαθήσω με συντομία να αποδείξω γιατί η Κυβέρνηση αντιμετωπίζει το μέλλον με ρεαλισμό, αλλά και αισιοδοξία, με φιλελεύθερο προσανατολισμό, αλλά και κοινωνικό πρόσημο, γιατί είναι ένας προϋπολογισμός με αφετηρία στο παρελθόν και προορισμό στο μέλλον και τελικά γιατί η Αντιπολίτευση δεν μπορεί να παρακολουθήσει το σκεπτικό της Κυβέρνησης και να αντιληφθεί τις προοπτικές της Ελλάδος στην αυγή του τρίτου αιώνα ζωής του κράτους μας. Σε καμμία περίπτωση δεν θέλω να σας κατηγορήσω. Ίσα - ίσα να σας βοηθήσω θέλω, έτσι ώστε να διευρύνεται τους ορίζοντές σας. Πραγματικά μόνο καλό θα σας κάνει, πιστέψτε με. Κυρίες και κύριοι συνάδελφοι, ο περσινός προϋπολογισμός έχει χαρακτηριστεί ως ένας οδικός χάρτης για την έξοδο από την κρίση του κορωνοϊού. Εμείς οι ίδιοι είχαμε παραδεχθεί ότι δεν τον είχαμε φανταστεί έτσι, αλλά ήταν προσαρμοσμένος στις ανάγκες μιας πανδημίας, ενός παγκόσμιου φαινομένου που επηρέασε την οικονομία, την κοινωνία και την ίδια μας την ζωή. Επικρίθηκε σκληρά από την Αντιπολίτευση. Παρ' όλα αυτά διαμορφώσαμε το τρίτο μεγαλύτερο πακέτο στήριξης της οικονομίας ως ποσοστό του ΑΕΠ στην Ευρωζώνη μετά την Ιταλία και τη Γερμανία και το τέταρτο παγκοσμίως μετά τις Ιταλία, Γερμανία, Ιαπωνία σύμφωνα με πρόσφατη έκθεση του Ευρωπαϊκού Μηχανισμού Σταθερότητας. Η Αντιπολίτευση, εσείς κυρίες και κύριοι του ΣΥΡΙΖΑ, απλώς ζητούσατε και το μόνο που κάνατε ήταν ανά έξι μήνες να δίνουμε όλα τα χρήματα που υπάρχουν χωρίς σχέδιο και χωρίς προγραμματισμό. Ας δούμε και τον πολύπαθο τομέα της ανάπτυξης. Οι συντηρητικές προβλέψεις αναθεωρήθηκαν και πλέον υπάρχει ελπίδα ότι η χρονιά θα κλείσει με ανάπτυξη μεγαλύτερη του 6,9%. Η Αντιπολίτευση αυτό βέβαια δεν το σχολιάζει. Η Ελλάδα παρουσίασε την καλύτερη επίδοση στην Ευρωζώνη σε επίπεδο ΑΕΠ τριμήνου με ανάπτυξη 13,4% και την δεύτερη καλύτερη σε επίπεδο ενιαμήνου με ρυθμό μεγέθυνσης 9,3%. Κάποιοι καλοθελητές σχολίασαν ότι από τη σύγκριση με το 2020 που γίνεται δεν είναι ικανοποιητικά τα νούμερα του 2020. Η αλήθεια είναι ότι φέτος θα πλησιάσουμε το ΑΕΠ του '19 και το 2022 θα υπερβούμε το ΑΕΠ του '19 κατά 1,7%. Ένας τομέας που αποδεικνύει την άβυσσο που χωρίζει την Κυβέρνηση της Νέας Δημοκρατίας του Κυριάκου Μητσοτάκη με τον ΣΥΡΙΖΑ του Αλέξη Τσίπρα είναι η φορολογία και η διαμόρφωση ενός περιβάλλοντος σταθερότητας και οικονομικής ανάπτυξης. Η προσήλωση της Κυβέρνησης στην μείωση των φόρων είναι διαρκής τόσο πριν όσο και κατά τη διάρκεια της πανδημίας και αποτυπώνεται στον προϋπολογισμό. Ενδεικτικά αναφέρω επέκταση ως το τέλος του '22 της απαλλαγής από την ειδική εισφορά αλληλεγγύης, μείωση κατά τρεις μονάδες των ασφαλιστικών εισφορών στον ιδιωτικό τομέα, μείωση του ποσοστού επιστροφής όλων των επιστρεπτέων προκαταβολών, επέκταση των μειωμένων συντελεστών ΦΠΑ στις μεταφορές, στην εστίαση, στον καφέ, στα μη αλκοολούχα ποτά, στους κινηματογράφους, στις θεατρικές παραστάσεις, συναυλίες και στο τουριστικό πακέτο έως τον Ιούνιο του '22, μείωση του συντελεστή ΦΠΑ σε γυμναστήρια και σχολές χορού από το 24% στο 13%, μείωση του φόρου για τα μερίσματα από το 10% στο 5%, μείωση των ασφαλιστικών εισφορών στον ιδιωτικό τομέα για το '21 και το '22 κατά τρεις ποσοστιαίες μονάδες, μείωση του φορολογικού συντελεστή για τις επιχειρήσεις από 28% στο 24% και τώρα με τον προϋπολογισμό του '22 στο 22%, μείωση της προκαταβολής φόρου για τις επιχειρήσεις από το 100% στο 80% για το φορολογικό έτος του 2021, μεσοσταθμική μείωση του ΕΝΦΙΑ κατά 22%, μείωση της προκαταβολής φόρου εισοδήματος από επιχειρηματική δραστηριότητα από το 100% στο 55% για τα φυσικά πρόσωπα από το φορολογικό έτος του 2020, μείωση του εισαγωγικού φορολογικού συντελεστή για τα φυσικά πρόσωπα από το 22% στο 9% για τα εισοδήματα ως 10.000 ευρώ. Τόσες μειώσεις δεν τις βλέπετε, κυρίες και κύριοι της Αντιπολίτευσης και κυρίες και κύριοι του ΣΥΡΙΖΑ; Ξέρετε γιατί δεν μπορείτε να τα καταλάβετε όλα αυτά; Γιατί είστε ιδεολογικά αντίθετοι. Γιατί φορολογήσατε συνειδητά τη μεσαία τάξη και τον ελληνικό λαό -και μάλιστα το ομολογήσατε- με είκοσι εννέα φόρους. Κυρίες και κύριοι συνάδελφοι, πολύς λόγος έγινε για την υποτιθέμενη μείωση των δαπανών για την υγεία. Πάλι λάθος πόρτα χτυπήσατε. Οι δαπάνες για την υγεία στον προϋπολογισμό που συζητάμε δεν μειώνονται, αντιθέτως αυξάνονται. Απλά έχετε ένα πρόβλημα σοβαρό με την αριθμητική και τα μαθηματικά. Από τα 4 δισεκατομμύρια το 2019 στα 4,8 δισεκατομμύρια το 2020 στη συνέχεια στα 5,2 δισεκατομμύρια για το '21 και καταλήγοντας στα 5,3 δισεκατομμύρια για το '22. Δεν μπορείς να το πεις και μείωση αυτό. Απλά μαθηματικά είναι αρκεί να προσθέσετε τις δαπάνες, τα κονδύλια του Ταμείου Ανάπτυξης ύψους 241 εκατομμύρια ευρώ, τα έσοδα από το Πρόγραμμα Δημοσίων Επενδύσεων κατά 75 εκατομμύρια και τις έκτακτες δαπάνες ύψους 736 εκατομμυρίων ευρώ. Και εδώ στη Βουλή μέσα το Υπουργείο Εθνικής Οικονομίας είπε ότι ό,τι χρειαστεί στο κομμάτι της υγείας θα το πράξουν και θα παρέχουν τα πάντα και δεσμεύτηκε και ο ίδιος ο Υπουργός ο κ. Σταϊκούρας και ο κ. Σκυλακάκης. Κυρίες και κύριοι συνάδελφοι, κλείνοντας θα μου επιτρέψετε να αναφερθώ σε ένα ζήτημα που αφορά τα Δωδεκάνησα, την εκλογική μου περιφέρεια και τους κατοίκους της περιοχής που με εξέλεξαν και με έστειλαν στη Βουλή να υπερασπιστώ το συμφέρον και τα δίκαιά τους. Στη συζήτηση για τον προϋπολογισμό του 2020, τέτοιες μέρες του 2019, έθεσα για πρώτη φορά υπ' όψιν του οικονομικού επιτελείου την ανάγκη επιστροφής των μειωμένων φορολογικών συντελεστών για τα Δωδεκάνησα. Είναι το ιστορικό προνόμιο της ακριτικής Δωδεκανήσου, που εσείς, κυρίες και κύριοι συνάδελφοι του ΣΥΡΙΖΑ, παραδώσατε αμαχητί στους δανειστές, για να παίζετε τότε, αν θυμάστε καλά, με τη διαπραγμάτευση. Το ίδιο έπραξα και στην περσινή συζήτηση για τον προϋπολογισμό. Κάποιοι τότε το χαρακτήρισαν ως «λαϊκίστικο αίτημα». Σήμερα, από το ίδιο Βήμα, μπορώ να πω ότι αισθάνομαι δικαιωμένος για την αποτελεσματικότητα της Κυβέρνησης Μητσοτάκη. Μπορώ να πω ότι είμαι πολύ υπερήφανος που βοήθησα όσο μπορούσα στην επίτευξη μιας ιστορικής συμφωνίας για τα Δωδεκάνησα και στην αποκατάσταση μιας μεγάλης αδικίας. Η πρόταση της οδηγίας, όπως υιοθετήθηκε από τα κράτη-μέλη της Ευρωπαϊκής Ένωσης, κατοχυρώνει τη δυνατότητα της Ελλάδος για εφαρμογή ειδικών μειωμένων συντελεστών ΦΠΑ έως 30% σε μόνιμη βάση για τα νησιά του Αιγαίου. Είναι ένα εργαλείο στα χέρια της Κυβέρνησης, το οποίο θα χρησιμοποιήσει όταν το επιτρέψουν μόνο με δημοσιονομικά δεδομένα, πάντα προς όφελος των πολιτών. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Τελειώνω, κυρία Πρόεδρε, σε μισό λεπτό. Σας ευχαριστώ πολύ. [[Χειροκροτήματα από την πτέρυγα της Νέας Δημοκρατίας]] Ο προϋπολογισμός του 2022 είναι ένας προϋπολογισμός που μπορεί να μας βγάλει με ασφάλεια από την κρίση πανδημίας. Χωρίς φορολογικές επιβαρύνσεις, με μειωμένη ανεργία, με ανάπτυξη οικονομίας και μιας κοινωνίας, που είναι χρέος μας να κάνουμε ό,τι περνάει από το χέρι μας για να μας ευημερήσει. Κι όπως είπε ο αρχαίος ρήτορας Ισοκράτης, «το μέλλον σου θα είναι καλό, αν τακτοποιήσεις καλά το παρόν». Το παρόν όχι απλά δεν μπορείτε να το τακτοποιήσετε, κυρίες και κύριοι της Αντιπολίτευσης, αλλά ούτε καν να το αντιληφθείτε. Στο μέλλον δεν έχετε θέση. Σας ευχαριστώ πολύ.
Κι εγώ σας ευχαριστώ, κύριε συνάδελφε. Τον λόγο, τώρα, έχει ο κ. Μπάρκας από τον ΣΥΡΙΖΑ.
Η συζήτηση του φετινού προϋπολογισμού γίνεται, δυστυχώς, στη σκιά της πανδημίας του κορωνοϊού. Ένας ακόμα Υπουργός, ο Υπουργός Οικονομικών, «σφύριξε», κήρυξε το τέλος της πανδημίας, λέγοντας ότι αυτός είναι ο πρώτος προϋπολογισμός, ο οποίος θα μας οδηγήσει στο πέρας της πανδημίας. Χαρακτήρισε τον προϋπολογισμό αναπτυξιακό, ωφέλιμο, πλούσιο για την πλειοψηφία της κοινωνίας. Είναι αλήθεια, όμως, έτσι; Δυστυχώς! Δυστυχώς, για την πλειοψηφία της κοινωνίας, τα πράγματα είναι ακριβώς στον αντίποδα. Δεν διανύουμε το τελευταίο μίλι της πανδημίας, όπως ο Πρωθυπουργός σας, ο Πρωθυπουργός κ. Μητσοτάκης, ανακοίνωσε πριν ενάμιση χρόνο από Βήματος Βουλής, αλλά βρισκόμαστε στον σκληρό πυρήνα της πανδημίας. Και μάλιστα, ο σκληρός πυρήνας της πανδημίας, όταν έχουμε τόσες απώλειες συνανθρώπων μας καθημερινά κι εσείς πετάτε χαρταετό, γίνεται με τον προϋπολογισμό να γράφει λιγότερες παροχές, λιγότερα χρήματα για την υγεία. Έρχονται οι Βουλευτές της Νέας Δημοκρατίας και ανακοινώνουν, λένε ότι έχουμε αύξηση προϋπολογισμού. Λένε, όμως, ψέματα σκληρά ψέματα. Φωνάζουν το non paper της Νέας Δημοκρατίας από Βήματος της Βουλής και δεν αναγνωρίζουν ότι έχει καταγραφεί στον προϋπολογισμό -ο ίδιος ο Υπουργός το έχει πει- μείωση των χρημάτων για την πανδημία. Όμως, επιτρέψτε μου να επανέλθω στην αρχική μου τοποθέτηση για τις ΜΕΘ και να αναφέρω mot a mot, λέξη-λέξη, ορισμένες δηλώσεις κάποιων αξιωματούχων και από τα Πρακτικά της Βουλής, αυτά που ο κ. Μητσοτάκης είπε. Υπουργός Επικρατείας, ο κ. Γεραπετρίτης: «Αν είχαμε πέντε χιλιάδες ΜΕΘ, θα σήμαινε πως θα είχαμε πολύ μεγαλύτερο αριθμό νεκρών». Υπουργός Επικρατείας, ο κ. Σκέρτσος -ο δικός σας Υπουργός, τον υποστηρίζετε, έρχεστε εδώ και υποστηρίζετε αυτούς τους ανθρώπους-: «Δεν υπάρχει λόγος να δημιουργήσουμε ένα πολυτελές σύστημα υγείας». Ο κ. Μητσοτάκης, πριν δεκαπέντε ημέρες, από αυτό το Βήμα, του Βήματος της Βουλής: «Δεν έχουμε ενδείξεις ότι έχουμε μεγαλύτερη θνησιμότητα σε ασθενείς που βρίσκονται εκτός μονάδων εντατικής θεραπείας». Και επειδή ο κ. Μπουκώρος, ο Κοινοβουλευτικός Εκπρόσωπος, ήρθε και μίλησε για αξιοπιστία της Κυβέρνησης και του Μητσοτάκη, σας λέω ευθαρσώς: Είστε αναξιόπιστοι! Είστε αναξιόπιστοι και λέτε ψέματα από Βήματος Βουλής. Διότι ο Σωτήρης, ο αγαπητός σας Σωτήρης, τον οποίον εσείς αποκαλείτε «Σωτήρη», εγώ θα τον αποκαλέσω «κ. Τσιόρδα», ο οποίος είναι επικεφαλής της Επιτροπής των Λοιμωξιολόγων -αυτός ο οποίος σας λέει διάφορα πράγματα εδώ και δύο χρόνια, περίπου, για την διαχείριση της πανδημίας- ο κ. Σωτήρης, λοιπόν, ο κ. Τσιόρδας, παρέδωσε αρχές Μαΐου μία μελέτη στον κ. Μητσοτάκη, όπου αποδείκνυε το ακριβώς αντίθετο, ότι η θνητότητα εκτός μονάδων εντατικής θεραπείας φτάνει το 87%. Επίσης, από αυτή τη μελέτη προκύπτει αβίαστη η ανάγκη για στήριξη του Εθνικού Συστήματος Υγείας σε γιατρούς, νοσηλευτές, ανθρώπους, οι οποίοι θα μπορούσαν να διαχειριστούν τον κορωνοϊό. Αναξιόπιστος, λοιπόν, ο κ. Μητσοτάκης! Αναξιόπιστη η Κυβέρνησή σας! Ψεύτες είστε! Κι έρχεστε κι εσείς από Βήματος Βουλής τώρα να επιτείνετε τα ψέματά σας στη συζήτηση για τον προϋπολογισμό. Ευελπιστώ ο κ. Μητσοτάκης, που θα έρθει το Σάββατο εδώ, να ζητήσει μια συγγνώμη από τον ελληνικό λαό, να κοιτάξει τον ελληνικό λαό στα μάτια και να ζητήσει μια συγγνώμη για τα ψέματα που ξεστόμισε από Βήματος Βουλής. Το οφείλετε στις δεκαεννιάμισι χιλιάδες συνανθρώπους μας, οι οποίοι έχουν χάσει τη ζωή τους, στις οικογένειές τους, αλλά και σε όλους όσους υγειονομικούς όχι με χειροκροτήματα, αλλά καθημερινά δίνουν τη μάχη εναντίον του κορωνοϊού. Οι Υπουργοί Οικονομικών, η ηγεσία του Υπουργείου Οικονομικών, στις επιτροπές -εγώ συμμετέχω στην Επιτροπή Οικονομικών- είπαν ότι το πρωτογενές έλλειμμα, για φέτος, θα ανέλθει στο 2010. Ξέρετε, όσοι έχουμε μνήμη, κι εγώ, δυστυχώς για εσάς, έχω καλή μνήμη, θα σας πω ότι έρχεται αβίαστα στη μνήμη μου το έτος 2009, όπου το πρωτογενές έλλειμμα είχε ακριβώς το ίδιο ποσοστό. Ήμασταν στο 10%, με ποσοστό ανάπτυξης και τότε. Αν, λοιπόν, τοποθετήσουμε δίπλα-δίπλα το πρωτογενές έλλειμμα, την έκρηξη του πληθωρισμού, την οποία αναγνωρίζετε -άλλο αν ο Υπουργός Ανάπτυξης λέει ότι δεν υπάρχει πρόβλημα-, την αύξηση των τιμών όλων των αγαθών, των αναγκαίων αγαθών, για να ζήσουν και να ζεσταθούν οι άνθρωποι στη χώρα και την περαιτέρω φτωχοποίηση του ελληνικού λαού, της κοινωνικής πλειοψηφίας, δυστυχώς, θα πω ότι για την κοινωνική πλειοψηφία -όχι για εσάς- το μέλλον είναι δυσοίωνο. Η έκρηξη, λοιπόν, ανάπτυξης, την οποία υπόσχεται ο Υπουργός Ανάπτυξης οδηγεί όχι σε αντιστοίχιση την αύξηση του κατώτατου μισθού -γιατί να σας ενημερώσω ότι εκλεγήκατε στην Κυβέρνηση υποσχόμενοι ότι θα έχουμε το διπλάσιο ποσοστό αύξησης του κατώτατου μισθού, σε σχέση με την ανάπτυξη-, καθώς έρχεστε να αυξήσετε τον κατώτατο μισθό κατά 2%! Έτσι ανακοίνωσε ο κ. Μητσοτάκης, ο αναξιόπιστος κ. Μητσοτάκης. Καταλαβαίνει, λοιπόν, κανείς ότι η ανάπτυξη, την οποία υπόσχεστε στον ελληνικό λαό, δεν αφορά τον ελληνικό λαό, αλλά ορισμένους φίλους σας, για τους οποίους τοποθετείτε όλο αυτό το χρονικό διάστημα, εν μέσω πανδημίας, δίνοντάς τους τη δυνατότητα να πλουτίσουν έτι περαιτέρω. Ο ν.2611 έχει την υπογραφή της συντρόφισσας Έφης Αχτσιόγλου -είχα την τιμή να συνδράμω στο Υπουργείο Εργασίας εκείνη την περίοδο-, είναι ο νόμος για τη μόνιμη θεσμοθέτηση της δέκατης τρίτης σύνταξης. Εσείς, το 2019, όταν εκλεγήκατε, ήρθατε και την καταργήσατε τη σύνταξη αυτή.
(Δεν ακούστηκε)
Κάντε ησυχία να ακούσετε. Κάντε ησυχία θα τα ακούσετε! Το 2016 είχαμε 1.629.000.000 κοινωνικό μέρισμα. Το 2017 είχαμε 2.750.000.000 κοινωνικό μέρισμα. Το 2018 είχαμε 3.780.000.000 κοινωνικό μέρισμα. Τι κάνατε εσείς; Καταργήσατε την παροχή του κοινωνικού μερίσματος και ήρθατε φέτος να νομοθετήσετε περίπου 300 εκατομμύρια για τον ελληνικό λαό. Τόσα θεωρείτε ότι είναι το βοήθημα, ότι έτσι θα βοηθήσετε τον ελληνικό λαό. Για όλους αυτούς τους λόγους, επειδή είστε αναξιόπιστοι και εσείς και ο Πρωθυπουργός, επειδή από αυτό το Βήμα λέτε μονίμως ψέματα και εσείς και η Κοινοβουλευτική Ομάδα -γιατί έτσι σας έχει τάξει ο κ. Μητσοτάκης και στον ελληνικό λαό-, καταψηφίζουμε τον προϋπολογισμό αυτόν. Δεν αφορά την κοινωνική πλειοψηφία. Ο προϋπολογισμός που θα ψηφιστεί από τις προοδευτικές δημοκρατικές δυνάμεις της χώρας το επόμενο διάστημα μετά από εθνικές εκλογές θα είναι ένας προϋπολογισμός που θα αφορά και θα βοηθά την κοινωνική πλειοψηφία. Ευχαριστώ πολύ.
Ευχαριστώ πολύ κι εγώ, κύριε συνάδελφε. Υπενθυμίζω, κύριοι συνάδελφοι, ότι ο χρόνος της ομιλίας είναι επτά λεπτά με μια ελάχιστη ανοχή. Τον λόγο έχει ο Υπουργός Ανάπτυξης και Επενδύσεων κ. Γεωργιάδης για δέκα λεπτά.
Ευχαριστώ πάρα πολύ, κυρία Πρόεδρε. Εύχομαι καλά Χριστούγεννα και καλές γιορτές σε όλους τους συναδέλφους και σε όλους τους Έλληνες. Κυρίες και κύριοι συνάδελφοι, ακούω εδώ και αρκετή ώρα υπομονετικά τους συναδέλφους της Αντιπολίτευσης και την κριτική που ασκούν στον κρατικό προϋπολογισμό και στις οικονομικές επιδόσεις που έχει η Ελλάδα σήμερα. Οφείλω να σας πω ότι αν αυτή είναι η κριτική που μας ασκείτε, απλώς μας κάνετε τη ζωή πάρα πολύ εύκολη. Είναι κρίμα αυτό, γιατί είναι πάρα πολύ χρήσιμο για την εκάστοτε κυβέρνηση να έχει μια αντιπολίτευση που θέτει τα σωστά ερωτήματα και τη σωστή κριτική. Είναι, όμως, παντελώς αδύνατο να ασκήσεις σωστή αντιπολίτευση αν δεν ζεις στην πραγματικότητα. Έρχομαι σ' αυτά που άκουγα μόλις προηγουμένως από τον συμπαθή κατά τα άλλα κύριο Μπάρκα. Διαφήμιζε τη μεγάλη «επιτυχία» του ΣΥΡΙΖΑ με το κοινωνικό μέρισμα που έδινε κάθε τέλος του χρόνου. Πράγματι έδινε ένα, δύο, δυόμισι δισεκατομμύρια. Όλοι, όμως, όσοι ζήσαμε στην Ελλάδα την πενταετία ΣΥΡΙΖΑ, καλώς θυμόμαστε ότι αυτό το μέρισμα ήταν ένα κλάσμα μόνο του πολύ μεγάλου πρωτογενούς πλεονάσματος, πολύ μεγαλύτερο από τους στόχους που έθετε το μνημόνιο, το οποίο φυσικά επιτυγχανόταν με απίστευτους φόρους -μην τους επαναλάβω- σχεδόν σε οτιδήποτε έχει η Ελλάδα. Υπενθυμίζω απλώς για την ιστορία ότι το μνημόνιο προέβλεπε πρωτογενές πλεόνασμα 3,5% και υπήρχε χρονιά που «πετύχατε» -θα πω γιατί το βάζω σε εισαγωγικά- 6,5%. Αφού, δηλαδή, στραγγίζατε την οικονομία και τη ρευστότητά της όλο τον χρόνο όσο περισσότερο μπορούσατε να το κάνετε, πραγματικά ερχόσασταν στο τέλος και δίνατε ένα μικρό κλάσμα. Φυσικά ο κόσμος δεν θυμόταν το μικρό κλάσμα του Δεκεμβρίου. Θυμόταν την ανέχεια και την πίεση που δεχόταν κατά τη διάρκεια του έτους και έτσι χάσατε τις εκλογές. Είναι τόσο απλό. Αν δεν έχετε ακόμα καταλάβει μετά από πέντε χρόνια ότι η οικονομική πολιτική που ασκούσατε με το κοινωνικό μέρισμα όχι από ανάπτυξη, όχι από τα περισσότερα χρήματα που κέρδιζε η χώρα, αλλά από τους περισσότερους φόρους, ήταν καταστροφικό για την Ελλάδα και πρωτίστως για τον ΣΥΡΙΖΑ, απλώς μας κάνετε τη ζωή εξαιρετικά εύκολη. Επίσης, πρέπει να σας πω ότι εγώ που είμαι σ' ένα Υπουργείο, όπως και ο κ. Σκυλακάκης που είναι παρών -κυρίως οι δυο μας, όλοι οι Υπουργοί, αλλά κυρίως εμείς του Υπουργείου Ανάπτυξης και του Υπουργείου Οικονομικών- έχουμε ένα πλεονέκτημα και μειονέκτημα ταυτόχρονα. Αν θυμάστε όσοι είχατε ακούσει τις προγραμματικές μου δηλώσεις, εγώ το είδα από την αρχή ως πλεονέκτημα. Αυτά τα οποία κάνουμε είναι μετρήσιμα. Εδώ δεν σηκώνει πολλή θεωρία και «σάλτσα». Ή φέρνουμε επενδύσεις ή δεν φέρνουμε επενδύσεις. Ή απορροφούμε το ΕΣΠΑ ή δεν απορροφούμε το ΕΣΠΑ. Ή έχουμε πρόοδο στην οικονομική μας ανάπτυξη σύμφωνα με τους διεθνείς δείκτες ή δεν έχουμε. Δεν μπορεί να ισχύουν και τα δύο σε παραγωγικά Υπουργεία, διότι -επαναλαμβάνω- μας μετρά όχι μόνο η Αντιπολίτευση, αλλά μας μετράνε οι αγορές, μας μετράει η Κομισιόν, μας μετράει το Διεθνές Νομισματικό Ταμείο, μας μετράει η ΕΛΣΤΑΤ, μας μετράνε όλοι μέχρι ευρώ και βλέπουν ακριβώς το τι έχουμε κάνει. Ακούω, ας πούμε το αμίμητο. Αυτό είναι πραγματικά το αμίμητο που άκουσα. Υπήρχε συνάδελφος της Αντιπολίτευσης σήμερα πριν από λίγο που είπε, μας κατηγόρησε και κοιταζόμασταν με τον Θοδωρή και σταυροκοπιόμασταν, ότι «πώς θα κάνετε» -λέει- «οικονομική ανάπτυξη ενώ μειώνετε το Πρόγραμμα Δημοσίων Επενδύσεων;». Ρε παιδιά, ένα λεπτό. Ούτε τον προϋπολογισμό δεν διαβάζουμε, τα νούμερα; Καταθέτω -για να δει ο ελληνικός λαός- την πορεία του Προγράμματος Δημοσίων Επενδύσεων από το 2012 μέχρι το 2022. [[Στο σημείο αυτό ο Υπουργός Ανάπτυξης και Επενδύσεων κ. Σπυρίδων-Άδωνις Γεωργιάδης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Λέω, λοιπόν: 2015. Προσέξτε. Ο προϋπολογισμός σας είχε στόχο το 3,6% του ΑΕΠ στο Πρόγραμμα Δημοσίων Επενδύσεων. 2016, 3,6%. 2017, 3,4%. 2018, 3,5%. 2019, 3,1%. Ο προϋπολογισμός αυτός που ψηφίζουμε τώρα, για τον οποίο κατηγορούμαστε ότι μειώνουμε το Πρόγραμμα Δημοσίων Επενδύσεων, έχει στόχο το 4,2%, ενώ ο τελευταίος δικός σας είχε το 3,1%, χωρίς να υπολογίζουμε μέσα τις δαπάνες που θα γίνουν από το Ταμείο Ανάκαμψης, που το αναβιβάζουν στο 5,9%. Δηλαδή εσείς κάνατε προϋπολογισμό με Πρόγραμμα Δημοσίων Επενδύσεων 3,1% του ΑΕΠ, εμείς καταθέτουμε τώρα προϋπολογισμό με Πρόγραμμα Δημοσίων Επενδύσεων 5,9% του ΑΕΠ και την ίδια στιγμή μάς κατηγορεί η Αντιπολίτευση ότι μειώνουμε το Πρόγραμμα Δημοσίων Επενδύσεων. Με συγχωρείτε, ρε παιδιά, δεν μπορεί να γίνει έτσι συζήτηση. Να μας πείτε ότι το 5,9% είναι λίγο και ότι μπορεί να γίνει 10% είναι ένα επιχείρημα. Να μας πείτε ότι το μειώνουμε, ενώ το έχουμε διπλασιάσει από την εποχή ΣΥΡΙΖΑ, με συγχωρείτε, αλλά αυτό πραγματικά μόνο εσείς μπορείτε να το κάνετε, εκτός αν είστε απλώς άνθρωποι που δεν έχετε ανοίξει καμμία σελίδα του προϋπολογισμού. Έρχομαι ενώπιον της Εθνικής Αντιπροσωπείας σε αυτήν την επί προϋπολογισμού συζήτηση για να σας πω τι έχει πετύχει το Υπουργείο Ανάπτυξης και Επενδύσεων και γιατί πιστεύουμε ότι θα επιτύχουμε απολύτως και τους εξαιρετικά φιλόδοξους στόχους ως προς τις επενδύσεις που θέτει ο προϋπολογισμός που σε λίγο θα ψηφίσουμε. Πάμε, λοιπόν. Όταν αναλάβαμε την ευθύνη τον Ιούλιο του 2019 και εγώ προσωπικά κατόπιν της εντολής του κυρίου Πρωθυπουργού ανέλαβα να έχω στην ευθύνη μου τον τομέα των επενδύσεων στην Ελλάδα, η Ελλάδα στον δείκτη της «Ernst and Young» για την αξία στις άμεσες ξένες επενδύσεις -είναι ο μόνος παγκόσμιος δείκτης που μετράει πενήντα δύο χώρες στην Ευρώπη ως προς την αξία στις άμεσες ξένες επενδύσεις- ήταν στη θέση 35. Παραλάβαμε τη σκυτάλη από τους προηγούμενους και στον μοναδικό δείκτη που μετράει αυτό στο οποίο εγώ έχω την ευθύνη ήμασταν στη θέση 35. Πάρτε τον φετινό δείκτη. Είμαστε στην πρώτη δεκάδα από το 35. Αυτό είναι μετρήσιμο. Όταν παραλάβαμε την ευθύνη τον Ιούλιο του 2019 κατόπιν της εντολής του ελληνικού λαού και μέσα στον τομέα της ευθύνης μου ήταν η απορρόφηση του ΕΣΠΑ, η Ελλάδα ήταν στην απορρόφηση στη θέση 19. Πάρτε τον σημερινό πίνακα της Κομισιόν. Η Ελλάδα είναι στη θέση 1 από τη θέση 19, δηλαδή πρώτη. [[Στο σημείο αυτό ο Υπουργός Ανάπτυξης και Επενδύσεων κ. Σπυρίδων-Άδωνις Γεωργιάδης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Όταν παραλάβαμε την πολιτική ευθύνη του Υπουργείου Ανάπτυξης και Επενδύσεων τον Ιούλιο του 2019, η Ελλάδα ποτέ στην ιστορία της δεν είχε λάβει πρώτη την έγκριση του νέου ΕΣΠΑ σε σχέση με όλες τις άλλες χώρες της Ευρωπαϊκής Ένωσης. Πάρτε το. Η Ελλάδα είναι μέχρι σήμερα η μόνη χώρα της οποίας έχει εγκριθεί το νέο ΕΣΠΑ και θα είμαστε οι πρώτοι που θα βγάλουμε τα νέα τομεακά προγράμματα απ' όλες τις χώρες της Ευρώπης. [[Στο σημείο αυτό ο Υπουργός Ανάπτυξης και Επενδύσεων κ. Σπυρίδων-Άδωνις Γεωργιάδης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Πάμε στις οικονομικές επιδόσεις του κράτους μας. Έχει λεχθεί, αλλά θα το ξαναπώ. Η Ελλάδα το 2020 είχε την πρόβλεψη απ' όλους τους θεσμούς και από την Κομισιόν ότι λόγω της μεγάλης εξάρτησής μας από τον τουρισμό θα έχουμε τη μεγαλύτερη ύφεση σε όλη την Ευρωπαϊκή Ένωση, γιατί ακριβώς το ποσοστό του ΑΕΠ που εξαρτάται από τον τουρισμό στην Ελλάδα είναι το διπλάσιο από αυτό των αμέσως επόμενων. Βάσει αυτού και βάσει της πανδημίας που σταμάτησε τα ταξίδια, τις αεροπορικές μεταφορές και τον τουρισμό, αυτόματη πρόβλεψη όλων ήταν ότι η Ελλάδα θα έχει τη μεγαλύτερη ύφεση σ' όλη την Ευρωζώνη. Μάλιστα, ο ΣΥΡΙΖΑ, όταν είχε βγει η πρώτη εκτίμηση, είχε περίπου πανηγυρίσει. Η Ελλάδα ήταν τέταρτη από το τέλος. Αυτό είναι επιτυχία, όταν μας είχαν στην πρόβλεψη τελευταίους με διαφορά και φέτος η Ελλάδα είναι η πρώτη σε επίπεδο τρίτου τριμήνου σε ανάπτυξη σε όλη την Ευρωζώνη, σε επίπεδο εννεαμήνου η δεύτερη και είναι πλέον απολύτως σαφές ότι η Ελλάδα μας θα τα καταφέρει το έτος 2021. Το καταθέτω για τα Πρακτικά. [[Χειροκροτήματα από την πτέρυγα της Νέας Δημοκρατίας]] [[Στο σημείο αυτό ο Υπουργός Ανάπτυξης και Επενδύσεων κ. Σπυρίδων-Άδωνις Γεωργιάδης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Εγώ δεν θα πω νούμερο, δεν θέλω να πω νούμερο, κυρίες και κύριοι συνάδελφοι, διότι τα νούμερα θα τα δούμε όταν λήξουν. Θα σας πω, όμως, αυτό το οποίο σίγουρα θα γίνει. Θα είμαστε μέσα στις τρεις μοναδικές χώρες της Ευρωπαϊκής Ένωσης που θα έχουμε καλύψει σε έναν χρόνο όλη τη ζημιά του 2020. Οι υπόλοιπες 24 χώρες δεν θα έχουν καταφέρει αυτό που θα έχει καταφέρει η μικρή Ελλάδα. Όλα αυτά που λέμε, κυρίες και κύριοι συνάδελφοι, δεν είναι θεωρίες, δεν είναι αν εγώ έχω τσιριχτή φωνή, δεν είναι αν ήμουν τηλεβιβλιοπώλης, δεν είναι αν κάποιος με συμπαθεί, δεν είναι αν κάποιος με αντιπαθεί, δεν είναι αν είμαι κοντός, δεν είναι αν είμαι ψηλός. Είναι τα νούμερα. Ε δεν μπορεί στον προϋπολογισμό να μην μιλάμε γι' αυτά και να ακούω όλα αυτά τα παλαβά που μου λέτε. Εκτός αν υπάρχει μια παγκόσμια συνωμοσία. Εδώ δεν μιλάμε πια για λίστα Πέτσα. Εδώ μιλάμε για μια λίστα που πιάνει την «J.P. MORGAN» που προχθές έβγαλε μια έκθεση διθύραμβο για την ελληνική οικονομία την «MORGAN STANLEY», την «UBF» που σας κατέθεσα προηγουμένως στα Πρακτικά, όλο τον διεθνή οικονομικό τύπο, το «BLOOMBERG», τους «FINANCIAL TIMES», που όλοι σιτίζονται από τη λίστα Πέτσα. Αν αυτό πιστεύετε, συνεχίστε έτσι. Αλλά μετά μην απορείτε γιατί σας ρίχνουμε δέκα και δώδεκα μονάδες σε κάθε δημοσκόπηση. Σας ρίχνουμε δέκα και δώδεκα μονάδες γιατί μιλάτε σε άλλη πραγματικότητα. Ανεβαίνετε πάνω και αρχίζετε: «Η κοινωνική καταστροφή, η ανέχεια, η φτώχεια». Βεβαίως, όλα αυτά υπάρχουν στην Ελλάδα. Τώρα υπάρχουν; Δεν υπήρχε ανέχεια και φτώχεια επί του ΣΥΡΙΖΑ; Τώρα τα ανακαλύψατε; Το ζήτημα στην πολιτική δεν είναι αν υπάρχουν. Υπάρχουν. Πάμε προς το καλύτερο ή πάμε προς το χειρότερο; Δεν ξέρετε ότι η ανεργία έχει πέσει στο χαμηλότερο ρυθμό των τελευταίων δώδεκα ετών, που σημαίνει πολύς κόσμος βρήκε δουλειά; Αυτοί που σας ακούνε και βρήκαν δουλειά, τι νομίζετε ότι λένε; Και εν πάση περιπτώσει, εάν υπήρχε όλη αυτή η ανέχεια, όλη αυτή η φτώχεια, όλη αυτή η κοινωνική καταστροφή, γιατί μας ψηφίζει ρε παιδιά ο κόσμος; Μαζόχες είναι; Ζουν όλοι σε ανέχεια και φτώχεια και μας ψηφίζουν και μας ξαναψηφίζουν; Πώς γίνεται; Άρα σοβαρευτείτε και κάντε μια πραγματική αντιπολίτευση. Και κλείνω, κυρία Πρόεδρε, σε μισό λεπτό, γιατί θέλω να το πω αυτό, κυρίως για να το ακούσουν οι συνάδελφοι της Νέας Δημοκρατίας και να αισθανθούν υπερηφάνεια για τα αποτελέσματα της Κυβερνήσεώς μας. Εγώ ως ο πολιτικός υπεύθυνος αυτού του Υπουργείου αισθάνομαι πολύ υπερήφανος για τα νούμερα που θα σας πω τώρα, για να κάνουμε και τη σύγκριση. Κυβέρνηση ΣΥΡΙΖΑ. Στον προϋπολογισμό του 2018 θέτουν ως στόχο -στην αντίστοιχη, δηλαδή, συζήτηση του Δεκέμβρη του 2017- αύξηση των επενδύσεων, δηλαδή τον ακαθάριστο σχηματισμό παγίου κεφαλαίου κατά 11,4% για το 2018. Προέβλεπαν ότι θα μπορέσουμε να φτάσουμε στο 11,4%. Tι καταγράφει η ΕΛΣΤΑΤ για το 2018; Μείωση 4,3%. Πέφτουν έξω 15,7 μονάδες. Όχι μόνο δεν έρχονται επενδύσεις, αλλά η αποεπένδυση συνεχίζεται. Στον προϋπολογισμό του 2019 τώρα, προσέξτε, θέτουν ως στόχο το 11,9% για την αύξηση των επενδύσεων. Το πρώτο τρίμηνο -7,5%. Το δεύτερο τρίμηνο -18,8%. Πηγαίναμε, δηλαδή, για να πέσουν έξω το 2019 είκοσι μονάδες. Γίνονται οι εκλογές του 2019, τρίτο τρίμηνο του 2019 συν 14%, τέταρτο τρίμηνο συν 15% και καταφέρνουμε και κλείνουμε οριακά θετικά και λύνουμε τις μείον 20 μονάδες που παραλαμβάναμε σε ετήσια βάση από τον ΣΥΡΙΖΑ. Γιατί αλλάζει το οικονομικό κλίμα, αρχίζει ο κόσμος να επενδύει. Έρχεται η πανδημία μας βλάπτει το 2020 προφανώς, αλλά παρ' όλη την πανδημία δεν χάνουμε τίποτα σε επενδύσεις. Μένουμε ακριβώς σταθεροί σε ό,τι είχαμε πετύχει το 2019 σε ετήσια βάση, το οποίο τηρουμένων των αναλογιών ήταν επιτυχία. Και ερχόμαστε στο 2021. Αυτό νομίζω περιποιεί τιμή όχι σε εμένα, σε όλη την ομάδα των οικονομικών επιτελείων, του κ. Σταϊκούρα, του κ. Σκυλακάκη, εμού, του κ. Παπαθανάση, του κ. Τσακίρη, του κ. Δήμα, όλων όσων έχουμε στην ευθύνη μας το οικονομικό επιτελείο -αυτό που λέγεται-, του κ. Χατζηδάκη προφανώς το Υπουργείο Εργασίας, να μην αδικήσω κανέναν. Γιατί η πολιτική των επενδύσεων είναι συνολική κυβερνητική πολιτική. Αυτό θέλω να πω. Προσέξτε, λοιπόν, τι έχουμε πετύχει. Το 2021 θα κλείσουμε με αύξηση επενδύσεων 11,7. Αυτή είναι η καλύτερη μας επίδοση -προσέξτε- από το 2006. Μιλάμε δηλαδή για τέσσερα χρόνια πριν τη χρεοκοπία. Ο δε στόχος μας για το 2022 είναι συν 21,9% στην αύξηση των επενδύσεων. Και ζητάω την ψήφο σας, κυρίες και κύριοι συνάδελφοι, για να μας δώσετε τη δύναμη να δώσουμε τη μάχη για να επιτευχθεί. Και δεσμεύομαι και σας λέω ότι θα επιτευχθεί. Εάν αυτό επιτευχθεί θα είναι η καλύτερη επίδοση της Ελλάδος εδώ και είκοσι επτά χρόνια. Αυτά κάνει η Κυβέρνησή μας. Και όσοι ζείτε στον πραγματικό κόσμο, βλέπετε και τις οικοδομές που ξαναχτίζονται και τους μηχανικούς που έχουν βρει δουλειά που ήταν όλοι άνεργοι και παιδιά πολλά που επιστρέφουν από το εξωτερικό από εκεί που πολλά έφευγαν και ξενοδοχεία που ανακαινίζονται και επενδύσεις μεγάλες που έρχονται -μην τις επαναλάβω-, «PFIZER», «CISCO», «MICROSOFT», «AMAZON», «DIGITAL REALTY», ούτε στον ύπνο σας δεν τις βλέπατε. Όλα αυτά ο ελληνικός λαός τα βλέπει, τα αναγνωρίζει και γι' αυτό μας στηρίζει. Καλώ, λοιπόν, τους συναδέλφους να στηρίξουν τον προϋπολογισμό του έτους 2022, προϋπολογισμός ο οποίος θα βγάλει οριστικά την Ελλάδα και από την οικονομική κρίση, αλλά και από την κρίση αυτών των τελευταίων δύο ετών που ήρθε απρόβλεπτα. Και ένα τελευταίο σχόλιο για τον πληθωρισμό. Αυτό το οποίο είπα -για να μην διαστρεβλώνεται- είναι: Η σύγκριση Νοεμβρίου ΄21 με Νοέμβριο ΄20 που διαρκώς κάνει η Αντιπολίτευση, δηλαδή ο πληθωρισμός σε ετήσια βάση του Νοεμβρίου του 2021 έχει ένα μεγάλο μειονέκτημα για την αντίληψη της πραγματικότητας. Τον Νοέμβριο του 2020 είχαμε μεγάλο αποπληθωρισμό, μείον 2,5% λόγω των μέτρων της καραντίνας που ίσχυαν παγκοσμίως. Άρα προφανώς όταν συγκρίνεις Νοέμβριο με μείον 2,5% το νούμερο αυξάνει. Ο πληθωρισμός το έτος ΄21 θα κλείσει σε ετήσια βάση στο 0,1%, γιατί το πρώτο επτάμηνο είχαμε διαρκή αποπληθωρισμό. Δεν λέω ότι δεν υπάρχουν αυξήσεις τιμών. Προφανώς υπάρχουν αυξήσεις τιμών, σε σχέση με τον αποπληθωρισμό μεγάλες, σε σχέση με το ΄19 μικρότερες. Το πού θα πάει τώρα ο πληθωρισμός το ΄22 σήμερα κανένας στον κόσμο δεν μπορεί να κάνει ακριβή πρόβλεψη, καθόσον κανένας στον κόσμο δεν ξέρει πού θα πάει ακριβώς η ενέργεια και πού θα πάνε ακριβώς τα ναύλα. Εγώ προσωπικά εξακολουθώ να είμαι αισιόδοξος ότι μετά το πρώτο τρίμηνο που θα υπάρχουν ισχυρές πληθωριστικές πιέσεις αυτό θα αρχίσει να αποκλιμακώνεται. Ευχαριστώ πάρα πολύ.
Και εγώ σας ευχαριστώ, κύριε Υπουργέ. Κύριε Μπουκώρο, έχετε τον λόγο.
Γνωρίζετε ότι τόσο η Νέα Δημοκρατία όσο και ο ΣΥΡΙΖΑ έχουν από τρεις ή τέσσερις Κοινοβουλευτικούς Εκπροσώπους. Μιλάμε για τον προϋπολογισμό που δεν παύει να είναι και αυτός ένα νομοσχέδιο. Παρατηρήθηκε, λοιπόν, χθες το φαινόμενο, κυρία Πρόεδρε και θα σας παρακαλούσα να το συζητήσετε και στη Διάσκεψη των Προέδρων μετά την τοποθέτηση του κάθε Υπουργού, Κοινοβουλευτικοί Εκπρόσωποι της Αντιπολίτευσης να ζητούν συνεχώς τον λόγο. Για να μην πάμε σε μια τέτοια διαδικασία και σήμερα…
Γιατί;
Γιατί το λέει ο Κανονισμός, κύριε συνάδελφε. Ο Κανονισμός είναι σαφέστατος. Ο προϋπολογισμός είναι νομοσχέδιο. Μιλάει για την κύρια τοποθέτηση των δώδεκα λεπτών και δικαίωμα τριών δίλεπτων τοποθετήσεων. Αν έρθουν εδώ τέσσερις Κοινοβουλευτικοί Εκπρόσωποι της Νέας Δημοκρατίας -για να μην μιλήσω για τους Κοινοβουλευτικούς Εκπροσώπους του ΣΥΡΙΖΑ- και ζητούν συνεχώς τον λόγο, αντιλαμβανόμαστε πού θα πάει η διαδικασία; Αυτή την παρατήρηση κάνω, κυρία Πρόεδρε.
Κρατώ την παρατήρηση, κύριε συνάδελφε. Εγώ θέλω να παρατηρήσω κάτι. Ο κ. Κακλαμάνης, ο πρώτος Αντιπρόεδρος, όταν ξεκίνησε η διαδικασία ανακοίνωσε τους χρόνους οι οποίοι θα ήταν αυστηροί -έτσι τον άκουσα να λέει-, επτά για τους Βουλευτές, δέκα για τους Υπουργούς και αυτό θα παρακαλέσω και τους Βουλευτές και τους Υπουργούς να μην ξεπερνάνε τους χρόνους τους. Δεύτερον, μόνο για ερωτήσεις θα επιτρέψω τον λόγο και όχι για τοποθέτηση. Κύριε Σκουρλέτη, έχετε τον λόγο.
Ευχαριστώ, κυρία Πρόεδρε. Κύριε Υπουργέ, είστε ο πρώτος εκ μέρους της Κυβέρνησης στη σημερινή διαδικασία που παίρνετε τον λόγο και από χθες και αρκετοί συνάδελφοι και εγώ ως Κοινοβουλευτικός Εκπρόσωπος έχουμε θέσει ένα ερώτημα προς την Κυβέρνηση. Η δημοσιοποίηση της χθεσινής μελέτης-έρευνας του κ. Τσιόδρα και του κ. Λύτρα, η οποία δικαίως σήμερα πρωταγωνιστεί στα πρωτοσέλιδα των εφημερίδων, έφερε στη δημοσιότητα κάποια δραματικά συμπεράσματα σε σχέση με την επιβάρυνση του δημόσιου συστήματος υγείας, την αυξημένη θνητότητα και τις ευθύνες της Κυβέρνησης που δεν στήριξε το ΕΣΥ. Σας ερωτώ λοιπόν. Ο Πρωθυπουργός, ο οποίος είχε κάνει αυτή την επαίσχυντη δήλωση ότι δεν έχει καμμία σημασία αν κάποιος νοσηλεύεται εντός ή εκτός ΜΕΘ, αισθάνεται την ανάγκη να έρθει να ανασκευάσει, να απαντήσει; Θα έρθει σήμερα; Θα έρθει αύριο ή θα περιμένει το Σάββατο την ώρα του Πρωθυπουργού για να απαντήσει; Ακούμε σήμερα από έγκριτους επιστήμονες όπως ο κ. Παυλάκης, να λένε ότι η μετάλλαξη «Όμικρον» δεν κάνει διάκριση ανάμεσα σε εμβολιασμένους και ανεμβολίαστους και ότι χρειάζεται κατεπειγόντως να υπάρξουν μέτρα. Αν είχαμε κλειστά σχολεία σήμερα και όχι την Τετάρτη θα είχαμε γλιτώσει χίλια πεντακόσια με δυο χιλιάδες κρούσματα ημερησίως. Αυτά σας απασχολούν; Υπάρχει κάποιο έκτακτο σχέδιο;
Σας ευχαριστώ, κύριε συνάδελφε. Κύριε Υπουργέ, έχετε τον λόγο.
Ένα δυο ερωτήματα έχω και τελειώνω.
Ένα ερώτημα είπατε, κύριε συνάδελφε. Δεν μπορεί να γίνει αυτή η διαδικασία. [[Θόρυβος από την πτέρυγα της Νέας Δημοκρατίας]] Κύριοι συνάδελφοι, νομίζω ότι διευθύνω αρκετά καλά την Αίθουσα. Σας παρακαλώ, λοιπόν, χωρίς φωνές. Αν τα ερωτήματα είναι μόνο ερωτήματα και όχι τοποθετήσεις, κύριε συνάδελφε, έχει καλώς. Αλλιώς δεν θα σας το επιτρέψω.
Είχατε προβλέψει ότι φέτος από το Ταμείο Ανάκαμψης θα παίρνατε περί τα 650 εκατομμύρια και έχετε κάνει μόνο 150; Ισχύει ή δεν ισχύει αυτό; Εάν ισχύει το θέμα σε σχέση με την ακρίβεια, γιατί είστε ο Υπουργός που κατ' εξοχήν πρέπει να πείτε για την ακρίβεια και δεν είπατε τίποτα, γι' αυτό. Εάν ισχύει το θέμα του αποπληθωρισμού για την ακρίβεια, δεν ισχύει για την επικαιροποίηση της περσινής ύφεσης προς τα κάτω που έκανε η ΕΛΣΤΑΤ σε σχέση με τον ρυθμό της φετινής ανάπτυξης; Σ' αυτά όλα πρέπει να απαντήσετε. Όχι γενικόλογα πράγματα τα οποία πραγματικά είναι έξω από το χαρτοφυλάκιο σας, που αν δεν κάνω λάθος αφορά τον τομέα του εμπορίου. Ούτε το ΕΣΠΑ στο οποίο βρήκατε μια στρωμένη δουλειά και έχετε κάνει στάση πληρωμών. Ευχαριστώ.
Ελάτε, κύριε Υπουργέ, σας παρακαλώ.
Κύριε Κοινοβουλευτικέ Εκπρόσωπε του ΣΥΡΙΖΑ, ως προς το Ταμείο Ανάκαμψης θα απαντήσει ο κ. Σκυλακάκης, εφόσον είναι παρών, που έχει την ευθύνη και το ξέρει καλά. Θα απαντήσω όμως στα πρώτα. Και θέλω να σας μιλήσω με πολύ μεγάλη ειλικρίνεια. Πρώτα απ' όλα την μελέτη Τσιόδρα-Λύτρα και εγώ σήμερα άρχισα να τη διαβάζω. Και λόγω της προηγούμενής μου θητείας στο Υπουργείο Υγείας οφείλω να ομολογήσω ότι δεν με εκπλήσσουν τα αποτελέσματά της. Δεν λέει αυτό που λέτε. Πρώτα απ' όλα λέει μέσα ότι παρέμενε το σύστημα με αρκετά άδεια κρεβάτια ΜΕΘ. Ότι ποτέ δεν καλύφθηκαν όλα τα κρεβάτια ΜΕΘ. Κι αυτό που επισημαίνει είναι η αύξηση της θνητότητας στις ΜΕΘ στην Ελλάδα σε σχέση με άλλες χώρες και στην Αττική σε σχέση με άλλες περιφέρειες στην Ελλάδα. Δηλαδή, στις περιφέρειες περισσότερο, στην Αττική λιγότερο. Οφείλω να σας πω ότι, αν πραγματικά μας προκαλέσετε, θα βρούμε σίγουρα πολλές μελέτες με τα ίδια συμπεράσματα επί ΣΥΡΙΖΑ. Γιατί στην ουσία η μελέτη αυτή δεν παρουσιάζει τίποτα άλλο παρά τα διαχρονικά προβλήματα που έχει το Εθνικό Σύστημα Υγείας για τα οποία ο κύριος Πρωθυπουργός έχει εγκαίρως μιλήσει δημόσια για τις μεταρρυθμίσεις που σχεδιάζουμε για να τα λύσουμε πράγματι. Γιατί εμάς μας νοιάζει να τα λύσουμε πράγματι κι όχι να κάνουμε σόου. Οφείλω όμως να σας πω ένα τελευταίο και σας το λέω με πολύ μεγάλη ειλικρίνεια. Είστε η μοναδική Αντιπολίτευση σε όλη την Ευρώπη που το μόνο θέμα με το οποίο αντιπολιτεύεστε είναι η πανδημία. Η μοναδική. Σας κάνει καλό ως προς τις επιδόσεις σας στην κοινή γνώμη; Πολύ κακό. Διότι όλη η κοινή γνώμη αντιλαμβάνεται το προφανές. Ότι εύχεστε η πανδημία να πάει άσχημα για να κερδίσετε σε ψήφους. Ακόμα και η νέα μετάλλαξη «Όμικρον» που φέρνει νέους περιορισμούς σε διάφορες χώρες και μεγάλη ανησυχία, κάπως σαν να σας έχει χαροποιήσει. Σαν μια νέα ελπίδα που έχετε για να ρίξετε τον Μητσοτάκη.
Κύριοι συνάδελφοι, σας παρακαλώ.
Σταματήστε αυτό που κάνετε, κύριε Σκουρλέτη και κύριοι του ΣΥΡΙΖΑ. Η Ελλάδα μας αντέχει και στην πανδημία. Αυτή είναι η αλήθεια.
Χειροκροτείστε. Σας έβριζε αυτός απ' το ΛΑΟΣ.
Κύριε Μπάρκα, μου επιτρέπετε κάτι; Είμαστε στην Ολομέλεια και όχι στο καφενείο. Σας παρακαλώ πολύ. Να λείπουν αυτοί οι χαρακτηρισμοί.
…(δεν ακούστηκε)
Σε όλους κάνω παρατήρηση. Παρακαλώ πολύ, λοιπόν. Όταν μιλάει κάποιος να τον αφήνετε να μιλάει. Όπως άκουσε ο κ. Υπουργός τον κύριο συνάδελφο, έτσι είστε υποχρεωμένοι να ακούσετε κι εσείς. Τον λόγο έχει εκ μέρους της Νέας Δημοκρατίας ο κ. Τραγάκης.
Είναι η τεσσαρακοστή έβδομη φορά που μιλάω στον προϋπολογισμό. [[Χειροκροτήματα από την πτέρυγα της Νέας Δημοκρατίας]] Αυτό που είδα σήμερα, δηλαδή να υπάρχουν αντεγκλήσεις στον προϋπολογισμό σε άσχετα θέματα, νομίζω δεν το έχουμε αντιμετωπίσει πολλές φορές. Πιστεύω, λοιπόν, ότι θα πρέπει να κρατήσουμε χαμηλά τον πήχη, να είμαστε συνεπείς στις υποχρεώσεις μας και να μπορέσουμε να βοηθήσουμε τη διαδικασία ώστε να μιλήσουν όσο το δυνατόν περισσότεροι συνάδελφοι. Αγαπητοί συνάδελφοι, η συζήτηση για τον κρατικό προϋπολογισμό του 2022 διεξάγεται για ακόμη μια χρονιά μέσα σε ένα περιβάλλον υψηλής αβεβαιότητας λόγω της παγκόσμιας υγειονομικής κρίσης. Μαζί με την αβεβαιότητα για την εξέλιξη της πανδημίας έρχεται να προστεθεί εδώ και μερικούς μήνες και η νέα αβεβαιότητα για την εξέλιξη του πληθωρισμού για τον οποίον τα στοιχεία τα οποία παρέθεσε ο Υπουργός ο κ. Γεωργιάδης δεν μπορεί να τα αμφισβητήσει κανείς. Αναφέρονται από την ΕΛΣΤΑΤ και τα στοιχεία του κρατικού προϋπολογισμού. Και στη μία περίπτωση της πανδημίας και στην άλλη της οικονομίας προέκυπταν αστάθμητοι και άγνωστοι παράγοντες που μπορούσαν να ανατρέψουν οποιαδήποτε πρόβλεψη. Γι' αυτό τον λόγο στον προϋπολογισμό της νέας χρονιάς ο στόχος παραμένει διττός. Από τη μια πλευρά εστιάζει στις παρεμβάσεις για την ανακούφιση της κοινωνίας και στις συνέπειες της πανδημικής κρίσης και του πληθωρισμού. Και από την άλλη επικεντρώνεται στις δομικές μεταρρυθμίσεις που ενισχύουν τη μεσοπρόθεσμη ανάπτυξη. Ως προς τα μέτρα στήριξης της κοινωνίας η κυβέρνηση έχει δεσμευτεί για τη στήριξη της κοινωνίας και το έπραξε με μέτρα όπως τα προγράμματα «ΓΕΦΥΡΑ», η επιδότηση παγίων δαπανών των επιχειρήσεων, η στήριξη κλάδων της οικονομίας μέσω του ΕΣΠΑ. Θα ήθελα παρακαλώ να προσέξετε περισσότερο τα στοιχεία του ΕΣΠΑ, αυτά που έχουν υλοποιηθεί και αυτά που είναι έτοιμα για να υλοποιηθούν. Τα τραπεζικά εργαλεία ενίσχυσης της ρευστότητας των επιχειρήσεων, το πρόγραμμα «ΣΥΝ-ΕΡΓΑΣΙΑ», το πρόγραμμα επιδότησης νέων θέσεων εργασίας, τη μείωση του ποσοστού επιστροφής των επιστρεπτέων προκαταβολών. Η κυβέρνηση όχι μόνο επέδειξε άμεσα αντανακλαστικά αλλά και προχώρησε σε περαιτέρω βελτίωση των μέτρων ανακούφισης πάνω από τρεις φορές. Θυμίζω, επίσης, ότι με απόφαση του Πρωθυπουργού περιορίστηκε το βάρος της αύξησης του ρεύματος αλλά και του φυσικού αερίου. Καταργήθηκε ο φόρος πετρελαίου στους αγρότες. Μειώθηκε ο ΦΠΑ στον καφέ, τα μη αλκοολούχα ποτά και τις μεταφορές. Διπλασιάστηκαν τα κοινωνικά επιδόματα για τα ευάλωτα νοικοκυριά. Μάλιστα, η τελευταία αυτή δέσμη μέτρων κατά της ακρίβειας περιλαμβάνει τρεις ακόμα πρωτοβουλίες στήριξης συμπολιτών μας. Πρώτον, έκτακτη καταβολή μισού μισθού σε εκατό χιλιάδες περίπου ενεργούς υγειονομικούς εργαζόμενους στα νοσοκομεία, το ΕΚΑΒ και τα κέντρα υγείας. Επ' ευκαιρία, ευχαριστούμε όλους τους υγειονομικούς που είναι στην πρώτη γραμμή για την αντιμετώπιση της πανδημίας. Και λίγα είναι αυτά που δίνουμε. Όλοι οι χαμηλοσυνταξιούχοι της χώρας περίπου οκτακόσιοι χιλιάδες Έλληνες πολίτες θα λάβουν ένα πρώτο βοήθημα 250 ευρώ, προσαυξημένο κατά 50 ευρώ για κάθε μέλος της οικογένειάς τους. Τρίτον, το ίδιο ακριβώς επίδομα με τους χαμηλοσυνταξιούχους θα δοθεί επίσης στους δικαιούχους του Οργανισμού Πρόνοιας και Κοινωνικής Αλληλεγγύης, δηλαδή ακόμα σε εκατόν εβδομήντα τρεις χιλιάδες ανθρώπους. Πέραν αυτών των μέτρων από το επίδομα θέρμανσης παραμένει αυξημένο στο διπλάσιο σε σχέση με το παρελθόν και βεβαίως κατανέμεται στα νοικοκυριά με αδιάβλητα, αντικειμενικά και δίκαια κριτήρια. Αντίστοιχα δεν εφαρμόζεται το τέλος στο φυσικό αέριο και τους επόμενους μήνες ενώ με απόφαση της κυβέρνησης έχει ανασταλεί προσωρινά η χρέωση των επιχειρήσεων από τις υπηρεσίες κοινής ωφελείας. Όλα αυτά συνθέτουν ένα πλέγμα στήριξης του ελληνικού λαού κατά της ακρίβειας, το οποίο κατ' αναλογία είναι ένα από τα μεγαλύτερα που έχουν χορηγηθεί σε όλη την Ευρώπη. Σε σχέση με τους φόρους και τις ασφαλιστικές εισφορές, η Κυβέρνηση συνεχίζει αταλάντευτα και για το 2022 να τους μειώνει, όπως έχει δεσμευτεί. Στις μόνιμες μειώσεις φόρων που έχουν ήδη υλοποιηθεί στον ΕΝΦΙΑ, στον εισαγωγικό φορολογικό συντελεστή στα φυσικά πρόσωπα, στην παρακράτηση φόρου για τα μερίσματα, στην προκαταβολή φόρου για τα φυσικά και νομικά πρόσωπα, στον φόρο εισοδήματος των επιχειρήσεων, στην κατάργηση του φόρου γονικών παροχών - δωρεών για συγγενείς πρώτου βαθμού, στον φορολογικό συντελεστή για όλα τα αγροτικά σχήματα, έρχονται να προστεθούν η περαιτέρω συνολική μείωση του ΕΝΦΙΑ, η απαλλαγή από την ειδική εισφορά αλληλεγγύης των εισοδημάτων από τους εργαζόμενους στον ιδιωτικό τομέα, η μείωση του τέλους συνδρομητών κινητής τηλεφωνίας και η κατάργησή της για νέους έως είκοσι εννέα ετών, η αναστολή πληρωμής τέλους συνδρομητικής τηλεόρασης ως τον Ιούνιο του 2022, καθώς και ο μειωμένος συντελεστής στις μεταφορές, στον καφέ, στα μη αλκοολούχα ποτά, στους κινηματογράφους, στο τουριστικό πακέτο, στα γυμναστήρια, στις σχολές χορού έως τον Ιούνιο του 2022. Αγαπητοί συνάδελφοι, παρά την παγκόσμια αβεβαιότητα για την εξέλιξη της πανδημίας και παρά τις πληθωριστικές πιέσεις, ο προϋπολογισμός του 2022 καταγράφει τις θετικές επιδόσεις της οικονομίας και αναδεικνύει την ισχυρή αναπτυξιακή πολιτική και προοπτική της χώρας. Η ελληνική οικονομία επιστρέφει σε συνθήκες κανονικότητας, αφού το τέταρτο τρίμηνο του έτους αναμένεται να έχει ανακτηθεί το σύνολο των ετήσιων απωλειών του ΑΕΠ του 2020. Περνάμε από το στάδιο της ανάκαμψης στη φάση της ανάπτυξης. Ο ρυθμός ανάπτυξης για το 2021 αναθεωρείται σημαντικά προς τα πάνω, αφού εκτινάσσεται 6% φέτος και 4,5% τον επόμενο χρόνο. Με απλά λόγια, σημαίνει ότι σε σχέση με την ύφεση του 9% του 2020 η οικονομία μας έχει ήδη καλύψει περισσότερο από τα 2/3 του απολεσθέντος εγχώριου προϊόντος. Στο κομμάτι των δομικών αλλαγών, καταλυτικός παράγοντας προόδου και ευημερίας είναι το Ταμείο Ανάκαμψης και Σταθερότητας, το οποίο θα αλλάξει το παραγωγικό μοντέλο της χώρας με ένα πλήθος μεταρρυθμίσεων και επιδόσεων. Κυρίες και κύριοι συνάδελφοι, ο προϋπολογισμός του 2022 αντικατοπτρίζει την ορθότητα και αποτελεσματικότητα της κυβερνητικής οικονομικής πολιτικής. Η βιομηχανική παραγωγή καταγράφει σταθερά ανοδική πορεία, η μεταποίηση ενισχύεται, η οικοδομική δραστηριότητα αυξάνεται, η πιστωτική επέκταση αναθερμαίνεται, οι καταθέσεις αυξάνονται, οι ηλεκτρονικές συναλλαγές ενισχύονται, το κόστος δανεισμού της χώρας χρήματος και κεφαλαίου διατηρείται χαμηλό, η ανταγωνιστικότητα της οικονομίας βελτιώνεται, η χώρα αναβαθμίζεται, ο ρυθμός οικονομικής μεγέθυνσης αναθεωρείται σημαντικά προς τα πάνω, το διαθέσιμο εισόδημα των νοικοκυριών ενισχύεται, το πραγματικό εισόδημα των εργαζομένων αυξάνεται, ο αριθμός των ανέργων είναι ο χαμηλότερος από τον Απρίλιο του 2010, ενώ ο αριθμός των απασχολούμενων είναι ο υψηλότερος από τον Ιούνιο του 2011. Υπερψηφίζω τον κρατικό προϋπολογισμό του 2022 γιατί η υλοποίησή του θα συμβάλει ώστε η χώρα να εξέλθει από τις διαδοχικές εξωγενείς κρίσεις οικονομικά ακόμα πιο ανθεκτική, εθνικά ακόμα πιο ισχυρή, κοινωνικά ακόμα πιο δίκαιη. Σας ευχαριστώ πολύ και για την ανοχή σας, κυρία Πρόεδρε και τους κυρίους συναδέλφους.
Ευχαριστούμε πολύ. Τον λόγο έχει τώρα ο κ. Κρητικός, εκ μέρους της Νέας Δημοκρατίας.
Κυρία Πρόεδρε, κύριε Υπουργέ, κυρίες και κύριοι συνάδελφοι, ως γιατρός πλέον νομίζω ότι θα πρέπει να παραδώσω την ταυτότητά μου, διότι αυτό που έχουμε καταφέρει είναι πρωτοφανές. Έχουμε καταφέρει να γίνει μια διαρραγή του κοινωνικού συμβολαίου της υγείας με την κοινωνία. Καταφέραμε να πολιτικοποιήσουμε το εμβόλιο. Καταφέραμε, όλοι εμείς εδώ, να μπορούμε να ερμηνεύουμε μελέτες γιατρών επιστημόνων και γίναμε όλοι γιατροί. Πραγματικά, θα καταθέσω την ιατρική μου ταυτότητα, διότι έχουμε γεμίσει μόνο γιατρούς στην Ελλάδα και παντού. Λοιπόν, είμαστε εδώ σήμερα να συζητήσουμε τον δεύτερο αναπτυξιακό προϋπολογισμό και έχουμε περάσει μέσα από συμπληγάδες πέτρες, τις πέτρες αυτές της πανδημίας και ας αντιμετωπίσαμε όλα αυτά μέσα από μία παγκόσμια μείωση των τιμών, προς τα πάνω βέβαια. Είμαστε ενωμένοι, όμως, απέναντι στα πολύ δύσκολα και θα μας είναι εύκολο να είμαστε ενωμένοι και στα πιο εύκολα μετά την υγειονομική κρίση, γιατί τότε πρέπει να κάνουμε τον απολογισμό μας, κύριοι. Σταθήκαμε όρθιοι και γίναμε παράδειγμα, όχι μόνο η Κυβέρνηση, αλλά η Ελλάδα, η Ελλάδα μας. Το όνομα της Ελλάδας τιμήθηκε για την διαχείριση της πανδημίας. Το όνομα της Ελλάδας τιμάται σήμερα στην Ευρώπη μέσα από την εντυπωσιακή και πετυχημένη πολιτική της ελληνικής Κυβέρνησης, καθώς κατάφερε με πολύ εντυπωσιακά μεταρρυθμιστικά μέτρα να οδηγηθεί η ελληνική οικονομία σε έναν νέο πετυχημένο δρόμο. Δεν είναι δικά μου λόγια τα παραπάνω, αλλά λόγια του νέου Υπουργού Οικονομικών της Γερμανίας, του κ. Κρίστιαν Λίντνερ, ο οποίος παροτρύνει να μιμηθεί η Γερμανία την Ελλάδα στο μείγμα πολιτικής, για να επανέλθει και εκεί η αισιοδοξία στην οικονομία. Διανύουμε μια περίοδο κατά την οποία η Ελλάδα κατακτά κύρος, εδραιώνει νέους γεωπολιτικούς δεσμούς, μετατρέπεται σε ένα παγκόσμιο πρότυπο μετάβασης στην πράσινη ενέργεια. Σε λίγα χρόνια η χώρα μας θα αυξάνει ραγδαία το ΑΕΠ της μέσα από την εξαγωγή καθαρής ενέργειας, ενέργεια την οποία προσφέρει απλόχερα η φύση μας, ο ήλιος, ο αέρας και η θάλασσά μας. Αύξηση του ΑΕΠ σημαίνει σταθερή ανάπτυξη, νέες υποδομές, νέες καλά αμειβόμενες θέσεις εργασίας, σημαίνει αντιστροφή του brain drain, επιστροφή των νέων ανθρώπων στην πατρίδα τους, δημιουργία συνθηκών για να δημιουργήσουν οικογένειες εδώ, σημαίνει ανάσχεση του δημογραφικού, ένα πρόβλημα το οποίο συνδέεται άμεσα με το κατά κεφαλήν εισόδημα και τους ρυθμούς ανάπτυξής μας. Μεγάλες εταιρείες τεχνολογίας εμπιστεύονται την Ελλάδα για να δημιουργήσουν data centers, τα ναυπηγεία Σκαραμαγκά και Ελευσίνας μπαίνουν σε νέα εποχή ανάπτυξης. Το μεγαλύτερο ιδιωτικό project στην Ευρώπη ξεκίνησε, τα μεγάλα έργα υποδομών, όπως ο βόρειος οδικός άξονας της Κρήτης, το Πάτρα-Πύργος, προχωρούν με ταχείς ρυθμούς. Το Ταμείο Ανάπτυξης, ένα κορυφαίο εργαλείο χρηματοδότησης νέων πράσινων και τεχνολογικών έργων, θα οδηγήσει την Ελλάδα στη νέα εποχή, ενώ σοβαρές μελέτες, όπως είναι στη Λακωνία -την πατρίδα μου- για την εθνική οδό Σπάρτης - Γυθείου και για το αρδευτικό δίκτυο Τρινάσου, ολοκληρώνονται. Η Ελλάδα τα τελευταία δύο χρόνια μέσα στον κυκεώνα της πανδημίας κατάφερε με ένα διπλωματικό ράλι να ανατρέψει το κλίμα. Από επαίτης γίνεται ρυθμιστής. Από παρίας, διεκδικητής. Από ανασφάλεια να επικρατήσει ασφάλεια στους πολίτες της. Καταφέραμε να συνάψουμε συμφωνίες οι οποίες θωρακίζουν την εθνική μας κυριαρχία από κάθε απειλή, από κάθε ενέργεια κακόβουλη ή υστερόβουλη. Σχετικά τώρα με τη διαχείριση της πανδημίας, κάναμε το παν για να πείσουμε ότι ο ιός υπήρχε και υπάρχει, για να θωρακίσουμε το Εθνικό Σύστημα Υγείας, για να σχεδιάσουμε το εθνικό σχέδιο εμβολιασμού, για να φέρουμε άμεσα το εμβόλιο το οποίο είναι ένα δώρο της επιστήμης στον άνθρωπο και το αποτελεσματικότερο όπλο απέναντι στον ιό. Αντιμετωπίσαμε και αντιμετωπίζουμε -όπως και σήμερα- την καχυποψία με επιχειρήματα, τα αντιεπιστημονικά σενάρια με μεθοδικότητα, τις έκτακτες ανάγκες με σχεδιασμό. Αντιμετωπίσαμε συναδέλφους Βουλευτές, οι οποίοι δεν είχαν τη στοιχειώδη ωριμότητα να παραμερίσουν το πολιτικό όφελος και να παρακινήσουν τους συμπολίτες τους να εμβολιαστούν. Αντίθετα, θέριευαν τα σενάρια, πύρωναν τους φόβους, τροφοδοτούσαν αντιεπιστημονικές αναρτήσεις του διαδικτύου, λεηλατούσαν τη λογική πολλών συμπολιτών μας. Η αλήθεια όμως πάντα κερδίζει και σήμερα αν είμαστε εδώ, οφείλεται στο σχεδιασμό της Κυβέρνησης, στα έκτακτα οικονομικά και υγειονομικά μέτρα, στη συνεργασία με τους συμπολίτες μας, στην επιθυμία των Ελλήνων για σοβαρή διακυβέρνηση. Κυρίες και κύριοι συνάδελφοι, ο προϋπολογισμός αντικατοπτρίζει την αναπτυξιακή προοπτική και ανταποκρίνεται στις βασικές μας προτεραιότητες και στις βασικές μας στοχεύσεις για δυναμική ανάπτυξη σε ολόκληρη τη χώρα, που αποδίδει καρπούς σε όλους τους Έλληνες. Ψηφίζουμε έναν προϋπολογισμό σε ένα κράτος που κάνει άλματα στον ψηφιακό μετασχηματισμό, σε ένα κράτος που περιορίζει δραστικά τη γραφειοκρατία, που δημιουργεί ένα προστατευτικό δίχτυ κοινωνικής προστασίας, με στοχευμένες δράσεις, με ουσιαστικές πολιτικές υποστήριξης υπέρ των πιο ευάλωτων συμπολιτών μας. Ο νέος προϋπολογισμός, όπως άλλωστε και ο προηγούμενος, δεν περιλαμβάνει νέους φόρους. Αντίθετα, περιλαμβάνει πρόσθετες μειώσεις φόρων και άλλα κίνητρα. Επαναλαμβάνω, όπως το έχουν πει και άλλοι συνάδελφοί μας, διάφορα από τα μέτρα, όπως την εφαρμογή του προγράμματος «Πρώτο Ένσημο» που αφορά νέους από 18 έως 29 ετών χωρίς προηγούμενη εργασιακή εμπειρία, την επέκταση του προγράμματος των εκατό χιλιάδων θέσεων εργασίας, με επιπλέον πενήντα χιλιάδες θέσεις εργασίας, την κατάργηση του φόρου για γονικές παροχές και δωρεές έως 800.000, την επιστροφή του ειδικού φόρου κατανάλωσης στο πετρέλαιο κίνησης σε νέους αγρότες και αγρότες που συμμετέχουν σε συνεταιριστικά ή συνεργατικά σχήματα, τη μείωση του ΦΠΑ των ζωοτροφών από 13% σε 6%, τη μείωση του φόρου νομικών προσώπων από το 24% στο 22%. Η Ελλάδα προχωρά μπροστά με σχέδιο, στρατηγική, σοβαρή εξωτερική πολιτική, θωράκιση της εθνικής κυριαρχίας, εξωστρέφεια, πρόβλεψη για την ανάσχεση του παγκόσμιου κύματος ακρίβειας, επιθυμία για ολοκλήρωση του μεγάλου εγχειρήματος μετάβασης στην πράσινη ενέργεια. Τα επόμενα δέκα χρόνια θα ζούμε έναν διαρκή μετασχηματισμό με όραμα και προοπτική. Τα μηνύματα από την παγκόσμια κοινότητα είναι ότι η Ελλάδα επέστρεψε. Η Ελλάδα γίνεται και πάλι φάρος ελπίδας, πρότυπο προς μίμηση. Σας καλώ, λοιπόν, να ψηφίσετε τον προϋπολογισμό του 2022. Αξίζει, κυρίες και κύριοι. Σας ευχαριστώ.
Ευχαριστούμε, κύριε συνάδελφε. Τον λόγο έχει ο κ. Βαρδάκης από τον ΣΥΡΙΖΑ.
Ευχαριστώ, κυρία Πρόεδρε. Για όλα φταίνε οι ανεμβολίαστοι, οι εργαζόμενοι, οι συνταξιούχοι, ο ΣΥΡΙΖΑ, οι νέοι. Εσείς; Πουθενά. Όλα βαίνουν καλώς για εσάς. Είδα προηγουμένως στο ίδιο μήκος κύματος τον Υπουργό Ανάπτυξης με τον Πρωθυπουργό της χώρας, τον κ. Μητσοτάκη, να διεκδικούν από κοινού το πρώτο βραβείο για το καλύτερο ανέκδοτο της τελευταίας δεκαετίας με αυτό που είπε ο κ. Μητσοτάκης, ότι ο ΣΥΡΙΖΑ μάς έβαλε στα μνημόνια και χρεοκόπησε τη χώρα. Κυρίες και κύριοι συνάδελφοι, ο κρατικός προϋπολογισμός του 2022 δεν επιφυλάσσει τίποτε θετικό για τη μεγάλη κοινωνική πλειοψηφία. Δεν έχει αναπτυξιακό χαρακτήρα, δεν ανταποκρίνεται στις σημερινές συνθήκες και στις ανάγκες του κόσμου. Αντιθέτως, πρόκειται για μια διαιώνιση των ιδεοληψιών της Νέας Δημοκρατίας. Κόβετε 820 εκατομμύρια από τον κρατικό προϋπολογισμό για την υγεία. Αφαιρείτε 280 εκατομμύρια από τα δημόσια νοσοκομεία, περικόπτετε 600 εκατομμύρια ευρώ υγειονομικά και έκτακτες δαπάνες για την πανδημία, μειώνετε 1,7 δισεκατομμύρια για κοινωνικές δαπάνες, δραστική μείωση στη χρηματοδότηση των πανεπιστημίων. Κυρίες και κύριοι συνάδελφοι, βλέπουμε το τελευταίο διάστημα ένα ρεκόρ δεκαετίας, εκτίναξη του πληθωρισμού. Οι τιμές στα ενεργειακά προϊόντα πήραν φωτιά. Παράλληλα, υπήρξαν ανατιμήσεις σε πολλά αγαθά που απαρτίζουν το λεγόμενο «καλάθι της νοικοκυράς». Περίπου πεντακόσια προϊόντα γίνονται πλέον απαγορευτικά, λόγω κόστους. Εργαζόμενοι, νοικοκυριά και μικρομεσαίες επιχειρήσεις απειλούνται με νέο κύμα φτωχοποίησης. Ακούστε προσεκτικά. Πρόεδρος αγροτικού συνεταιρισμού τόνισε πρόσφατα ότι οι αγρότες έπαθαν ηλεκτροσόκ με τις αυξήσεις που είδαν στους λογαριασμούς τους. Το ίδιο, βέβαια, συμβαίνει και στα νοικοκυριά. Μιλάμε για μια αύξηση 100%. Σε αυτά να απαντήσετε! Πέρυσι, στον λογαριασμό του Οκτωβρίου, η τιμή της KWh ήταν 0,092 και τον Νοέμβριο -ακούστε- 0,162! Ο διευθυντής του ΤΟΕΒ Μεσαράς Ηρακλείου αναφέρει ότι η ρήτρα αναπροσαρμογής διπλασίασε το κόστος ηλεκτρικής ενέργειας και ο ΤΟΕΒ -ακούστε- πλήρωσε το καλοκαίρι του 2020 για ηλεκτρικό ρεύμα 47.000 ευρώ, ενώ το καλοκαίρι του 2021 πλήρωσε 91.287 ευρώ. Αλλά εσείς, βέβαια, σώσατε τη ΔΕΗ. Καταθέτω τα έγγραφα για τα Πρακτικά. [[Στο σημείο αυτό ο Βουλευτής κ. Σωκράτης Βαρδάκης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Μετά το φιάσκο των ενισχύσεων, την ιδιωτικοποίηση και απαξίωση των λαϊκών αγορών, καλαμπόκια, τριφύλλια, φυτοφάρμακα και λιπάσματα στα ύψη, δίνετε τη χαριστική βολή στους αγρότες μας, αλλά και στους καταναλωτές, στους οποίους μετακυλίετε το κόστος. Ως προς την πανδημία, σήμερα ο ελληνικός λαός, κύριε Μητσοτάκη, πληρώνει την αδράνεια, την αλαζονεία της Κυβέρνησής σας. Περπατήσατε στα τυφλά, με επικοινωνιακή και όχι ουσιαστική διαχείριση της πανδημίας, κάνοντας εγκληματικά λάθη: από το «τελευταίο μίλι», εκατόμβες νεκρών, πρωτόγνωρες καταστάσεις, μαύρες πρωτιές. Ακούστε. Γίνεται τεράστια προσπάθεια στις ΜΕΘ. Αναβάλλονται χειρουργεία ασθενών με όγκο στο κεφάλι, γιατί δεν υπάρχουν κρεβάτια ΜΕΘ να υποδεχθούν μετεγχειρητικά αυτούς τους αρρώστους, λέει ο κ. Τζανάκης, Καθηγητής Πνευμονολογίας του ΠΑΓΝΗ. Καταθέτω στα Πρακτικά. [[Στο σημείο αυτό ο Βουλευτής κ. Σωκράτης Βαρδάκης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Έχουμε αυτή τη στιγμή στην Κρήτη επάνω από δέκα χιλιάδες εκκρεμή χειρουργεία και μιλάτε για κοινωνικό κράτος και δεν ντρέπεστε. Η κατάρρευση του ΕΣΥ, ο συνωστισμός στα σχολεία, στα μέσα μαζικής μεταφοράς, η αδυναμία σας, παρά τον πακτωλό εκατομμυρίων, να πείσετε για τον εμβολιασμό είναι τα χαρακτηριστικά της παταγώδους αποτυχία σας. Ο «συριζαίος» Κύρτσος: «Φαρσοτραγωδία η διαχείριση της πανδημίας, μικρά κόλπα την ώρα του μεγάλου κινδύνου». Τάδε έφη Κύρτσος. Έρχεται και η μελέτη Λύτρα-Τσιόδρα να επιβεβαιώσει τον χαρακτηρισμό και -δεν έχω κανέναν ενδοιασμό να πω- αυτό που εδώ και αρκετόν καιρό σας αποδίδεται, ότι είστε ψεύτες και πολιτικοί απατεώνες με αυτά που μας είπε ο κ. Μητσοτάκης, ο κύριος Πρωθυπουργός, προχθές. Σχετικά με το «κοινωνικό κράτος Μητσοτάκη», για να βάλουμε ένα τέλος σε αυτή την παραφιλολογία που αναπτύσσεται αυτές τις ημέρες, δεν μου αρέσουν οι αριθμοί, αλλά είμαι υποχρεωμένος να τα αναφέρω: Το 2019 δώσατε 175 εκατομμύρια, το 2020 δώσατε 54 εκατομμύρια κοινωνικό μέρισμα. Το 2021 δώσατε 330 εκατομμύρια, χωρίς μνημόνια. Ο «κακός» ΣΥΡΙΖΑ, ο «κακός» Τσίπρας, το «κακό κοινωνικό κράτος του Τσίπρα» έδωσε το 2016, εν μέσω μνημονίων, 629 εκατομμύρια, το 2017 έδωσε 750 εκατομμύρια και το 2018 έδωσε 780 εκατομμύρια! Άλλο τα 2,5 δισεκατομμύρια και άλλο τα 350 εκατομμύρια. Αυτό επιβεβαιώνει τον χαρακτηρισμό που είπα προηγουμένως, να μην τον επαναλαμβάνω. Επειδή διαμαρτυρηθήκατε προηγουμένως, γιατί ένας συνάδελφος ανέφερε τη δέκατη τρίτη σύνταξη, θα σας πω το εξής και βάλτε το καλά στο μυαλό σας άπαξ και δια παντός: Νόμος 4610, άρθρο 120 ήταν ο νόμος που έκανε μόνιμο μέτρο τη δέκατη τρίτη σύνταξη. Ένας νόμος, κύριε Μητσοτάκη, δεν ισχύει όταν καταργηθεί και εσείς καταργήσατε το ν. 4610 το άρθρο 120, που προέβλεπε τη δέκατη τρίτη σύνταξη. Αφήστε, λοιπόν, τα παραμύθια, ήταν νόμος του κράτους που εσείς καταργήσατε! Κράτος δικαίου του κ. Μητσοτάκη, του Πρωθυπουργού των διαγγελμάτων χωρίς αντίκρισμα. Μια Κυβέρνηση ανάλγητη και πώς το αιτιολογώ; Στις 27 Σεπτεμβρίου έλαβε χώρα ο φονικός σεισμός στον Νομό Ηρακλείου. Στις 28 Σεπτεμβρίου ο Πρωθυπουργός έκανε διαγγέλματα και έδωσε υποσχέσεις. Σήμερα, τρεις μήνες μετά τους σεισμούς, οι εργαζόμενοι είναι στο έλεος του Θεού. Καμμία πρόληψη. Πολίτες στο έλεος των εθελοντών, επιχειρηματίες σε απόγνωση. Τρεις μήνες μετά, διαβιούν παιδιά και οικογένειες σε οικίσκους χωρίς ψυγείο και ηλεκτρικό ρεύμα. Αυτό είναι το κράτος. Αυτοί είναι οι προϋπολογισμοί που ψηφίζετε. Το κακό, βέβαια, είναι ότι οι σεισμοπαθείς στην Κρήτη θα κάνουν «μαύρα» Χριστούγεννα με όλα αυτά. Και καταθέτω και αυτό το έγγραφο στα Πρακτικά. [[Στο σημείο αυτό ο Βουλευτής κ. Σωκράτης Βαρδάκης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Και βέβαια, δεν περιμέναμε τον προϋπολογισμό για να διαπιστώσουμε τον πόλεμο που έχετε κηρύξει στους εργαζόμενους. Πώς ακριβώς ενισχύεται ο προϋπολογισμός; Πώς ενισχύει ο προϋπολογισμός την πλειοψηφία του ελληνικού λαού, τους εργαζόμενους, με την αύξηση των 45 λεπτών -μισό κουλούρι- με την ακρίβεια που τους φτωχοποιεί, με την κατάργηση του οκταώρου, με την αδήλωτη και απλήρωτη υπερεργασία, με την αποδιοργάνωση του ΕΦΚΑ και του ΣΕΠΕ, με την κατάργηση των συλλογικών συμβάσεων; Εκατόν πενήντα συνάδελφοι στον επισιτισμό-τουρισμό θα μείνουν φέτος εκτός Ταμείου Ανεργίας με τις παλινωδίες και ενώ καταθέσαμε τροπολογίες για να λύσουμε το πρόβλημα, τις απορρίψατε. Όμως, βέβαια, τους προστατεύετε με αυτό που κάνετε, που δεν τόλμησε καμμιά δεξιά κυβέρνηση να κάνει ποτέ και το έκανε η Κυβέρνηση Μητσοτάκη, να βάλει χέρι στον ν.1264.
Πρέπει να κλείσετε, κύριε συνάδελφε, σας παρακαλώ.
Τελειώνω, κυρία Πρόεδρε. Είστε το κόμμα της λεηλασίας, της αναξιοπρέπειας, της αδιαφάνειας, του πελατειακού κράτους. Ο προϋπολογισμός σας είναι μια έκθεση ιδεών και μάλιστα κακογραμμένη που φτωχοποιεί και οδηγεί τον λαό σε τεράστια αδιέξοδα. Μόνοι σας θα ψηφίσετε τον προϋπολογισμό και θα έχετε και ολομόναχοι την ευθύνη για τη φτωχοποίηση της ελληνικής κοινωνίας. Ευχαριστώ, κυρία Πρόεδρε, για την ανοχή σας.
Και εγώ σας ευχαριστώ, κύριε συνάδελφε. Τον λόγο τώρα έχει η κ. Αντωνίου εκ μέρους του Κινήματος Αλλαγής.
Κυρίες και κύριοι συνάδελφοι, ο προϋπολογισμός του 2022 είναι ο τρίτος προϋπολογισμός που καταθέτει η Νέα Δημοκρατία. Επομένως, έχουμε πλέον αρκετά δείγματα γραφής, ώστε να αξιολογήσουμε την τροχιά στην οποία έχει βάλει τη χώρα η παρούσα Κυβέρνηση. Τρία είναι τα κυρίαρχα χαρακτηριστικά της: Ο πολιτικός συντηρητισμός, ο οικονομικός ελιτισμός και η κοινωνική υστέρηση. Αυτά τα χαρακτηριστικά αποτυπώνονται με πολλούς τρόπους σε διάφορους τομείς της κυβερνητικής πολιτικής. Ο πολιτικός συντηρητισμός αποτυπώνεται στον τρόπο αντιμετώπισης της υγειονομικής κρίσης. Ενώ το εθνικό σύστημα υγείας είναι εκείνο που σήκωσε στις πλάτες του την κρίση, αυτή τη στιγμή έχει το λιγότερο μόνιμο προσωπικό από ό,τι είχε πριν το ξέσπασμα της πανδημίας. Εσείς τι κάνετε όλη αυτή την περίοδο; Προσλάβατε προσωπικό ορισμένου χρόνου, επιλογή σας ήταν, δηλαδή οι εμβαλωματικές και όχι οι μόνιμες λύσεις για το ΕΣΥ και για την πρωτοβάθμια υγεία. Αντί να επιβραβεύσετε το υπάρχον ιατρικό και νοσηλευτικό προσωπικό και να τους δώσετε κίνητρα για να συνεχίσουν την τιτάνια προσπάθεια που έχουν καταβάλει με την ένταξή τους στα βαρέα και ανθυγιεινά επαγγέλματα, όπως σας είχαμε ζητήσει, εσείς έρχεστε επιπλέον και μειώνετε την κρατική χρηματοδότηση στο Εθνικό Σύστημα Υγείας για το 2022. Κρατάτε μόνο ως υποσημείωση τους πόρους που θα μπορούσαν να χρησιμοποιηθούν, σε περίπτωση που δεν υποχωρήσει η πανδημία. Είναι δηλαδή προφανής η επιλογή σας, όταν αρχίσει να μειώνεται η πίεση της παρούσας υγειονομικής κρίσης, να επιστρέψει το σύστημα υγείας στην κατάσταση που ήταν το 2019. Και το ερώτημα είναι σαφές: Ήταν σε καλή κατάσταση το ΕΣΥ το 2019, όπως το παραλάβατε; Ήταν σε καθεστώς κανονικότητας και θέλετε να επιστρέψετε σε αυτή; Ήδη μέσα στην κρίση δείξατε τις προθέσεις σας, να αφεθεί ξανά στη μοίρα του το δημόσιο σύστημα υγείας προς όφελος, βέβαια, του ιδιωτικού τομέα, του ιδιωτικού τομέα που απαλλάχθηκε από την εμπλοκή του στην αντιμετώπιση της πανδημίας και ουσιαστικά επιδοτήθηκε από το Υπουργείο Υγείας, καθώς αποτέλεσε μια ζώνη ελεύθερη από κορωνοϊό για όσους είχαν τα εισοδήματα. Αυτό, άλλωστε, αποτυπώνεται και στις ιδιωτικές δαπάνες υγείας που πλήρωσαν τα νοικοκυριά. Σύμφωνα με τα στοιχεία της ΕΛΣΤΑΤ για το 2020, η Ελλάδα έχει τη μεγαλύτερη ιδιωτική δαπάνη για την υγεία στην Ευρώπη με το 8% του μέσου προϋπολογισμού των νοικοκυριών, καταγράφοντας μια σημαντική αύξηση που δεν μπορεί να αποδοθεί, βέβαια, στον πληθωρισμό, αφού σε αυτόν τον κλάδο ήταν μηδενικός. [[Στο σημείο αυτό την Προεδρική Έδρα καταλαμβάνει ο Α΄ Αντιπρόεδρος της Βουλής κ. ΝΙΚΗΤΑΣ ΚΑΚΛΑΜΑΝΗΣ]] Η Ελλάδα παραδοσιακά βρισκόταν στις πρώτες θέσεις στην Ευρώπη στην καταναλωτική δαπάνη για υγεία και συναγωνιζόταν τη Βουλγαρία, αλλά τώρα πια έχουμε καθαρή πρωτιά. Από την άλλη πλευρά, ο οικονομικός ελιτισμός σας αποτυπώνεται στην πολιτική για την αντιμετώπιση των οικονομικών και δημοσιονομικών συνεπειών της κρίσης. Δώσατε 43 δισεκατομμύρια ευρώ, όπως λέει ο Υπουργός Οικονομικών κ. Σταϊκούρας, το μεγαλύτερο δημοσιονομικό πακέτο στον κόσμο, για να αναχαιτίζετε την ύφεση και να ανακάμψει η οικονομία. Μετά από αυτό ελπίζετε να επανέλθουμε μέσα στο 2022 εκεί που βρισκόμασταν το 2019. Γιατί, όμως, κύριοι της Κυβέρνησης, οι δεκαέξι από τις είκοσι επτά χώρες της Ευρωπαϊκής Ένωσης με πολύ λιγότερα δημοσιονομικά μέτρα έχουν ήδη ανακάμψει μέσα στο 2021; Να σας πούμε γιατί. Γιατί αργήσατε να πάρετε μέτρα και αυτό οδήγησε τη χώρα σε βαθιά ύφεση -τη δεύτερη βαθύτερη ύφεση στην Ευρωπαϊκή Ένωση- διότι πήρατε στη συνέχεια οριζόντια μέτρα αντί για μέτρα στοχευμένα και εξειδικευμένα. Τελικά, τα μέτρα που σχεδιάσατε για τη ρευστότητα ήταν για πολύ λίγους που είχαν προνομιακή πρόσβαση σε αυτά μέσω του τραπεζικού συστήματος. Και εδώ εγείρονται πολλά κρίσιμα ερωτήματα: Είναι κανονικότητα να έχει λάβει η Ελλάδα μέσα στην πανδημία ρευστότητα 40 δισεκατομμυρίων ευρώ από την Ευρωπαϊκή Κεντρική Τράπεζα και αυτά τα χρήματα να είναι παρκαρισμένα σε καταθέσεις στις εμπορικές τράπεζες και στην Τράπεζα της Ελλάδος; Είναι κανονικότητα η αύξηση καταθέσεων των επιχειρήσεων και κυρίως των πιο μεγάλων επιχειρήσεων να φτάνει στο 62%, ενώ των νοικοκυριών στο 14%, σε σχέση με τα επίπεδα προ COVID; Για ποιον ακριβώς λόγο επιχαίρει ο κ. Σταϊκούρας; Επειδή κάποιοι λίγοι και ισχυροί λαμβάνουν πολύ παραπάνω ρευστότητα από όσο χρειάζονται σήμερα, ή μήπως επειδή όλοι οι υπόλοιποι δεν έχουν καν πρόσβαση στο τραπεζικό σύστημα, αφού οι χορηγήσεις πιστώσεων προς αυτούς είναι μηδενικές; Αυτά συμβαίνουν, όταν σχεδιάζετε για την οικονομία, συνομιλώντας μόνο με κάποια οικονομικά κέντρα στη χώρα. Χαρακτηριστικό παράδειγμα είναι το δώρο των 2 δισεκατομμυρίων ευρώ, που δώσατε με την αύξηση του μετοχικού κεφαλαίου στην Πειραιώς. Δυστυχώς το ίδιο συμβαίνει και θα γίνει και με τους πόρους του Ταμείου Ανασυγκρότησης και Ανάκαμψης, το οποίο σχεδιάσατε με τους προνομιακούς σας συνομιλητές και όχι, βέβαια, μέσω μιας ουσιαστικής κοινωνικής διαβούλευσης. Αυτό το μοντέλο ανάπτυξης, κύριοι της Κυβέρνησης, αφορά μόνο τις ελίτ. Είναι το ίδιο παραγωγικό μοντέλο που μας χρεοκόπησε κατά την περίοδο 2004-2009 και δυστυχώς και η Κυβέρνηση του κ. Μητσοτάκη πάλι βαδίζει στα χνάρια της κυβέρνησης του κ. Καραμανλή, που μας οδήγησε στην κρίση και στα μνημόνια. Τελικά, αγαπητοί συνάδελφοι, φαίνεται ότι έχουν δίκιο οι πολίτες που λένε ότι οι κυβερνώντες δεν έμαθαν τίποτα από την παραλίγο πτώχευση της χώρας. Το τρίτο κυρίαρχο χαρακτηριστικό της πολιτικής σας, δηλαδή η κοινωνική υστέρηση, αποτυπώνεται στην ακρίβεια και τον πληθωρισμό που πλέον πλήττουν τους πιο αδύναμους, ένα φαινόμενο που η Κυβέρνηση αντιμετωπίζει με ασπιρίνες, επειδή υπολογίζει ότι θα είναι πρόσκαιρο. Η χώρα μας ήταν ήδη πολύ ακριβή, πριν ακόμα ξεκινήσει η ραγδαία άνοδος του πληθωρισμού λόγω της πολύ υψηλής έμμεσης φορολογίας την οποία επέβαλε ο ΣΥΡΙΖΑ και εσείς την απογειώσατε. Το 60% των εσόδων του παρόντος προϋπολογισμού προέρχεται από έμμεση φορολογία, δηλαδή από την πιο άδικη μορφή φορολογίας. Σήμερα ο καταναλωτής από εβδομάδα σε βδομάδα παρατηρεί τις τιμές στα σουπερμάρκετ, καθώς και σε μια σειρά από αγαθά και υπηρεσίες, να ακολουθούν ανοδική πορεία. Πληρωνόμαστε σαν Βαλκάνιοι και πληρώνουμε σαν Ευρωπαίοι. Αυτή είναι η κανονικότητα της Νέας Δημοκρατίας, σε αυτή την κανονικότητα δεν μπορούμε να συναινέσουμε. Καταψηφίζουμε τον προϋπολογισμό με εξαίρεση τις δαπάνες για την εθνική άμυνα. Σας ευχαριστώ πολύ.
Τον λόγο θα πάρει τώρα ο Υπουργός Ναυτιλίας και Νησιωτικής Πολιτικής κ. Πλακιωτάκης Ιωάννης, Βουλευτής Λασιθίου Κρήτης. Τι άλλο θέλετε, κύριε Υπουργέ; Σας τα είπα όλα! Ορίστε, έχετε τον λόγο για δέκα λεπτά και με μια μικρή ανοχή.
Ευχαριστώ, κύριε Πρόεδρε. Κυρίες και κύριοι συνάδελφοι, η ζήτηση του προϋπολογισμού του 2022 πραγματοποιείται μέσα στις ιδιαίτερες συνθήκες και τα μεγάλα προβλήματα που προκαλεί σε ολόκληρο τον κόσμο η συνεχιζόμενη πανδημία. Η απειλή για την υγεία και τη ζωή δυστυχώς παραμένει, όπως παραμένει και η απειλή για την παγκόσμια οικονομία. Επιτρέψτε μου να ξεκινήσω την ομιλία μου καλώντας όλες και όλους να συνεισφέρουν στη μάχη ενάντια στην πανδημία. Έχοντας ακριβώς, πριν έναν χρόνο, βιώσει ο ίδιος την αγωνία, τη μοναξιά, τον φόβο του κορωνοϊού, προτρέπω κάθε Ελληνίδα και κάθε Έλληνα, που δεν έχει εμβολιαστεί, να το πράξει άμεσα, κάθε μία και κάθε έναν που έχει κάνει τις δύο δόσεις, να σπεύσει να κάνει την αναμνηστική, όλες και όλους να τηρήσουμε τα μέτρα προστασίας. Είμαστε σε μια κρίσιμη στιγμή. Ο εμβολιασμός, η συνέπεια στην τήρηση των μέτρων, η υπευθυνότητα στην κοινωνική μας συμπεριφορά, είναι τα ουσιαστικά όπλα μας. Αν τα χρησιμοποιήσουμε σωστά, αν αξιοποιήσουμε το μεγάλο επίτευγμα της επιστήμης, θα μπορέσουμε να κερδίσουμε τη μάχη, θα μπορέσουμε να κερδίσουμε πίσω τη ζωή μας. Κυρίες και κύριοι συνάδελφοι, ο Πρωθυπουργός Κυριάκος Μητσοτάκης και η Κυβέρνηση της Νέας Δημοκρατίας, έχοντας από την πρώτη στιγμή συνειδητοποιήσει τις δυσμενείς παραμέτρους και το μέγεθος των προβλημάτων της νέας πραγματικότητας, λειτούργησαν και το 2021 σε δύο βασικές προτεραιότητες: την προστασία της υγείας των πολιτών, με την παράλληλη ενίσχυση του Εθνικού Συστήματος Υγείας και τη στήριξη της οικονομίας των νοικοκυριών, των επιχειρήσεων, της αναπτυξιακής πορείας της χώρας μας. Δώσαμε και εξακολουθούμε να δίνουμε μεγάλες μάχες και στα δύο αυτά μέτωπα. Κυρίες και κύριοι συνάδελφοι, στο Υπουργείο Ναυτιλίας και Νησιωτικής Πολιτικής εργαστήκαμε και εργαζόμαστε αδιάκοπα, για να δημιουργήσουμε ένα σύγχρονο περιβάλλον μέσα στο οποίο τόσο η ναυτιλιακή όσο και η παραναυτιλιακή βιομηχανία θα βρουν πρόσφορο έδαφος, για να αναπτυχθούν προς όφελος της οικονομίας και της κοινωνίας. Οι βασικοί μεταρρυθμιστικοί άξονες του Υπουργείου Ναυτιλίας και Νησιωτικής Πολιτικής εστιάζουν στη στήριξη της ελληνικής ναυτιλίας και ναυτοσύνης, στην ακόμα αποτελεσματικότερη προστασία των θαλάσσιων συνόρων μας, στη μεγιστοποίηση της ασφάλειας και στις θάλασσες και στις παραλίες, στην ενδυνάμωση της αναπτυξιακής προοπτικής των ελληνικών λιμένων, στην ανάπτυξη του θαλάσσιου τουρισμού, στην ανάδειξη του νησιωτικού και θαλάσσιου χώρου ως βασικού μέρους του παραγωγικού ιστού της χώρας. Κύριε Πρόεδρε, κυρίες και κύριοι συνάδελφοι, για την ασφάλεια των πολιτών στον θαλάσσιο χώρο, η προστασία της ανθρώπινης ζωής στις θάλασσες και τις παραλίες είναι και θα είναι καθοριστική προτεραιότητα της πολιτικής μας. Το Υπουργείο Ναυτιλίας και Νησιωτικής Πολιτικής αποδίδει ιδιαίτερη σημασία στον προληπτικό προγραμματισμό και τις δραστηριότητες που μπορούν να καταστήσουν τη θάλασσα χώρο ασφάλειας και ευημερίας. Τρανή απόδειξη όλων αυτών αποτελεί το νέο θεσμικό πλαίσιο για τους ναυαγοσώστες, το οποίο παρά την υποχρεωτική εφαρμογή του στα τέλη του Μαΐου του 2021 κατάφερε στη φετινή θερινή περίοδο να αποδείξει τη σημασία και τη σπουδαιότητα μιας καλά σχεδιασμένης προληπτικής δράσης. Οι αριθμοί έχουν σε κάθε περίπτωση τη σημειολογία, αλλά και τη σημασία τους. Σε σχέση τώρα με το 2019, παρατηρήθηκε αύξηση της ναυαγοσωστικής κάλυψης των λουτρικών εγκαταστάσεων στο 87% από 76%, μείωση στα θανάσιμα ατυχήματα σε ποσοστό 10,23%. Αξίζει, επίσης, να σημειωθεί ότι σε δήμους που προσέλαβαν για πρώτη φορά ναυαγοσώστες, η μείωση των θανάσιμων ατυχημάτων ανήλθε στο εντυπωσιακό 27,16%. Για την προστασία των θαλάσσιων συνόρων της πατρίδας μας, η Ελλάδα προστατεύει τα σύνορά της με αποφασιστικότητα, με σεβασμό στο Διεθνές Δίκαιο και με απόλυτη προτεραιότητα στην προστασία της ανθρώπινης ζωής. Όταν η Τουρκία επιτρέπει στους διακινητές να θέτουν σε κίνδυνο τη ζωή ταλαιπωρημένων ανθρώπων, τα στελέχη του Λιμενικού τούς διασώζουν. Οι άνδρες και οι γυναίκες του Λιμενικού Σώματος επιχειρούν μέρα-νύχτα, τριακόσιες εξήντα πέντε μέρες τον χρόνο. Τους αξίζει ο έπαινος και η εκτίμηση όλων μας, έχοντας επιτύχει εντυπωσιακά αποτελέσματα. Και σε απόλυτους αριθμούς, τα αποτελέσματα αυτά είναι ακόμα πιο εντυπωσιακά. Το 2019 οι υπήκοοι τρίτων χωρών που εισήλθαν παράνομα στη χώρα ανήλθαν σε εξήντα πέντε χιλιάδες, το 2020 σε δέκα χιλιάδες και μέχρι σήμερα, το 2021, περίπου τέσσερις χιλιάδες. Άρα έχουμε μία εντυπωσιακή μείωση των μεταναστευτικών ροών το 2021, σε σχέση με το 2019, σε ποσοστό πάνω από 90%. Όσο κι αν δεν αρέσει σε κάποιους, η Ελλάδα προστατεύει και θα συνεχίζει να προστατεύει τα θαλάσσια της σύνορά της, τα οποία είναι και σύνορα της Ευρωπαϊκής Ένωσης. Στο πεδίο των υγειονομικών μέτρων και της προστασίας της δημόσιας υγείας, το περασμένο καλοκαίρι βιώσαμε -και πιστεύω όλοι αναγνωρίσαμε- τα αποτελέσματα μιας συντονισμένης προσπάθειας του Λιμενικού Σώματος, το οποίο ανέλαβε την ευθύνη της αποκλειστικής εφαρμογής των υγειονομικών πρωτοκόλλων σε κάθε γωνιά της Ελλάδος, στην ακτοπλοΐα, στην κρουαζιέρα, στα σκάφη αναψυχής. Στον ναυτιλιακό τομέα, η θεσμοθέτηση μέτρων ενίσχυσης της ανταγωνιστικότητας για την ποντοπόρο ναυτιλία το 2020 συμπληρώθηκε το 2021 με την προώθηση ενός συνεκτικού θεσμικού πλαισίου νέων μέτρων με ιδιαίτερα θετικά αποτελέσματα, θετική ανταπόκριση από την ναυτιλιακή κοινότητα, αφού οι αιτήσεις για εγγραφή νέων πλοίων στη σημαία μας το 2021, σε σχέση με το 2020, ήταν περισσότερες κατά 62%. Επίσης, προωθούμε τον εκσυγχρονισμό του ναυτιλιακού θεσμικού πλαισίου με κορωνίδα των παρεμβάσεών μας την αναμόρφωση ύστερα από εξήντα τρία χρόνια -επαναλαμβάνω, ύστερα από εξήντα τρία χρόνια- του Κώδικα Ιδιωτικού Ναυτικού Δικαίου. Στο επίπεδο της ναυτιλιακής διπλωματίας πετύχαμε τη σύναψη σημαντικών ναυτιλιακού περιεχομένου συμφωνιών με τη Σαουδική Αραβία, τη Νότια Κορέα, ενώ μόλις προχθές υπογράψαμε ένα εμβληματικό μνημόνιο συνεργασίας μεταξύ της Ελληνικής και της Αμερικανικής Ακτοφυλακής. Επίσης, για πρώτη φορά στην ιστορία του Διεθνούς Ναυτιλιακού Οργανισμού -και αυτό είναι ιδιαίτερα σημαντικό- η Ελλάδα εξελέγη πρώτη σε ψήφους στην πρώτη κατηγορία του Συμβουλίου του ΙΜΟ, γεγονός που επιβεβαιώνει με τον πιο εμφατικό τρόπο, την εμπιστοσύνη που απολαμβάνει η χώρα μας από το σύνολο των κρατών του οργανισμού, καθώς και το άριστο επίπεδο συνεργασίας που διατηρεί με όλες τις χώρες του κόσμου στον ναυτιλιακό τομέα. Όσον αφορά τις μελλοντικές πρωτοβουλίες, τόσο σε επίπεδο Ευρωπαϊκής Ένωσης όσο και σε επίπεδο του Διεθνούς Ναυτιλιακού Οργανισμού, στόχος μας είναι να διασφαλίσουμε την ομαλή ενεργειακή μετάβαση της ναυτιλίας, της ακτοπλοΐας μας, για την επίτευξη των περιβαλλοντικών στόχων που σχετίζονται με την απανθρακοποίηση της ναυτιλίας. Για τα λιμάνια μας, η επιτυχία προσέλκυσης επενδυτικού ενδιαφέροντος είναι μεγάλη. Θα συνεχιστεί το 2022, που θα ολοκληρωθεί η φάση επιλογής των πρώτων αναδόχων στα λιμάνια της Αλεξανδρούπολης, της Καβάλας, της Ηγουμενίτσας και του Ηρακλείου, ενώ θα συνεχίσουμε εντατικά με τους διεθνείς διαγωνισμούς και για τα υπόλοιπα λιμάνια. Συγχρόνως, τις επόμενες ημέρες, τίθεται σε δημόσια διαβούλευση το νομοσχέδιο που εκσυγχρονίζει το θεσμικό πλαίσιο για τα σκάφη αναψυχής και ενισχύει την ανταγωνιστικότητα του κλάδου, με την απλοποίηση και την επιτάχυνση των διαδικασιών. Κυρίες και κύριοι συνάδελφοι, στο πλαίσιο της διαπραγμάτευσης με την Ευρωπαϊκή Επιτροπή για τη νέα προγραμματική περίοδο, πέρα από τις σταθερές δράσεις του Υπουργείου, για πρώτη φορά εισήχθη η έννοια της νησιωτικότητας, σε συνάρτηση με τη βιώσιμη γαλάζια οικονομία όσο και με την υποχρέωση εξασφάλισης της εδαφικής συνοχής της χώρας. Μέσω του Τομεακού Προγράμματος Ανάπτυξης του Υπουργείου από το εθνικό ΠΔΕ για την πενταετία 2021-2025 διαχειριζόμαστε πόρους ύψους 900 εκατομμυρίων ευρώ με εξασφαλισμένους πόρους για το μεταφορικό ισοδύναμο για τις άγονες γραμμές, καθώς και παρεμβάσεις στον τομέα της ναυτιλίας, της νησιωτικότητας και των λιμένων. Επιπρόσθετα, στα Τομεακά Προγράμματα του ΕΣΠΑ έχουν συμπεριληφθεί δράσεις προϋπολογισμού άνω του ενός δισεκατομμυρίου ευρώ, στις οποίες προστίθενται δράσεις που έχουν υποβληθεί στα περιφερειακά Τομεακά Προγράμματα. Για τα νησιωτικά λιμάνια έχουμε ήδη δρομολογήσει τη χρηματοδότηση των πρώτων 30 με 175 εκατομμυρίων ευρώ μέσω του ΕΣΠΑ και 20 εκατομμυρίων ευρώ για έργα αντιμετώπισης και εγκατάστασης μέσω του Ταμείου Ανάκαμψης. Εντός του 2022 θα έχουμε τις πρώτες προκηρύξεις των λιμενικών έργων. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού]] Τώρα, σε στενή συνεργασία με το Υπουργείο Ανάπτυξης και Επενδύσεων και το Υπουργείο Υποδομών και Μεταφορών παρουσιάσαμε ενιαίο σχεδιασμό και προγραμματισμό για τις θαλάσσιες μεταφορές, ιδίως για τις άγονες γραμμές, για να αποδείξουμε ότι οι κάτοικοι των νησιών και ιδιαιτέρως οι κάτοικοι των μικρών νησιών δεν είναι πολίτες δεύτερης κατηγορίας. Το 2022 προκηρύσσουμε με χρηματοδότηση από την Ευρωπαϊκή Ένωση τη δημόσια θαλάσσια συγκοινωνία για μικρές άγονες γραμμές, τη ραχοκοκαλιά της νησιωτικότητας, με πολυετείς συμβάσεις και μέχρι το τέλος του ΕΣΠΑ θα έχουμε διαθέσει 370 εκατομμύρια για τον σκοπό αυτό. Παράλληλα, σε συνεργασία με το Ναυτικό Επιμελητήριο Ελλάδος αλλά και τους θεσμικούς εταίρους της ακτοπλοΐας, δημιουργούμε κίνητρα για την ανανέωση του στόλου, φιλικότερα στο περιβάλλον και με καλύτερες ταχύτητες για το νησιώτη και τον επισκέπτη. Η προσπάθεια, μας, όμως, δεν σταματά εδώ. Παράλληλα, το εξοπλιστικό του Λιμενικού Σώματος μπαίνει σε φάση ολοκλήρωσης κρίσιμων διαγωνισμών για την επαύξηση της επιχειρησιακής ικανότητας, αλλά και της ετοιμότητας του προσωπικού και των μέσων. Με συστηματική δουλειά και με την πολύτιμη συνδρομή των Υπηρεσιών του Λιμενικού Σώματος διαμορφώσαμε το νέο δόγμα για το Λιμενικό του μέλλοντος, δρομολογώντας δεσμεύσεις πόρων άνω των 340 εκατομμυρίων ευρώ από το Ταμείο Ολοκληρωμένης Διαχείρισης Συνόρων και το Ταμείο Ασφάλειας της περιόδου 2021-2027. Τέλος, στον τομέα του ψηφιακού μετασχηματισμού αλλάζουμε τον χάρτη των υπηρεσιών προς τον πολίτη, τον ναυτιλιακό κλάδο, τους ναυτικούς μας και τους σπουδαστές μας με σαράντα τρεις στοχευμένες δράσεις. Κυρίες και κύριοι συνάδελφοι, κύριε Πρόεδρε, ολοκληρώνοντας, επιλογή του Κυριάκου Μητσοτάκη, επιλογή της Κυβέρνησης, επιλογή της πολιτικής ηγεσίας του Υπουργείου Ναυτιλίας και Νησιωτικής Πολιτικής είναι η υλοποίηση του συνολικού σχεδιασμού μας για τη ναυτιλία και τη νησιωτικότητα. Προστατεύουμε αποτελεσματικά τα θαλάσσια σύνορά μας. Σώζουμε ζωές στο Αιγαίο. Στηρίζουμε τους ναυτικούς και τη ναυτιλία. Εφαρμόζουμε μεταρρυθμίσεις σε όλα τα επίπεδα. Προχωράμε στην αξιοποίηση των λιμανιών μας.
Ολοκληρώστε, κύριε Πλακιωτάκη.
Δίνουμε ουσία και νόημα στη νησιωτικότητα. Δημιουργούμε ολοκληρωμένο, σύγχρονο, λειτουργικό πλαίσιο, μέσα στο οποίο θα αναπτυχθεί ακόμα περισσότερο το σύνολο της ναυτιλιακής βιομηχανίας στα χρόνια που έρχονται. Όσοι γνωρίζουν έστω και ελάχιστα τη ναυτιλία αντιλαμβάνονται ότι ο στόχος αυτός πέρα από εφικτός, είναι πέρα για πέρα αναγκαίος. Σας ευχαριστώ πολύ, κύριε Πρόεδρε.
Θα μιλήσουν τώρα τρεις συνάδελφοι, γιατί θέλω να υπενθυμίσω -είμαι από το 1990 σ' αυτή την Αίθουσα- πως ο προϋπολογισμός είναι μεν για να παρουσιάσουν οι Υπουργοί τα πεπραγμένα και τον προϋπολογισμό, αλλά κυρίως είναι για τους Βουλευτές. Το τονίζω αυτό και θα εισηγηθώ καθ' οδόν.
Συμφωνούμε.
Συνυπογράφουμε, κύριε Πρόεδρε.
Είναι για τους Βουλευτές και είναι συζήτηση επί του προϋπολογισμού και όχι κοινοβουλευτικός έλεγχος. Θα μιλήσει, λοιπόν, ο κ. Νικολακόπουλος, ο κ. Τόλκας, ο κ. Μπαραλιάκος και μετά θα πάρει τον λόγο η Αναπληρώτρια Υπουργός Υγείας η κ. Γκάγκα. Ορίστε, κύριε Νικολακόπουλε, έχετε τον λόγο.
Ευχαριστώ, κύριε Πρόεδρε. Κύριε Υπουργέ, κυρίες και κύριοι συνάδελφοι, η συζήτηση του κρατικού προϋπολογισμού του 2022 διεξάγεται κάτω από δύσκολες συνθήκες. Διεξάγεται σε μια χρονική στιγμή που βρίσκεται σε εξέλιξη μια τεράστια προσπάθεια για τον εμβολιασμό όλων των πολιτών, αλλά και μια μεγάλη προσπάθεια να ανακάμψουμε από τις επιπτώσεις πανδημίας. Όλοι θα συμφωνήσουμε ότι η χώρα μας εξερχόμενη μετά από μια δεκαετή οικονομική κρίση βρέθηκε αντιμέτωπη με εξαιρετικά δύσκολες προκλήσεις. Η υγειονομική κρίση λόγω της πανδημίας κατέστησε αναγκαία τη στήριξη του δημόσιου συστήματος υγείας με επιπλέον πόρους και την ανάγκη οικονομικής στήριξης νοικοκυριών και επιχειρήσεων. Η κλιμάκωση της τουρκικής προκλητικότητας, σε συνδυασμό με τις ευρύτερες γεωπολιτικές εξελίξεις, κατέστησαν αναγκαία την αμυντική θωράκιση της χώρας μας και την ενίσχυση των Ενόπλων Δυνάμεων. Παράλληλα, η κλιματική κρίση προκάλεσε και συνεχίζει να προκαλεί τεράστιες καταστροφές σε περιουσίες συμπολιτών μας, οδηγώντας στην ανάγκη για έναν σύγχρονο και ταχύ μηχανισμό αποκατάστασης ζημιών, αλλά και την ανάγκη στήριξης των πληγέντων συμπολιτών μας. Θα πρέπει να συμφωνήσουμε ότι παρά τις έκτακτες και μεγάλες δαπάνες για την αντιμετώπιση των προκλήσεων, η ελληνική οικονομία άντεξε. Στηρίξαμε το δημόσιο σύστημα υγείας με τρόπο πρωτοφανή μέσα σε σύντομο χρονικό διάστημα και αυτό αποτυπώνουν και οι μελέτες τις οποίες εσείς διαβάζετε όπως θέλετε, κύριοι συνάδελφοι της Αξιωματικής Αντιπολίτευσης. Δεν διαβάζετε, όμως, τις μελέτες που λένε ότι την περίοδο 2015-2019, χωρίς πανδημία, είχαμε ενενήντα αναμονές ΜΕΘ. Ενισχύσαμε νοικοκυριά και επιχειρήσεις με καινοτόμα χρηματοδοτικά εργαλεία. Ενισχύσαμε τις Ένοπλες Δυνάμεις. Στηρίζουμε τους συμπολίτες μας και τις επιχειρήσεις που επλήγησαν από φυσικές καταστροφές. Και σε αυτό το περιβάλλον, σύμφωνα με πρόσφατα στοιχεία της EUROSTAT, η χώρα μας παρουσίασε την καλύτερη επίδοση στην Ευρωζώνη κατά το τρίτο τρίμηνο του έτους σε ό,τι αφορά την αύξηση του ΑΕΠ με ποσοστό 13,4% σε ετήσια βάση και τη δεύτερη καλύτερη στο εννεάμηνο σε σχέση με τις αντίστοιχες περσινές περιόδους με ποσοστό 9,3%. Την ίδια ώρα, ο ευρωπαϊκός μέσος όρος διαμορφώθηκε στο 3,9% για το τρίτο τρίμηνο και στο 5,7% για το εννιάμηνο του 2021. Οι επενδύσεις αυξάνονται σε ετήσια βάση σε ποσοστό 18,1%, που αποτελεί σε απόλυτο αριθμό την καλύτερη επίδοση της τελευταίας δεκαετίας, ενώ στο εννεάμηνο του 2021 καταγράφεται σημαντική αύξηση του αριθμού των εξαγωγών κατά 27,9%. Η ανεργία έχει μειωθεί στο 13% από 16,5% που ήταν τον Σεπτέμβριο του 2020, ενώ το διαθέσιμο εισόδημα των πολιτών, σύμφωνα με πρόσφατα στοιχεία της Ευρωπαϊκής Κεντρικής Τράπεζας, αυξήθηκε για το πρώτο εξάμηνο του 2021 κατά 7,2%. Σύμφωνα με την Ευρωπαϊκή Επιτροπή, αναμένουμε να έχουμε φέτος την τρίτη υψηλότερη ανάπτυξη στην Ευρωζώνη. Η ελληνική Κυβέρνηση κατάφερε από την πρώτη στιγμή να στηρίξει την κοινωνία, με αποτέλεσμα η ελληνική οικονομία να παρουσιάζει σωρευτική ανάπτυξη 11,7% για τα έτη 2021-2022. Μάλιστα, το 2022 εκτιμάται ότι θα ανακτήσουμε πλήρως τις απώλειες του 2020. Η ανάπτυξη αυτή στηρίχθηκε σε μεγάλο βαθμό στην εσωτερική ζήτηση, στην αύξηση των εξαγωγών και στην καλύτερη από την αρχικά αναμενόμενη τουριστική περίοδο. Αυτά, σε συνδυασμό με τα μέτρα στήριξης που ελήφθησαν όλο αυτό το χρονικό διάστημα, τις επενδύσεις που προσελκύσαμε με την παρουσία κορυφαίων εταιρειών όπως η «MICROSOFT», η «CISCO», η «PFIZER», η «DIGITAL DUALTY», η «AMAZON» και, φυσικά, τους πόρους του Ταμείου Ανάκαμψης, του ΕΣΠΑ και άλλων κοινοτικών ταμείων. Όλα αυτά δεν είναι εικονική πραγματικότητα, κυρίες και κύριοι συνάδελφοι της Αξιωματικής Αντιπολίτευσης, όπως θέλετε να πιστεύετε. Είναι πραγματικότητα. Αυτά προκύπτουν από τις εκτιμήσεις και τις προβλέψεις όλων των εγχώριων και διεθνών οργανισμών. Αυτά προκύπτουν από την εμπιστοσύνη των αγορών, από την ικανότητα της χώρας μας να δανείζεται με ιστορικά χαμηλά επιτόκια και να αποπληρώνει ταυτόχρονα τις οφειλές της προς το Διεθνές Νομισματικό Ταμείο. Όμως, προκύπτουν και από τις δηλώσεις για τη χώρα μας πολιτικών και οικονομολόγων από όλον τον κόσμο, από τα συμπεράσματα του EUROGROUP στο πλαίσιο της 11ης Έκθεσης Ενισχυμένης Εποπτείας. Όλα αυτά δεν γίνονται τυχαία. Γίνονται γιατί μέσα σε αυτό το περιβάλλον, με την αντιμετώπιση των προκλήσεων συνεχίσαμε το μεταρρυθμιστικό μας πρόγραμμα για να προσελκύσουμε επενδύσεις και να δημιουργήσουμε θέσεις εργασίας. Μειώνουμε φόρους και ασφαλιστικές εισφορές. Απλοποιούμε αδειοδοτικές διαδικασίες. Μειώνουμε τη γραφειοκρατία μέσω ευέλικτου θεσμικού πλαισίου, αλλά και μέσω του ψηφιακού μετασχηματισμού του κράτους. Μέσα σε μία από τις πιο δύσκολες περιόδους έχουμε πραγματοποιήσει εκατόν εβδομήντα μεταρρυθμίσεις. Πραγματοποιήσαμε πάνω από εβδομήντα παρεμβάσεις για την αντιμετώπιση των συνεπειών της πανδημίας, το ύψος των οποίων διαμορφώνεται σε 43,3 δισεκατομμύρια ευρώ. Στο ίδιο οικονομικό περιβάλλον, όμως, στηρίζουμε τους συμπολίτες μας που έχουν μεγαλύτερη ανάγκη, με το ελάχιστο εγγυημένο εισόδημα, με τη στήριξη των χαμηλοσυνταξιούχων και των ατόμων με αναπηρία, με την έκτακτη καταβολή μισθού στους υγειονομικούς που δίνουν τη μάχη στην πρώτη γραμμή, με την αύξηση του κατώτατου μισθού, με την αύξηση στο επίδομα θέρμανσης και τη διεύρυνση ως προς τα κριτήρια, με τη στήριξη των ανέργων συμπολιτών μας μέσω της επέκτασης του προγράμματος εκατό χιλιάδων θέσεων με επιπλέον πενήντα χιλιάδες θέσεις εργασίας, με τη στήριξη των νέων με μέτρα όπως το πρώτο ένσημο για τους πρώτους έξι μήνες απασχόλησης και την κατάργηση του τέλους κινητής τηλεφωνίας, με τη στήριξη των αγροτών με μέτρα όπως η επιστροφή του ειδικού φόρου κατανάλωσης στο πετρέλαιο κίνησης σε νέους αγρότες και αγρότισσες που συμμετέχουν σε συνεταιρικά αγροτικά σχήματα. Και, βέβαια, προχωράμε όλα τα μεγάλα έργα υποδομής. Υλοποιούμε έργα που δεν έχουν γίνει για πολλά χρόνια. Στις αρχές του 2022 ξεκινά επιτέλους το μεγάλο έργο για την Ηλεία, ο οδικός άξονας Πάτρα - Πύργος, που θα δώσει μεγάλη αναπτυξιακή ώθηση στον νομό και θα συμβάλει στην οδική ασφάλεια των πολιτών. Κυρίες και κύριοι συνάδελφοι, η χώρα μας αλλάζει, επανασυστήνεται διεθνώς, χτίζει ένα ισχυρό και δυναμικό προφίλ κινούμενη σε τροχιά ανόδου, σε τροχιά γενναίων μεταρρυθμίσεων, διαμορφώνει μια εικόνα σταθερής και αξιόπιστης χώρας. Ο προϋπολογισμός του 2022 συμβάλλει σε αυτή την ανοδική αναπτυξιακή πορεία. Η φορολογική ελάφρυνση νοικοκυριών και επιχειρήσεων, αλλά και η δημιουργία φιλοεπενδυτικού κλίματος αποτελούν βασικές συνιστώσες μιας ισχυρής οικονομικής πολιτικής. Ο προϋπολογισμός του 2022 συνδυάζει την οικονομική ανταγωνιστικότητα και την οικονομική ανάπτυξη με την κοινωνική δικαιοσύνη. Επιβεβαιώνοντας τις πιο διαχρονικές αξίες της παράταξής μας θέτουμε ως στόχο την προστασία των πιο ευάλωτων συμπολιτών μας, παράλληλα όμως ενισχύουμε και την ιδιωτική πρωτοβουλία. Με ρεαλισμό και αισιοδοξία κάνουμε πράξη το σχέδιό μας για μια Ελλάδα με αυτοπεποίθηση, μια Ελλάδα που ανακτά την εμπιστοσύνη όλων των πολιτών, μια Ελλάδα που κερδίζει τον σεβασμό σε διεθνές επίπεδο. Σας καλώ, λοιπόν, να εκφράσετε την εμπιστοσύνη σας προς το σχέδιο αυτό του Πρωθυπουργού Κυριάκου Μητσοτάκη και της Κυβέρνησής μας και να ψηφίσετε τον κρατικό προϋπολογισμό του 2022. Σας ευχαριστώ.
Τον λόγο έχει ο συνάδελφος από τον ΣΥΡΙΖΑ κ. Άγγελος Τόλκας.
Ευχαριστώ, κύριε Πρόεδρε. Κυρίες και κύριοι συνάδελφοι, ακούγοντας κανείς τις τοποθετήσεις των Βουλευτών της Συμπολίτευσης υποθέτει ότι περιγράφουν την κατάσταση μιας άλλης χώρας είτε ότι συνομιλούν με ένα πολύ μικρό ποσοστό, το οποίο δεν το αγγίζει η κρίση. Μας μέμφεστε κατ' αρχάς ότι δεν είναι το θέμα συζήτησης μας σήμερα σε αυτόν τον προϋπολογισμό η υγεία. Η απώλεια ανθρώπινων ζωών, η επιβάρυνση της οικονομίας, η κατάρρευση του ΕΣΥ είναι ένα σπιράλ εξελίξεων και αρνητικής πρωτιάς σε ευρωπαϊκό επίπεδο για το οποίο ευθύνεται η ακολουθούμενη κυβερνητική σας πολιτική. Ο πολιτικός εγωισμός και η σύμφωνα με το συμφέρον σας εκμετάλλευση των επιστημονικών δεδομένων δεν σας άφησαν στιγμή να αποδεχθείτε ούτε μία πρόταση μας ούτε ένα κάλεσμα μας για ευρύτερες συναινέσεις. Και όταν εφαρμόζατε κάποια πρόταση μας ήταν ήδη αργά. Δεν μπορώ να μην αναφέρω την περίπτωση του νομού μου, της Ημαθίας που είναι από τους νομούς που πρωταγωνιστεί σε αρνητικά ρεκόρ. Όταν καλούσα τους συναδέλφους της Συμπολίτευσης και την Κυβέρνηση σε κοινές δράσεις, σε ειδικό τοπικό πρόγραμμα δράσης, όπως χρειαζόταν παντού όπου υπήρχαν νομοί με εξαιρετικές δυσκολίες, αδιαφορούσαν. Ο Υπουργός Υγείας δεν απάντησε ούτε σε μία από τις ερωτήσεις που του έχω κάνει. Υποκριτικά μόνο υποσχόταν δήθεν πρωτοβουλίες σε κοινές συνεδριάσεις με τους τοπικούς φορείς και μετά μην τους είδατε. Η αποτυχία σας για το εμβολιαστικό πρόγραμμα οδήγησε σε επιβάρυνση της οικονομίας και το 2021. Άνθρωποι έχασαν τη ζωή τους, τη δουλειά τους, επιχειρήσεις έκλεισαν, η εστίαση πληρώνει ακριβά το μάρμαρο του δικού σας λαϊκισμού, της δικής σας δημαγωγίας. Και ο ελληνικός λαός από χθες παγωμένος αντιλαμβάνεται τα ψεύδη του Πρωθυπουργού που εγείρουν πολιτικά και ηθικά ζητήματα για τη θνησιμότητα εντός και εκτός ΜΕΘ. Λαϊκισμός και δημαγωγία είναι να περιγράφουν οι Υπουργοί ως πολυτέλεια τη στήριξη του ΕΣΥ και τη δημιουργία νέων ΜΕΘ. Λαϊκισμός και δημαγωγία είναι να αντιμετωπίζετε την ενίσχυση του ΕΣΥ ως κάτι παροδικό, που δεν θα μας χρειαστεί στο μέλλον, αγνοώντας όλες τις επιστημονικές εισηγήσεις για την αύξηση πιθανοτήτων εκδήλωσης νέων παρόμοιων επιδημιών και την ανάγκη να υπάρχουν υποδομές για μελλοντικές αντίστοιχες προκλήσεις. Συμμετέχετε, κύριοι της Κυβέρνησης, στον πυρήνα της συντηρητικής Ευρώπης που έβαλε την υγεία στο ζύγι με την οικονομία και έχασε και στα δύο, όπως παλιότερα είχε βάλει τη στήριξη της ελληνικής οικονομίας στο ζύγι με τη δημοσιονομική τιμωρητική πειθαρχία και είχε ολέθρια αποτελέσματα για τη χώρα. Μιλάτε για επιστροφή στην κανονικότητα. Επαναπαύεστε και αδιαφορείτε για την ακρίβεια. Να δούμε την αύξηση του πληθωρισμού του τελευταίου τριμήνου; Ο πληθωρισμός ήταν 1,9% τον Σεπτέμβριο, 2,8% τον Οκτώβριο και 4,3% τον Νοέμβριο. Και αντί να σας ανησυχεί αυτή η αλματώδης αύξηση εσείς λέτε ότι είμαστε περίπου καλά, γιατί είναι από τους χαμηλότερους πληθωρισμούς στην Ευρωπαϊκή Ένωση. Και γνωρίζετε πολύ καλά ότι θα είναι φωτιά οι αυξήσεις στα είδη πρώτης ανάγκης, στα τρόφιμα, στα καθημερινά καταναλωτικά αγαθά από Γενάρη. Δεν σας το λέμε μόνο εμείς, σας το λέει η ίδια η αγορά. Και απέναντι σε αυτό μάλιστα δεν κινητοποιείτε ελεγκτικούς μηχανισμούς, δεν κινητοποιείτε ούτε την ίδια την Επιτροπή Ανταγωνισμού. Ήταν εδώ ο κ. Γεωργιάδης, έφυγε, μας είπε όμως όλα τα άλλα ωραία νούμερα. Θα πω και παρακάτω για τον κ. Γεωργιάδη και τα νούμερά του. Θεωρείτε επιστροφή στην κανονικότητα και κομπάζετε για την αύξηση του διαθέσιμου εισοδήματος του δεύτερου τριμήνου του 2021 σε σχέση με το δεύτερο τρίμηνο του 2020. Φυσικά στη σύγκριση από το κακό στο χειρότερο θα φαίνεται ότι κάτι βελτιώθηκε. Γιατί όμως δεν αναφέρεται στην ιδιωτική κατανάλωση του 2020; Το επίπεδο, λοιπόν, της ιδιωτικής κατανάλωσης στην Ελλάδα για το 2020 σύμφωνα με την EUROSTAT είναι πέμπτο από το τέλος. Ακολουθούν Σλοβακία, Λετονία, Ουγγαρία και Βουλγαρία. Ορίστε, παρακαλώ το καταθέτω και για τα Πρακτικά. [[Στο σημείο αυτό ο Βουλευτής κ. Άγγελος Τόλκας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Δηλαδή η δυνατότητα του Έλληνα να καταναλώνει, να αγοράζει, να ψωνίζει στην αγορά είναι από τις χειρότερες στην Ευρώπη. Ουσιαστικά αυτοί οι αριθμοί αποδεικνύουν ότι ζούμε σήμερα. Το λιανεμπόριο, η εστίαση, το εμπόριο, η μικρή και μεσαία επιχείρηση βρίσκονται σε ένα ιδιότυπο μόνιμο lockdown, όπως και όλη η οικονομία. Δεν ακούτε την αγορά που σας λέει ότι από Σεπτέμβριο και μετά είναι όλα πεθαμένα, ότι δεν δούλεψαν ούτε στις εκπτώσεις ούτε έως σήμερα και περιμένουν με αγωνία, με απογοήτευση και χωρίς καμμία ελπίδα την τελευταία εβδομάδα των Χριστουγέννων μπας και δουλέψουν; Δεν ακούτε την εστίαση που πλέον δεν βγάζει ούτε τα έξοδα, που έχει μειώσει τις θέσεις εργασίας και έχουν εξαφανιστεί οι τζίροι; Ειδικά στην επαρχία που την έχετε παρατημένη και έξω από κάθε προγραμματισμό σας. Θυμηθείτε ότι οδηγείτε τους αγρότες εκτός παραγωγής, κύριε Υπουργέ Γεωργίας, με την απουσία σχεδίου, με τη μη διεκδίκηση δυνατοτήτων και κονδυλίων από την Ευρωπαϊκή Ένωση για τη νέα ΚΑΠ, με τις αυξήσεις στα αγροεφόδια που υπάρχουν και συνεχώς εντείνονται και στο πετρέλαιο, με τη βίαιη έξοδο αγροτών που το έχουν ανάγκη από τις λαϊκές αγορές όπου συμμετείχαν ως παραγωγοί. Στην Ημαθία δε, δεν έχει γίνει ούτε ένα έργο ούτε μία παρέμβαση αναπτυξιακή εδώ και δυόμισι χρόνια για να αναστραφεί η πορεία εγκατάλειψης και φτώχειας. Και αυτό ήταν που ανέφερα πριν στον κ. Γεωργιάδη, ο οποίος είχε υποσχεθεί, είχε τάξει δημοσίως 10,7 εκατομμύρια για το χιονοδρομικό κέντρο των 3-5 Πηγαδιών στη Νάουσα. Φαντάζομαι ότι αντίστοιχα ποσά θα έχει τάξει και σε όλους σχεδόν τους νομούς. Και απάντησε το ίδιο το Υπουργείο, αλλά όχι ο κ. Γεωργιάδης ότι όχι αυτά δεν τα είπαμε ποτέ, δεν υπήρξαν ποτέ. Αλήθεια, πώς περιμένετε να βελτιωθεί η κατάσταση το 2021 χωρίς καμμία παρέμβαση σε αυτόν τον προϋπολογισμό; Εσείς διαιωνίζετε το παλιό μοντέλο οικονομίας, ενώ εμείς μιλάμε για αλλαγή του παραγωγικού μοντέλου. Ξέρετε μου έκανε εντύπωση που η επίσημη γραμμή όλων των Βουλευτών της Συμπολίτευσης ήταν η διαφήμιση των τεσσάρων, πέντε μεγάλων ξένων επενδύσεων που έγιναν στη χώρα. Τον αντίκτυπό τους σε παροχή θέσεων εργασίας και ανταποδοτικού οικονομικού οφέλους το συζητάμε αν θέλετε. Τι έχετε, όμως, να πείτε για την ανάγκη πολλές ελληνικές παραγωγικές επιχειρήσεις να δημιουργήσουν πολλές θέσεις εργασίας και πολλαπλάσιο οικονομικό κύκλο παραγωγής πλούτου; Αυτό είναι το μοντέλο που θέλουμε να προχωρήσουμε στην παραγωγή και στην ανάπτυξη της χώρας. Εσείς θέλετε ένα κράτος που θα μοιράζει πόρους και πλούτο σε όσους είχατε έως σήμερα συνηθίσει να το κάνετε. Εμείς θέλουμε έναν προϋπολογισμό που θα σταματήσει την πορεία της χώρας προς μία νέα χρεοκοπία, την οποία θα την πληρώσουν και πάλι οι αδύναμοι. Μόνο που τώρα στους αδύναμους, δυστυχώς, περιλαμβάνονται και οι μικροί και μεσαίοι που έως τις εκλογές του 2019 υπερασπιστήκατε με κάθε δύναμή σας. Αλήθεια, σε ποια δήθεν κανονικότητα θέλετε να επιστρέψει η χώρα; Θέλετε μια χώρα λάφυρο στα χέρια πλούσιων και ολιγαρχών πολιτικών σας φίλων. Αυτή είναι η κανονικότητα που περιγράφεται μέσα από αυτόν τον προϋπολογισμό και τον καταψηφίζουμε. Εμείς μιλάμε για μια νέα ημέρα, για την ευημερία της πλειοψηφίας του ελληνικού λαού με ανατροπή όλων όσων μας έφεραν εδώ. Σας ευχαριστώ.
Όπως έχω προαναγγείλει, θα πάρει τον λόγο τώρα ο συνάδελφος κ. Ξενοφών Μπαραλιάκος από τη Νέα Δημοκρατία. Μετά, τον λόγο θα πάρει η Αναπληρώτρια Υπουργός Υγείας κ. Γκάγκα. Ορίστε, κύριε Μπαραλιάκο, έχετε τον λόγο.
Σας ευχαριστώ πολύ, κύριε Πρόεδρε. Κυρία και οι κύριοι Υπουργοί, κυρίες και κύριοι συνάδελφοι, πριν ξεκινήσω την ομιλία μου επί της κύρωσης του κρατικού προϋπολογισμού οικονομικού έτους 2022, θα ήθελα να καταδικάσω απερίφραστα και από το Βήμα της Βουλής το περιστατικό που συνέβη προ λίγων ημερών στο Αιγίνιο Πιερίας. Η αρπαγή του διευθυντή του γυμνασίου από τους αυτοαποκαλούμενους «θεματοφύλακες του Συντάγματος» είναι μια πράξη που αντιβαίνει στους νόμους και σίγουρα οι σοκαριστικές εικόνες που παρακολουθήσαμε, αφορούν μια ακραία μισαλλόδοξη μειοψηφία. Η υπόθεση, όπως προβλέπεται στις σύγχρονες αστικές δημοκρατίες, έχει πάρει τον δρόμο της δικαιοσύνης και ήδη έχουν απαγγελθεί κατηγορίες κακουργηματικού χαρακτήρα. Επί του θέματος, σήμερα, συζητάμε την έγκριση του κρατικού προϋπολογισμού της χώρας μας για το 2022, ενώ η Ελλάδα και η παγκόσμια κοινότητα συνεχίζουν να αντιμετωπίζουν την πανδημία του COVID και τις επικίνδυνες μεταλλάξεις, που διαρκώς ανακύπτουν. Η Κυβέρνηση του Κυριάκου Μητσοτάκη με ένα ρεαλιστικό, σαφές, κοστολογημένο, καινοτόμο και δυναμικό σχέδιο, κράτησε την ελληνική οικονομία και τους Έλληνες όρθιους. Η Κυβέρνηση αυτή απέδειξε, για ακόμη μια φορά, ότι ξέρει να διαχειρίζεται κρίσεις, να δίνει μάχες και να κερδίζει. Κυρίες και κύριοι συνάδελφοι, ο προϋπολογισμός του 2022 είναι ο τρίτος, κατά σειρά, αυτής της Κυβέρνησης και, παρά το γεγονός ότι καταρτίζεται για ακόμη μια φορά υπό το βάρος της πανδημίας, φέρει μόνο φοροελαφρύνσεις για τους Έλληνες πολίτες. Τα πρόσφατα στοιχεία της EUROSTAT, σύμφωνα με τα οποία η Ελλάδα παρουσίασε την καλύτερη επίδοση στην Ευρωζώνη, σε επίπεδο ΑΕΠ τριμήνου, με ανάπτυξη 13,4/% και τη δεύτερη καλύτερη, σε επίπεδο εννιαμήνου, με ρυθμό μεγέθυνσης 9,3%, αποδεικνύουν ότι η χώρα μας οδεύει σε ανάκαμψη τύπου V, δηλαδή, σε επαναφορά της οικονομίας με ταχείς μάλιστα ρυθμούς στην προ κορωνοϊού κατάσταση, μετά το σοκ που υπέστη το 2020. Η ανεργία, τον χρόνο που μας πέρασε, μειώθηκε στο 13%, μια σημαντική μείωση που δεν αποτελεί λόγο πανηγυρισμών, αλλά απόδειξη ότι μπορούμε και θα τα καταφέρουμε να έχουν όλοι οι πολίτες ευκαιρίες στην αγορά εργασίας. Καθ' όλη τη διάρκεια της πανδημίας, σταθήκαμε δίπλα σε επιχειρήσεις και νοικοκυριά και λάβαμε τα κατάλληλα μέτρα, με το κόστος των παρεμβάσεων για το 2020-2021 να ανέρχεται στα 43,3 δισεκατομμύρια ευρώ. Στον τομέα της υγείας, οι δημόσιες δαπάνες παρουσιάζουν αύξηση και το 2022. Συγκεκριμένα, αυξάνονται, συγκριτικά με τα προηγούμενα έτη, φτάνοντας συνολικά σε επίπεδο γενικής κυβέρνησης στο 6,3% του ΑΕΠ. Κυρίες και κύριοι συνάδελφοι του ΣΥΡΙΖΑ, οι αριθμοί μιλούν από μόνοι τους. Οι τακτικές και έκτακτες δαπάνες στην υγεία ανέρχονται συνολικά σε 5,25 δισεκατομμύρια ευρώ για το '22, έναντι 5,21 δισεκατομμυρίων ευρώ το '21, αυξημένες δηλαδή κατά 40 εκατομμύρια ευρώ. Και όσα έκτακτα χρήματα χρειαστούν στη διάρκεια του έτους, η Κυβέρνηση δηλώνει, σε όλους τους τόνους, ότι θα διατεθούν. Άρα, λοιπόν, πιστεύω ότι κάπου εδώ η συζήτηση, για τα κονδύλια των δαπανών στην υγεία, τη χρονιά που μας έρχεται, τελειώνει. Η παιδεία, για εμάς, αποτελεί προτεραιότητα και το 2022 θα βγει σημαντικά ενισχυμένη, με τις δαπάνες να αυξάνονται κατά 142 εκατομμύρια ευρώ στον νέο προϋπολογισμό που συζητάμε, δαπάνες που έρχονται να προστεθούν στις χιλιάδες προσλήψεις εκπαιδευτικών, τη χρονιά που κλείνει, και συμπεραίνουμε όλοι ότι επενδύουμε, αυτή η Κυβέρνηση επενδύει στα παιδιά μας και στις επόμενες γενιές, που αποτελούν τη μόνη προοπτική του τόπου μας. Τέλος, δεν θα μπορούσα να μην αναφερθώ στις δαπάνες του πρωτογενούς τομέα, τους αγρότες, τους κτηνοτρόφους μας και τους αλιείς μας, που είναι ένας από τους βασικούς οικονομικούς πυλώνες και της πατρίδας μου της Πιερίας, αλλά και του συνόλου της ελληνικής επικράτειας. Η Κυβέρνησή μας είναι αδιαμφισβήτητα η πιο φιλοαγροτική των τελευταίων ετών και ήδη έχει μειωθεί κατά 50% ο φόρος στη συγκέντρωση κεφαλαίου. Μειώθηκε ο ΦΠΑ στις ζωοτροφές, που προορίζονται για ζωική παραγωγή, από το 13% στο 6%. Παρέχεται χαμηλός φορολογικός συντελεστής 10% για τα αγροτικά συνεταιριστικά σχήματα. Απαλλάσσονται οι κατά κύριο επάγγελμα αγρότες και αλιείς από το τέλος επιτηδεύματος, ενώ τη νέα χρονιά επιστρέφεται ο ειδικός φόρος κατανάλωσης για το αγροτικό πετρέλαιο σε πάνω από διακόσιες χιλιάδες αγρότες. Στηρίξαμε όλους τους πληττόμενους τομείς της αγροτικής οικονομίας, δίνοντας χρήματα από τον κρατικό προϋπολογισμό στον ΕΛΓΑ, για να καλυφθούν αποζημιώσεις των καλλιεργειών, που επλήγησαν από τα έντονα καιρικά φαινόμενα της κλιματικής αλλαγής. Κυρίες και κύριοι συνάδελφοι, ο προϋπολογισμός το 2022 -το ξεκαθαρίζουμε για άλλη μια φορά- δεν περιέχει νέους φόρους. Τα αυξημένα έσοδα που προβλέπει, παρ' όλη την σπέκουλα του ΣΥΡΙΖΑ, προέρχονται αποκλειστικά από την επανεκκίνηση της οικονομίας και όχι φυσικά από τυχόν επιβολή νέων φόρων, όπως κάποιοι από εσάς ισχυρίζεστε. Εμμένουμε στις πολιτικές μείωσης των φορολογικών βαρών σε νοικοκυριά και επιχειρήσεις και της τόνωσης των επενδύσεων και των εξαγωγών, καθώς πιστεύουμε ακράδαντα ότι αυτές οδηγούν στο απαραίτητο μετασχηματισμό του παραγωγικού μοντέλου και στην επίτευξη υψηλών ρυθμών ανάπτυξης τα επόμενα χρόνια. Ο υπό συζήτηση προϋπολογισμός αποτελεί ένα στέρεο εφαλτήριο, όχι μόνο για την επιστροφή στην κανονικότητα αλλά και τη δυναμικότερη ανάπτυξη του τόπου μας, με τα πρώτα στοιχεία να δημιουργούν ήδη αίσθηση παγκοσμίως. Στις πεσιμιστικές και δυσοίωνες προβλέψεις της Αξιωματικής Αντιπολίτευσης απαντούν οι Ευρωπαίοι εταίροι μας. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Λίγα δευτερόλεπτα, κύριε Πρόεδρε, και ολοκληρώνω. Ο νέος Υπουργός Οικονομικών της Γερμανίας Κρίστιαν Λίντνερ μίλησε πρόσφατα για τα πολύ εντυπωσιακά μεταρρυθμιστικά μέτρα, που έχουν φέρει την ελληνική οικονομία σε μια νέα πορεία επιτυχίας και υποστήριξε ότι η Γερμανία μπορεί να εμπνευστεί και να γίνει τόσο φιλόδοξη, όπως είναι η ελληνική εσωτερική πολιτική, ανάγοντας τη χώρα μας σε πανευρωπαϊκό παράδειγμα προς μίμηση. Η Ελλάδα στρέφεται προς ένα οικονομικό μοντέλο περισσότερο εξωστρεφές, ανταγωνιστικό και πράσινο, με ρυθμούς ανάπτυξης που ξεπερνούν τον μέσο όρο της Ευρωπαϊκής Ένωσης. Ο δρόμος που διαλέξαμε είναι ο ανήφορος αλλά, επιβεβαιώνοντας τον Νίκο Καζαντζάκη, αποδεικνύουμε πως αυτός είναι ο σωστός δρόμος. Έχοντας ως σύμμαχό μας τα κονδύλια του Ταμείου Ανάκαμψης, το νέο ΕΣΠΑ και με συνεκτικό, φιλόδοξο και ρεαλιστικό οικονομικό πλάνο της Κυβέρνησής μας, η χώρα μας προχωρά μπροστά. Αυτή τη βούληση αποτυπώνει ο προϋπολογισμός του 2022, ένας προϋπολογισμός που συνοψίζει μια νέα πραγματικότητα. Η Ελλάδα αλλάζει. Σας ευχαριστώ.
Καλείται στο Βήμα η Αναπληρωτής Υπουργός Υγείας κ. Γκάγκα. Ορίστε, κυρία Υπουργέ, έχετε τον λόγο.
Καλησπέρα, κύριε Πρόεδρε, καλησπέρα σε όλους. Όπως ξέρετε, το 2021 ήταν η δεύτερη συνεχιζόμενη δύσκολη χρονιά για όλους μας, δύσκολη χρονιά για το σύστημα υγείας, δύσκολη χρονιά για τον καθένα μας. Το σύστημα υγείας πιέζεται δύο χρόνια τώρα και όλοι οι υγειονομικοί που είναι μέσα σ' αυτό πιέζονται και έχουν κουραστεί. Το ίδιο κουράστηκε και όλος ο κόσμος και γι' αυτό έχουμε πολλά κρούσματα, προσέχουμε λιγότερο, έχουμε κουραστεί πραγματικά όλοι. Αυτό οδηγεί σε περισσότερα κρούσματα και σε συνεχή πίεση. Έχουμε πολλά περιστατικά, πολλούς ανθρώπους που αρρωσταίνουν, που μπαίνουν στα νοσοκομεία και που χρειάζονται νοσηλεία και οι άρρωστοι με COVID είναι άρρωστοι δύσκολοι, είναι άρρωστοι που θέλουν πολλή προσοχή, είναι άρρωστοι που θέλουν πολλαπλή παρακολούθηση, πολύ υψηλές παροχές οξυγόνου. Άρα το πρώτο πράγμα που θέλω να κάνω απ' αυτό το Βήμα είναι να ευχαριστήσω όλους τους συναδέλφους υγειονομικούς για όλα αυτά που προσφέρουν εδώ και δύο χρόνια. Όσον αφορά το κυβερνητικό έργο, από την αρχή της πανδημίας η Κυβέρνηση συνεργάστηκε με επιστήμονες, όρισε μια επιτροπή, παρακολουθεί συνεχώς το τι γίνεται και στα νοσοκομεία και στον κόσμο και στα μέτρα και στην πανδημία. Τα μέτρα που εισηγούνται οι επιστήμονες ακολουθούνται. Η παρακολούθηση αυτή είναι συνεχής και μπορώ να σας πω ότι και πριν αναλάβω αυτή τη θέση -είμαι τρεις μήνες εδώ- ως γιατρός κλήθηκα από τον Πρωθυπουργό να ανέβω στη βόρεια Ελλάδα και όχι μόνο εγώ, αλλά και πολλοί άλλοι επιστήμονες από μεγάλα κέντρα που είχαμε μεγάλη εμπειρία για να δούμε στο δεύτερο κύμα στη Θεσσαλονίκη και στη βόρειο Ελλάδα πώς μπορούσαμε να βοηθήσουμε την πίεση των νοσοκομείων που πραγματικά ήταν ασφυκτικά μεγάλη. Πραγματικά το κάναμε και είμαστε σε συνεχή επαφή με τους συναδέλφους στη βόρεια Ελλάδα. Το έκανα ως γιατρός στο «Σωτηρία», το έκανα ως Πρόεδρος του ΚΕΣΥ και εξακολουθώ να το κάνω και από το Υπουργείο. Άρα η παρακολούθηση είναι συνεχής και καθημερινή. Τα δεδομένα τα βλέπουμε καθημερινά. Οι αλλαγές γίνονται σε συνεργασία με τους επιστήμονες και τους υγειονομικούς σε κάθε νοσοκομείο και σε κάθε δομή της Ελλάδας συνεχώς. Η εμπειρία της πανδημίας ανέδειξε και όλα τα καλά που μπορούμε να κάνουμε, γιατί τα έχουν βγάλει όλοι πέρα παλικαρίσια, αλλά και ποια είναι τα πράγματα που πρέπει να αλλάξουμε, ποιες είναι οι αλλαγές που πρέπει να κάνουμε στο σύστημα υγείας από εδώ και πέρα. Το ένα βέβαια είναι ότι φυσικά έχουμε τον νου μας και θέλουμε να προχωρήσουμε καλά με την πανδημία και να δώσουμε τις καλύτερες υπηρεσίες υγείας σε όλους τους αρρώστους. Να πω εδώ ότι σε όλη τη διάρκεια της πανδημίας, παρ' όλο που το ΕΣΥ κατηγορήθηκε ότι έγινε μονοθεματικό, δεν έγινε ποτέ μονοθεματικό. Να πω μόνο ότι για τον μήνα Νοέμβριο στην 4η ΥΠΕ -σας λέω στοιχεία από μία ΥΠΕ, άρα είναι αντίστοιχα και από την 3η ΥΠΕ και από τις υπόλοιπες- που πιέζεται πραγματικά πάρα πολύ με τα καθημερινά κρούσματα της βόρειας Ελλάδας, η 4η ΥΠΕ νοσήλευσε δεκαεπτά χιλιάδες ασθενείς με μη COVID νοσήματα και περίπου τρεις χιλιάδες ασθενείς με COVID νοσήματα. Άρα μόνο μονοθεματικό δεν είναι το ΕΣΥ και αυτός είναι ένας πολύ σημαντικός λόγος για την πίεση, γιατί πρέπει πραγματικά οι γιατροί και οι νοσηλευτές και όλοι οι τεχνολόγοι που είναι μέσα στο σύστημα υγείας να τα βγάλουν παράλληλα πέρα με τους τραυματίες, με τους εγκαυματίες, με τους ανθρώπους που παθαίνουν εμφράγματα και εγκεφαλικά, αλλά και με τους ασθενείς με COVID που πρέπει να είναι σε διαφορετικούς χώρους, με διαφορετικά πρωτόκολλα και θέλουν πολύ μεγάλη προσοχή. Άρα είναι πάρα πολύ σημαντική η κοινωνική συνοχή και η βοήθεια από τους γιατρούς εκτός συστήματος υγείας, γιατί οι συνθήκες είναι πραγματικά πρωτόγνωρες και πάρα πολύ δύσκολες. Πέρα από τον πρώτο καιρό που ήταν εξαιρετικά δύσκολες οι συνθήκες και δεν ξέραμε τα θέματα και προσπαθούσαμε όλοι οι επιστήμονες να καταλάβουμε τι γίνεται και να προχωρήσουμε με τους αρρώστους καλύτερα, από τα τέλη Δεκεμβρίου πέρσι έχουμε εμβόλιο. Προχώρησε ο εμβολιασμός με πολύ καλές υπηρεσίες και έχουν εμβολιαστεί πάνω από επτά εκατομμύρια συμπολίτες μας. Εμβολιάζονται τώρα και τα μικρότερα παιδιά. Φαίνεται ότι ανεβαίνει και ο εμβολιασμός στις μεγαλύτερες ηλικίες, κάτι που είναι πολύ σημαντικό, γιατί οι άνθρωποι που κυρίως αρρωσταίνουν και είναι στις ΜΕΘ είναι οι μεγάλοι σε ηλικία άνθρωποι. Αυτοί κινδυνεύουν, αυτοί αρρωσταίνουν περισσότερο, αυτοί είναι σοβαρά. Παίρνουμε όλα αυτά τα μαθήματα και σχεδιάζουμε ένα σύστημα υγείας καινούργιο. Αυτό που μας ενδιαφέρει κατ' αρχάς είναι ο άνθρωπος, οι ασθενείς και οι πολίτες που χρειάζονται υπηρεσίες. Χρειάζονται υπηρεσίες πρόληψης και έχουν γίνει ήδη μεγάλα βήματα προς την πρόληψη. Μπήκε ο αντικαπνιστικός νόμος. Ο καρκίνος του πνεύμονα είναι μια από τις πρώτες αιτίες θνητότητας στη χώρα μας. Επίσης, η ΧΑΠ είναι μια από τις μεγαλύτερες αιτίες νοσηρότητας στη χώρα μας. Μπήκε ήδη ένας φραγμός, μια πρόληψη πολύ σημαντική. Μπαίνει το πρόγραμμα «Σπύρος Δοξιάδης» και το πρόγραμμα «Φώφη Γεννηματά» για την πρόληψη για τον καρκίνο του παχέος εντέρου, τον καρκίνο του μαστού, τον καρκίνο του τραχήλου της μήτρας. Είναι πάρα πολύ σημαντικά μέτρα πρόληψης που μπορούν να βοηθήσουν και να σώσουν πάρα πολλές ζωές. Παράλληλα με την πρόληψη, θέλουμε και την εκπαίδευση -αυτά έχουν μπει στο RRF, όπως σας είπα-, να δώσουμε υπηρεσίες υγείας παντού, σε κάθε χωριό, σε κάθε νησί, σε κάθε δυσπρόσιτη περιοχή στην Ελλάδα. Αυτό σημαίνει ότι χρησιμοποιούμε τόσο τους πρωτοβάθμιους γιατρούς όσο και τους γιατρούς διαφόρων ειδικοτήτων που παρακολουθούν τους αρρώστους σε κάθε περιοχή, οι πνευμονολόγοι για τους ανθρώπους με τα χρόνια πνευμονολογικά προβλήματα, οι καρδιολόγοι για τους ανθρώπους με τα χρόνια καρδιολογικά προβλήματα που είναι πολλοί, οι ρευματολόγοι κ.ο.κ.. Θέλουμε να υπάρχουν υπηρεσίες παντού. Για να είναι καλύτερες οι υπηρεσίες ξεκινάμε τον ψηφιακό φάκελο του ασθενούς και τη διασύνδεση μεταξύ των δομών, δηλαδή διασύνδεση μεταξύ του κάθε πρωτοβάθμιου ιατρείου σε οποιοδήποτε νησί -αυτό υπάρχει ήδη για τη 2η ΥΠΕ, για τα νησιά του Αιγαίου- σε όλες τις δυσπρόσιτες περιοχές, ώστε ο γιατρός που είναι εκεί, που είναι συνήθως γενικός γιατρός ή και αγροτικός γιατρός, να μπορεί να έχει μια σύνδεση με ένα δευτεροβάθμιο νοσοκομείο, με έναν ειδικευμένο γιατρό και να μπορεί να έχει την πληροφορία που χρειάζεται για καλύτερη αντιμετώπιση του ασθενούς οπουδήποτε. Όχι μόνο αυτό, αλλά θέλουμε να κάνουμε τέτοιου είδους διασύνδεση ώστε ένας άνθρωπος που διαγιγνώσκεται με καρκίνο, που φεύγει από τη βόρεια Εύβοια, πηγαίνει στη Χαλκίδα ή στη Λαμία ή στην Αθήνα, κάνει διάγνωση και μετά χρειάζεται χημειοθεραπεία, να μπορεί να πάρει αυτή τη χημειοθεραπεία με παρακολούθηση και τηλεϊατρική στο σπίτι του και να μη χρειάζεται να μεταφέρεται κάθε δύο ή τρεις εβδομάδες σε ένα κεντρικό νοσοκομείο για να κάνει πράγματα τα οποία είναι σχετικά απλό να τα κάνει στον τόπο του. Άρα θέλουμε υπηρεσίες παντού. Θέλουμε τη διασύνδεση, θέλουμε τον ψηφιακό φάκελο, ο οποίος θα ανήκει στον ασθενή. Η πληροφορία είναι του ασθενή και τη μοιράζεται με τον γιατρό του ή με κάθε νοσοκομείο που πηγαίνει, όμως είναι δική του ιδιοκτησία και μπορεί να μοιράζεται τα δεδομένα του εκείνος όταν το θέλει. Αυτό είναι πολύ σημαντικό, γιατί γλιτώνουμε πολύτιμο χρόνο, ιδιαίτερα όταν πηγαίνει κάποιος στα επείγοντα και χρειάζεται άμεση αντιμετώπιση. Το να έχουμε την ψηφιακή πληροφορία για το τι έκανε στο παρελθόν είναι πολύ σημαντικό. Επίσης, βελτιώνουμε γενικά και τις δομές και τις υπηρεσίες στα νοσοκομεία. Έχουν ήδη μπει στο RRF τα πρώτα δέκα έργα για τη βελτίωση των νοσοκομείων. Έχουν σχέση κυρίως με τα τμήματα επειγόντων περιστατικών, αλλά γενικά με τις δομές των νοσοκομείων, με τμήματα χειρουργείων, με διάφορα τμήματα και παράλληλα και τις υπηρεσίες. Βάζουμε τρόπο να μετριέται η αναμονή στα τμήματα επειγόντων περιστατικών για τους ασθενείς, κάτι που θεωρούμε ότι είναι πάρα πολύ σημαντικό για τους πολίτες. Παράλληλα, μέσα στα νοσοκομεία με τον ΟΔΙΠΥ μπαίνουν πρωτόκολλα, μπαίνουν υπηρεσίες για το πόσο ικανοποιημένοι είναι οι άρρωστοι από τις υπηρεσίες και χτίζεται ολόκληρη η δομή των νοσοκομείων διαφορετικά με συγκεκριμένους κωδικούς και συγκεκριμένα πρωτόκολλα. Επίσης, δίνουμε πολύ μεγάλη έμφαση στην εκπαίδευση των γιατρών. Ξεκινάμε με βασική κλινική εκπαίδευση μετά την ιατρική σχολή, πράγμα που γίνεται σ' όλες τις ευρωπαϊκές χώρες και αυτό είναι πολύ σημαντικό για τον τρόπο που συμπεριφέρονται οι γιατροί και για τον τρόπο που μπορούν να αντιμετωπίσουν τα πράγματα, όταν πια είναι γιατροί με πτυχίο και πρέπει να αναλάβουν τον ασθενή από το ιστορικό έως τη συνταγογράφηση στην καθημερινή αντιμετώπιση. Σας λέω και πάλι ότι αυτό είναι ένα πρόγραμμα που γίνεται στην Ευρώπη. Στην Αγγλία, παραδείγματος χάριν, γίνεται για δύο χρόνια. Εμείς το βάζουμε ένα εξάμηνο. Είναι πολύ καλές οι σχολές μας και άρα τα δικά μας παιδιά χρειάζονται λιγότερο αυτή τη διαδικασία, αλλά πάντως τη χρειάζονται. Στις ειδικότητες πρέπει επιτέλους να μπει ένας προγραμματισμός και να πούμε πόσες ειδικότητες, πόσους αναισθησιολόγους θα χρειαστούμε την επόμενη πενταετία; Θα τους κάνουμε. Πόσους δερματολόγους θα χρειαστούμε την επόμενη πενταετία; Θα τους κάνουμε. Πόσους νευροχειρουργούς θα χρειαστούμε; Θα τους κάνουμε. Να υπάρχει, δηλαδή, μια σύνδεση των αναγκών των πολιτών και των ειδικευμένων γιατρών που δημιουργούμε, κάτι που είναι πολύ σημαντικό και που δεν έχει γίνει ποτέ μέχρι τώρα στη χώρα μας. Το ίδιο κάνουμε για τους νοσηλευτές. Ξεκίνησαν ήδη από πέρσι οι πρώτες ειδικότητες των νοσηλευτών και θα συνεχίσουν και φέτος. Άρα τα προγράμματα που μπαίνουν στην εκπαίδευση είναι προγράμματα για την εκπαίδευση στα επείγοντα περιστατικά που έχουμε γιατρούς, αλλά που δεν έχουν όλοι την εξειδίκευση των επειγόντων. Βάζουμε εκπαίδευση, επίσης, για τους πολίτες, ώστε σε μια περιοχή που γίνεται ένα ατύχημα, μια κατολίσθηση και χρειάζεται ένας τραυματίας άμεση βοήθεια, να μπορεί κάποιος να του την προσφέρει έχοντας γνώση κι έτσι μπορούμε να σώσουμε ζωές. Είναι, λοιπόν, πολύ σημαντικό σε μια χώρα που έχει διακόσια νησιά και πάρα πολλά ορεινά και απομακρυσμένα χωριά να υπάρχει αυτή η διασύνδεση, αυτή η συνεργασία μεταξύ υγειονομικών στην περιφέρεια και υγειονομικών στην κεντρική Ελλάδα, στα κέντρα και άρα αυτός είναι ο γενικός γνώμονας με βάση τον οποίο προχωράμε. Έχουμε σημαντικά μέτρα στα χέρια μας για τον προϋπολογισμό, το Ταμείο Ανάκαμψης, όπως και τα καινούργια ΕΣΠΑ και πάρα πολύ κέφι γι' αυτή τη δουλειά. Σας ευχαριστώ πολύ.
Λοιπόν, εξηγώ τι εννοούσαν πριν από λίγο. Γνωρίζω ότι είναι πάρα πολύ δύσκολο σε έναν συνάδελφο, οποιουδήποτε κόμματος, που έχει οριστεί Κοινοβουλευτικός Εκπρόσωπος να είναι επί πέντε συνεχόμενες ημέρες στη Βουλή από τις εννιά το πρωί μέχρι τα μεσάνυχτα. Άρα είναι αυτονόητο τα κόμματα να κάνουν εναλλαγή σε ό,τι αφορά τους Κοινοβουλευτικούς Εκπροσώπους τους. Πλην, όμως, αυτό δεν σημαίνει ότι θα μετατραπεί η συζήτηση του προϋπολογισμού σε κοινοβουλευτικό έλεγχο εκ μέρους των Κοινοβουλευτικών Εκπροσώπων από όλα τα κόμματα και των Υπουργών εις βάρος των Βουλευτών. Γι' αυτό και ο Κανονισμός το έχει προβλέψει και στο άρθρο 103 λέει: «Οι αναπληρωτές των Προέδρων των Κοινοβουλευτικών Ομάδων -δηλαδή οι Κοινοβουλευτικοί Εκπρόσωποι- δικαιούνται επίσης να ομιλήσουν για τέσσερα λεπτά την πρώτη φορά και για τρία λεπτά μέχρι δύο ακόμη φορές». Δεν μιλάμε για την κανονική τους ομιλία. Οι τρεις, λοιπόν, φορές είναι για ολόκληρη τη συνεδρίαση της ημέρας και όχι κάθε φορά που αλλάζει ο κοινοβουλευτικός και είναι τρεις ανά έξι ώρες ή πέντε ώρες, δηλαδή εννέα φορές, κάτι που έγινε χθες. Να είμαστε εξηγημένοι!
Θα ήθελα τον λόγο, κύριε Πρόεδρε.
Με βάση τον Κανονισμό θα πάρετε τον λόγο, κύριε Σκουρλέτη, για τέσσερα λεπτά. Αλλά δεν μπορεί να γίνει ξανά αυτό, να μιλάει συνάδελφος Βουλευτής που είχε προγραμματισθεί για τις 0.00΄, που έκλεινε η συνεδρίαση, στις 2.00΄ μετά τα μεσάνυχτα. Αυτό δεν πρόκειται να επαναληφθεί ξανά. [[Χειροκροτήματα από την πτέρυγα της Νέας Δημοκρατίας]] Κύριε Σκουρλέτη, έχετε τον λόγο για τέσσερα λεπτά.
Αντιλαμβάνεστε, κύριε Πρόεδρε, ότι η κ. Γκάγκα κατέχει και ένα χαρτοφυλάκιο το οποίο είναι απολύτως επίκαιρο. Επικαλούμενος, λοιπόν, την ιατρική σας ιδιότητα, κυρία Γκάγκα, θα ήθελα να σας απευθύνω μερικά ερωτήματα, έναν προβληματισμό και αν είναι δυνατόν να τον σχολιάσετε. Θεωρείτε ότι οι διασωληνωμένοι ασθενείς COVID εντός ΜΕΘ μπορούν να έχουν την ίδια νοσηλεία όταν είναι εκτός; Θα ήθελα την ιατρική σας άποψη επ' αυτού. Δεύτερον, σε σχέση με τα συμπεράσματα της έρευνας, που είδε χθες το φως της δημοσιότητας, του κ. Τσιόδρα και του κ. Λύτρα, που λένε με βάση τις δικές τους εκτιμήσεις ότι επιβαρύνονται, είναι δεύτερης ταχύτητας οι διασωληνωμένοι ασθενείς εκτός ΜΕΘ, εσείς τι προτίθεστε να κάνετε για να απαντήσετε σε αυτό το ζήτημα; Τι παραπέρα μέτρα στήριξης του ΕΣΥ, τώρα που κορυφώνεται η πίεση και με τη μετάλλαξη «Όμικρον» σχεδιάζετε; Υπάρχει κάποιο σχέδιο, έστω τώρα, έκτακτων, νέων μέτρων, για τα σχολεία, για τις γιορτές, με δεδομένο ότι για τη μετάλλαξη «Όμικρον» δεν είναι αποτελεσματικά τα μέχρι τώρα εμβόλια; Πώς κρίνετε τη στάση των συναδέλφων σας Ευρωβουλευτών της Νέας Δημοκρατίας, οι οποίοι πριν λίγες μέρες ψήφισαν κατά της άρσης της πατέντας που δίνει τη δυνατότητα σε παγκόσμιο επίπεδο μαζικά να εμβολιαστεί ο κόσμος; Και όπως γνωρίζετε ως γιατρός αυτός είναι ο τρόπος -ο πιο αποτελεσματικός- με τα δεδομένα όπλα για να μπορέσουμε να περικυκλώσουμε τον ιό. Τι θα κάνετε έτσι ώστε, με βάση τις δικές σας δηλώσεις, να αποκατασταθεί η ροή των αναβληθέντων κρίσιμων χειρουργείων που αναστέλλονται κατά 80%; Τι είδους ενίσχυση θα υπάρξει; Μιλήσατε για άλλες ασθένειες. Αυτός ο μονόπλευρος προσανατολισμός στο COVID τι μπορεί να σημαίνει για τους υπόλοιπους ασθενείς; Και, τέλος, τι θα γίνει με τον ιδιωτικό τομέα; Θα αξιοποιηθεί έστω αυτή την κρίσιμη στιγμή; Θα αναλάβουν περιστατικά COVID; Υπάρχει η λογική της επίταξης αυτή την κρίσιμη στιγμή; Και αναφέρομαι στις ΜΕΘ. Σας ευχαριστώ.
Τον λόγο έχει η κ. Γιαννακοπούλου για τέσσερα λεπτά. Της εύχομαι και καλή θητεία στα νέα της καθήκοντα.
Σας ευχαριστώ πάρα πολύ, κύριε Πρόεδρε. Κυρία Υπουργέ, είστε έγκριτη επιστήμων και ιατρός και γι' αυτό εγώ θα ήθελα να σας ρωτήσω κατά πόσο υιοθετείτε τις απόψεις οι οποίες δόθηκαν στο φως της δημοσιότητας με τη μελέτη των κυρίων Λύτρα και Τσιόδρα, οι οποίες αναφέρουν ξεκάθαρα ότι υπάρχει υποχρηματοδότηση στο ΕΣΥ, ότι υπάρχει υποστελέχωση στο ΕΣΥ και έλλειψη προσωπικού και ότι υπάρχουν περιφερειακές ανισότητες στις δομές, αλλά και στις υπηρεσίες υγείας. Αν τις υιοθετείτε, κυρία Υπουργέ, ότι θα είχαμε γλιτώσει ανθρώπινες ζωές εάν η Κυβέρνησή σας είχε κάνει από την αρχή της πανδημίας αυτό το οποίο σας ζητούσαμε, να στελεχώσετε ουσιαστικά και πραγματικά το Εθνικό Σύστημα Υγείας. Μακριά από εμάς οποιαδήποτε διάθεση στείρας, άγονης αντιπολίτευσης, ειδικά πάνω σε τόσο ευαίσθητα ζητήματα, όπως είναι οι ασθενείς, η πανδημία, οι ΜΕΘ και η ΜΑΦ. Όμως η πανδημία κρατάει ήδη δύο χρόνια. Έχουν επιστρατευθεί δημόσιοι και ιδιωτικοί πόροι και οι δομικές αδυναμίες παραμένουν. Άρα τι κάνετε; Προσπαθείτε να κρύψετε ουσιαστικά αυτά τα οποία υπάρχουν; Τα επιδημιολογικά στοιχεία αποκαλύπτουν όλες αυτές τις αδυναμίες. Προχωρήστε, λοιπόν, επιτέλους σε αυτό το οποίο σας ζητούσαμε και συνεχίζουμε να σας ζητάμε, δηλαδή σε μια πραγματική αύξηση, κατάλληλη στελέχωση των κλινών ΜΕΘ με εξειδικευμένο -ουσιαστικά εξειδικευμένο- και έμπειρο προσωπικό. Δεν είναι πολυτέλεια, κυρία Υπουργέ. Είναι επείγουσα ανάγκη. Είναι μια πρωταρχική επιλογή. Είναι επιλογή ζωής. Και η δεύτερη ερώτηση που θέλω να σας απευθύνω είναι η εξής: Επειδή βλέπουμε να προελαύνει και η μετάλλαξη «Όμικρον», τι μέτρα συγκεκριμένα προτίθεστε να πάρετε; Γιατί φοβούμαι πάρα πολύ ότι για μια ακόμη φορά βλέπουμε την Κυβέρνησή σας να αντιμετωπίζει αυτό το οποίο έρχεται με μια απίστευτη αμεριμνησία, όπως κάνατε και στο δεύτερο κύμα της πανδημίας και στο τρίτο, πλέον τέταρτο και μιλάνε κάποιοι ότι θα υπάρχει και πέμπτο. Πείτε μας, λοιπόν, τι μέτρα προτίθεστε να πάρετε; Σας ευχαριστώ πολύ, κύριε Πρόεδρε.
Τον λόγο έχει ο κ. Μπουκώρος για τέσσερα λεπτά.
Κύριε Πρόεδρε, γνωρίζετε καλύτερα εμού ότι η συζήτηση για τον προϋπολογισμό είναι η κορυφαία συζήτηση του Κοινοβουλίου μας, η πλέον σημαντική. Τώρα, δυσκολεύομαι να κατανοήσω ποια είναι η άμεση σχέση των αποτελεσμάτων μιας επιστημονικής μελέτης με το κείμενο του προϋπολογισμού. Βρισκόμαστε μπροστά σε μια καταφανή προσπάθεια, κυρίως της Αξιωματικής Αντιπολίτευσης, να δημιουργήσει εντυπώσεις, αξιοποιώντας ένα θέμα της επικαιρότητας. Αν ανοίξει το θέμα για την επικαιρότητα, προφανώς δεν θα γίνει συζήτηση για τον προϋπολογισμό. Δυσκολεύεται μάλλον η Αντιπολίτευση, με βάση το κείμενο του προϋπολογισμού, να δημιουργήσει εντυπώσεις και ανατρέχει αλλού. Θα ήθελα κι εγώ να ρωτήσω εκμεταλλευόμενος την παρουσία της κ. Γκάγκα. Θα το κάνω, όμως, με άλλη αφορμή στο πλαίσιο του κοινοβουλευτικού έργου και στο νομοσχέδιο του Υπουργείου Υγείας. Αλλά μιας και οι συνάδελφοι ανοίγουν τα ζητήματα της επικαιρότητας, εγώ δεν θα ρωτήσω την κ. Γκάγκα, θα ρωτήσω την Αξιωματική Αντιπολίτευση. Για τα βίντεο, τα οποία κυκλοφορούν περί επισκέψεων σε εισαγγελείς για συγκεκριμένη υπόθεση από κορυφαία στελέχη του ΣΥΡΙΖΑ και περί δηλώσεων περί ελέγχου των αρμών της εξουσίας ακόμα και ανεξάρτητων αρχών που έχουν να κάνουν με τα φορολογικά έσοδα δεν ανακάλυψα, δεν είδα, δεν διαπίστωσα την ίδια ευαισθησία από τα έδρανα της Αξιωματικής Αντιπολίτευσης να τοποθετηθούν. Γιατί άραγε, κύριε Πρόεδρε; Επιλεκτικά μεταχειρίζονται την επικαιρότητα όπως επιλεκτικά επιχειρούν με έναν τρόπο θεμιτό να αξιοποιήσουν και τα αποτελέσματα της επιλεκτικής έρευνας. Αυτοί είναι. Έτσι εξακολουθούν. Δεν τους απασχολεί να είναι μακριά από την κοινωνία. Δεν τους απασχολεί ότι η κοινωνία τους στρέφει τα νώτα και οι δημοσκοπήσεις τους δείχνουν σε συνεχώς καθοδική πορεία από έναν αθεράπευτο βολονταρισμό που τους κάνει να πιστεύουν ότι αυτό που έχουν στη σκέψη τους και το μυαλό τους είναι η πραγματικότητα. Δεν είναι αυτή η πραγματικότητα, όπως απαντήθηκε σε μεγάλο βαθμό από τον κ. Γεωργιάδη. Λέτε ότι δεν υποβάλλω ερώτηση, κυρίες και κύριοι συνάδελφοι. Δεν έκανε ο Κοινοβουλευτικός Εκπρόσωπος πριν από μία ώρα ακριβώς το ίδιο ερώτημα στον κ. Γεωργιάδη;
Και δεν απάντησε.
Εσείς κρίνετε ότι δεν απάντησε.
Μην κάνετε διάλογο, κύριε Μπουκώρο. Συνεχίστε.
Δεν κάνω κανέναν διάλογο. Κύριε Πρόεδρε, να μην είναι επιλεκτικά ευαίσθητοι. Να μας πουν για τις επισκέψεις τους στους εισαγγελείς. Τι εξυπηρετούσαν; Να μας πουν για τον έλεγχο των αρχών της εξουσίας. Τι εξυπηρετούν. Είναι μέλη του νομοθετικού σώματος. Περί διάκρισης εξουσιών δεν έχουν ακούσει τίποτα;
Δώσε πόνο!
Θα έλεγα, κύριε Πρόεδρε, τα ξεκαθαρίσατε τα πράγματα, να περιοριστούμε στην πολύ σημαντική συζήτηση επί του προϋπολογισμού. Αλλά, βλέπετε, εκεί δεν τους βγαίνουν τα στοιχεία. Ευχαριστώ πολύ.
Κυρία Υπουργέ, έχετε τον λόγο. Υπενθυμίζω ότι η κ. Γκάγκα είναι γιατρός και μάλιστα διαπρεπής. Αλλά εδώ δεν βρίσκεται με την ιατρική της ιδιότητα. Εδώ βρίσκεται με την ιδιότητα μέλους της Κυβέρνησης και υπό αυτή την ιδιότητα θα απαντήσει.
Ευχαριστώ, κύριε Πρόεδρε. Θα απαντήσω με την ιδιότητα της Υπουργού από εδώ αλλά πράγματι είμαι γιατρός τριάντα χρόνια στο ΕΣΥ. Τριάντα χρόνια στο ΕΣΥ κάθε χειμώνα η κλινική είχε διασωληνωμένους αρρώστους εκτός μονάδας. Δεν μας πέθαιναν. Ήταν εκτός μονάδας και τους βάζαμε μέσα όταν είχαμε κρεβάτι. Η στενότητα των κρεβατιών ήταν πολύ μεγαλύτερη. Έχουμε, δηλαδή, πολύ περισσότερες ΜΕΘ τώρα. Δημιουργήθηκαν μέσα στην πανδημία. Για το δικό μου νοσοκομείο να σας πω, για παράδειγμα, είχε δώδεκα κρεβάτια ΜΕΘ στην πανεπιστημιακή κλινική, οκτώ κρεβάτια ΜΕΘ στο ΚΑΑ, στην πρώτη μονάδα της χώρας και εννιά κρεβάτια ΜΑΦ που δεν πολυλειτουργούσαν. Σήμερα έχει τα πενήντα κρεβάτια, που είναι δωρεά της Βουλής. Και πρέπει να σας ευχαριστήσω γιατί αυτό είναι πραγματικά ένα έργο πνοής για τη χώρα. Έχει δεκαεπτά κρεβάτια στην πανεπιστημιακή κλινική γιατί πήραν μια χορηγία και έδωσαν άλλα πέντε κρεβάτια και έγιναν ΜΕΘ όλα τα κρεβάτια στην πρώτη μονάδα της χώρας. Άρα τα κρεβάτια ΜΕΘ είναι ασυζητητί πολύ περισσότερα φέτος. Φέτος εμείς ως νοσοκομείο «Σωτηρία» στην πανδημία από την ώρα που ξεκίνησε η καινούργια μονάδα ελάχιστες φορές είχαμε αρρώστους διασωληνωμένους που χρειάστηκε να μείνουν κάποιες ώρες στην κλινική μέχρι να μετακινηθούν στη μονάδα. Άρα το θέμα των ΜΕΘ είναι κάτι που είναι σαφώς γνωστό εδώ και πολλά χρόνια. Υπήρχε στενότητα. Τώρα επειδή υπάρχουν πάρα πολλά κρούσματα μπορεί πράγματι να μένουν ασθενείς εκτός ΜΕΘ για κάποιες μέρες. Η διακίνηση είναι γρήγορη, δηλαδή, υπάρχουν κάθε μέρα άνθρωποι που βγαίνουν ή που, δυστυχώς, καταλήγουν μέσα στις ΜΕΘ και οι άρρωστοι που είναι εκτός μετακινούνται και μετακινούνται όσο πιο γρήγορα γίνεται. Για να κάνεις σύγκριση της θνητότητας δεν μπορείς να πάρεις απλά νούμερα γιατί οι άρρωστοι έχουν ο καθένας διαφορετική θνητότητα, διαφορετική ηλικία, διαφορετική σοβαρότητα-βαρύτητα του περιστατικού, διαφορετική ηλικία -άρα λιγότερες εφεδρείες σε έναν ενενηντάρη απ' ό,τι σε έναν σαραντάρη- και άλλες νοσηρότητες. Άρα δεν υπάρχει τρόπος σύγκρισης. Και να σας πω και πάλι ότι άνθρωποι που μένουν εκτός μονάδας και δεν μπορούν να διακομιστούν γιατί είναι σε ένα νοσοκομείο που δεν έχει μονάδα ή για άλλον λόγο, είναι αυτοί που δεν μπορούν να μετακινηθούν σε άλλες περιοχές γιατί είναι πάρα πολύ βαριά, γιατί χρειάζονται αγγειοδιασταλτικά, γιατί δεν μπορούν να μπουν σε ένα ασθενοφόρο. Άρα δεν υπάρχει τρόπος να συγκρίνουμε τη θνητότητα. Βεβαίως μένουν κάποιοι άρρωστοι εκτός μονάδων. Η προσπάθεια είναι πάντα να μετακινούνται, να διακινούνται και να πηγαίνουν στις μονάδες. Άρα νομίζω ότι το θέμα αυτό είναι ένα θέμα που το είδαμε σε όλες τις χώρες. Σε άλλες χώρες είδαμε να μπαίνουν άνθρωποι με αναπνευστήρες σε γήπεδα, όπως θυμόσαστε. Σε μεγάλες χώρες, με φοβερά καλά συστήματα υγείας. Η Γερμανία χρειάστηκε να διακομίσει στην Ιταλία, φέτος, τώρα, μετά από δύο χρόνια πανδημίας. Άρα δεν νομίζω ότι είναι θέμα. Το θέμα είναι ότι γίνεται ό,τι μπορεί να γίνει. Έχουν δοθεί και αναπνευστήρες και μηχανήματα και η προσπάθεια να δούμε τους αρρώστους είναι παντού πάρα πολύ καλή. Και πραγματικά πρέπει να συγχαρώ και πάλι τους συναδέλφους γιατί το έργο που κάνουν είναι βαρύ και είναι συνεχές. Αυτό τους δίνει ένα βάρος. Δεν βλέπουν φως, που είναι σημαντικό. Βλέπουν τα κρούσματα, δηλαδή, να είναι συνεχώς πολλά και αυτό βαραίνει πάρα πολύ. Διότι αλλιώς αντιμετωπίζεις μια κατάσταση πανδημίας και έκτακτων συνθηκών για έναν μήνα, αλλιώς την αντιμετωπίζεις για δύο μήνες. Στα δύο χρόνια αρχίζεις και κουράζεσαι πάρα πολύ και λες κάτι πρέπει να γίνει. Και πραγματικά πιστεύω -το έχω πει με κάθε τρόπο και από κάθε θέση- ότι είναι σημαντικό να προσέξουμε όλοι τους εαυτούς μας, τους δικούς μας, το σύστημα υγείας και τους συναδέλφους μου. Μιλήσατε για στήριξη. Στήριξη στο ΕΣΥ υπάρχει. Έχει γίνει και με τον ιδιωτικό τομέα και με τους ιδιώτες. Και εκεί που δεν μπορέσαμε να βρούμε ανθρώπους να έρθουν να βοηθήσουν το σύστημα, κάναμε επιστράτευση υπηρεσιών υγείας. Και θα το ξανακάνουμε. Δηλαδή, το μέλημά μας είναι οι άρρωστοι να έχουν καλές υπηρεσίες υγείας και οι συνάδελφοι που είναι μέσα στο σύστημα υγείας είτε είναι νοσηλευτές είτε είναι γιατροί είτε είναι τεχνολόγοι, όπου και να είναι, να μπορούν να τα βγάλουν πέρα με αυτό το αυξημένο φορτίο δουλειάς. Μου λέτε για τα χειρουργεία. Πράγματι υπάρχουν κάποια νοσοκομεία στα οποία μειώθηκαν τα χειρουργεία. Σας είπα και πάλι ότι έχουμε κάνει πάρα πολλά χειρουργεία. Στο Ηράκλειο της Κρήτης, για παράδειγμα, λειτουργούν εννέα αίθουσες. Οι αναισθησιολόγοι, επειδή έχουν κουραστεί πάρα πολύ, ζητούν να λειτουργούν οκτώ. Οκτώ αίθουσες δεν είναι λίγο. Βέβαια κάποια χειρουργεία θα πάνε ίσως λίγο πιο πίσω. Αλλά πάντως δεν είναι ένα τεράστιο ζήτημα. Στη Θεσσαλονίκη που έχει πολλά προβλήματα, στο «Ιπποκράτειο», παραδείγματος χάριν, έχουμε μετακινήσει τα χειρουργεία στον ιδιωτικό τομέα χωρίς κανένα κόστος για τον ασθενή. Φεύγουν και οι γιατροί μαζί. Άρα το πρόβλημα αντιμετωπίζεται. Και αντιμετωπίζεται με τον καλύτερο δυνατό τρόπο συνεχώς και όπου χρειάζεται να γίνει. Φεύγουν, δηλαδή, χειρουργεία αν δεν μπορούν να τα βγάλουν πέρα οι αναισθησιολόγοι και οι εντατικολόγοι των τμημάτων όπου είναι τα νοσοκομεία. Γι' αυτό μετακινούμε τα χειρουργεία. Για να μπορούν οι άνθρωποι που είναι εκεί, οι αναισθησιολόγοι και οι εντατικολόγοι που πιέζονται, να κάνουν καλύτερα τη δουλειά τους. Τα μετακινούμε, λοιπόν, στον ιδιωτικό τομέα και γίνονται. Άρα μπορεί να σταματάνε κάποια χειρουργεία μέσα στο δημόσιο αλλά αυτά τα ίδια χειρουργεία τα στέλνουμε στον ιδιωτικό τομέα και γίνονται χωρίς καμμία επιβάρυνση για τους ασθενείς. Δεν έχω να σας πω ότι δεν γίνονται. Πράγματι είναι δύσκολες οι συνθήκες. Πράγματι βρίσκουμε λύσεις καθημερινά. Έχουμε συνεχή επαφή με όλες τις υγειονομικές περιφέρειες, με όλους τους γιατρούς σε όλα τα νοσοκομεία. Προσωπικά έχω επισκεφτεί, αυτόν τον καιρό που είμαι Υπουργός, όλα τα νοσοκομεία στην 4η ΥΠΕ, τα περισσότερα νοσοκομεία της 3ης ΥΠΕ και τα περισσότερα νοσοκομεία της 5ης ΥΠΕ. Δηλαδή, κάνουμε ό,τι περνάει από το χέρι μας. Όλοι. Και δεν μιλάω μόνο για μένα. Μιλάμε για όλο το Υπουργείο. Μιλάμε για τους γενικούς γραμματείς, για τον Υπουργό, για τις διευθύνσεις του Υπουργείου και βέβαια για τις διευθύνσεις των ΥΠΕ που είναι συνεχώς πάνω από όλα τα νοσοκομεία. Και τις διευθύνσεις των νοσοκομείων. Πέρα από τους υγειονομικούς, δηλαδή. Μου είπατε για τη στελέχωση των ΜΕΘ. Να σας πω ότι στη Γερμανία, που έχει ένα εξαιρετικό σύστημα υγείας, ο νόμος για τις ΜΕΘ λέει ότι σε κάθε βάρδια πρέπει να είναι ένας ειδικευμένος εντατικολόγος, ακόμη και έχει σαράντα κρεβάτια η ΜΕΘ, ο οποίος επικουρείται από άλλους γιατρούς, άλλων ειδικοτήτων, όπως πνευμονολόγους. Σας λέω και πάλι ότι σε μας δεν είναι έτσι. Εμείς έχουμε εντατικολόγους μέσα στις ΜΕΘ και έχουμε άλλους γιατρούς να επικουρήσουν. Άρα τα προβλήματα που έχουμε αυτή τη στιγμή είναι προβλήματα κούρασης που είναι πάρα πολύ κατανοητά. Είναι προβλήματα αντοχών των ίδιων των ανθρώπων που είναι σε burn out. Και είναι λογικό, δύο χρόνια μετά. Είναι σημαντικό να βοηθήσουμε. Από μεριάς κυβέρνησης γίνεται ό,τι μπορεί να γίνει για να είναι συνεχώς το σύστημα σε θέση να ανταποκριθεί στις ανάγκες των ασθενών. Οι ανάγκες αλλάζουν καθημερινά και οι αλλαγές γίνονται καθημερινά. Αυτό μπορώ να σας το βεβαιώσω. Τέλος, είπατε κάτι για την πατέντα και τα εμβόλια. Με τα εμβόλια το μεγαλύτερο πρόβλημα δεν είναι η πατέντα. Είναι υπό ποιες συνθήκες παράγονται. Είναι εμβόλια υψηλής τεχνολογίας. Το είπαν και οι δικοί μας φαρμακοβιομήχανοι. Θέλουν ειδικούς τόπους και τρόπους να παραχθούν, που πρέπει να είναι ασφαλείς και εγκεκριμένοι. Το να κάνουμε γενόσημα είναι πολύ σημαντικό και πρέπει να τα κάνουμε. Πρέπει να τα κάνουμε με τον κατάλληλο τρόπο, στον κατάλληλο χρόνο, με τις κατάλληλες διαδικασίες και τον κατάλληλο έλεγχο. Άρα είναι πάρα πολύ σημαντικό αυτό. Για να γίνει αυτό πρέπει να υπάρχει υποδομή. Μέχρι τώρα η υποδομή δεν υπάρχει παρά στις εταιρείες που παράγουν τα εμβόλια. Άρα η διαδικασία ήταν αυτή. Αυτό μπορώ να σας πω για την ερώτηση που μου κάνετε, που βέβαια δεν αφορά εμένα. Είναι θέμα της Ευρωπαϊκής Ένωσης. Να σας πω και πάλι το ένα πράγμα για το οποίο θα ήθελα να παρακαλέσω -επειδή μου είπατε για τον εμβολιασμό- και ως γιατρός θα σας το πω αυτό: Θεωρώ ότι οι χώρες που έχουν πολύ καλό εμβολιαστικό αποτέλεσμα είναι οι χώρες όπου δεν υπήρχαν διαφορετικές φωνές. Εδώ και από βήματος Βουλής βγαίνουμε και λέμε πόσοι εμβολιασμένοι μπαίνουν στη μονάδα, πόσοι ανεμβολίαστοι. Το γεγονός είναι ότι αυτοί που μπαίνουν στη μονάδα και αυτοί που νοσούν και χρειάζονται νοσηλεία είναι ανεμβολίαστοι. Και αυτό πρέπει να είναι το μήνυμα που δίνουμε όλοι από αυτό το Βήμα, από αυτόν τον χώρο και από κάθε χώρο, στον κόσμο: Εμβολιασμός τώρα σημαίνει ασφάλεια για τον καθένα μας και λιγότερα κρούσματα για το σύστημα υγείας. Άρα το μήνυμα που δίνουμε όλοι από αυτό το Βήμα είναι: «Εμβολιαζόμαστε». Ευχαριστώ πολύ.
Μπορώ να έχω τον λόγο, κύριε Πρόεδρε;
Κύριε Μυλωνάκη, τι θέλετε εσείς; Τελείωσε η session με την κ. Γκάγκα.
Δεν απάντησε.
Τελείωσε, κύριε Μυλωνάκη. Εσείς είστε έμπειρος άνθρωπος. Απαντάει ο κάθε και η κάθε Υπουργός όπως νομίζει και εσείς λέτε ικανοποιηθήκαμε ή δεν ικανοποιηθήκαμε. Μέχρι να έρθει στο Βήμα ο κ. Κωνσταντόπουλος εγώ θέλω να πω σχετικά με την πατέντα ότι συναντήθηκαν προχθές πάλι οι G7, G8. Αντί, λοιπόν, να πάρουν μέτρα πώς το 11% τον εμβολιασμένων της Αφρικής να γίνει 91% και για να γίνει αυτό πρέπει να ρίξουν χρήμα, να αγοραστούν εμβόλια και να σταλούν, καθόμαστε και κάνουμε αναλύσεις πού ξετρύπωσε η παραλλαγή «Όμικρον». Ε, σας λέω ότι και μετά την «Όμικρον» θα βγει η «Ωμέγα». Όσο η Αφρική -λέω την Αφρική ως χώρες- είναι ανεμβολίαστη, αυτό θα γίνεται, θα έρθει η «Ωμέγα». Αυτό είναι. [[Χειροκροτήματα]] Λοιπόν, κύριε Κωνσταντόπουλε, έχετε τον λόγο.
Κύριε Πρόεδρε, σας ευχαριστώ. Κυρίες και κύριοι συνάδελφοι, κυρίες και κύριοι Υπουργοί, συζητάμε για τρίτη ημέρα σήμερα τον προϋπολογισμό του 2022 και το συμπέρασμα είναι ένα: η πανδημία έστειλε μήνυμα στην ανθρωπότητα. Ποιο είναι το μήνυμα λοιπόν; Στροφή στο κράτος. Υπενθύμισε ότι ο καπιταλισμός διέρχεται φάσεις ανόδου και καθόδου. Υπενθύμισε, επίσης, ότι το κράτος πρέπει να παρεμβαίνει, να διορθώνει τις ανισορροπίες, να καθοδηγεί την ανάπτυξη. Αγαπητοί συνάδελφοι, το Ταμείο Ανάκαμψης των 750.000.000.000 ευρώ συνιστά άλμα προόδου της Ευρωπαϊκής Ένωσης και αναδεικνύει τις δυνατότητες του κράτους να προωθήσουν την ανάπτυξη. Σε αυτό το περιβάλλον η ελληνική Κυβέρνηση πήρε μέτρα αξίας 43.000.000.000 ευρώ. Και τούτο, φυσικά, για να περιορίσει τον οικονομικό και κοινωνικό αντίκτυπο της πανδημίας. Και εδώ, αγαπητοί συνάδελφοι, μπαίνει το ερώτημα αν η κατανομή των πόρων αυτών ήταν δίκαιη αφ' ενός και ορθολογική αφ' ετέρου. Και αυτό διότι τα μέτρα ήταν οριζόντια χωρίς καμμία μα καμμία στόχευση. Αξιολογώντας τα, εν τέλει, θα έλεγα ότι έδωσαν σε ορισμένους προνομιακή πρόσβαση σε ρευστότητα μέσω του τραπεζικού συστήματος, ενώ την ίδια στιγμή η πλειοψηφία πνίγεται από τις συσσωρευμένες οφειλές και τους ασφυκτικούς όρους δανειοδότησης. Τα κόκκινα δάνεια γίνονται βρόγχος στα νοικοκυριά, αναποτελεσματικό αποδεικνύεται το σχέδιο «ΗΡΑΚΛΗΣ». Από αυτό εδώ το Βήμα, εδώ και τέσσερα χρόνια, αναφέρουμε συνεχώς ότι πρέπει να ακολουθήσουμε τον δρόμο της Κύπρου, να προηγηθούν οι δανειολήπτες των ξένων fund, δηλαδή να μείνουν τα σπίτια και τα νοικοκυριά στους νοικοκυραίους και όχι να πάνε στα γαμψά νύχια των fund. Επίσης, χαρακτηριστικό παράδειγμα είναι η πρόσβαση στον τραπεζικό δανεισμό, που είχαν τη δυνατότητα μόνο τριάντα χιλιάδες επιχειρήσεις από τα οκτακόσιες τριάντα χιλιάδες ενεργά επιχειρηματικά ΑΦΜ. Συμπερασματικά, κυρία Υπουργέ και κύριε Υπουργέ, αυτό σημαίνει ότι οι μικρές επιχειρήσεις οδηγούνται σε αφανισμό, μένοντας δηλαδή εκτός τραπεζικού δανεισμού και εκτός φυσικά πόρων του Ταμείου Ανάκαμψης. Αγαπητοί συνάδελφοι, είναι γεγονός ότι στην Ελλάδα η μεσαία τάξη ζει με την ανάμνηση του εαυτού της, ενώ ταυτοχρόνως -θα έλεγα- βάλλεται συνεχώς από τη φορολογία και την ακρίβεια. Ο πληθωρισμός στο 4,8% μεταφράζεται σε αυξήσεις, 17,8% στα κόστη στέγασης λόγω της αύξησης στο φυσικό αέριο, στον ηλεκτρισμό, στο πετρέλαιο θέρμανσης, αυξήσεις 9,2% στα κόστη μεταφοράς λόγω της αύξησης των τιμών στα καύσιμα και ταυτόχρονα, φυσικά, μιλάμε για πράσινη ανάπτυξη. Βγάλτε τα συμπεράσματά σας. Αυξήσεις 3,8% στα κόστη διατροφής και ένδυσης λόγω της αύξησης στα βασικά είδη διατροφής και πρώτης ανάγκης. Κύριε Υπουργέ, το κύμα ακρίβειας εντοπίζεται σε βασικά αγαθά και έχει άμεσο αντίκτυπο στην ποιότητα ζωής των πολιτών, φυσικά, με τα χαμηλότερα εισοδήματα, στα χαμηλά και ασθενέστερα στρώματα που χρήζουν της στήριξής μας, ενώ την ίδια στιγμή οι μισθοί δεν συμβαδίζουν με την εξέλιξη του πληθωρισμού. Χαρακτηριστικό παράδειγμα είναι ότι έχουμε τις πιο ακριβές τηλεπικοινωνίες στην Ευρώπη και, μάλιστα, θα έλεγα εδώ ότι έχουμε μισθούς Βουλγαρίας και τιμές Ευρώπης. Κι εν μέσω αυτών, η νέα γενιά της χώρας μας, άνθρωποι με αυξημένα προσόντα, με πτυχία, μεταπτυχιακά, διδακτορικά, δεν έχουν τη δυνατότητα να ζήσουν αξιοπρεπώς, να ονειρευτούν, να ερωτευτούν, να μείνουν στη χώρα τους, να κάνουν τη δική τους οικογένεια. Και εξαιτίας της ανεργίας και των χαμηλών αμοιβών οδηγούνται στο εξωτερικό, συνεχίζεται δηλαδή το brain drain, ενώ ταυτόχρονα συζητάμε για λύση στο δημογραφικό. Βγάλτε τα συμπεράσματά σας. Άλλη μια ανισορροπία είναι ο ΕΝΦΙΑ, κύριε Υπουργέ, κύριε Σκυλακάκη, ο οποίος παρ' ότι σύμφωνα με τις προβλέψεις του προϋπολογισμού μειώνεται, οι αλλαγές στις αντικειμενικές αξίες δεν επιτρέπουν ελαφρύνσεις. Στην καλύτερη των περιπτώσεων οι φορολογούμενοι θα πληρώσουν τα ίδια ακριβώς ποσά των προηγούμενων ετών -και αυτό ας κρατηθεί. Μεγάλο θέμα, αγαπητοί συνάδελφοι, είναι οι έμμεσοι φόροι. Πώς είναι δυνατόν να μιλάμε για ανάπτυξη σε τρεις διαδοχικούς προϋπολογισμούς, να προκρίνεται η έμμεση φορολόγηση και αυτό σε βάρος των μικρομεσαίων επιχειρήσεων και των πιο ευάλωτων νοικοκυριών; Είναι ξεκάθαρο, αγαπητοί συνάδελφοι, πως η Κυβέρνηση εδώ κλείνει το μάτι στις απώλειες από ΦΠΑ που υπολογίζονται σε 5.300.000.000 ευρώ, κύριε Υπουργέ. Φορολογεί προνομιακά τα μπόνους και τα μερίσματα και τις δωρεές έως τις 800.000 -θα έλεγα φερόμενη ως φιλοεπενδυτική εδώ- τη στιγμή που οι επενδύσεις δεν προωθούνται ουσιαστικά. Ταυτοχρόνως οι μικρομεσαίες επιχειρήσεις, που αποτελούν τη ραχοκοκαλιά της ελληνικής οικονομίας, δεν περιλαμβάνονται με τρόπο ξεκάθαρο στο νέο αναπτυξιακό μοντέλο της χώρας. Οι αδυναμίες, αγαπητοί συνάδελφοι, του προϋπολογισμού που συζητάμε σήμερα είναι εμφανείς και στον χώρο του πολιτισμού και του αθλητισμού. Καμμία πρόβλεψη και ουσιαστική στήριξη στους ανθρώπους του πολιτισμού. Συλλογικές συμβάσεις εργασίας δεν υπάρχουν. Η μαύρη εργασία παραμένει κυρίαρχη και οι νέοι καλλιτέχνες ωθούνται και αυτοί σε αναζήτηση εργασίας στο εξωτερικό. Αντίστοιχη, βέβαια, είναι η κατάσταση και στον αθλητισμό. Οι επιχορηγήσεις από τη φορολόγηση των κερδών του στοιχήματος δεν έχουν φτάσει μέχρι σήμερα στον ερασιτεχνικό αθλητισμό, που είναι και το ζητούμενο. Εδώ να τονιστεί ότι ο αθλητισμός μένει εκτός των πόρων του Ταμείου Ανάκαμψης. Απουσιάζουν, δηλαδή, ουσιαστικές πρωτοβουλίες για τη βελτίωση αθλητικών εγκαταστάσεων και την ψηφιακή αναβάθμιση των αθλητικών φορέων, καθώς και την έμπρακτη στήριξη των αθλητών μας. Κλείνοντας, αγαπητοί συνάδελφοι, θα ήθελα να αναφερθώ στη μεγάλη πρόκληση της εποχής μας, την κλιματική αλλαγή. Η κλιματική αλλαγή είναι εδώ και τη βιώνουμε όλοι καθημερινώς. Απαιτεί δράσεις και πολιτικές που θα προστατεύσουν το περιβάλλον και τους πολίτες. Χρειάζονται συνέργειες και αυτό είναι το ζητούμενο. Η Αιτωλοακαρνανία, η εκλογική μου περιφέρεια, είναι έρμαιο -θα έλεγα- απέναντι στα ακραία καιρικά φαινόμενα. Τα αντιπλημμυρικά έργα της Ιόνιας Οδού ακόμα δεν έχουν εκτελεστεί και μάλιστα, αγαπητοί συνάδελφοι του ΣΥΡΙΖΑ, αυτό είναι και με δική σας ευθύνη, αλλά και με ευθύνη της σημερινής Κυβέρνησης. Είναι μεγάλο το πρόβλημα. Το Μεσολόγγι είναι συνεχώς πλημμυρισμένο, η αγωνία των κατοίκων καθημερινή, τα πλημμυρικά φαινόμενα -θα έλεγα- οδηγούν σε αβεβαιότητα τους πολίτες. Από τα ακραία καιρικά φαινόμενα, αγαπητοί συνάδελφοι, οι καταστροφές είναι τεράστιες. Να σημειώσω εδώ την καθίζηση της γέφυρας του Ευήνου ποταμού, γεγονός που έχει χωρίσει στα δύο την Αιτωλοακαρνανία. Κύριε Υπουργέ των Μεταφορών, πάρτε θέση. Σας κατέθεσα και ερώτηση επ' αυτού. Η υδροδότηση της περιοχής του Μεσολογγίου γίνεται με εμπόδια. Αγρότες και κτηνοτρόφοι έρχονται, για μια ακόμη φορά, αγαπητοί συνάδελφοι, αντιμέτωποι με εικόνες καταστροφής από τα έντονα καιρικά φαινόμενα. Κι όλα αυτά ενώ το εισόδημα τους συρρικνώνεται διαρκώς και οι αποζημιώσεις καταβάλλονται με μεγάλες καθυστερήσεις. Οι τιμές των αγροτικών προϊόντων κατρακυλούν και οι τιμές εφοδίων εκτοξεύονται. Έφτασε το νερό να είναι πιο ακριβό από το γάλα και αυτό πραγματικά είναι λυπηρό. Την ίδια στιγμή, υπάρχουν προβλήματα στους δασικούς χάρτες, προβλήματα στα βοσκοτόπια και στις επιλέξιμες εκτάσεις. Όλα τα παραπάνω δημιουργούν ένα καθεστώς γραφειοκρατίας που πνίγει οποιαδήποτε προσπάθεια εκσυγχρονισμού και ανάπτυξης. Ωστόσο, αγαπητοί συνάδελφοι, ο σημερινός προϋπολογισμός είναι ένας διαχειριστικός -θα έλεγα-, αδύναμος προϋπολογισμός. Δεν δίνει όραμα και προοπτική για την επόμενη μέρα της χώρας. Δεν δημιουργεί ένα περιβάλλον ανάπτυξης για τις επιχειρήσεις. Δεν δίνει λύσεις στις προκλήσεις της ελληνικής οικονομίας. Δεν δίνει λύσεις στα καθημερινά προβλήματα των πολιτών. Γι' αυτό και τον καταψηφίζουμε, εκτός φυσικά από τα άρθρα για τις αμυντικές δαπάνες. Σας ευχαριστώ.
Στη συνέχεια θα πάρουν τον λόγο οι συνάδελφοι κ. Χρυσομάλλης, κ. Ψυχογιός, κ. Ευθυμίου και μετά ο Υπουργός Γεωργίας κ. Λιβανός. Κυρία Λιακούλη, καλορίζικη στα νέα καθήκοντα. Ορίστε, κύριε Χρυσομάλλη, έχετε τον λόγο.
Ευχαριστώ πολύ, κύριε Πρόεδρε. Κυρίες και κύριοι Βουλευτές, ανεβαίνοντας ως νέος Βουλευτής σε αυτό εδώ το Βήμα για τον πρώτο προϋπολογισμό της Κυβέρνησης Μητσοτάκη του 2019 για το 2020 είχα στο μυαλό μου ότι αυτή η συζήτηση για την κοινωνία είναι μια άχαρη και βαρετή συζήτηση. Πραγματικά, έτσι ήταν, γιατί είχε βαρεθεί να ακούει προϋπολογισμούς που δεν υλοποιούνταν και είχε βαρεθεί και να ακούει προϋπολογισμούς που, κατά κανόνα, κατέληγαν στο να έχουν μείωση στα εισοδήματά τους οι συμπολίτες μας. Αυτά τα δύο-τρία χρόνια αυτό έχει αλλάξει αρκετά και έχει αλλάξει για δύο λόγους: Πρώτον, γιατί βλέπει ότι η συγκεκριμένη Κυβέρνηση, η Κυβέρνηση του Κυριάκου Μητσοτάκη, υλοποιεί τους προϋπολογισμούς τους οποίους ανακοινώνει και είναι προϋπολογισμοί που «πέφτουν μέσα» -να το πούμε απλά- και κατά δεύτερο λόγο, γιατί αυτοί περιέχουν πολλά θετικά μέτρα για τους συμπολίτες μας. Αυτό μπορούμε να το καταλάβουμε και από την αλλαγή της κριτικής που κάνει η Αντιπολίτευση. Δεν λέει πλέον ότι μειώνουμε τα εισοδήματα, αλλά η κριτική τους όλη είναι «δίνετε ψίχουλα». Άρα δίνουμε. Αν δίνουμε ψίχουλα ή όχι και αν εσείς δίνατε παραπάνω και έχετε μπει σε αυτή την πλειοδοσία, θα το κρίνουν οι συμπολίτες μας. Το 2015 σάς πίστεψαν. Μετά κατάλαβαν ποιος είναι ο λαϊκιστής και ποιος είναι ο αξιόπιστος και συνεχίζουν έτσι και μας κρίνουν εμάς ως Κυβέρνηση, το πόσο αξιόπιστοι είμαστε και πόσο εσείς ως Αντιπολίτευση συνεχίζετε και λαϊκίζετε. Αυτό κάνετε και στον συγκεκριμένο προϋπολογισμό. Ακούμε με αμείωτο ρυθμό τις κοινοτοπίες σας, επειδή σας λείπουν τα επιχειρήματα και οι ουσιαστικές προτάσεις. Συνεχώς κάνετε -και δεν έχετε κουραστεί- δραματικές και καταστροφικές προβλέψεις, που ποτέ δεν επιβεβαιώνονται, με αποτέλεσμα να μην μπορείτε να λάβετε ούτε τον τίτλο της Κασσάνδρας. Σίγουρα πάντως έχετε κουράσει την κοινωνία, η οποία βαρέθηκε να σας ακούει να κινδυνολογείτε συνεχώς και να ευαγγελίζεστε ότι όταν θα έρθει η «δεύτερη φορά Αριστερά» θα είναι αλλιώς, θα κρατικοποιήσει τις τράπεζες, θα καταργήσει την ΑΑΔΕ, θα ελέγξει τους αρμούς της εξουσίας. Τα ακούσαμε και σήμερα, το βίντεο με τον κ. Πολάκη, ο οποίος λέει ότι έκανε σύσκεψη με εισαγγελείς για να δει πώς θα στελεχώσει κατηγορίες έναντι της συζύγου συγκεκριμένου προσώπου, του κ. Στουρνάρα. Εύχομαι, απλά, να είναι ψεύδη του κ. Πολάκη και να μην ισχύουν. Όμως, αν ισχύουν, η δικαιοσύνη πρέπει να επιληφθεί, να κάνει και την αυτοκάθαρσή της, αν αυτοί οι εισαγγελείς που συμμετείχαν στη σύσκεψη -αν συμμετείχαν- είναι ακόμη εν ενεργεία εισαγγελείς. Κυρίες και κύριοι συνάδελφοι, έχετε κουράσει την κοινωνία να μας κατηγορείτε ότι δεν ενδιαφερόμαστε για την κοινωνική πλειοψηφία, ότι μόνο μας μέλημα είναι η στήριξη των λίγων και η δημιουργία ανισοτήτων. Μα, αλήθεια, σε άλλη χώρα ζείτε; Δεν ζείτε στην ίδια χώρα όπου επί της δικής σας διακυβερνήσεως επιβάλατε είκοσι εννέα φόρους, είκοσι μειώσεις συντάξεων και αυξήσεις εισφορών. Ξεχάσατε; Να είστε σίγουροι ότι δεν τις έχουν ξεχάσει οι συμπολίτες μας. Ξεχάσατε ότι διατηρήσατε τον κατώτατο μισθό των 586 ευρώ, αλλά και τον υποκατώτατο των 511 ευρώ, εσείς που κόπτεστε σήμερα για την αύξησή του; Μήπως δεν μάθατε ότι η συγκεκριμένη Κυβέρνηση, σεβόμενη τη συμφωνία αλήθειας με τον ελληνικό λαό και παρά τις δυσκολίες της πανδημίας, προχώρησε στη μείωση των φορολογικών συντελεστών, στη μείωση του ΕΝΦΙΑ, στη μείωση της προκαταβολής φόρου, στην απαλλαγή της εισφοράς αλληλεγγύης, στη μείωση των ασφαλιστικών εισφορών, την αύξηση του αφορολόγητου ορίου για τις γονικές παροχές και τις δωρεές και αυξάνει σταδιακά τον κατώτατο μισθό; Δεν αντιληφθήκατε ότι ο προϋπολογισμός του 2022 είναι ένας προϋπολογισμός ανάπτυξης, χωρίς μέτρα λιτότητας, που ακολουθεί την πολιτική και ιδεολογική μας επιλογή, όντως, για μείωση των φορολογικών βαρών και για ενίσχυση των επενδύσεων; Αν θέλετε να μας κατηγορήσετε και γι' αυτό, με χαρά αυτή την κατηγορία τη δεχόμαστε, πολύ ευχαρίστως! Συνεχίζετε στον χώρο της υγείας και μας κατηγορείτε ότι μειώνουμε τις δαπάνες για την υγεία το 2022 σε σχέση με το 2021, κάνοντας επιλεκτική ανάγνωση των δεδομένων που δίνει το Υπουργείο Οικονομικών και επιλέγοντας να αγνοήσετε ή να αποκρύψετε ότι το σύνολο των δαπανών για την υγεία για την επόμενη χρονιά θα φτάσει τα 11,7 δισεκατομμύρια ήτοι 6,3 του ΑΕΠ, όσο ακριβώς ο ευρωπαϊκός μέσος όρος. Επίσης, στον τομέα της υγείας θα καλύψουν το 29% των συνολικών διορισμών που θα γίνουν για το 2022, δηλαδή έξι χιλιάδες προσλήψεις στον χώρο της υγείας. Θυμάστε, μήπως, κύριοι του ΣΥΡΙΖΑ, ποια ήταν τα δικά σας πεπραγμένα; Εγώ θα πω στοιχεία για το 2019, τη χρονιά που δήθεν μας είχατε βγάλει από τα μνημόνια: Για την υγεία 9,1 δισεκατομμύρια -2,5 εκατομμύρια λιγότερα- ή 4,8% του ΑΕΠ. Τα νούμερα που σας προανέφερα είναι χωρίς την έκτακτη επιχορήγηση που υπάρχει το κονδύλι και μπορεί και να αυξηθεί ανάλογα με την πορεία της πανδημίας. Έρχεστε να μας πείτε ότι η Κυβέρνηση του Κυριάκου Μητσοτάκη δεν ενδιαφέρεται για τα νοσοκομεία και το ιατρικό και νοσηλευτικό προσωπικό, κάνοντας σπέκουλα επάνω στην πορεία της πανδημίας, ότι οι πολίτες στερούνται, δήθεν, το δικαίωμα στην περίθαλψη και στην πρόσβαση στη δημόσια υγεία. Ποιοι; Εσείς, που παραδώσατε το ένα τρίτο των μονάδων εντατικής θεραπείας από όσες λειτουργούν σήμερα. Έλεος, κύριοι του ΣΥΡΙΖΑ! Κυρίες και κύριοι συνάδελφοι, ο προϋπολογισμός του 2022 αντικατοπτρίζει το μέλλον των επιλογών που έκανε η Κυβέρνηση της Νέας Δημοκρατίας κατά την προηγούμενη διετία εν μέσω της εξαιρετικά δυσμενούς και απρόβλεπτης συνθήκης που επέφερε στην οικονομία η πανδημία. Στηρίξαμε ουσιαστικά το σύστημα υγείας, στηρίξαμε τη μισθωτή εργασία, την επιχειρηματικότητα με μέτρο, με πραγματικό αντίκρισμα στην τσέπη των πολιτών. Μας το αναγνωρίζουν οι κοινωνικοί εταίροι, μας το αναγνωρίζει η ΓΣΕΒΕΕ, η οποία είπε ότι τα πακέτα στήριξης της Κυβέρνησης έσωσαν την επιχειρηματικότητα και την απασχόληση. Χάρη στη στήριξη που παρείχε η Κυβέρνηση το 2021 θα κλείσει με ανάπτυξη 6,9%, ανακτώντας τα 2/3 του χαμένου ΑΕΠ και για το 2022 προβλέπεται ανάπτυξη 4,5% που θα διασφαλίσει την επαναφορά στην ομαλότητα και τη συνεχή ενίσχυση. Μας λέτε ότι η οικονομική μας πολιτική δεν είναι αποτελεσματική και γι' αυτό δεν στηρίζετε τον προϋπολογισμό. Δεν είναι σταθερά ανοδική η βιομηχανική παραγωγή εδώ και δέκα μήνες; Δεν ενισχύεται η μεταποίηση; Δεν αυξάνεται η οικονομική δραστηριότητα; Οι συνάδελφοι μηχανικοί το γνωρίζουν. Δεν αναθερμαίνεται η πιστωτική στήριξη; Δεν αυξάνονται οι καταθέσεις και ταυτόχρονα δεν αυξάνεται και η κατανάλωση; Με αυτές τις επιλογές θα διαχειριστούμε και την αύξηση του πληθωρισμού, που όντως υπάρχει και θα είναι και επώδυνη για τους λίγους επόμενους μήνες. Είναι φαινόμενα που μας απασχολούν, όπως απασχολούν την παγκόσμια κοινότητα. Γιατί εμάς δεν μας ενδιαφέρει μόνο να ευημερούν οι αριθμοί, αλλά κοιτάμε τους ανθρώπους, κοιτάμε την κοινωνία και με πρόγραμμα και σωστό σχεδιασμό παίρνουμε πάντα μέτρα τα οποία την στηρίζουν. Δεν διεκδικούμε το αλάθητο ούτε το θέσφατο. Είμαστε έτοιμοι να αναλάβουμε την ευθύνη των επιλογών μας και να διορθώσουμε και παραλείψεις που τυχόν υπάρχουν. Γιατί έχουμε στο μυαλό μας τους συμπολίτες μας, γιατί εργαζόμαστε και αυτό είναι το μέλημά μας. Θα κριθούμε για τις επιλογές μας, θα κριθούμε γι' αυτή μας την υπευθυνότητα, όπως θα κριθεί και η Αντιπολίτευση κατά πόσο υπεύθυνη είναι ή λαϊκίζει. Θα σας καλούσα, κλείνοντας, όχι να υπερψηφίσετε τον προϋπολογισμό -γιατί η εμμονή σας είναι τέτοια που δεν θα το κάνετε-, αλλά θα έπρεπε η Εθνική Αντιπροσωπεία, τουλάχιστον στο σκέλος των αμυντικών δαπανών, να ήταν μια γροθιά για τους απαραίτητους εξοπλισμούς που κάνει η χώρα για την υπεράσπιση των κυριαρχικών μας δικαιωμάτων και την εθνική μας ασφάλεια. Σας παρακαλώ έστω αυτό το κομμάτι να το ξανασκεφτείτε. Σας ευχαριστώ.
Ωραία. Παρακαλώ να ετοιμαστεί το Βήμα, στο οποίο καλείται ο συνάδελφος από τον ΣΥΡΙΖΑ κ. Γεώργιος Ψυχογιός. Μετά, όπως είπα, είναι η κ. Άννα Ευθυμίου και ύστερα ο κ. Λιβανός. Ορίστε, κύριε Ψυχογιέ, έχετε τον λόγο.
Ευχαριστώ πολύ, κύριε Πρόεδρε. Κυρίες και κύριοι συνάδελφοι, πριν μπω στο περιεχόμενο του προϋπολογισμού θα ήθελα να σχολιάσω ορισμένα από αυτά που ακούστηκαν κυρίως από τον κ. Γεωργιάδη, αλλά και άλλους συναδέλφους, που ήχησαν ως παράκρουση στα αυτιά μας, διότι επί κυβέρνησης Σαμαρά ακούγαμε μονίμως για δείκτες, για ανάπτυξη, ακούγαμε για διεθνείς οίκους που μας αναγνωρίζουν και πίσω μια τεράστια ανθρωπιστική κρίση, μια κοινωνία στη χρεοκοπία, την οποία, όταν ήρθε ο ΣΥΡΙΖΑ με άδεια ταμεία, κατάφερε να στηρίξει και να αποσοβήσει. Θέλει, λοιπόν, θράσος να έρχεται κανείς και να κουνάει το δάχτυλο στον ΣΥΡΙΖΑ για αυτό και να επικαλείται δείκτες και νούμερα που μας έριξαν στα βράχια, όπως, επίσης, θέλει θράσος να μιλά για τον τρόπο της Αντιπολίτευσης. Εδώ ήμασταν τα προηγούμενα χρόνια και βλέπαμε τη μικροπολιτική, τον ακροδεξιό λαϊκισμό αλλά και τη σπέκουλα που κάνατε σε κάθε θέμα. Δεν θέλω να φανταστώ τι θα γινόταν αν ήταν αντιπολίτευση τώρα η Νέα Δημοκρατία. Πάμε τώρα στη συζήτηση προϋπολογισμού, μια κορυφαία διαδικασία όντως, μια ακτινογραφία, ένας σκελετός, ένα πλαίσιο για τα χρηματοδοτικά εργαλεία, τις δαπάνες, τις στρατηγικές παρεμβάσεις για την οικονομία και την κοινωνία. Αναδεικνύει τα δύο σχέδια, όμως, τους δύο κόσμους που εκπροσωπούμε. Είναι ένας προϋπολογισμός με την πανδημία παρούσα, με τα πιο μελανά χρώματα για τη χώρα, προϋπολογισμός ανάκαμψης, αλλά για ποιους; Προϋπολογισμός που συγκρινόμενος με άλλους, όπως ο ισπανικός, ωχριά, 250 δισεκατομμύρια ευρώ προϋπολογισμός με 60% κοινωνικές δαπάνες, με τον Υπουργό Οικονομικών να λέει ότι πρέπει να διαχυθεί σε όλους, γιατί η ανάκαμψη μετά την καταβύθιση θα έρθει, αλλά το θέμα είναι σε ποιους θα πάει. Και, βέβαια, δείχνει την ιδεοληψία σας, τον κυνισμό, την έλλειψη ενσυναίσθησης, την πλήρη αποστασιοποίηση από την πραγματικότητα, αλλά και μια συνταγή που μας οδήγησε στη χρεοκοπία, μια τεράστια δημοσιονομική προσαρμογή, χωρίς καν να υπάρχει αυτή καθαυτή η πίεση τώρα του Συμφώνου Σταθερότητας και σκανδαλώδη εύνοια των λίγων και ισχυρών απέναντι στους εργαζόμενους και τους μικρομεσαίους. Είναι ένας προϋπολογισμός, ο οποίος δεν λαμβάνει υπ' όψιν δύο σημαντικότερες κρίσεις, την πανδημία και την ακρίβεια. Ούτε 1 ευρώ και μάλιστα 12,3 δισεκατομμύρια ευρώ λιγότερα για μέτρα στήριξης των μικρομεσαίων, για τους ανέργους, τους εργαζόμενους και 1,7 δισεκατομμύριο ευρώ λιγότερα για στοχευμένες κοινωνικές δράσεις. Είναι ένας προϋπολογισμός ο οποίος βασίζεται ουσιαστικά στη γρήγορη εξαφάνιση της πανδημίας και προφανώς, η μελέτη Τσιόδρα - Λύτρα σάς εκθέτει ανεπανόρθωτα και τραγικά για τις ευθύνες που έχετε, την εγκατάλειψη του ΕΣΥ, αλλά και τις κατά καιρούς δηλώσεις σας, οι οποίες είναι απαράδεκτες και οι οποίες δίνουν και αντίθετο μήνυμα. Και, βέβαια, βασίζεται στην παροδικότητα της αύξησης του πληθωρισμού. Οι δαπάνες, όμως, των νοικοκυριών, των μικρομεσαίων στα είδη πρώτης ανάγκης, στις πρώτες ύλες, στις προμήθειες υπερβαίνουν κατά πολύ αυτή την αύξηση, όπως επίσης και το Ταμείο Ανάκαμψης, η διανομή του οποίου γίνεται σε συγκεκριμένους μεγάλους ομίλους και το ΕΣΠΑ, το οποίο επικαλείστε -και επί της κυβέρνησης του ΣΥΡΙΖΑ υπήρχε μεγαλύτερη απορρόφηση στα χρόνια μας και το ξέρει η κοινωνία- έχει μπλοκάρει με 1 δισεκατομμύριο ευρώ, το οποίο έχει βαλτώσει την αγορά και την κοινωνία. Ζητάμε, λοιπόν, με συγκεκριμένους τρόπους, όπως και άλλα ευρωπαϊκά κράτη, αύξηση κατώτατου μισθού στα 800 ευρώ -και δεν μπορεί να ξεχάσατε ποτέ έγινε η αύξηση του κατώτατου μισθού, άσχετα αν εμείς θέλαμε να τον πάμε ακόμα παραπάνω, γι' αυτά που άκουσα πριν- δέκατη τρίτη σύνταξη και όχι αυτά τα ψίχουλα που δίνετε σε λίγους συνταξιούχους, προστασία της πρώτης κατοικίας για όλους -είναι στον αέρα αυτή τη στιγμή, τεράστιο κοινωνικό ζήτημα των ενοικιαστών για τις επαγγελματικές στέγες, για τις κατοικίες- μείωση του ειδικού φόρου κατανάλωσης στα καύσιμα στα κατώτατα όρια της Ευρωπαϊκής Ένωσης -που είναι μια σοβαρή παρέμβαση και επηρεάζει όλη την αλυσίδα- προγράμματα για νέους εργαζόμενους -είναι τραγική η κατάσταση στους νέους που λοιδορήσατε και στοχοποιήσατε το προηγούμενο διάστημα και φεύγουν από τη χώρα πάλι σωρηδόν- ρύθμιση και διαγραφή μέρους του ιδιωτικού χρέους, το οποίο δημιουργήθηκε μέσα στην πανδημία στη λογική των εκατό δόσεων, παρεμβάσεις στη ΔΕΗ -αλλά τι παρεμβάσεις να κάνετε, όταν έφυγε το «Δέλτα» και δεν το ελέγχετε πλέον ως δημόσιο;- για χαμηλές τιμές αλλά και επανασύνδεση ρεύματος με διαγραφές οφειλών που έκανε ο ΣΥΡΙΖΑ και οι επιστρεπτέες να γίνουν μη επιστρεπτέες προκαταβολές, για να μην οδηγηθούμε σε ένα μοντέλο το οποίο είναι αποτέλεσμα του προϋπολογισμού ή και σχέδιό σας, τη συγκέντρωση στα χέρια λίγων, της εκκαθάρισης της αγοράς μέσα από τις συγχωνεύσεις και την εξαγορά και δημοσίων εταιρειών και μικρομεσαίων. Έρχομαι γρήγορα στο προσφυγικό-μεταναστευτικό, που είναι η ευθύνη μου στην Κοινοβουλευτική Ομάδα. Ήρθε ο Πάπας Φραγκίσκος και στην ουσία εξέθεσε και την ελληνική Κυβέρνηση αλλά και την Ευρώπη. Αντ' αυτού ο κ. Μηταράκης μάς είπε ότι έπεσε η αυλαία του προσφυγικού-μεταναστευτικού, έχει τελειώσει, όπως το έχουν κρύψει και όλα τα μέσα και στη διαχείριση στο πεδίο και στις ελληνικές διεκδικήσεις στην Ευρώπη, που αντί να ζητάει μετεγκαταστάσεις, να κάνει συμμαχίες και συλλογικές αποφάσεις, γίνεται η ασπίδα της Ευρώπης, αποθήκη ψυχών, δεσμοφύλακας και κροκόδειλος για λογαριασμό του Βίσεγκραντ και, βέβαια, με ανθρώπους άλφα και βήτα και γάμμα κατηγορίας. Τρεις μήνες δεν έχουν πάρει το χρηματικό βοήθημα οι αιτούντες άσυλο, οι αναγνωρισμένοι πρόσφυγες στο κενό και, βέβαια, η στρατηγική σας για την ένταξη με ευχολόγια, χωρίς συγκεκριμένες δράσεις. Για ποιον λόγο; Γιατί έχετε ένα συντηρητικό και ακροδεξιό κοινό που πρέπει να υπηρετήσετε και να δηλητηριάσετε τις τοπικές κοινωνίες που έδειξαν τέτοια αλληλεγγύη. Επιμένετε όσον αφορά την προκήρυξη των τριακοσίων συμβασιούχων -που ακυρώσατε- να μην την προχωράτε, επικαλούμενοι το ΑΣΕΠ και δεν τον βλέπουμε ποτέ. Δεκαεπτά χιλιάδες αιτήσεις είχαν γίνει για τη στελέχωση του Υπουργείου. Και τι κάνετε; Outsourcing, μετακλητοί παντού, ιδιώτες, 6,2 εκατομμύρια ευρώ συμβάσεις για τεχνικές συμβουλές, όταν έχετε ιδιωτικοποιήσει την ίδια την Υπηρεσία, 410 εκατομμύρια ευρώ για τη σίτιση και είναι ανεπαρκέστατη αυτή τη στιγμή στις δομές, 480 εκατομμύρια ευρώ συμφωνίες-πλαίσιο για την αποκατάσταση των ζημιών και τη διαχείριση των δομών. Και τώρα έχουμε συνεργεία εργολάβων εκεί και φεύγουν η κοινωφελής εργασία και οι συμβασιούχοι. Και, βέβαια, δαπάνες για φράχτες και φυλακές που είναι και εθνικοί πόροι και που ο ίδιος ο Πάπας είπε ότι δεν απαντούν στο ζήτημα, το οποίο θέλει συνολική αντιμετώπιση. Επαναπροωθήσεις και εξαφανίσεις, για τις οποίες μας καλεί ήδη η Ευρωπαία Επίτροπος να δώσουμε απαντήσεις και στοχοποίηση σε ένα ζήτημα ανθρωπιστικό, δυναμικό, που δεν θα σταματήσει τα επόμενα χρόνια και απαιτεί συλλογικές λύσεις, καταπολέμηση των αιτίων που το δημιουργούν, νόμιμες ασφαλείς διόδους, που είναι και απάντηση στην εργαλειοποίηση που κάνει η Τουρκία, η Λευκορωσία και άλλοι. Κύριε Πρόεδρε, πηγαίνοντας προς το τέλος, στα αγροτικά έχουμε τον Υπουργό εδώ να μας πει πώς όλοι οι παραγωγοί και στην Κορινθία και αλλού είναι στα όρια της εξαθλίωσης για τη σταφίδα, για το λεμόνι, για την ακαρπία, για τις αποζημιώσεις από τον πάγο, αλλά θα πω το εξής: Εσείς οραματίζεστε μία κοινωνία με όρους ζούγκλας, που θα είναι η επικράτηση και η επιβίωση του πιο ισχυρού, αυτού που μπορεί, απέναντι στον πιο αδύναμο. Εμείς λέμε ότι χρειάζεται μια κοινωνία συνοχής, δικαιοσύνης, με στήριξη της κοινωνικής πλειοψηφίας, διασφάλιση των εργασιακών δικαιωμάτων, προστασία με αύξηση του προϋπολογισμού για τα κοινωνικά δικαιώματα -παιδεία, υγεία, αθλητισμός, παροχές κοινής ωφέλειας- στήριξη του πρωτογενούς τομέα των μικρών και μεσαίων επιχειρήσεων, καταπολέμηση των ανισοτήτων -που δεν είναι νομοτέλεια, όπως λέτε- και προστασία του περιβάλλοντος με τη θωράκιση που χρειάζεται, με την πρόσληψη και μονιμοποίηση των εποχικών και με την αξία του ως πλούτου και όχι ως βορά στα συμφέροντα. Όμως, μας κατηγορείτε ότι εμείς είμαστε το παρελθόν και εσείς το μέλλον. Εσείς είστε πραγματικά ό,τι πιο παλιό από το παλιό, εντελώς εκτός πραγματικότητας και κοινωνικής κατάστασης και όσο κυβερνάτε θα ισοπεδώσετε και θα γονατίσετε την κοινωνία. Το μέλλον είναι το εξής: Πολιτικές ισότητας, κοινωνικής δικαιοσύνης και αναδιανομής μέσα από μια προοδευτική και αριστερή κυβέρνηση, για να κρατηθεί η κοινωνία όρθια και γι' αυτό δουλεύουμε. Αυτό είναι η μεγάλη ευθύνη του ΣΥΡΙΖΑ - Προοδευτική Συμμαχία απέναντι στην κοινωνία και τον ελληνικό λαό που πέρασε τα πάνδεινα τα τελευταία χρόνια και δουλεύουμε γι' αυτό εντατικά, με τους κοινωνικούς φορείς και τα κινήματα και θα το δείτε όταν έρθει η ώρα. Μη βιάζεστε! Ευχαριστώ.
Η κ. Άννα Ευθυμίου, Βουλευτής Θεσσαλονίκης της Νέας Δημοκρατίας, έχει τον λόγο. Ορίστε, κυρία Ευθυμίου, έχετε τον λόγο.
Ευχαριστώ, κύριε Πρόεδρε. Η κ. Γκάγκα έδωσε ακριβείς απαντήσεις για τη διασωλήνωση και τη μέριμνα που παίρνετε και εκτός και εντός ΜΕΘ. Η πανδημία είναι μπροστά μας και πιστεύω ότι πρέπει να την αντιμετωπίσουμε με ενότητα. Χαρακτηριστικό το παράδειγμα της Βρετανίας που ψηφίστηκε το τελευταίο νομοσχέδιο για τα πρόσθετα μέτρα για την αντιμετώπιση της μετάλλαξης «Όμικρον», με τις ψήφους των εργατικών. Νομίζω ότι αυτό λέει πολλά για τον τρόπο που πρέπει να αντιμετωπίζει η Αξιωματική Αντιπολίτευση και η Αντιπολίτευση γενικά το θέμα της διαχείρισης της πανδημίας. Ως προς τον προϋπολογισμό, είναι ένας ρεαλιστικά αισιόδοξος προϋπολογισμός. Εγώ θα ασχοληθώ με δύο πολιτικούς άξονες: το κοινωνικό πρόσημο και το αναπτυξιακό πρόσημο, πάντα υπό το πρίσμα της ακρίβειας, το οποίο ένα πολύ σοβαρό πρόβλημα. Δομικό χαρακτηριστικό ενός προϋπολογισμού είναι να υιοθετεί πολιτικές, οι οποίες εμπεδώνουν την κοινωνική δικαιοσύνη, όπως και ο υπό ψήφιση προϋπολογισμός. Ο στόχος είναι διττός: Να προστατεύσουμε τους εργαζόμενους και να προστατεύσουμε τις ευάλωτες κοινωνικές ομάδες, να δούμε τι έγινε το 2021. Είναι και μια απάντηση στον κ. Σκουρλέτη που είπε ότι έμειναν καθηλωμένες οι αμοιβές εξαρτημένης εργασίας. Όμως, δεν άκουσα τι έγινε με τη μείωση της ανεργίας, ότι πράγματι μειώθηκε το 2021 και θα μειωθεί κι άλλο το 2022. Δεν άκουσα, επίσης, κάτι για τη μείωση των μακροχρόνια ανέργων. Στη σελίδα 37 της εισηγητικής έκθεσης αναγράφεται ότι μειώθηκαν κατά 8 ποσοστιαίες μονάδες, πράγμα που μεταφράζεται σε τετραπλάσια μείωση του αριθμού των μακροχρόνια ανέργων έναντι του συνόλου των ανέργων. Δεν άκουσα, επίσης, κάτι για την αύξηση στις αμοιβές εξαρτημένης εργασίας, που είπε ο Υπουργός κ. Σταϊκούρας, 4,1%. Ας δούμε, όμως, τι κάνει η Κυβέρνηση για να αντιμετωπίσει την ακρίβεια. Υιοθετεί μέτρα μόνιμης αύξησης του διαθέσιμου εισοδήματος, όπως μείωση φόρων, μόνιμη. Δεύτερον, μείωση ασφαλιστικών εισφορών. Να σημειώσω ότι ο ΣΥΡΙΖΑ την καταψήφισε και περίτρανη διάψευση των ισχυρισμών του ΣΥΡΙΖΑ είναι ο πίνακας 3,2 σελίδα 58 της εισηγητικής έκθεσης, που λέει ότι είναι πλεονασματικό το ισοζύγιο των οργανισμών κοινωνικής ασφάλισης και για λόγο επιχορήγησης του ΟΑΕΔ και την απώλεια εσόδων από τον κρατικό προϋπολογισμό. Αύξηση κατώτατου μισθού. Και εδώ θα σταθώ και δεν θα μιλήσω για την αύξηση που θα γίνει από 1-1-2022, που είπαμε ότι είναι συμβολική. Θα μιλήσω για τη δεύτερη αύξηση που ανακοίνωσε ο ίδιος ο Πρωθυπουργός, που θα γίνει μέσα στο 2022 και θα είναι πιο ουσιαστική. Και αυτό είναι σημαντικό και μάλιστα ως κυβερνητική Βουλευτής που πρώτη είχα επισημάνει την ανάγκη για αύξηση του κατώτατου μισθού, με ικανοποιεί ιδιαίτερα. Όμως, δεν άκουσα κανέναν ομιλητή από τον ΣΥΡΙΖΑ να μιλάει γι' αυτή την πρωθυπουργική εξαγγελία. Και στο σημείο αυτό και στο πλαίσιο της ανάγκης ενίσχυσης του εισοδήματος των πολιτών για την αντιμετώπιση της ακρίβειας, αλλά και με τα δεδομένα της καλής πορείας της οικονομίας -εάν συνεχίσει έτσι-, θεωρώ ότι πρέπει να προβούμε σε μία γενναία αύξηση του κατώτατου μισθού. Και το λέω αυτό, διότι σύμφωνα με την έρευνα της EUROSTAT, η Ελλάδα είναι η μοναδική χώρα που δεν έχει αυξήσει τον κατώτατο μισθό από τον Ιούνιο του 2011. Ο μισθός παραμένει κατώτερος, από τότε δηλαδή, σε σχέση με τις άλλες ευρωπαϊκές χώρες. Το καταθέτω για τα Πρακτικά. [[Στο σημείο αυτό η Βουλευτής κ. Άννα Ευθυμίου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Και πάνω σ' αυτό έχω να κάνω και μια πρόταση. Επειδή πραγματικά πρέπει να στηρίξουμε και τις επιχειρήσεις, ας γίνει μια περαιτέρω μείωση των εργοδοτικών εισφορών για όσους απασχολούν αμειβόμενους με τον κατώτατο μισθό. Ένα άλλο σημαντικό θέμα, είναι οι συνταξιούχοι. Να δούμε τι έκανε η κυβέρνηση ΣΥΡΙΖΑ. Κατάργησε το ΕΚΑΣ. Τι έκανε, δηλαδή; Αποτελείωσε τους χαμηλοσυνταξιούχους. Ψήφισε τον νόμο Κατρούγκαλου, προσωπική διαφορά. Με έναν λογιστικό τρόπο ανάγκασε τη μεσαία τάξη των συνταξιούχων αυτή τη στιγμή να χρωστάει και κάποιοι από αυτούς να μη δουν ποτέ, μα ποτέ, αυξήσεις στις συντάξεις τους. Τι έκανε, δηλαδή; Συρρίκνωσε δραματικά τη μεσαία τάξη των συνταξιούχων. Επίσης, θεωρώ ότι δεν είναι πολιτικά ορθό να μιλάει αυτή τη στιγμή ο ΣΥΡΙΖΑ για φιάσκο στα αναδρομικά, όταν ακριβώς τα αναδρομικά που έδωσε η σημερινή Κυβέρνηση συμψηφίστηκαν με την προσωπική διαφορά. Στο σημείο αυτό με βάση την επαγγελματική μου και επιστημονική κατάρτιση, αλλά και τις θετικές προοπτικές της οικονομίας, θα καταθέσω δύο προτάσεις, τις οποίες θα αξιολογήσει η Κυβέρνηση και θα τις τοποθετήσει χρονικά. Μόλις το επιτρέψει ο δημοσιονομικός χώρος, λοιπόν, πιστεύω ότι πρέπει να υιοθετήσουμε έναν μόνιμο μηχανισμό στήριξης των χαμηλοσυνταξιούχων και να επανεξετάσουμε τρόπους αποκατάστασης αυτής της αδικίας της κυβέρνησης ΣΥΡΙΖΑ ή εν μέρει αποκατάσταση ή όποιον τρόπο βρούμε, σε σχέση με την προσωπική διαφορά του συνταξιούχων. Φυσικά ελπίζω ότι η ατέρμονη αναμονή των εκκρεμών συντάξεων θα λάβει σύντομα τέλος, όπως δεσμεύτηκε ως αρμόδιος Υπουργός. Ως προς την κριτική του ΣΥΡΙΖΑ για τη μείωση των κοινωνικών επιδομάτων, θα ήθελα να δείξω τον πίνακα 3,27 για τον ΟΠΕΚΕΚΑ, που πραγματικά δείχνει ότι δεν αλλάζει τίποτα σε σχέση με το 2021 στον προϋπολογισμό του 2022. Ως προς τη δήθεν μείωση του επιδόματος ανεργίας, αυτή δικαιολογείται, πρώτον, γιατί σταματάει η δίμηνη παράταση του επιδόματος ανεργίας στους ανέργους και τους μακροχρόνια ανέργους και, επίσης, δικαιολογείται και από την αύξηση της απασχόλησης. Ως προς τις αναπτυξιακές δυνατότητες του προϋπολογισμού έχουμε δύο πολύ σημαντικά χρηματοδοτικά εργαλεία: Πρόγραμμα Δημοσίων επενδύσεων 7,8 δισεκατομμύρια και Ταμείο Ανάκαμψης 3,2 δισεκατομμύρια. Οι πολιτικές της Κυβέρνησης εμπεδώνουν ένα μοντέλο ανάπτυξης στην έξυπνη ανάπτυξη, στην πράσινη μετάβαση, στον ψηφιακό μετασχηματισμό, στην ανάπτυξη υποδομών, στην εξωστρέφεια. Και σ' αυτή την κατεύθυνση υπάρχουν και οι δημοσιονομικές παρεμβάσεις 3,3 δισεκατομμύρια. Και εδώ, κύριε Υπουργέ, θα ήθελα να σημειώσω ότι ίσως θα ήταν επωφελές να θεσπιστεί ένα μεταβατικό στάδιο για επιχειρήσεις που πραγματικά θα πληγούν από την ακρίβεια, όπως λιανεμπόριο. Τώρα έχουν τις παλιές προμήθειες, με τις παλιές τιμές. Θα χρειαστεί να αγοράσουν με τις καινούργιες τιμές. Ίσως αυτό θα πρέπει να το επανεξετάσετε. Καταλήγοντας, είναι ένας προϋπολογισμός ελπιδοφόρος, διότι στηρίζει και τη νέα γενιά. Ήδη ο Πρωθυπουργός το έκανε πράξη εκλέγοντας Γραμματέα τον κ. Μαρινάκη, έναν εκπρόσωπο της νέας γενιάς. [[Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού]] Πριν τελειώσω την ομιλία μου με την υπερψήφιση του προϋπολογισμού, θα ήθελα να θέσω ένα πολύ σημαντικό κοινωνικό ζήτημα: το θέμα της εκδικητικής πορνογραφίας. Ασχολούμαι συστηματικά. Το είχα θέσει από την ομιλία μου στη Βουλή για την τροποποίηση του Ποινικού Κώδικα ότι πρέπει να το τροποποιήσουμε και να τιμωρήσουμε ως αυτόνομο έγκλημα σεξουαλικού αδικήματος και χάρηκα που σήμερα ο κ. Τσιάρας το είπε σε πρωινή εκπομπή. Είχα καταθέσει και κατέθεσα και σήμερα σχετική ερώτηση για το θέμα αυτό. Μιλάμε για έναν διαδικτυακό βιασμό με ολέθριες συνέπειες και νομίζω στο σημείο αυτό χρειάζεται ενότητα και από την Κυβέρνηση και από την Αντιπολίτευση. Σας ευχαριστώ πολύ.
Ευχαριστούμε. Τον λόγο έχει τώρα ο Υπουργός Αγροτικής Ανάπτυξης και Τροφίμων κ. Λιβανός.
Ευχαριστώ, κύριε Πρόεδρε. Κυρίες και κύριοι συνάδελφοι, συζητάμε σήμερα τον τρίτο προϋπολογισμό που καταθέτει η Κυβέρνηση του Κυριάκου Μητσοτάκη, έναν προϋπολογισμό αναπτυξιακό, με κοινωνικό πρόσημο και θετικούς ρυθμούς ανάπτυξης, ως αποτέλεσμα του συστηματικού μεταρρυθμιστικού έργου της Κυβέρνησης και της διεθνούς αναγνώρισης της συνέπειας και του ρεαλισμού της πολιτικής της ελληνικής Κυβέρνησης, έναν προϋπολογισμό που, για να είμαστε ειλικρινείς, ψηφίζεται μέσα σε πραγματικά δύσκολες και ιδιαίτερα -για ό,τι σημαίνει αυτό- απρόβλεπτες συνθήκες. Η πανδημία του COVID, η κλιματική κρίση και, βεβαίως, η ενεργειακή κρίση και οι πληθωριστικές πιέσεις, που σε μεγάλο βαθμό συναρτώνται από την ενεργειακή κρίση, δημιουργούν προϋποθέσεις για την τέλεια καταιγίδα. Όμως, με πλήρη συνείδηση των πιέσεων που δέχεται το σύνολο της κοινωνίας μας, χωρίς όμως τις λαϊκίστικες κορώνες που ακούω εδώ και πολύ ώρα μέσα στη Βουλή από την Αντιπολίτευση, με σταθερό χέρι, η Κυβέρνηση οδηγεί με ασφάλεια τη χώρα. Αυτή, ακριβώς, τη σταθερότητα επιδεικνύουμε και στον πρωτογενή τομέα, που αποτελεί κυρίαρχη προτεραιότητα της Κυβέρνησης αυτής, αλλά και ατμομηχανή ανάπτυξης της χώρας για τα επόμενα χρόνια. Αυτή, ακριβώς, τη σταθερότητα επιδεικνύουμε και στον πρωτογενή τομέα, που αποτελεί κυρίαρχη προτεραιότητα της Κυβέρνησης αυτής, αλλά και ατμομηχανή ανάπτυξης της χώρας για τα επόμενα χρόνια. Διαμορφώνουμε, επιτέλους, μια εθνική στρατηγική για τον αγροτικό τομέα, μια εθνική στρατηγική που έλειπε, μια εθνική στρατηγική που δεν είχε διαμορφωθεί ποτέ στα χρόνια του ΣΥΡΙΖΑ, δυστυχώς. Προχωράμε σε τομές ουσιαστικές, δημιουργώντας το υπόβαθρο για να αναπτυχθεί σε σταθερά θεμέλια η ελληνική αγροτική οικονομία. [[Στο σημείο αυτό την Προεδρική Έδρα καταλαμβάνει ο Δ΄ Αντιπρόεδρος της Βουλής κ. ΔΗΜΗΤΡΙΟΣ ΒΙΤΣΑΣ]] Πριν όμως από αυτό, με στοχευμένα μέτρα ενισχύουμε την κοινωνική συνοχή, επιχειρώντας να απαλύνουμε τόσο τις συνέπειες της πανδημίας όσο και αυτές της ενεργειακής κρίσης. Ενδεικτικά μόνο αναφέρω κάποια από αυτά. Καταβάλαμε για τη στήριξη των παραγωγών από τις συνέπειες της πανδημίας και των φυσικών καταστροφών πάνω από 900 εκατομμύρια ευρώ. Αναστείλαμε την καταβολή χρεώσεων υπηρεσιών κοινής ωφέλειας. Εφαρμόζουμε από το 2022 για πρώτη φορά μετά το 2016 την επιστροφή του ειδικού φόρου κατανάλωσης στο πετρέλαιο. Ο Πρωθυπουργός πριν λίγα λεπτά, εισερχόμενος στο Συμβούλιο στις Βρυξέλλες, όπου θα θέσει και πάλι το θέμα της πρωτοβουλίας για την ενέργεια, προκειμένου να παρθούν ενέργειες πανευρωπαϊκά για τα ζητήματα της αύξησης των τιμών, είπε ρητά ότι η Κυβέρνηση θα λάβει νέα πρόνοια, μέσα στα δημοσιονομικά πλαίσια και όπως μας επιτρέπουν αυτά, για τους αγρότες μας και θα ανακοινώσει τα σχετικά μέτρα το ερχόμενο Σάββατο εδώ στη Βουλή. [[Χειροκροτήματα από την πτέρυγα της Νέας Δημοκρατίας]] Πέρα, όμως, από την αναγκαία διαχείριση κρίσεων, κινούμαστε και με σχεδιασμό για το μέλλον. Ξεκινώ, λοιπόν, από την πολύπαθη πράγματι, αλλά και πολλά υποσχόμενη, με πολλές δυνατότητες, κτηνοτροφία μας. Βάλλεται ουσιαστικά και πρώτη από τις πολλαπλές κρίσεις και γι' αυτό ασχολούμαστε πολύ περισσότερο από άλλους τομείς το τελευταίο αυτό διάστημα. Προσπαθούμε με όλα τα μέσα που έχουμε να της δώσουμε νέα ώθηση, στηρίζοντας ουσιαστικά στην πράξη τους κτηνοτρόφους μας. Γι' αυτό υλοποιούμε ένα συνολικότερο πλαίσιο παρεμβάσεων με εμβληματικότερες τη μείωση του ΦΠΑ στις ζωοτροφές στο 6% από το 13%, την ψήφιση πριν από μερικές εβδομάδες του ν.4859 για την ίδρυση, τον εκσυγχρονισμό και τη λειτουργία των κτηνοτροφικών εγκαταστάσεων -πολύ σημαντικό νομοσχέδιο για τους κτηνοτρόφους μας- τη σύσταση ομάδας εργασίας για τη χάραξη μιας εθνικής στρατηγικής που, αν υπήρχε, θα προέβλεπε πολλά από τα προβλήματα που ζούμε σήμερα. Ένα εξ αυτών είναι η αύξηση των τιμών των ζωοτροφών και γι' αυτό στο νέο πλαίσιο, το οποίο παρουσιάσαμε στη Βουλή πριν από δέκα μέρες, είδατε όσοι παρακολουθείτε τα θέματα αυτά ότι ενισχύουμε την κτηνοτροφία και τις ζωοτροφές με 35 εκατομμύρια τον χρόνο μέσα από τις συνδεδεμένες ενισχύσεις, δηλαδή έξτρα 35 εκατομμύρια τον χρόνο. Αν αυτή η ενίσχυση στις ζωοτροφές είχε γίνει επί ημερών ΣΥΡΙΖΑ, ίσως σήμερα να είχαμε λύσει πολλά από τα προβλήματα του κόστους παραγωγής. Λάβαμε όμως και άλλες σχετικές νομοθετικές πρωτοβουλίες. Ψηφίστηκε ο ν.4792 για τις αθέμιτες εμπορικές πρακτικές στον γεωργικό τομέα, διασφαλίζοντας την πληρωμή των παραγωγών σε τριάντα μέρες για τα ευπαθή προϊόντα και σε εξήντα μέρες για τα υπόλοιπα γεωργικά προϊόντα. Δώσαμε λύση κατά το χρονικό διάστημα της πανδημίας στη διαδικασία μετάκλησης πολιτών τρίτων χωρών που επιθυμούν να έλθουν ως εργάτες γης, προκειμένου οι παραγωγοί μας να αυξήσουν τις ανάγκες τους σε εργατικά χέρια. Είναι ένα πολύ μεγάλο πρόβλημα, που το βρίσκουμε συνέχεια μπροστά μας. Το καλύτερο, βέβαια, θα ήταν να έχουμε μια οριστική λύση και να μην πηγαίνουμε με συνεχείς παρατάσεις, αλλά η πανδημία μάς δημιουργεί προβλήματα σε αυτό. Δώσαμε, επίσης, τη δυνατότητα στους αγρότες να παράγουν από ΑΠΕ ρεύμα για ίδια χρήση ως 500 KW, αντί για 100 KW που ήταν το όριο μέχρι σήμερα. Αυτό είναι, επίσης, πάρα πολύ σημαντικό. Κυρίως, όμως, το 2020 - 2021 είναι μια χρονιά ορόσημο για το μέλλον της ελληνικής γεωργίας, γιατί το 2021 αποκρυσταλλώθηκαν δύο σπουδαία εργαλεία, με τα οποία χαράζουμε ουσιαστικά μια νέα πορεία στον αγροδιατροφικό τομέα. Πρώτον, έκλεισε επιτυχώς ο κύκλος των διαπραγματεύσεων σε ευρωπαϊκό επίπεδο για τη νέα ΚΑΠ και μέχρι το τέλος του έτους θα έχουμε καταθέσει ως χώρα -το παρουσιάσαμε στη Βουλή, όπως είπα και προχθές- το εθνικό μας στρατηγικό σχέδιο, ένα σχέδιο που εξειδικεύει την Κοινή Αγροτική Πολιτική και τον τρόπο διαχείρισης των 20 δισεκατομμυρίων. Είναι πολύ μεγάλο το ποσό. Προσέξτε. Και μόνο αυτό το ύψος, δηλαδή τα 20 δισεκατομμύρια, ήταν μια μεγάλη εθνική επιτυχία, γιατί σε όλες τις άλλες χώρες το ποσό αυτό μειώθηκε περίπου 10% με 15%. Αν μειωνόταν κι εμάς, αντιλαμβάνεστε ότι θα χάναμε 2 με 3 δισεκατομμύρια. Έχοντας πλήρη συναίσθηση της ιστορικής ευθύνης μας, επιλέξαμε να διαμορφώσουμε αυτό το σχέδιο που σας προείπα μαζί με τους αγρότες σε όλη την Ελλάδα. Πραγματοποιήσαμε τον τελευταίο έναν χρόνο δεκατρείς συνδιασκέψεις με τη συμμετοχή πάνω από χιλίων πεντακοσίων εκπροσώπων φορέων και με τη συμμετοχή πολλών αγροτών, διαδικτυακά πλέον. Κι αν αυτές αθροιστούν σε άλλες έντεκα, αν δεν κάνω λάθος, τον πρώτο χρόνο της διακυβέρνησης της Κυβέρνησής μας, αυτό σημαίνει είκοσι τέσσερις περιφερειακές συνδιασκέψεις. Έγινε, δηλαδή, ουσιαστικός διάλογος. Με τον έναν ή τον άλλον τρόπο και όλες τις πολιτικές δυνάμεις ήταν εκεί, πλην μίας, του ΣΥΡΙΖΑ δυστυχώς. Συνδιαμορφώσαμε, λοιπόν, με τους αγρότες μας μια αναπτυξιακή πρόταση, με κοινωνικό πρόσωπο όμως, που προωθεί τη δικαιοσύνη, στηρίζει τη νέα γενιά και ενισχύει ουσιαστικά την ελληνική περιφέρεια. Παράλληλα αξιοποιούμε και τη μεταβατική περίοδο του 2021 - 2022, αυτή που είμαστε τώρα, ενεργοποιώντας 2 δισεκατομμύρια που έχουμε στη διάθεσή μας με την προκήρυξη καινοτόμων προγραμμάτων. Έχω μία σειρά αυτών, τα οποία προτιμώ να καταθέσω στα Πρακτικά για να τα δείτε. [[Στο σημείο αυτό ο Υπουργός Αγροτικής Ανάπτυξης και Τροφίμων κ. Σπυρίδων - Παναγιώτης (Σπήλιος) Λιβανός καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Να αναφερθώ απλά, για να μην είναι πολύ μεγάλος ο κατάλογος, μόνο στο κονδύλι για τους νέους αγρότες, που υπερβαίνει τα 420 εκατομμύρια. Υπάρχει, δηλαδή, υπερδιπλασιασμός των χρημάτων που δίνουμε, που σημαίνει πολλά για το μέλλον της αγροτικής παραγωγής. Θέλω να τονίσω εδώ ότι, ενώ στο παρελθόν, τα προηγούμενα χρόνια, υπήρχε ένα πρόγραμμα που έτρεχε για πέντε, έξι χρόνια, εμείς εδώ προγραμματίζουμε αυτό φέτος, το 2023 νέο πρόγραμμα για νέους αγρότες και το 2025 νέο πρόγραμμα για νέους αγρότες, έτσι ώστε να μπορέσουμε να ενισχύσουμε τη συμμετοχή τους στον πρωτογενή τομέα. Δεύτερον, οριστικοποιήθηκαν τα 2 δισεκατομμύρια του Ταμείου Ανάκαμψης. Συνολικά, αυτά τα 22 δισεκατομμύρια αντιλαμβάνεστε πώς μπορούν να αναζωογονήσουν τον πρωτογενή τομέα. Για να τα αξιοποιήσουμε, όμως, χρειαζόμαστε κάτι που λείπει, που δεν είχε εκπονηθεί ποτέ, δηλαδή μια εθνική στρατηγική αγροτικής ανάπτυξης. Κεντρικοί πυλώνες της είναι ο εκσυγχρονισμός των εγγειοβελτιωτικών υποδομών της χώρας με το «ΥΔΩΡ 2.0», ένα ρεαλιστικό πρόγραμμα ύψους 1,6 δισεκατομμυρίου, που σε βάθος εικοσιπενταετίας θα φτάσει στα 4 δισεκατομμύρια, με είκοσι τρία αρδευτικά έργα κατ' αρχάς και με μία ταυτόχρονη νομοθετική ρύθμιση για αλλαγή του τρόπου λειτουργίας των ΟΕΒ. Δεύτερον, εξορθολογίζουμε το παραγωγικό μας πλαίσιο. Ακολουθώντας το δόγμα «διαφάνεια για όλους και σε όλα», πατάσσουμε τις παραβατικές πρακτικές και δημιουργούμε ένα σύγχρονο και αποτελεσματικό πλαίσιο ελέγχων. Έτσι, μέσα από αυτό ενισχύουμε τα ΠΟΠ προϊόντα μας και ήδη, εν αντιθέσει με κάτι που ακούστηκε πριν, οι τιμές στο αιγοπρόβειο γάλα ακριβώς λόγω αυτών των ελέγχων από 0,80 ευρώ που ήταν στην αρχή του χρόνου έχουν φτάσει στο 1,35 ευρώ. Επιπλέον, εξορθολογίζουμε τον τρόπο κατανομής των ευρωπαϊκών επιδοτήσεων. Εδώ προφανώς είχαμε αντιδράσεις από μεμονωμένες ομάδες. Όμως, δουλεύουμε για τους πολλούς. Δουλεύουμε για τους πραγματικούς γεωργούς και κτηνοτρόφους. Τρίτον, στηρίζουμε στην πράξη τους νέους. Σας είπα και πριν ότι, από 15.000 ευρώ, το πριμ εισδοχής θα είναι 40.000 ευρώ. Τέταρτον, επενδύουμε στην εκπαίδευση και κατάρτιση. Ιδρύσαμε έξι δημόσια ΙΕΚ. Προγραμματίζουμε έναν χάρτη που θα φτάσει να υπερβαίνει τα είκοσι δημόσια ΙΕΚ και, ταυτόχρονα, κάνουμε επαγγελματικά προγράμματα. «Τρέχει» τώρα πρόγραμμα ελαιοκομίας και μελισσοκομίας στο βόρειο Αιγαίο και στην Αιτωλοακαρνανία. Συνεχίζουμε στοχεύοντας στην ενίσχυση της επιχειρηματικότητας, της εξωστρέφειας, στη στήριξη της ελληνικής υπαίθρου, στην ηλικιακή ανανέωση, στον εκσυγχρονισμό και τον εξορθολογισμό, στην πράσινη ψηφιακή μετάβαση και στην ανάδειξη της ελληνικής διατροφής ως «brand» μοναδικής αξίας και παγκόσμιας προβολής. Κυρίες και κύριοι συνάδελφοι, κλείνοντας θέλω να πω ότι στο Υπουργείο με την εθνική στρατηγική αγροτικής ανάπτυξης που υλοποιούμε ανταποκρινόμαστε ουσιαστικά στις προκλήσεις του μέλλοντος. Υλοποιούμε θαρραλέες μεταρρυθμίσεις, μετασχηματίζουμε το αγροτικό μας μοντέλο, αίρουμε χρόνιες στρεβλώσεις και ανισότητες -πολύ σημαντικό επίσης- υπέρ των νέων, στηρίζουμε τους μικρούς και τους μεσαίους παραγωγούς -τη ραχοκοκαλιά της παραγωγής μας-, δημιουργούμε μια ισχυρή παραγωγική αγροτική βάση, ανασυγκροτούμε μέσω όλων αυτών την ύπαιθρό μας. Θέλω να πιστεύω ότι είναι μια προσπάθεια συλλογική και πρωτίστως υπερκομματική προς όφελος της Ελληνίδας και του Έλληνα αγρότη που αξίζουν τον σεβασμό και τον θαυμασμό όλων μας και έτσι προς όφελος της κοινωνικής συνοχής της ελληνικής περιφέρειας και εύχομαι ειλικρινά του συνόλου της οικονομίας και της κοινωνίας μας. Ευχαριστώ.
Τον λόγο τώρα έχει ο κ. Αποστόλου εκ μέρους του ΣΥΡΙΖΑ και ακολουθεί ο κ. Λαμπρούλης εκ μέρους του Κομμουνιστικού Κόμματος Ελλάδας. Για τους Κοινοβουλευτικούς Εκπροσώπους εννοείται ότι ισχύουν όσα είπε ο κ. Κακλαμάνης πριν από λίγο. Ορίστε, κύριε Αποστόλου, έχετε τον λόγο.
Ευχαριστώ, κύριε Πρόεδρε. Κυρίες και κύριοι συνάδελφοι, η χρονιά που φεύγει ήταν για τη χώρα μας χρονιά πρωτόγνωρων καταστροφικών κρίσεων. Ο κορωνοϊός συνεχίζει να χτυπάει αλύπητα την ανοργάνωτη χώρα μας, με χιλιάδες νεκρούς, και την ίδια στιγμή η Κυβέρνηση προβλέπει στον προϋπολογισμό περικοπές για τη δημόσια υγεία. Οι πληγές από τις καταστροφές του καλοκαιριού δεν κλείνουν και ενώ θα περίμενε κανείς από την Κυβέρνηση να σχεδιάσει και να προγραμματίσει παρεμβάσεις που θα τις γιάτρευαν και θα αντιμετώπιζαν την επόμενη μέρα, αρκείται μόνο στην επικοινωνιακή διαχείριση. Είπε πριν από λίγο ο κύριος Υπουργός για τις προσπάθειες που έκαναν και τελείωσαν επιτυχώς τη διαπραγμάτευση της Κοινής Αγροτικής Πολιτικής. Κύριε Υπουργέ, δείτε και λιγάκι ότι η προηγούμενη κυβέρνηση είχε κάνει τεράστιες προσπάθειες, διότι είχε πάρα πολλά προβλήματα όταν ξεκίνησε η ιστορία της νέας ΚΑΠ. Θα αναφερθώ μόνο στην πλήρη εξωτερική σύγκλιση, που ήταν απαίτηση των χωρών του Βορρά και είχαν δημιουργήσει μια συμμαχία που θα είχε τεράστιες επιπτώσεις όσον αφορά στις ενισχύσεις που θα παίρναμε ως χώρα. Εκεί, λοιπόν, δώσαμε μια πάρα πολύ σκληρή διαπραγμάτευση, η οποία κράτησε και χρόνια και καταφέραμε να φύγει η πλήρης σύγκλιση και να την δούμε μερικά στο μέλλον, όπως βεβαίως και τα άλλα ζητήματα, γιατί δεν έχουμε τον απαραίτητο χρόνο. Αυτή, όμως, την επιτυχία που εμείς είχαμε -και την εκμεταλλεύεστε και εσείς- δεν είδαμε στη σύνταξη του εθνικού στρατηγικού σχεδίου να την έχετε ήδη υπηρετήσει. Και έπρεπε ήδη εδώ και καιρό -είναι κάτι που διαμαρτυρόμασταν συνεχώς- να έχετε ολοκληρώσει το εθνικό στρατηγικό σχέδιο. Κύριε Υπουργέ, όταν στις κρίσεις είναι ο αγροτικός χώρος αυτός που υφίσταται τεράστιες επιπτώσεις κι εσείς, όχι μόνο με βάση τον προϋπολογισμό, μειώνετε τις δαπάνες -και το επαναλαμβάνω μειώνετε τις δαπάνες- κάθε χρόνο και ούτε προβλέπετε πιστώσεις για την αντιμετώπιση αυτών των κρίσεων, τότε είναι σίγουρο πως κάποια στιγμή όλοι μας θα αναρωτιόμαστε: Μα γιατί αφήνονται να ερημοποιηθούν τόσα χωράφια; Γιατί μειώνονται τα κοπάδια; Η απάντηση, κυρίες και κύριοι συνάδελφοι, είναι απλή. Γιατί αδυνατείτε να δείτε την αγροτική παραγωγή ως πυλώνα ανάπτυξης και παραμονής των κατοίκων της υπαίθρου στα χωριά τους. Αυτή είναι η βασικότερη στόχευση. Θα σταθώ σε δυο, τρία προβλήματα που τα θεωρώ μείζονα, τα θίξατε και εσείς. Μιλήσατε για την κτηνοτροφία. Κύριε Υπουργέ, το ξέρετε ότι αυτή την ώρα όλη η επαρχία είναι στο πόδι, γιατί δεν έχετε αντιληφθεί και εσείς αλλά και το Υπουργείο Περιβάλλοντος τι συμβαίνει με τις χορτολιβαδικές εκτάσεις που μετά τη χαρτογράφησή τους πρέπει να παραδοθούν στην αγροτική χρήση, αλλά και με το Omnibus και τον νόμο για τις βοσκήσιμες γαίες, όχι μόνο γιατί αυξάνουν τις επιλέξιμες εκτάσεις για την κτηνοτροφία, αλλά και γιατί επιτρέπουν μέσω της δήλωσης ΟΣΔΕ την αλλαγή χρήσης σε αυτές. Έχετε εργαλεία. Δεν ξέρετε; Πάντως δεν τα χρησιμοποιείτε. Προχωρήστε επιτέλους στη σύνταξη των διαχειριστικών σχεδίων. Είναι κρίμα να μην υπολογιστούν οι συγκεκριμένες βοσκήσιμες γαίες στη νέα προγραμματική περίοδο. Μην καθυστερείτε άλλο. Οι απώλειες για τον χώρο της κτηνοτροφίας θα είναι τεράστιες. Όπως είναι κρίμα και θα το πω για μια ακόμη φορά, ότι χαρίσετε τη φέτα με τη συμφωνία για τη Νότια Αφρική στους σφετεριστές της. Μην το κάνετε, σας παρακαλώ, ιδιαίτερα στη συμφωνία με τον Καναδά που έρχεται αυτές τις μέρες -επιλογή της Κυβέρνησης είναι πότε- για κύρωση. Είχαμε τη δυνατότητα με τη δήλωση αυτή, που σας το έχω πει ξανά, να πιέζουμε, ούτως ώστε, αν δεν συμμορφωθεί ο Καναδάς, αν δεν συμμορφωθεί όλη η διαδικασία με βάση την προστασία που προβλεπόταν στη δήλωση να μην κυρώνουμε τη συγκεκριμένη συμφωνία. Γιατί τι θα φέρει; Απλά θα εξαφανίσει τον κλάδο της αιγοπροβατοτροφίας. Ας έρθουμε, όμως, και λίγο στα δικά μας, ιδιαίτερα στη βόρεια Εύβοια. Πριν από δύο μέρες ήρθε ο Πρωθυπουργός, ο κ. Μητσοτάκης, για πρώτη φορά μετά την καταστροφική πυρκαγιά στη βόρεια Εύβοια μαζί με το μισό Υπουργικό Συμβούλιο για να παραστεί σε μια οργανωμένη φιέστα για τρίτη φορά -το επαναλαμβάνω για τρίτη φορά- από τον κ. Μπένο, για να παρουσιάσει και πάλι τους μελετητές που έχουν αναλάβει να συντάξουν έργα -και το τονίζω ιδιαίτερα όταν λέω τους μελετητές- που θα παρουσιαστούν αυτά σε ένα μακρινό μέλλον. Το σίγουρο είναι ότι θα παρουσιαστούν από την επόμενη κυβέρνηση. Το κλίμα ευφορίας και αλαζονείας που επικράτησε μεταξύ του κυβερνητικού κλιμακίου στις στάχτες της Εύβοιας έχει αποκαρδιώσει τους συμπατριώτες μας. Δυστυχώς, ο Πρωθυπουργός δεν αισθάνθηκε την ανάγκη να ασχοληθεί με το μεγάλο πρόβλημα που έχουν οι κάτοικοι της περιοχής, που δεν είναι άλλο από την εξασφάλιση της επιβίωσής τους στον τόπο τους. Αυτό είναι το μεγάλο ζήτημα και επ' αυτού δεν υπήρξε κάποια τοποθέτηση. Βέβαια, εδώ δεν αισθάνθηκε την ανάγκη να απαντήσει για τους θανάτους των συνανθρώπων που είναι διασωληνωμένοι στις εκτός ΜΕΘ μονάδες. Εμείς, κυρίες και κύριοι συνάδελφοι, επιμένουμε ότι δεν πρέπει να αποχωρήσει κανένας από τους κατοίκους των χωριών. Και πρέπει να δημιουργηθούν οι προϋποθέσεις εκείνες, μέσα από ένα στρατηγικό σχέδιο, παροχής περισσότερων ευκαιριών απασχόλησης. Θα ήθελα να έκανα και μία πρόταση, επειδή όταν μιλάμε για τις κρίσεις, ιδιαίτερα που αφορούν τις πυρκαγιές, που θα τις έχουμε από εδώ και πέρα πιο συχνές από ό,τι τα προηγούμενα χρόνια, πρέπει οπωσδήποτε να επανεξεταστεί το συγκεκριμένο ζήτημα. Υπάρχει ένα πόρισμα Γκολντάμερ. Συμφωνείτε και εσείς σε αυτό το πόρισμα, το συγκεκριμένο, αλλά δεν έχετε κάνει απολύτως τίποτα, όλο αυτό το χρόνο, για να υλοποιηθεί. Διότι, αν υλοποιηθεί αυτό το πόρισμα, τότε -αυτό που είναι ζητούμενο και για τους κατοίκους να παραμείνουν στις περιοχές τους- ένα πολύ μεγάλο μέρος θα έχει μία ενασχόληση με το φυσικό περιβάλλον, με το δασικό περιβάλλον, την προστασία, τη φύλαξη, την πρόληψη και αντιλαμβάνεστε ότι έτσι έχουμε και το μεγάλο πρόβλημα να λύσουμε, αλλά και ταυτόχρονα την προστασία του περιβάλλοντος
Κύριε Αποστόλου, πρέπει να ολοκληρώσετε.
Θα τελειώσω εδώ, κυρίες και κύριοι συνάδελφοι, λέγοντας και πάλι ότι, αναφορικά με ειδικά ζητήματα που έχουν σχέση με τις επενδύσεις που κάνετε με τα αιολικά πάρκα στην επαρχία, έχετε και εκεί ξεσηκώσει τις κοινωνίες τις τοπικές. Για να φανταστείτε ότι την ώρα που…
Στην επόμενη Βουλή να πείτε στο κόμμα σας να σας βάλει Πρόεδρο. Αυτό σημαίνει ότι δεν θα παρεμβαίνουν οι Βουλευτές από κάτω. Πρώτον, και άλλοι έχουν μιλήσει περισσότερο. Δεύτερον, έχετε Κοινοβουλευτικό Εκπρόσωπο, για να διαμαρτυρηθεί. Κύριε Αποστόλου, πρέπει να ολοκληρώστε.
Κύριε Πρόεδρε, κλείνω. Επειδή ζήσαμε, την ώρα που είχαμε τις φωτιές με τα καμένα, να δίνονται άδειες παραγωγού για αιολική ενέργεια στα καμένα, αντιλαμβάνεστε ότι έχει δημιουργηθεί μια τέτοια ένταση στην περιοχή γενικότερα, που βρίσκει τους κατοίκους της διαρκώς στον δρόμο.
Κύριε Αποστόλου, σας παρακαλώ.
Να το λάβετε υπ' όψιν. Αυτό σάς λέω! Ευχαριστώ πολύ και συγγνώμη.
Κύριε Λιβανέ, έχετε τον λόγο για ένα λεπτό. Ανοίξτε το μικρόφωνο.
…άλλωστε, εγώ έμεινα στα δέκα λεπτά ακριβώς, σεβόμενος…
Στα δώδεκα λεπτά ήσασταν.
Α, δώδεκα πήγα;
Ναι, ναι.
Συγγνώμη. Ήθελα να πω απλά ότι εμείς στη Νέα Δημοκρατία, κύριε Αποστόλου, σεβόμαστε απολύτως τις προσπάθειες που είχατε κάνει. Οπότε, οποιονδήποτε αγώνα κάνατε για την εξωτερική σύγκλιση, σας τον αποδίδουμε με μεγάλη χαρά και οτιδήποτε άλλο είχατε κάνει στα ευρωπαϊκά φόρα. Έχουμε έναν κοινό τόπο. Παρακολουθώντας την ομιλία σας, είδα ότι προσπαθούσατε να διαφωνήσετε με τον τόνο σας, ενώ επί της ουσίας συμφωνείτε με αυτά τα οποία είπαμε. Για την ιστορία μόνο να καταγραφεί στα Πρακτικά ότι είμαστε η πρώτη χώρα που έχει ετοιμάσει το στρατηγικό σχέδιο και θα κατατεθεί, όχι έχουμε αργήσει, αλλά είμαστε η πρώτη χώρα από όλες τις ευρωπαϊκές. Ως προς τη σύνταξη των διαχειριστικών σχεδίων, νομίζω ότι είναι αστείο αυτό το οποίο είπατε. Έχουμε υπογράψει τα δέκα από τα δεκατρία, τα δύο τα αναλάβαμε, γιατί δεν μπορούν να τα αναλάβουν οι περιφέρειες και το ένα περιμένουμε την Περιφέρεια Κεντρικής Μακεδονίας να έρθει να το υπογράψει. Εσείς δώσατε τρεις αναβολές, γιατί δεν μπορούσατε να υπογράψετε ούτε ένα. Όσον αφορά στο μείζον ζήτημα της Συμφωνίας με τη Νότιο Αφρική, πρώτον, αυτό το οποίο κατηγορήσατε εμάς ότι το φέραμε, το ψήφισε ο ΣΥΡΙΖΑ. Δεύτερον, αυτό το οποίο κάναμε είναι ακριβώς αυτό το οποίο είπατε, δηλαδή μέσα στην πενταετία που έπρεπε αρχίσαμε τον διάλογο για την αναθεώρηση της Ευρωπαϊκής Σύμβασης με τη Νότιο Αφρική. Άρα μη δημιουργείτε ψεύτικες εντυπώσεις, γιατί δεν πρόκειται να σας παρακολουθεί κανείς. Και τέλος, για την Εύβοια, νομίζω ότι είναι σαφές -και το γνωρίζουν όλοι- ότι κάθε μέρα βρίσκεται και ένα κυβερνητικό στέλεχος. Κάθε μέρα! Τι πρώτη φορά; Απλά πήγε τώρα μία ομάδα Υπουργών με τον Πρωθυπουργό, για να γίνει μια ανακεφαλαίωση. Δεν παραπέμπουμε στο μέλλον. Έχουν στηριχθεί οι καλλιεργητές και της ρητίνης και της μελισσοκομίας. Έχουν γίνει όλες οι προσπάθειες, για να δημιουργηθεί ένα πλέγμα κοινωνικής και οικονομικής στήριξης. Στο επίπεδο των αντιδιαβρωτικών και αντιπλημμυρικών, έχει γίνει πάρα πολλή δουλειά, στην οποία προΐσταται ο κ. Αμυράς από το Υπουργείο. Ξέρετε ότι είναι δεκάδες τα χιλιόμετρα που έχουν χτιστεί. Αυτή τη στιγμή, έρχεστε να κερδοσκοπήσετε πολιτικά σε τι; Στο να πείτε ότι δεν γίνεται μια προσπάθεια, όταν είναι καθολική αναγνώριση ότι γίνεται; Δεν μπορείτε να κερδοσκοπείτε μικροκομματικά πάνω στον πόνο των Ελλήνων. Και βεβαίως, εκεί δεν σας βγήκε καν από τη φωνή σας, δεν μπορείτε και είναι λάθος του ΣΥΡΙΖΑ να προσπαθεί να κερδοσκοπήσει μικροκομματικά και πάνω στους θανάτους των συμπολιτών μας. Ευχαριστώ.
Κύριε Πρόεδρε,…
Όχι, κύριε Αποστόλου, σας παρακαλώ πάρα πολύ. Δεν είπε κάτι το οποίο σάς θίγει προσωπικά. Δεν είπε κάτι που πρέπει να ζητήσετε τον λόγο επί προσωπικού. Τώρα έχει τον λόγο ο κ. Λαμπρούλης εκ μέρους του Κομμουνιστικού Κόμματος Ελλάδας και μετά ο κ. Ταραντίλης από τη Νέα Δημοκρατία.
Ευχαριστώ, κύριε Πρόεδρε. Αν και δεν είναι εδώ, πριν λίγο ακούσαμε την κ. Γκάγκα, την Αναπληρώτρια Υπουργό Υγείας, που τοποθετήθηκε για μια σειρά από ζητήματα υγείας και με αφορμή φυσικά την εξέλιξη της πανδημίας. Πραγματικά, αποτελούν πρόκληση τα όσα ειπώθηκαν από την ίδια. Αλήθεια, έχετε σχέση με την πραγματικότητα, για το τι τραβάει ο κόσμος, οι ασθενείς, οι υγειονομικοί; Ξέρετε τι συμβαίνει στα νοσοκομεία; Και βέβαια, ακούσαμε -δεν θα τα πιάσω όλα, γιατί θα έχουμε την ευκαιρία να τα πούμε και στο νομοσχέδιο, στο πολυνομοσχέδιο που κατατέθηκε- το ότι οι χίλιοι πεντακόσιοι ασθενείς, άρρωστοι, συνάνθρωποί μας, συμπολίτες μας -όπως θέλετε πείτε το- δεν επέζησαν, άρα πέθαναν, γιατί δεν υπήρχαν κλίνες ΜΕΘ, από πέρυσι τον Σεπτέμβριο μέχρι τον Μάιο του '21, σύμφωνα με το πόρισμα Τσιόδρα - Λύτρα. Αυτό σάς λέει κάτι; Ποιος φταίει γι' αυτό; Ποιανού είναι οι ευθύνες αυτές; Όμως, η κ. Γκάγκα, στην 7η Πνευμονολογική, απ' ό,τι μας είπε, νοσήλευε -γιατί τώρα είναι Υπουργός- και διασωληνωμένους εκεί, στους θαλάμους κοινής νοσηλείας, όπου νοσηλεύονται οι πνευμονολογικοί ασθενείς. Λοιπόν, όχι μόνο πρόκληση! Σε ό,τι αφορά τα χειρουργεία, που μας είπε, ανέφερε το παράδειγμα του Ηρακλείου, την κατάσταση στη Θεσσαλία, επειδή πήγε από τη Θεσσαλία μέχρι τη βόρεια Ελλάδα, Μακεδονία, Θράκη και πάει λέγοντας. Έχουν σταματήσει τα χειρουργεία ή έχουν αναστείλει τη λειτουργία τους κατά 80%, με μια σειρά αποφάσεις -τα ξέρει αυτά, τα έχει στο γραφείο της, το Υπουργείο, οι Υπουργοί κ.λπ.- ΥΠΕαρχών, διοικητών νοσοκομείων, στη λογική δηλαδή μετατροπής των νοσοκομείων σε μονοθεματικά ή κορωνονοσοκομεία. Αυτό δεν το ξέρει; Και τι μας είπε από το Βήμα; Ότι όλα στην ουσία βαίνουν καλώς -πάνω-κάτω, έστω- και ότι η Κυβέρνηση προσπαθεί. Αυτό έλειπε, να μην προσπαθούσε! Όμως, μένει στην προσπάθεια. Τα αποτελέσματα ποια είναι! Και βέβαια, ποιες είναι οι ευθύνες; Σε ό,τι αφορά τον προϋπολογισμό, κύριε Πρόεδρε, οι ανεπαρκείς δαπάνες, οι νέες περικοπές που προβλέπονται για την υγεία, νοσοκομεία και πρωτοβάθμια φροντίδα υγείας κατά 279 εκατομμύρια, όχι μόνο δεν πρόκειται να αντιμετωπίσουν αποτελεσματικά τα προβλήματα υγείας του λαού μας, αλλά συγχρόνως δείχνουν πως δεν πρόκειται να αναληφθεί από το κράτος η αποκλειστική ευθύνη χρηματοδότησης όλων των αναγκαίων μέτρων που απαιτούνται για την αντιμετώπιση της πανδημίας, των άλλων ασθενειών, της λήψης ουσιαστικών μέτρων για τη δημόσια υγεία, των συνθηκών υγείας και ασφάλειας, αλλά και της ενίσχυσης της πρωτοβάθμιας φροντίδας υγείας. Στην ουσία, παραμένουν στο ακέραιο -και αυτό επιβεβαίωσε με την τοποθέτησή της η κ. Γκάγκα- και συντηρούνται όλοι εκείνοι οι όροι που διαχρονικά διαμόρφωσαν ένα σύστημα υγείας αναντίστοιχο των σημερινών δυνατοτήτων και αναγκών του λαού μας για την προστασία και την αποκατάσταση της υγείας του. Έτσι, λοιπόν, ακόμα και ο ισχυρισμός της Κυβέρνησης ότι δεν υπάρχει μείωση, αλλά αύξηση κονδυλίων που δόθηκαν λόγω του κορωνοϊού αποτελεί όχι μόνο πρόκληση, αλλά είναι τεράστιο ψέμα. Εδώ οι πολιτικές ευθύνες, τόσο της σημερινής Κυβέρνησης της Νέας Δημοκρατίας όσο και όλων των προηγούμενων, ΣΥΡΙΖΑ, ΠΑΣΟΚ, Νέας Δημοκρατίας πιο παλιά, είναι τεράστιες, ανεξάρτητα από τις επιμέρους διαφοροποιήσεις τους, αφού στήριξαν και στηρίζουν απαρέγκλιτα την αντιλαϊκή πολιτική της ανταγωνιστικότητας και της ενίσχυσης της επιχειρηματικής δράσης στην υγεία, στο πλαίσιο της ανάπτυξης που έχει ως «ατμομηχανή» της τους επιχειρηματικούς ομίλους. Εξάλλου, στρατηγικά τόσο η Κυβέρνηση, τόσο η Νέα Δημοκρατία, όσο και ο ΣΥΡΙΖΑ, το ΠΑΣΟΚ, αλλά και τα άλλα αστικά κόμματα συμφωνούν με τις κατευθύνσεις της Ευρωπαϊκής Ένωσης για τη δραστική μείωση του λεγόμενου «μη μισθολογικού κόστους», που σημαίνει υποχρηματοδότηση από το κράτος για τη λειτουργία, τη στελέχωση, τον εξοπλισμό των δημόσιων μονάδων υγείας και ταυτόχρονα δραστικό περιορισμό των δωρεάν παροχών στους ασθενείς από τις δημόσιες μονάδες υγείας και τον ΕΟΠΥΥ, που -ειρήσθω εν παρόδω- οι παροχές του μειώνονται στον νέο προϋπολογισμό κατά 245 εκατομμύρια. Αυτή, λοιπόν, είναι η βασική αιτία που το αποτέλεσμα όλων των σχεδίων διαφορετικών κυβερνήσεων οδηγεί από το κακό στο χειρότερο τους όρους ζωής και υγείας του λαού. Ακριβώς η περίοδος της πανδημίας, με τα τραγικά αποτελέσματα για τον λαό, απέδειξε ότι η ανάπτυξη του συστήματος υγείας στο πλαίσιο της καπιταλιστικής οικονομίας και των κερδών των επιχειρηματικών ομίλων είναι ασύμβατη και σε αντιπαράθεση με τις λαϊκές ανάγκες. Ανέδειξε, όμως, και τις τεράστιες αντιφάσεις και αντιθέσεις του συστήματος που όλοι σας υπηρετείτε, το γεγονός δηλαδή ότι όσο διευρύνονται οι δυνατότητες της επιστήμης, της τεχνολογίας και του πολυάριθμου υγειονομικού προσωπικού, τόσο περισσότερο διευρύνεται η δυσκολία από τον λαό να τα αξιοποιήσει. Ακριβώς αυτό αντανακλά και τα όρια αυτού του εκμεταλλευτικού συστήματος, που διευρύνει την απόσταση ανάμεσα στις σημερινές δυνατότητες και στους όρους αξιοποίησής τους από τον λαό. Η κατάσταση θα επιδεινωθεί ακόμα περισσότερο, αφού αυτή η πολιτική που μας οδήγησε στη διαμόρφωση αυτού του άθλιου και επικίνδυνου συστήματος υγείας για τον λαό όχι μόνο συνεχίζεται, αλλά παρουσιάζεται από την Κυβέρνηση και ως λύση. Αυτό ακούσαμε, έστω επιγραμματικά, από την κ. Γκάγκα πριν από λίγο. Εμείς, όμως, το ΚΚΕ, όταν λέμε για σύστημα υγείας εννοούμε συνδυαστικά τις δημόσιες μονάδες υγείας και τις παροχές υπηρεσιών υγείας και κατά πόσο αυτοί οι παράγοντες με την κρατική χρηματοδότηση ενισχύουν τη δωρεάν περίθαλψη του λαού. Προκύπτει κάτι τέτοιο από τα στοιχεία του προϋπολογισμού; Όχι. Πρώτον, από πουθενά δεν προκύπτει ότι οι κρατικές δαπάνες συνιστούν ενίσχυση των δημόσιων μονάδων υγείας με υγειονομικό προσωπικό. Υπάρχει ανακύκλωση και το πολύ-πολύ οι μόνιμες θέσεις που εξαγγέλλει και ξαναεξαγγέλλει η Κυβέρνηση, που είναι «σταγόνα στον ωκεανό», θα έλθουν να αντικαταστήσουν ένα επικουρικό προσωπικό. Δεύτερον, από πουθενά δεν προκύπτει ούτε καν στοιχειώδης ενίσχυση της δημόσιας πρωτοβάθμιας φροντίδας υγείας σε υποδομές, προσωπικό και άλλα. Αντίθετα, για το 2022 έχουμε περικοπή κατά 140 εκατομμύρια. Αλήθεια, πόσο διαφορετικά θα ήταν τα πράγματα για τον λαό μας, ειδικά σε συνθήκες πανδημίας, εάν υπήρχε ένα αναπτυγμένο δημόσιο σύστημα πρωτοβάθμιας φροντίδας υγείας για εκπαίδευση του πληθυσμού στα μέτρα προφύλαξης, με ιδιαίτερο προσανατολισμό στα πιο ευάλωτα τμήματα, ηλικιωμένους, χρόνιους ασθενείς κ.λπ., για προσωποποιημένη παρέμβαση προκειμένου να αντιμετωπιστούν φόβοι και ερωτήματα σχετικά με τον εμβολιασμό; Εδώ τι αναδεικνύεται; Ότι οι ελλείψεις σε προσωπικό όπως και οι ελλείψεις υγειονομικών ορισμένων ειδικοτήτων αποτελούν πλευρές του ίδιου αντιλαϊκού νομίσματος. Είναι αποτέλεσμα της έμφυτης αδυναμίας της καπιταλιστικής οργάνωσης της οικονομίας να σχεδιάσει και να κατανείμει τον αναγκαίο αριθμό υγειονομικών κατά κλάδο, ειδικότητες κ.λπ., αφού δεν μπορεί να έχει ως κριτήριο το ποιες είναι οι μεσοπρόθεσμες ανάγκες του λαού. Έτσι από τη μία δεν γίνονται μόνιμες προσλήψεις, διότι κοστίζουν, και από την άλλη δεν εκπαιδεύονται γιατροί, νοσηλευτές, δηλαδή όσοι απαιτούνται, διότι το κριτήριο όλων σας είναι πως δεν μπορούμε να έχουμε προσωπικό και υποδομές που θα παραβαίνουν τον κανόνα κόστους-οφέλους. Το αποτέλεσμα είναι να έχουμε σε διάφορες περιοχές την εξής αντίφαση: Είτε να υπάρχουν ελλείψεις ειδικοτήτων και υποδομών και ο λαός να μην έχει περίθαλψη είτε να υπάρχει πληθώρα ειδικοτήτων και υποδομών, αλλά η αξιοποίησή τους από ένα σημαντικό μέρος του λαού να είναι δύσκολη έως αδύνατη. Επίσης, πόσο διαφορετική θα ήταν η κατάσταση για τον λαό μας εάν η δημόσια πρωτοβάθμια φροντίδα υγείας επιτελούσε τον ουσιαστικό της ρόλο, δηλαδή την πρωτογενή πρόληψη; Όμως, γι' αυτό απαιτούνται φυσικά χιλιάδες υγειονομικοί όλων των κλάδων και ειδικοτήτων σ' όλη την Ελλάδα, για να στελεχώσουν τις δημόσιες μονάδες πρωτοβάθμιας φροντίδας υγείας είκοσι τέσσερις ώρες την ημέρα, τριακόσιες εξήντα πέντε μέρες τον χρόνο. Αυτό, όμως, για τον καπιταλισμό, δηλαδή το σύστημα που υπηρετείτε, αποτελεί απαράδεκτη σπατάλη, αφού θα πρέπει να διαθέτει λεφτά στους υγιείς, για να μην αρρωσταίνουν. Ακριβώς αυτή η αντίληψη εκφράζεται και στον φετινό κρατικό προϋπολογισμό.
Κύριε Λαμπρούλη, ολοκληρώστε. Φτάσατε στα εννιά λεπτά.
Τελειώνω, κύριε Πρόεδρε. Επίσης, από πουθενά δεν προκύπτει ότι οι ασθενείς δεν θα συνεχίσουν να πληρώνουν εξ ολοκλήρου ίσο ποσοστό για μια σειρά από εξετάσεις, φυσιοθεραπείες, πρόσθετες υπηρεσίες ειδικής αγωγής και πάει λέγοντας.
Δεν τελειώνετε, όμως.
Τέταρτον, οι δαπάνες οι οποίες προβλέπονται για τα προνοιακά ιδρύματα και τα διάφορα προνοιακά επιδόματα καταδεικνύουν την άθλια προνοιακή πολιτική σας. Όλα τα παραπάνω και άλλα πολλά επιβεβαιώνουν πως η εκατόμβη νεκρών και το προδιαγεγραμμένο έγκλημα με τις τεράστιες ελλείψεις κλινών ΜΕΘ, η σμπαραλιασμένη πρωτοβάθμια φροντίδα υγείας, που υπονομεύει ακόμα και τον αναγκαίο μαζικό εμβολιασμό του πληθυσμού, τα νοσοκομεία-ρημαδιό δεν είναι αποτελέσματα της πρωτοφανούς πίεσης που ασκείται στο σύστημα υγείας, αλλά αποτελέσματα της ίδιας πολιτικής, της ίδιας στρατηγικής που ακολουθούν όλες οι κυβερνήσεις, ενώ συνεχώς τα μειούμενα κονδύλια προς τα νοσοκομεία και τις δομές υγείας αποτελούν «σπρώξιμο» πελατείας προς τον ιδιωτικό τομέα, «δωράκι» για τις μπίζνες των κλινικαρχών.
Βάλτε τελεία, σας παρακαλώ.
Όλα αυτά εξελίσσονται σε μια περίοδο που η εξειδίκευση στον χώρο της υγείας παίρνει τεράστιες διαστάσεις, γεγονός που απαιτεί βαθύτερη και πιο συστηματική συνεργασία, ενιαία αντιμετώπιση ασθενών και ασθενειών από τους υγειονομικούς και τις οργανωμένες μονάδες υγείας.
Ευχαριστούμε πολύ.
Κλείνω, κύριε Πρόεδρε. Οι εξελίξεις και στον χώρο της υγείας επιβεβαιώνουν ότι ο λαός έχει μπροστά του ή τον δρόμο που θα έχει ως κριτήριο την ικανοποίηση των κοινωνικών αναγκών του ή τον σημερινό, που αντιμετωπίζει την υγεία ως εμπόρευμα. Επομένως, για να υπάρξει λύση από τη σκοπιά των λαϊκών αναγκών και δικαιωμάτων και στην υγεία και το φάρμακο, οι εργαζόμενοι, τα λαϊκά στρώματα χρειάζεται με τον αγώνα τους πολιτικά να τιμωρήσουν το σημερινό εκμεταλλευτικό σύστημα και τους υποστηρικτές του, να δυναμώσουν τον αγώνα για την ανατροπή του, για να καταργηθούν οι αντικειμενικοί όροι που επιδεινώνουν συνολικά τους όρους ζωής. Στο χέρι τους είναι, γιατί μόνο ο λαός μπορεί να σώσει τον λαό. Ευχαριστώ, κύριε Πρόεδρε.
Ευχαριστούμε κι εμείς. Κοιτάξτε να δείτε. Μίλησαν τρεις συνάδελφοι από δέκα λεπτά ο καθένας. Επίσης ο Υπουργός μίλησε δύο-τρία λεπτά παραπάνω. Δεν θα τελειώσουμε έτσι. Απλά θέλω να σας πω το εξής πολύ απλό πράγμα: Μια επτάλεπτη ομιλία είναι χίλιες λέξεις. Μπορεί να είναι και χίλιες διακόσιες, αν την απαγγέλλουμε πολύ γρήγορα, αλλά τότε δεν θα καταλαβαίνει κανένας τίποτα. Προσαρμόστε τις ομιλίες στις χίλιες λέξεις, στα βασικά που θέλει ο καθένας να πει. Γίνεται γνωστό στο Σώμα ότι η Διαρκής Επιτροπή Παραγωγής και Εμπορίου καταθέτει την έκθεσή της επί του σχεδίου νόμου του Υπουργείου Τουρισμού: «Πρότυποι Τουριστικοί Προορισμοί Ολοκληρωμένης Διαχείρισης, Οργανισμοί Διαχείρισης και Προώθησης Προορισμού, Ιαματικές Πηγές Ελλάδας και άλλες ρυθμίσεις για την ενίσχυση της τουριστικής ανάπτυξης». Ο κ. Χρήστος Ταραντίλης από τη Νέα Δημοκρατία έχει τον λόγο. Ακολουθεί ο κ. Νάσος Αθανασίου από τον ΣΥΡΙΖΑ. Ορίστε, κύριε συνάδελφε.
Ευχαριστώ πολύ, κύριε Πρόεδρε. Κυρίες και κύριοι Υπουργοί, κυρίες και κύριοι συνάδελφοι, ο προϋπολογισμός του 2022 είναι ο δεύτερος κατά σειρά που καταρτίζεται σε συνθήκες υγειονομικής κρίσης και διεθνούς οικονομικής αβεβαιότητας. Αυτή η αβεβαιότητα αυξάνεται τόσο από την απρόβλεπτη εξέλιξη της πανδημίας όσο και από τις αστάθμητες μεταβολές στις τιμές βασικών προϊόντων και πρώτων υλών, που επηρεάζουν τις συνθήκες της κοινωνικής ευημερίας. Παρά τις αντίξοες συνθήκες για την οικονομία μας, οι εκτιμήσεις διαμορφώνουν τον ρυθμό ανάπτυξης της χώρας για το 2021 στο 6,9%, για το 2022 στο 4,5%, επίδοση η οποία αναδεικνύεται στην τρίτη υψηλότερη τιμή ανάπτυξης στην Ευρωζώνη. Υπό τα δεδομένα αυτά, η χώρα μας φαίνεται ότι θα υπερκαλύψει τη σημαντική ύφεση, ύψους 9%, του 2020, σηματοδοτώντας ότι κατά το έτος 2022 οι απώλειες του εγχώριου προϊόντος μπορούν να αποκατασταθούν και να υπάρξει και περαιτέρω αύξηση αυτού σε σχέση με το 2019. Η αισιοδοξία αυτή ενισχύεται από τη σταθερή μείωση της ανεργίας, όπως καταγράφεται από την ΕΛΣΤΑΤ, ένδειξη η οποία είναι κατά τη γνώμη μου πολύ σημαντικό μήνυμα για την επάνοδο της χώρας σε πορεία ανάπτυξης, δεδομένου ότι η αύξηση της συμμετοχής του εργατικού δυναμικού στην αγορά εργασίας αποτελεί παράγοντα οικονομικής ευημερίας και ανάπτυξης. Σύμφωνα με τα δημοσιευμένα στοιχεία τον Σεπτέμβριο του 2020 η ανεργία στη χώρα ήταν στο 16,5%, ενώ τον Σεπτέμβριο του 2021 υποχώρησε στο 13%, δηλαδή βελτιώθηκε κατά τρεισήμισι μονάδες. Πέραν της άρσης των παντός είδους περιοριστικών μέτρων στην οικονομική και κοινωνική ζωή, τα αποτελέσματα αυτά οφείλονται κυρίως στην πραγματικά γενναία κρατική οικονομική στήριξη νοικοκυριών και επιχειρήσεων, η οποία ξεπερνά σωρευτικά τα 43 δισεκατομμύρια ευρώ σε ταμειακή βάση τη διετία 2020 - 2022, αλλά και στην ενίσχυση της οικονομικής ανάπτυξης από τους πρόσθετους πόρους του Εθνικού Σχεδίου Ανάκαμψης και Ανθεκτικότητας. Αυτές οι πολιτικές της δημοσιονομικής επέκτασης αποδεικνύεται ότι περιόρισαν καθοριστικά τις δημοσιονομικές συνέπειες της πανδημίας, απέτρεψαν τη δημιουργία γενικευμένου πανικού και στηρίζοντας την κοινωνική συνοχή ευνοούν σήμερα την πορεία αποκλιμάκωσης του δημοσίου χρέους ως ποσοστό του ΑΕΠ, έτσι ώστε η χώρα μας να παραμείνει σε αναπτυξιακή πορεία. Τα αποτελέσματα αυτά δεν επετεύχθησαν εν κενώ, αλλά είναι προϊόν συστηματικής υλοποίησης ενός ολοκληρωμένου και συνεκτικού σχεδίου μεταρρυθμίσεων και αναγκαίων παρεμβάσεων, το οποίο εφαρμόσθηκε παράλληλα, παρά τους περιορισμούς της πανδημίας, σε όλα τα πεδία της δημόσιας σφαίρας. Με αυτά τα δεδομένα, ο φετινός προϋπολογισμός επιχειρεί να καταγράψει και να σηματοδοτήσει τη μετάβαση της οικονομίας σε περιβάλλον υψηλής και σταθερής ανάπτυξης, με την εφαρμογή ενός ρεαλιστικού και προσεκτικά δομημένου δημοσιονομικού μείγματος, το οποίο, πρώτον, ενδυναμώνει το σύστημα υγείας της χώρας απέναντι στον εξελισσόμενο υγειονομικό κίνδυνο, με τη διατήρηση των πιστώσεων του προϋπολογισμού για τις παρεμβάσεις λόγω της πανδημίας του COVID σε υψηλά επίπεδα. Δεύτερον, συνεχίζει τη διοχέτευση χρημάτων στην πραγματική οικονομία για την προστασία των πληττόμενων από την πανδημία κλάδων και επιχειρήσεων, με την πρόβλεψη πιστώσεων 3,5 δισεκατομμυρίων ευρώ το 2022 συμπληρώνεται το ποσό των 43,3 δισεκατομμυρίων ευρώ που αποτελεί το τρίτο μεγαλύτερο πακέτο στήριξης της οικονομίας στην Ευρωζώνης σε ποσοστό του ΑΕΠ. Τρίτον, παρέχει τους απαιτούμενους πόρους στο Υπουργείο Εθνικής Άμυνας, δεσμεύοντας πιστώσεις αυξημένες κατά 808 εκατομμύρια σε σχέση με το 2021 για την υλοποίηση νέων εξοπλιστικών προγραμμάτων αναγκαίων για την ενίσχυση της αμυντικής ικανότητας της χώρας μας. Τέταρτον, εμμένει στη βασική πολιτική της σταδιακής μείωσης των φορολογικών συντελεστών, που αφ' ενός αυξάνει το διαθέσιμο εισόδημα των πολιτών, αφ' ετέρου βελτιώνει την επενδυτική προοπτική για τη χώρα μας και τέλος, πέμπτον, διαμορφώνει μέσω του Εθνικού Σχεδίου Ανάκαμψης και Ανθεκτικότητας ένα πιο εξωστρεφές, ανταγωνιστικό, καινοτόμο, πράσινο και ψηφιακό παραγωγικό μοντέλο, το οποίο θα αποτελέσει και τη βάση για στέρεα και βιώσιμη ανάπτυξη της χώρας τα επόμενα χρόνια. Παράλληλα αξίζει να αναφερθεί ότι ο φετινός προϋπολογισμός εισάγει και μια σειρά καινοτομιών, θα έλεγα, που αποσκοπούν στην αύξηση της αποτελεσματικότητας του κράτους επί τη βάσει δεικτών επίδοσης στον έλεγχο των δαπανών και των εσόδων και στην αύξηση της διαθέσιμης πληροφόρησης και διαφάνειας. Στην πραγματικότητα, πρόκειται για μια μεταρρύθμιση που επιτρέπει την παρουσίαση του προϋπολογισμού με στοιχεία επίδοσης, μια μεθοδολογία που σύμφωνα με τον ΟΟΣΑ καλείται «presentational approach» και επιτυγχάνει τη συστηματική χρήση της πληροφορίας των επιδόσεων αναφορικά με τις δαπάνες και τα επιτευχθέντα αποτελέσματα, ενισχύοντας την καλύτερη, πιο ορθολογική και σαφώς διαφανή λήψη των δημοσιονομικών αποφάσεων. Κυρίες και κύριοι συνάδελφοι, η Κυβέρνηση του Κυριάκου Μητσοτάκη έλαβε τον Ιούλιο του 2019 ισχυρή εντολή να βάλει τη χώρα σε τροχιά ριζικών μεταρρυθμίσεων και ανάπτυξης. Το αίτημα αυτό, παρά τους περιορισμούς που επέβαλε η απρόβλεπτη έξαρση της πανδημίας, ουδέποτε έπαψε να βρίσκεται στην προμετωπίδα των προτεραιοτήτων της. Ο προϋπολογισμός του 2022 ενσωματώνει την εύλογη εκτίμηση ότι οι προοπτικές ανάπτυξης θα υπερτερήσουν των συνεπειών της πανδημίας και αποτελεί το εργαλείο το οποίο στηρίζει τη δημόσια υγεία, ενισχύει την κοινωνική συνοχή και δημιουργεί τις συνθήκες για τη μετάβαση σε ένα περιβάλλον ασφάλειας, βιώσιμης ανάπτυξης και προόδου. Για τους λόγους αυτούς υπερψηφίζω τον αναπτυξιακό προϋπολογισμό για το έτος 2022. Σας ευχαριστώ.
Τον λόγο έχει ο κ. Αθανασίου από τον ΣΥΡΙΖΑ και ακολουθεί ο κ. Μπαρτζώκας από τη Νέα Δημοκρατία και κλείνει ο κύκλος με την κ. Αδαμοπούλου από το ΜέΡΑ25 και τον κ. Βλάχο από τη Νέα Δημοκρατία.
Ευχαριστώ, κύριε Πρόεδρε. Θα ήθελα μέσω του Προεδρείου να κάνω μια ερώτηση στους Βουλευτές της Νέας Δημοκρατίας. Καλά, ούτε τον Υπουργό Οικονομικών της Κυβέρνησης που στηρίζετε δεν ακούτε; Ούτε αυτόν; Δεν διαβάζετε τις εφημερίδες που σας στηρίζουν. Αλλά ούτε τον Υπουργό Οικονομικών; Δεν είπε ο κ. Σταϊκούρας πως δεν είναι ειδυλλιακά τα πράγματα και ότι υπάρχουν και ρίσκα μπροστά; Αυτό δεν κλόνισε κανέναν; Είναι τόσος ο κομματικός πυρετός σας; Νομίζω ότι εκτός από την έκθεση Τσιόδρα - Λύτρα ο κ. Μητσοτάκης προσπαθεί να αποκρύψει και κάτι άλλο. Ο κ. Σταϊκούρας ίσως δεν θα μπορούσε να το αντέξει και έκανε τέτοιους υπαινιγμούς χθες, ότι τα πράγματα δεν είναι ειδυλλιακά. Για να θέσουμε τον τύπον των ήλων. Κατ' αρχάς η λύση ενός προβλήματος προϋποθέτει αρχικά την αντικειμενικοποίησή του, την αποξήρανσή του από συναισθήματα, την αποπροσωποποίησή του, ακόμη και τη μετατροπή του σε αριθμούς. Αυτή είναι η μια πλευρά του νομίσματος. Πρέπει, όμως, να χαραχθεί έντονα και η άλλη πλευρά, διαφορετικά το νόμισμα είναι άχρηστο, είναι για πέταμα. Μετά την αποπροσωποποίηση πρέπει να επανέλθουμε στην προσωποποίηση. Ο εξοβελισμός των προσωπικών, των υποκειμενικών στοιχείων είναι τόσο απαραίτητος όσο ακριβώς και η επανεισαγωγή του στο πρόβλημα. Ο λόγος είναι απλός και ακλόνητος. Πίσω από τους αριθμούς υπάρχουν άνθρωποι. Πίσω από τους αριθμούς βρίσκονται οι πολλοί, οι μικροί και άσημοι, αλλά όχι ασήμαντοι στις δημοκρατίες. Αστράφτει η οικονομία μας από τη μεγέθυνση του ΑΕΠ. Ε; Αλλά για κοιτάξτε μια ανάλυση του ΚΕΠΕ. Και άλλοι κάνουν αναλύσεις εκτός από τον κ. Τσιόδρα και τον κ. Λύτρα. Πάμε στην καρδιά της ελληνικής κοινωνίας. Μάνα, πατέρας, δύο παιδιά. Υψηλά επίπεδα φτώχειας παρατηρούνται σε οικογένειες με δύο παιδιά, αναφέρεται σ' αυτή την έκθεση του ΚΕΠΕ. Να αναφέρουμε και τον εισηγητή, τον επιστήμονα, είναι ο κ. Βλάσης Μισσός. Στην ανάλυση διαπιστώνεται ότι οι δείκτες ανισότητας στην Ελλάδα είναι υψηλοί. Η Ελλάδα κατατάσσεται μεταξύ εκείνων των χωρών της Ευρωπαϊκής Ένωσης που ανήκουν στην κατηγορία των νέων μελών, δηλαδή των χωρών του αλήστου μνήμης «Ανατολικού Συνασπισμού», δηλαδή γίναμε Βουλγαρία ή Ρουμανία. Και να ήταν αυτό το μοναδικό παράδειγμα! Η ΔΕΗ σώθηκε, προκαλώντας άλλη μια λαμπρή αριθμητική νίκη της Κυβέρνησης. Αλλά οι καταναλωτές αποτεφρώθηκαν. Τους χτύπησε το ρεύμα, η βαριά και ασήκωτη κοστολόγησή του θέλω να πω. Άλλη μια περίπτωση που βγαίνουν οι αριθμοί, αλλά, κατά το κοινώς λεγόμενον, δεν βγαίνουν οι άνθρωποι. Άλλη μια περίπτωση που η αποπροσωποποίηση για λόγους αντικειμενικότητας πρέπει να μετατρέπεται πάντοτε σε προσωποποίηση για λόγους στοιχειώδους ανθρωπιάς. Να, λοιπόν, που δεν μπορείς να είσαι οικονομολόγος, κύριε Ταραντίλη, που σας εξαιρώ, χωρίς να είσαι πολιτικός. Η οικονομία είναι κατ' ανάγκην πολιτική. Δεν μοιάζει στην ιατρική, όπως πίστεψαν οι δανειστές μας. Το οικονομικό φαινόμενο των καιρών είναι τραγικό για μεγάλα τμήματα του πληθυσμού. Τώρα θίγονται τα βασικά, τα στοιχειώδη, τα πρώτης ανάγκης, το ψωμί και το τυρί, το κρεμμύδι και η ελιά. Δεν είναι υπερβολή. Θα σας πω κάτι που ίσως σας κάνει να γελάσετε, αλλά και να καταλάβετε. Οι μεγαλύτεροι τροφοδότες πληθωρισμού στις Ηνωμένες Πολιτείες είναι οι τομείς της στέγασης, των μεταφορών και των τροφίμων. Συζητούν στη Γερουσία. «Αυτά είναι στοιχειώδη, δεν αποτελούν πολυτέλειες», είπε απευθυνόμενος προς τους δημοκρατικούς ένας διαπρεπής αρχιφαρισαίος ρεπουμπλικάνος, ο Μιτς Ο' Κόνελ. Τα πράγματα είναι σκούρα ακόμη και για μεγάλες χώρες. Η ίδια η λοκομοτίβα της παγκόσμιας οικονομίας βρίσκεται στην ανηφόρα. Θα αναφερθώ σε μια είδηση που σήμερα δημοσιεύεται. Έπρεπε να ανησυχούν και όχι να πανηγυρίζουν κάποιοι για τα μέχρι στιγμής χαμηλά επιτόκια. Στην προ ημερησίας διατάξεως συζήτηση για την ακρίβεια που προκάλεσε στη Βουλή ο Αλέξης Τσίπρας, ο κ. Μητσοτάκης έκανε κάτι πρωτοφανές, κατά την άποψή μου. Ζήτησε συναίνεση, ζήτησε συμπαράταξη. «Η πατρίδα θέλει συναίνεση, αν όχι συμπαράταξη», είπε. «Θέλει αν μη τι άλλο διάλογο, που θα στηρίζεται σε πραγματικά δεδομένα, αν όχι συμφωνία. Πάντως δεν χρειαζόμαστε», πρόσθεσε, «μετά τους αρνητές της επιστήμης στην πανδημία και τους αρνητές της λογικής στην οικονομία.». Κάτι φοβάται ο Πρωθυπουργός. Κι έχει δίκιο να το φοβάται. Θα δούμε ποιο είναι αυτό. Έγινε η εξής ανάλυση σε εφημερίδα που σας υποστηρίζει. «Την άνοιξη ο κ. Μητσοτάκης θα θέλει ίσως να προκηρύξει εκλογές, αλλά δεν είναι βέβαιο ότι θα μπορεί και γιατί η απλή αναλογική θα του δυσκολέψει τον επαναληπτικό γύρο». Ακούστε. Κοττάκης, «ΕΣΤΙΑ»: «Η διαφορά συρρικνούται πιο κάτω από τις επτά μονάδες και γιατί η ενισχυμένη αναλογική που του εισηγήθηκαν ανοήτως οι πασόκοι Υπουργοί τού δίνει δύσκολη αυτοδυναμία. Απαιτείται ποσοστό 38% για την κατάκτηση εκατόν πενήντα μιας εδρών, όσο περίπου πήρε και το 2019.». Κι άλλοι υμνωδοί της Κυβέρνησης στην «ΚΑΘΗΜΕΡΙΝΗ» διαπιστώνουν ότι δικαιώνεται η πρόβλεψη εκείνων ότι το κατώφλι του 38%, που θέτει ο εκλογικός νόμος της Νέας Δημοκρατίας για την αυτοδυναμία, δεν είναι πια προσιτό. Λοιπόν, να έρθουμε και στον κίνδυνο και σε αυτό που κρύβει ή δειλά-δειλά αρχίζει να εμφανίζει η Κυβέρνηση. Ο Υπουργός, στο σημείωμά του στην εισηγητική έκθεση, παραδέχεται πραγματικά ότι υπάρχουν αβεβαιότητες, μεγάλες αβεβαιότητες. Ουσιαστικά τι λέει; Ουσιαστικά λέει ότι ο κορωνοϊός αποτελεί σαράκι της ανάπτυξης. Όμως ούτε αυτό είναι εκείνο που θα πρέπει η Κυβέρνηση και εσείς που τη στηρίζετε να φοβάστε περισσότερο. Προϋπολογισμός σημαίνει προπάντων να μπορείς να προβλέψεις τι θα γίνει το επόμενο δωδεκάμηνο με κάποια σιγουριά. Δικοί σας άνθρωποι, κάποιοι μάλιστα που στήριξαν την υποψηφιότητα του κ. Μητσοτάκη για την Αρχηγία της Νέας Δημοκρατίας, δηλώνουν ότι η χώρα -αναφέρομαι στον κ. Κύρτσο- βρίσκεται σε πολυδιάστατη κρίση. Χρειαζόμαστε πολιτικές με το μικρότερο δυνατό κόστος σε ανθρώπινες ζωές και οικονομία. Και προσθέτει: «Δεν προβλέπω νέο μνημόνιο. Θα υπάρξουν όμως μέτρα προσαρμογής.». Ακούστε, προσέξτε. «Γιατί από το δεύτερο εξάμηνο του 2022 θα γίνει πιο αυστηρή η οικονομική πολιτική στην Ευρωζώνη. Καλύτερα να πάρουμε τώρα με αυτά τα μέτρα, παρά να μας φορέσουν πάλι ξένο κουστούμι.».
Κύριε Αθανασίου, πρέπει να ολοκληρώσετε.
Τελειώνω αμέσως, κύριε Πρόεδρε, στο να πω ότι έχουμε αυστηρά μέτρα λιτότητας. Εκείνο που πρέπει να πω και το οποίο θα πρέπει να ακούσετε είναι το εξής. Αν οι δικοί σας έντιμοι άνθρωποι φτάνουν στο σημείο να μιλούν για μέτρα προσαρμογής και για τον κίνδυνο να μας φορέσουν ξένο κουστούμι πάλι, τι να προσθέσω εγώ;
Ευχαριστώ πολύ.
Τελευταία μου φράση. Μια φράση, κύριε Πρόεδρε. Τριάντα δευτερόλεπτα. Εκλιπαρώ. Εδώ όλοι το έχουν παραβιάσει. [[Θόρυβος από την πτέρυγα της Νέας Δημοκρατίας]] Θα λάμψετε, κύριοι. Θα λάμψετε. Βλέπω ότι η ψυχολογική σας κατάσταση…
Μη συνεχίζετε από κάτω, γιατί περνάει ο χρόνος.
Μπορώ να πω μια φράση; Μου επιτρέπετε;
Μια φράση.
Να πάρετε ένα λεπτό απ' τον δικό μου χρόνο.
Κύριε Ναύαρχε,…
Μη γίνεται τέτοια συζήτηση. Περνάει ο χρόνος. Κύριε Αθανασίου, κλείστε με μια φράση, σας παρακαλώ.
Μάλιστα, κύριε Πρόεδρε. Δεν θέλω να επιβαρύνω την ψυχολογική τους κατάσταση. Στεγνά και αντικειμενικά έχουμε δυο δεδομένα. Πρώτον, το δημόσιο χρέος είναι υπέρογκο. Δεύτερον, η δημοσιονομική πειθαρχία θα επανέλθει. Οι κοινοτικοί ήδη προειδοποίησαν. Αν σε αυτά τα δύο προστεθεί, πράγμα που σχεδόν προεξοφλείται, ότι θα διακοπεί η ποσοτική χαλάρωση της Ευρωπαϊκής Κεντρικής Τράπεζας, τότε αρχίζει το μαρτύριο. Τότε πάμε πίσω στο 2014. Τότε πέφτουμε πάλι στον γκρεμό. Το ότι θα διακοπεί ενδεχομένως η ποσοτική χαλάρωση και στην Ευρώπη φανερώνει η σημερινή είδηση…
Μην ανοίγετε καινούργιο θέμα. Είναι δέκα λεπτά ήδη.
…(δεν ακούστηκε).
Σταματήστε, σας παρακαλώ. Δεν βοηθάτε. Δυσκολεύετε.
Εντάξει. Δεν σας ευχαριστώ.
Τον λόγο έχει ο κ. Μπαρτζώκας από τη Νέα Δημοκρατία. Και ακολουθεί η κ. Αδαμοπούλου από το ΜέΡΑ25. Ο κ. Ταραντίλης έδωσε ένα παράδειγμα που δεν βλέπω να ακολουθεί κανένας.
Ευχαριστώ, κύριε Πρόεδρε. Κύριοι Υπουργοί, αγαπητοί συνάδελφοι, ο φετινός προϋπολογισμός καταρτίζεται σε ιδιαίτερες συνθήκες. Γι' αυτό νομίζω δεν αμφιβάλλει κανένας. Εδώ και δυο χρόνια η Κυβέρνηση έχει κληθεί να διαχειριστεί πολλαπλές κρίσεις σε όλα τα επίπεδα. Έχουμε από τη μια πλευρά την υγειονομική κρίση, η οποία εκτός από απώλειες σε ανθρώπινες ζωές είχε και σημαντικές οικονομικές απώλειες. Έχουμε την ενεργειακή κρίση, η οποία παρά την παροδικότητά της δημιουργεί ένα αυξανόμενο κύμα ακρίβειας, ενώ πρόσφατα η χώρα μας βίωσε και βιώνει κρίσεις, τόσο από παράγοντες που σχετίζονται με το φαινόμενο αλλά και από απειλές που σχετίζονται με την ασφάλεια των συνόρων της και κατ' επέκταση με την ασφάλεια όλης της χώρας. Αυτά είναι τα διεθνή και εθνικά συμφραζόμενα και έχουν ως επί το πλείστον αρνητικό πρόσημο. Ωστόσο, σε αυτό το διαρκώς μεταβαλλόμενο πεδίο προκλήσεων και αλλαγών η στόχευση της Κυβέρνησής μας παραμένει η ίδια και εξακολουθεί να υπηρετεί τις τρεις κεντρικές μας προτεραιότητες, μετατρέποντας το αρνητικό πρόσημο σε θετικό αντίκτυπο για την κοινωνία. Πρώτη εξ αυτών, η μείωση της φορολογίας. Βλέπουμε και στον προϋπολογισμό που συζητάμε σήμερα, του 2022, ότι δεν προβλέπεται κανένας νέος φόρος. Αντίθετα, συνεχίζουμε να υλοποιούμε την πολιτική μας για μείωση των φορολογικών συντελεστών, για μείωση των φορολογικών επιβαρύνσεων, ανακουφίζοντας τη μεσαία τάξη, τους οικονομικά ασθενέστερους και προάγοντας την επιχειρηματικότητα. Και όσο η Αξιωματική Αντιπολίτευση επιμένει να παίζει την κασέτα της καταστροφολογίας, η δική μας Κυβέρνηση συνεχίζει να παίζει τους τίτλους τέλους στη φοροεισπρακτική πολιτική που εφάρμοσε και γονάτισε τους πολίτες και τους επαγγελματίες. Η δεύτερη προτεραιότητα που υπηρετεί ο φετινός προϋπολογισμός αναφέρεται στην εργασία και συγκριμένα στη δέσμευσή μας για τη δημιουργία πολλών και καλών δουλειών. Ο στόχος εξυπηρετείται πρωτίστως μέσω των επενδύσεων, αλλά και του συνολικού θεσμικού πλαισίου με το οποίο έχουμε φροντίσει να ανατρέψουμε το κλίμα αποεπένδυσης και τα λουκέτα που έφεραν την υπογραφή του ΣΥΡΙΖΑ. Έτσι, για το 2022 προβλέπονται σημαντικές δαπάνες σε επενδύσεις, τόσο μέσω του Προγράμματος Δημοσίων Επενδύσεων όσο και από τους πόρους του Ταμείου Ανάκαμψης, το νέο ΕΣΠΑ και την ιδιωτική μόχλευση. Η άνοδος των επενδύσεων δεν είναι απλώς μια εκτίμηση ούτε ένα ευχολόγιο. Ήδη, εν μέσω πανδημίας, σημειώθηκε αύξηση των επενδύσεων και αυτό αποτυπώνεται και με τη μείωση της ανεργίας κατά τρεις ποσοστιαίες μονάδες. Κατά συνέπεια μπορούμε να είμαστε ταυτόχρονα ρεαλιστές, αλλά και αισιόδοξοι, αναμένοντας να συνεχίσουμε να καταγράφουμε υψηλές επιδόσεις στις επενδύσεις, στοχεύοντας σε ακόμα μεγαλύτερη μείωση της ανεργίας. Τρίτη προτεραιότητά μας που υπηρετεί ο φετινός προϋπολογισμός είναι η κοινωνική φροντίδα. Και σε αυτόν τον προϋπολογισμό, από μια φιλελεύθερη Κυβέρνηση, οι κοινωνικές δαπάνες είναι αυξημένες. Οι τρεις αυτές προτεραιότητες καθορίζουν τη στρατηγική μας και υπαγορεύουν τις θεσμικές ενέργειές μας για το ελληνικό άλμα στο μέλλον, ένα άλμα για το οποίο η Ελλάδα είναι έτοιμη και αυτή είναι η εντολή και η ευθύνη μας απέναντι στον ελληνικό λαό. Θα μπορούσα εδώ να εστιάσω περαιτέρω στα στοιχεία και στα νούμερα που πιστοποιούν στην αναπτυξιακή σκοπιά του προϋπολογισμού, τη μετάβαση στην κανονικότητα, αλλά και αριθμούς οι οποίοι διαψεύδουν το παρωχημένο αφήγημα της Αντιπολίτευσης, μολονότι αναφέρθηκαν εκτεταμένα σε αυτά οι Υπουργοί μας και οι εισηγητές. Ωστόσο, επιλέγω να αναφέρω τα κατά την άποψή μου απαραίτητα βήματα στα οποία η Κυβέρνηση οφείλει να προχωρήσει, προκειμένου η αισιοδοξία μας για το μέλλον να αποκτήσει χαρακτηριστικά ακόμα πιο αισιόδοξης πραγματικότητας. Οι παρατηρήσεις μου έχουν ως σημείο αναφοράς την Ημαθία και τους πολίτες της και έχουν διαμορφωθεί από τη συνεχή επαφή μαζί τους. Ξεκινώντας, λοιπόν, από την ενίσχυση της επιχειρηματικότητας, η οποία είναι άλλωστε και βασικός άξονας της πολιτικής στρατηγικής μας, επισημαίνω το πάντα καίριο ζήτημα της ρευστότητας: Πρέπει να εξαντληθούν τα περιθώρια των παρεμβάσεων και πολιτικής πίεσης προς τον τραπεζικό τομέα, προκειμένου να διοχετευτεί ζεστό χρήμα από τις τράπεζες στις επιχειρήσεις, ιδίως στις μικρομεσαίες, που είναι αυτές που έχουν πληγεί περισσότερο, άρα το έχουν και περισσότερο ανάγκη. Υπό το ίδιο πρίσμα και υπό τη συγκυρία της ενεργειακής ακρίβειας, μια σημαντική ελάφρυνση για τις επιχειρήσεις, ιδίως για τις μικρομεσαίες, οι οποίες δεν εμπίπτουν στο πεδίο των μέτρων στήριξης ενεργειακής αύξησης που υλοποιούνται από το Υπουργείο Περιβάλλοντος, θα ήταν η ένταξή τους σε κάποιο έκτακτο πρόγραμμα επιχορηγήσεων. Κατ' αυτόν τον τρόπο θα πετυχαίναμε τόσο την ανακούφιση από τα αυξημένα τιμολόγια ρεύματος όσο και τη συγκράτηση των τιμών των πωλούμενων προϊόντων. Κλείνοντας το κομμάτι των στοχευμένων παρεμβάσεων στον τομέα των επιχειρήσεων και ιδίως υπό την οπτική των προτεραιοτήτων μας στις φορολογικές ελαφρύνσεις, θέτω το ζήτημα της επέκτασης της μείωσης του ΕΝΦΙΑ και στα νομικά πρόσωπα. Με δεδομένο ότι η αγορά χρειάζεται χρόνο για να επουλώσει τις πληγές της από την πανδημία και με δεδομένο ότι η συνετή δημοσιονομική διαχείριση αφήνει ενδεχομένως τον επιτρεπτό χώρο να μειωθεί ο ΕΝΦΙΑ στα επαγγελματικά ακίνητα, καλώ την πολιτική ηγεσία να εξετάσει σοβαρά μια τόσο σημαντική φορολογική ανάσα. Ολοκληρώνω τις προτάσεις μου με τον πρωτογενή τομέα, εστιάζοντας σε δύο άξονες: Πρώτον, την προώθηση μιας έκτακτης επιδότησης στους κτηνοτρόφους, για να αντισταθμίσουν τις απώλειες από την εκτόξευση των τιμών στις ζωοτροφές. Και, δεύτερον, την περαιτέρω επεξεργασία ενός δικαιότερου και αποτελεσματικότερου φορολογικού πλαισίου για τους αγρότες και τον πρωτογενή τομέα, εν γένει, έτσι ώστε να φτάσει τόσο ψηλά όσο το αξίζει. Με αυτές, λοιπόν, τις σκέψεις υπερψηφίζω τον προϋπολογισμό του 2022 και έχοντας κατά νου ότι το κείμενο του προϋπολογισμού δεν είναι η συλλογή και παράθεση αριθμών και στοιχείων, αλλά η έκφραση των αρχών και των αξιών μας, με υπέρτατη αυτών τον άνθρωπο και την ευημερία του -τις οποίες πιστεύω ότι ο παρών προϋπολογισμός υπηρετεί πιστά- καλώ όλες τις δυνάμεις να τον υπερψηφίσουν, επίσης, όπως κάνω κι εγώ. Ευχαριστώ πολύ.
Ευχαριστώ, κύριε Μπαρτζώκα. Τον λόγο έχει η κ. Αδαμοπούλου από το ΜέΡΑ25 και ακολουθεί ο κ. Βλάχος από τη Νέα Δημοκρατία.
Σας ευχαριστώ, κύριε Πρόεδρε. Κυρίες και κύριοι συνάδελφοι, κύριοι Υπουργοί, κυρία και κύριε Υπουργέ, το κρυφτούλι το οποίο διαχρονικά παίζουν οι κυβερνήσεις όλες με την πραγματικότητα το έχουμε πληρώσει με πολύ βαρύ τίμημα ως λαός και εξακολουθούμε να το πληρώνουμε, αλλά φαίνεται ότι οι κυβερνώντες δεν διδάσκονται και δεν παραδειγματίζονται από αυτό το τίμημα και από όλη αυτή τη συμφορά. Μέσα στους κόλπους της Κυβέρνησης υπάρχουν έντονες δυνάμεις στρέβλωσης, οι οποίες αναπαράγουν κάθε τρεις και λίγο διάφορα αφηγήματα και γίνονται σε κάποιες στιγμές τόσο έντονες, που, πραγματικά, η λογική σηκώνει τα χέρια ψηλά μπροστά σε όλο αυτό το παιχνίδι και το θράσος του πολιτικού εντυπωσιασμού. Και το λέω αυτό διότι ακούμε από επίσημα υπουργικά χείλη, από τον Υπουργό Ανάπτυξης, τον κ. Γεωργιάδη, ότι σε σχέση με το κύμα ακρίβειας που έχει πλήξει τα νοικοκυριά και τις επιχειρήσεις αν αφαιρέσουμε από όλο αυτό το ενεργειακό κόστος, τότε δεν παρατηρείται καμμία ανατίμηση στα προϊόντα και καμμία ακρίβεια στην αγορά. Το λέει αυτό όταν η ΕΛΣΤΑΤ ανακοινώνει ότι ο πληθωρισμός στην Ελλάδα έχει φτάσει τον Νοέμβριο το 4,8% -ένα αρνητικό ρεκόρ δεκαετίας πληθωρισμού για την Ελλάδα- και βεβαίως έχουμε ανατιμήσεις και στα καύσιμα και στο πετρέλαιο θέρμανσης και στο φυσικό αέριο και στη μεγαβατώρα. Όμως δεν μπορούμε να παραβλέψουμε και τις ανατιμήσεις σε βασικά προϊόντα και είδη πρώτης ανάγκης και υπηρεσίες. Θα μιλήσω με νούμερα, όπως με αριθμούς μιλάει ο κύριος Υπουργός. Να πούμε για την ανατίμηση 18,5% στο ελαιόλαδο; Την ανατίμηση 17,5% περίπου στα υπόλοιπα βρώσιμα έλαια; Το 12% στις πατάτες; Το 4% στο ψωμί, στον καφέ, στο γάλα; Σε όλα τα προϊόντα, λοιπόν, βλέπουμε ένα διαπιστωμένο ράλι τιμών και με αυτό το διαπιστωμένο ράλι τιμών, όπου πληρώνουμε τα ακριβότερα τιμολόγια στην Ευρώπη, ακούμε από υπουργικά χείλη -και αν είναι δυνατόν- ότι δεν υπάρχει ακρίβεια στην αγορά και ανατιμήσεις στα διάφορα προϊόντα. Και το ερώτημα το βασικό είναι: Με το ίδιο κόστος πληρώνουν όλες αυτές τις αυξήσεις και τα μεσαία στρώματα και τα χαμηλά και οι πλούσιοι; Το ίδιο απορροφούν όλες αυτές τις αυξήσεις τα διάφορα κοινωνικά στρώματα; Το συμπέρασμα είναι ότι ο πληθωρισμός καλπάζει κυριολεκτικά και το τελευταίο ευρώ στους τραπεζικούς λογαριασμούς χάνει καθημερινά την αξία του, με τη συρρίκνωση ταυτόχρονα των διαθέσιμων εισοδημάτων των συμπολιτών μας, είμαστε η χώρα στη χειρότερη θέση πανευρωπαϊκά σε χαμηλόμισθους. Για να μη μιλήσω βεβαίως και για το αποκορύφωμα, που είναι το αντεργατικό νομοσχέδιο του κ. Χατζηδάκη, που όπως γνωρίζουμε πολύ καλά απορρύθμισε τις εργασιακές σχέσεις, καθιέρωσε το απλήρωτο δεκάωρο και κατήργησε τις συλλογικές διαπραγματεύσεις. Για τον πληθωρισμό, συγκεκριμένα, έκρουσε όχι τον κώδωνα, αλλά την καμπάνα του κινδύνου ο Διευθυντής του Γραφείου Προϋπολογισμού της Βουλής, ο κ. Κουτεντάκης, ο οποίος είπε ότι είναι πολύ πιθανό οι κεντρικές τράπεζες να αυστηροποιήσουν τη νομισματική πολιτική τους και αυτό θα έχει καταστροφικές συνέπειες, ειδικά στις χώρες με υψηλότατο δημόσιο χρέος, όπως είναι η Ελλάδα, διότι θα αυξηθούν τα επιτόκια δανεισμού. Μίλησε γενικότερα για μία καθόλου ευχάριστη και ενθαρρυντική, αλλά αποθαρρυντική εικόνα και για αβεβαιότητες σε σχέση με τον προϋπολογισμό, ενώ τόνισε ακόμη και τις ενδεχόμενες μόνιμες απώλειες που έχει ήδη προκαλέσει η ύφεση στο εργατικό δυναμικό και στο πιο δυνατό παραγωγικό κεφάλαιο της οικονομίας μας. Και τα είπε όλα αυτά με στοιχεία, διότι ήθελε να αναδείξει ακριβώς ότι τα έχετε κάνει μπάχαλο και με την ανεργία και με το διαθέσιμο εισόδημα των συμπολιτών μας. Και επειδή ο κ. Γεωργιάδης μίλησε για πτώση ανεργίας, να αποκατασταθεί λίγο η πραγματικότητα και να πούμε ότι η πτώση αφορά τον Αύγουστο και δεν οφείλεται σε άνοιγμα καινούργιων θέσεων εργασίας, αλλά οφείλεται στο ότι επέστρεψαν κάποιοι που είχαν τεθεί σε αναστολή, λόγω των περιοριστικών μέτρων. Έγινε άρση, λοιπόν, των περιοριστικών μέτρων και επέστρεψαν στην απασχόληση. Όπως, επίσης, οφείλεται και στην πολύ καλή, ανοδική πορεία του τουρισμού, δηλαδή στους εποχιακά απασχολούμενους, οι οποίοι μόλις λήξει η τουριστική περίοδος επιστρέφουν στην ανεργία. Αυτή είναι η πραγματικότητα, για να μη μιλάμε με πλασματικά νούμερα. Διατυμπανίζετε τα λεγόμενα 32,5 δισεκατομμύρια από το Ταμείο Ανάκαμψης, τα οποία, αν και με πρώτη ματιά φαίνονται μία ιστορική ευκαιρία, τελικά φαίνεται πριν από την πρώτη εκταμίευση ότι τα λεφτά αυτά δεν θα τα απορροφήσουν ούτε οι μικρές ούτε οι μεσαίες επιχειρήσεις, αλλά πάλι οι μεγάλοι επιχειρηματικοί όμιλοι, ούτε προβλέπονται σχετικές πολιτικές βέλτιστης, βιώσιμης και δίκαιης ανάπτυξης στο ελληνικό Εθνικό Σχέδιο Ανάκαμψης. Γενικότερα θα ενισχύσετε πάλι τους προσφιλείς επιχειρηματικούς ομίλους. Σε ό,τι αφορά τη θριαμβολογία -θα έλεγα- και τις υπεραισιόδοξες προβλέψεις του Υπουργού Οικονομικών για την αποτελεσματικότητα του φορολογικού μηχανισμού, να πούμε ότι η Ελλάδα είναι στη δεύτερη θέση ως προς τα ανείσπρακτα ποσά από τον ΦΠΑ. Ένα ευρώ και παραπάνω στα 4 ευρώ μένει ανείσπρακτο από τον ΦΠΑ. Σας έχουμε προτείνει να μειώσετε τους ανώτατους φορολογικούς συντελεστές από το 24% στο 15% και να μειώσετε ή να καταργήσετε τον ληστρικό φόρο κατανάλωσης. Σας κάνουμε συγκεκριμένες προτάσεις και ενώ μας μέμφεστε ότι κάνουμε αντιπολίτευση με συνθήματα, όταν καταθέτουμε προτάσεις, απλά σφυρίζετε αδιάφορα. Αναφορικά με τον πολύπαθο τομέα υγείας, τον οποίο φροντίσατε να παροπλίσετε τελείως, παρ' όλα αυτά έχει αποδειχθεί παλικάρι το οποίο σας έχει ξελασπώσει όσο το επιτρέπουν, βεβαίως, οι επιτελικοί ερασιτεχνισμοί σας, αλλά και ο ανεκδιήγητες δηλώσεις του Πρωθυπουργού ότι δήθεν δεν έχουμε ενδείξεις ότι η θνησιμότητα εκτός ΜΕΘ είναι μεγαλύτερη από τη θνησιμότητα εντός ΜΕΘ. Και έρχεται η μελέτη Τσιόδρα - Λύτρα να σας διαψεύσει και να πει ότι το 87% των θανάτων έλαβε χώρα εκτός ΜΕΘ και ότι περίπου το 38,4% των θανάτων θα είχε αποφευχθεί,…
Δεν λέει αυτό…
…αν λειτουργούσε κανονικά το Εθνικό Σύστημα Υγείας και αν είχαν εισαχθεί σε ΜΕΘ οι ασθενείς. Παρ' όλα αυτά, εσείς φροντίσατε αυτό το Εθνικό Σύστημα Υγείας και με τον προϋπολογισμό, όχι απλά να το παροπλίσετε, αλλά να το αποδυναμώσετε ακόμη περισσότερο, μειώνοντας τις δαπάνες κατά 820 εκατομμύρια ευρώ. Έχετε μειώσει και τις προσλήψεις εν συγκρίσει με πέρυσι, όπου έχουμε έχει λιγότερους δυόμισι χιλιάδες υγειονομικούς και έχουμε και τις επτά χιλιάδες κενά από τις αναστολές των συμβάσεων, ενώ εμπαίζετε τους υγειονομικούς με διάφορα μπαλώματα, προεκλογικά ψίχουλα και μπόνους-έκτακτες ενισχύσεις, αντί να επαναφέρετε τους μισθούς στα επίπεδα προ του 2012, όπως προβλέπει και σχετική απόφαση του Σ.τ.Ε., αντί να επαναφέρετε αντίστοιχα και τα δώρα και βεβαίως αντί να επαναφέρετε και τον δέκατο τρίτο και δέκατο τέταρτο μισθό. Τελειώνω λέγοντας ότι δεν υπάρχει καμμία πρόβλεψη ούτε για την πρωτοβάθμια φροντίδα υγείας. Έχουμε βαρεθεί στις υποεπιτροπές και στην Επιτροπή Ισότητας να μιλάμε για τις ευπαθείς και ευάλωτες ομάδες, μία από τις οποίες είναι και τα θύματα ενδοοικογενειακής βίας, για τα οποία δεν προβλέπεται τίποτα ως προς τις κοινωνικές υπηρεσίες μέριμνας, στήριξης και αρωγής. [[Στο σημείο αυτό την Προεδρική Έδρα καταλαμβάνει ο ΣΤ΄ Αντιπρόεδρος της Βουλής κ. ΓΕΩΡΓΙΟΣ ΛΑΜΠΡΟΥΛΗΣ]] Καταλήγω, λοιπόν, λέγοντας ότι ο προϋπολογισμός σας είναι άδικος, είναι ταξικός, είναι άνισος και κλιμακώνει ακόμη περισσότερο τον πόλεμο που έχετε εξαπολύσει ενάντια στα χαμηλά και μεσαία κοινωνικά στρώματα και τη λεηλασία που θέλετε να επιφέρετε στη δημόσια υγεία, στη δημόσια παιδεία και γενικότερα στα δημόσια αγαθά. Ευχαριστώ πολύ.
Επόμενος ομιλητής είναι ο κ. Γεώργιος Βλάχος από τη Νέα Δημοκρατία. Ορίστε, κύριε Βλάχο, έχετε τον λόγο.
Ευχαριστώ, κύριε Πρόεδρε. Κυρίες και κύριοι συνάδελφοι, η συζήτηση του προϋπολογισμού είναι ίσως η κορυφαία διαδικασία του Κοινοβουλίου, όχι μόνο γιατί συζητάμε και αποφασίζουμε για τα οικονομικά μεγέθη της επόμενης χρονιάς, αλλά γιατί μας δίνεται η δυνατότητα να έχουμε μια συζήτηση εφ' όλης της ύλης για την κατάσταση και την προοπτική της χώρας. Για να έχουμε όμως ασφαλή συμπεράσματα, θα πρέπει κανείς να σταθεί αποκλειστικά -θα έλεγα- στη μεγάλη εικόνα και στα στοιχεία που την προσδιορίζουν και που στέλνουν το μήνυμα για το μέλλον. Θεωρώ, λοιπόν, ότι πράγματι αποτελεί ελπιδοφόρο μήνυμα ο ρυθμός ανάπτυξης, καθώς και η πορεία εσόδων του κράτους. Έτσι προβλέπεται ότι το 2022 θα αποκτήσουμε μέρος του απολεσθέντος εισοδήματος, κυρίως λόγω της πανδημίας, αφού ως γνωστόν χρειάστηκε να στηριχθούν νοικοκυριά και επιχειρήσεις με μέτρα, το ύψος των οποίων ξεπερνά τα 40 δισεκατομμύρια ευρώ για την τριετία 2020 - 2022 και αποτελεί το τρίτο πακέτο στήριξης της οικονομίας ως ποσοστό του ΑΕΠ στην Ευρωζώνη. Οι παρεμβάσεις αυτές αφορούσαν το μεγαλύτερο μέρος της κοινωνίας αναμφίβολα και ιδιαίτερα εκείνους που είχαν ανάγκη για να αντεπεξέλθουν στις δυσκολίες που δημιούργησε η πανδημία. Αξίζει να θυμηθούμε την παράταση της απαλλαγής από την ειδική εισφορά, τη μείωση των ασφαλιστικών εισφορών στον ιδιωτικό τομέα, τη μείωση του ποσοστού επιστροφής όλων των επιστροφών προκαταβολών, την επέκταση των μειωμένων συντελεστών σε προϊόντα και δραστηριότητες, την επέκταση των προγραμμάτων «ΓΕΦΥΡΑ» και «ΣΥΝ-ΕΡΓΑΣΙΑ». Κυρίες και κύριοι συνάδελφοι, ζούμε τα δύο τελευταία χρόνια τον εφιάλτη της πανδημίας -για τις επιπτώσεις στη ζωή μας θα μιλήσω λίγο αργότερα-, με σοβαρές επιπτώσεις στα οικονομικά των νοικοκυριών και των επιχειρήσεων, αλλά και στο σύνολο της οικονομίας της χώρας. Αποτελεί την κύρια αιτία της αύξησης των δαπανών, όμως η κατάσταση πρέπει να παραδεχτούμε ότι ήταν πάντα υπό έλεγχο. Για τον λόγο αυτό αξίζει ένας καλός λόγος στον Χρήστο Σταϊκούρα ως επικεφαλής του οικονομικού επιτελείου, γιατί μπόρεσε κάτω από δύσκολες οικονομικά συνθήκες να στηρίξει την καθημερινότητα των πολιτών, αλλά και να θωρακίσει την προοπτική της ελληνικής οικονομίας. Με αυτή τη μεγάλη εικόνα, προφανώς δίνω θετική ψήφο στον προϋπολογισμό. Μη στεκόμαστε σε επιμέρους διαφωνίες και σε πράγματα που στο τέλος-τέλος κατά τη διάρκεια της χρονιάς μπορεί και να αλλάξουν. Επιτρέψτε μου να σταθώ λίγο στην τρέχουσα πραγματικότητα. Είναι πράγματι άχαρο να μιλάς για οικονομία, για μεγέθη, για αριθμούς, την ώρα που εκατό συνάνθρωποί μας χάνονται καθημερινά. Πίστευα και πιστεύω, κυρίες και κύριοι συνάδελφοι, ότι ως το τέλος της πανδημίας δεν θα υπάρχουν νικητές. Θα έπρεπε να υπάρξει συνεννόηση των πολιτικών και κοινωνικών δυνάμεων του τόπου για την αντιμετώπισή της. Έχουν φύγει από τη ζωή, περίπου, είκοσι χιλιάδες άνθρωποι. Εκατοντάδες νοσηλεύονται, χιλιάδες κινδυνεύουν και εμείς παίζουμε -αν θέλετε, επιτρέψτε μου να πω- την κολοκυθιά με το πόσες ΜΕΘ θα έχουμε και γιατί τόσες και γιατί όχι άλλες τόσες. Το χειρότερο είναι ότι οι περισσότεροι που μιλούν δημόσια δεν γνωρίζουν την καθημερινότητα των νοσοκομείων. Θεωρητικολογούν, αυτοσχεδιάζουν γύρω απ' ό,τι νομίζουν αρεστό και ξεχνούν ότι η πανδημία μάς αφορά όλους. Ακούγεται επίμονα, για παράδειγμα, ότι πιέζεται το σύστημα υγείας. Προφανώς. Δεν χρειάζονται ιδιαίτερες γνώσεις για να καταλάβουμε, βλέποντας τους αριθμούς όσων νοσηλεύονται. Όμως, όλοι όσοι υπηρετούν το ΕΣΥ υπερβάλλουν τους εαυτούς τους, προκειμένου κανείς να μη στερηθεί κάτι. Περιθάλπουν όλους χωρίς εξαιρέσεις. Όσοι βρέθηκαν με τον άλφα ή βήτα τρόπο το τελευταίο διάστημα στα νοσοκομεία -μήνες, εννοώ- μπορούν να έχουν σαφέστατη εικόνα για το πώς λειτουργούν και πώς αντιμετωπίζονται οι ασθενείς και τότε νομίζω ότι με περισσότερο σεβασμό θα μιλήσουμε γι' αυτούς τους ανθρώπους. Ακούγεται επίσης ότι δίνεται προτεραιότητα στους ασθενείς COVID έναντι των άλλων παθήσεων. Τα στελέχη κάθε νοσοκομείου προφανώς γνωρίζουν και προσπαθούν να αντιμετωπίσουν το σύνολο των περιστατικών. Γι' αυτό, κατά τη γνώμη μου, η μείωση έστω και έως 80% -και όχι 80%, όπως κάποιοι θέλουν να λένε- των εκτός COVID παθήσεων θα μπορούσε να αφεθεί στην απόλυτη ευθύνη του προσωπικού του κάθε νοσοκομείου, δίνοντάς τους επίσης και μια βοήθεια, με τη δυνατότητα να συνεργάζονται με χειρουργεία ιδιωτικών νοσοκομειακών μονάδων, προκειμένου να υπάρχει πιο γρήγορη και πιο άμεση διεκπεραίωση. Κυρίες και κύριοι συνάδελφοι, επειδή τον τελευταίο καιρό όλοι γίναμε ειδικοί και ενώ εύκολα απορρίπτουμε ως ανόητο καθέναν που ισχυρίζεται ότι θα του φυτέψουν τον αντίχριστο και του χαράξουν DNA, εμείς οι σοβαροί, υποτίθεται, καυγαδίζουμε καθημερινά για τις διασωληνώσεις, για τα μονοκλωνικά, για τη θεραπεία και όσα άλλα ακούμε. Ξεχνάμε ότι ο μεγαλύτερος αριθμός ασθενών που χρειάζεται διασωλήνωση είναι ανεμβολίαστοι. Άρα οι ίδιοι αποφάσισαν, με τον δικό τους τρόπο και για τους δικούς τους λόγους, να παίξουν τη ζωή τους κορώνα-γράμματα και δεν μπορεί αυτό, αυτή η επιλογή, σε κάθε περίπτωση να γίνεται αντικείμενο πολιτικής διαμάχης. Γιατί δεν κάνουμε ένα βήμα πίσω, να στείλουμε όλοι μαζί το μήνυμα: «Κανείς στη διασωλήνωση, αλλά όλοι εμβολιασμένοι!»; Και αν κάποιος, αν και εμβολιασμένος, βρεθεί σε αυτή τη δύσκολη κατάσταση, τότε πραγματικά και να του ευχηθούμε και να τον στηρίξουμε και πράγματι να πούμε ότι ήταν μια ατυχία, αλλά μη γίνεται αυτό από επιλογή και πάνω από όλα, μην το κάνουμε στο πλαίσιο της κομματικής διαμάχης! Αυτό που μόλις είπα, λοιπόν, αποκτά μεγάλη σημασία, αν σκεφτούμε ότι θα μπορούσαμε να έχουμε και άλλες ΜΕΘ. Ακούω, λένε να γίνουν ΜΕΘ, ωραία έγιναν, βρέθηκε ένας δωρητής και έδωσε και έγιναν ΜΕΘ και μετά πώς θα στελεχωθούν; Ακόμα και αν είχαμε τα χρήματα να προσλάβουμε γιατρούς, ξέρετε να υπάρχουν γιατροί με τις συγκεκριμένες ειδικότητες στην αγορά εργασίας; Δεν υπάρχουν! Άρα, λοιπόν, αυτό σημαίνει -και αυτό πρέπει να κρατήσουμε- ότι θα πολεμήσουμε την πανδημία με τα όπλα που έχουμε, πρώτα από όλα με το εμβόλιο και αν νοσήσουμε με τα φάρμακα που σήμερα έχουμε -και που μακάρι αύριο να είναι περισσότερα και αποτελεσματικότερα-, με τις δημόσιες υγειονομικές μονάδες που έχουμε και την αξιοποίηση των ιδιωτικών και πάνω από όλα, το ιατρικό, νοσηλευτικό και εν γένει προσωπικό, που επί δύο χρόνια δίνει τον καλύτερο εαυτό του στη μάχη στην πρώτη γραμμή. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Γι' αυτό μίλησα για τακτοποίηση επικουρικού προσωπικού -τελειώνω, κύριε Πρόεδρε- και το επαναλαμβάνω και σήμερα από το Βήμα της Βουλής. Κυρίες και κύριοι συνάδελφοι, αν γυρίσουμε τον χρόνο πίσω, προφανώς θα βρούμε λάθη και παραλείψεις, θα βρούμε λόγια που δεν έπρεπε να έχουν ειπωθεί. Όμως, η πανδημία συνεχίζεται και πρέπει να κοιτάξουμε μπροστά, προστατεύοντας τους εαυτούς μας και όσους αγαπάμε, δηλαδή όλο τον κόσμο. Μακάρι να έρθουν σύντομα στιγμές που θα μας επιτρέπουν την πολυτέλεια της μικροκομματικής διαμάχης. Γι' αυτό και πρέπει να συμφωνήσουμε, κλείνοντας, ότι η μελέτη που είδε το φως της δημοσιότητας πρόσφατα έγινε για να κάνει το ΕΣΥ καλύτερο, εντοπίζοντας αδυναμίες και όχι για να καταλογιστούν ευθύνες, τουλάχιστον αυτή τη στιγμή. Σας ευχαριστώ πολύ.
Ευχαριστούμε τον κ. Βλάχο. Επόμενος ομιλητής είναι ο κ. Βασίλειος - Νικόλαος Υψηλάντης από τη Νέα Δημοκρατία. Ορίστε, έχετε τον λόγο, κύριε Υψηλάντη.
Ευχαριστώ πολύ, κύριε Πρόεδρε. Κυρία Υπουργέ, κύριε Υπουργέ, κυρίες και κύριοι συνάδελφοι, φαίνεται ότι οι συνάδελφοι κυρίως του ΣΥΡΙΖΑ και του ΜέΡΑ25 λησμονούν τον δικό τους βίο και έρχονται εδώ παραδίδοντας μαθήματα, ενώ οι ίδιοι ήταν αποτυχημένοι δάσκαλοι. Και βεβαίως, όλη η Ελλάδα θυμάται τον κ. Τσίπρα και τον κ. Βαρουφάκη το 2015, όταν έφερε τη χώρα πάρα πολύ πίσω και όταν η οικονομία έμπλεξε στο τρίτο μνημόνιο και σε μια υποθήκευση της εθνικής μας περιουσίας για ενενήντα ολόκληρα χρόνια. Και κάτι ακόμα: Ακούγονται και ψεύδη τραγικά εδώ μέσα σε αυτή την Αίθουσα. Η έκθεση Τσιόδρα - Λύτρα εξετάζει γενικά την πίεση του υγειονομικού συστήματος μέσα στις ΜΕΘ και στα νοσοκομεία, όταν υπάρχουν επιδημίες και πανδημίες. Στις κλίνες, λοιπόν, ΜΕΘ αναφέρονται και στην εξ αυτής προκαλούμενη αυξημένη θνητότητα, η οποία επηρεάζεται από πολλαπλούς παράγοντες, κινδύνους και συνεχίζεται και αυξάνεται και αφορά στην πλειονότητα τους ανεμβολίαστους συμπολίτες. Αυτά είναι που αναφέρουν οι επιστήμονες μας και εδώ πέρα έρχονται κατά τρόπο απαράδεκτο να ανατρέπουν και να παρουσιάζουν μία επιστημονική άποψη εντελώς διαφορετικά και πολιτικοποιώντας τη, τη στιγμή που συζητάμε για τον προϋπολογισμό του 2022 και ενώ η χώρα μας έχει καταγράψει μια αξιοθαύμαστη, ταχεία οικονομική ανάκαμψη τους δύσκολους μήνες που προηγήθηκαν. Είναι ένας προϋπολογισμός, ο οποίος φαίνεται στη διάρθρωσή του ότι έχει ως άξονα τη σταδιακή εγκατάλειψη των αναγκών που δημιούργησε η πανδημία τα προηγούμενα χρόνια και των επιδιωχθέντων όλων εκείνων μέτρων κατά τον προηγούμενο χρόνο, τις προβλέψεις προς ανάκαμψη του προηγούμενου χρόνου, με τη μετάβαση σε μια υψηλή και διατηρήσιμη ανάπτυξη του 2022 μέσα από ένα παραγωγικό μοντέλο, που το διακρίνει η εξωστρέφεια, η ανταγωνιστικότητα, η δικαιοσύνη, η καινοτομία, αλλά και η οικολογική ευαισθησία, αυτά που έχουν πραγματικά ανάγκη οι λαοί, τα κράτη και όσοι σκέπτονται προοδευτικά. Έτσι, παρά την αβεβαιότητα που δημιουργεί πράγματι η ποικιλόμορφα και απειλητικά μεταβαλλόμενη πανδημία, καθώς επίσης και παρά την εκρηκτική άνοδο των τιμών λόγω της ενεργειακής κρίσης, η οικονομία μας φέρει χαρακτηριστικά τέτοια, που δείχνουν ότι εισέρχεται σε μια περίοδο δυναμικής ανάπτυξης. Την αισιοδοξία αυτή ενισχύουν και τα στοιχεία της EUROSTAT, βάσει των οποίων, όσον αφορά την επίδοση στην Ευρώπη σε επίπεδο ΑΕΠ τριμήνου, η Ελλάδα έχει ανάπτυξη 13,4% και παρουσιάζει την καλύτερη επίδοση στην Ευρώπη και τη δεύτερη σε επίπεδο εννιαμήνου, με ρυθμό μεγέθυνσης 9,3%, γεγονός για το οποίο και ο νέος Γερμανός Υπουργός Οικονομικών κ. Κρίστιαν Λίντνερ αναφέρθηκε, μιλώντας για την εντυπωσιακή και επιτυχή πολιτική της ελληνικής Κυβέρνησης και λέγοντας ότι το τελευταίο διάστημα έχει επιτευχθεί με πολύ εντυπωσιακά μεταρρυθμιστικά μέτρα να έρθει η ελληνική οικονομία σε μια νέα πορεία επιτυχίας. Είναι, λοιπόν, κυρίες και κύριοι συνάδελφοι, η Κυβέρνηση αυτή του Κυριάκου Μητσοτάκη και της Νέας Δημοκρατίας που στήριξαν τον παραγωγικό ιστό της χώρας με εκτεταμένα μέτρα στήριξης ποσού 43,3 δισεκατομμυρίων ευρώ για την τριετία 2020 - 2022, κάτι που είναι πασίδηλο, πανθομολογούμενο και αναγνωρίζεται από τους επιχειρηματίες και τους εργαζόμενους σε ολόκληρη τη χώρα. Οι υφεσιακές απώλειες του περασμένου χρόνου καλύφθηκαν μέσα στο τρέχον έτος χάριν στις πολύ καλές επιδόσεις στις εξαγωγές υπηρεσιών, στην αύξηση της ιδιωτικής κατανάλωσης, λόγω και της αύξησης της αποταμίευσης και της βελτίωσης της απασχόλησης, και στην αύξηση των επενδύσεων. Το 2022 αναμένεται να είναι έτος επαναφοράς της ελληνικής οικονομίας σε συνθήκες κανονικότητας, σε κανονικές συνθήκες. Ο νέος προϋπολογισμός όχι μόνο δεν περιλαμβάνει νέους φόρους, αλλά προβλέπει και πρόσθετες μειώσεις φόρων και, βεβαίως, προβλέπει ανάπτυξη της τάξεως του 4% 5%, υπερβαίνοντας το ΑΕΠ του 2019 κατά 1,7%. Περιλαμβάνει νέες πρωτοποριακές παρεμβάσεις για την ενίσχυση της απασχόλησης και της νέας γενιάς. Σχηματικά επιδιώκεται η περαιτέρω μείωση των φορολογικών βαρών σε νοικοκυριά και επιχειρήσεις, ενώ παραλλήλως και η τόνωση των επενδύσεων και εξαγωγών, με στόχο τον απαραίτητο μετασχηματισμό του παραγωγικού μοντέλου της χώρας και την επίτευξη υψηλών ρυθμών ανάπτυξης τα επόμενα χρόνια. Η οικονομική μεγέθυνση της χώρας κατά βάση προβλέπεται να στηριχθεί στην επενδυτική δαπάνη. Καθοριστικό ρόλο στην αύξηση των επενδύσεων θα διαδραματίσει η πορεία του αξιόχρεου της οικονομίας μας, η εισροή των πόρων του Ταμείου Ανάκαμψης και Ανθεκτικότητας και η υιοθέτηση διαρθρωτικών μεταρρυθμίσεων, που θα δημιουργήσουν ένα ευνοϊκό περιβάλλον στην επιχειρηματικότητα και στην προσέλκυση κεφαλαίων από το εξωτερικό. Επιταχυντή της ανάπτυξης έναντι αυτής του 2021 με σταδιακή επιστροφή σε συνθήκες κανονικότητας και προοπτική την ολοσχερή ομαλοποίηση της αγοράς θα αποτελέσει ασφαλώς η πρόοδος των εμβολιασμών. Στη βάση αυτή προβλέπεται περαιτέρω ανάκαμψη του τουριστικού κλάδου, με τις εισπράξεις από το εξωτερικό να αυξάνονται έναντι του 2021 κατά 60%, υποστηρίζοντας παράλληλα την εξομάλυνση των δημοσιονομικών μεγεθών. Και εδώ στηρίζομαι και λέω ότι ο τουρισμός αποτελεί βασική πηγή -και πρωτοποριακά, αν θέλετε, στέκεται η Δωδεκάνησος-, απαιτεί, όμως, ταυτόχρονα ενίσχυση της ανταγωνιστικότητάς του, συνέχιση δημιουργίας υποδομών, ενίσχυση των επενδύσεων και, βεβαίως, τη μείωση της έμμεσης φορολογίας του ΦΠΑ στα νησιά, που κέρδισε, διεκδίκησε και σε ευρωπαϊκό επίπεδο αυτή η Κυβέρνηση. Κυρίες και κύριοι Βουλευτές, σήμερα δημιουργούνται οι προϋποθέσεις για να επιστρέψουν στη χώρα μας οι συμπατριώτες μας που έφυγαν, ειδικά τα χρόνια της κρίσης. Υπάρχουν ευκαιρίες για επαγγελματική αποκατάσταση. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Δώστε μου ένα λεπτό ακόμα, κύριε Πρόεδρε. Ξένες εταιρείες επενδύουν στην Ελλάδα και αναζητούν στελέχη με τα χαρακτηριστικά που έχουν συμπατριώτες μας οι οποίοι έφυγαν από τη χώρα και απαρτίζουν αυτό το οποίο αποκαλούμε «νέα διασπορά», το «brain drain». Επιστρέφουν στη χώρα, όχι μόνο γιατί προκύπτουν νέες επαγγελματικές ευκαιρίες εδώ, αλλά γιατί δείχνουν εμπιστοσύνη στις μακροπρόθεσμες δυνατότητες της χώρας για πρόοδο και ευημερία. Στα ζητήματα που αφορούν τις διεθνείς μας σχέσεις και τις Ένοπλες Δυνάμεις μας, η χώρα προωθεί ένα πλέγμα συμμαχιών το οποίο αξιοποιεί τη θέση της στην Ευρωπαϊκή Ένωση και στο ΝΑΤΟ, ενισχύοντας την αποτρεπτική της δυνατότητα, με προμήθειες αναγκαίες -μετά από μια δεκαετία υποεπενδύσεων- στις Ένοπλες Δυνάμεις. Με τον υπό ψήφιση προϋπολογισμό, η χώρα εισέρχεται σε μια στέρεη αναπτυξιακή τροχιά, ανακτά γρήγορα τις οικονομικές απώλειες και αντιμετωπίζει οριστικά τις χρόνιες διαρθρωτικές παθογένειές της. Ευχαριστώ πολύ.
Ευχαριστούμε πολύ. Τον λόγο έχει ο κ. Νικόλαος Συρμαλένιος από τον ΣΥΡΙΖΑ.
Ευχαριστώ, κύριε Πρόεδρε. Η συζήτηση για τον προϋπολογισμό είναι πάντα μια κορυφαία συζήτηση που συμβαίνει στη Βουλή και, βεβαίως, μέσα από αυτή την κορυφαία συζήτηση διαφαίνεται και αποτυπώνεται και η κορυφαία πολιτική και στρατηγική που έχει η εκάστοτε κυβέρνηση. Έτσι, λοιπόν, θα πω ότι και με τον παρόντα προϋπολογισμό αποτυπώνεται ξεκάθαρα η φιλοσοφία, η πολιτική και η λογική της Νέας Δημοκρατίας, που είναι μια καθαρά νεοφιλελεύθερη, δεξιά πολιτική, που διευρύνει τις ανισότητες, συρρικνώνει το κοινωνικό κράτος και καθηλώνει τον κόσμο της εργασίας. Ταυτόχρονα, αυτός ο προϋπολογισμός στηρίζεται σε αυτό που είπε και το Γραφείο Προϋπολογισμού της Βουλής, σε δύο μεγάλες αβεβαιότητες. Τον κάνουν υπεραισιόδοξο. Η πρώτη αβεβαιότητα είναι ότι νομίζει -μέσα από τις διατυπώσεις του- ότι η πανδημία τελειώνει στις 31-12-2021, ενώ βρισκόμαστε στην κορυφή του τέταρτου κύματος της πανδημίας και ενώ τα νούμερα δυστυχώς -και δεν είναι λαϊκισμός αυτός, είναι μια πραγματικότητα- των θανάτων και των κρουσμάτων και των διασωληνωμένων και όλη η περιρρέουσα ατμόσφαιρα γύρω από τις μεταλλάξεις κ.λπ. δείχνουν ότι η πανδημία δυστυχώς για όλο τον πλανήτη και για τη χώρα είναι μπροστά μας. Και μέσα σε αυτό το πλαίσιο, έρχεται και η αποκαλυπτική μελέτη των κυρίων Τσιόδρα και Λύτρα, η οποία βγάζει ψεύτη τον Πρωθυπουργό. Την 1η Δεκεμβρίου ο Πρωθυπουργός μάς έλεγε: «Να πείτε εσείς ξεκάθαρα, από αυτό εδώ το Βήμα, αν έχετε σημάδια ότι πέθαναν άνθρωποι διασωληνωμένοι εκτός ΜΕΘ και ποια είναι η επικινδυνότητα ή όχι.». Και όχι μόνο αυτό. Διαχειρίζεστε την πανδημία με μειωμένες δαπάνες για την υγεία: 800 εκατομμύρια κρατική ενίσχυση και άλλα 280 εκατομμύρια για τα νοσοκομεία και για την πρωτοβάθμια φροντίδα υγείας μείον, όσους αστερίσκους και αν βάζετε στα 600 εκατομμύρια που υποτίθεται ότι θα διατεθούν, εάν τα πράγματα δεν πάνε καλά. Και ένα δεύτερο στοιχείο για την υπεραισιοδοξία σας είναι ο πληθωρισμός και η ακρίβεια. Η ακρίβεια καλπάζει και η ενεργειακή κρίση -όπως λένε και στον εγχώριο και στον διεθνή Τύπο, διαβάστε οικονομικές εφημερίδες- δεν ήρθε για να φύγει γρήγορα, δυστυχώς. Τα στοιχεία και από τη Γαλλία και από τη Γερμανία μάς δείχνουν ότι η ενεργειακή κρίση και η αύξηση των τιμών της ηλεκτρικής ενέργειας θα συνεχίζεται. Στη βάση αυτή, λοιπόν, εσείς δεν έχετε πάρει κανένα μέτρο μέσα στον προϋπολογισμό του 2022. Παρ' όλα αυτά, ο Υπουργός κ. Σταϊκούρας μάς είπε στις επιτροπές ότι τελικά δεν μας λέτε τα δικά σας μέτρα πώς αποτυπώνονται και τι κονδύλι προβλέπουν. Και σας το επαναλαμβάνουμε σήμερα ότι οι προτάσεις οι δικές μας είναι πολύ συγκεκριμένες, πολύ κοστολογημένες και φθάνουν σε ένα ύψος 4,8 δισεκατομμύρια. Οι προτάσεις μας είναι πολύ συγκεκριμένες. Θα τις πω επιγραμματικά, γιατί ο χρόνος είναι αμείλικτος: Αύξηση του κατώτατου μισθού στα 800 ευρώ. Όλες οι χώρες της Ευρωζώνης προχώρησαν μέσα στην πανδημία σε αυξήσεις του κατώτατου μισθού. Θα σας κάνω μια μικρή σύγκριση. Η Κυβέρνησή σας 2%, 13 ευρώ τον μήνα, στην Ισπανία από τα 660 πάμε στα 705 ευρώ, με μια άλλη κυβέρνηση, βεβαίως. Μείωση του ειδικού φόρου στα καύσιμα στα κατώτατα επίπεδα της Ευρωπαϊκής Ένωσης. Δεύτερη πρόταση, έλεγχος του καρτέλ στην ενέργεια που διαμορφώνει τη χονδρεμπορική τιμή. Τρίτη πρόταση, διαγραφή του πανδημικού χρέους. Τέταρτη πρόταση, κατάργηση εισφοράς αλληλεγγύης έως 40.000 ευρώ. Πέμπτη πρόταση, κατάργηση του τέλους επιτηδεύματος. Έκτη πρόταση, μιλάτε για ΑΕΠ που αυξάνεται στο 6,9% το 2021 και στο 4,5% στο 2022. Πρόκειται φυσικά για ανάκαμψη και αν συμπεριλάβουμε και το 2022 για «αναιμική ανάπτυξη», για να χρησιμοποιήσω έναν δικό σας όρο, όταν ήσασταν αντιπολίτευση και μιλούσατε για τους δικούς μας ρυθμούς ανάπτυξης. Εγώ λέω «καλοδεχούμενη ανάπτυξη». Όμως, το πρόβλημα και το κρίσιμο ερώτημα είναι: Σε ποιο αναπτυξιακό μοντέλο, σε πιο παραγωγικό μοντέλο εντάσσεται αυτή η ανάπτυξη; Η μέχρι τώρα πολιτική σας σε όλα τα νομοθετήματα -είτε αφορούν στρατηγικές μελέτες είτε αφορούν χωροταξικό σχεδιασμό είτε αφορούν εργασιακές σχέσεις είτε αφορούν αναπτυξιακό νόμο- είναι μια πολιτική που στηρίζει εγχώρια και ξένα ισχυρά οικονομικά συμφέροντα και πολυεθνικούς ομίλους και εκεί βασίζετε την όλη ανάπτυξη, σε βάρος των πολλών και υπέρ των λίγων. Λέω -και καταλήγω- λοιπόν ότι απέναντι σε αυτό το μοντέλο που καθορίζουν οι ισχυροί επιχειρηματικοί όμιλοι, εγχώριοι και ξένοι, εμείς αντιπαρατάσσουμε το μοντέλο της κοινωνικά δίκαιης και βιώσιμης ανάπτυξης, με έμφαση στον πρωτογενή τομέα και στον βιώσιμο τουρισμό, με έμφαση σε συγκεκριμένους κλάδους της βιομηχανίας, στις νεοφυείς επιχειρήσεις, με σχέδιο ισόρροπης περιφερειακής ανάπτυξης και αποκέντρωσης. Επίσης, ένα στοιχείο υπεραισιοδοξίας το οποίο έχετε καταγράψει στον προϋπολογισμό είναι το εξής: Λέτε ότι θα έχουμε αυξημένα έσοδα από φόρους 3,5 δισεκατομμύρια και λέτε ότι αυτά θα προκύψουν από την ανάπτυξη. Βεβαίως, ένα μέρος θα προκύψει από τον ρυθμό ανάπτυξης, αλλά ξεχνάτε ότι τώρα πρέπει να πληρωθεί ο λογαριασμός δύο χρόνων, που αναβάλλονταν οι υποχρεώσεις των μικρών επιχειρήσεων, των μισθωτών και όλων των άλλων στρωμάτων. Θα έχουν τη δυνατότητα αυτά τα στρώματα να πληρώσουν; Θα εισπραχθούν αυτά τα χρήματα, όταν βλέπουμε ότι μεγαλώνει το ιδιωτικό χρέος; Μόνο το τελευταίο εννιάμηνο μεγάλωσε κατά 4,5 δισεκατομμύρια. Επειδή ο χρόνος τελειώνει, δεν θέλω να μιλήσω για το Ταμείο Ανάκαμψης, το οποίο θα μοιραστεί με τα κριτήρια που είπα, υπέρ των ισχυρών επιχειρηματικών ομίλων, ούτε για το σύμφωνο σταθερότητας, του οποίου δεν ξέρουμε ποια είναι η πολιτική σας. Αυτή τη στιγμή στην Ευρώπη γίνεται μια πολύ μεγάλη και κρίσιμη συζήτηση. Τι θέσεις έχετε εσείς απέναντι σε αυτά τα ζητήματα; Έχετε θέσεις υπέρ ενός συμφώνου ανάπτυξης και κοινωνικής συνοχής ή έχετε θέση υπέρ ενός συμφώνου που κατοχυρώνει τη λιτότητα προς όλους τους λαούς, με καίρια θύματα τις χώρες του Νότου; Κλείνοντας, ο προϋπολογισμός του 2022 εντείνει τις κοινωνικές ανισότητες, αναπαράγει ένα παραγωγικό μοντέλο, το οποίο μάς οδήγησε το 2010 στη χρεοκοπία, διαμορφώνει μια ανάπτυξη κομμένη και ραμμένη στα μέτρα των ισχυρών επιχειρηματικών ομίλων, αναβιώνει το πελατειακό κράτος της αδιαφάνειας και καταρρακώνει το κοινωνικό κράτος. Γι' αυτό είναι επιτακτική ανάγκη να υπάρξει μια πολιτική αλλαγή, μια νέα προοδευτική, δημοκρατική κυβέρνηση, η οποία θα αναλάβει να ανατάξει τη χώρα προς όφελος της μεγάλης πλειοψηφίας της ελληνικής κοινωνίας. Σας ευχαριστώ.
Επόμενη ομιλήτρια είναι η κ. Ιατρίδη Τσαμπίκα από τη Νέα Δημοκρατία. Ορίστε, κυρία συνάδελφε, έχετε τον λόγο.
Κυρίες και κύριοι συνάδελφοι, η Κυβέρνηση με συνέπεια, προσήλωση, σχέδιο και όραμα είναι σταθερά δίπλα στην ελληνική κοινωνία, δίπλα στους Έλληνες, δίπλα στις Ελληνίδες. Μεθοδικά, βήμα προς βήμα προχωρά σε μόνιμες ελαφρύνσεις φόρων, σε στήριξη των εισοδημάτων, σε ενίσχυση της επιχειρηματικότητας, σε προστασία της νησιωτικότητας. Κι όλα αυτά έχοντας να αντιμετωπίσει τις σημαντικές οικονομικές και κοινωνικές επιπτώσεις της πανδημίας. Κι όμως, η Κυβέρνηση του Κυριάκου Μητσοτάκη κράτησε όρθια την ελληνική κοινωνία και οικονομία, την ίδια στιγμή που έχει να αντιμετωπίσει και ένα κύμα ακρίβειας στην ενέργεια, έναν ακόμα εξωγενή παράγοντα, ο οποίος βάζει για μία ακόμη μία φορά δύσκολα σ' αυτή την Κυβέρνηση, την Κυβέρνησή μας. Όμως, έχουμε αποδείξει ότι η Κυβέρνηση και η Κοινοβουλευτική Ομάδα της Νέας Δημοκρατίας είμαστε εδώ για τα δύσκολα, για να δώσουμε λύσεις, για να προχωρήσουμε μπροστά. Κυρίες και κύριοι συνάδελφοι, δυστυχώς τα κόμματα της Αντιπολίτευσης συμπεριφέρονται και επιχειρηματολογούν λες και δεν υπάρχει πανδημία. Συμπεριφέρονται λες και οι οικονομίες όλων των χωρών δεν αντιμετωπίζουν σημαντικά ζητήματα και προκλήσεις. Θυμίζω εδώ ότι η κυβέρνηση ΣΥΡΙΖΑ λειτούργησε σε ένα διεθνές περιβάλλον σαφώς πιο ευνοϊκό και χωρίς ιδιαίτερες διακυμάνσεις, αλλά τελικά θυμήθηκε να τιμήσει τις υποσχέσεις της προς το τέλος της θητείας της, σε μία απέλπιδα προσπάθεια να υφαρπάξει για ακόμα μία φορά την ψήφο του ελληνικού λαού. Όμως, το 2015 δεν είναι το 2019 και τώρα το 2019 δεν είναι το 2022. Κυρίες και κύριοι συνάδελφοι, οι πολίτες αναγνωρίζουν τις προσπάθειες που έχουν γίνει και κυρίως αντιλαμβάνονται τις ιδιαίτερες συνθήκες που όλοι μαζί αντιμετωπίζουμε. Οι μόνοι που δεν το αντιλαμβάνονται είναι οι συνάδελφοι της Αξιωματικής Αντιπολίτευσης. Θα αναφερθώ και εγώ συνοπτικά σε ορισμένες κρίσιμες παρεμβάσεις, που δείχνουν τη συνέπεια και τη συνέχεια της πολιτικής μας. Αυτές είναι η επέκταση ως το τέλος του 2022 της απαλλαγής από την ειδική εισφορά αλληλεγγύης, η μείωση κατά τρεις μονάδες των ασφαλιστικών εισφορών στον ιδιωτικό τομέα, η μείωση του ποσού επιστροφής όλων των επιστρεπτέων προκαταβολών, η επέκταση των μειωμένων συντελεστών ΦΠΑ στις μεταφορές, τον καφέ και τα αλκοολούχα ποτά, στους κινηματογράφους, στις θεατρικές παραστάσεις, στις συναυλίες και στο τουριστικό πακέτο έως τον Ιούνιο του 2022, η μείωση του συντελεστή ΦΠΑ στα γυμναστήρια και στις σχολές χορού από 24% σε 13%, η επέκταση του προγράμματος «ΓΕΦΥΡΑ» για την επιδότηση δόσεων δανείων νοικοκυριών, η επέκταση του προγράμματος «ΣΥΝ-ΕΡΓΑΣΙΑ», η ενίσχυση του αρχικού προγράμματος για εκατό χιλιάδες θέσεις εργασίας με επιπλέον πενήντα χιλιάδες νέες θέσεις. Κι όλα αυτά, χωρίς για ακόμα μία φορά τα τελευταία χρόνια να επιβληθούν νέοι φόροι, χωρίς να υπάρχουν μέτρα λιτότητας. Περαιτέρω, η Κυβέρνηση της Νέας Δημοκρατίας αυξάνει τις δαπάνες σε κρίσιμους τομείς. Για την υγεία οι δαπάνες αυξάνονται σταθερά από το 2019, ώστε από τα 4 δισεκατομμύρια ευρώ, να πάμε στα 5,3 δισεκατομμύρια ευρώ για το 2022. Μαζί με τις δαπάνες και των άλλων Υπουργείων για την υγεία, οι δαπάνες για το 2022 θα ανέλθουν στα 11,7 δισεκατομμύρια ευρώ. Όμως και για την υγεία ο ΣΥΡΙΖΑ λαϊκίζει. Κάνει το ίδιο ακριβώς που έκανε για την οικονομία και τα μνημόνια το 2015, πριν γίνει κυβέρνηση. Πιάστηκε από μία μελέτη, διαστρεβλώνοντας τόσο την ίδια τη μελέτη όσο και τα λόγια του Πρωθυπουργού. Ωστόσο, πήρατε σήμερα την απάντηση από την Αναπληρώτρια Υπουργό Υγείας, την κ. Γκάγκα, η οποία, εκτός από άξια επιστήμονας, είναι και γιατρός στην πρώτη γραμμή. Σας είπε ξεκάθαρα τι συμβαίνει στις ΜΕΘ και στις διασωληνώσεις εκτός ΜΕΘ με συγκεκριμένα παραδείγματα όχι μόνο από την Ελλάδα, αλλά και από την Ευρώπη. Σας είπε ξεκάθαρα πώς ήταν η κατάσταση με τις ΜΕΘ επί ΣΥΡΙΖΑ και πώς είναι τώρα, επί δικής μας θητείας. Εμείς διπλασιάσαμε τις ΜΕΘ και τις ενισχύσαμε με το απαραίτητο προσωπικό. Για το ίδιο ζήτημα σας απάντησε και προ ολίγου με δήλωσή του και ο καθηγητής κ. Τσιόδρας. Γι' αυτό, σταματήστε, λοιπόν, να αποκρύπτετε όσα στοιχεία δεν σας βολεύουν και αλλάξτε επιτέλους το αφήγημά σας. Μην εκμεταλλεύεστε την πανδημία για μικροκομματικά οφέλη. Κυρίες και κύριοι συνάδελφοι, θα ήθελα να ολοκληρώσω την ομιλία μου με δύο επισημάνσεις. Η μία αφορά την έξαρση της έμφυλης βίας. Η Κυβέρνηση άμεσα δείχνει την ετοιμότητά της, με συνολική αύξηση του προϋπολογισμού για τον τομέα της ισότητας των φύλων με ποσό 14 εκατομμυρίων περίπου, για τη στήριξη των εργαζόμενων μητέρων, την πρόληψη και την αντιμετώπιση της βίας κατά των γυναικών και την ενσωμάτωση της διάστασης του φύλου σε όλες τις τομεακές πολιτικές. Ολοκληρώνω την παρέμβασή μου με μία αναφορά στα νησιά μας ως Δωδεκανήσια Βουλευτής. Θέλω ολόψυχα να χαιρετίσω την επιτυχία του Υπουργείου Οικονομικών, το οποίο με σοβαρότητα και αξιόπιστη επιχειρηματολογία πέτυχε στην Ευρωπαϊκή Ένωση να κατοχυρώσει σε μόνιμη βάση το δικαίωμα της χώρας μας να έχει μειωμένους συντελεστές ΦΠΑ στα νησιά μας. Είναι μία απόδειξη ότι η Κυβέρνηση έχει θέσει σε προτεραιότητα τα νησιά μας και τη νησιωτικότητα, γεγονός που αποδεικνύεται και από την ενίσχυση των ακτοπλοϊκών γραμμών και τις άγονες γραμμές με πολυετείς συμβάσεις και με ποσό που ξεπερνά τα 300 εκατομμύρια ευρώ, την κατασκευή και επισκευή των λιμενικών υποδομών των νησιών, τις επενδύσεις της πράσινης μετάβασης στην Αστυπάλαια και τη Χάλκη, τη χρηματοδότηση σημαντικών υποδομών, όπως έγινε πρόσφατα για τη Ρόδο, τους Λειψούς, την Τήλο, τη Σύμη, τη Νίσυρο, την Πάτμο και το Καστελλόριζο. Βέβαια, ακολουθούν και άλλες υποδομές και στα υπόλοιπα νησιά των Δωδεκανήσων. Με τον προϋπολογισμό του 2022 η Ελλάδα κοιτάει μπροστά, τα νησιά μας κοιτάνε μπροστά. Κυρίες και κύριοι συνάδελφοι, μέσα σε ένα δύσκολο κλίμα, εν μέσω πανδημίας και κρίσης στην ενέργεια, η Κυβέρνηση με τις πολιτικές της έχει καταφέρει να στηρίξει την κοινωνία και την οικονομία συνολικότερα και αποτελεσματικά. Έτσι έχουμε αποκτήσει πίστη στον εαυτό μας, για να βαδίσουμε σε έναν δρόμο με ανάπτυξη και καλύτερη ζωή για όλες και όλους. Γι' αυτούς τους λόγους στηρίζω ανεπιφύλακτα τον προϋπολογισμό του 2022. Σας ευχαριστώ πολύ.
Ευχαριστούμε την κ. Ιατρίδη. Ακολουθεί η κ. Κεφαλίδου Χαρούλα από το Κίνημα Αλλαγής. Μετά την κ. Κεφαλίδου θα είναι ο κ. Στολτίδης, ο κ. Δημοσχάκης και μετά ο κ. Πέτσας, Αναπληρωτής Υπουργός Εσωτερικών. Ορίστε, κυρία Κεφαλίδου, έχετε τον λόγο.
Ευχαριστώ, κύριε Πρόεδρε. Κυρίες και κύριοι Υπουργοί, κυρίες και κύριοι συνάδελφοι, ο προϋπολογισμός του 2022, μιας Κυβέρνησης που της αναγνωρίζεται ο σαφής προσανατολισμός της στη δημιουργία ενός εθνικού περιβάλλοντος σταθερότητας, δημοσιονομικής τάξης και εκσυγχρονισμού του κράτους και των υπηρεσιών του, προτάσσει τη σύγκλιση των δημοσιονομικών μεγεθών στους στόχους πλεονασμάτων που θα απαιτηθούν από το 2023 και μετά, όπου η χώρα επανέρχεται στους περιορισμούς του Συμφώνου Σταθερότητας. Για να γίνει αυτό, όμως, προχωράτε σε ένα μεγάλο άλμα λογικής, αφήνοντας και το αντίστοιχο κενό. Παρουσιάζετε το 2022 ως έτος επιστροφής στην κανονικότητα. Και αυτό το κάνετε με έναν μεγάλο βαθμό αυθαιρεσίας, χωρίς να υποστηρίζεται από την πραγματικότητα. Η θετική προοπτική που δίνει η Κυβέρνηση για την επόμενη χρονιά είναι απολύτως υποθετική. Δύο μεγάλες απειλές στην οικονομία, η ενεργειακή και η υγειονομική κρίση, που φέρουν πληθωριστικές πιέσεις που γίνονται όλο και πιο ασφυκτικές και δημοσιονομικά περιθώρια που συνεχώς στενεύουν, ρίχνουν βαριά τη σκιά τους. Παρά το γεγονός ότι προς το παρόν το χρονοδιάγραμμα φοροελαφρύνσεων και παροχών της Κυβέρνησης πραγματοποιείται κανονικά, αυτά τα απειλητικά μέτωπα της οικονομίας δεν αφήνουν κανέναν ατάραχο. Φαντάζομαι ούτε και την ίδια την Κυβέρνηση. Άλλωστε, η εμπειρία διακυβέρνησης του ΣΥΡΙΖΑ δεν αφήνει σε κανέναν το δικαίωμα να πιστεύει σε αυταπάτες. Κατά συνέπεια τα έκτακτα μέτρα στήριξης των ευάλωτων νοικοκυριών και επιχειρήσεων, ακόμη και αυτά που χθες προαναγγείλατε για αύξηση του κατώτατου μισθού μέσα στο 2022, έρχονται με καθυστέρηση και ναι μεν λειτουργούν πρόσκαιρα κατευναστικά, όμως ούτε δεδομένα θεωρούνται ούτε δημιουργούν εφησυχασμό. Ο προϋπολογισμός του 2022, αν και σε πρώτη ανάγνωση θετικός, βρίθει ασαφειών και ερωτημάτων που δεν απαντώνται, γιατί οι κίνδυνοι είναι παρόντες, παρ' όλο που η Κυβέρνηση κάνει πως δεν τους βλέπει. Και σας ερωτώ: Πόση δυνατότητα ανταπόκρισης της πολιτείας αποπνέει ο προϋπολογισμός στην αντιμετώπιση των νέων δεδομένων που θέτει η πανδημία; Ξέρετε πολύ καλά ότι οι αριθμοί των απωλειών σε ανθρώπινες ζωές έπαψαν πια να τρομάζουν και την Κυβέρνηση -φοβάμαι και την πολιτεία- γιατί πάμε καλά! Έχουμε εκατόν τριάντα νεκρούς κάθε μέρα. Μήπως συνηθίσαμε σ' αυτά τα τριψηφία καθημερινά νούμερα; Τα χαμόγελα ικανοποίησης για τις επιδόσεις της Κυβέρνησης, αλλά και τα τηλεοπτικά μηνύματα αισιοδοξίας με ένα ΕΣΥ που παλεύει να κρατηθεί όρθιο, με διασωληνωμένους εκτός ΜΕΘ νέους ανθρώπους, που χάνουν τη ζωή τους από την αδυναμία έγκαιρης αντιμετώπισης από τα νοσοκομεία της περιφέρειας, τελικά δεν είναι τίποτα άλλο παρά κυβερνητικός μιθριδατισμός. Είναι δυνατόν να υπάρχει στη διάθεση της Κυβέρνησης από τον Μάιο η μελέτη Τσιόδρα - Λύτρα, με την πιο κρίσιμη επισήμανση ότι το 87% των διασωληνωμένων εκτός ΜΕΘ είναι καταδικασμένο και αυτό να επιτείνεται στα νοσοκομεία της περιφέρειας και να μην έχουν παρθεί πρωτοβουλίες, έκτακτα μέτρα, να υπάρχει αυτό το κλίμα εφησυχασμού και επιστροφής στην κανονικότητα; Καταλαβαίνετε ότι δεν διαβάζετε σωστά τα σημεία των καιρών; Να σας θυμίσω τι κάνατε στα σχολεία, πρωτοβάθμια, δευτεροβάθμια, και στα ΑΕΙ; Είναι δεδομένο ότι κανείς και πολύ περισσότερο και εμείς δεν θέλουμε να δούμε σχολεία κλειστά. Ήδη ξέρετε ότι το προτείνουν πάρα πολλοί ειδικοί, κυρίως στην Αμερική μετά τα δραματικά γεγονότα που έχουμε με τη μετάλλαξη «Δέλτα» σε συνδυασμό με την «Όμικρον». Από πότε, θυμηθείτε λίγο, ζητούμε μείωση του αριθμού των μαθητών στις σχολικές τάξεις; Και υπάρχει ένα μονότονο επιχείρημα από τη μεριά του Υπουργείου Παιδείας που λέει ότι αυτό δεν μπορεί να γίνει, δεν υπάρχει επάρκεια αιθουσών. Επιτρέψτε μου να σας πω ότι δυο χρόνια τώρα θα έπρεπε να έχετε σκεφτεί κάποια εναλλακτική και ούτε προς το παρόν υπάρχουν κονδύλια για περισσότερες προσλήψεις. Εμείς τι σας προτείναμε μονότονα; Αξιοποιήστε την τηλεκπαίδευση. Αξιοποιήστε τη σε σχέση και σε συνδυασμό με τη διά ζώσης διδασκαλία. Εμάς εντάξει δεν μας ακούτε, μα ούτε και τους ειδικούς; Βγαίνει χθες ο κ. Σαρηγιάννης και τι σας λέει; Επειγόντως υβριδική λειτουργία, τηλεργασία και τηλεκπαίδευση. Αυτό θα είναι αναγκαίο κακό μέσα στον Γενάρη. Γιατί; Γιατί αν επικρατήσει η «Όμικρον» πρέπει να γυρίσουμε αυτομάτως μέσα σε μία μέρα σε ένα υβριδικό μοντέλο, πρέπει να πάμε σε τηλεκπαίδευση, γιατί η έξαρση των κρουσμάτων της «Όμικρον» -κυρίως σε ό,τι αφορά τα παιδιά- θα είναι πάρα πολύ δύσκολο να συγκρατήσει τα σχολεία μας ανοιχτά, διότι υπάρχει υπερμετάδοση, τα παιδιά λειτουργούν ως δούρειοι ίπποι. Άρα ποιο θα είναι το μοναδικό αμυντικό όπλο σ' αυτή τη νέα παραλλαγή; Να μπορέσουμε να κρατήσουμε τα σχολεία μας ανοιχτά, αλλά με τους περιορισμούς που λέμε, δηλαδή με τηλεργασία, με τηλεκπαίδευση και αν μπορούμε με διά ζώσης. Στην «Όμικρον», λοιπόν, λένε δεν τίθεται θέμα περισσότερων ΜΕΘ. Πρέπει να εφαρμόσουμε τρόπους μείωσης της υπερμετάδοσης. Η Ελλάδα έχει έναν γερασμένο πληθυσμό. Δεν πρέπει αυτό να το ξεχνάμε. Και ό,τι λέμε για την πρωτοβάθμια και τη δευτεροβάθμια ισχύει και για τα ΑΕΙ. Και ακούστε τι είπε το Υπουργείο πριν από λίγες μέρες. Έβγαλε μια υπουργική διαταγή που λέει: «Αποκλειστικά διά ζώσης τα μαθήματα στα ΑΕΙ.». Τώρα εδώ να μη σας μιλήσω για αυτοδιοίκητο και για όλες αυτές τις λεπτομέρειες, που πάνε περίπατο μπροστά σε μία γενικότερη κατακραυγή σε ό,τι αφορά τον τρόπο με τον οποίο λειτουργούμε. Θα σας πω και δυο λόγια για τον προϋπολογισμό. Αποτυπώνεται για άλλη μια φορά πόσο ριγμένη είναι η επαγγελματική εκπαίδευση. Παίρνει μόνο 100 εκατομμύρια, την ίδια στιγμή που η πρωτοβάθμια και η δευτεροβάθμια είναι γύρω στα 4 δισεκατομμύρια και τα ΑΕΙ στο 1 δισεκατομμύριο. Αυτό το χάος, λοιπόν, είναι ενδεικτικό της σημασίας που δίνει το Υπουργείο Παιδείας και η Κυβέρνηση στην επαγγελματική εκπαίδευση, που έγινε η μεταρρυθμιστική σημαία της και η εναλλακτική προοπτική που δίνει στους νέους ως αντιστάθμισμα στην οριζόντια μείωση των εισακτέων. Ακούστε. Εμείς δεν αμφισβητούμε τις προσπάθειες της Κυβέρνησης για να κάνει αυτό που μπορεί. Αμφισβητούμε, όμως, ότι υπάρχουν πράγματα που μπορεί να κάνει και δεν τα κάνει. Και αυτό είναι ένα πολύ μεγάλο θέμα. Προτείνουμε έγκαιρη επέκταση υποχρεωτικότητας των εμβολιασμών, κινητοποίηση και συμπερίληψη των φορέων της κοινωνίας στην εμβολιαστική καμπάνια, μέτρα αποσυμφόρησης στα μέσα μαζικής μεταφοράς, χρήση και επέκταση της τηλεργασίας, κινητοποίηση της εκκλησίας, μείωση του αριθμού των μαθητών στις τάξεις αξιοποιώντας την τηλεκπαίδευση, πρόσβαση των μικρομεσαίων επιχειρήσεων στον τραπεζικό δανεισμό, εγρήγορση της Ρυθμιστικής Αρχής Ενέργειας στον σχεδιασμό μέτρων. Και φυσικά θέλω να σας πω ότι κανένας πια δεν είναι ανυποψίαστος από τους πολίτες. Όλοι κρίνουν και ξέρουν. Και για να πω μια τελευταία κουβέντα, ο προϋπολογισμός του 2022 μοιάζει σαν μια βιαστική νοικοκυρά που περιμένει επισκέψεις. Κρύβει στα ντουλάπια πρόχειρα ό,τι περισσεύει, σπρώχνει κάτω από το χαλί και τους καναπέδες την ακαταστασία και όταν χτυπάει το κουδούνι φορά το πλατύ της χαμόγελο -της επιτυχίας πάντα- και, τρέμοντας το φυλλοκάρδι της μη τυχόν ανοίξει καμμιά παραγεμισμένη ντουλάπα και ξεχυθούν τα άπλυτα και τα ασιδέρωτα και οι σκούπες και τα φαράσια, είναι έτοιμη να αντιμετωπίσει κάθε κακό, μην τυχόν και ντροπιαστεί. Αυτό όμως, κυρίες και κύριοι της Συμπολίτευσης, είναι κάτι το οποίο έχει γίνει πια αντιληπτό στον ελληνικό λαό. Κι όσο κι αν ξέρουμε ότι η Αντιπολίτευση στο σύνολό της παραδοσιακά καταψηφίζει τον ετήσιο προϋπολογισμό, θέλω να σας πω ότι δεν είμαστε όλοι ίδιοι. Οι αφορισμοί και ο ακραίος λαϊκισμός έχουν εκπροσώπους στο Κοινοβούλιο, δεν χρειάζονται άλλους. Φτάνει το κόμμα του κ. Πολάκη που ονειρεύεται την κατάργηση των ανεξάρτητων αρχών και τον πολιτικό τους έλεγχο. Εμείς ως ΠΑΣΟΚ επιδιώκουμε να προσφέρουμε στον δημόσιο λόγο μας προτάσεις που θα καλυτερεύουν τη ζωή των πολιτών, θα πάνε τον τόπο μπροστά. Όμως, ο προϋπολογισμός αυτός έχει σαθρές βάσεις και έχει μία άκαιρη και αναιτιολόγητη αισιοδοξία, που αφορά ορισμένους, αφορά λίγους. Την αισιοδοξία τη χρειαζόμαστε. Το ίδιο και την επίγνωση ότι μπορεί να μην πάνε τα πράγματα όπως θα θέλαμε. Εκεί, λοιπόν, η πολιτεία πρέπει να κάνει σωστά τη δουλειά της και να προβλέψει ασφαλιστικές δικλίδες που θα προστατέψουν την κοινωνία και κυρίως τους ευάλωτους. Αυτό, λοιπόν, ο δικός σας προϋπολογισμός δεν το κάνει και μπορεί να αποδειχθεί καταστροφικός, ακυρώνοντας μια υπερδεκαετή εθνική προσπάθεια να σταθεί η χώρα στα πόδια της, αφήνοντας θύματα και συνεπώς θύτες. Αυτός είναι και ο βασικός λόγος για τον οποίο δεν μπορούμε εμείς να ψηφίσουμε αυτόν τον προϋπολογισμό. Δεν μπορούμε να παραβλέψουμε τις αδυναμίες του και γι' αυτό τον καταψηφίζουμε. Σας ευχαριστώ.
Τον λόγο έχει τώρα ο κ. Λεωνίδας Στολτίδης από το Κομμουνιστικό Κόμμα Ελλάδας.
Ευχαριστώ, κύριε Πρόεδρε. Δεν παραιτείστε με τίποτα όλοι σας, Νέα Δημοκρατία, ΣΥΡΙΖΑ, Κίνημα Αλλαγής και οι υπόλοιποι, και ούτε πρόκειται φυσικά να το κάνετε, από το θλιβερό καθήκον που έχετε αναλάβει να προσπαθείτε να σώσετε ένα γερασμένο εδώ και καιρό και κάθε μέρα πιο σάπιο κοινωνικοοικονομικό σύστημα, το καπιταλιστικό, το τελευταίο εκμεταλλευτικό, ευτυχώς, για τους λαούς. Ενώ δεν έχει πλέον τίποτα να προσφέρει στους λαούς, ενώ δεν έχει κανέναν άλλον τρόπο να τραφεί, να επιζήσει, να αναπαραχθεί από το να ρουφάει όλο και μεγαλύτερο μέρος του παραγόμενου πλούτου σε όλο και λιγότερες τσέπες, εσείς προσπαθείτε να του δώσετε ανάσες ζωής. Με μακιγιαρίσματα διαχείρισης, με αρώματα ανάπτυξης κάνετε ό,τι μπορείτε να σηκώσετε σκόνη, μη και δουν οι εργαζόμενοι και τα λαϊκά στρώματα ότι πλέον ο μόνος τρόπος για να ζήσουν έστω και μία άσπρη μέρα είναι να ξεμπερδέψουν μαζί του. Και το κάνετε συνειδητά, όχι από αδυναμία. Συνειδητά παραπλανάτε τον κόσμο. Τριάντα χρόνια τώρα, από το '90 -που προσωρινά γλιτώσατε από τον εφιάλτη σας τον σοσιαλιστικό κόσμο που κρατούσε σε ανάταση τους λαούς και τους οδηγούσε σε κατακτήσεις-, δεν υπάρχει ένας προϋπολογισμός είτε σε οικονομική κρίση είτε σε ανάπτυξη είτε με αύξηση είτε με μείωση του ΑΕΠ είτε με μνημόνια είτε χωρίς μνημόνια είτε με Δεξιά είτε με Αριστερά, που λέει ο λόγος, που να μη χάνει ο λαός μας σε μισθό, σύνταξη, υγεία, παιδεία, σε δικαιώματα συνολικά. Αυτό κρύβετε όλοι σας, ότι αυτό το σύστημα τα χρειάζεται όλα αυτά ως καύσιμη ύλη για να τα μετατρέψει σε κέρδος. Ούτως ή άλλως θα το κάνει αυτό, δεν έχει άλλον δρόμο. Εσάς σας χρειάζεται να τα κάνετε όλα αυτά νόμους, να κάνετε πως αναγεννιέστε -καλή ώρα-, να τα παρουσιάσετε ως μονόδρομο, να πλακώνεστε για τη μοιρασιά στα «ψίχουλα», δείχνοντας διαφορές διαχείρισης εγκλωβισμού. Έτσι τόσα χρόνια μια ο ένας, μια ο άλλος, κόψε-ράψε, φτάσατε τις συντάξεις στα 470 ευρώ για το 27% και στα 570 ευρώ για το 38% των συνταξιούχων. Κόψε-ράψε τα εργατικά δικαιώματα, καταργήσατε τις συλλογικές συμβάσεις εργασίας, την κυριακάτικη αργία, το οκτάωρο, με το έκτρωμα Χατζηδάκη, φτάσατε τον μισθό για το 30% των εργαζομένων στα 345 ευρώ, δηλαδή κάτω από το όριο της φτώχειας, ενώ ο μέσος μισθός γκρεμίστηκε στα 785 ευρώ. Δώσατε με τη σειρά ο καθένας στα παράσιτα τη δυνατότητα να απασχολούν έναν εργαζόμενο αντί για δύο και για τρεις, με διευθέτηση του εργάσιμου χρόνου και την τηλεργασία για όλο το εικοσιτετράωρο, αφήνοντας εκατοντάδες χιλιάδες ανέργους. Τώρα τους κόβετε και το επίδομα εσείς, με μισθό δεκαπλάσιο του επιστήμονα, του ερευνητή, ο οποίος εκτοξεύει την τεχνολογία, τους αυτοματισμούς, εικοσαπλάσιο από του εργάτη, που εκτοξεύει την παραγωγικότητα της εργασίας στα μεταλλεία, στα ναυπηγεία, στις κατασκευές, στη βιομηχανία. Αντί να γίνουν αυτά δουλειά για όλους με λιγότερες ώρες εργασίας και προϊόντα και υπηρεσίες που μπορούν σήμερα να κάνουν τη ζωή απόλαυση, εσείς νομοθετείτε να γίνουν όλα αυτά κότερα, βίλες και θησαυροφυλάκια για μια χούφτα μεγαλομετόχους επιχειρηματικών ομίλων, που δεν προσφέρουν τίποτα στην παραγωγή. Πεθαίνει ο κόσμος μαζικά κι εσείς μειώνετε τα χρήματα στην υγεία. Εκμεταλλεύεστε το γεγονός ότι έχουν παλιώσει από την εγκατάλειψη όλες οι υποδομές, τα κτήρια, οι δρόμοι και δεν αντέχουν ούτε σε δύο Ρίχτερ ούτε σε μια νεροποντή και μοιράζετε δεκάδες δισεκατομμύρια -που τα μαζέψατε μόνο από τους βιοπαλαιστές- στα «κοράκια» της ενέργειας, για να μας σώσουν από την κλιματική αλλαγή, ληστεύοντας με το κόστος της ενέργειας το μεγαλύτερο μέρος του εισοδήματος του λαού μας. Προσκαλείτε τα εγχώρια και τα όπου γης «κοράκια» να έλθουν να επενδύσουν. Τους υπόσχεστε χρηματοδότηση με τα χρήματα του λαού. Υπόσχεστε δανεικά και αγύριστα, μηδενικούς σχεδόν φόρους και ασφαλιστικές εισφορές. Τους υπόσχεστε ότι θα τους δίνετε και τον μισθό των νέων. Τους υπόσχεστε εργαζόμενους σε σύγχρονους κλάδους χωρίς δικαιώματα. Τους υπόσχεστε μόνο κέρδη και επαίρεστε όλη μέρα για τα δύο-τρία-τέσσερα πολυεθνικά μεγαθήρια, ψηφιακά «φασονατζίδικα» που ήλθαν διότι βρήκαν διέξοδο κερδοφορίας. Φανταστείτε, δηλαδή, τι θέλουν τα υπόλοιπα «κοράκια» για να τους πείσετε να έλθουν. Σταματήστε επιτέλους να κάνετε ότι μαλώνετε για το είδος της ανάπτυξης, διότι τα συνδικαλιστικά στελέχη όλων σας -της Νέας Δημοκρατίας, που φέρνετε δουλειές με καλούς μισθούς, του ΠΑΣΟΚ, που φέρνετε πλέον κάτι νέο και του ΣΥΡΙΖΑ, που καίγεστε για τον κατώτατο, αρκεί να το αντέχει η οικονομία- μαζί, όλοι την προηγούμενη εβδομάδα στα κρυφά υπογράψατε το γκρέμισμα πενήντα ετών συλλογικής σύμβασης εργασίας με αγώνες στον πιο κερδοφόρο τηλεπικοινωνιακό όμιλο στην Ελλάδα, τον όμιλο ΟΤΕ, που εξασφάλισε χρηματοδότηση και τεράστια κερδοφορία για τα επόμενα πολλά χρόνια και παρά το γεγονός ότι οι εργαζόμενοι σ' όλη την Ελλάδα το απέρριψαν με συλλογικές αποφάσεις, ανοίγοντας έτσι τον δρόμο της συμπίεσης του μισθού προς τον κατώτατο, είτε συριζαϊκό είτε νεοδημοκρατικό. Οι εργαζόμενοι βέβαια οργανώνονται αυτή την ώρα που μιλάμε, για να ακυρώσουν αυτή την υπογραφή και αυτούς που την υπέγραψαν. Στα «Πετρέλαια Καβάλας» ουσιαστικά χρηματοδοτήσατε με 100 εκατομμύρια ευρώ την απόλυση όλων των εργαζομένων με συγκροτημένα συλλογικά δικαιώματα, για να πάρουν καινούργιους χωρίς δικαιώματα. Αυτά είναι μόνο τα παραδείγματα της τελευταίας εβδομάδας, αλλά απ' ό,τι φαίνεται δεν πρόκειται να αφήσετε εργασιακό χώρο με μισθό πάνω από τον κατώτατο. Ολοκληρώνετε σιγά-σιγά όλοι μαζί ένα αντεργατικό νομοθετικό πλέγμα, ένα τερατούργημα, που πλέον δεν έχει αφήσει μία στάλα χρόνου ανεμελιάς για έναν εργαζόμενο σ' όλη του τη ζωή. Από την ώρα που γεννιέται και αν τη βγάλει καθαρή και έχει φαγητό, για να βγάλει τη σακατεμένη παιδεία του πρέπει να πληρώσει περισσότερα απ' όσα θα βγάλει στην εργασιακή του πορεία, σαν φοιτητής-ερευνητής να ψάχνει κανέναν τεχνοβλαστό με μισθό-επίδομα για να μπορούν να του ρουφήξουν τη γνώση, αλλά και ως εργαζόμενος. Και βέβαια ούτε κατά διάνοια δεν μιλάω για τους μερικά αυτοαπασχολούμενους και αυτούς που αμείβονται με τον κατώτατο γιατί ζουν έναν εφιάλτη, αλλά αυτούς ακόμα που είναι με χίλια ευρώ και πάνω μισθό που θα γεράσουν δουλεύοντας μόνο και ζυγίζοντας κάθε μήνα αν θα πληρώνουν τη ΔΕΗ και το αέριο ή αν θα πληρώνουν για να φάνε και όταν φτάσουν στη σύνταξη να ντρέπονται που θα είναι βάρος στα παιδιά και τα εγγόνια τους. Ερώτημα: Αυτό εσείς το λέτε ζωή; Αυτό ζει η πλειοψηφία του λαού μας. Αυτή τη ζωή πιστεύετε ότι θα αναγκάσετε με τις συριζαϊκές αύρες και τις νεοδημοκρατικές μεθόδους καταστολής να ανεχθούν οι επιστήμονες, οι ερευνητές, οι τεχνικοί, οι εργαζόμενοι, οι εργάτες; Συνεχίζετε να υπηρετείτε το θλιβερό καθήκον, αυτή τη σαπίλα να την παρουσιάζετε σαν μονόδρομο και σαν πρόοδο. Μονόδρομος, λοιπόν, είναι να γίνουν οι χώροι δουλειάς «EFOOD» και «COSCO» παντού, σε όλους τους κλάδους, πανελλαδικά και θα γίνουν. Έτσι οι νόμοι σας, όπως απέδειξαν οι αγώνες σ' αυτούς τους χώρους των εργαζομένων, δεν θα έχουν καμμία ισχύ, καμμία αξία. Το τιμόνι των εξελίξεων θα το πάρουν στα χέρια τους οι εργαζόμενοι, αυτοί που παράγουν τον πλούτο κι έτσι θα μπορέσουν να δουν πιο καθαρά ότι μπορούν να κρατήσουν και το τιμόνι της ιστορίας. Ευχαριστώ.
Ευχαριστούμε. Τον λόγο έχει τώρα ο κ. Αναστάσιος Δημοσχάκης από τη Νέα Δημοκρατία.
Ευχαριστώ πολύ, κύριε Πρόεδρε. Κυρίες και κύριοι συνάδελφοι, σας μεταφέρω με μεγάλη τιμή την ευλογία, τις ευχές και τα χαιρετίσματα του Αρχιεπισκόπου Αθηνών και Πάσης Ελλάδος Μακαριωτάτου κ.κ. Ιερωνύμου, τον οποίον επισκέφθηκα πριν από λίγο και μάλιστα μετά από δική μου πρωτοβουλία. Τώρα στο θέμα μας. Ο προϋπολογισμός του οικονομικού έτους 2022 καταρτίζεται υπό καθεστώς αβεβαιότητας, που προκαλεί η παγκόσμια υγειονομική αλλά και η τρέχουσα πανευρωπαϊκή ενεργειακή κρίση. Παρ' όλα αυτά, φέρει ρεαλιστικό και ελπιδοφόρο πρόσημο, δημιουργεί ένα αίσθημα αισιοδοξίας για τις προοπτικές της οικονομίας μας, κινείται στους βασικούς άξονες και στις προτεραιότητες της οικονομικής πολιτικής της σημερινής Κυβέρνησης, διαψεύδοντας πανηγυρικά τις δυσοίωνες προβλέψεις της Αξιωματικής Αντιπολίτευσης περί μείωσης της ανάπτυξης και πρόσθετων φορολογικών μέτρων, μια Αντιπολίτευση η οποία δεν συμμετέχει ουσιαστικά στην εθνική προσπάθεια αντιμετώπισης της πανδημίας και μάλιστα ασκεί με τον λόγο της δήθεν επιστημονικές αναλύσεις, αλλά ουσιαστικά ψυχολογικές επιχειρήσεις σε βάρος των Ελλήνων πολιτών, οι οποίοι προσπαθούν να διαχειριστούν το κοινωνικό και οικονομικό κόστος με ολύμπια αντοχή, με ψυχραιμία και με μεγάλη αγωνία. Είναι επικίνδυνο, κυρίες και κύριοι συνάδελφοι, να αμφισβητούνται οι υποδομές και οι δομές της κορυφαίας νοσοκομειακής παροχής υπηρεσιών του ΕΣΥ. Ωστόσο, οι θεαματικές μειώσεις φόρων και ασφαλιστικών εισφορών δίνουν την απάντηση σε όλα. Αντανακλούν μια χώρα εξωστρεφή και φιλοεπενδυτική, που δίνει φορολογικά και οικονομικά κίνητρα στις μικρές και μεσαίες επιχειρήσεις. Συνάμα, ο προϋπολογισμός είναι κοινωνικά δίκαιος, καθώς περιλαμβάνει πολιτικές που ενέχουν το στοιχείο της κοινωνικής δικαιοσύνης, με τη στήριξη της απασχόλησης και του διαθέσιμου εισοδήματος των πολιτών. Χαρακτηριστικά, αυξάνεται η δαπάνη των Οργανισμών Κοινωνικής Ασφάλισης και επεκτείνεται η χορήγηση στεγαστικού επιδόματος στους σπουδαστές γενικά, περιλαμβάνοντας σημαντικά προγράμματα δράσης αλλά και ενέργειες, στηρίζοντας τον θεσμό της οικογένειας, μέσω της διασφάλισης οικονομικής ενίσχυσης σε ανάδοχους γονείς, καθώς και της εισοδηματικής ενίσχυσης οικογενειών που διαβιούν σε ορεινές και μειονεκτικές περιοχές. Παράλληλα, αναβαθμίζεται και θωρακίζεται συνολικά το Εθνικό Σύστημα Υγείας, που εδώ και δύο χρόνια βρίσκεται στην πρώτη γραμμή μάχης, μέσω της αύξησης των δημοσίων δαπανών και της αξιοποίησης διαθέσιμων ευρωπαϊκών εργαλείων, με αιχμή του δόρατος το Ταμείο Ανάκαμψης. Οι Ένοπλες Δυνάμεις και τα Σώματα Ασφαλείας αποτελούν τον σταθερό, ακοίμητο φρουρό της πατρίδας, όπως απεδείχθη και τον περασμένο Μάρτιο στη νευραλγική περιοχή του Έβρου. Η Κυβέρνηση ενισχύει την αμυντική ικανότητα της χώρας, καθώς οι προβλεπόμενες πιστώσεις στον τακτικό προϋπολογισμό του Υπουργείου Εθνικής Άμυνας για το 2022 είναι αυξημένες σε σχέση με τις εκτιμήσεις του 2021 και αυτό οφείλεται κυρίως στην υλοποίηση νέων εξοπλιστικών προγραμμάτων. Κυρίες και κύριοι συνάδελφοι, ο Έβρος μετεξελίσσεται σε ενεργειακό, συγκοινωνιακό, μεταφορικό και αμυντικό κόλπο, πέραν του ότι είναι κοιτίδα και μητέρα του πρωτογενούς τομέα. Η παρουσία της υπερατλαντικής συμμάχου στον λιμένα της Αλεξανδρούπολης, ο οποίος μετεξελίσσεται σε νέα Σούδα, επιβεβαιώνει τον στρατηγικό χαρακτήρα που αποκτά στην ευρύτερη περιοχή της γεωστρατηγικής και γεωπολιτικής σκακιέρας. Η Κυβέρνηση αποδεικνύει την προσήλωσή της στην αναπτυξιακή προοπτική της Θράκης και του Έβρου, με την επανασύσταση της διακομματικής επιτροπής για την ανάπτυξη στη Θράκη. Αποτελεί το πρακτικό, ένα χρήσιμο, εργαλείο πολιτικών, το οποίο θα συζητηθεί προσεχώς στην Ολομέλεια του ελληνικού Κοινοβουλίου. Θέλω να ευχαριστήσω θερμά την Κυβέρνηση, αλλά και δύο μάλιστα Υπουργούς, τον Υπουργό Οικονομικών και τον Υπουργό Εργασίας, για το γνήσιο και αποτελεσματικό ενδιαφέρον τους, που αφορά στην επίλυση διαδικαστικών ζητημάτων, τα οποία έθεσα σχετικά με τον συμψηφισμό των οφειλόμενων ποσών του μισθολογικού κόστους 12% με οφειλές των δικαιούχων επιχειρήσεων στο δημόσιο, καθώς δρομολογείται η επίλυση της χορήγησης -που είναι απαραίτητη- φορολογικής και ασφαλιστικής ενημερότητας στις επιχειρήσεις, οι οποίες αναμένουν τον συμψηφισμό των οφειλών, τα οποία παρέγραψε η προηγούμενη κυβέρνηση. Η σημερινή Κυβέρνηση τηρεί τις δεσμεύσεις της έναντι των επαγγελματιών και αποκαθιστά τις σχέσεις εμπιστοσύνης μεταξύ κράτους και επιχειρηματικότητας. Κυρίες και κύριοι συνάδελφοι, ο Έβρος μπορεί να ενισχύσει τα κρατικά έσοδα, εφόσον ληφθούν μέτρα στήριξης, αξιοποίησης και πολυεπίπεδης θωράκισής του. Η γεωγραφική μας θέση συνεπάγεται έναν πλούτο ανεκμετάλλευτων δυνατοτήτων. Η αναβάθμιση και ο εκσυγχρονισμός όλων των σημείων εισόδου - εξόδου στα χερσαία σύνορα στον Έβρο, στο νομό μας, και η εύρυθμη λειτουργία αυτών, θα μπορούσαν να αποτελέσουν την αιχμή του δόρατος του ελληνικού κράτους. Κύριε Υφυπουργέ, το σημείο εισόδου - εξόδου Κήπων αποτελεί, ως προς τις υποδομές και τις παρεχόμενες υπηρεσίες, δυσφήμιση για το ελληνικό κράτος Οι ελλείψεις και η μακροχρόνια αναμονή διώχνει τους κυκλοφοριακούς φόρτους σε άλλες διαδρομές, όπως ανέδειξα, αταλάντευτα και διαχρονικά, μέσω του κοινοβουλευτικού ελέγχου. Χάνουμε πελάτες, κύριε Υπουργέ, χάνουμε πελάτες! Και είναι κρίμα για τον Θεό, και θα πρέπει να ενσκήψουμε όλοι στο πρόβλημα της λειτουργίας, αλλά ταυτόχρονα και της ανάπτυξης και της βελτίωσης των υποδομών. Κύριε Υφυπουργέ, χθες είχαμε τη χαρά να μας ενημερώσετε, στο πλαίσιο της συνεδρίασης της Υποεπιτροπής Νησιωτικών και Ορεινών Περιοχών, σχετικά με την απόφαση της ECOFIN, για τη δυνατότητα που έχει η χώρα μας να θεσπίσει μείωση του ΦΠΑ στα νησιά του Αιγαίου. Θέλω να θυμίσω ότι, στο πλαίσιο της συζήτησης και ψήφισης του νομοσχεδίου του Υπουργείου Ανάπτυξης, της 24ης Ιουλίου, είχε συμπεριληφθεί τροπολογία του Υπουργείου Μετανάστευσης, με την οποία προβλεπόταν η μείωση συντελεστών ΦΠΑ, σε ποσοστό 30%, στα πέντε πονεμένα νησιά του βορειοανατολικού Αιγαίου και νοτιοανατολικού Αιγαίου, δηλαδή στη Μυτιλήνη, Χίο, Σάμο, Κω και Λέρο, με κριτήριο φυσικά τη λειτουργία στις περιφέρειες αυτών δομών εξυπηρέτησης του Υπουργείου Μετανάστευσης και Ασύλου, παρακαταθήκη δυσκολοδιαχειρίσιμη που μας παρέδωσε η απελθούσα κυβέρνηση. Υπό την ευνοϊκή αυτή ρύθμιση, εξαιρέθηκε η Σαμοθράκη, αν και στην περιφερειακή μας ενότητα, εδράζονται το Κέντρο Υποδοχής και Ταυτοποίησης Φυλακίου, η Υπηρεσία Ασύλου στην Αλεξανδρούπολη, τα Τμήματα Συνοριακής Φύλαξης σε όλο τον νομό, ένα κέντρο επιχειρήσεων στη Νέα Βύσσα και οργανωμένα κρατητήρια του ΠΡΟΚΕΚΑ στο Φυλάκιο της Νέας Ορεστιάδας. Όπως τόνισα χθες εμφατικά στη συνεδρίαση της υποεπιτροπής, το πονεμένο Τρίγωνο των δεκαεπτά χωριών αποτελεί μία υπερπαραμεθόριο περιοχή, η οποία συρρικνώνεται και σβήνει, προσεχώς! Όλοι αντιλαμβανόμαστε τι μπορεί να σημάνει αυτό για την εθνική ασφάλεια. Συνεπώς το Τρίγωνο και η Σαμοθράκη, θα πρέπει άμεσα να τύχουν ειδικής φορολογικής αντιμετώπισης, διότι η ελάχιστη αγοραστική δύναμη των κατοίκων, δυστυχώς, εξάγεται στις όμορες χώρες και δεν πρέπει να καθυστερήσουμε. Κυρίες και κύριοι συνάδελφοι, με αυτή την γενική τοποθέτηση, υπερψηφίζω τον προϋπολογισμό του έτους 2022. Σας ευχαριστώ πολύ.
Τον λόγο έχει τώρα ο κ. Ζαχαριάδης Κωνσταντίνος, από τον ΣΥΡΙΖΑ. Και μετά, όπως προείπαμε, θα μιλήσει ο Αναπληρωτής Υπουργός Εσωτερικών κ. Πέτσας. Ορίστε, κύριε Ζαχαριάδη, έχετε τον λόγο.
Ευχαριστώ, κύριε Πρόεδρε. Χθες, δημοσιεύθηκε η έρευνα του κ. Τσιόρδα και του κ. Λύτρα και μας είπε, μας τεκμηρίωσε πράγματα, που όλοι σκεφτόμασταν. Πρώτον, ότι η θνητότητα στις μονάδες εντατικής θεραπείας αυξάνει, όχι μόνο όταν το σύστημα φτάνει στα όριά του, αλλά πολύ πριν τους τετρακόσιους διασωληνωμένους. Από εκεί και πάνω, φαίνεται ότι έχουμε σοβαρό πρόβλημα, δηλαδή το σύστημα δεν αντέχει την πίεση. Δεύτερον, λέει η επιστημονική έκθεση ότι οι πιθανότητες θανάτου αυξάνουν όσο οι ασθενείς απομακρύνονται από το κέντρο. Η θνητότητα ήταν 35% μεγαλύτερη στη Θεσσαλονίκη απ' ό,τι στην Αθήνα και 40% μεγαλύτερη στα περιφερειακά νοσοκομεία. Μεγαλύτερη στις αγροτικές από τις αστικές περιοχές. Η κατανομή ανθρώπων και υλικών πόρων είναι άδικη. Τρίτον, όσοι διασωληνώνονται εκτός ΜΕΘ, αντιμετωπίζουν πολύ μεγαλύτερο κίνδυνο, 87% μεγαλύτερο κίνδυνο. Αυτό είναι λογικό και αυτονόητο, δεν χρειάζεται ιδιαίτερη σκέψη, για να το καταλάβει κανείς. Αυτά τα καταλαβαίναμε όλοι όσοι έχουμε κοινή λογική, ανεξαρτήτως κομμάτων, εκτός βέβαια, να εδώ, από τον κ. Πέτσα, τον Αναπληρωτή Υπουργό, που στις 25-9-2020, όταν ήταν τα «χείλη» του Πρωθυπουργού, δήλωνε στον «REAL FM»: «Αν είχαμε ακούσει τον ΣΥΡΙΖΑ, θα είχαμε πετάξει δεκάδες εκατομμύρια». Στις 25-9-2020, κύριε Πέτσα.
(Δεν ακούστηκε)
Παρακαλώ, παρακαλώ! Μη διακόπτετε. Παρακαλώ, κύριε Πέτσα. Ακολουθεί μετά η ομιλία σας. Θα μπορέσετε να απαντήσετε μετά.
Αυτή είναι η δήλωση του κ. Πέτσα. Κι επειδή αυτό είναι το περυσινό, έχουμε και το φετινό.
(Δεν ακούστηκε)
Εγώ να αγχωθώ; Οι διακοπές δείχνουν άγχος. Όποιος δεν αγχώνεται, κρατάει σημειώσεις και απαντάει. Επόμενος μιλάτε.
Ποια είναι η πρότασή σας;
Κύριε Πέτσα, θα μιλήσετε μετά. Σας παρακαλώ, κύριε Πέτσα!
Τα είπαμε αυτά, επτά φορές!
Ο Πρωθυπουργός! Ο Πρωθυπουργός της Ελλάδας, την 1η Δεκεμβρίου 2021, τώρα, πριν από δέκα μέρες, δήλωνε: «Δεν έχουμε αποδείξεις ότι η θνητότητα είναι μεγαλύτερη στους διασωληνωμένος εκτός ΜΕΘ». Από αυτό εδώ το Βήμα! Δεν μιλάει με επιστήμονες ο Πρωθυπουργός; Δεν διαβάζει, κύριε Βεσυρόπουλε, τις μελέτες που του στέλνουν; Από τις 5 Μαΐου το είχε στο συρτάρι του. Οι συνεργάτες του, οι μετακλητοί υπάλληλοι, τρεις χιλιάδες μετακλητοί, δεν τον ενημερώνουν; Δεν μιλάει με άλλους πρωθυπουργούς ο Πρωθυπουργός της Ελλάδας; Εσείς, κύριε Μητσοτάκη, κυβερνάτε με τα μεγαλύτερα fake news! Όμως, λέει και κάτι άλλο η μελέτη. Όχι τι έγινε, αλλά λέει τι πρέπει να γίνει. Περιγράφει, μέσα από τραγικές διαπιστώσεις, το νέο ΕΣΥ, με ενίσχυση σε ανθρώπινο δυναμικό, με ενίσχυση σε υποδομές και τεχνολογία, με άμβλυνση των ανισοτήτων κέντρου - περιφέρειας, διότι η χώρα χρειάζεται όραμα. Διότι η χώρα χρειάζεται όραμα, η χώρα χρειάζεται σχέδιο, η χώρα χρειάζεται κοινωνικό κράτος, η χώρα χρειάζεται κράτος πρόνοιας, η χώρα χρειάζεται πρωτοβάθμια φροντίδα υγείας, η χώρα χρειάζεται πολιτικές δημόσιας υγείας, ισχυρό δημόσιο σύστημα υγείας. Ποιος θα τα κάνει αυτά, αγαπητοί συνάδελφοι και του Κινήματος Αλλαγής; Μπορεί να τα κάνει ο κ. Μητσοτάκης; Μπορεί να τα κάνει η Νέα Δημοκρατία; Μπορεί να τα κάνει η Δεξιά; Τα πιστεύει; Τα αντιλαμβάνεται; Διότι η Δεξιά στην Ελλάδα καταλαβαίνει μόνο τις κομματικές διοικήσεις στα νοσοκομεία. Ο κ. Βορίδης μας έλεγε: «Ποιους να βάλουμε; Τους ξένους να βάλουμε»;
Εσείς δεν είχατε.
Όχι. Κάναμε επιτροπές.
Παρακαλώ, παρακαλώ! Για ηρεμήστε λίγο.
Η Δεξιά, η Νέα Δημοκρατία αντιλαμβάνεται μόνο τις ιδιωτικοποιήσεις των υπηρεσιών υγείας και τις απευθείας αναθέσεις στο δημόσιο. Αντί να δώσουμε χρήματα για ΜΕΘ και γιατρούς, δίναμε χρήματα σε κλειστά site, δίναμε χρήματα σε site χωρίς εργαζόμενους. Όλα αυτά μπορεί να τα κάνει, όλα αυτά πρέπει να τα κάνει και όλα αυτά θα τα κάνει μια προοδευτική κυβέρνηση με κορμό τον ΣΥΡΙΖΑ - Προοδευτική Συμμαχία και πρωθυπουργό τον Αλέξη Τσίπρα, με ισχυρή εντολή του λαού, με μια μεγάλη νίκη στις επόμενες εκλογές. Μίλησε προηγουμένως η κ. Γκάγκα. Δεν είπε ούτε μια λέξη για τη μελέτη Τσιόδρα - Λύτρα. Το αντιπαρέρχομαι. Είπε, όμως, για το μονοθεματικό ΕΣΥ, η κ. Γκάγκα, που είναι μια επιστήμονας με σημαντική διαδρομή, ότι δεν είναι μονοθεματικό το ΕΣΥ. Συγγνώμη, σε ποια χώρα ζείτε; Μιλάτε με τους γιατρούς; Μιλάτε με τους πολίτες; Μιλάτε με το ΕΚΑΒ; Βεβαίως για μεγάλο χρονικό διάστημα το ΕΣΥ ήταν μονοθεματικό. Βεβαίως έχουμε μια δραματική ταλαιπωρία των χρονίως πασχόντων. Διαβάζετε εφημερίδα καθημερινή; Διαβάζετε «ΝΑΥΤΕΜΠΟΡΙΚΗ»; Διαβάζετε «ΟΙΚΟΝΟΜΙΚΟ ΤΑΧΥΔΡΟΜΟ»; Βεβαίως έχουμε δραματικές καθυστερήσεις σε μη-COVID νοσήματα. Να πάμε τώρα και στην οικονομία, κύριε Βεσυρόπουλε; Σας βλέπω λίγο ανήσυχο. Για πείτε μου, έχετε πάει σε ένα σουπερμάρκετ; Ξέρετε πόσο κάνει ένα λίτρο γάλα, ένα καρβέλι ψωμί;
Πόσο κάνει;
Έχετε δει λογαριασμό της ΔΕΗ;
Παρακαλώ, ηρεμήστε.
Κάνει 1,10 και έκανε 0,90.
Πότε έκανε 0,90;
Πριν από δύο μήνες και κάνει 1,10.
Κύριε Ζαχαριάδη, μην απευθύνεστε σε συγκεκριμένους Βουλευτές.
Και σας προσκαλώ αύριο το πρωί να πάμε μαζί στη Νέα Ιωνία, να πάμε στο Χαλάνδρι, να πάμε στα Βριλήσσια, να πάμε στο Μαρούσι, στο Ψυχικό και να δούμε τους λογαριασμούς της ΔΕΗ.
Θα μας πείτε για το σουπερμάρκετ;
Ναι, θα σας πω για το σουπερμάρκετ, βέβαια. Τολμάτε να πείτε; Δεν τολμάτε. Εσείς λέγατε ότι οι επιβαρύνσεις στον λογαριασμό της ΔΕΗ θα είναι 2 με 3 ευρώ. Εσείς τα λέγατε! Και εμείς σας λέγαμε ότι δεν θα είναι 2 με 3 ευρώ, θα είναι πολύ παραπάνω. Ψηφοφόρος δική σας, στο Ψυχικό, από 300 ευρώ εκκαθαριστικός λογαριασμός στα 780. Θα μου πείτε, το Ψυχικό; Όχι. Πάμε στη Μεταμόρφωση. Από 70 ευρώ στα 135 ευρώ, εκεί που έχει νόημα το πενηντάευρο. Θέλετε να σας πω κι άλλα; Θα σας τα καταθέσω στα Πρακτικά. Πάμε λίγο, κύριε Πέτσα, να δούμε για την τοπική αυτοδιοίκηση; Γιατί άκουσα χθες τον κ. Βορίδη. Πραγματικά σε ποια χώρα υπουργεύει αυτός ο άνθρωπος; Να δω τι θα πείτε και εσείς. Και σας προκαλώ να κάνουμε ένα ντιμπέιτ, εγώ με τον κ. Χατζηγιαννάκη, εσείς με τον κ. Βορίδη και στη μέση ο Πρόεδρος ΚΕΔΕ, ο κ. Παπαστεργίου. Που έρχεστε εδώ και μιλάτε για τη χρηματοδότηση των ΟΤΑ! Θα σας πω τι μας είπε η ΚΕΔΕ, όχι τι λέμε εμείς. Ότι υπάρχει υποχρηματοδότηση μέσω ΚΑΠ, ότι είναι πρόβλημα η επιβολή τέλους ταφής απορριμμάτων, ότι υπάρχει εκρηκτική αύξηση στο ενεργειακό κόστος, ότι η απόδοση του τέλους του φυσικού αερίου στους δήμους δεν έχει πάει, ότι υπάρχει θέμα με τα παρακρατηθέντα, ότι είναι μεγάλο ζήτημα η χώρα να δανείζεται με επιτόκιο 1% και να δανείζονται οι δήμοι με τοκογλυφικό 4%, ότι υπάρχει πλήρης απουσία των ΟΤΑ από το Ταμείο Ανάκαμψης, από το ΕΣΠΑ, από το Πρόγραμμα Δημοσίων Επενδύσεων, ότι υπάρχει βάλτωμα στο «ΑΝΤΩΝΗΣ ΤΡΙΤΣΗΣ», ενώ το «ΦΙΛΟΔΗΜΟΣ» πετούσε. Ελάτε να τα συζητήσουμε. Δεν μπορεί η ΚΕΔΕ να λέει ότι κόβονται οι πόροι, να συμφωνεί η Αντιπολίτευση ότι κόβονται οι πόροι και να βγαίνει χθες ο κ. Βορίδης από εδώ και να μας μαλώνει επειδή λέμε ότι κόβονται οι πόροι που το λέμε όλοι οι δήμαρχοι. Υπάρχουν λύσεις. Σας έχουμε προτείνει λύσεις σε όλα. Χαμηλώστε τον φόρο στα καύσιμα. Το κάνουν σε πολλές χώρες της Ευρώπης και προοδευτικές και συντηρητικές κυβερνήσεις, κύριε Βεζυρόπουλε. Δεν είναι αριστερή η κυβέρνηση της Πολωνίας που χαμήλωσε τον φόρο στα καύσιμα για να περάσουν τον χειμώνα. Το κάνουν όλες οι προοδευτικές κυβερνήσεις. Αυξήστε τον κατώτατο μισθό. Εσείς δεν λέγατε διπλάσια αύξηση κατώτατου μισθού από την ανάπτυξη; Πού είναι αυτό; Έχει φάει ο κόσμος όλη την ενεργειακή κρίση, έχει φάει όλο τον χειμώνα και από 1-1-2022 του δίνετε 50 σεντς τη μέρα. Δεν καταλαβαίνετε πώς αλλάζει ο κόσμος. Δεν καταλαβαίνετε τις δυσκολίες που περνάνε. Και εκλεγήκατε με σημαία τη μεσαία τάξη και την επιχειρηματικότητα!
Και να ολοκληρώσετε, κύριε Ζαχαριάδη.
Και τελειώνω. Βεβαίως έχετε την εμπιστοσύνη των εκατό πενήντα επτά Βουλευτών. Βεβαίως έχετε την εμπιστοσύνη συγκεκριμένων επιχειρηματικών κύκλων, οι οποίοι ευνοούνται συστηματικά. Βεβαίως έχετε την εμπιστοσύνη κάποιων καλοταϊσμένων μίντια. Δεν έχετε, όμως, την εμπιστοσύνη του λαού και ο λαός αποφασίζει. Η χώρα χρειάζεται αλλαγή. Η χώρα χρειάζεται νέα αρχή. Η χώρα χρειάζεται άλλη κυβέρνηση, προοδευτική διακυβέρνηση. Ευχαριστώ πολύ.
Τον λόγο τώρα έχει ο Αναπληρωτής Υπουργός Εσωτερικών, ο κ. Πέτσας και μετά θα συνεχίσουμε με τον κατάλογο ομιλητών.
Ευχαριστώ πολύ, κύριε Πρόεδρε. Θα ζητήσω λίγο την ανοχή σας για να πω και δύο θέματα που έχουν θιχθεί, ένα στον κ. Ζαχαριάδη και ένα στον κ. Δημοσχάκη. Κατ' αρχάς για τον κ. Ζαχαριάδη, είπατε τη φράση τη δική μου, δεν τολμήσατε να πείτε ποια ήταν η πρότασή σας. Θα την πω εγώ, λοιπόν, να την ακούσουν όχι τα μέλη του Κοινοβουλίου, αλλά όσοι μας ακούν. Η πρότασή σας ήταν από τον Μάρτιο του 2020 διά του κ. Πολάκη κατ' επανάληψη, να επιτάξουμε τις ιδιωτικές κλίνες ΜΕΘ, όταν δεν τις χρειαζόμασταν, να δίναμε 1.600 ευρώ τη μέρα για τριακόσιες τριάντα μία ιδιωτικές κλίνες ΜΕΘ, δηλαδή να δώσουμε πάνω από 120 εκατομμύρια ευρώ -μέχρι την ημερομηνία που είπατε ότι είχα δώσει τη συνέντευξη- χωρίς να τις χρειαζόμαστε, στους κλινικάρχες. Γιατί το Εθνικό Σύστημα Υγείας είχε πληθώρα τότε μονάδων εντατικής θεραπείας και δεν χρειαζόταν καμμία επίταξη ιδιωτικής κλίνης ΜΕΘ. Αν, λοιπόν, σας είχαμε ακούσει, θα είχαμε πετάξει 120 εκατομμύρια ευρώ. Αυτή είναι η απάντηση. Να τολμάτε να λέτε και ποια ήταν η πρότασή σας και να μην κρύβεστε πίσω από θολά νερά. [[Χειροκροτήματα από την πτέρυγα της Νέας Δημοκρατίας]] Ότι δεν είναι σε καμμία περίπτωση η δική μας πρόθεση αυτή για τις μονάδες εντατικής θεραπείας αποδεικνύεται ότι τις παραλάβαμε πεντακόσιες πενήντα επτά και τις υπερδιπλασιάσαμε. Έχουν προσλάβει πάνω από δέκα χιλιάδες προσωπικό στο σύστημα υγείας και κάνουμε ό,τι μπορούμε να το στηρίξουμε. Αυτή είναι η αλήθεια. Και όταν εσείς χρησιμοποιείτε τις ΜΕΘ, τις χρησιμοποιείτε παραπλανητικά, πότε για να υποστηρίξετε τα αντιεμβολιαστικά θολά νερά στα οποία ψαρεύατε και πότε για να πείτε ότι κάτι άλλο έπρεπε να κάνει η Κυβέρνηση παρά να προτρέπει τους πολίτες να επιδεικνύουν συλλογική ωριμότητα και ατομική ευθύνη. Ε όχι! Δεύτερον, όσον αφορά αυτό που είπε ο κ. Δημοσχάκης για τους συνοριακούς σταθμούς είναι πάρα πολύ σημαντικό. Πράγματι ήταν μια υστέρηση της χώρας να έχει αυτόν τον συνοριακό σταθμό η Τουρκία απέναντι μας κι εμείς τους Κήπους σε αυτή την κατάσταση. Έχω να πω ότι μετά από συντονισμένες ενέργειες που έχουν γίνει με την Περιφέρεια Ανατολικής Μακεδονίας Θράκης, αλλά και με το Υπουργείο Εσωτερικών και την Εγνατία όπου είχε υπάρξει προμελέτη, είμαστε κοντά σε μια προγραμματική σύμβαση ανάμεσα στους τρεις φορείς, προκειμένου να γίνει επιτέλους ένας σύγχρονος συνοριακός σταθμός, ώστε να μην καθυστερήσουμε πάρα πολύ στις διαδικασίες και νομίζω ότι μέχρι τα μέσα Ιανουαρίου θα είμαστε σε θέση να δώσουμε την απάντηση που πρέπει. Αξιότιμοι κυρίες και κύριοι Βουλευτές, συζητούμε σήμερα στην Ολομέλεια της Βουλής των Ελλήνων για τον κρατικό προϋπολογισμό του οικονομικού έτους 2022, έναν προϋπολογισμό ο οποίος έρχεται να κτίσει πάνω σε εκείνον του 2021 που δεν πρέπει να λησμονούμε ότι είχε κατατεθεί εν μέσω της σοβαρότερης υγειονομικής κρίσης των τελευταίων εκατό ετών, καθώς κράτη, κυβερνήσεις και κοινωνίες σε ολόκληρο τον κόσμο δοκιμάζονταν πέρυσι από τους ισχυρούς κλυδωνισμούς της πανδημίας και τη συνεπαγόμενη μεγαλύτερη ύφεση στην μεταπολεμική ιστορία. Η Ελλάδα τα κατάφερε και τα κατάφερε πρώτον με την αποφασιστική διαχείριση της οικονομικής κρίσης και δεύτερον με τη συνετή διαχείριση των οικονομικών συνεπειών της. Παρά την πρωτοφανή αβεβαιότητα της πανδημίας η Ελλάδα τα κατάφερε διότι αποκατέστησε την εμπιστοσύνη. Ένα πολύτιμο άυλο κεφάλαιο που μετουσιώνεται σε έμπρακτη οικονομική στήριξη του επιχειρηματικού κόσμου των νοικοκυριών και των εργαζομένων. Και έτσι σταθήκαμε όλοι μαζί όρθιοι. Η συνολική στήριξη της οικονομίας και της κοινωνίας από το κράτος για την αντιμετώπιση της πανδημίας ανέρχεται στα 43,3 δισεκατομμύρια ευρώ την περίοδο 2020 - 2022. Πρόκειται για το τρίτο μεγαλύτερο πακέτο μέτρων στήριξης ως ποσοστό του ΑΕΠ στην Ευρωζώνη και το τέταρτο παγκοσμίως σύμφωνα με την πρόσφατη έκθεση του ευρωπαϊκού μηχανισμού σταθερότητας. Επαναλαμβάνω 43,3 δισεκατομμύρια ευρώ. Μόνο όταν υπάρχει εμπιστοσύνη μπορούν να διατεθούν αυτά τα χρήματα για την αντιμετώπιση μιας έκτακτης κατάστασης, όπως η παγκόσμια υγειονομική κρίση. Ό,τι είπαμε το κάναμε. Η εμπιστοσύνη αυτή εμπεδώθηκε τόσο από τα ιστορικά χαμηλά επιτόκια σε ελληνικούς τίτλους κάθε διάρκειας όσο και από την προσέλκυση μεγάλων ξένων επενδύσεων παγκόσμιων βιομηχανικών και τεχνολογικών κολοσσών όπως η Volkswagen, Microsoft, Pfizer Digital Realty. Εξελίξεις οι οποίες αναβαθμίζουν την πατρίδα μας στον διεθνή επενδυτικό χάρτη προσδίδοντας νέα δυναμική στην εθνική οικονομία και δημιουργώντας νέες καλύτερα αμειβόμενες θέσεις εργασίας. Είχαμε πει ότι θα μειώσουμε τους φόρους στην ακίνητη περιουσία. Το κάναμε. Ότι θα μειώσουμε τους φόρους στις επιχειρήσεις. Το κάναμε. Ότι θα μειώσουμε τους φόρους στην εργασία. Το κάναμε. Ότι θα θεσπίσουμε ένα πλέγμα φορολογικών κινήτρων φιλικών προς τις επενδύσεις με στόχο την ανατροπή του brain drain. Το κάναμε. Αποδείξαμε με αριθμούς, όχι με λόγια, την ικανότητα της κυβέρνηση του Κυριάκου Μητσοτάκη να διαχειριστεί την πρωτόγνωρη κατάσταση που προξένησε η πανδημία με μεθοδικότητα και σχέδιο χωρίς πανικό και σπασμωδικές κινήσεις και την αποφασιστικότητά μας να υλοποιούμε παρά τις κρίσεις όλες τις αναγκαίες μεταρρυθμίσεις. Τα πρόσφατα στατιστικά στοιχεία για το πρώτο τρίμηνο του έτους έδειξαν αύξηση άνω του 13% του ΑΕΠ. Η Ελλάδα είναι μία από τις ελάχιστες χώρες που υπερκάλυψαν την απώλεια του ΑΕΠ της πανδημίας ήδη από το τρίτο τρίμηνο του 2021. Ανατρέχοντας στη συζήτηση για τον κρατικό προϋπολογισμό του 2021 μίλησα τότε για άγκυρα ασφάλειας και σταθερότητας που θα μας επέτρεπε να μην παρασυρθούμε από τη λαίλαπα της υγειονομικής κρίσης και των συνεπειών της αλλά να κινηθούμε με δυναμισμό και συνέπεια στο μέλλον. Με την παρακαταθήκη της εμπιστοσύνης ο προϋπολογισμός του 2022 που συζητούμε σήμερα αποτελεί στέρεα γέφυρα μετάβασης από μια ταχύτατη ανάκαμψη σε μια υψηλή διατηρήσιμη ανάπτυξη προς όφελος όλων των πολιτών. Κυρίες και κύριοι Βουλευτές, το μεταρρυθμιστικό σχέδιο της κυβέρνησης έχει ένα κύριο στόχο: να κάνει τη ζωή των Ελλήνων καλύτερη. Στο ίδιο πνεύμα εργαζόμαστε και στο κομμάτι της αυτοδιοίκησης. Χτίζουμε σταθερά μια σχέση εμπιστοσύνης και συνεχίζουμε τις τομές για να κάνουμε την καθημερινότητα των πολιτών καλύτερη. Όπως έχει δηλώσει ο Πρωθυπουργός, αντιμετωπίζουμε εκκρεμότητες οι οποίες μας έρχονται από το παρελθόν αλλά ταυτόχρονα σχεδιάζουμε και τα νέα μεγάλα έργα του μέλλοντος. Στο ξεκάθαρο αυτό μήνυμα συνοψίζεται η βούλησή μας να διαδραματίσει η αυτοδιοίκηση σημαντικό ρόλο στον σχεδιασμό και την υλοποίηση αυτών των νέων μεγάλων έργων του μέλλοντος. Μέσα από μεταρρυθμιστικές τομές σε θεσμικό και χρηματοδοτικό επίπεδο ενισχύουμε την αυτοδιοίκηση για να κάνει το απαραίτητο μεγάλο άλμα στο μέλλον. Για εμάς ο ρόλος της αυτοδιοίκησης των πόλεων και των περιφερειών μας στην οικονομική ανάπτυξη και την κοινωνική συνοχή είναι τριπλός: αναπτυξιακός, κοινωνικός και πολιτιστικός- αθλητικός. Αναπτυξιακός γιατί κανένα κεντρικό σχέδιο δεν μπορεί να σχεδιαστεί και να υλοποιηθεί ερήμην της τοπικής κοινωνίας. Κοινωνικός, γιατί καμμία κεντρική παρέμβαση όταν την κοιτάς από ψηλά στο μακρο-επίπεδο δεν μπορεί να σου δείξει πόσο ενισχύει την κοινωνική συνοχή σε μικρο-επίπεδο. Είναι πολύ διαφορετικό να παρατηρείς επιβάτης σε ένα αεροπλάνο μια παρέμβαση για τους βρεφονηπιακούς σταθμούς σε όλη την επικράτεια από το να είσαι συνεπιβάτης σε ένα λεωφορείο των ΚΤΕΛ που μεταφέρει και τον τελευταίο μαθητή από το χωριό του στο κοντινότερο σχολείο. Και πολιτιστικός - αθλητικός γιατί είναι άλλο πράγμα να μιλάμε για την προστασία της πολιτιστικής μας κληρονομιάς χιλιάδων χρόνων και άλλο πράγμα να μιλάμε για την πυροπροστασία στις Μυκήνες την πρόσβαση στην Αρχαία Ολυμπία ή την Αρχαία Μεσσήνη. Αναφορικά με τον αναπτυξιακό ρόλο της αυτοδιοίκησης είναι η πρώτη φορά έπειτα από πολλά χρόνια που επενδύουμε τις αρμοδιότητες των περιφερειών και των δήμων με τους αντίστοιχους πόρους. Κινούμαστε σε τέσσερα επίπεδα. Το πρώτο αφορά τις μεταρρυθμίσεις που εφαρμόζουμε, το δεύτερο την τακτική χρηματοδότηση των ΟΤΑ, το τρίτο την έκτακτη χρηματοδότηση και το τέταρτο τα χρηματοδοτικά εργαλεία του Υπουργείου Εσωτερικών. Στο πρώτο επίπεδο αναφέρομαι σε μεταρρυθμίσεις όπως ο νέος νόμος για το ΑΣΕΠ, ο νόμος για τον εσωτερικό έλεγχο, ο νέος εκλογικός νόμος για τους ΟΤΑ που επαναφέρει την κυβερνησιμότητα στην αυτοδιοίκηση, η ρύθμιση μια σειράς από εκκρεμή ζητήματα όπως τα αδήλωτα τετραγωνικά που αύξησαν για πάντα τα έσοδα των δήμων την ώρα που απάλλαξαν για πάντα από πρόστιμα και προσαυξήσεις τους δημότες τους. Οι ρυθμίσεις για τις ληξιπρόθεσμες οφειλές, οι διευκολύνσεις στην καταβολή των δόσεων προς το Ταμείο Παρακαταθηκών και Δανείων οι έκτακτες ενισχύσεις για την αντιμετώπιση της πανδημίας, οι μόνιμες παρεμβάσεις στη διευκόλυνση των δημοσίων συμβάσεων, το νέο πλαίσιο για την ευζωία των ζώων συντροφιάς και η δευτερογενής νομοθεσία του καθώς και η αναβάθμιση των κοινωνικών δομών των δήμων. Και βέβαια προωθούμε το επόμενο διάστημα τη μεγάλη μεταρρύθμιση της πολυεπίπεδης διακυβέρνησης με στόχο το ξεκαθάρισμα αρμοδιοτήτων και την ενίσχυση της αποτελεσματικότητας και της λογοδοσίας. Όλες αυτές οι παρεμβάσεις δείχνουν ότι οικοδομούμε μεθοδικά μια στέρεα σχέση εμπιστοσύνης. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού]] Παρακαλώ για την ανοχή σας, κύριε Πρόεδρε. Στο επίπεδο της τακτικής χρηματοδότησης εργαζόμαστε συντονισμένα για να αντιστρέψουμε την πορεία συρρίκνωσης των ΚΑΠ τα προηγούμενα χρόνια. Στο πλαίσιο αυτό προχωρήσαμε τον Οκτώβριο στην έκδοση μιας συμπληρωματικής απόφασης ΚΑΠ ύψους 107 εκατομμυρίων ευρώ και τον Οκτώβριο στην έκδοση νέας συμπληρωματικής ΚΑΠ ύψους 110 εκατομμυρίων ευρώ για την κάλυψη λειτουργικών δαπανών και τρεχουσών αναγκών των δήμων και των περιφερειών αλλά και την υλοποίηση έργων και επενδυτικών σχεδίων. Πότε, κύριε Ζαχαριάδη, που μιλάτε για υποχρηματοδότηση, είχαν καταβληθεί τόσα χρήματα από τους ΚΑΠ για τους δήμους; Και αν υπήρχε υποχρηματοδότηση τα προηγούμενα χρόνια σε σχέση με τα ποσοστά των φόρων που αποδίδονται μέσω των ΚΑΠ στην αυτοδιοίκηση, τι κάνατε όταν ήσασταν κυβέρνηση; Μήπως δεσμεύσατε τα αποθεματικά τους; Μήπως τους υποχρεώσατε σε υπερβολικά στραγγαλιστικά πλεονάσματα προκειμένου να έχουν το αποτέλεσμα που θέλατε; Τι κάνατε για να το αντιστρέψετε; Εμείς το αντιστρέφουμε στην πράξη με τα νούμερα που σας είπα. Και θα δείτε ότι το 2022 θα είναι έτος αναμόρφωσης των ΚΑΠ με στόχο να διευρύνουμε κατά περίπου 15% τον χρηματοδοτικό φάκελο και ταυτόχρονα μέσα σε αυτή τη διεύρυνση να μπορέσουμε να άρουμε αδικίες και στρεβλώσεις του παρελθόντος μεταξύ αστικών και περιφερειακών δήμων, μεταξύ ορεινών και μικρών νησιωτικών δήμων για να κάνουμε τέλος πάντων, αυτό που χρειάζεται, ώστε να έχουμε ένα καλύτερο χάρτη σε σχέση με την κατανομή των πόρων στην αυτοδιοίκηση. Παράλληλα, σε συνεννόηση με το οικονομικό επιτελείο εξετάζουμε αφ' ενός τη μείωση του επιτοκίου στα δάνεια της τοπικής αυτοδιοίκησης από το Ταμείο Παρακαταθηκών και Δανείων και αφ' ετέρου τη δημιουργία ενός αποτελεσματικού μηχανισμού είσπραξης των οφειλών προς τους δήμους. Τι κάνατε για να μειώσετε το ληστρικό επιτόκιο, κύριε Ζαχαριάδη, που είπατε πριν; Τι κάνατε; Εγώ, όταν ανέλαβα το χαρτοφυλάκιο με την εμπιστοσύνη του Πρωθυπουργού, ξέρετε τι έκανα; Είπα ότι είναι win win αυτή η υπόθεση. Πρέπει να συνεργαστεί η αυτοδιοίκηση με το Ταμείο Παρακαταθηκών και Δανείων. Τι πρέπει να κάνει η αυτοδιοίκηση; Να προχωρήσει στη συμβασιοποίηση των έργων που έχει ήδη λάβει από το πρόγραμμα «ΦΙΛΟΔΗΜΟΣ» και τη μετεξέλιξή του, το πρόγραμμα «ΑΝΤΩΝΗΣ ΤΡΙΤΣΗΣ», ώστε να έχει την αξιοποίηση των πόρων του Ταμείου Παρακαταθηκών και Δανείων και όχι να κάθονται δισεκατομμύρια ευρώ χωρίς καμμιά εκμετάλλευση. Από την άλλη, σε συνεργασία με το οικονομικό επιτελείο, να προχωρήσουμε στην μόνιμη μείωση του επιτοκίου του Ταμείου Παρακαταθηκών και Δανείων για να γίνει πραγματικά μια τράπεζα της αυτοδιοίκησης. Και θα το δείτε να γίνεται τους επόμενους μήνες. Εσείς, που μας καταγγέλλετε ληστρικά επιτόκια τι κάνατε τεσσεράμισι χρόνια; Καθόσασταν πάνω τους. Το τρίτο επίπεδο έχει να κάνει με τις έκτακτες χρηματοδοτήσεις οι οποίες σχετίζονται είτε με την πανδημία του κορωνοϊού είτε με τις φυσικές καταστροφές. Σταθήκαμε δίπλα στους δήμους για την αντιμετώπιση της πανδημίας. Διαθέσαμε συνολικά 237,1 εκατομμύρια ευρώ. Πότε είχαν διατεθεί αυτά τα χρήματα, κύριε Ζαχαριάδη; Είχαν μεγάλη απώλεια εσόδων οι δήμοι. Φυσικά. Ανέλαβαν αυξημένες δαπάνες να αντιμετωπίσουν την πανδημία. Φυσικά. Χέρι με χέρι έπρεπε να αντιμετωπίσουμε αυτή την πρωτοφανή κατάσταση. Και το κάναμε. Αλλά δεν θα μπορούσαμε όλοι να αντισταθμίσουμε το 1 δισεκατομμύριο ευρώ που απώλεσαν οι άνθρωποι της αυτοδιοίκησης. Βάλαμε όλοι πλάτη. Το κράτος, η αυτοδιοίκηση, τα νοικοκυριά. Όλοι θυσιάσαμε ένα μέρος της ευημερίας μας για να ξεπεράσουμε αυτή την πρωτοφανή κατάσταση.
Κύριε Υπουργέ…
Θα μου επιτρέψετε, κύριε Πρόεδρε. Προσπαθώ να συνοψίσω για να κλείσω στο τέλος. Να πω δυο λόγια μόνο για το πρόγραμμα «ΑΝΤΩΝΗΣ ΤΡΙΤΣΗΣ» και θα αφήσω το υπόλοιπο της ομιλίας μου. Υπήρχαν πολλά θέματα που έπρεπε να απαντηθούν κατά την άποψή μου. Όσον αφορά στο πρόγραμμα «ΑΝΤΩΝΗΣ ΤΡΙΤΣΗΣ» άκουσα και χθες και σήμερα ότι πέταγε ο «ΦΙΛΟΔΗΜΟΣ» και δεν τρέχει το πρόγραμμα «ΑΝΤΩΝΗΣ ΤΡΙΤΣΗΣ». Ενάμισι δισεκατομμύριο ευρώ έχουμε εντάξει στο πρόγραμμά «ΑΝΤΩΝΗΣ ΤΡΙΤΣΗΣ». Πότε; Μετά τον Μάρτιο 2021 όταν συνήφθη επιτέλους δανειακή σύμβαση ανάμεσα στην ΕΤΕπ και στο Ταμείο Παρακαταθηκών και Δανείων για να έχουμε επιδοτούμενο επιτόκιο και να είναι επιπλέον εξυπηρετήσιμο από το πρόγραμμα των δημοσίων επενδύσεων του Υπουργείου Εσωτερικών το νέο χρέος που αναλάμβαναν οι δήμοι. Γιατί δεν το είχατε υπογράψει εσείς τα προηγούμενα χρόνια; Επίσης, όσον αφορά το πρόγραμμα «ΦΙΛΟΔΗΜΟΣ», ήταν ένα εργαλείο περίπου 1,3 δισεκατομμυρίων ευρώ. Το πρόγραμμα «ΑΝΤΩΝΗΣ ΤΡΙΤΣΗΣ» με τις διαδοχικές αυξήσεις που έχουμε κάνει είχε φτάσει στα 3,45 δισεκατομμύρια ευρώ. Μιλάμε για άλλη τάξη μεγέθους, για ένα χρηματοδοτικό εργαλείο που μαζί με τους πόρους του Ταμείου Ανάκαμψης μπορεί να είναι ένα πραγματικό σχέδιο Μάρσαλ που θα φέρει την αυτοδιοίκηση πολύ μπροστά. Εκεί που της αξίζει. Θα ήθελα, όμως, να δώσω δύο στοιχεία για να μην περνούν έτσι αυτά. Από τα 1,4 δισεκατομμύρια ευρώ του προγράμματος «ΑΝΤΩΝΗΣ ΤΡΙΤΣΗΣ» που έχουμε εντάξει τους τελευταίους μήνες συγκρατήστε κάποιους βασικούς δείκτες. Στην αγροτική οδοποιία το μήκος του αγροτικού οδικού δικτύου που έχει ενταχθεί, περίπου τρεις χιλιάδες επτακόσια χιλιόμετρα, είναι όσο η απόσταση Αθήνας - Μαδρίτης. Στην ύδρευση το μήκος τεσσάρων χιλιάδων τετρακοσίων χιλιομέτρων των παλαιωμένων αγωγών ύδρευσης που αντικαθίσταται είναι δύο φορές η απόσταση Αθήνας - Μονάχου, ενώ η ποσότητα δέκα εκατομμυρίων κυβικών μέτρων νερού που θα εξοικονομηθεί σε ετήσια βάση ισοδυναμεί με την ετήσια ζήτηση πόσιμου νερού μιας πόλης εκατόν δέκα χιλιάδων κατοίκων. Στη διαχείριση αστικών λυμάτων: Οι τριακόσιες χιλιάδες κάτοικοι για τους οποίους βελτιώνεται η επεξεργασία των παραγόμενων αστικών λυμάτων είναι πληθυσμός περίπου ίσος με τον πληθυσμό των μόνιμων κατοίκων της περιφέρειας δυτικής Μακεδονίας ή των περιφερειακών ενοτήτων Αχαΐας και Λάρισας. Η δημιουργία ή ανάπλαση υπαίθριων χώρων σε αστικές περιοχές, έκτασης χιλίων εννιακοσίων στρεμμάτων, είναι 1,6 φορές μεγαλύτερη από την έκταση του μεγαλύτερου μητροπολιτικού πάρκου της Αθήνας, του πάρκου «Αντώνης Τρίτσης». Και φαίνεται καθαρά η συμβολή του προγράμματος από αυτά τα εντυπωσιακά στοιχεία. Κλείνω, κύριε Πρόεδρε, παραβλέποντας κάποια στοιχεία για τον κοινωνικό χαρακτήρα, καίτοι σημαντικός, γιατί καταλαβαίνω ότι έχω εξαντλήσει κάθε όριο της ανοχής σας και σας ευχαριστώ γι' αυτό. Η τοπική αυτοδιοίκηση είναι ένας από τους σημαντικότερους συμμάχους στον αγώνα που δίνουμε για μία Ελλάδα χωρίς κοινωνικούς αποκλεισμούς, με λιγότερες κοινωνικές ανισότητες, με περισσότερες ευκαιρίες για κοινωνική και οικονομική ανέλιξη. Και κυρίως είναι σημαντικός σύμμαχος στον αγώνα που δίνουμε για να μπορούν όλες οι Ελληνίδες και όλοι οι Έλληνες να παραμείνουν και να προκόψουν στον τόπο τους. Έπειτα από πολλά χρόνια έχουμε πλέον και τους αναγκαίους πόρους, τα απαραίτητα χρηματοδοτικά εργαλεία, ούτως ώστε να ζωντανέψουμε πολλά από τα όνειρά μας. Σας καλώ, λοιπόν, με αίσθημα ευθύνης να υπερψηφίσετε τον προϋπολογισμό του 2022, έτσι ώστε τα όνειρα να μπορούν να γίνουν σχέδια και τα σχέδια, πράξη για το καλό όλων των Ελλήνων, για το καλό της πατρίδας μας. Σας ευχαριστώ.
Κύριε Πρόεδρε, μπορώ να έχω τον λόγο;
Θέλει τον λόγο ο κ. Σκουρλέτης για τη δεύτερη παρέμβαση, σήμερα, Κοινοβουλευτικού Εκπροσώπου. Μου κάνατε νόημα ότι θέλετε δύο λεπτά ή θέλετε παραπάνω; Τρία λεπτά δικαιούστε.
Τρία λεπτά, κύριε Πρόεδρε. Τσιγγούνηδες θα είμαστε τώρα; Δεν είδατε εδώ πώς πέφτουν τα εκατομμύρια;
Νόμιζα ότι μου κάνατε σήμα για δύο λεπτά. Εντάξει, θα σας δώσω τρία λεπτά, αυτό που δικαιούστε. Ορίστε, έχετε τον λόγο.
Κύριε Πέτσα, επειδή λέτε και ξαναλέτε, σε σχέση με τις ΜΕΘ, ότι τις υπερδιπλασιάσατε, αναφέρατε ένα συγκεκριμένο νούμερο που παραλάβατε και τις έχετε υπερδιπλασιαστεί. Εάν κάνετε, λοιπόν, αυτόν τον υπολογισμό και αθροίσετε πόσοι είναι οι διασωληνωμένοι χθες, σήμερα και πόσοι είναι οι διασωληνωμένοι εκτός ΜΕΘ, δεν υπερκαλύπτουν το νούμερο που λέτε ότι υπάρχουν. Άρα κάτι συμβαίνει εδώ. Διότι σε αυτό το νούμερο που λέτε του υπερδιπλασιασμού αθροίζετε τις ήδη προϋπάρχουσες στρατιωτικές και του ιδιωτικού τομέα, τις οποίες δεν τις έχετε επιτάξει, όταν χρειαζόταν. Αναφερθήκατε πέρυσι, ενώ τώρα υπάρχει ανάγκη, αλλά δεν τις έχετε επιτάξει. Και λέτε το ποσό των 120.000.000 ευρώ, αλλά το ποσό των 120.000.000 ευρώ θα ήταν αν τις χρειαζόμασταν όλο αυτό το διάστημα και με βάση τον τριπλασιασμό του μισθώματος που κάνατε εσείς. Θα ήταν 40.000.000 αν δεν τα δίνατε στους φίλους σας τους ιδιώτες! Για να λέμε τα πράγματα όπως είναι. Καλοί φίλοι δεν είμαστε, αλλά καλούς λογαριασμούς πρέπει να κάνουμε. Πάμε παρακάτω. Ο κ. Τσιόδρας απάντησε σε όλα αυτά, για το τι δεν έχετε κάνει. Σε αυτό όμως αποφεύγετε εδώ και δύο μέρες να απαντάτε. Και ο Πρωθυπουργός κρύβεται! Κρύβεται ο Πρωθυπουργός που είπε ψέματα, που είχε αυτή την ανερμάτιστη και αντιεπιστημονική τοποθέτηση ότι είναι το ίδιο κάποιος να είναι μέσα στη ΜΕΘ και εκτός ΜΕΘ. Πότε θα έρθει να απαντήσει λοιπόν; Πότε; Δεν το ζητά η Αντιπολίτευση μόνο, το ζητάει ο ελληνικός λαός και αυτά που περνάει. Άρα, λοιπόν, να είστε με πιο χαμηλούς τόνους, διότι εδώ πέρα από την πρώτη στιγμή σας καλέσαμε για συνεννόηση. Συνεννόηση δεν δείξατε. Επικοινωνιακή αρτιότητα δείξατε. Επικοινωνιακή αριστεία δείξατε. Εκεί είστε πρώτοι, αλλά το ΕΣΥ καταρρέει. Και εσείς ως Υπουργός, λοιπόν, για την αυτοδιοίκηση έχετε μηδέν πόρους για τον COVID τη χρονιά που έρχεται. Γιατί; Επειδή είναι έκτακτες οι δαπάνες; Έχει τελειώσει ο COVID; Η παραλλαγή «Όμικρον» δεν τρέχει; Δεν είναι μπροστά μας; Τι θα κάνουν οι δήμοι; Τους μειώνεται τα ποσοστά από τον προϋπολογισμό, τις δαπάνες, αυξάνονται οι αρμοδιότητες, ακόμη το «Βοήθεια στο Σπίτι» δεν έχει βγάλει αποτελέσματα. Εσείς τι κάνετε γι' αυτό; Είναι πολύ συγκεκριμένα τα ερωτήματα. Εμείς -ο ΣΥΡΙΖΑ- μειώσαμε κατά 60% τους ΚΑΠ με τα μνημόνια; Η δικιά σας κυβέρνηση ήταν. Εμείς αποκαταστήσαμε πράγματα. Ξέρετε τι λέει ο κόσμος της αυτοδιοίκησης; «Φιλότιμο λέμε και θα κλαίμε», διότι αφήσατε να λήξει μία σύμβαση με την Ευρωπαϊκή Τράπεζα -ο προκάτοχός σας- πάγωσαν όλα και τώρα έρχεστε εκ των υστέρων να κάνετε τι; Ακόμη υλοποιούνται τα προηγούμενα έργα. Δεν είναι έτσι; Δεν είναι έτσι; Τι γίνεται λοιπόν; Θα ενισχύσετε με προσωπικό την αυτοδιοίκηση; Αναπολούν τις μέρες της 3Κ. Αναπολούν τις έκτακτες ενισχύσεις, το ταμείο ΑΚΣΙΑ. Τι προβλέπεται; Έχετε μείωση των δαπανών για τις καιρικές καταστροφές σε μια εποχή κλιματικής κρίσης. Εσείς -και τελειώνω- θα έπρεπε τουλάχιστον ως εκφραστής των προβλημάτων του κόσμου της αυτοδιοίκησης να είστε εδώ και να λέτε στον Πρωθυπουργό, «Ταμείο Ανάκαμψης: Γιατί παραμερίζετε τους ΟΤΑ από αυτή τη συζήτηση, από αυτόν το σχεδιασμό»; Όλα πια από το επιτελικό κράτος του Μαξίμου; Όλα συγκεντρωτικά; Όλα πρέπει να περνάνε από ένα στενό επιτελείο; Υπουργείο είστε στο κάτω κάτω. Αναλάβετε τις ευθύνες σας. Ευχαριστώ.
Κύριε Πρόεδρε, μπορώ να έχω τον λόγο;
Λοιπόν, να δώσουμε τον λόγο τώρα στον κ. Πέτσα. Κύριε Υπουργέ, έχετε τον λόγο.
Ευχαριστώ, κύριε Πρόεδρε. [[Χειροκροτήματα από την πτέρυγα της Νέας Δημοκρατίας]] Κατ' αρχάς να πω αναφορικά με το θέμα που έθιξε ο κ. Σκουρλέτης για τις μονάδες εντατικής θεραπείας. Ποιος κρύβεται, κύριε Σκουρλέτη; Σήμερα δεν είχε ενημέρωση ο Κυβερνητικός Εκπρόσωπος; Δεν έχει δώσει όλες τις απαντήσεις από τις 12.30΄ το μεσημέρι; Θα μπορούσατε να το είχατε δει και σας παραπέμπω να το δείτε έστω και τώρα για να μη λέτε ότι κρύβεται κανένας. Οι απαντήσεις έχουν δοθεί από τις 12.30΄ το μεσημέρι γι' αυτό το θέμα. Άρα μη λέμε ό,τι θέλουμε. Δεύτερο στοιχείο: Όσον αφορά τα ζητήματα των ΜΕΘ, επαναλαμβάνω ότι, η δήλωση που διάβασε ο κ. Ζαχαριάδης ήταν του Σεπτεμβρίου του 2020 και σας παραπέμπω σε αυτό που προτείνατε εσείς τον Μάρτιο του 2020. Μη μου λέτε τώρα για το 2021. Αμφισβητείτε ότι υπερδιπλασιάσαμε τις ΜΕΘ; Από πού αμφισβητείται; Από ποιόν αμφισβητείται ότι τις υπερδιπλασιάσαμε; Από πού αμφισβητείται το γεγονός ότι έχει αυξηθεί πάνω από δέκα χιλιάδες το προσωπικό; Δεν άκουσα να λέτε κάτι να μου το αμφισβητήσετε, μόνο να μου λέτε ότι μπορεί να είναι έτσι και μπορεί να είναι κι αλλιώς σε σχέση με τον αριθμό των διασωληνωμένων. Όσον αφορά το ζήτημα που έχει να κάνει με τους πόρους της αυτοδιοίκησης. Οι ΚΑΠ, το 2021 σε σχέση με το 2020, αυξήθηκαν περίπου κατά 40.000.000 ευρώ. Το 2022 σε σχέση με το 2021 κατά 106.000.000 ευρώ σε δήμους και περιφέρειες και η αύξηση αυτή των ΚΑΠ δεν έχει μέσα φυσικά τις έκτακτες δαπάνες. Το ξέρετε κι εσείς, το ξέρει και η ΚΕΔΕ, το ξέρουν όλοι, ότι αν χρειαστεί πρόσθετη στήριξη για τον COVID, εδώ είμαστε και θα την δώσουμε την έκτακτη στήριξη για τον COVID στους δήμους και στις περιφέρειες, όπου χρειαστεί, όσο χρειαστεί. Όπως είπα και πριν, πλάτη θα βάλουμε και εμείς και οι δήμοι και τα νοικοκυριά και οι επιχειρήσεις, για να ξεπεράσουμε αυτή την πρωτόγνωρη κρίση. Όσον αφορά τα θέματα που είπατε για τη δανειακή σύμβαση με την ΕΤΕπ. Ποια δανειακή σύμβαση έληξε και δεν προχωρήσαμε στην ανανέωση της;
Τον Δεκέμβριο του 2019.
Για ποιο πράγμα μιλάτε; Είχατε υπογράψει εσείς δανειακή σύμβαση με την ΕΤΕπ;
Βεβαίως!
Είχε υπογράψει η κυβέρνηση σας; Παρουσιάστε την. Καταθέστε την. Μία δανειακή σύμβαση της ΕΤΕπ υπήρχε και ήταν επί κυβέρνησης Αντώνη Σαμαρά και η Κυβέρνηση του Κυριάκου Μητσοτάκη έκανε τη σύμβαση αυτή της ΕΤΕπ τον Μάρτιο του 2021 για το πρόγραμμα «ΑΝΤΩΝΗΣ ΤΡΙΤΣΗΣ». Τα υπόλοιπα δεν ισχύουν. Όσον αφορά τα θέματα που είπατε για τα υπόλοιπα θέματα της χρηματοδότησης των ΟΤΑ. Κοιτάξτε, όλα τα χρηματοδοτικά εργαλεία που έχουμε στη διάθεσή μας, ΕΣΠΑ, «ΑΝΤΩΝΗΣ ΤΡΙΤΣΗΣ», Ταμείο Ανάκαμψης, μέσα από συνέργειες κατατείνουν στην αλλαγή σελίδας για την αυτοδιοίκηση. Δεν υπάρχει ούτε ένας δήμαρχος σήμερα που να σας πει ότι έχει λιγότερους πόρους από αυτούς που είχε το προηγούμενο χρονικό διάστημα. Είναι πρωτοφανείς οι πόροι που υπάρχουν στη διάθεση της αυτοδιοίκησης. Είναι στοίχημα να τους κινητοποιήσουμε και να τους απορροφήσουμε σωστά προς όφελος των πολιτών. Αυτό είναι το στοίχημα, όχι οι πόροι. Αυτό είναι το βασικό στοίχημα, να τους απορροφήσουμε σωστά από την αυτοδιοίκηση Α΄ και Β΄ βαθμού. Και δεν είναι τίποτα χειρότερο από αυτό, από το να συσκοτίζουμε την πραγματικότητα και να πηγαίνουμε να λέμε για δήθεν υποχρηματοδότηση, ενώ το βασικό πρόβλημα είναι οι δομές και το προσωπικό. Εκεί θα συμφωνήσουμε και θα είμαστε εδώ να τα συζητήσουμε την επόμενη χρονιά. Ευχαριστώ, κύριε Πρόεδρε.
Καλώς. Συνεχίζουμε με τους Βουλευτές ομιλητές και καλούμε στο Βήμα τον κ. Χριστόφορο - Εμμανουήλ Μπουτσικάκη από τη Νέα Δημοκρατία. Ορίστε, κύριε Μπουτσικάκη, έχετε τον λόγο.
Ευχαριστώ πολύ, κύριε Πρόεδρε. Κύριε Σκουρλέτη, ο Κυριάκος Μητσοτάκης, ο Πρωθυπουργός, δεν είναι εδώ να σας απαντήσει γιατί είναι στις Βρυξέλλες και μάχεται αυτή τη στιγμή για τη χώρα μας. Λοιπόν, κυρίες και κύριοι συνάδελφοι, ο προϋπολογισμός που συζητάμε σήμερα είναι ο τρίτος που συντάσσει η Κυβέρνηση της Νέας Δημοκρατίας του Κυριάκου Μητσοτάκη, είναι ο δεύτερος κατά τη διάρκεια της πανδημίας και των διεθνών οικονομικών εξελίξεων που αυτή τη στιγμή επιφέρει αυτή. Μιας πανδημίας η οποία παρά την ταχύτατη και συνεχή αντίδραση της επιστημονικής κοινότητας παγκοσμίως ακόμα επιμένει και ακόμα εξελίσσεται. Και παρά τη διαρκή εξέλιξη της, όμως, η χώρα μας, όχι μόνο παρέμεινε δυνατή και σταθερή, αλλά έκανε και βήματα μπροστά και σε οικονομικό επίπεδο -που θα τα αναλύσουμε σε λίγο- αλλά και σε αμυντική ενίσχυση της χώρας μας σε όλα τα επίπεδα. Να σας πω κάτι το οποίο, προφανώς, το έχετε περάσει στα ψιλά, γιατί έχετε επικεντρωθεί σε πράγματα τα οποία είναι απλά fake news -έχουμε συνηθίσει να το λέμε πολύ συχνά εδώ μέσα δυστυχώς με εσάς. Εχθές αφού έκανε η παράταξη της Νέας Δημοκρατίας το πατριωτικό της καθήκον ψηφίζοντας την Αμυντική Συμφωνία μεταξύ της Ελλάδας και των ΗΠΑ, το Κογκρέσο υπερψήφισε αυτό το νομοσχέδιο και αυτή τη στιγμή επικυρώθηκε αυτή η σύμβαση, αυτό το οποίο εσείς το καταψηφίσατε εδώ μέσα και ο Ερντογάν δεν το ήθελε με τίποτα. Επανέρχομαι στη συζήτησή μας. Η ανεργία, λοιπόν, κυρίες και κύριοι συνάδελφοι, μειώθηκε από το 16% στο 13% τον Σεπτέμβρη του 2021. Η ιδιωτική κατανάλωση αυξήθηκε. Οι υπάρχουσες θέσεις εργασίας όχι μόνο διατηρήθηκαν, αλλά πλήθυναν κιόλας, ξεπάγωσαν ή ολοκληρώθηκαν πολλές επενδύσεις που για διάφορους γραφειοκρατικούς λόγους είχαν ξεμείνει στα συρτάρια των αρμοδίων. Σήμερα, πλέον, έχουμε τη δυνατότητα να μιλάμε για έναν κύκλο επενδύσεων στην ελληνική οικονομία. Παρά το γεγονός ότι μετράμε ήδη είκοσι έναν μήνες σε καθεστώς πανδημίας, εφαρμόσαμε πολιτικές ελάφρυνσης των πολιτών, τόνωσης της αγοράς, ενίσχυσης των αδύναμων και θωράκισης των επιχειρήσεων. Μειώσαμε κατά 22% τον ΕΝΦΙΑ, μειώσαμε τον φόρο στις επιχειρήσεις στο 22%, μειώσαμε τον συντελεστή φορολόγησης στα μερίσματα στο 5%. Καταργήσαμε τον φόρο γονικών παροχών και δωρεών αξίας μέχρι 800.000 ευρώ από τα 0 ευρώ -γιατί, συνήθως, λέτε εσείς τα δικά σας ότι ευνοούμε μόνο τους πλουσίους, υποτίθεται. Μειώσαμε την προκαταβολή φόρου στα φυσικά πρόσωπα στο 55% και στο 80% στα νομικά πρόσωπα. Μειώσαμε τις ασφαλιστικές εισφορές τουλάχιστον κατά τρεις μονάδες. Συνέπεια, αποτελεσματικότητα, ρεαλισμός και καινοτομία είναι αυτά που χαρακτηρίζουν την Κυβέρνηση του Κυριάκου Μητσοτάκη. Φέτος εισάγονται μια σειρά καινοτομιών, με έμφαση στην αποτελεσματικότητα και την παροχή περισσότερων πληροφοριών. Το πρώτο είναι ο προϋπολογισμός επιδόσεων για όλους τους φορείς της κεντρικής διοίκησης, ένα εργαλείο με βάση το οποίο έχουμε τη δυνατότητα να παρακολουθούμε και να αξιολογούμε με αποτελεσματικό τρόπο τις επιδοτήσεις των προγραμμάτων των φορέων, αλλά και της Βουλής. Έτσι ρίχνουμε φως στη διαφάνεια, λοιπόν, στα δημόσια οικονομικά. Το δεύτερο είναι η εισαγωγή των δεικτών μέτρησης του περιβαλλοντικού αποτυπώματος των πολιτικών και των δράσεων εν γένει. Δίνουμε έτσι έμφαση στην πράσινη μετάβαση. Προωθούμε την ψηφιοποίηση και ενσωματώσουμε τις νέες τεχνολογίες. Εάν δεν δώσει το κράτος και η Κυβέρνηση το παράδειγμα, πώς περιμένουμε από τους πολίτες να ακολουθήσουν; Τέλος, εφέτος παρουσιάζουμε τη λειτουργική ταξινόμηση των δαπανών της γενικής κυβέρνησης. Από το 2022 κάθε πολίτης θα δύναται να έχει γνώση των δαπανών κάθε επιμέρους φορέα του κράτους. Κυρίες και κύριοι συνάδελφοι, η Κυβέρνησή της Νέας Δημοκρατίας κατάφερε επιτυχώς να αντιμετωπίσει το ζοφερό κλίμα, να ανατρέψει την ανησυχία και να δημιουργήσει ευκαιρίες ανάπτυξης μέσα στην πανδημία. Τα μέτρα στήριξης που λάβαμε κατέδειξαν όχι μόνο την προσαρμοστικότητα και τα γρήγορα αντανακλαστικά της Κυβέρνησης, αλλά και την επαφή που έχει με το σύνολο της κοινωνίας. Με τη θεσμοθέτηση διαφόρων προγραμμάτων όπως η «ΓΕΦΥΡΑ», το «ΣΥΝ-ΕΡΓΑΣΙΑ» τονώσαμε την πραγματική οικονομία. Σε ό,τι έχει να κάνει με την ενεργειακή κρίση, η Κυβέρνηση κατάφερε και χορήγησε εγκαίρως το «εμβόλιο» στην ελληνική οικονομία. Αυξήσαμε την κρατική επιδότηση στους λογαριασμούς ηλεκτρικής ενέργειας και παροχής φυσικού αερίου και, όπως επεσήμανε σήμερα και ο Πρωθυπουργός από τις Βρυξέλλες, θα δώσουμε και επιπλέον ενισχύσεις, ακόμη και ειδικά προνόμια στους αγρότες. Προκειμένου να αποφύγουμε τις επιπτώσεις από τις παροδικές πληθωριστικές τάσεις που παρατηρούνται διεθνώς, ενσωματώθηκε στον πολιτικό σχεδιασμό το Εθνικό Σχέδιο Δράσης για τη Νεολαία, αφού δόθηκαν κίνητρα για ένταξη των νέων στην αγορά εργασίας, με την ενεργοποίηση του προγράμματος «ΠΡΩΤΟ ΕΝΣΗΜΟ», με την κατάργηση του τέλους συνδρομητών κινητής τηλεφωνίας, με την αναστολή του τέλους συνδρομητικής τηλεόρασης και με τη θέσπιση φορολογικών κινήτρων για τη χρήση ηλεκτρονικών συναλλαγών. Στον κρίσιμο τομέα της δημόσιας υγείας και εφέτος έχουν προβλεφθεί αυξημένες δαπάνες. Έτσι θα θωρακίσουμε ακόμη περισσότερο το Εθνικό Σύστημα Υγείας. Ο προϋπολογισμός σχετικά με την υγεία στο σύνολο του ανέρχεται στο 6,3% του ΑΕΠ. Κυρίες και κύριοι συνάδελφοι, ο προϋπολογισμός του 2022 όχι μόνο δεν έχει κανέναν φόρο, αλλά αντιθέτως, προβλέπει περισσότερη ελάφρυνση, περισσότερη ενίσχυση και πραγματική πρόοδο για όλους τους πολίτες. Ταυτόχρονα, επιβεβαιώνει το αίσθημα ασφάλειας και δίνει έναυσμα, για να οδηγηθεί η χώρα ακόμα πιο μπροστά, σε ένα ανθεκτικό και αποτελεσματικό περιβάλλον. Η φορολογική πολιτική, άλλωστε, επιβάλλεται να έχει αναπτυξιακό πρόσημο. Ο προς ψήφιση προϋπολογισμός προβλέπει στο τέλος του 2022 καθαρή αύξηση του ΑΕΠ κατά 1,7% σε σχέση με το 2019. Η διαμόρφωση του ρυθμού ανάπτυξης εδράζεται και στην υλοποίηση μέτρων φιλοεπενδυτικού χαρακτήρα, τα οποία εξομαλύνουν, βελτιώνουν το επενδυτικό περιβάλλον. Σε αυτό το πλαίσιο μέτρων συγκαταλέγεται και η περαιτέρω μείωση του φόρου εισοδήματος των επιχειρήσεων, η παροχή κινήτρων για συνενώσεις και συνέργειες μικρών, μεσαίων και πολύ μικρών επιχειρήσεων, η χορήγηση προσαυξημένης έκπτωσης για δαπάνες και πολλά άλλα. Σε τροχιά υλοποίησης με εντατικούς ρυθμούς βρίσκονται ήδη σαράντα οκτώ έργα συνολικού ύψους 2,7 δισεκατομμυρίων ευρώ, κάποια εκ των οποίων αφορούν ειδικότερα την περιφέρειά μου. Ένα από αυτά είναι και η μεταστέγαση των δικαστικών υπηρεσιών του Πειραιά σε ένα σύγχρονο και ελάχιστης ενεργειακής κατανάλωσης δικαστικό μέγαρο, η Πολιτεία Καινοτομίας στο «ΧΡΩΠΕΙ», ακόμη και η αξιοποίηση του Πύργου του Πειραιά. Όλα αυτά τα εμβληματικά έργα δίνουν ώθηση και κίνητρα για την ανάπτυξη της πόλης μας και βάζουν την Περιφέρεια Πειραιώς, επιτέλους, στον παγκόσμιο αναπτυξιακό χάρτη. Κυρίες και κύριοι συνάδελφοι, κλείνοντας, το 2022 αναμένεται να είναι ένα έτος επαναφοράς της ελληνικής οικονομίας, επαναφοράς σε καθεστώς σταθερότητας και ευθεία αναπτυξιακή κατεύθυνση. Με αυτές τις λίγες σκέψεις σας καλώ όλους να επιδείξετε για μια φορά εθνική συναίνεση και να υπερψηφίσετε αυτόν τον προϋπολογισμό, ώστε να συμβάλετε και εσείς στην ανάκαμψη της ελληνικής οικονομίας. Σας ευχαριστώ.
Ευχαριστούμε. Επόμενος ομιλητής είναι ο κ. Αυλωνίτης Αλέξανδρος - Χρήστος από τον ΣΥΡΙΖΑ. Θα ακολουθήσει ο κ. Γκίκας και αμέσως μετά θα μιλήσει ο Υπουργός Μετανάστευσης και Ασύλου κ. Μηταράκης. Κυρίες και κύριοι συνάδελφοι, πριν δώσω τον λόγο στον κ. Αυλωνίτη έχω την τιμή να ανακοινώσω στο Σώμα ότι με τις από 16 Δεκεμβρίου 2021 επιστολές προς τον Πρόεδρο της Βουλής ο επικεφαλής της Κοινοβουλευτικής Ομάδας του Κινήματος Αλλαγής κ. Μιχαήλ Κατρίνης μάς γνωστοποιεί ότι: Πρώτον, ως Κοινοβουλευτικοί Εκπρόσωποι, σύμφωνα με το άρθρο 17, παράγραφος 2 και 4 του Κανονισμού της Βουλής ορίζονται κατά σειρά: ο Βουλευτής Α΄ Αθήνας κ. Κωνσταντίνος Σκανδαλίδης και η Βουλευτής Β2΄ Δυτικού Τομέα Αθηνών κ. Κωνσταντίνα - Νάντια Γιαννακοπούλου. Δεύτερον, ως Γραμματέας της Κοινοβουλευτικής Ομάδας εκλέχθηκε η Βουλευτής Λάρισας κ. Ευαγγελία Λιακούλη και Αναπληρωτής Γραμματέας ο Βουλευτής Β΄ Θεσσαλονίκης κ. Γεώργιος Αρβανίτης. Οι σχετικές επιστολές θα καταχωριστούν στα Πρακτικά της σημερινής συνεδρίασης.
Ορίστε, κύριε Αυλωνίτη, έχετε τον λόγο.
Ευχαριστώ, κύριε Πρόεδρε. Διαπιστώνω ότι υπάρχει μεγάλη νευρικότητα στην Αίθουσα, τουλάχιστον πριν από έναν ομιλητή. Κυρίες και κύριοι συνάδελφοι, παρακολουθώ τη συζήτηση στη Βουλή και δεν σας κρύβω ότι έχω μείνει έκπληκτος, να μην πω αποσβολωμένος. Πόσο πιο χαμηλά θα πέσει η Κυβέρνησή σας και ένα μεγάλο τμήμα της Κοινοβουλευτικής Ομάδας και θα εξηγήσω τι εννοώ. Ζείτε στην Ελλάδα, ζείτε σε αυτή τη Βουλή; Ακούτε τον Πρωθυπουργό και τα μέλη της Κυβέρνησης ή ζούμε σε παράλληλα σύμπαντα; Διαβάσατε πόσοι νεκροί πεθαίνουν κάθε μέρα, ακούσατε ότι πεθαίνουν εκτός ΜΕΘ; Θυμάστε τι έλεγαν οι Υπουργοί σας για τις ΜΕΘ; Νομίζετε ότι με αυτά που λέω, επαναλαμβάνομαι σε σχέση με τους άλλους. Κάθε στιγμή θα τα ακούτε. Θα πονάτε ακούγοντας από όλους τους ομιλητές τα ίδια πράγματα. Δεν είχατε εσείς ενδείξεις ότι έχουμε μεγαλύτερη θνησιμότητα στους ασθενείς εκτός ΜΕΘ σε σχέση με αυτούς οι οποίοι είναι σε ΜΕΘ; Δεν είχατε τέτοιες ενδείξεις; Θυμάστε που χειροκροτούσατε τον Πρωθυπουργό όταν τα έλεγε αυτά; Εδώ που είμαι εγώ τα έλεγε. Τα ακούτε για πολλοστή φορά. Μας προκαλούσε, μάλιστα, λέγοντάς μας: «Δεν έχω τέτοια ένδειξη. Όχι, δεν έχω. Έχετε εσείς; Φέρτε την.». Έχετε πληροφορηθεί ότι επικεφαλής της ομάδας που σας συμβουλεύει πώς να αντιμετωπίσει τον κορωνοϊό είναι ο κ. Τσιόρδας; Κάνω λάθος; Δεν μπορεί να μην έχετε ακούσει το όνομά του. Και οι δύο είναι οι επιτελείς. Ο ένας είναι Πρωθυπουργός της Ελλάδας και ο κ. Τσιόρδας επικεφαλής όλων των στρατευμάτων, της πανστρατιάς, κατά του κορωνοϊού. Αυτοί οι δύο άνθρωποι δεν συνεννοούνται μεταξύ τους; Δεν είναι αστείο, δεν είναι τραγικό, σήμερα να διαψεύδεται από το στόμα του Κυβερνητικού Εκπροσώπου, μάλλον να ισχυρίζεται ο Κυβερνητικός Εκπρόσωπος ότι δεν ήξερε ο κ. Μητσοτάκης; Τότε πού πάμε αν οι δύο επικεφαλής, οι δύο επιτελικοί στον πόλεμο κατά του κορωνοϊού δεν συνεννοούνται; Τον Μάιο του 2021 μια έκθεση -σας τα είπε ο κ. Ζαχαριάδης. Σας τα λέμε κάθε μέρα. Και λέτε ότι λέμε ξανά τα ίδια και τα ίδια. Θα τα ακούτε.
Για τον προϋπολογισμό πείτε μας.
Θα σας πούμε για τον προϋπολογισμό, κύριε Βεσυρόπουλε.
Παρακαλώ μη διακόπτετε. Συνεχίστε, κύριε Αυλωνίτη.
Υπερασπίζεστε σήμερα αυτή τη λογική. Την υπερασπίζεστε και δεν νιώθετε ντροπή. Πού είναι η ντροπή και η πολιτική ευθιξία; Στο παράλληλο σύμπαν που ζείτε σίγουρα δεν υπάρχει ντροπή ούτε ενσυναίσθηση. Στο δικό μας σύμπαν, στο δικό μας, παραιτούνται, όπως και σε πολλά άλλα κράτη του κόσμου, μετά από μια τέτοια ιστορία, γιατί έχουν να παίξουν με την ανθρώπινη ζωή. Και με την ανθρώπινη ζωή δεν παίζουν. Στο δικό μου, λοιπόν, επιστημονικό κόσμο, κύριε Βεσυρόπουλε, στον νομικό κόσμο, όταν λες σε κάποιον έτσι με επιτακτικότητα και με επιστημοσύνη ότι πρέπει να κάνεις εκείνο και δεν το κάνεις, λειτουργείς με ενδεχόμενο δόλο και, μάλιστα, με υπερχειλή δόλο. Γνωρίζεις ότι από τις παραλείψεις σου ή τις συνέργειές σου μπορεί να επέλθει το αποτέλεσμα. Εδώ τι συμβαίνει με τον κ. Μητσοτάκη; Τι συμβαίνει με τον κ. Τσιόρδα; Πώς δεν μπορούν να συνεννοηθούν αυτοί οι δύο άνθρωποι και οδηγούν εκατοντάδες κόσμου ίσως και χιλιάδες σε διασωληνώσεις εκτός ΜΕΘ; Και έρχεται σήμερα ο κ. Πέτσας και τι λέει για να δικαιολογηθεί για αυτά που έλεγε τον Σεπτέμβρη του 2020; Ότι αν εκείνο τον καιρό που του έλεγε ο κ. Πολάκης, που τον βλέπετε τη νύχτα στα όνειρά σας, κάνατε επίταξη σε κλινικές και σε προσωπικό, θα πληρώνατε του κόσμου τα εκατομμύρια. Και τα 120 εκατομμύρια που δώσατε στην «AEGEAN», τα 30-40 εκατομμύρια που δώσατε στα μέσα μαζικής ενημέρωσης, αυτά συμψηφίζονται; Υπάρχουν επιχειρήματα για τις ανθρώπινες ζωές;
Τι λέτε;
Τι λέω; Ο κόσμος εκεί έξω βλέπει, κυρία μου. Βλέπει.
Για τον προϋπολογισμό πείτε μας. Τέσσερα και σαράντα τρία.
Ειλικρινά, κατά την άποψή μας, η επιστήμη έχει σηκώσει ψηλά τα χέρια της με την πολιτική που ακολουθείτε. Οι Βουλευτές σας συνειδητά βλέπουν το ψέμα και σας υποστηρίζουν πετώντας από πάνω τους τον εθνικό χαρακτήρα της ιδιότητάς τους ως Βουλευτές της πατρίδας. Επιλέγω τις λέξεις μου μία-μία. Με αυτό που βλέπω εδώ μέσα πλήττεται η Βουλή και το πολίτευμά μας. Είμαστε εδώ ως Βουλευτές του έθνους και έχουμε μπροστά μας μια εθνική πανδημία και υποστηρίζετε άκριτα το ψέμα. Ένας να πει μια φορά ότι έκανε λάθος ο κ. Μητσοτάκης. Το είπε ένας εδώ μέσα από αυτή τη θέση, από αυτή τη Βουλή; Πέστε μου έναν. Και μου λέτε να μην έχω τη δυνατότητα, το δικαίωμα και την υποχρέωση να φωνάζω, να επαναλαμβάνω για όλα αυτά που βλέπω μπροστά μου; Επί του προϋπολογισμού, αν δεν υπήρχαμε εμείς εδώ μέσα, θα πείθατε τους Έλληνες πολίτες πως είναι οφθαλμαπάτη η κατακρεούργηση του οικογενειακού εισοδήματος. Θα τους πείθατε ότι η ακρίβεια είναι αποκύημα της φαντασίας αρρωστημένων μυαλών.
Κύριε Βεσυρόπουλε, ο προϋπολογισμός αφορά όλα τα Υπουργεία. Για αυτό πιάνουν κάποιο Υπουργείο. Τον λόγο έχει ο κ. Στέφανος Γκίκας από τη Νέα Δημοκρατία.
Ευχαριστώ, κύριε Πρόεδρε. Κύριε Υπουργέ, κυρίες και κύριοι συνάδελφοι, ο αγαπητός συνάδελφος του ΣΥΡΙΖΑ είπε ότι βρισκόμαστε σε «παράλληλο σύμπαν». Μάλλον ο ΣΥΡΙΖΑ βρίσκεται σε «παράλληλο σύμπαν» με όλα αυτά τα οποία είπε. Μετά την ύφεση, λοιπόν, ύψους 9% το 2020, το 2021 είναι ένα έτος σημαντικής ανάκαμψης, αφού η αναθεωρημένη πρόβλεψη αναμένει αύξηση του ΑΕΠ κατά 6,9%, μία από τις υψηλότερες στην Ευρώπη, ενώ παράλληλα προβλέπεται μείωση της ανεργίας. Να πω εδώ ότι τον Σεπτέμβριο του 2020 η ανεργία ήταν στο 16,5%, ενώ τον Σεπτέμβριο του 2021 κατέβηκε, μειώθηκε στο 13%. Προφανώς η άρση των περιοριστικών μέτρων έδωσε μεγάλη ώθηση στην οικονομία μας, ωστόσο όμως, αυτό που έπαιξε καθοριστικό ρόλο, ήταν το μεγάλο πακέτο στήριξης τη διετία 2020 - 2021, που ανήλθε σε 40 δισεκατομμύρια. Ψηφίσαμε εβδομήντα μέτρα εδώ, τα οποία βοήθησαν τις επιχειρήσεις, τους συμπολίτες μας, τα νοικοκυριά. Ήταν το τέταρτο μεγαλύτερο πακέτο στήριξης στον κόσμο. Επίσης, παρ' ότι η Αντιπολίτευση αμφισβητεί ότι είναι αποτελεσματική η πολιτική της Κυβέρνησης, αυτό το αποδεικνύουν τα στοιχεία, οι αριθμοί και βεβαίως και κάποιοι αυστηροί παρατηρητές, θα πω εγώ. Μόλις την προηγούμενη εβδομάδα το Eurogroup χαιρέτισε την πρόοδο της ελληνικής Κυβέρνησης για την ελληνική οικονομία στους τομείς, όπως είναι η δημοσιονομική διαχείριση, η αγορά ενέργειας, οι αποκρατικοποιήσεις, οι επενδύσεις κ.λπ.. Την ίδια μέρα, στις 6 Δεκεμβρίου, η επικεφαλής του Διεθνούς Νομισματικού Ταμείου, η κ. Γκεοργκίεβα, ανέφερε ότι η χώρα τα πηγαίνει πολύ καλά και έκανε λόγο για ένα σπουδαίο επίτευγμα της ελληνικής οικονομίας. Μία μέρα μετά, ο Γερμανός Υπουργός Οικονομικών, κ. Κρίστιαν Λίντνερ, ανέφερε ότι το τελευταίο διάστημα έχει επιτευχθεί, με πολύ εντυπωσιακά μεταρρυθμιστικά μέτρα, να έρθει η ελληνική οικονομία σε μια νέα πορεία επιτυχίας. Και βεβαίως, αυτοί οι αξιωματούχοι δεν νομίζω ότι ανήκουν στο κόμμα μας. Παρακαλώ για τα Πρακτικά. [[Στο σημείο αυτό ο Βουλευτής κ. Στέφανος Γκίκας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Έρχομαι στο 2022, τον επόμενο χρόνο. Η οικονομία μας αναμένεται να αναπτυχθεί κατά 4,5%, που σωρευτικά με το 2021, μιλάμε για μία ανάπτυξη διετίας 11,7%, μία από τις υψηλότερες σε επίπεδο Ευρωπαϊκής Ένωσης. Κινητήριος δύναμη της ανάπτυξης θα είναι η υλοποίηση του προγράμματος «Ελλάδα 2.0», που περίπου θα φτάσει στο 3% του ΑΕΠ και βεβαίως η συνολική αύξηση των επενδύσεων. Κυρίες και κύριοι συνάδελφοι, η συνολική επενδυτική δαπάνη για το 2022 θα ξεπεράσει τα 11 δισεκατομμύρια ευρώ. Είναι μια τεράστια επενδυτική δαπάνη. Από αυτά, τα 7,8 δισεκατομμύρια θα προέλθουν από το εθνικό και συγχρηματοδοτούμενο σκέλος του ΠΔΕ και 3,2 δισεκατομμύρια βεβαίως από το Ταμείο Ανάκαμψης. Να πω ότι στον προϋπολογισμό δεν προβλέπεται επιβολή νέου φόρου ή αύξηση υφιστάμενου φόρου, ενώ βεβαίως συνεχίζουν να ισχύουν οι μειώσεις φόρων και των ασφαλιστικών εισφορών που έχουν θεσπιστεί. Επίσης, να πω ότι -αντίθετα με όσα λέει ο ΣΥΡΙΖΑ- ο προϋπολογισμός του Υπουργείου Υγείας είναι αυξημένος και ανέρχεται σε 5.257.000.000 ευρώ, ενώ οι συνολικές δαπάνες όλων των Υπουργείων για την υγεία, θα ξεπεράσουν τα 11.000.000.000, ενώ παράλληλα μία από τις τρεις προσλήψεις που θα γίνουν το 2020 - 2022 θα αφορά τον τομέα υγείας. Έρχομαι στα θέματα της άμυνας. Όταν πριν από δύο χρόνια, από αυτό εδώ το Βήμα στον προϋπολογισμό τον Δεκέμβριο του 2019, έκανα την πρόταση για διπλασιασμό των εξοπλιστικών δαπανών των Ενόπλων Δυνάμεων, δεν φανταζόμουν ότι μέσα σε σύντομο χρονικό διάστημα η Κυβέρνησή μας όχι μόνο θα διπλασίαζε, αλλά θα τετραπλασίαζε τις εξοπλιστικές δαπάνες των Ενόπλων Δυνάμεων, δίνοντας με αυτόν τον τρόπο στις Ένοπλες Δυνάμεις, στα Γενικά Επιτελεία, στη φυσική ηγεσία, στην πολιτική ηγεσία, τη δυνατότητα να καταρτίσουν ένα ολοκληρωμένο, μελετημένο, στοχευμένο, μεγαλεπήβολο εξοπλιστικό πρόγραμμα των Ενόπλων Δυνάμεων που τις ισχυροποιεί και αυξάνει δραστικά την αποτρεπτική ικανότητα της χώρας. Και βεβαίως καλύπτει ένα κενό δεκαετίας που, όπως όλοι γνωρίζουμε, τα εξοπλιστικά προγράμματα βρίσκονταν σε τέλμα και όχι μόνο για οικονομικούς λόγους, αλλά και ένεκα λανθασμένων πολιτικών αποφάσεων, κύριοι του ΣΥΡΙΖΑ. Βεβαίως, η ενίσχυση του αμυντικού βραχίονα δεν γίνεται αποσπασματικά. Γίνεται σε συνδυασμό και από κοινού, με μία πολυδιάστατη, στοχευμένη, καλά μελετημένη εξωτερική πολιτική και διπλωματία, η οποία τα τελευταία δύο χρόνια έχει καταφέρει, πρώτον, να επιλύσει σωρεία εκκρεμών ζητημάτων όπως, παραδείγματος χάριν, ο καθορισμός θαλασσίων ζωνών κ.λπ. που λίμναζαν επί τριάντα χρόνια. Δεύτερον, με κρίσιμες συμφωνίες, συμμαχίες, στρατηγικές εταιρικές σχέσεις, αμυντικές συμφωνίες με ρήτρα αμυντικής συνδρομής, έχει καταφέρει να αναγάγει την Ελλάδα σε έναν κρίσιμο παίκτη, παράγοντα στην ευρύτερη γεωπολιτική μας περιοχή που έχει φωνή, άποψη, θέση, παρέμβαση σε όλα τα διεθνή φόρα και βεβαίως τους διεθνείς οργανισμούς. Επίσης, έχει καταφέρει τα λεγόμενα «ελληνοτουρκικά» προβλήματα να είναι πλέον ευρωτουρκικά, να λογίζονται έτσι και να αντιμετωπίζονται έτσι από την Ευρωπαϊκή Ένωση, με ό,τι αυτό συνεπάγεται για τα εθνικά μας συμφέροντα. Αυτά τα δύο, κυρίες και κύριοι συνάδελφοι, δηλαδή η ισχυροποίηση, η αύξηση της αμυντικής ικανότητας, της αποτρεπτικής ισχύος της χώρας και η αναβάθμιση της διπλωματικής ισχύος, συνιστούν τη βάση για τη διασφάλιση της ειρήνης, της σταθερότητας και της ασφάλειας των Ελλήνων πολιτών. Και είμαι περήφανος που η ελληνική Κυβέρνηση, η Κυβέρνηση του Κυριάκου Μητσοτάκη, τα έχει πετύχει αυτά! [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Τελειώνω, κύριε Πρόεδρε. Εν κατακλείδι, ο προϋπολογισμός του 2022 είναι ένας αναπτυξιακός προϋπολογισμός. Είναι κοινωνικά δίκαιος, με κοινωνικό πρόσημο, εξωστρεφής, σύγχρονος, στηρίζει την ανταγωνιστικότητα. Δίνει ιδιαίτερη έμφαση και βαρύτητα στην πράσινη μετάβαση, στην ψηφιακή μετάβαση, στον εκσυγχρονισμό του κράτους και του δημοσίου ευρύτερα. Σηματοδοτεί μία νέα εποχή για την οικονομία μας, εποχή ανάκαμψης, ανάπτυξης και ευημερίας. Γι' αυτούς τους λόγους βεβαίως και τον υπερψηφίζω. Σας ευχαριστώ πολύ.
Ευχαριστούμε πολύ. Καλείται στο Βήμα ο Υπουργός Μετανάστευσης και Ασύλου κ. Παναγιώτης Μηταράκης, τον οποίο θα παρακαλέσω να διατηρήσει το δεκάλεπτο.
Ευχαριστώ, κύριε Πρόεδρε. Κυρίες και κύριοι συνάδελφοι, στο μεταναστευτικό, στον Έβρο και στα νησιά μας, στις εθνικές απειλές, η πατρίδα αντέδρασε, αμύνθηκε, οργανώθηκε και τελικά νίκησε, όπως είπε ο Πρωθυπουργός την Παρασκευή στην Πολιτική Επιτροπή της Νέας Δημοκρατίας. Όπως αποδεικνύουν τα μετρήσιμα αποτελέσματα της πολιτικής μας, στη χώρα μας ανακτήσαμε τον έλεγχο του μεταναστευτικού, με την αποσυμφόρηση να γίνεται πράξη σε όλη την Ελλάδα. Σημειώνω ότι στη χώρα σήμερα λειτουργούν τριάντα τέσσερις δομές φιλοξενίας, έναντι εκατόν είκοσι μία που ήταν πριν από δύο χρόνια. Σήμερα διαμένουν συνολικά στη χώρα μας, σε κάθε είδους δομές και διαμερίσματα, τριάντα τέσσερις χιλιάδες αιτούντες άσυλο, εκ των οποίων οι τρεις χιλιάδες επτακόσιοι στα νησιά μας, δηλαδή το 11%. Την ημέρα των εκλογών του 2019, διέμεναν συνολικά στη χώρα μας ογδόντα δύο χιλιάδες αιτούντες άσυλο και στα νησιά μας το 21%, δηλαδή δεκαεπτά χιλιάδες άτομα. Επί ΣΥΡΙΖΑ δηλαδή, ήταν διπλάσιο το ποσοστό των διαμενόντων στα νησιά και πενταπλάσιος ο απόλυτος αριθμός τους. Τότε τα νησιά μας είχαν γίνει αποθήκες ψυχών και τοπόσημα ντροπής για τη χώρα μας. Σήμερα, στην ηπειρωτική Ελλάδα διαμένουν τριάντα μία χιλιάδες αιτούντες άσυλο, έναντι εξήντα πέντε χιλιάδων την ημέρα των εκλογών, απαντώντας σε όσους ισχυρίζονται ότι η αποσυμφόρηση των νησιών, δημιούργησε συμφόρηση στην ηπειρωτική Ελλάδα. Οι ροές πλέον είναι πολύ μειωμένες. Φέτος θα είναι οκτώ χιλιάδες αφίξεις, έναντι δεκατεσσάρων χιλιάδων το 2020, έναντι εβδομήντα δύο χιλιάδων το 2019, έναντι πάνω από ένα εκατομμύριο το 2015. Οι εκκρεμείς υποθέσεις ασύλου σήμερα είναι σαράντα πέντε χιλιάδες έναντι διακοσίων δύο χιλιάδων τον Ιούλιο του 2019. Ενώ η κατάσταση στη χώρα μας βελτιώνεται, το μεταναστευτικό παραμένει βασικό πρόβλημα συνολικά για την Ευρωπαϊκή Ένωση με πολλαπλά μέτωπα. Παρατηρείται εμφανής προσπάθεια εργαλειοποίησης του ανθρώπινου πόνου με στόχο γεωπολιτικά και οικονομικά οφέλη. Το βιώσαμε το 2020 στον Έβρο και στα νησιά μας. Το βιώνουμε ως Ευρώπη το 2021 στα σύνορα με τη Λευκορωσία. Είναι γεγονότα που αναπόφευκτα επηρεάζουν τον τρόπο με τον οποίο καλούμαστε να αντιμετωπίσουμε τη μεταναστευτική κρίση, γεγονότα που επηρεάζουν την στάση της χώρας μας απέναντι στο νέο επικείμενο Σύμφωνο Μετανάστευσης και Ασύλου. Βασική επιδίωξη για τη χώρα μας είναι η έμπρακτη αλληλεγγύη μεταξύ των κρατών μελών, στο δίκαιο δηλαδή διαμερισμό των επιπτώσεων της κρίσης ανάμεσα στα κράτη-μέλη. Αλλά συγχρόνως, για την Ελλάδα το νέο σύμφωνο πρέπει να επιτύχει και ένα χαμηλό διαχειρίσιμο ύψος ροών και αυτή είναι η μεγάλη διαφορά μας με την ελληνική και ευρωπαϊκή Αριστερά. Από την πρώτη στιγμή ακολουθούμε μια αυστηρή, αλλά δίκαιη μεταναστευτική πολιτική με δύο συγκεκριμένους στόχους: πρώτον, την ουσιαστική μείωση των ροών και δεύτερον, τον δραστικό περιορισμό των επιπτώσεων της κρίσης στις τοπικές κοινωνίες. Η φύλαξη των συνόρων μας είναι συνταγματική υποχρέωση απέναντι στους πολίτες της χώρας μας που οφείλουμε να εκπληρώσουμε πάντα με σεβασμό στο Διεθνές και στο Ευρωπαϊκό Δίκαιο. Η χώρα μας δεν πρόκειται να γίνει ξανά η κερκόπορτα της Ευρώπης. Η πολιτική των ανοικτών συνόρων συνδέθηκε με την περίοδο διακυβέρνησης ΣΥΡΙΖΑ και καταδικάστηκε όχι μόνο στην Ελλάδα, αλλά και σε ευρωπαϊκό επίπεδο. Το εθνικό σύστημα υποδοχής ολοκληρώνεται. Εγκαινιάστηκαν οι νέες κλειστές ελεγχόμενες δομές στη Σάμο, στην Κω και στην Λέρο. Εγκαινιάστηκε η πρώτη ελεγχόμενη δομή στην ενδοχώρα στη Μαλακάσα. Το 2022 θα εγκαινιαστούν οι νέες δομές σε Χίο και Λέσβο και θα ολοκληρωθεί η αναβάθμιση του ΚΥΤ Φυλακίου. Σταδιακά, όλες οι δομές της χώρας μας θα γίνουν κλειστές και ελεγχόμενες, ολοκληρώνοντας τα έργα υποδομής με περιμετρικές περιφράξεις, πύλες εισόδου και απαραίτητα μέτρα ασφαλείας. Αποκαθιστούμε δηλαδή την εικόνα της πολιτείας στα μάτια των τοπικών κοινωνιών, προσφέρουμε ένα αυξημένο αίσθημα ασφάλειας στους ωφελούμενους, στο προσωπικό μας και στις τοπικές κοινωνίες. Αναγνωρίζουμε τις επιπτώσεις της κρίσης στις τοπικές κοινωνίες. Νομοθετήσαμε φέτος την παράταση, την μονιμοποίηση του νησιωτικού ΦΠΑ στα πέντε νησιά που σήκωσαν το μεγαλύτερο βάρος της κρίσης, ενώ παράλληλα πετύχαμε σε επίπεδο Ευρωπαϊκής Ένωσης να μας δοθεί το δικαίωμα να επαναφέρουμε αυτό που μας στέρησε το 2015 ο ΣΥΡΙΖΑ, δηλαδή το νησιωτικό ΦΠΑ σε όλα τα νησιά. Και όχι μόνο αυτό. Για τις τοπικές κοινωνίες θεσμοθετήσαμε έναν μόνιμο μηχανισμό αποζημίωσης των κατοίκων για ζημιές μέσω της τοπικής αυτοδιοίκησης. Έχουμε προχωρήσει στην καταβολή ανταποδοτικών τελών και αποζημιώσεων από την 1-1-2019 αναδρομικά και έχουμε εγκρίνει εβδομήντα ένα έργα υποδομών σε τριάντα ένα δήμους στο Ταμείο Αλληλεγγύης δίνοντας συνολικά 55 εκατομμύρια ευρώ σε δήμους και περιφέρειες για ανάγκες της τοπικής κοινωνίας την περίοδο 2020 - 2021. Θέλω να τονίζω το εξής, κυρίες και κύριοι συνάδελφοι. Η παράταξη της Νέας Δημοκρατίας σε καμμία περίπτωση δεν είναι απέναντι στους μετανάστες ή στους ανθρώπους που πραγματικά βιώνουν κίνδυνο. Είμαστε απέναντι στα κυκλώματα λαθροδιακινητών που εκμεταλλεύονται τον ανθρώπινο πόνο. Θυμίζω ότι πρόσφατα υποδεχθήκαμε εκατό γυναίκες αξιωματούχους από το Αφγανιστάν με τις οικογένειες τους, συνολικά επτακόσια άτομα που διέτρεχαν υψηλό κίνδυνο με οργανωμένο τρόπο. Επιδείξαμε με αυτόν τον τρόπο τα αντανακλαστικά ανθρωπισμού της χώρας μας. Εξασφαλίζουμε οδούς νόμιμης μετανάστευσης στη χώρα, προκειμένου να αποθαρρύνουμε όσους επιχειρούν να περάσουν το κατώφλι της παρανόμως, αλλά και τα δίκτυα λαθροδιακινητών που, όπως είπα, εκμεταλλεύονται την ελπίδα, εκμεταλλεύονται τον άνθρωπο για οικονομικά οφέλη. Στηρίζουμε τη νόμιμη μετανάστευση με ωφέλιμο τρόπο για τη χώρα μας και με αληθινές προοπτικές ένταξης για τους ίδιους. Επίσης, καταφέραμε τα τελευταία δύο χρόνια να πάρουμε πίσω τη διαχείριση των δομών που η προηγούμενη κυβέρνηση είχε δώσει σε ΜΚΟ και να αναλάβουμε τον έλεγχο των προγραμμάτων σίτισης, στέγασης, οικονομικού επιδόματος από διεθνείς οργανισμούς. Ανταποκριθήκαμε στην πρόκληση της πανδημίας. Και παρά τον υπερπληθυσμό που είχαμε στα νησιά μας το 2020 δεν είχαμε καμμία απώλεια ανθρώπινης ζωής σε δομές αιτούντων άσυλο στα νησιά μας από την αρχή της πανδημίας μέχρι σήμερα. Παράλληλα προχωράμε στον ψηφιακό μετασχηματισμό και της διαδικασίας ασύλου και της διαδικασίας νόμιμης μετανάστευσης με έμφαση στη διαφάνεια, στις βέλτιστες πρακτικές, στην διαχείριση των οικονομικών. Στον αντίποδα, επί ΣΥΡΙΖΑ, την περίοδο 2015 - 2019 η χώρα μας πήρε 2,07 δισεκατομμύρια ευρώ εκ των οποίων το 1,8 δόθηκε κατευθείαν σε ΜΚΟ και διεθνείς οργανισμούς. Ενώ για τις δαπάνες του ελληνικού δημοσίου καμμία σύμβαση δεν ήρθε στην Βουλή βάση της παραγράφου 9 του άρθρου 32 του Κανονισμού της Βουλής, ενώ εμείς έχουμε ήδη καταθέσει στη Βουλή πέντε συμβάσεις. Παράλληλα, καταργήσαμε την διάταξη του άρθρου 96 του ν.4368/2016 που επέτρεπε στο Υπουργείο Μετανάστευσης κατά παρέκκλιση ανάθεση διαγωνισμών στο μεταναστευτικό. Πλέον ακολουθούμε τις κανονικές διαδικασίες δημοσίων συμβάσεων. Προχωρήσαμε σε διεθνείς διαγωνισμούς και συμφωνίες-πλαίσιο, την βέλτιστη διεθνή πρακτική για τις ανάγκες του Υπουργείου, αξιοποιώντας τους πόρους των εθνικών προγραμμάτων των ταμείων φέραμε επιπλέον 500 εκατομμύρια ευρώ φέτος στη χώρα μας. Τώρα, το 2022 ο προϋπολογισμός κατανέμει στο Υπουργείο 93,3 εκατομμύρια ευρώ εκ των οποίων τα 50 εκατομμύρια θα διατεθούν σε δήμους και περιφέρειες της χώρας για να αντιμετωπίσουμε τις επιπτώσεις στις τοπικές κοινωνίες της μεταναστευτικής κρίσης είτε ως έργα υποδομών είτε ως αποζημιώσεις κατοίκων. Και από εκεί και πέρα το πρόγραμμα δημοσίων επενδύσεων προβλέπει 10 εκατομμύρια ευρώ για το εθνικό σκέλος, 120 εκατομμύρια ευρώ συγχρηματοδοτούμενα προγράμματα τα οποία καλύπτονται πολλά κατά 100% από την Ευρωπαϊκή Ένωση και 21 εκατομμύρια ευρώ από το Ταμείο Ανάκαμψης. Κυρίες και κύριοι συνάδελφοι, ο φετινός προϋπολογισμός επιτυγχάνει την ισχυρή ανάκαμψη της οικονομίας και στοχεύει στη μετάβαση της χώρας μας σε μία νέα εποχή ισχυρής, εξωστρεφούς και βιώσιμης ανάπτυξης για όλους. Αντιμετωπίσαμε από το 2019 μέχρι σήμερα πολλαπλές κρίσεις. Χωρίς θριαμβολογίες και με πλήρη συναίσθηση των νέων προκλήσεων που αναδύονται συνεχίζουμε στον δρόμο που έχουμε ήδη χαράξει. Το οφείλουμε στους Έλληνες πολίτες. Το οφείλουμε στη νέα γενιά. Το οφείλουμε στην Ελλάδα. Σας ευχαριστώ.
Και εμείς ευχαριστούμε, κύριε Μηταράκη. Τον λόγο έχει ο Κοινοβουλευτικός Εκπρόσωπος από την Ελληνική Λύση, ο κ. Μυλωνάκης για ένα λεπτό.
Έχουμε συζητήσει πολλές φορές για το θέμα της παράνομης μετανάστευσης. Θα θέλαμε αναλυτικά στοιχεία του δικού μας προβλήματος του ελληνικού. Πόσα χρήματα η Ελλάδα ξοδεύει, γιατί δεν μας είπατε τίποτα. Είπατε μόνο τα κονδύλια, τα οποία πήρε ο ΣΥΡΙΖΑ και τα οποία πήγανε 1,8 δισεκατομμύρια από τα 2,7 σε ΜΚΟ και πολύ σωστά το θέσατε. Πόσα χρήματα ξοδεύει ο Έλληνας πολίτης για την σίτιση αυτών των ανθρώπων σε κλειστές ελεγχόμενες δομές; Είναι κλειστές ή ελεγχόμενες; Γιατί αν πάτε στη Μαλακάσα θα δείτε ότι όλος ο κόσμος είναι έξω. Πηγαίντε και δέστε εκεί πέρα τι γίνεται. Τι γίνεται με το θέμα των συνεχόμενων ροών από τον Έβρο; Δεν έχουν σταματήσει καθόλου οι ροές από τον Έβρο, το ξέρετε πάρα πολύ καλά αυτό. Και το κυριότερο τι γίνεται με το θέμα των παράνομων μεταναστών στο κέντρο των Αθηνών και στη Θεσσαλονίκη; Στο κέντρο των Αθηνών δεν μπορεί να πλησιάσει κανένας πλέον, το βλέπετε καθημερινά. Έχουν όλοι αυτοί χαρτιά για να είναι νόμιμοι εδώ πέρα; Τι γίνεται; Τι κάνουμε; Αυτά είναι τα θέματα, τα οποία απασχολούν τον Έλληνα πολίτη, διότι οι ληστείες, τα ναρκωτικά και όλα αυτά τα οποία βλέπουμε καθημερινά συντελούνται στην περιοχή κυρίως του κέντρου των Αθηνών. Ευχαριστώ.
Κύριε Πρόεδρε, θα ήθελα τον λόγο.
Ορίστε, κύριε Μηταράκη, έχετε τον λόγο για ένα λεπτό.
Ευχαριστώ, κύριε Πρόεδρε. Η ερώτηση του Κοινοβουλευτικού Εκπροσώπου της Ελληνικής Λύσης μάλλον ζητάει μια δεύτερη ομιλία. Θα προσπαθήσω, όμως, μέσα στο ένα λεπτό να απαντήσω. Σας είπα ότι το Υπουργείο μας έχει ετήσιο προϋπολογισμό 93 εκατομμύρια. Τα 50 εκατομμύρια πάνε κατευθείαν σε δήμους και τοπικές κοινωνίες. Η μισθοδοσία του προσωπικού του Υπουργείου είναι 22 εκατομμύρια ευρώ. Οι συνολικές δαπάνες μας οι ετήσιες είναι 21 εκατομμύρια ευρώ. Σε αυτό, βέβαια, δεν είναι μόνο το μεταναστευτικό είναι και αυτό που ονομάζουμε νόμιμη μετανάστευση. Είναι όλες οι υπηρεσίες που δίνουν νόμιμες άδειες παραμονής για εργαζόμενους, για υπαλλήλους σε αγροτικές εργασίες, για οικογενειακή επανένωση, διάφορες κατηγορίες. Από εκεί και πέρα, τα προγράμματα τα οποία διαχειριζόμαστε με την Ευρωπαϊκή Ένωση χρηματοδοτούνται από την Ευρωπαϊκή Ένωση. Αυτό ισχύει για τη σίτιση, ισχύει για τη λειτουργία των δομών, ισχύει για την κατασκευή των νέων δομών. Είναι προγράμματα τα οποία όλα μπαίνουν είτε κατά 100% με ευρωπαϊκή χρηματοδότηση ή κάποια κατά 75%. Ως προς το θέμα των ροών, σας είπα πολύ συγκεκριμένα. Συνολικά φέτος και στα νησιά και στον Έβρο οι ροές είναι οκτώ χιλιάδες σε σχέση με ένα εκατομμύριο το 2015 και εβδομήντα δύο χιλιάδες το 2019. Στις πόλεις έχουμε τριάντα ένα χιλιάδες άτομα σε όλη τη χώρα, ενώ είχαμε εξήντα οκτώ χιλιάδες το 2019. Άρα η αποσυμφόρηση πλέον είναι πραγματικότητα και στα νησιά όπου έχουν μειωθεί οι διαμένοντες κατά 78%, αλλά και στο κέντρο της Αθήνας σε σχέση με το παρελθόν. Σας ευχαριστώ, κύριε Πρόεδρε.
Και εγώ ευχαριστώ, κύριε Υπουργέ. Καλείται στο Βήμα ο κ. Παναγιώτης Κουρουμπλής από τον ΣΥΡΙΖΑ - Προοδευτική Συμμαχία.
Κύριε Πρόεδρε, ο Δημόκριτος έλεγε ότι η λήθη των ιδίων κακών θράσος γεννά. Και παρακολουθώ τους αξιότιμος ρήτορες της Νέας Δημοκρατίας να έρχονται στο Βήμα και να προσπαθούν να αντιπαρέλθουν μια σκληρή και οδυνηρή πραγματικότητα που ήρθε ξαφνικά στη δημόσια ζωή, επισημοποιώντας αυτό που έλεγε η Αντιπολίτευση, δηλαδή την ανησυχία που εκφράζαμε για το τι γίνεται για τους διασωληνωμένους ανθρώπους εκτός ΜΕΘ. Και αν αυτή η έκθεση, κυρίες και κύριοι συνάδελφοι, δεν είχε το όνομα «Σωτήρης», ο φίλος του Πρωθυπουργού, τότε με πολύ εύκολο τρόπο θα προσπαθούσατε να την αποδομήσετε. Όμως, η έκθεση φέρει το όνομα «Τσιόδρας» μαζί με το όνομα του κ. Λύτρα. Και πραγματικά με εκπλήσσει το γεγονός με πόση θρασύτητα εκφράζετε δημόσιο λόγο, ξεπερνώντας ότι χιλιάδες άνθρωποι ουσιαστικά δολοφονήθηκαν εκτός ΜΕΘ. Αυτή είναι η πραγματικότητα. Και διερωτώμαι: Το βράδυ που ξαπλώνετε -γιατί σας θεωρώ ευσυνείδητους ανθρώπους και ο άνθρωπος όταν ξαπλώνει στο κρεβάτι του το βράδυ έρχονται στον νου του αυτά που έγιναν την ημέρα- δεν σας πνίγουν οι Ερινύες; Σας επισημαίναμε τα λάθη και τις αδυναμίες σας. Εσείς κουνούσατε το δάχτυλο από αυτό το Βήμα. Κύριε Πρόεδρε, ο Πρωθυπουργός της χώρας, απευθυνόμενος στο ελληνικό Κοινοβούλιο και δι' αυτού στον ελληνικό λαό, μας έλεγε και μας κουνούσε το δάχτυλο: «Έχετε εσείς πληροφορίες; Εγώ δεν έχω πληροφορίες αν πραγματικά εκτός ΜΕΘ οι διασωληνωμένοι υφίστανται κάτι διαφορετικό από αυτούς που είναι εντός της ΜΕΘ». Θα καταθέσω τη δήλωση, κύριε Πρόεδρε, εδώ στα Πρακτικά. Για άλλη μια φορά, τι μας έλεγε ο Πρωθυπουργός; Ότι δεν υπάρχει καμμία μελέτη. Και, ω του θαύματος, τι συνέβη; Δημοσιεύεται ξαφνικά ότι η Κυβέρνηση και ο Πρωθυπουργός από τον Μάιο του τρέχοντος έτους είχαν επίσημα πληροφορηθεί. Γιατί δηλώθηκε -και δεν διαψεύστηκε ούτε από τον κ. Τσιόδρα ούτε από τον κ. Λύτρα- ότι η ενημέρωση έγινε σε ανώτατο επίπεδο. Εκτός και αν μας πείτε ότι ενημερώθηκε η Πρόεδρος της Δημοκρατίας και δεν ενημερώθηκε ο κύριος Πρωθυπουργός. Σήμερα επιλέξατε το λιγότερο κακό, να αναγνωρίσει ο κύριος εκπρόσωπος της Κυβέρνησης ότι δεν είχε ενημέρωση ο Πρωθυπουργός. Είναι ντροπή! Είναι ντροπή! Είναι αίσχος! Είναι αθλιότητα! Είναι πρόκληση! Είναι θράσος να απευθύνεστε στον ελληνικό λαό και να λέτε ότι δεν ήξερε ο Πρωθυπουργός για το έγκλημα που κατ' εξακολούθηση και διαρκώς συντελείται στους ανθρώπους που δεν είχαν την τύχη να είναι μέσα στις ΜΕΘ. Και σας ερωτώ: Τον φίλο μου που χάθηκε ποιος θα τον φέρει πίσω; Ποιος θα απολογηθεί για τον φίλο μου; Για τη μητέρα του συμπατριώτη μας; Για τον πατέρα; Για τον αδερφό; Ποιος θα απολογηθεί, κυρίες και κύριοι συνάδελφοι, όταν έρχεται η κ. Αγγελοπούλου, επισκεπτόμενη τη Θεσσαλονίκη και λέει ότι έμεινε άναυδη, γιατί πλήρωσε η Επιτροπή για το 1821 την εγκατάσταση μονάδων ΜΕΘ και δεν υπάρχουν γιατροί; Και τους γιατρούς τους πετάξατε έξω, επτάμισι χιλιάδες γιατρούς, γιατί δεν είχαν εμβολιαστεί. Αλλά δεν κάνατε το ίδιο στην αστυνομία, γιατί εκεί είναι δικός σας χώρος, τον θεωρείτε χώρο επιρροής. Δεν κάνατε το ίδιο. Αυτό είναι μια επιλεκτική επιλογή, προκλητική και προσβλητική για τον ελληνικό λαό. Περιμένουμε λοιπόν να έρθει ο κύριος Πρωθυπουργός, ο οποίος όφειλε να είχε παραιτηθεί πραγματικά, μετά από αυτή την αποκάλυψη. Διότι θα απολογηθείτε, δεν θα το περάσετε έτσι. Διότι μέσα σε αυτό το περιβάλλον δολοφονήθηκαν άνθρωποι! Το καταλαβαίνετε; Το συνειδητοποιείτε τι έχει συμβεί στη χώρα;
Ντροπή σου! Λαϊκισμός!
Σας παρακαλώ! Σας παρακαλώ!
Ντροπή σ' εσάς! Έχετε θράσος! Είναι ντροπή σας να μιλάτε! Τουλάχιστον σωπάστε! Ντροπή! Αίσχος!
Σας παρακαλώ, κύριε Μαρκόπουλε!
Δολοφονήσατε τους ανθρώπους, αυτό κάνατε! Επιμένετε; Ντροπή σας! Είναι ντροπή σας! Αυτό που σας λέω εγώ!
Να το πάρει πίσω! Να ανακαλέσει!
Κύριε Μαρκόπουλε, μια κουβέντα και θα βγείτε!
Είναι ντροπή σας! Δολοφονήθηκαν χιλιάδες άνθρωποι. Αυτή είναι η πραγματικότητα, είτε σας αρέσει είτε δεν σας αρέσει. Όσο και να θορυβείτε, δεν θα το ξεπεράσετε. Είναι ντροπή σας!
Κύριε Κουρουμπλή, σας παρακαλώ, μην προκαλείτε!
Σ' εμένα το λέτε, κύριε Πρόεδρε; Σ' εμένα το λέτε;
Κύριε Μαρκόπουλε, σας παρακαλώ, μια κουβέντα ακόμη και θα βγείτε.
Να ανακαλέσει τότε!
Όχι, κύριε Πρόεδρε, εγώ έχω δικαίωμα να μιλάω από οπουδήποτε στη Βουλή.
Εάν θέλει θα ανακαλέσει και τον παρακαλώ πολύ να ανακαλέσει.
Δεν ανακαλώ τίποτα. Δεν ανακαλώ τίποτα!
Σταμάτα πια!
Σας παρακαλώ! Κύριε Μαρκόπουλε!
Δολοφονήθηκαν άνθρωποι! Θα απολογηθείτε για τον φίλο μου!
Δεν ανακαλεί.
Ψεύτες σας λέμε!
Για τον προϋπολογισμό θα πείτε;
Ό,τι και να κάνετε είστε υπόλογοι γι' αυτό που συντελείται και τουλάχιστον επιδείξτε σεμνότητα, αναγνωρίστε ότι έγινε ένα λάθος! Τουλάχιστον αναγνωρίστε το λάθος! Μην έχετε αυτό το θράσος! Πέθαναν άνθρωποι, το κατανοείτε αυτό το πράγμα; Πέθαναν άνθρωποι άδικα! Αυτή είναι η αλήθεια και τίποτα περισσότερο και τίποτα λιγότερο.
Κλείστε, κύριε Κουρουμπλή, σας παρακαλώ.
Κύριε Πρόεδρε, από την αρχή τονίσαμε την ανάγκη στελέχωσης του Εθνικού Συστήματος Υγείας.
Δέκα χιλιάδες άτομα προσλήφθηκαν!
Προσωρινοί, κύριε, προσωρινοί!
Σας παρακαλώ, αφήστε τον να τελειώνει!
Στις 30 Μαρτίου, κύριοι, λήγουν οι συμβάσεις αυτών των ανθρώπων! Είναι άλλο πράγμα. Δεν ξέρετε, είστε άσχετοι! Είναι άλλο πράγμα να είναι μόνιμος ένας άνθρωπος στο σύστημα υγείας και άλλο να τον παίρνετε για έξι μήνες. Αυτό έχετε κάνει! Μη μιλάτε! Να έχετε ντροπή λίγο! Λίγη αιδώς!
Μην προκαλείτε και κλείστε.
Κύριε Πρόεδρε, έφτασε η Κυβέρνηση του κ. Μητσοτάκη να κόψει τη συνταγογράφηση. Γι' αυτό είστε περήφανοι, κύριοι συνάδελφοι της Νέας Δημοκρατίας; Κόψατε τη συνταγογράφηση των ανασφάλιστων από τους γιατρούς της γειτονιάς που έχουν σύμβαση με τον ΕΟΠΥΥ, όχι μόνο των ανασφάλιστων, αλλά και των αναπήρων, των αιμοκαθαιρόμενων, και τους στέλνετε στα νοσοκομεία να κολλήσουν COVID για να πάνε εκεί που πήγανε όσοι έχουν δολοφονηθεί μέχρι τώρα εκτός ΜΕΘ…
Και κλείστε με αυτό.
Αυτή είναι η αλήθεια. Σας πειράζει.
Ντροπή σου!
Κύριε Μαρκόπουλε, παρακαλώ!
Ό,τι και να πείτε, αυτή είναι η αλήθεια.
Κλείστε, για να τα βρούμε.
Κύριε Πρόεδρε, την ίδια στιγμή λοιπόν που συμβαίνουν αυτά στη ζωή των Ελλήνων, η Κυβέρνηση με τον προϋπολογισμό…
Έχετε υπερβεί τον χρόνο κατά δύο λεπτά, κύριε Κουρουμπλή. Σας παρακαλώ.
Κλείνω, κύριε Πρόεδρε.
Τώρα θα μιλήσουμε για τον προϋπολογισμό;
Ναι, αλλά πρέπει να μου κρατήσετε και τον χρόνο…
Όχι δεν θα σας κρατήσω τίποτα.
Με διέκοπταν, κύριε Πρόεδρε. Έχω δικαίωμα να μιλήσω. Είμαι Βουλευτής του ελληνικού Κοινοβουλίου.
Έχετε, αλλά έχετε υπερβεί…
Έχω δικαίωμα να μιλήσω!
Υπάρχει και χρόνος, κύριε Κουρουμπλή!
Δεν έχει δικαίωμα να με διακόψει κανείς.
Τι λέτε; Ο Κανονισμός…
Αυτό που σας λέω εγώ. Έχω δικαίωμα…
Αυτό που σας λέω εγώ. Ο Κανονισμός…
Ξέρω καλύτερα τον Κανονισμό από τον καθένα.
Ναι, καλά.
Κυρίες και κύριοι συνάδελφοι, την ίδια στιγμή που γίνονται αυτά τα τρομερά και φοβερά στη χώρα, χάνονται ζωές, έχουμε μεγάλες απουσίες…
Παρακαλώ, κλείστε.
Μειώνετε τον προϋπολογισμό στην υγεία και μειώνετε κατά 130 εκατομμύρια τον προϋπολογισμό στην πρωτοβάθμια φροντίδα υγείας.
Κλείστε, σας παρακαλώ.
Μισό λεπτό, κύριε Πρόεδρε.
Τι μισό λεπτό, κύριε Πρόεδρε; Έχετε μιλήσει τρία λεπτά παραπάνω.
Δεν μίλησα εγώ. Με διακόπτουν συνεχώς!
Σας παρακαλώ!
Να δείξετε σε μένα την ανοχή που δείξατε και σε άλλους.
Την έχω δείξει για τρία λεπτά. Πόση ακόμη να δείξω;
Όχι, δεν είναι έτσι, κύριε Πρόεδρε. Το ίδιο συμβαίνει και σε ό,τι αφορά τους συνταξιούχους. Είπατε λοιπόν το 2019, όταν ψηφίσαμε τη δέκατη τρίτη σύνταξη ότι η σύνταξη αυτή των 800 ευρώ, που την πήραν 2 εκατομμύρια άνθρωποι, ήταν ψίχουλα. Σήμερα με ανάπτυξη 8% εμπαίζετε τους συνταξιούχους, που ένα εκατομμύριο διακόσιες χιλιάδες άνθρωποι από αυτούς παίρνουν σύνταξη κάτω των 700 ευρώ.
Κύριε Κουρουμπλή, μη με φέρνετε σε δύσκολη θέση.
Το ίδιο μας είπατε όταν ψηφίσατε εδώ στη Βουλή ότι το 0 5% του ΑΕΠ θα πάει στις ευάλωτες ομάδες. Και πού πήγε με διάταξη που ψηφίσατε εσείς οι ίδιοι πριν από δύο μήνες; Πήγε για το ιδιωτικό ταμείο επικουρικής ασφάλισης στα golden boys της διοίκησης στους οποίους εξασφαλίσατε ασυλία όπως και σε πολλούς άλλους. Οι συνταξιούχοι πήραν τα αναδρομικά ενός χρόνου πέρυσι και αντί να τους το φορολογήσετε πέρυσι με 20% τους φορολογείτε σήμερα με 46%.
Κλείστε, κύριε Κουρουμπλή, σας παρακαλώ.
Κλείνω, λέγοντας ότι δεσμευτήκατε με δημόσιο λόγο και εξαπατήσατε τον ελληνικό λαό ότι οι εργαζόμενοι και οι κατώτατοι μισθοί θα πάρουν το διπλάσιο ποσοστό από εκείνο της ανάπτυξης. Η ανάπτυξη είναι 8%, οι εργαζόμενοι έπρεπε να πάρουν 16% και τους δίνουν 2%. Ευχαριστώ, κύριε Πρόεδρε.
Πριν φύγετε, θέλω να ανακαλέσετε…
Το πρόβλημα παραμένει αν ήξερε ο Πρωθυπουργός αυτό το έγκλημα και αν δεν το ήξερε να πάει σπίτι του!
Κύριε Κουρουμπλή, θέλω να ανακαλέσετε το «δολοφόνοι», σας παρακαλώ πολύ. Αλλιώς θα το σβήσω εγώ. Οι Βουλευτές δεν είναι δολοφόνοι.
Εντάξει, εντάξει.
Όχι, εντάξει, θέλω να ανακαλέσετε στο μικρόφωνο να το ακούσω. Σας παρακαλώ πολύ.
Ξέρω τι λέω και ξέρω καλά ελληνικά, κύριε Πρόεδρε.
Το σβήνω εγώ. Κύριε Κουρουμπλή, για τελευταία φορά, μήπως θέλετε να ανακαλέσετε πριν ξεκινήσει ο επόμενος ομιλητής;
Τι να ανακαλέσω;
Αυτό που είπατε: «Δολοφόνοι Βουλευτές».
Τον φίλο μου ποιος θα τον φέρει πίσω που ήταν εκτός ΜΕΘ; Πείτε μου.
Παρακαλώ πολύ τους στενογράφους να μου το φέρουν να το διαγράψω εγώ. Κύριε Κουμουτσάκο, έχετε τον λόγο.
Κύριοι συνάδελφοι, γίναμε μάρτυρες μιας αθλιότητας, ενός ακραίου λαϊκισμού και ενός εφιαλτικού λαϊκιστή, που προσποιείται ότι δεν κατάλαβε τι είπε, ενός Βουλευτή που τόλμησε, που είχε το θράσος να κατηγορήσει έναν Πρωθυπουργό και μια ολόκληρη παράταξη ως δολοφόνους μέσα στην ελληνική Βουλή και του ζητάει σύσσωμη η Βουλή να ανακαλέσει και προσποιείται ότι δεν κατάλαβε το ατόπημα, το θράσος, την πρόκληση, την ντροπή που προκάλεσε στο ελληνικό Κοινοβούλιο!
…(Δεν ακούστηκε).
Σας παρακαλώ, μη συνεχίζετε, κύριε Κουρουμπλή!
Όμως, ό,τι λέει…
Μισό λεπτό, κύριε Κουμουτσάκο.
Όχι, κύριε Πρόεδρε…
Να πάμε όλο το πράγμα από την αρχή. Δεν θέλω να διακόψω. Ίσα-ίσα… Κύριε Κουρουμπλή, πρώτα-πρώτα, φορέστε μάσκα. Σας παρακαλώ! Ορίστε, κύριε Κουμουτσάκο, συνεχίστε.
Δύο αιτήματα: Το ένα προς το κόμμα της Αξιωματικής Αντιπολίτευσης, τώρα -και είμαι διατεθειμένος να αναστείλω την ομιλία μου- να διαχωρίσει τη θέση του επίσημα από τις αθλιότητες, τις ύβρεις ενός απαράδεκτου Βουλευτή του. Τώρα! [[Χειροκροτήματα από την πτέρυγα της Νέας Δημοκρατίας]] Επίσημα, λοιπόν, να το κάνει η Αξιωματική Αντιπολίτευση, αν τολμάει! Κύριε Σκουρλέτη, σε εσάς στρέφεται αυτό το ερώτημα. Σε εσάς στρέφεται αυτό το αίτημα, αλλά δεν είναι μόνο αυτό. Εάν, κύριε Πρόεδρε…
Σας παρακαλώ!
Εάν, κύριε Πρόεδρε, ο εφιαλτικός αυτός λαϊκιστής που ήταν στο Βήμα δεν ανακαλέσει, προτίθεμαι να κατέβω από το Βήμα σε ένδειξη διαμαρτυρίας. Δεν μπορεί να ακούγονται αυτά μέσα στη Βουλή των Ελλήνων! Δεν το ανέχεται ούτε η προσωπική μου δημόσια πορεία ούτε της παράταξής μου ούτε κανενός άλλου. Μια ολόκληρη παράταξη «δολοφόνοι», κύριοι συνάδελφοι, ακούστηκε! Το δέχεστε εσείς, οι υπόλοιποι; Το ανέχεστε; Θα έρθει η σειρά σας σε λίγο και περιμένω να τοποθετηθούν τα κόμματα για αυτή την αθλιότητα, την πρωτοφανή αθλιότητα, όπου την ώρα του πολέμου -γιατί πόλεμο δίνουμε, μάχες δίνουμε με εξωτερικούς εισβολείς στην καθημερινότητα της ζωής μας, την πανδημία και την ακρίβεια- να δηλητηριάζεται σε διχαστικό βαθμό η κοινή προσπάθεια. Θα το ανεχθείτε; Δεν προτίθεμαι να μπω σε μια συζήτηση σαν να μη συνέβη τίποτα για τον προϋπολογισμό, αν δεν τοποθετηθεί ο ΣΥΡΙΖΑ. Εάν μου δώσετε, κύριε Πρόεδρε, τη δυνατότητα, θα παραμείνω σιωπηλός στο Βήμα μέχρι να συμπληρωθεί ο χρόνος μου και να κατέβω.
Κύριε Κουμουτσάκο, έχει φύγει από την Αίθουσα…
Αξιοποιώ τον χρόνο μου, όπως σας λέγω.
Ο κ. Σκουρλέτης είναι Κοινοβουλευτικός Εκπρόσωπος. Θα ζητήσει τον λόγο, θα τον πάρει.
Θα περιμένω να περάσουν άλλα πέντε λεπτά σιωπηλός.
Σας παρακαλώ.
Τόσο μικροί είστε που γελάτε, τόσο ελάχιστοι και θλιβεροί. Δεν έχετε καταλάβει τι συνέβη πριν λίγο στη Βουλή των Ελλήνων.
Αν τελειώσατε, να πάρω τον λόγο, αλλά να κατέβετε.
Τελείωσα. Μάλλον, όχι. Διακόπτω για να πάρετε τον λόγο.
Να κάνει την παρέμβασή του.
Δεν υπάρχει διακοπή. Ή θα κατέβετε και θα πάρω τον λόγο…
Το Προεδρείο μπορεί να δώσει μια λύση;
Βεβαίως. Θα σας δώσω τη λύση να συνεχίσετε την ομιλία σας και μετά να πάρει τον λόγο ο κ. Σκουρλέτης.
Πάμε, λοιπόν, στα του προϋπολογισμού, αν και ακούγεται παράταιρο να μιλάμε για σοβαρά ζητήματα, μετά από αυτές τις αθλιότητες που ακούστηκαν από την Αξιωματική Αντιπολίτευση. Η ευημερία για το σύνολο της κοινωνίας και το σημείο ισορροπίας, αποτελεσματικότητας και κοινωνικής δικαιοσύνης αποτελούν τη διαρκή αναζήτηση της οικονομικής επιστήμης. Όμως, το αίτημα αυτό, κυρίες και κύριοι συνάδελφοι, δεν είναι θεωρητικό ή, πάντως, δεν είναι μόνο θεωρητικό. Πρωτίστως, είναι κοινωνικό αίτημα και αυτό το ζήτημα αγωνιζόμαστε να απαντήσουμε, ως Κυβέρνηση και ως παράταξη, μέσα σε μια καταιγίδα εισαγόμενων κρίσεων. Πόλεμο έχουμε, μάχες δίνουμε με εξωτερικούς εισβολείς στην κανονικότητά μας. Τη μάχη αυτή τη δίνουμε μαζί με τους πολίτες και για τους πολίτες. Η πανδημία συντάραξε τις ζωές όλων μας ανεξαιρέτως. Έπληξε την παγκόσμια οικονομία και αναπόδραστα κτύπησε και την ελληνική. Ανέδειξε ταυτόχρονα τη μεγάλη σημασία της κρατικής παρέμβασης για την επίτευξη της κοινωνικής ευημερίας. Την πολιτική της Κυβέρνησης καθόρισαν οι πραγματικές ανάγκες των πολιτών, η ανάγκη υγειονομικής προστασίας τους από τη θανατηφόρα πανδημία, η εξισορρόπηση της εσωτερικής αγοράς και η προστασία επιχειρήσεων και εργαζομένων. Όλο αυτό το χρονικό διάστημα πυξίδα μας ήταν και είναι κοινωνικές ανάγκες και όχι ιδεολογικές περιχαρακώσεις. Το κράτος ήταν παρόν, παρενέβη, εξασφάλισε, προστάτευσε. Διπλό ήταν, λοιπόν, το στοίχημα της Κυβέρνησης: Να στηριχθούν επιχειρήσεις και νοικοκυριά και να δημιουργηθούν ταυτόχρονα οι κατάλληλες συνθήκες για ταχύτερη ανάκαμψη, κάτι που θα οδηγούσε σε μια δίκαιη ανάπτυξη. Το ελληνικό κράτος μέσα σε έκτακτες πολεμικές συνθήκες απέδειξε ότι μπορεί να σχεδιάσει και να εφαρμόσει δημόσιες πολιτικές με σκοπό τους να μετριάσουν τις επιπτώσεις που έφερε η πανδημία. Και κανείς, μα κανείς δεν μπορεί να αρνηθεί ούτε να αγνοήσει ότι η Κυβέρνηση έλαβε μέτρα στήριξης της οικονομίας και της κοινωνίας, ύψους 43 και πλέον δισεκατομμυρίων ευρώ μέσα στη διετία 2020 - 2022. Ουδείς μπορεί να υποβαθμίζει ή ακόμα χειρότερα, να απαξιώνει ένα οικονομικό πακέτο που όμοιό του δεν έχει διατεθεί ποτέ από καμμία άλλη ελληνική κυβέρνηση ως ποσοστό του ΑΕΠ για τη στήριξη της πραγματικής οικονομίας, το τρίτο μεγαλύτερο στην Ευρωζώνη, σύμφωνα με τα στοιχεία του Ευρωπαϊκού Μηχανισμού Σταθερότητας, μετά την Ιταλία και τη Γερμανία και το τέταρτο παγκοσμίως, αν προσθέσουμε και την Ιαπωνία. Κρατήσαμε όρθιο τον παραγωγικό ιστό της χώρας, χωρίς να κάνουμε εκπτώσεις στις αναγκαίες διαρθρωτικές μεταρρυθμίσεις και στην ψηφιοποίηση του κράτους. Ήταν, άλλωστε, προεκλογική μας δέσμευση. Τα τελευταία χρόνια μειώσαμε τον ΕΝΦΙΑ, τον εισαγωγικό φορολογικό συντελεστή στα φυσικά πρόσωπα, μειώσαμε την προκαταβολή φόρου για νομικά και φυσικά πρόσωπα, μειώσαμε τον φόρο εισοδήματος των επιχειρήσεων από 28% σε 22%. Μειώσαμε τον συντελεστή παρακράτησης φόρου στα μερίσματα στο μισό, από 10% σε 5%. Ο προϋπολογισμός του 2022 αποτελεί σημείο αναφοράς για την επιστροφή της χώρας σε τροχιά ανάπτυξης. Καταγράφει τη μετάβαση της οικονομίας από την ανάκαμψη του 2021 στην ανάπτυξη του 2022. Και πάω στο καταληκτικό κομμάτι, μιας και τόση ώρα κατανάλωσε η Βουλή για τις αθλιότητες που ακούστηκαν και πολύ φοβάμαι ότι, αν δεν λυθεί στα επόμενα λεπτά, θα δηλητηριάσει τη συζήτηση αυτή μέχρι το τέλος της.
Σας παρακαλώ! Το είπατε πολλές φορές!
Κυρίες και κύριοι συνάδελφοι, ο προϋπολογισμός του 2022 -έχουν μιλήσει για αυτόν αναλυτικά όλοι οι συνάδελφοι της Νέας Δημοκρατίας και οι Υπουργοί- χαρακτηρίζεται από συνέπεια και ρεαλισμό. Αποτυπώνει τη δυναμική της ελληνικής οικονομίας, το πέρασμά της από την ανάκαμψη στην ανάπτυξη και υπηρετεί τη θεμελιώδη προτεραιότητα της οικονομικής μας πολιτικής και της παραταξιακής μας συνείδησης: Κανένας πολίτης να μη μείνει πίσω. Αυτό επιτάσσει η κρισιμότητα των προκλήσεων και η ιστορία της παράταξής μας. Πορευτήκαμε, πορευόμαστε και θα πορευόμαστε πάντα μαζί με τους πολίτες και για τους πολίτες. Με το κράτος σε τάξη, τις μεταρρυθμίσεις να συνεχίζονται, την οικονομία σε ανάπτυξη και την Κυβέρνηση να παρεμβαίνει με κοινωνικά δίκαιες πολιτικές και φροντίδα για τους οικονομικά πιο αδύναμους, ο προϋπολογισμός του 2022 κάνει την Ελλάδα ισχυρότερη, την ανάπτυξη δικαιότερη και την Αντιπολίτευση μικρότερη από ό,τι ήδη είναι.
Ευχαριστούμε πολύ. Τον λόγο έχει ο Κοινοβουλευτικός Εκπρόσωπος του ΣΥΡΙΖΑ -Προοδευτική Συμμαχία κ. Σκουρλέτης, τον οποίο θα παρακαλέσω πάρα πολύ, μέσα από την καρδιά μου, γιατί έχει τις ικανότητες, να πει αυτό που θέλει να πει χωρίς να δυναμιτίσει περισσότερο το κλίμα. Μετά θα μιλήσει και η κ. Γιαννακοπούλου. Ορίστε, κύριε Σκουρλέτη, έχετε τον λόγο.
Δεν χρειαζόταν να κάνετε αυτή την εισαγωγή, κύριε Πρόεδρε, διότι νομίζω ότι όσοι αισθανόμαστε την κρισιμότητα των στιγμών, όσοι πραγματικά συγκλονίζονται από αυτό που συμβαίνει στη χώρα μας -σε όλο τον κόσμο, αλλά στη χώρα μας δεν ήταν νομοτελειακό να είμαστε στο διπλάσιο από τον μέσο όρο σε επίπεδο ανθρώπινων ζωών- ασκήσαμε αυτές τις δύο μέρες μία έντονη πολιτική κριτική σε σχέση με τη διαχείριση της πανδημίας.
Στο συγκεκριμένο, σας παρακαλώ.
Κύριε Πρόεδρε, σας παρακαλώ. Είναι αρκετά σοβαρά τα ζητήματα. Τώρα δεν χρειάζονται διακοπές. Ασκήσαμε μια συγκεκριμένη κριτική. Θέσαμε συγκεκριμένα ερωτήματα. Απαντήσεις δεν πήραμε. Κι όσο δεν δίνονται απαντήσεις γύρω από πολιτικές ευθύνες -το υπογραμμίζω, πολιτικές ευθύνες- τόσο αντιλαμβάνεστε ότι ανοίγουμε τον δρόμο για φράσεις που μπορεί να είναι και άστοχες και παρεξηγήσιμες. Ο χώρος μας δεν υιοθετεί τη λογική αυτού που είχε πει στις 21 Φεβρουαρίου του 2021, ο πρώην Υπουργός του ΠΡΟΠΟ, ότι ο ΣΥΡΙΖΑ έκαψε εκατό ανθρώπους στο Μάτι. [[Χειροκροτήματα από την πτέρυγα του ΣΥΡΙΖΑ]] Εμείς τυμβωρυχία δεν κάναμε ούτε θα κάνουμε. Μιλάμε με αρχές, με αλληλεγγύη στον κόσμο, με συναίσθηση των μεγάλων προβλημάτων που έχουμε και έτσι θα εξακολουθήσουμε. Αν θέλετε να διολισθήσετε σε αυτό τον δρόμο, κάντε το. Αν θέλετε να εκμεταλλευτείτε, μέσα από τη φόρτιση, μία άστοχη φράση για να μην απαντήσετε σε αυτά που υποχρεούστε να απαντήσετε, συνεχίστε. Ο κόσμος κρίνει. Ευχαριστώ.
Κι εγώ ευχαριστώ. Τον λόγο έχει η κ. Γιαννακοπούλου, Κοινοβουλευτική Εκπρόσωπος του ΚΙΝΑΛ.
Ευχαριστώ, κύριε Πρόεδρε. Όσοι νομίζουν πως η μάχη κατά του κορωνοϊού προσφέρεται για πολιτική εκμετάλλευση, πλανώνται πλάνην οικτράν. Σε αυτό τον πόλεμο, σε αυτή τη μάχη είναι καθοριστική η υπεύθυνη στάση όλων μας. Δεν μπορεί να αφήσουμε να μας πνίξει, μαζί με τον κορωνοϊό, ο λαϊκισμός ή η παραφροσύνη. Δεν θα ρίξουμε εμείς, κύριε Πρόεδρε, το επίπεδο της συζήτησης εδώ μέσα, στο ελληνικό Κοινοβούλιο, κάνοντας αντιπολίτευση με τους θανάτους. Δεν θα γίνουμε εμείς τυμβωρύχοι πάνω από τις ΜΕΘ, πάνω από τις ΜΑΦ, πάνω από τα θύματα, πάνω από τους νεκρούς. Δεν θα υπονομεύσουμε την εθνική προσπάθεια όλων μας και κυρίως την εθνική προσπάθεια του ελληνικού λαού. Εμείς, το Κίνημα Αλλαγής, θα είμαστε εδώ, με υπευθυνότητα, σοβαρότητα, νηφαλιότητα να ασκήσουμε σκληρή, αλλά προγραμματική αντιπολίτευση, πάντα με προτάσεις, πάντα με θετικό πρόσημο, γιατί αυτό είναι το χρέος μας. Σας ευχαριστώ πολύ.
Κύριε Μπουκώρο, έχετε τον λόγο.
Κύριε Πρόεδρε, μόλις πριν λίγο, σε ένα κρεσέντο λαϊκισμού, Βουλευτής της Αξιωματικής Αντιπολίτευσης, απευθυνόμενος προς τους Βουλευτές της Νέας Δημοκρατίας, τους αποκάλεσε δολοφόνους. Θα σας παρακαλούσα να τον καλέσετε να ανακαλέσει…
Τρεις φορές το έκανα, κύριε Μπουκώρο. Δεν μπορώ κάτι παραπάνω να κάνω, απλά θα διαγραφεί από τα Πρακτικά.
Βέβαια οι χαρακτηρισμοί αυτοί χαρακτηρίζουν τον ίδιο.
Όχι, μην το πάμε τώρα εκεί…
Ακούσαμε προηγουμένως…
Τώρα πρέπει να ζητήσω από εσάς να το διαγράψετε.
Οι χαρακτηρισμοί χαρακτηρίζουν τον ίδιο, την ποιότητα του δημόσιου λόγου του. Να καταλαβαίνουμε, να συνεννοούμαστε, κύριε Πρόεδρε. Αν δεν ήμουν σαφής, να επανορθώσω.
Τώρα το κατάλαβα, συγγνώμη.
Άκουσα την κ. Γιαννακοπούλου προηγουμένως, που ασκεί κριτική σήμερα από το πρωί εδώ, εμμέσως πλην σαφέστατα να καταδικάζει τέτοιου είδους τακτικές. Και γνωρίζω, από τις δημόσιες τοποθετήσεις των τελευταίων ημερών, πολλούς Βουλευτές της Αξιωματικής Αντιπολίτευσης να καταδικάζουν ανάλογες πρακτικές. Χαρακτηριστική περίπτωση ο κ. Φίλης, ο οποίος παρίσταται. Είναι απαράδεκτο στο ελληνικό Κοινοβούλιο, μέλος του Κοινοβουλίου να απευθύνεται κατ' αυτόν τον τρόπο σε Βουλευτές εκλεγμένους, που εκπροσωπούν την πλειοψηφία του ελληνικού λαού, στο πλαίσιο μιας νόμιμης κυβερνητικής πλειοψηφίας και μιας εκλεγμένης Κυβέρνησης, η οποία μάλιστα απολαμβάνει και μεγάλης εμπιστοσύνης. Είναι καταδικαστέες οι εκφράσεις που ακούστηκαν σήμερα στο ελληνικό Κοινοβούλιο. Καλούμε τον συνάδελφο να τις αποσύρει, να διαγραφούν από τα Πρακτικά.
Αυτό θα γίνει.
Σε διαφορετική περίπτωση, κύριε Πρόεδρε, αυτό θα αποτελεί κηλίδα πραγματικά για τον κοινοβουλευτισμό μας. Εν πάση περιπτώσει, η ηγεσία της Αξιωματικής Αντιπολίτευσης ας βάλει και κάποιο μέτρο, ας βάλει και κάποιο πλαίσιο. Δεν είναι δυνατόν στο Κοινοβούλιο να ακούγονται τέτοιου είδους εκφράσεις, τέτοιου είδους ανυπόστατες κατηγορίες επειδή νομίζουμε ότι είμαστε γνώστες των πάντων και κάτοχοι της μίας και μοναδικής αλήθειας. Δεν είμαστε. Ο καθένας εκφράζει την άποψή του δημοκρατικά, γίνεται διάλογος, έντονη αντιπαράθεση, κριτική βεβαίως όλες αυτές τις μέρες, αλλά αυτές οι εκφράσεις είναι απαράδεκτες. Και παρακαλώ να κληθεί ο συνάδελφος να ζητήσει να αποσυρθούν από τα Πρακτικά.
Το ζήτησα τρεις φορές. Δεν θα τον παρακαλούμε, παιδάκι δεν είναι.
Θα ήθελα τον λόγο, κύριε Πρόεδρε.
Κυρία Γιαννακοπούλου, να μην το πάμε έτσι, σας παρακαλώ.
Μια φράση, κύριε Πρόεδρε. Να πω κάτι, επειδή αναφέρθηκε ο κ. Μπουκώρος.
Και σε άλλους αναφέρθηκε.
Κυρίες και κύριοι συνάδελφοι, όχι εμμέσως…
Σαφέστατα είπα…
Εμείς, στο Κίνημα Αλλαγής, καταδικάζουμε ξεκάθαρα και απόλυτα τέτοιου είδους ακρότητες και τέτοιου είδους άναρθρες φωνές. Θέλω να είναι απολύτως σαφές.
Ευχαριστούμε πολύ. Τον λόγο έχει η κ. Αλέκα Παπαρήγα από το Κομμουνιστικό Κόμμα Ελλάδας.
Εμείς, του Κομμουνιστικού Κόμματος Ελλάδας, δεν νιώθουμε καθόλου την ανάγκη να χρησιμοποιήσουμε στην πολιτική μας αντιπαράθεση βρισιές, προσβολές, χαρακτηρισμούς. Δεν την νιώθουμε καθόλου αυτή την ανάγκη, ακόμα και όταν μπορεί κάποια στιγμή ως άνθρωποι να οργιζόμαστε με κάτι που ακούμε, με κάτι που αναφέρεται σε μας. Σήμερα συζητάμε τρίτη μέρα τον προϋπολογισμό. Όσο έχω παρακολουθήσει από την τηλεόραση της Βουλής τις συζητήσεις, τι ακούω; «Είσαι ψεύτης, είσαι απατεώνας, είσαι κανίβαλος, είσαι δολοφόνος» κ.λπ.. Θα έλεγε κανείς, αν ερχόταν ένας τρίτος, εντελώς αδαής, ότι εδώ πέρα ανάμεσα στον ΣΥΡΙΖΑ και τη Νέα Δημοκρατία και τα άλλα κόμματα υπάρχουν διαφορές αρχών. Ξέρετε τι μου θυμίσατε σε αυτή την αντιπαράθεση; Ότι είσαστε συγκάτοικοι στην ίδια πολυκατοικία και τσακώνεστε ποιος θα αναλάβει τη διαχείριση και ποιος θα κάνει την καλύτερη διαχείριση. Συγκάτοικοι είστε. Η αντιπαράθεσή σας δυστυχώς κρύβει από τον ελληνικό λαό τη συμπόρευση και σύμπλευσή σας. Στη γενική πολιτική γραμμή βεβαίως διαφορές υπάρχουν. Ξέρετε με τι μοιάζει; Με τις σχέσεις Ελλάδας και Τουρκίας που υπάρχουν διαφορές βεβαίως. Την πρόκληση την κάνει πριν απ' όλα η τουρκική κυβέρνηση όσον αφορά το Αιγαίο κ.λπ.. Την ίδια στιγμή είστε σύμμαχοι σε κοινές στρατιωτικές επιχειρήσεις, συγκάτοικοι στο ΝΑΤΟ και κινείστε στην απόλυτα κοινή κατεύθυνση. Οι διαφορές σας δεν σας έχουν εμποδίσει. Και αυτό, αν θέλετε, είναι το πρόβλημα που πρέπει να δει ο ελληνικός λαός. Τσακωμός, όχι μόνο για το ποιος θα έρθει στη διακυβέρνηση -αυτό οπωσδήποτε είναι ένα στοιχείο- αλλά ποιος καλύτερα θα υλοποιήσει τώρα το πρόγραμμα του Ταμείου Ανάκαμψης, την πράσινη οικονομία και τη μετάβαση στην «ψηφιακή» εποχή και βάζω εισαγωγικά γιατί δεν πρόκειται για νέα εποχή. Δεν τσακώνεστε, παραδείγματος χάριν, για τον ρόλο που έχει ανατεθεί στην Ελλάδα, να είναι ο δερβίσης των Ηνωμένων Πολιτειών και του ΝΑΤΟ στην περιοχή, με στόχο βεβαίως τη Νοτιοανατολική Μεσόγειο, την περιοχή της Ουκρανίας, της Ρωσίας κ.λπ.. Εδώ δεν ακούμε φωνές. Η μόνη διαφορά είναι αν θα κάνουμε μία διαπραγμάτευση, μία συμφωνία με τις Ηνωμένες Πολιτείες που θα κρατάει ένα, δυο χρόνια και όχι πέντε, τα ανταλλάγματα και τα λοιπά και τα λοιπά. Κοινή γραμμή πλεύσης έχετε. Εμείς ξεκινάμε από μία εντελώς διαφορετική αφετηρία και γι' αυτό δεν βρίζουμε. Ποια είναι η αφετηρία για να την εντάξουμε στη συζήτηση για τον προϋπολογισμό; Για μας είναι ασυμφιλίωτη η αντίθεση ανάμεσα στους καπιταλιστές από τη μια μεριά και στην εργατική τάξη και τα φτωχά κατώτερα λαϊκά στρώματα από την άλλη μεριά και όχι γενικά στον μεσαίο χώρο και τα μεσαία στρώματα που τα συσκοτίζετε σκοπίμως όλα τα κόμματα, και η Νέα Δημοκρατία και ο ΣΥΡΙΖΑ και οι άλλοι, ξεχνώντας τη διαστρωμάτωση που έχουν τα ενδιάμεσα στρώματα και ξεχνώντας ότι ένα τμήμα των ενδιάμεσων στρωμάτων έχει κοινά συμφέροντα. Δεν είναι μικρό αυτό με την εργατική τάξη. Ασυμφιλίωτη αντίθεση. Ό,τι κι αν συζητάμε σήμερα, όπως το τι θα διατεθεί από τον κρατικό προϋπολογισμό για τον λαό, τι φόροι θα περικοπούν, αυτή η συζήτηση δεν έχει κανένα νόημα αν δεν πατήσει στα πόδια της. Να πω ένα παράδειγμα. Λέτε, η Κυβέρνηση λέει, παραδείγματος χάριν, το εξής: «Δισεκατομμύρια διατίθενται, είμαστε η τρίτη χώρα από την Ευρώπη που έχουμε ένα μεγάλο πακέτο και τα λοιπά και τα λοιπά. Και αυτό το πακέτο διατίθεται για ανάπτυξη». Το μεγαλύτερο μέρος διατίθεται στους καπιταλιστές επιχειρηματίες και όρος για τη διάθεσή του είναι όλο και πιο φθηνή και πιο χειραγωγημένη και πιο υποταγμένη εργατική δύναμη. Λέει η Νέα Δημοκρατία: «Θα κάνουμε δίκαιη διανομή από το αποτέλεσμα της ανάπτυξης». Έρχεται ο ΣΥΡΙΖΑ και χρησιμοποιεί έναν όρο. Μα και στους όρους έχετε ευθυγραμμιστεί με τη Νέα Δημοκρατία, όχι στη γενική της πολιτική γραμμή ή στη γενική πολιτική γραμμή των καπιταλιστών. Και λέτε στον ΣΥΡΙΖΑ: «Μα, εδώ πρέπει να υπάρχει μεγαλύτερο κοινωνικό μέρισμα». Τι είναι οι εργαζόμενοι; Μέτοχοι σε καπιταλιστικές επιχειρήσεις, για να πάρουν μέρισμα; Το μέρισμα το παίρνουν οι μέτοχοι στις καπιταλιστικές επιχειρήσεις. Κοινωνικό μέρισμα, αναδιανομή του πλούτου, άνοδος του κατώτατου μισθού. Βεβαίως, αν ακούσετε και τα δικά μας τα συνθήματα, τα αιτήματα και τις θέσεις που παλεύουμε μέσα στο κίνημα και όχι μόνο από τον άμβωνα του Κοινοβουλίου, κι εμείς θέλουμε γενναίες αυξήσεις μισθών, κατάργηση της φοροκλοπής, κατάργηση των έμμεσων φόρων. Όμως εμείς απαντάμε και πώς θα γίνει αυτή η κατάργηση. Εσείς δεν λέτε κάτι τέτοιο. Διότι μπορεί να μεγαλώσουν λίγο οι μισθοί, μπορεί και κάποιος φόρος να καταργηθεί, αλλά από το άλλο χέρι πάλι θα τον εισπράξουν από τον εργαζόμενο λαό. Πού πρέπει να μετακυλιστεί η αύξηση των μισθών ή η μείωση των φόρων ή η κατάργηση των φόρων; Πρέπει να μετακυλιστεί στο κεφάλαιο, στην καπιταλιστική εργοδοσία. Αυτό δεν το λέει κανένα άλλο κόμμα μέσα στη Βουλή. Κανένα! Δεν είναι δυνατόν να κερδίζουν και οι δύο. Είναι εκμεταλλευτές και εκμεταλλευόμενοι. Δεν υπάρχει ακόμα λαϊκή κατάκτηση -κάτω από άλλες συνθήκες, με μεγάλωμα της ταξικής πάλης, με καλύτερο διεθνή συσχετισμό που επιβίωσε και διατήρησε τη δυναμική της για πολλά χρόνια-, γιατί το μεγάλο κεφάλαιο και οι κυβερνήσεις που διαχειρίζονται την τύχη του μετακύλιαν στην πορεία το κόστος στην άλλη τσέπη του εργαζόμενου. Να πω ένα παράδειγμα: Λέει η Κυβέρνηση, θα μειώσει τον ΕΝΦΙΑ, θα έχουμε τον πράσινο ΕΝΦΙΑ. Σήμερα γράφουν όλες οι εφημερίδες για το μεγάλο πρόγραμμα, ένα εκατομμύριο σπίτια θα μπουν στο πρόγραμμα ενεργειακής ανακαίνισης. Ένα εκατομμύριο σπίτια! Μιλάμε για σπίτια που είναι χτισμένα στη δεκαετία 1960, 1970, 1980 και πραγματικά αυτά τα σπίτια τώρα δεν έχουν καμμία σχέση με την ανάγκη για μια σύγχρονη λαϊκή κατοικία. Ποιος θα το πληρώσει αυτό; Τα ενοίκια ανεβαίνουν. Πώς ανέβηκαν τα ενοίκια; Από την ανάπτυξη του τουρισμού από τους υψηλού εισοδήματος τουρίστες στα μεγάλα ξενοδοχειακά συγκροτήματα και το Airbnb. Έτσι ανέβηκαν τα ενοίκια. Κάποιοι μπορεί να κέρδισαν που διέθεταν σε αυτή τη μορφή τα σπίτια τους, αλλά οι περισσότεροι δεν μπορούν να αντιμετωπίσουν το νοίκι. Η ιδιοκατοίκηση έχει μειωθεί πάρα πολύ στην Ελλάδα. Πάρτε τους μισθούς: Μα, θα είναι 700 ευρώ, θα είναι 800 ευρώ, θα είναι 900 ευρώ ο κατώτατος μισθός; Αυτό είναι μόνο το ζήτημα; Πώς θα αντιμετωπιστεί το να μη μετακυλιθεί το βάρος σε έναν άλλο φόρο, σε έναν έμμεσο, άμεσο και τα λοιπά; Επομένως, εμείς λέμε καθαρά ότι όταν διεκδικούμε αυξήσεις, δεν περιοριζόμαστε μόνο στον ονομαστικό μισθό, αλλά μιλάμε για την κατάργηση του ΦΠΑ στα προϊόντα λαϊκής κατανάλωσης, για την κατάργηση της φοροληστείας σε βάρος του λαού και να σηκώσει το βάρος το μεγάλο κεφάλαιο και τα λοιπά και τα λοιπά. Θα μου πείτε, είναι δυνατόν μέσα στο πλαίσιο του καπιταλισμού οι καπιταλιστές να κάνουν εθελοντικά αυτές τις παραχωρήσεις; Όχι, σε καμμία περίπτωση, δεν έχουμε τέτοιες αυταπάτες. Από την άλλη μεριά, σε καμμία περίπτωση δεν θα αυτοπεριοριστούμε να προτείνουμε, όπως έκαναν τα άλλα κόμματα την άλφα ή τη βήτα διαχείριση με στόχο, εν πάση περιπτώσει, αυτόν το στόχο που έχουν τα άλλα κόμματα, να φύγει ο ένας, φύγε εσύ, να έρθω εγώ στη θέση σου. Ναι, μπορεί ο εργαζόμενος λαός να αποσπάσει ορισμένες παραχωρήσεις κάτω από συγκεκριμένους όρους. Πρώτα-πρώτα, μπορεί να ξεφύγει από τη λογική των κομμάτων που είναι σωτήρες και μεσσίες. Μάλιστα, εδώ έχει προσωποποιηθεί εντελώς η αντιπαράθεση. Τι ακούμε; Μητσοτάκης, Τσίπρας, τώρα μπαίνει και ο Ανδρουλάκης στο παιχνίδι, ποιος θα πάει με ποιον. Και μόνο αυτή η συζήτηση δείχνει ότι δεν έχετε διαφορές αρχών μεταξύ σας. Αν το ΠΑΣΟΚ μπορεί να πάει με τη Νέα Δημοκρατία ή μπορεί να πάει και με τον ΣΥΡΙΖΑ, είναι μία απόδειξη, η όλη συζήτηση που γίνεται, που δείχνει ότι δεν έχετε διαφορές αρχών, δεν έχετε διαφορές στρατηγικής, όπως λέμε εμείς, δεν έχετε προγραμματικές διαφορές. Όλες οι άλλες διαφορές είναι φυσιολογικές. Άλλωστε, αντιπαλότητες έχουν μεταξύ τους τα κράτη-μέλη της Ευρωπαϊκής Ένωσης, οι κυβερνήσεις, αντιπαλότητες έχουν οι μονοπωλιακοί όμιλοι μέσα από τέτοιες αντιθέσεις. Αυτό είναι και ο ανταγωνισμός. Ανταγωνιστικότητα δεν υπάρχει μόνο στο πεδίο της οικονομίας, υπάρχει και στο πολιτικό επίπεδο ανάμεσα σε αυτούς που υποστηρίζουν αυτό το σάπιο εκμεταλλευτικό σύστημα. Εμείς, λοιπόν, λέμε ότι ο λαός μπορεί να σώσει τον λαό, βεβαίως κάτω από προϋποθέσεις. Πριν απ' όλα, θα πρέπει να συνειδητοποιήσουν, η εργατική τάξη και οι σύμμαχοί τους, τη δύναμή τους. Δεύτερον, την ασυμφιλίωτη αντίθεση με το κεφάλαιο και τους καπιταλιστές. Ασυμφιλίωτη! Να μην περιορίζονται στη μάχη εναντίον της μιας και της άλλης κυβέρνησης, αλλά να παλεύουν εναντίον της κυρίαρχης τάξης. Λέει, παραδείγματος χάριν, η Κυβέρνηση: «Η ακρίβεια είναι εξωγενής, έρχεται απ' έξω». Πώς έρχεται απ' έξω; Οι ίδιοι παράγοντες που εκτός Ελλάδας οδηγούν στην ακρίβεια, οι ίδιοι παράγοντες είναι και στην Ελλάδα. Καπιταλιστική ανάπτυξη ίσον ακρίβεια, πληθωρισμός, αν ανέβουν οι ρυθμοί της καπιταλιστικής ανάπτυξης. Φέρτε μου μία περίοδο στην ανάπτυξη του καπιταλισμού στην Ελλάδα στον εικοστό αιώνα που δεν ήρθε μαζί του πληθωρισμός. Όμως, με την ευκαιρία, να σας πω και το εξής: Η εξωστρέφεια, την οποία υποστηρίζετε όλα τα κόμματα, συνεπάγεται επιλεκτική αξιοποίηση προϊόντων της αγροτικής παραγωγής, εξαγωγές. Και μόνο από τις εξαγωγές ανεβαίνει το κόστος μέσα στην Ελλάδα. Τρίτον, ο ανταγωνισμός, η ανταγωνιστικότητα ανεβάζει τα κέρδη. Η διασύνδεση της εγχώριας ενέργειας της Ελλάδας με την Ευρωπαϊκή Ένωση θα φέρει νέες αυξήσεις. Οι ιδιωτικοποιήσεις έφεραν αυξήσεις. Τι λέμε τώρα; Να γίνει έλεγχος των τιμών, όπως λέει ο ΣΥΡΙΖΑ. Πώς θα γίνει έλεγχος των τιμών; Αφού το σύστημα έχει τους δικούς του νόμους και τις δικές του τάσεις. Καμμία Κυβέρνηση, είτε λέγεται προοδευτική είτε κομμουνιστική κ.λπ. στο έδαφος του καπιταλισμού, δεν μπορεί να αναιρέσει τους νόμους του συστήματος. Και ο βασικός νόμος είναι ο νόμος του κέρδους και του υπερκέρδους και της τάσης που εμφανίζει η καπιταλιστική οικονομία από φάση σε φάση. Θα το πούμε καθαρά. Αυτή η αντιπαράθεση που γίνεται αυτές τις μέρες δεν είναι μόνο αηδιαστική, με συγχωρείτε. Είναι κυριολεκτικά αηδιαστική, όταν ακούμε για δολοφόνους, ψεύτες, απατεώνες και λοιπά. Είναι επικίνδυνη για τον λαό. Συστηματικά και συνειδητά προσπαθείτε να διαβρώσετε την εργατική λαϊκή συνείδηση σε μια περίοδο που πολλαπλασιάζονται οι εστίες πάλης από τα κάτω και δημιουργούνται προϋποθέσεις για να διαμορφωθεί ένα πανελλαδικό κίνημα. Διότι μόνο ένα πανελλαδικό κίνημα της εργατικής τάξης και των κοινωνικών της συμμάχων μπορεί να φοβίσει τους καπιταλιστές, να τους αναγκάσει σε ορισμένες παραχωρήσεις για να μη χάσουν στην πορεία και περισσότερα. Και αν κατακτήσει ο λαός κάποιες παραχωρήσεις, αυτές πρέπει να είναι σημείο εκκίνησης για την ακόμα μεγαλύτερη αντεπίθεση. Πραγματικά σήμερα ο σοσιαλισμός προβάλλει από όλες τις μεριές. Αντικειμενικά. Παρ' ότι το εργατικό λαϊκό κίνημα στην Ελλάδα και παντού έχει υποχωρήσει. Αλλά δεν υπάρχουν ουσιαστικές λύσεις στο πλαίσιο αυτού του συστήματος. Και να πω και κάτι τελευταίο, με συγχωρείτε που κάνω κατάχρηση. Είπε η κ. Γκάγκα: «Θα σχεδιάσουμε να βγαίνουν από τα πανεπιστήμια ειδικότητες γιατρών -ή να εκπαιδεύονται και να μετεκπαιδεύονται- που δεν βγαίνουν τώρα». Δεν μπορείτε να κάνετε σχεδιασμό. Μπορεί να κάνετε κάποιες βελτιώσεις. Δεν μπορεί να γίνει σχεδιασμός όταν έχεις ιδιωτική υγεία με επιχειρηματικά μεγαθήρια, με αλυσίδες διαγνωστικών κέντρων, ακόμη και με ατομικά ιατρεία. Τι μπορείς να κάνεις; Ο άλλος βγαίνει από το πανεπιστήμιο, θα πάει στη Γαλλία, στη Γερμανία, αυτή είναι η ελευθερία και η δημοκρατία στον καπιταλισμό. Πώς να κάνεις τον προγραμματισμό; Δεν γίνεται. Δυόμισι χιλιάδες μονάδες ΜΕΘ έλειπαν πριν την πανδημία και μιλάμε τώρα ότι από τις πεντακόσιες που άφησε ο ΣΥΡΙΖΑ έγιναν επτακόσιες; Δεν μπορείς να προγραμματίσεις από τα ίδια τα πράγματα. Για να προγραμματίσεις πρέπει να μην υπάρχει ίχνος ιδιωτικού τομέα και στην υγεία και στην παιδεία. Και βεβαίως, ο προγραμματισμός όσο κι αν είναι στο κεφάλι κάποιων να ανταποκρίνεται σε επιμέρους ή σε κάποιες ανάγκης, θα προσκρούει στη λογική του κέρδους. Επενδύω εκεί που είναι να κερδίσω. Αυτή είναι η ιστορία. Επομένως όντως η πανδημία ξεσκέπασε αποφασιστικά το καπιταλιστικό σύστημα όχι μόνο στην Ελλάδα, αλλά παγκόσμια και στις πιο ισχυρές χώρες που ταυτίζονταν για σας με το κοινωνικό κράτος και την επίδειξη της πολιτικής μείωσης των κοινωνικών ανισοτήτων και της δημοκρατίας.
Ευχαριστούμε πολύ, κυρία Παπαρήγα. Καλείται στο Βήμα η κ. Σία Αναγνωστοπούλου από τον ΣΥΡΙΖΑ - Προοδευτική Συμμαχία. Να ετοιμάζεται ο κ. Λοβέρδος από το Κίνημα Αλλαγής. Ορίστε, κυρία Αναγνωστοπούλου.
Ευχαριστώ, κύριε Πρόεδρε. Σύμφωνα με όλες τις διακηρύξεις του ΟΗΕ, βιώσιμη ανάπτυξη εν μέσω τεσσάρων μεγάλων κρίσεων, υγειονομικής, ενεργειακής, περιβαλλοντικής, οικονομικής δεν μπορεί παρά να είναι αυτή που βασίζεται στους πυλώνες του οικονομικού, του κοινωνικού, του πολιτιστικού και του οικολογικού και που έχει ως στόχο την άρση των ανισοτήτων, τη διεύρυνση της δημοκρατίας, την άρση των γεωγραφικών και κοινωνικών ανισοτήτων. Αν πάρουμε λοιπόν, αυτόν τον προϋπολογισμό, τι θα δούμε και πώς θα δούμε να εφαρμόζονται πραγματικά με αυτόν τον προϋπολογισμό ή να προβλέπεται μία τέτοια ανάπτυξη; Και ξεκινάω από την πανδημία, την υγειονομική κρίση που είναι το τεράστιο πρόβλημα και που υπονομεύει ή ανοίγει δρόμους για να δούμε διαφορετικά και την ανάπτυξη και το μέλλον μιας κοινωνίας. Αν έχει δημιουργηθεί τόσος θόρυβος από χτες, δεν είναι για στείρες αλληλοκατηγορίες, είναι για βαθιά περίσκεψη για το πού πάει το όριο ανάμεσα στις συντηρητικές νεοφιλελεύθερες δυνάμεις και προοδευτικές δυνάμεις. Διότι το ερώτημα που πλανάται από χτες και που δεν έχει απαντηθεί ακόμα και είναι ένα σκληρά πολιτικό ερώτημα, είναι αν γνώριζε ο Πρωθυπουργός αυτήν τη μελέτη. Αν τη γνώριζε, έμεινε αγκυλωμένος σε μία πολιτική που λέει ότι «δεν θέλω ΕΣΥ πολυτελείας»; Εκεί λοιπόν σε αυτά τα ερωτήματα καλείστε να απαντήσετε, γιατί δεν μπορείτε να αρχίζετε λογύδρια περί ανάπτυξης, χωρίς να απαντήσετε στο θεμελιώδες: «Ισότητα απέναντι στη ζωή και στον θάνατο». Δεν μπορεί να υπάρξει άλλη ανάπτυξη αν δεν εξασφαλιστεί αυτό. Και πάμε στον προϋπολογισμό: 820 εκατομμύρια μείον οι δαπάνες για την υγεία εν μέσω πανδημικής κρίσης, η οποία αυτή πανδημική κρίση δεν φαίνεται να τελειώνει, τουλάχιστον μέσα στο 2022 ή μακάρι να τελειώσει, αλλά θα καλύψει πάρα πολλούς μήνες. Τα λένε οι επιστήμονες και οι ειδικοί. Με αυτήν λοιπόν την προοπτική έχουμε μία μελέτη επιστημόνων καθ' όλα άξιων, ο κ. Τσιόρδας είναι μέσα στη συμβουλευτική επιτροπή, συμβουλεύει, είναι μέσα στην επιτροπή εμπειρογνωμόνων και βάζει μερικούς σκληρούς δείκτες. Τι να κάνουμε; Η πολιτική και η πραγματική ζωή είναι σκληρή πολλές φορές. Και στην πανδημία είναι σκληρή και πρέπει να απαντήσουμε σε αυτό. Βάζει μερικούς πολύ σκληρούς δείκτες. Φώναζε σύσσωμη η Αντιπολίτευση για το θέμα των ΜΕΘ; Ακούω πολλούς να λένε πόσες πολλές έφερε, πόσες ΜΕΘ έβαλε η Κυβέρνηση της Νέας Δημοκρατίας και πόσες είχε ο ΣΥΡΙΖΑ. Να υπενθυμίσω απλώς για την ιστορία πώς ήταν το 2015 το ΕΣΥ; Πόσος κόσμος είχε απολυθεί από το ΕΣΥ; Σε ποια καταρράκωση βρισκόταν; Υπάρχει λοιπόν μια Αντιπολίτευση που στην πρώτη φάση της πανδημίας έβαλε πλάτη στην Κυβέρνηση, θέτοντας όμως μερικά όρια, λέγοντας ότι πρέπει να γίνει αυτό, αυτό και αυτό για να αντιμετωπίσουμε την πανδημία μαζί. Δεν ήθελε η Κυβέρνηση να αντιμετωπίσει την πανδημία με κανέναν μαζί. Ενότητα φωνάζατε και φωνάζετε. Μόνο που αυτή η ενότητα είναι αν θα συμφωνήσουμε να πούμε τον κ. Μητσοτάκη, Μωυσή. Και έρχεται μία μελέτη που λέει ότι δεν υπάρχουν Μωυσήδες σε αυτήν τη ζωή κι αν θέλουμε ενότητα πρέπει να ακούσετε και όλους τους άλλους. Η μελέτη αυτή εκτός από τα δραματικά στοιχεία που δίνει, τα σκληρά στοιχεία -πρέπει να το αποδεχτείτε- δημιουργεί για μένα και μία μεγάλη απορία. Αγαπητές και αγαπητοί συνάδελφοι, σας άκουγα πριν πώς φωνάζετε. Υπάρχει μια μεγάλη απορία αν ο Πρωθυπουργός γνώρισε τη μελέτη. Τη γνώριζε, δεν μπορεί να μην τη γνώριζε. Και έρχεται εδώ στη Βουλή και ειρωνεύεται λέγοντας «αν έχετε ενδείξεις δώστε τις μας, γιατί εγώ δεν έχω ενδείξεις», ενώ φωνάζει όλος ο επιστημονικός κόσμος και ενώ βλέπουμε ότι στο τέταρτο κύμα πανδημίας κάτι δεν πάει πάρα πολύ καλά. Εγώ όμως, κυρίες και κύριοι συνάδελφοι, ως Βουλευτής περιφέρειας έχω να σας πω για ένα άλλο σκληρό στοιχείο. Πραγματικά με έπιασε στην ψυχή αυτό, και είναι και ευθύνη μου που με έχουν ψηφίσει από μια εκλογική περιφέρεια. Λέει, λοιπόν, ο κ. Λύτρας ότι αν θα επιβιώσεις της διασωλήνωσης, φαίνεται πως εξαρτάται από το πού ζεις. Αν μιλάμε λοιπόν για αειφόρο ανάπτυξη, το πρώτο κρίσιμο της αειφόρου ανάπτυξης είναι η ισότιμη πρόσβαση στα δημόσια αγαθά και δεν υπάρχει μεγαλύτερο δημόσιο αγαθό από την υγεία. Και εκεί λοιπόν, βλέπουμε ότι έχουμε ανισότιμη πρόσβαση. Και όχι μόνο αυτό. Με κόστος -γι' αυτό σας λέω η πραγματικότητα είναι σκληρή- βγήκαν οι γιατροί του Πανεπιστημιακού Νοσοκομείου του Ρίου, του Αγίου Ανδρέα, ο κ. Κούκιος με ένα εκπληκτικό άρθρο, και τα φωνάζουν αυτά. Διότι η Πάτρα έχει μεν δύο μεγάλα νοσοκομεία, τα οποία έχουν κλατάρει, άλλα έχουν καταρρεύσει, κυρίες και κύριοι. Τα νοσοκομεία Πύργου, Αμαλιάδας και τώρα Αιγίου. Αυτό λένε εδώ οι μελετητές και σε αυτό πρέπει να εγκύψουμε. Και γι' αυτό πρέπει να μιλήσουμε σήμερα. Άρα μίλησε ο κ. Ξανθός προχθές για κάτι άλλο που λέγεται «συνδημία» και ασχολείται όλη η ανθρωπότητα. Δεν υπάρχει στον προϋπολογισμό σας. Τι σημαίνει αυτό; Ότι μένουν αποκλεισμένοι, περιθωριοποιούνται, πλήττονται κοινωνικά στρώματα, γεωγραφικές περιφέρειες. Το πρωτοβάθμιο σύστημα υγείας, η παρακολούθηση από οικογενειακό γιατρό, όλα αυτά είναι κρίσιμα θέματα. Έφαγα όλο τον χρόνο, ενώ θα είχα να πω πάρα πολλά. Στην παιδεία δεν κάναμε προτάσεις; Ακούσατε τίποτα; Θα τα πει ο κ. Φίλης προφανώς. Τι κάνατε σε αυτό; Εκεί φαίνεται και μια πολιτική αναλγησία. Πότε καθιερώσατε την ελάχιστη βάση εισαγωγής; Εν μέσω σκληρής πανδημίας, όταν οι Γάλλοι ανέστειλαν τις εξετάσεις για το Μπακαλορεά για πρώτη φορά από τον δέκατο ένατο αιώνα. Τι κάνετε; Θεσπίζετε την πανεπιστημιακή αστυνομία. Και βγαίνει ο κ. Παυλάκης σήμερα και μιλάει για το τι γίνεται στα σχολεία όταν φωνάζαμε -εδώ είναι ο τομεάρχης μας- ότι δεν γίνεται να συντμήσετε τμήματα τώρα σε αυτή τη φάση. Μαθαίνω ότι στην Πάτρα σε μερικά σχολεία έχει δοθεί και η άρρητη εντολή αν θέλουν οι διευθυντές να γίνονται τμήματα και είκοσι οκτώ, είκοσι εννέα και τριάντα ατόμων. Θα μιλήσουμε για όλα αυτά; Θα μιλήσουμε για την ακρίβεια και για το τι κοστίζει και πώς θα αντιμετωπιστεί; Δεν είναι προσωρινό, κυρίες και κύριοι. Το όριο, η κόκκινη γραμμή -δεν ξέρω πόσα κάναμε και πόσα δεν κάναμε στο θέμα της υγείας ή στο θέμα της παιδείας- όμως, το όριο ανάμεσα σε μια προοδευτική και μια συντηρητική κοινωνία -πολιτισμό, θα το έλεγα εγώ- ξέρετε ποιο είναι; Το να είσαι κυβέρνηση εν μέσω μνημονίων και δυόμισι εκατομμύρια ανασφάλιστοι να έχουν άμεση πρόσβαση στο δημόσιο σύστημα υγείας. Αυτό είναι ισότητα. Αν δεν έχεις εξασφαλίσει αυτό...
Κυρία Αναγνωστοπούλου, πέρασαν τα δύο παραπάνω λεπτά που ζητήσατε.
Κλείνω, κύριε Πρόεδρε. Είχα πολλά να πω. Δυστυχώς, έφαγα τον χρόνο μου. Εγώ φταίω, το ξέρω, κύριε Πρόεδρε. Δεν θα μιλήσω για τις αμυντικές δαπάνες γιατί άκουσα πολλά. Ο προϋπολογισμός για τον πολιτισμό και τον αθλητισμό είναι 0,6%. Δεν θα μιλήσω για το θέμα της δημοκρατίας. Δεν θα μιλήσω για όλα αυτά τα φαινόμενα αυταρχισμού που ζήσαμε. Θα πω ένα πράγμα μόνο και κλείνω, κύριε Πρόεδρε, και σας ευχαριστώ για τη φοβερή ανοχή σας. Ο κ. Βορίδης χθες με την έπαρση που τον διακρίνει είπε ότι η ηγεμονία της Αριστεράς τελείωσε σε αυτή τη χώρα και ευτυχώς. Εγώ θα πω από αυτό το Βήμα ότι όσο υπάρχουν άνθρωποι κι όσο υπάρχουν πραγματικές ανάγκες δεν πρόκειται να τελειώσει ποτέ η ηγεμονία της. Σας ευχαριστώ.
Ευχαριστούμε κι εμείς. Να μην επαναλαμβάνω τα ίδια και τα ίδια, γιατί γίνομαι γραφικός, αλλά όσο καθυστερείτε είναι σε βάρος συναδέλφων. Καλώ στο Βήμα τον κ. Ανδρέα Λοβέρδο από το Κίνημα Αλλαγής. Ακολουθεί ο κ. Μαρκόπουλος από τη Νέα Δημοκρατία, η κ. Σκούφα από τον ΣΥΡΙΖΑ - Προοδευτική Συμμαχία και ο κ. Καστανίδης.
Κυρίες και κύριοι συνάδελφοι, δεν είναι ευχάριστος ο λόγος που βρίσκομαι στο Βήμα αυτή τη στιγμή. Είναι αποκρουστικός. Στη Βουλή υπάρχει ελευθερία του λόγου, υπάρχει ελευθερία της κριτικής, της εντονότατης και σκληρής κριτικής, υπάρχει απάντηση και ανταπάντηση, υπάρχει πολιτική αντιπαράθεση η οποία πολλές φορές διεξάγεται με εντονότατο τρόπο. Αυτό που δεν υπάρχει και δεν πρέπει να επιτρέψουμε να υπάρχει είναι να ξεφύγει αυτή η πολιτική αντιπαράθεση και να φτάσει στα όρια της ανθρωποφαγίας ή της σύστασης σε κάποιους να προβούν σε ανθρωποφαγία, γιατί εδώ ακούγονται εκφράσεις οι οποίες φτάνουν στα όρια προτροπής προς κάποιους έξαλλους, έξω από τη Βουλή, να προβούν σε ανάρμοστες, αντικοινοβουλευτικές και εγκληματικές πράξεις, όταν οι χαρακτηρισμοί εδώ μέσα ξεπερνούν κάθε ανεκτό όριο. Περίμενα τα Πρακτικά της Βουλής, γιατί δεν πίστεψα ότι μπορεί να ακούστηκαν εδώ φράσεις και κραυγές και ύβρεις και ονειδισμοί και προπηλακισμοί προς συναδέλφους ότι έχουν δήθεν προβεί σε δολοφονίες. Λίγη ώρα πριν ο συνάδελφος κ. Παναγιώτης Κουρουμπλής σε έντονο ύφος απευθυνόμενος σε συναδέλφους της κυβερνητικής πλειοψηφίας και των κυβερνητικών εδράνων είπε και, δυστυχώς, προκύπτει από το ηχητικό και το γραπτό κείμενο των Πρακτικών: «Δολοφονήσατε ανθρώπους, αυτό κάνατε. Είναι ντροπή σας. Δολοφονήσατε ανθρώπους.». Και όταν υπήρξε παρότρυνση και από συναδέλφους και από τον Προεδρεύοντα να σταματήσει και να ανακαλέσει, απέφυγε να ανακαλέσει. Συνέχιζε να μιλάει για δολοφονίες χιλιάδων ανθρώπων, προκλήθηκε ένταση και, εν συνεχεία, αφού και πάλι αρνήθηκε να ανακαλέσει την αποτρόπαιη περιγραφή που έκανε ότι δήθεν υπάρχουν δολοφόνοι εδώ μέσα χιλιάδων ανθρώπων, έτυχε απαντήσεως και συνεχίστηκε η διαδικασία. Δεν είναι δυνατόν να ανεχόμαστε τέτοιες συμπεριφορές. Μπορεί να κάνει κανείς κριτική, να θεωρεί ότι η Κυβέρνηση κάνει λάθη, ότι κάνει παραλείψεις, σημαντικές, σημαντικότατες, βαριές παραλείψεις, αλλά το να υπάρχει συνάδελφος εδώ μέσα ο οποίος απευθυνόμενος στην Πλειοψηφία να λέει: «Δολοφονήσατε χιλιάδες ανθρώπους και επιμένω και δεν ανακαλώ» είναι ό,τι χυδαιότερο, ό,τι αποκρουστικότερο και ό,τι πιο υπονομευτικό του κύρους του Κοινοβουλίου μπορεί να λεχθεί εδώ μέσα. [[Χειροκροτήματα από την πτέρυγα της Νέας Δημοκρατίας]] Στην πραγματικότητα δεν πρέπει να διαγραφεί από τα Πρακτικά. Πρέπει να μείνει στα Πρακτικά ως κάκιστο παράδειγμα μιας συμπεριφοράς την οποία όλοι ομόφωνα καταδικάζουμε. Άκουσα και από το κόμμα του ότι το χαρακτήρισε ως μια άστοχη συμπεριφορά. Λυπάμαι γι' αυτή την παρέμβασή μου. Ειλικρινά, αν δεν έβλεπα τα Πρακτικά και αν δεν άκουγα το ηχητικό, θα προτιμούσα δεκάδες συνάδελφοι και χιλιάδες από τον ελληνικό λαό να είχαν κάνει λάθος σε όσα άκουσαν. Δεν είχαν κάνει λάθος. Κάνω χρήση μιας διατάξεως που υπάρχει στον Κανονισμό για ιδιαίτερα σοβαρές περιπτώσεις ανάρμοστης συμπεριφοράς. Απευθύνω, με βάση το άρθρο 80 του Κανονισμού, μομφή στον Βουλευτή του ΣΥΡΙΖΑ Κουρουμπλή Παναγιώτη για αντικοινοβουλευτική συμπεριφορά. [[Χειροκροτήματα από την πτέρυγα της Νέας Δημοκρατίας]] Δεν τον βλέπω στην Αίθουσα. Παρακαλώ το Σώμα διά ανατάσεως να εγκρίνει αυτή τη μομφή και τις επιπτώσεις που έχει επί του συναδέλφου.
Κύριε Πρόεδρε, θα ήθελα τον λόγο.
Δεν υπάρχει αυτή η διαδικασία. Δεν υπάρχει αυτή η διαδικασία. Εάν ήταν εδώ ο κ. Κουρουμπλής δικαιούτο να μιλήσει για λίγα λεπτά. H κρίση τελικά ανήκει στο Προεδρείο της Βουλής. Θεωρώ ότι είχαμε μία αποτρόπαιη συμπεριφορά. Δεν μπορεί να πυροδοτούμε κοινωνικό αυτοματισμό μίσους κατά πολιτικών αντιπροσώπων. Απευθύνω, λοιπόν, μομφή. Απευθύνομαι στο Σώμα. Διαπιστώνω ότι έγινε δεκτή. Προσάπτω στον Βουλευτή Παναγιώτη Κουρουμπλή μομφή για αντικοινοβουλευτική συμπεριφορά για όσα αποκρουστικά απηύθυνε πριν από λίγα λεπτά. [[Χειροκροτήματα από την πτέρυγα της Νέας Δημοκρατίας]] Δεν τον βλέπω στην Αίθουσα και παρακαλώ το Σώμα διά ανατάσεως να εγκρίνει αυτή τη μομφή και τις επιπτώσεις που έχει επί του συναδέλφου.
Ζητώ τον λόγο, κύριε Πρόεδρε, ως Κοινοβουλευτικός Εκπρόσωπος.
Κύριε Πρόεδρε, θα ήθελα τον λόγο.
Ορίστε, κύριε Οικονόμου, έχετε τον λόγο.
Κυρίες και κύριοι συνάδελφοι…
Κύριε Πρόεδρε, ζητώ τον λόγο ως Κοινοβουλευτικός Εκπρόσωπος.
Όχι, κύριε Φίλη. Δεν προβλέπεται. Ο Κοινοβουλευτικός…
Είμαι αυτή την ώρα Κοινοβουλευτικός Εκπρόσωπος.
Αν μου το πουν, δεν έχω αντίρρηση. Ωραία, θα σας δώσω τον λόγο μετά. Συγγνώμη, γιατί ήταν ο κ. Σκουρλέτης. Μετά θα πάρετε τον λόγο.
Κύριε Πρόεδρε, κυρίες και κύριοι συνάδελφοι, το παραλήρημα του κ. Κουρουμπλή συνιστά χωρίς αμφιβολία κηλίδα, που χαρακτηρίζει τον ίδιο και θα δούμε και ποιους άλλους. Ο Πρόεδρος της Βουλής πριν από λίγο κάνοντας το αυτονόητο για το κύρος του Κοινοβουλίου έπραξε τα δέοντα. Επιτρέψτε μου, όμως, να πω, κύριε Πρόεδρε, κυρίες και κύριοι συνάδελφοι, ότι το θέμα δεν μπορεί και δεν πρέπει να τελειώσει εδώ. Υπάρχει ένα τεράστιο ηθικό και πολιτικό ζήτημα που αφορά την Αξιωματική Αντιπολίτευση και τον ίδιο τον κ. Τσίπρα. Ο κ. Τσίπρας οφείλει άμεσα να αποδοκιμάσει ξεκάθαρα τον Βουλευτή του που αποκάλεσε «δολοφόνους»...
Σας παρακαλώ! Τι πράγματα είναι αυτά; Αφήστε να μιλήσει.
Οφείλει να αποδοκιμάσει άμεσα τον Βουλευτή που αποκάλεσε δολοφόνους τους Βουλευτές της Νέας Δημοκρατίας, τους συναδέλφους σας, δολοφόνους τους εκπροσώπους του 39% του ελληνικού λαού. Όταν λέμε να τον αποδοκιμάσει, εννοούμε να τον οδηγήσει να έρθει στην Αίθουσα εδώ και να ανακαλέσει με λόγια. Διαφορετικά η υπευθυνότητα επιβάλλει να τον απομακρύνει, να τον διαγράψει από την Κοινοβουλευτική σας Ομάδα. [[Χειροκροτήματα από την πτέρυγα της Νέας Δημοκρατίας]] Διαφορετικά αποδεικνύεται στην πράξη ότι όχι μόνο ανέχεται, αλλά και κατευθύνει τέτοιες απαράδεκτες συμπεριφορές. Υπάρχει μείζον πολιτικό θέμα για τον κ. Τσίπρα. Ή ο κ. Κουρουμπλής ανακαλεί ή διαγράφεται από την Κοινοβουλευτική του Ομάδα.
Τον λόγο έχει ο Κοινοβουλευτικός Εκπρόσωπος του ΣΥΡΙΖΑ - Προοδευτική Συμμαχία κ. Νικόλαος Φίλης. Παρακαλώ να κάνετε ησυχία. Θα βγάλει συμπεράσματα ο κόσμος. Θα πουν όλοι αυτό που θέλουν. Τι είναι αυτά; Τώρα τα έλεγε ο Πρόεδρος.
Κύριε Πρόεδρε, συζητούμε ένα πολύ σοβαρό θέμα που αφορά τον θάνατο είκοσι χιλιάδων, περίπου, συμπολιτών μας εντός και εκτός των ΜΕΘ την περίοδο της πανδημίας και έχουμε μπροστά μας μια νέα επέλαση της μετάλλαξης «Όμικρον». Δεν πρέπει να υπνοβατούμε. Η κατάσταση είναι δύσκολη και με ανταλλαγή κοσμητικών επιθέτων, ύβρεων, δεν υπάρχει λύση. Δεν μας καλύπτουν τα όσα είπε ο κ. Κουρουμπλής μέσα στον θυμό του και την οργή του γιατί έχει χάσει φίλους του, όπως είπε. Προσέξτε το αυτό.
Ακούστηκε και αυτό. Το επίμαχο σημείο είναι αυτό που διάβασε ο Πρόεδρος πριν από λίγο από τα Πρακτικά.
Λέω, λοιπόν, και είμαι σαφής ότι εμείς κάνουμε πολιτική αντιπαράθεση, η οποία αναδεικνύει πολιτικές ευθύνες της Κυβέρνησης για τον θάνατο είκοσι χιλιάδων συμπολιτών μας. Πολιτική αντιπαράθεση, όχι προσωποποίηση.
Κύριε Φίλη, με όλο τον σεβασμό άλλο λέτε εσείς.
Να ολοκληρώσω, κύριε Πρόεδρε.
Σας παρακαλώ! Δεν κάνει κάτι τέτοιο. Πριν από λίγο σάς δικαίωσε.
Τα όσα λέω είναι μετά λόγου γνώσεως και καταγράφονται στα Πρακτικά. Δεν θέλω ερωτήσεις λοιπόν. Δεύτερον, ως Βουλευτής την προηγούμενη περίοδο εδώ είχα ακούσει όχι έναν, ούτε δύο Βουλευτές της Νέας Δημοκρατίας να με αποκαλούν «προδότη» και να ζητούν την παραδειγματική τιμωρία μου, δηλαδή ισόβια, επειδή υποστήριξα τη Συμφωνία των Πρεσπών. Ένας μάλιστα, ο κ. Κασαπίδης, ωρυόμενος εδώ μέσα είπε πολλά αχαρακτήριστα πράγματα. Δεν θεωρώ «μία σου και μία μου». Δεν προχωράει έτσι η δημοκρατία. Αλίμονο!
Αυτό λέμε και εμείς.
Ξέρω, επίσης, ότι ο ίδιος ο πρώην Υπουργός Προστασίας του Πολίτη, κ. Χρυσοχοΐδης, πέρυσι τον Φεβρουάριο είπε ότι ο ΣΥΡΙΖΑ έκαψε εκατό ανθρώπους στο Μάτι. Δεν προχωρά έτσι η δημοκρατία με το «μία σου και μία μου».
Σας παρακαλώ, κυρία Καραμανλή!
Προσέξτε, όμως, όταν δίνονται αυτές οι αφορμές από το κόμμα της Νέας Δημοκρατίας, όταν κερδίζει τις εκλογές ποντάροντας στην πολιτική τυμβωρυχία και τον εθνοκάπηλη πολιτική, δεν έχει δικαίωμα η Νέα Δημοκρατία σήμερα να κατηγορεί τον ΣΥΡΙΖΑ και κανένα πολιτικό κόμμα εδώ. Να αρθούμε στο ύψος των περιστάσεων. Καμμία αντίρρηση. Όχι, όμως αντιπερισπασμούς φτηνούς. Είναι υπόλογος ο Πρωθυπουργός για την έκθεση Τσιόδρα, σύμφωνα με την οποία βλέπουμε ότι πέθαναν χιλιάδες συμπολίτες μας από κακή κυβερνητική πολιτική. Αυτό θέλουμε να κουβεντιάσουμε και όχι να κάνουμε θέατρο μεταξύ μας «μία σου και μία μας». Δεν κάνουμε αντιπολίτευση εμείς πάνω στους θανάτους. Όχι.
Αυτό λέμε και εμείς, αλλά για δολοφόνους δεν μπορούμε να ακούμε, κύριε Φίλη.
Ούτε εμείς, αλλά θέτουμε το πολιτικό πρόβλημα. Είστε υπεύθυνοι με την πολιτική σας για τη διάλυση του ΕΣΥ, για τη διάλυση των ΜΕΘ, για τους νεκρούς. Είστε υπεύθυνοι!
Θα τα πείτε στον λόγο σας αυτά. Ευχαριστώ πολύ.
Κύριε Πρόεδρε, θα ήθελα τον λόγο.
Ορίστε, κυρία Γιαννακοπούλου.
Κύριε Πρόεδρε, οι δηλώσεις του κ. Κουρουμπλή είναι απαράδεκτες, είναι αντικοινοβουλευτικές, είναι απολύτως καταδικαστέες. Και είναι πραγματικά λυπηρό ότι έφυγε από την Αίθουσα και δεν συμμετέχει αυτήν τη στιγμή στη διαδικασία. Όμως άκουσα με προσοχή τον κ. Φίλη, τον Κοινοβουλευτικό Εκπρόσωπο του ΣΥΡΙΖΑ, ο οποίος τοποθετήθηκε και πήρε ξεκάθαρες αποστάσεις. Για να είμαστε σωστοί ως προς τη διαδικασία, κύριε Πρόεδρε, οφείλουμε να καλέσουμε τον κ. Κουρουμπλή να έρθει και να ζητήσει συγγνώμη. Να ανακαλέσει για αυτές τις δηλώσεις του. Αυτό είναι το πιο σημαντικό. Και αν δεν το κάνει, τότε να πάει στην Επιτροπή Δεοντολογίας και να ακολουθήσουμε ακριβώς τον Κανονισμό. Από την άλλη καλό είναι να μην χρησιμοποιείτε, κύριοι της Κυβέρνησης, για συμψηφισμούς για δικές σας αστοχίες τέτοιου είδους καταστάσεις. Σε κάθε περίπτωση θεωρούμε ότι διαδικασία πρέπει να γίνει με αυτόν τον τρόπο, κύριε Πρόεδρε.
Κυρία Γιαννακόπουλου, μετά από αυτά που είπε ο Πρόεδρος της Βουλής, ο κ. Τασούλας, νομίζω έχει πάρει άλλο δρόμο η υπόθεση. Οπότε είτε έρθει είτε δεν έρθει, δεν υπάρχει λόγος.
Κύριε Πρόεδρε, θα ήθελα τον λόγο.
Ορίστε, κύριε Μπουκώρο.
Το ότι δεν σας καλύπτει, αγαπητέ, κύριε Φίλη, η δήλωση και τα όσα είπε ο κ. Κουρουμπλής το συνομολογήσαμε και εμείς στην πρώτη τοποθέτηση. Δεν αρκεί, όμως, διότι δεν καλύπτει τη δημοκρατική νομιμοποίηση που δίνουμε με τον λόγο μας τον κοινοβουλευτικό. Αυτή η εκτράχυνση του κοινοβουλευτικού λόγου, αυτό το μίσος που δημιουργούν τέτοιες εκφράσεις του τύπου «δολοφόνοι» και το μήνυμα που εκπέμπουν στην κοινωνία είναι πολύ ισχυρό και έτσι πρέπει να τύχει αυστηρότερης καταδίκης πρώτα από το ίδιο το κόμμα σας και κατόπιν από τα θεσμικά όργανα του Κοινοβουλίου. Αυτό λέει η τάξη των πραγμάτων. Όσο για αυτά που είπατε, αγαπητή κυρία Γιαννακοπούλου, να πω ότι εκλήθη τρεις φορές ο κ. Κουρουμπλής κατά τη διάρκεια της ομιλίας του από τον Προεδρεύοντα να ανακαλέσει και πεισματικά αρνήθηκε, λέγοντας: «Είστε δολοφόνοι». Εμείς δεν αρνηθήκαμε ποτέ να αναλάβουμε τις ευθύνες της οποιασδήποτε πολιτικής μας. Θα ήταν άλλωστε άστοχο και άτοπο. Η κάθε κυβέρνηση έχει ευθύνη για την κυβερνητική πολιτική. Είναι άλλο αυτό και άλλο η αισχρή συκοφαντία, η λασπολογία. Είναι έσχατος και τρομερός λαϊκισμός να αποκαλείς αιρετούς Βουλευτές διά της πλειοψηφίας του ελληνικού λαού με τον χαρακτηρισμό «δολοφόνοι». Αυτό ζητάμε να καταδικάσετε. Σαφώς και είναι πράγματι ευθύνη πλέον του ηγέτη σας του κ. Τσίπρα να απομακρύνει τον κ. Κουρουμπλή από την Κοινοβουλευτική σας Ομάδα.
Κύριε Πρόεδρε, ζητώ τον λόγο επί της παραβιάσεως του Κανονισμού.
Ναι, κύριε Καστανίδη, ορίστε, έχετε τον λόγο.
Δεν αναφέρομαι, κύριε Πρόεδρε, στο περιστατικό και στις εξηγήσεις που δόθηκαν,…
Παρά στον Κανονισμό.
<utter_404 name="ΧΑΡΑΛΑΜΠΟΣ ΚΑΣΤΑΝΙΔΗΣ" role="" member_name="καστανιδης γεωργιου χαραλαμπος" member_role="['βουλευτης']" member_party="κινημα αλλαγης" member_region="α' θεσσαλονικης" member_gender="male" current_gov="['μητσοτακη κυριακου(08/07/2019-10/02/2022)']" :>…αλλά αναφέρομαι στην παραβίαση του άρθρου 80 του Κανονισμού της Βουλής. Το άρθρο 80 το επικαλέστηκε ο Πρόεδρος της Βουλής για την εφαρμογή του, αλλά ρητή προϋπόθεση επιβολής της προτάσεως μομφής κατά το άρθρο 80 είναι ο καθ' ου η πρόταση μομφής να κληθεί οπωσδήποτε εντός της Αιθούσης, να του παραχωρηθεί χρόνος πέντε λεπτών προς απολογία και κατόπιν αυτού διά ανατάσεως η Βουλή μπορεί να αποφασίσει την επιβολή της μομφής.
Μισό λεπτό. Θα το εξηγήσω στον κ. Καστανίδη. Σας παρακαλώ, κάντε λίγο ησυχία. Ορίστε, κύριε Καστανίδη.
Συνεπώς, κύριε Πρόεδρε, επειδή πιστεύω ότι πρέπει πρώτα απ' όλα εμείς να τηρούμε τον Κανονισμό της Βουλής…
Κι έχω αυτή τη διάθεση.
<utter_408 name="ΧΑΡΑΛΑΜΠΟΣ ΚΑΣΤΑΝΙΔΗΣ" role="" member_name="καστανιδης γεωργιου χαραλαμπος" member_role="['βουλευτης']" member_party="κινημα αλλαγης" member_region="α' θεσσαλονικης" member_gender="male" current_gov="['μητσοτακη κυριακου(08/07/2019-10/02/2022)']" :>…θεωρώ ότι θα πρέπει να αναλάβει την πρωτοβουλία ο κύριος Πρόεδρος να ανακοινώσει στον κ. Κουρουμπλή την πρόταση μομφής, να κληθεί εντός της Αιθούσης κι αν αρνηθεί, τότε βεβαίως αποφασίζει η πλειοψηφία της Βουλής. Αλλά πρέπει προηγουμένως να συμβεί η τυπική πράξη της κλήσεώς του, διότι διαφορετικά επαναλαμβάνω ότι υπάρχει θέμα εφαρμογής του Κανονισμού και δεν πρέπει εμείς να δώσουμε αυτή την αφορμή.
Βεβαίως. Ευχαριστώ πολύ, κύριε Καστανίδη, για τη διευκρίνιση. Να διευκρινίσω κι εγώ κάτι, επειδή το είπε ο κ. Μπουκώρος, ότι όταν ζήτησα από τον κ. Κουρουμπλή να ανακαλέσει τρεις φορές και τις τρεις φορές η απάντησή του δεν ήταν «δολοφόνοι», αλλά «εμένα τον φίλο μου ποιος θα τον φέρει πίσω;». Αυτό έλεγε .
<utter_410 name="ΘΕΑΝΩ ΦΩΤΙΟΥ" role="" member_name="φωτιου βασιλειου θεανω" member_role="['βουλευτης']" member_party="συνασπισμος ριζοσπαστικης αριστερας" member_region="β3' νοτιου τομεα αθηνων" member_gender="female" current_gov="['μητσοτακη κυριακου(08/07/2019-10/02/2022)']" :>…(Δεν ακούστηκε)
Κυρία Φωτίου, αυτό είπε. Είπε: «Εμένα τον φίλο μου ποιος θα τον φέρει πίσω;». Δεν είπε «δολοφόνους» όταν του ζήτησα να ανακαλέσει. Τον λόγο έχει ο κ. Ανδρέας Λοβέρδος από το Κίνημα Αλλαγής.
Κυρίες και κύριοι Βουλευτές, κύριοι Υπουργοί, αν κάποιος ήθελε να βάλει πλαίσιο στη μεγάλη εικόνα στην Ευρώπη και στη χώρα, θα κατέληγε σίγουρα, χωρίς ιδιαίτερη προσπάθεια, σε κάποιες γενικές διαπιστώσεις. Έχει αναδυθεί μια νέα πολιτική ημερήσια διάταξη μετά από πολυετή οικονομική κρίση και φυσικά εν μέσω πανδημίας, αλλά μετά και από την παταγώδη αποτυχία λαϊκίστικων, αριστερών και δεξιών δυνάμεων στην Ευρώπη και στην Ελλάδα. Υπάρχει πια ένα νέο αίτημα. Το νέο αίτημα για όποιον μπορεί να διαβάσει σωστά τις εξελίξεις αναδεικνύει με τρόπο πάρα πολύ επιτακτικό έναν οικονομικό και κοινωνικό μετασχηματισμό από τη μια πλευρά και έναν πράσινο και ψηφιακό μετασχηματισμό από την άλλη. Βασικά στοιχεία αυτών των μετασχηματισμών που είναι προοπτική, δεν είναι κατάσταση, είναι η κοινωνική μέριμνα και η ισχυρότερη κρατική παρέμβαση. Το ίδιο αίτημα τίθεται -επαναλαμβάνω- σε όλη την Ευρώπη με διαφοροποιήσεις τόσο στον βορρά όσο και στον νότο. Στη χώρα μας, δυστυχώς, όλα αυτά τα αιτήματα είναι πιο ανώριμα κάπως, γιατί πριν το πλησίασμα των νέων τάσεων εκκρεμούν προβλήματα δημόσιας διοίκησης, κυβερνησιμότητας, αδιανόητης γραφειοκρατίας, που κάνουν ανέφικτη τη δημιουργία μιας δυναμικής οικονομίας την οποία θα διαχειριζόταν ο προϋπολογισμός του 2022. Μπροστά έχουμε πολύ δρόμο ακόμα να διανύσουμε. Σωστά η Κυβέρνηση αναδεικνύει -αλλά σωστά μέχρι ενός σημείου- τα χρηματοδοτικά εργαλεία που έχουν θεσπιστεί από την Ευρωπαϊκή Ένωση. Και αναφέρομαι και στο Ταμείο Ανάκαμψης, αλλά και στα κλασικά, στα ΕΣΠΑ κ.λπ., αλλά ταυτόχρονα μένουν εκκρεμείς οι χρόνιες παθογένειες που κόβουν το οξυγόνο της πραγματικής οικονομίας. Προφανώς, κύριοι της Κυβέρνησης, ποντάρετε και στην αφωνία της Αξιωματικής Αντιπολίτευσης, που εστιάζει την κριτική της σε ανορθόδοξους δρόμους έχοντας ξεχάσει -αν ποτέ το θυμήθηκε- το πραγματικό διακύβευμα της οικονομίας μας, που είναι η ανάπτυξη που να αφορά τους πολλούς, αν όχι όλους, μια πράσινη ανάπτυξη που προ πολλού νοηματοδοτείται ως ψηφιακή και διαρθρωτική, ειδικά για τη χώρα μας. Θέλω στο σημείο αυτό να κάνω μια κεντρική παρατήρηση που αφορά στο θυμικό και στο DNA της Κυβέρνησης. Σχεδόν σε όλους τους τομείς διαφαίνεται μια πρωτόλεια προσέγγιση, σχεδόν πάντα, η οποία χάνει την ουσία της τελικής στόχευσης και παραμένει συνήθως έωλη, σε μια προσχηματική, επικοινωνιακή, δήθεν πραγματικότητα. Χάνεται δηλαδή ο τελικός στόχος, άλλοτε γιατί ο σχεδιασμός είναι ελλιπής, άλλοτε γιατί είναι άτολμος και πάντως καθόλου μεταρρυθμιστικός. Θα δώσω ορισμένα ενδεικτικά παραδείγματα. Η Κυβέρνηση έπρεπε ήδη εδώ σήμερα να έχει δεσμευτεί σε μία αύξηση του κατώτατου μισθού των εργαζομένων διορθώνοντας το λάθος που έπραξε προ ολίγων εβδομάδων να τον αυξήσει μόνο κατά 2%. Αν αντιλαμβανόμαστε σωστά τους ρυθμούς ανάπτυξης του 9,3%, θα έπρεπε με τόλμη να προχωρήσετε σε πολιτικές που θα σέβονταν αυτούς που έχουν μεγάλη ανάγκη και που πλήττονται από την οικονομική κρίση, από την πανδημία, από την ενεργειακή ακρίβεια και από την έκρηξη των τιμών. Όλα αυτά θα τροφοδοτούσαν την ανάπτυξη που αφορά τους πολλούς και όχι όπως σήμερα που έχετε εστιαστεί μόνο στο Ταμείο Ανάκαμψης, στην ανάπτυξη που αφορά τα δημόσια οικονομικά μεν, ίσως και τα ασφαλιστικά ταμεία και κάποιες λίγες επιχειρήσεις. Η ανάπτυξη, κύριοι της Κυβέρνησης, πρωτίστως προϋποθέτει επενδύσεις και οι επενδύσεις με τη σειρά τους οριστική εξομάλυνση των παθογενειών της γραφειοκρατίας στις οποίες ήδη αναφέρθηκα. Οι διαδικασίες σήμερα παραμένουν δαιδαλώδεις, παράλογες, αντιφατικές. Αρκείστε στην ψηφιοποίηση, η οποία όμως δεν αρκεί. Γιατί σήμερα ψηφιοποιείται η γραφειοκρατία. Ψηφιοποιείς την απαίτηση για είκοσι πιστοποιητικά που όταν συλλέγει ο πολίτης και το τελευταίο έχει λήξει η ισχύς του πρώτου. Υπάρχουν επαγγελματίες στον χώρο που σηκώνουν ψηλά τα χέρια. Και ακόμη, μπορεί να υπάρξει αναπτυξιακή πολιτική, κυρίες και κύριοι της Πλειοψηφίας, όταν μειώνονται οι δαπάνες του Υπουργείου Εξωτερικών στο οποίο έχει ανατεθεί εδώ και είκοσι χρόνια περίπου η οικονομική διπλωματία; Αυτό κάνετε με τον προϋπολογισμό. Μειώνετε κατά 20 εκατομμύρια τις δαπάνες του Υπουργείου Εξωτερικών και αιτιολογείτε αυτή τη μείωση λέγοντας ότι μεταφέρθηκαν αρμοδιότητες στο Υπουργείο Ανάπτυξης. Δεν είναι όμως έτσι, γιατί σε ό,τι αφορά τις δαπάνες για τις εξωτερικές υπηρεσίες του Υπουργείου, ενώ ιδρύονται τέσσερις καινούργιες -σωστά- στη Συρία, στη Λιβύη, στη Σενεγάλη και μία ακόμη προξενική στην Κίνα -στην Κίνα η οποία έχει προξενείο στη Σαγκάη, στο οποίο εργάζεται ένας άνθρωπος, ένας διπλωμάτης μόνο κι είναι γνωστό ότι περιμένουμε έσοδα από τις υπηρεσίες αυτές τις προξενικές- είναι δυνατόν να έχουμε αύξηση των δομών και μείωση των εκατομμυρίων που έχουν σκοπό να καλύψουν τις ανάγκες της εξωτερικής μας υπηρεσίας; Έχουμε, κυρίες και κύριοι Βουλευτές, έναν επιφανειακό τρόπο επίσης για την αντιμετώπιση της πανδημίας. Δεν συμμετέχω καθόλου στη συζήτηση που προηγήθηκε, την οποία δυστυχώς παρακολούθησα και λυπάμαι πολύ που ήμουν παρών σε όλα αυτά, αλλά θέλω να επικαλεστώ, κυρίες και κύριοι Βουλευτές, μία ερώτησή μου της 1ης Νοεμβρίου προς τον Υπουργό Υγείας, που ποτέ δεν απαντήθηκε. Τον ρωτώ να μας δώσει μια μακάβρια στατιστική -ίσως ο κ. Καστανίδης θυμάται ότι αυτό το θέμα το ανέφερα και στο ντιμπέιτ που κάναμε πριν από κάποιες εβδομάδες-, είχα ζητήσει μια μακάβρια στατιστική γύρω από το πού πεθαίνουν περισσότεροι άνθρωποι από την πανδημία, όχι για να χαρώ ή για να αντιπολιτευτώ, αλλά για να δω αν υπάρχουν κάποια νοσοκομεία στα οποία το πρόβλημα είναι μεγαλύτερο, ώστε να δούμε στρατηγικές αντιμετώπισης. Δεν πήρα καμμία απάντηση. Έρχεται, σήμερα, μία έκθεση -την οποία εγώ ως προς την επιστημονική της εγκυρότητα, είμαι αναρμόδιος να κρίνω- και λέει, ότι αυτό που φοβόμουν είναι πραγματικότητα. Υπάρχουν περιφερειακά νοσοκομεία, στα οποία οι θάνατοι είναι πολλοί. Άρα, στρατηγικά, εκεί έπρεπε να έχουν επικεντρωθεί οι περισσότερες προσπάθειες από πλευράς κυβερνητικής πολιτικής και ένας σχεδιασμός. Δύσκολος; Φαντάζομαι ναι, αλλά η δουλειά σας είναι να αντιμετωπίζετε και τα εύκολα και τα δύσκολα προβλήματα. Εγώ επικαλούμαι τη μελέτη αυτή, διότι σέβομαι τον κ. Τσιόδρα. Φαντάζομαι ότι αυτοί που δεν τον σέβονταν επί πολλούς μήνες και τον ενέπαιζαν στον δημόσιο λόγο τους ή τον χρησιμοποιούσαν αρνητικά, θα έπρεπε με λίγη συστολή να τον επικαλούνται σήμερα. Αλλά, περί συστολής και περί σοβαρότητας στην πολιτική, πολλές φορές, χώρος δεν υπάρχει. Δεν μπορείτε, επίσης, να διατείνεστε ότι απελευθερώνετε τον πολίτη από τις ουρές, με τους ψηφιακούς μετασχηματισμούς που κάνετε, όταν είναι αδύνατον σήμερα ένας πολίτης να επικοινωνήσει τηλεφωνικά με τον ΕΦΚΑ και ενώ οι ουρές των συνταξιούχων παραμένουν πάρα πολύ μεγάλες Δεν είναι δυνατόν σε νησιά όπως η Σύρος και η Σαντορίνη να επιβαρύνετε αυτόν που θέλει να κάνει μια επένδυση, με δεύτερη ανάγκη έκδοσης οικοδομικών αδειών από τις αρχαιολογικές υπηρεσίες και, μάλιστα, όχι από εκείνες των νήσων, αλλά από τις κεντρικές στην Αθήνα. Καθυστέρηση στα πάντα. Δεν ακούτε τον κ. Στουρνάρα που σας λέει ότι πρέπει να εκπονηθεί επιτέλους αυτό το παρατηρητήριο που έχει στήσει η Τράπεζα της Ελλάδος και εντοπίζει την πιστωτική λειτουργία των τραπεζών. Δεν επιτρέπεται να μην έχει εκπονηθεί ένα σχέδιο για το πώς θα ενισχυθούν οι μικρές και οι μεσαίες επιχειρήσεις που είναι, όπως λέμε συνήθως, η ραχοκοκαλιά της ελληνικής οικονομίας. Κύριε Πρόεδρε, η πράσινη διακυβέρνηση, η περιβαλλοντική συνοχή, η αειφορία, η βιώσιμη ανάπτυξη, οι έξυπνες πόλεις, ο ψηφιακός μετασχηματισμός -όπως τον εννόησα- και η καθημερινότητα του πολίτη θα έπρεπε να συγκλίνουν με τα ευρωπαϊκά πρότυπα, αλλά αυτό δεν συμβαίνει. Δεν έχουν σχεδιαστεί για τη Θεσσαλονίκη, για την Αθήνα και για την υπόλοιπη Ελλάδα νέα προγράμματα που αφορούν τις σύγχρονες κοινωνίες. Και τα «πρέπει», δυστυχώς, είναι πάρα πολλά. Πώς μπορούμε, λοιπόν, εμείς, κόμμα της αντιπολίτευσης, να πούμε «ναι» στον ακρογωνιαίο λίθο της κυβερνητικής πολιτικής ετησίως, που είναι ο προϋπολογισμός και, εν προκειμένω, αυτός του 2022. Έχουμε μάθει πάρα πολύ καλά, όσοι έχουμε μια σχέση καλή με την πολιτική, ότι ο προϋπολογισμός είναι κάτι περισσότερο από αριθμούς σε μια σελίδα. Είναι η εκάστοτε ετήσια ενσάρκωση αξιών και προσδοκιών. Δεν νομίζω ότι τα έχετε καταφέρει. Γι' αυτό και εμείς, καταψηφίζουμε. Ευχαριστώ.
Κι εγώ ευχαριστώ, κύριε Λοβέρδο. Καλείται στο Βήμα ο κ. Δημήτρης Μαρκόπουλος της Νέας Δημοκρατίας. Τον παρακαλώ πολύ να μην περάσει τις γραμμές -είναι στο DNA του- και παρακαλώ πολύ και τους Αριστερούς, να είναι λίγο ψύχραιμοι. Μην ξαναζήσουμε και δεύτερο ημίχρονο. Ντροπή.
Κύριε Πρόεδρε, αγαπητοί συνάδελφοι, δυστυχώς, είχα την ατυχία να είμαι ένας εκ των πρωταγωνιστών αυτής της επίθεσης. Δέχθηκα επίθεση μαζί με τους υπόλοιπους συναδέλφους από τον κ. Κουρουμπλή και γι' αυτό αντέδρασα. Ξέρετε, αυτή η διαδικασία προϋποθέτει και μία λεβεντιά. Η ανάληψη ευθύνης και συγγνώμης χρειάζεται μια λεβεντιά. [[Θόρυβος στην Αίθουσα]] Ο κ. Κουρουμπλής είχε την ευκαιρία του. Κύριε Καστανίδη, την είχε. Τρεις φορές αρνήθηκε να ζητήσει συγγνώμη -του το ζητήσαμε με ένταση. Το έσκασε, δυστυχώς, ο κ. Κουρουμπλής.
Ο κ. Καστανίδης αναφέρθηκε στον Κανονισμό. Δεν πήρε θέση.
Νομίζω κρατώ χαμηλούς τόνους, για να κάνω μια εποικοδομητική συζήτηση. Αυτή τη στιγμή, όμως, το «άστοχη δήλωση» του κ. Σκουρλέτη, προφανώς, δεν μας καλύπτει. Για πολύ λιγότερα, η Νέα Δημοκρατία είχε το θάρρος και διέγραψε στελέχη της. Για πολύ λιγότερα. Και αν ο πόνος του κ. Κουρουμπλή για κάποιο φιλικό του πρόσωπο, για τον θάνατό του, ήταν τόσο μεγάλος, να του πούμε ότι και για εμάς υπάρχουν απώλειες, υπάρχει θρήνος. Ο θρήνος, ξέρετε, δεν έχει πολιτικές αποχρώσεις. Δεν είναι αριστερός, δεξιός ή κεντροδεξιός. Είναι ανθρώπινος. Όπως θα πρέπει, επίσης, να συνυπολογίσετε κι ακόμη ένα γεγονός για τους ανθρώπους που νόσησαν, όπως εγώ. Είχα νοσήσει και η οικογένειά μου δεν γνώριζε αν θα μπορέσω να γυρίσω στο σπίτι μου. Τα παιδιά μου σήμερα και τα παιδιά των συναδέλφων ακούνε κάποιους να μας αποκαλούν εγκληματίες και δολοφόνους. Και αυτό δεν πρόκειται να το επιτρέψουμε. Το έχω ξαναπεί και στο παρελθόν, πρέπει να αποφασίσετε για το καλό και του ίδιου του τόπου, εάν είσαστε κόμμα Κοινοβουλίου ή αν είσαστε ένα κόμμα της αντίδρασης και του πεζοδρομίου. Και δεν αναφέρομαι, προφανώς, σε όλα τα στελέχη του ΣΥΡΙΖΑ, πολλούς εκ των οποίων τους τιμώ. Όμως αυτά τα οποία ακούστηκαν εδώ ήταν πεζοδρόμιο, ίσως και χειρότερα από το πεζοδρόμιο. Υπάρχει μία λογική «μαύρα κοράκια με νύχια γαμψά». Πολιτική φερέτρων, είναι δυνατόν να χωράει αυτήν τη στιγμή στο ελληνικό Κοινοβούλιο; Αγανακτισμένους και πάλι θα δούμε; Έμποροι πόνου και λαϊκιστές δεν χωράνε στο ελληνικό Κοινοβούλιο. Και επαναλαμβάνω, θύματα από αυτήν την πανδημία έχουν όλες οι πτέρυγες της Βουλής. Ζητούμε, απαιτούμε, διεκδικούμε σεβασμό. Θα πω και κάτι άλλο, επειδή ξεκίνησε η συζήτηση αυτή. Πείτε μας, λοιπόν, αφού κόπτεσθε για τη δημόσια υγεία, γιατί δεν ψηφίσατε μαζί μας την υποχρεωτικότητα στους εμβολιασμούς των υγειονομικών; Γιατί ο Αρχηγός σας μιλούσε για ξεστοκάρισμα των εμβολίων; Γιατί, πρόσφατα, πριν από λίγες μέρες, αρνηθήκατε τις παρεμβάσεις για όσους γονείς δεν θέλουν να στείλουν τα παιδιά τους στα σχολεία; Πείτε μας. Δεν θέλω να συνεχίσω αυτήν τη δυσάρεστη κουβέντα, όμως προσωπικά και εγώ -επειδή υπήρξε προσωπική επίθεση από τον κ. Κουρουμπλή- περιμένω μία δημόσια συγγνώμη. Και πλέον, δεν την περιμένω από τον κ. Κουρουμπλή, ο οποίος την αρνήθηκε και την αρνήθηκε πολλές φορές. Την περιμένω από τον Αρχηγό σας. Εάν θέλετε να συνταχθείτε στο τόξο εκείνο, το οποίο θέλει την πραγματική αντιμετώπιση, την υγειονομική αντιμετώπιση αυτής της κρίσης, οφείλετε να το κάνετε στο υψηλότερο επίπεδο. Περιμένουμε τον κ. Τσίπρα να έρθει και να καταδικάσει τον Βουλευτή σας. [[Χειροκροτήματα από την πτέρυγα της Νέας Δημοκρατίας]] Και επαναλαμβάνω και θυμίζω ότι είμαστε η παράταξη εκείνη, που ακόμα και προ ολίγων ημερών, αποπέμψαμε Βουλευτή μας, όταν κρίναμε ότι ξέφυγε από τα όρια. Δεν μπορείτε, λοιπόν, να κάνετε τίποτα λιγότερο από αυτό το οποίο έκανε η Νέα Δημοκρατία. Αναγκαστικά και φορτισμένος από τη συγκεκριμένη κατάσταση, αγαπητοί συνάδελφοι, θα πω το αυτονόητο. Θα περάσω στον προϋπολογισμό. Πάντοτε η υπερψήφιση του προϋπολογισμού ενέχει τη μορφή, το στοιχείο υπερψήφισης και της κυβερνητικής πορείας. Όμως, ξέρετε αυτήν την υπερψήφιση δεν την έχουμε κάνει μόνο εμείς και δεν θα την κάνουμε εμείς μέσα στις επόμενες μέρες, το Σάββατο. Την έχουν κάνει όλοι οι μεγάλοι διεθνείς πολυεθνικοί παίκτες, οι άνθρωποι που παρακαλάει όλος ο πλανήτης να φέρουν επενδύσεις. Την έκανε η «AMAZON», την έκανε η «MICROSOFT», την έκανε η «PFIZER». Την έχουν κάνει σειρά εταιρειών, όπως η «VOLKSWAGEN». Αυτή, λοιπόν, η ψήφος εμπιστοσύνης έχει έρθει ακριβώς, γιατί τα στοιχεία τα οποία δίνουμε σε αυτόν τον προϋπολογισμό, είναι στοιχεία αλήθειας. Η Ελλάδα έχει μια οικονομική πολιτική που πλέον δεν αποτελεί πρόβλημα. Ξέρετε ποια είναι μια πολύ μεγάλη διαφορά, δική μας με εσάς; Εσείς δημιουργήσατε κρίση. Εμείς διαχειριζόμαστε κρίση, την οποία δεν την έχουμε δημιουργήσει και τη διαχειριζόμαστε με επάρκεια. Ξέρετε πόσο σημαντικό είναι η ανάπτυξη να τρέξει με 6,9%; Θυμόσαστε τα παλαιότερα χρόνια όπου μιλάγαμε για μια ανάπτυξη 0,5% και κάναμε πανηγυρισμούς; Ξέρετε πόσο σημαντικό είναι να έχουμε ανάπτυξη 4,52% το 2022; Ξέρετε τι σημαντικό είναι για τα λαϊκά στρώματα, για το λαϊκό νοικοκυριό, για τον νέο μας, ο οποίος επιτέλους έχει ένα μέλλον μπροστά του ορατό, να μιλάμε για ανεργία στο 13% και για αποκλιμάκωση άνω των τριών μονάδων από πέρσι τον Σεπτέμβριο; Δεν είμαστε, λοιπόν, σαν και εσάς. Εμείς δεν ρημάζουμε με πρόγραμμα και σχέδιο και στρατηγική τη μεσαία τάξη. Είμαστε η δύναμη ανάταξης αυτής. Η οικονομία, είτε το θέλουμε είτε όχι, δεν αποτελεί το μείζον πρόβλημα. Δεν θα μιλήσω για σειρά φοροελαφρύνσεων και παρεμβάσεων υπέρ των νέων. Εμείς τους νέους δεν τους θέλουμε στους δρόμους, εργαλειοποιώντας τους να τα σπάνε και να φωνάζουν. Θέλουμε να τους βρούμε το πρώτο ένσημο για να μπουν στην αγορά εργασίας. Είμαστε η δύναμη της μεσαίας τάξης. Είμαστε η ίδια η μεσαία τάξη. Είμαστε εκείνοι που με συντεταγμένες πολιτικές προχωράμε μπροστά. Δεν ντρέπεστε να μιλάτε για τη ΔΕΗ εσείς που την καταχρεοκοπήσατε και μας την παραδώσατε με 900 εκατομμύρια ευρώ χρέη; Μιλάτε για συντάξεις εσείς που τις κόψατε; Για τα πρωτογενή πλεονάσματα που φορτώσατε την ελληνική κυβέρνηση; Βλέπουμε ότι με τη διαπραγμάτευση προσωπικά του Κυριάκου Μητσοτάκη μέσα στην πανδημία η χώρα μας έχει πετύχει μεγάλη νίκη με απάλειψη αυτών. Και είναι και ένα από τα στοιχήματα του μέλλοντος όλα αυτά. Ψέματα, καταστροφολογία, μιζέρια. Μίζεροι και ακραίοι είστε. Απαρχαιωμένοι και εσωστρεφείς. Εμείς αποτελούμε τον επιταχυντή. Εσείς αποτελείτε το φρένο της οικονομίας. Σας ενοχλεί η κανονικότητα. Έχετε πρόβλημα με αυτό. Ακόμη και στην εξεταστική είδα συναδέλφους σας οι οποίοι είχαν παντελή άγνοια για τον τρόπο με τον οποίο λειτουργούν οι αγορές. Είναι αδιανόητο. Κυβερνήσατε τεσσεράμισι χρόνια. Επαινούσαν Βουλευτές τους -ακούστε το αυτό- την εταιρεία «VOX POP», η οποία αποκαλύφθηκε χθες η δημοσκοπική εταιρεία φάντασμα. Και ξέρετε γιατί την επαινούσαν; Γιατί είχε μηδέν εργαζομένους. Η Αριστερά που κόπτεται για τον εργάτη, τον εργαζόμενο, τον εργατοϋπάλληλο επαινούσε μια εταιρεία γιατί είχε μηδέν εργαζόμενους. Αυτή είναι η ηθική κατάπτωση τους! [[Στο σημείο αυτό την Προεδρική Έδρα καταλαμβάνει ο Δ΄ Αντιπρόεδρος της Βουλής κ. ΔΗΜΗΤΡΙΟΣ ΒΙΤΣΑΣ]] Είμαστε η χώρα των μεγάλων υποδομών. Η χώρα αυτή τη στιγμή, αγαπητοί συνάδελφοι, παλεύει με την πανδημία. Θα τα καταφέρουμε. Θέλετε, δεν θέλετε, θα βγούμε από την κρίση. Ελπίζω σύντομα να βγούμε και από μια άλλη κρίση, πιο μακρόχρονη από την πανδημία, με ιστορικές ρίζες στο παρελθόν, αυτήν την, θα έλεγα, πανδημία αφόρητου λαϊκισμού που σας διέπει. Σας ευχαριστώ πολύ.
Ευχαριστώ κι εγώ. Τον λόγο τώρα έχει η κ. Σκούφα από τον ΣΥΡΙΖΑ και μετά ο Αντιπρόεδρος κ. Αθανασίου από τη Νέα Δημοκρατία.
Ευχαριστώ, κύριε Πρόεδρε. Αγαπητοί και αγαπητές συνάδελφοι, θα ξεκινήσω με τον προκείμενο λόγο της συνεδρίασής μας σήμερα που είναι ο προϋπολογισμός, ο οποίος στηρίζεται σε δύο παντελώς έωλες προβλέψεις. Πρωτίστως όμως δεν ικανοποιεί και πηγαίνει κόντρα στις λαϊκές ανάγκες και κοινωνικές απαιτήσεις της μεγάλης πλειοψηφίας. Ποιες είναι αυτές οι έωλες προκείμενες; Πρώτα απ' όλα, στην ίδια την εισηγητική έκθεση του προϋπολογισμού σελίδα σαράντα δύο, αναφέρεται ότι το 2022 θα είναι έτος σταδιακής επιστροφής σε συνθήκες κανονικότητας από υγειονομικής άποψης. Δεν μας έχετε καταθέσει μέχρι τώρα, κύριοι Υπουργοί, σε ποια στοιχεία στηρίζεστε γι' αυτή την παντελώς έωλη από υγειονομικής πλευράς άποψη ότι το 2022 θα έχουμε τελειώσει με την πανδημία, τη στιγμή μάλιστα που ο κ. Μητσοτάκης στη Σύνοδο Κορυφής κάνει λόγο μετ' επιτάσεως για την υψηλή επισφάλεια υγειονομικά λόγω της μετάλλαξης όμικρον. Δεν έχετε ακούσει υγειονομικούς που σας προειδοποιούν πολλάκις ότι αν δεν ληφθούν έγκαιρα μέτρα ενίσχυσης του δημόσιου συστήματος υγείας σε όλα τα επίπεδα, θα έχουμε είκοσι πέντε χιλιάδες νεκρούς μέχρι το Πάσχα; Δεν σας διδάσκει τίποτε το γεγονός ότι έχουν χαθεί ήδη περί των είκοσι χιλιάδων συμπολιτών μας; Δεν σας διδάσκει τίποτε το γεγονός ότι για πολλές ημέρες βρισκόμασταν στην κορυφή των χωρών της δυτικής Ευρώπης, όσον αφορά τους θανάτους ανά εκατομμύριο; Σταματήστε πλέον να εκπέμπετε τεχνηέντως την επικοινωνιακή εικόνα του «όλα πάνε καλά», του θεόσταλτου Μωυσή. Δεύτερη έωλη υπόθεση εργασίας. Στην ίδια την εισηγητική έκθεση πάλι μας λέτε ότι οι τρέχουσες πληθωριστικές πιέσεις θα είναι παροδικές. Αυτό έρχεται σε πλήρη αντίθεση με αυτό που αναφέρει το Γραφείο Προϋπολογισμού του Κράτους στη Βουλή, το οποίο καταδεικνύει αυτό που υπαγορεύει η λογική και αυτό που παίρνουμε ως feedback από την ζώσα οικονομία και αγορά. Ποιο είναι αυτό; Ότι υπάρχουν σημαντικές αβεβαιότητες που προέρχονται από την ανησυχητική εξέλιξη της πανδημίας, τις ενδεχόμενες μόνιμες απώλειες της ύφεσης, τον βαθμό ικανότητας των φορολογουμένων να ανταποκριθούν στις υποχρεώσεις τους και την πιθανότητα μεταστροφής της νομισματικής πολιτικής εξαιτίας των πληθωριστικών πιέσεων. Τι κάνετε για όλα αυτά, για όλες τις μόνιμες, βάσει των υπαρχόντων στοιχείων, δομικές καταστροφές στην ελληνική οικονομία και την ελληνική παραγωγή; Κλείνετε τις κάνουλες, αφαιρείτε. Είναι μηδέν ο προϋπολογισμός του 2022 -το λέω για να το ακούσουν όλοι οι πολίτες, όλοι οι καταστηματάρχες, όλοι οι έμποροι, όλοι αγρότες παραγωγοί και κτηνοτρόφοι- όσον αφορά τα προϋπολογισμένα έξοδα για την αντιμετώπιση της πανδημίας το 2022. Έχετε το θράσος να μας λέτε ότι με το που ανοίγει η οικονομία αρχίζει και κινείται, ότι ανοιχτά μαγαζιά σημαίνει μαγαζιά που κάνουν τζίρο και έχουν κέρδη. Είναι όμως πραγματικά έτσι; Θα σας μεταφέρω νοητά στον κεντρικότερο εμπορικό δρόμο της Κατερίνης, στον κεντρικό πεζόδρομο. Όλοι οι έμποροι, όλοι μικρομεσαίοι επιχειρηματίες, οι μικρομεσαίοι ξενοδόχοι και οι ιδιοκτήτες ενοικιαζόμενων δωματίων αγωνιούν, διότι γνωρίζουν πολύ καλά ότι τέσσερις στις δέκα μικρομεσαίες επιχειρήσεις είναι αντιμέτωπες με το φάσμα της χρεοκοπίας, είναι αντιμέτωπες με τα λουκέτα. Τέσσερις στις δέκα μικρομεσαίες επιχειρήσεις! Σας το έχουμε πολλές φορές πει και προτείνει. Απαιτείται κούρεμα ως 60% του κορωνοχρέους και αποπληρωμή του υπολοίπου σε εκατόν είκοσι δόσεις. Κωφεύετε και η ερώτηση που σας απευθύνει ο ελληνικός λαός, οι μικρομεσαίοι επιχειρηματίες και τα νοικοκυριά είναι γιατί. Δεν μας εξηγείτε επίσης για ποιον λόγο σπεύσατε να δεσμευθείτε στην Ευρωπαϊκή Ένωση για τόσο απότομη, ραγδαία και βάρβαρη δημοσιονομική προσαρμογή για τα έτη 2022 και 2023, της τάξης του 9%. Το μεσοπρόθεσμο και ο προκείμενος προϋπολογισμός έχουν στη βάση τους λιτότητα ύψους 9,7 δισεκατομμύρια. 9,7 δισεκατομμύρια θα λείψουν από το 90% της επιχειρηματικότητας, τη μικρομεσαία επιχειρηματικότητα, τα νοικοκυριά και τους εργαζόμενους. Τολμάτε ακόμη στον παρόντα προϋπολογισμό με τέτοιες συνθήκες καταβαράθρωσης οικονομικής και υγειονομικής της κοινωνίας να προϋπολογίζετε έσοδα από έμμεσους φόρους και ΦΠΑ ύψους 2,3 δισεκατομμύρια για το 2022. Αυτή είναι η υπεράσπιση, κύριε Μαρκόπουλε, της μεσαίας τάξης! Αύξηση εσόδων προϋπολογισμένα για το 2022 2,3 δισεκατομμύρια. Δεν θα μιλήσω εκτενώς για τους αγρότες και κτηνοτρόφους που είναι αντιμέτωποι για πολλοστό μήνα με το τεράστιο φάσμα της ακρίβειας στο ρεύμα, τα λιπάσματα, τις πρώτες ύλες, τις ζωοτροφές. Για ποιον λόγο δεν αναχαιτίζετε το κύμα της ακρίβειας, δεν επουλώνετε τις κοινωνικές πληγές, υιοθετώντας την πρόταση νόμου που σας καταθέσαμε; Για ποιον λόγο απορρίψατε τη μείωση του ειδικού φόρου κατανάλωσης σε όλα τα καύσιμα; Θέλω να κλείσω, κύριε Πρόεδρε, λέγοντας ότι όσα τερτίπια κι αν εφεύρετε, αγαπητοί κύριοι Κοινοβουλευτικοί, Βουλευτές, παρ' όλο που η συμπεριφορά η λεκτική του συναδέλφου μας κ. Κουρουμπλή ήταν ιδιαιτέρως συναισθηματικά φορτισμένη και άρα απρεπής, δεν θα κατορθώσετε να κρύψετε ότι λόγω της ολιγωρίας και λόγω της νεοφιλελεύθερης εμμονής σας έχουμε είκοσι χιλιάδες θανάτους συμπολιτών μας, που βάσει της μελέτης των κ.κ. Τσιόδρα και Λύτρα 38,5% αυτών των θανάτων θα μπορούσαν να είχαν αποφευχθεί. 38,5% των συμπολιτών μας πέθαναν άδικα, επειδή δεν στηρίξατε το δημόσιο σύστημα υγείας.
Κυρία Σκούφα, παρακαλώ ολοκληρώστε.
Σας ευχαριστώ για την ανοχή. Τέλος, θα πρέπει ο κ. Μητσοτάκης στη Βουλή μεθαύριο να μας πει ευθαρσώς, και όχι ψευδόμενος, αν γνώριζε την έρευνα. Αν τη γνώριζε και ψεύδεται, είναι επικίνδυνος. Αν δεν την γνώριζε, πράγμα που πολύ το αμφισβητούμε, πάλι είναι επικίνδυνος για το σύνολο της ελληνικής κοινωνίας, για την υγεία όλων μας, για το σύνολο της επιχειρηματικότητας. Σας ευχαριστώ.
Ευχαριστώ. Όσον αφορά τον χρόνο μην ευχαριστείτε για την ανοχή, γιατί δεν έχω εργαλεία για να σταματήσω κάποιον από την Έδρα. Τον λόγο έχει ο Β΄ Αντιπρόεδρος της Βουλής και Βουλευτής της Νέας Δημοκρατίας κ. Αθανασίου. Μετά ακολουθεί η Υπουργός Παιδείας και Θρησκευμάτων κ. Κεραμέως. Κύριε Αθανασίου, έχετε τον λόγο.
Ευχαριστώ, κύριε Πρόεδρε. Κυρίες και κύριοι συνάδελφοι, βεβαίως η συμπεριφορά του συναδέλφου, του κ. Κουρουμπλή, προκαλεί θλίψη και βεβαίως προσβάλλει και το κύρος αλλά και την αισθητική της Βουλής. Δεν θέλω να αναφερθώ σε αυτά που ακούστηκαν τα διαδικαστικά. Απλώς θα θυμίσω ότι υπάρχουν όχι μόνο οι διατάξεις του Κανονισμού της Βουλής αλλά και ο Κώδικας Κοινοβουλευτικής Δεοντολογίας και συνεπώς δεν θέλω να το αναλύσω ότι, όπως ισχυρίστηκε ο Πρόεδρος της Βουλής, το ζήτημα νομίζω είναι πλήρως καλυμμένο. Αλλά δεν είναι του παρόντος. Τώρα επί του θέματος. Κυρίες και κύριοι συνάδελφοι, το ρητό για τη γυναίκα του Καίσαρα το γνωρίζουμε όλοι. Στην πολιτική βέβαια καμιά φορά ισχύει και το αντίστροφο. Όταν δουλεύεις σκληρά, πρέπει αυτό να γίνεται αντιληπτό από τους εντολείς σου, δηλαδή από τον ελληνικό λαό, και γι' αυτό πρέπει να κάνεις απολογισμό του έργου σου. Είναι εύκολο καμιά φορά, στη δίνη της επικαιρότητας και της πολιτικής και καμιά φορά της μικροπολιτικής αντιπαράθεσης, να χάνουμε τη ουσία. Και ποια είναι η ουσία; Ότι εδώ δεν βρισκόμαστε για να τσακωνόμαστε νυχθημερόν μεταξύ μας. Η κατ' εξοχήν δουλειά της Κυβέρνησης είναι να λύνει προβλήματα του ελληνικού λαού, μικρά και μεγάλα, και βλέποντας μπροστά να προγραμματίζει λύσεις για να μην δημιουργηθούν καινούργια. Η Κυβέρνησή μας αυτό κάνει. Αυτή είναι η δουλειά της. Η συζήτηση στην Ολομέλεια για τον προϋπολογισμό μάς δίνει τη δυνατότητα να έρθουμε στο Κοινοβούλιο και να παρουσιάσουμε το έργο μας συνολικά και έτσι να αντιληφθεί ο λαός ποιος βρίσκεται εδώ για να εργαστεί για το συμφέρον του και ποιος είναι εδώ για να λέει μεγάλα λόγια, να ωραιοποιεί καταστάσεις και να υπόσχεται τα πάντα στους πάντες. Κυρίες και κύριοι συνάδελφοι, αποτελεί πολιτικό κλισέ να αναφέρεται πως οι εκάστοτε κυβερνώντες έρχονται για να ενώσουν και όχι να διχάσουν τον λαό. Εντούτοις είναι πλέον σαφές πως για τον Κυριάκο Μητσοτάκη δεν υπήρξε άλλη πυξίδα για τη διακυβέρνηση της χώρας τα τελευταία δύο χρόνια. Η Κυβέρνηση της Νέας Δημοκρατίας προτίμησε να συνταχθεί με το μέτωπο της λογικής και επέλεξε να μην αντιμετωπίσει τις προκλήσεις με παρωχημένα ιδεολογικά στεγανά. Επένδυσε στα έργα και όχι στα λόγια και στη διχαστική ψευδοεπαναστατική ρητορική. Η Κυβέρνηση δουλεύει σκληρά για όλους τους Έλληνες και γι' αυτό οι βασικές πολιτικές επιλογές της σε ποικίλα ζητήματα, όπως η κρίση του Έβρου, η αντιμετώπιση της πανδημίας, η διαχείριση του μεταναστευτικού, οι μεταρρυθμίσεις στην εκπαίδευση και η ενίσχυση της ασφάλειας των Ελλήνων επικροτούνται από ποσοστά των πολιτών πολύ μεγαλύτερα από το εκλογικό ποσοστό της και μάλιστα από πολύ μεγάλο τμήμα ψηφοφόρων άλλων κομμάτων, με τα οποία η Νέα Δημοκρατία δεν έχει ιδεολογική συγγένεια. Πείθει τους Έλληνες πως αντιμετωπίζει ζητήματα που λίμναζαν για πολλά χρόνια. Οι πολίτες βλέπουν σιγά-σιγά, μέσω της ψηφιακής επανάστασης που συντελείται, ότι το κράτος μπορεί να αλλάξει και να σκοπεί πρώτιστα στην εξυπηρέτησή τους. Βλέπουν επενδύσεις και έργα κολλημένα για χρόνια, Ελληνικό, ο Βόρειος Άξονας της Κρήτης, το μετρό της Θεσσαλονίκης, η νέα γραμμή του μετρό της Αθήνας, το φράγμα Τσικνιά στη Λέσβο, όνειρο και πόθος τριών γενιών, ο αναδασμός της Ατσικής στη Λήμνο, να προχωρούν και να έρχονται οι πρώτες επενδύσεις από διεθνείς κολοσσούς, όπως η «MICROSOFT», η «PFIZER», η «AMAZON», που δημιουργούν βιώσιμες και ποιοτικές θέσεις εργασίας. Λοιδωρείται συχνά η επιμονή μας στην έννοια της «αριστείας» από την αντιπολίτευση, αλλά οι Έλληνες χαίρονται να βλέπουν πλέον πως η διεθνής εικόνα της χώρας μας έχει αλλάξει. Από ουραγός η Ελλάδα γίνεται πρωτοπόρος σε σειρά ζητημάτων. Δεν είναι τυχαίο πως η χώρα μας αξιολογείται θετικά στην προώθηση των μεταρρυθμίσεων από την Ευρωπαϊκή Ένωση, τον ΟΟΣΑ, την Παγκόσμια Τράπεζα, ούτε είναι τυχαίο ότι κατέθεσε από τις πρώτες χώρες την αξιοποίηση των πόρων του Ταμείου Ανάκαμψης και έλαβε επαίνους. Ούτε είναι τυχαίο πως το Ευρωπαϊκό Πιστοποιητικό Εμβολιασμού βασίζεται σε ελληνική πρωτοβουλία. Την ίδια στιγμή η διπλωματική θέση της χώρας ενισχύεται χτίζοντας περιφερειακές συμμαχίες και ισχυρές σχέσεις με τις παραδοσιακές μεγάλες δυνάμεις. Η χώρα μας καθιστά σαφές πως επιδιώκει πάντα την ειρήνη και τη συνεννόηση και ότι επιθυμεί να έχει μόνο φίλους και το αποδεικνύει υπογράφοντας συμφωνίες συνεργασίας με όλα τα φιλειρηνικά κράτη της περιοχής. Παράλληλα, εγκαταλείπει φοβικά σύνδρομα του παρελθόντος, ενεργεί δυναμικά όταν προκαλείται και δεν ανέχεται ούτε απειλές ούτε αμφισβητήσεις των δικαιωμάτων της, όπως ξεκαθάρισε ο Πρωθυπουργός. Όλα τα παραπάνω εξηγούν πως η Κυβέρνησή μας και ενώ η χώρα αντιμετώπισε πρωτόγνωρες προκλήσεις, κρίση του Έβρου, πανδημία, έξαρση του μεταναστευτικού, είναι σήμερα πιο δημοφιλής απ' ό,τι όταν εξελέγη. Αυτό όμως δεν θα γίνει αφορμή για χαλάρωση ή υπεροψία. Με ταπεινότητα, αφοσίωση και ακόμα σκληρότερη δουλειά στο τέλος της θητείας της αυτή η Κυβέρνηση θα έχει αλλάξει ριζικά τη χώρα. Θα αναφερθώ λόγω χρόνου σε δύο μόνο επιμέρους ζητήματα. Το πρώτο αφορά τους συντελεστές ΦΠΑ των νησιών μας. Η Ευρωπαϊκή Ένωση με την οδηγία 2006/112 του Ευρωπαϊκού Κοινοβουλίου επιτρέπει στην Ελλάδα να εφαρμόσει στα νησιά μας χαμηλότερους συντελεστές ΦΠΑ έως και 30%. Η ρύθμιση αυτή θεσπίστηκε ως αντισταθμιστικό μέτρο, λόγω της εδαφικής ασυνέχειας για τη δυνατότητα επίτευξης οικονομιών κλίμακος και λόγω αυξημένου κόστους μεταφοράς των αγαθών, αλλά και για την ενίσχυση της ανταγωνιστικότητας και δεν αποτελεί προνόμιο ή ευνοϊκή παραχώρηση στα νησιά, αλλά επιταγή της συνταγματικής αρχής της νησιωτικότητας. Οι εκπρόσωποι της τρόικας δύο φορές, το 2013 και το 2014, ζητούσαν επίμονα να καταργηθούν οι μειωμένοι συντελεστές ΦΠΑ στα νησιά μας, πράγμα που βεβαίως και δεν έγινε δεκτό από την Κυβέρνησή μας τότε της Νέας Δημοκρατίας. Η κατάργηση του μειωμένου συντελεστή ΦΠΑ στα νησιά του Αιγαίου έγινε από την κυβέρνηση του ΣΥΡΙΖΑ το 2015, για να θυμόμαστε, γιατί ξεχνάμε εύκολα. Με τον ν.4334/2015 προβλέφθηκε η σταδιακή κατάργηση ειδικών μειωμένων συντελεστών στα νησιά από 1-10-2015. Μάλιστα έγινε μια κατηγοριοποίηση νησιών, ανεπτυγμένων, λιγότερο ανεπτυγμένων και απομακρυσμένων, και έτσι ψηφίστηκαν αντίστοιχα οι νόμοι 4336/2015, 4446/2016, 4509/2017 και 4576/2018. Είναι οι νόμοι της κυβέρνησης ΣΥΡΙΖΑ, που κατήργησαν τους μειωμένους συντελεστές ΦΠΑ κατά 30% στα νησιά του Αιγαίου, και αυτό το γνωρίζει ο ελληνικός λαός. Υπήρχε όμως, παρά τις πιο πάνω δυσμενείς ρυθμίσεις του ΣΥΡΙΖΑ, η δυνατότητα να διατηρηθούν οι μειωμένοι συντελεστές ΦΠΑ στα νησιά μας; Η απάντηση είναι ναι, από το 2018. Σας διαβάζω τι υποστήριξε ο Επίτροπος Μοσκοβισί στις 12 Απριλίου 2018. Διαβάζω: «Πρέπει να υπενθυμίσουμε ότι το άρθρο 120 της οδηγίας 2006/112 του Συμβουλίου της 28ης Νοεμβρίου του 2006, σχετικά με το κοινό σύστημα Φόρου Προστιθέμενης Αξίας εξακολουθεί να επιτρέπει στην Ελλάδα να εφαρμόζει συντελεστές μέχρι 30% χαμηλότερους από τους αντίστοιχους συντελεστές που εφαρμόζονται στην ηπειρωτική Ελλάδα σε συγκεκριμένα γεωγραφικά διαμερίσματα». [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Αντιπροέδρου]] Κυρίες και κύριοι συνάδελφοι, με τη συμφωνία του ECOFIN, όπου συμμετείχε και ο Υπουργός Οικονομικών κ. Σταϊκούρας, εκπροσωπώντας την ελληνική Κυβέρνηση, δεν ανοίγεται μόνο ο δρόμος για την επαναφορά τους, αλλά ουσιαστικά, η ομόφωνη αυτή απόφαση ενσωματώνει για πρώτη φορά σε ευρωπαϊκό νομικό κείμενο κύρια και πάγια ελληνικά αιτήματα, που αποτελούν επιλογές της Κυβέρνησής μας. Από το 2025 θα έχουμε, ως χώρα, τη δυνατότητα να εφαρμόσουμε μειωμένους ή και μηδενικούς συντελεστές ΦΠΑ, προκειμένου να στηρίξουμε, πρώτον, ευαίσθητες εθνικά περιοχές, όπως είναι τα νησιά του Αιγαίου, δεύτερον, κοινωνικές ομάδες, όπως τα άτομα με αναπηρία και οι αγρότες, τρίτον, κλάδους που υπέστησαν υπερφορολόγηση τα προηγούμενα χρόνια, όπως η αγορά ακινήτων. Θα πω και δυο λόγια -και κλείνω, κύριε Πρόεδρε- για τα θέματα της εξεταστικής.
Λίγο γρήγορα, κύριε Αθανασίου.
Μάλιστα, κύριε Πρόεδρε, σε μισό λεπτό. Ακούω συχνά εδώ, στη Βουλή, ότι το πρώτο ζήτημα, το πρώτο ζήτημα είναι πολιτικό ή ότι το δεύτερο ζήτημα θέλει πολιτική προσέγγιση. Ζητήματα, όμως, που άπτονται της εφαρμογής του Συντάγματός μας, που είναι ο βασικός μηχανισμός προστασίας της έννομης τάξης και συνεπώς και της λειτουργίας της Βουλής, είναι πρωτίστως ζητήματα νομικά, ζητήματα που απαιτούν νομική προσέγγιση. Έτσι ως τέτοια, με ορθή ερμηνεία και εφαρμογή του Συντάγματος και του Κανονισμού της Βουλής και η πολιτική προσέγγισή τους γίνεται ασφαλέστερη και η λειτουργία της Βουλής καθίσταται αποτελεσματικότερη. Κάνω αυτή την εισαγωγή για να αναφερθώ στην εξεταστική επιτροπή που ήδη λειτουργεί. Ανεξαρτήτως του ποια είναι η επιστημονική γνώμη του οποιουδήποτε, για τη συνταγματική θεσμοθέτηση του δικαιώματος της Μειοψηφίας να ζητεί τη σύσταση εξεταστικών επιτροπών, πρέπει να γίνουν αντιληπτά τα εξής ζητήματα. Πρώτον, η σύσταση εξεταστικών επιτροπών είναι πλέον και δικαίωμα της Μειοψηφίας, σύμφωνα με το αναθεωρημένο άρθρο 68 του Συντάγματος και το 114 του Κανονισμού της Βουλής. Δεύτερον, η συγκρότηση των εξεταστικών επιτροπών γίνεται από τον Πρόεδρο της Βουλής ανάλογα με τη δύναμη των Κοινοβουλευτικών Ομάδων. Είναι συνδυασμός των άρθρων 29.5, 31.5 και 144.5 του ΚτΒ. Τρίτον, σύνθεση των επιτροπών: Έχουμε, λοιπόν, πώς ιδρύονται, πώς συγκροτούνται, πώς συντίθενται. Δηλαδή, το ποιοι Βουλευτές θα συμμετέχουν ορίζεται από τους Προέδρους των Κοινοβουλευτικών Ομάδων, σύμφωνα με το άρθρο 29 του Κανονισμού. Επομένως και ενόψει του ότι τα άρθρα 145, 146, 147 του Κανονισμού της Βουλής δεν έχουν τροποποιηθεί, όλες οι ανακριτικές πράξεις των επιτροπών καθορίζονται από την πλειοψηφία των μελών της εξεταστικής επιτροπής, σύμφωνα και με την αρχή της δεδηλωμένης, μεταξύ αυτών και τα πρόσωπα που θα κληθούν ως μάρτυρες. Αν σκοπός του συνταγματικού νομοθέτη ήταν να αποφασίζει η Μειοψηφία για ποιες ανακριτικές πράξεις, άρα και ποιοι μάρτυρες θα καλούνται προς εξέταση, θα οδηγούμεθα στο άτοπο η Μειοψηφία να αποκλείει και μάρτυρες που η Πλειοψηφία θα πρότεινε, οι οποίοι δεν θα της ήταν αρεστοί. Τέτοια ερμηνεία θα κατέλυε τη λειτουργία της Πλειοψηφίας και την αρχή της δεδηλωμένης, δηλαδή τα θεμέλια του κοινοβουλευτικού συστήματος. Κυρίες και κύριοι συνάδελφοι, οι μύθοι δεν σώζονται με επικοινωνιακά τερτίπια, απλώς καταρρέουν. Ευχαριστώ.
Ήταν αλληλεγγύη μεταξύ των Αντιπροέδρων, έτσι; Έγινε κατανοητό. Τον λόγο έχει η Υπουργός Παιδείας και Θρησκευμάτων κ. Κεραμέως και αμέσως μετά είναι ο κ. Καστανίδης.
Ευχαριστώ πολύ, κύριε Πρόεδρε. Κυρίες και κύριοι συνάδελφοι, παρουσιάζουμε τον προϋπολογισμό για το έτος 2022, για δεύτερη χρονιά εν μέσω μιας συνεχιζόμενης πρωτοφανούς υγειονομικής κρίσης, που έχει αλλάξει εν πολλοίς τον τρόπο που μαθαίνουμε, που δουλεύουμε, που συναναστρεφόμαστε τους γύρω μας, έχει αλλάξει άρδην την καθημερινότητά μας, έναν προϋπολογισμό με ισχυρό θετικό πρόσημο και ως προς την πορεία των μεγεθών της ελληνικής οικονομίας και ως προς την εξέλιξη του βιοτικού επιπέδου και τη βελτίωση της ποιότητας ζωής για κάθε Ελληνίδα, για κάθε Έλληνα. Η υλοποίησή του θα αποτελέσει καθοριστικό βήμα βιώσιμης ανάπτυξης, κοινωνικής συνοχής, ασφάλειας και σταθερότητας, διεύρυνσης των ευκαιριών και των δυνατοτήτων για κάθε συμπολίτη μας. Το Υπουργείο Παιδείας και Θρησκευμάτων μετέχει ενεργά στη μεγάλη κυβερνητική προσπάθεια. Η παιδεία αλλάζει στην πράξη από το νηπιαγωγείο μέχρι το πανεπιστήμιο, την επαγγελματική εκπαίδευση και κατάρτιση και τη διά βίου μάθηση. Προσφέρει στα παιδιά μας σύγχρονες γνώσεις και δεξιότητες, ώστε να βοηθήσει να κάνουν πράξη τα όνειρά τους. Προσφέρει στους εκπαιδευτικούς μας ένα πιο ευέλικτο, ένα πιο ελκυστικό περιβάλλον, στο οποίο ο ρόλος τους αναβαθμίζεται και οι επιλογές τους πολλαπλασιάζονται. Προσφέρει στην κοινωνία καλύτερες εκπαιδευτικές δομές που καλύπτουν τις σημερινές ανάγκες και ανταποκρίνονται στα ζητούμενα του αύριο. Προσφέρει στη χώρα και στον κόσμο δημιουργικούς, εξωστρεφείς, ενεργούς πολίτες. Κυρίες και κύριοι, φέτος, παρά την πανδημία και τη διεθνή οικονομική αβεβαιότητα που αναπόδραστα συνεπάγεται, παρά τις αυξημένες συνταξιοδοτήσεις εκπαιδευτικών, καταφέραμε σε εξαιρετική συνεργασία με το οικονομικό επιτελείο, το οποίο θα ήθελα να ευχαριστήσω θερμά για την εξαιρετική συνεργασία, καταφέραμε και να καλύψουμε τις πρόσθετες ανάγκες και να αυξήσουμε τα κονδύλια για την εκπαίδευση, θεωρώντας τη μία από τις πλέον αποδοτικές επενδύσεις στη χώρα μας. Έτσι, είμαι στην ευχάριστη θέση να ανακοινώσω την αύξηση για ακόμη μια χρονιά του κρατικού προϋπολογισμού για την παιδεία κατά 236 εκατομμύρια ευρώ, ποσοστό της τάξης του 4,2%. Ορισμένα βασικά οικονομικά μεγέθη για το 2022 είναι τα ακόλουθα: Αύξηση του κρατικού προϋπολογισμού για την παιδεία κατά 236 εκατομμύρια ευρώ, το σύνολο του Προγράμματος Δημοσίων Επενδύσεων ανέρχεται σε 950 εκατομμύρια ευρώ. Από το Ταμείο Ανάκαμψης και Ανθεκτικότητας εξασφαλίσαμε τη χρηματοδότηση εμβληματικών δράσεων, είκοσι μία στο σύνολο, συνολικού προϋπολογισμού πάνω από 1,2 δισεκατομμύρια ευρώ. Ως προς το ΕΣΠΑ, η απορρόφηση κονδυλίων αυξήθηκε κατά 62,6%, κυρίες και κύριοι. Από τον Ιούνιο του 2019 έχουμε αύξηση κατά 62,6% στην απορροφητικότητα των κονδυλίων ΕΣΠΑ. Αυτή είναι μια αύξηση κατά 317 εκατομμύρια ευρώ σε λιγότερο από δυόμισι χρόνια. Αναλύοντας τη χρηματοδότηση στις επιμέρους βαθμίδες της εκπαίδευσης και τους τομείς ενδιαφέροντος, πρώτα από όλα, στην πρωτοβάθμια, δευτεροβάθμια εκπαίδευση και ειδική αγωγή, ενδεικτικά, ενισχύουμε με οικονομικούς πόρους του προϋπολογισμού, αλλά και λοιπών χρηματοδοτικών εργαλείων, σχολικές υποδομές, δράσεις, όπως τα αγγλικά στο νηπιαγωγείο, τα εργαστήρια δεξιοτήτων, την ενισχυτική διδασκαλία των ειδικών μαθημάτων, που εξετάζονται στις πανελλαδικές εξετάσεις, τα νέα προγράμματα σπουδών που παρουσιάσαμε πριν από μερικές ημέρες μαζί με τον Πρωθυπουργό Κυριάκο Μητσοτάκη, την αναβάθμιση της μουσικής εκπαίδευσης στα μουσικά σχολεία, δράσεις επιμόρφωσης εκπαιδευτικών, την ένταξη προσφυγοπαίδων και παιδιών Ρομά στο εκπαιδευτικό σύστημα. Επιχορηγούμε τον σχολικό και πανεπιστημιακό αθλητισμό, ενισχύουμε την επιχορήγηση του Ινστιτούτου Εκπαιδευτικής Πολιτικής. Στο πλαίσιο του ψηφιακού μετασχηματισμού της εκπαίδευσης, μέσω του Ταμείου Ανάκαμψης και Ανθεκτικότητας δρομολογούμε διαδραστικούς πίνακες σε σχολεία πρωτοβάθμιας και δευτεροβάθμιας εκπαίδευσης, ψηφιακό εκπαιδευτικό υλικό για τα εκατόν εξήντα έξι νέα προγράμματα σπουδών, προσβάσιμο σε όλους και μετατροπή των συμβατικών προγραμμάτων σε ανοιχτό κώδικα, διαδραστικά ψηφιακά περιβάλλοντα προσβάσιμα σε όλους, με πρόβλεψη και τεχνητής νοημοσύνης, ψηφιακά εργαλεία για την υποστήριξη μαθητών με αναπηρία, εξοπλισμούς ρομποτικής στα σχολεία μας, ψηφιακές υπηρεσίες για σχολεία και ακαδημαϊκά ιδρύματα, διαλειτουργικότητα των δεδομένων και των υπηρεσιών. Στην επαγγελματική εκπαίδευση, κατάρτιση και διά βίου μάθηση, σε συνέχεια του νόμου που ψηφίσαμε πέρσι τον Δεκέμβριο για την αναβάθμιση της επαγγελματικής εκπαίδευσης και κατάρτισης, την αναβαθμίζουμε στην πράξη ως ισότιμη επιλογή για τους νέους μας. Θα σας θυμίσω ότι στην τελευταία ΔΕΘ, Διεθνή Έκθεση Θεσσαλονίκης, ο Πρωθυπουργός από το βήμα της ΔΕΘ στη Θεσσαλονίκη ανακοίνωσε για πρώτη φορά την επέκταση του επιδόματος στέγασης και στους σπουδαστές των δημοσίων ΙΕΚ -και αυτό φαίνεται ήδη στον προϋπολογισμό του 2022- με αύξηση του στεγαστικού επιδόματος κατά 7 εκατομμύρια ευρώ, συμπεριλαμβάνοντας για πρώτη φορά τους σπουδαστές των δημοσίων ΙΕΚ. Διαμορφώνουμε οδηγούς κατάρτισης στα ΙΕΚ. Ενισχύουμε την πρακτική άσκησης στα ΙΕΚ. Αυξάνουμε την επιχορήγηση κατά 2 εκατομμύρια ευρώ για δαπάνες που αφορούν υλικοτεχνικό εξοπλισμό για σχολεία δεύτερης ευκαιρίας. Μέσω του Ταμείου Ανάκαμψης και Ανθεκτικότητας, αλλά και μέσω ΕΣΠΑ ενισχύουμε συνολικά την επαγγελματική εκπαίδευση και κατάρτιση και την προμήθεια εργαστηριακού και τεχνολογικού εξοπλισμού για επαγγελματικά λύκεια, πρότυπα επαγγελματικά λύκεια, δημόσια ΙΕΚ, θεματικά και πειραματικά ΙΕΚ, για την ψηφιοποίηση του ΕΟΠΠΕΠ, για την ψηφιοποίηση εκπαιδευτικού υλικού επαγγελματικής εκπαίδευσης και κατάρτισης και δημιουργία πλατφόρμας για την επαγγελματική εκπαίδευση και κατάρτιση. Στην τριτοβάθμια εκπαίδευση αυξάνουμε τις τακτικές επιχορηγήσεις των πανεπιστημίων. Πρέπει να σας πω ότι σήμερα, πριν από λίγο, υπεγράφη επιπλέον τακτική επιχορήγηση για τα πανεπιστήμιά μας 20 εκατομμυρίων ευρώ, για τα λειτουργικά τους έξοδα και επίσης για την υλοποίηση μέτρων ασφαλείας και προστασίας, σχέδια ασφαλείας, συστήματα ελεγχόμενης εισόδου και όλα αυτά, κυρίες και κύριοι, κατανεμημένα με αντικειμενικά κριτήρια, όπως ακριβώς είχαμε δεσμευτεί. Δεν εναπόκειται πλέον, όπως ήταν στην προηγούμενη κυβέρνηση, στην αυθαίρετη κρίση του κάθε Υπουργού. Άρα είναι αντικειμενικά κριτήρια. Και εδώ να θυμίσω ότι από την ερχόμενη οικονομική χρονιά πλέον μπαίνουν και κριτήρια αξιολόγησης. Μέρος λοιπόν της χρηματοδότησης των πανεπιστημίων μας θα τελεί συναρτήσει της αξιολόγησής τους. Επίσης, σήμερα υπεγράφησαν και τετρακόσιες νέες θέσεις μελών ΔΕΠ στα πανεπιστήμιά μας, τετρακόσιες θέσεις για καθηγητές στα πανεπιστήμιά μας. Χρηματοδοτούμε αναβάθμιση υποδομών και εξοπλισμού των ΑΕΙ και μια σειρά δράσεις που αναλαμβάνουν τα ΑΕΙ της χώρας, συμπεριλαμβανομένης και της Ακαδημίας Αθηνών και των πανεπιστημιακών νοσοκομείων, με ιδιαίτερη έμφαση στην έρευνα και στην εξωστρέφεια. Υποστηρίζουμε με πόρους ΕΣΠΑ δράσεις επιχειρηματικότητας, καινοτομίας και ωρίμανσης για την αξιοποίηση της ερευνητικής δραστηριότητας και των νέων προϊόντων και υπηρεσιών που αναπτύσσονται στα ΑΕΙ. Μέσω του Ταμείου Ανάκαμψης και Ανθεκτικότητας προωθούμε, μεταξύ άλλων, βιομηχανικά διδακτορικά, χρηματοδότηση δράσεων συνέργειας πανεπιστημίων με τον ιδιωτικό τομέα, ψηφιοποίηση και ψηφιακό μετασχηματισμό του δικτύου των Εθνικών Βιβλιοθηκών και των Γενικών Αρχείων του Κράτους, αύξηση της επιχορήγησης του Ιδρύματος Κρατικών Υποτροφιών. Περισσότερα κονδύλια για υποτροφίες για το Κρατικό Ίδρυμα Υποτροφιών. Τέταρτον, ως προς τον ψηφιακό μετασχηματισμό της παιδείας, στο πλαίσιο και πάλι του Ταμείου Ανάκαμψης έχουμε υλοποιήσει ήδη τη δράση «Ψηφιακή Μέριμνα», ύψους 112 εκατομμυρίων ευρώ, εξασφαλίζοντας για παιδιά και νέους από τεσσάρων έως είκοσι τεσσάρων ετών κουπόνι 200 ευρώ για αγορά ψηφιακού εξοπλισμού. Κυρίες και κύριοι, πάνω από πεντακόσιες χιλιάδες νέοι έχουν αξιοποιήσει αυτή τη δυνατότητα, προκειμένου ακριβώς όλοι να μπορέσουν να συμμετάσχουν ενεργά σε αυτόν τον ψηφιακό μετασχηματισμό της εκπαίδευσης και προχωρούμε στον ψηφιακό μετασχηματισμό του ολοκληρωμένου πληροφοριακού συστήματος εκπαίδευσης, στην επιμόρφωση εκπαιδευτικών σε ψηφιακές γνώσεις και δεξιότητες. Τέλος, κύριε Πρόεδρε, μια ειδική αναφορά στην αξιοποίηση των πόρων από το ΕΣΠΑ. Όπως ανέφερα και προηγουμένως, μετά από πολλή προσπάθεια και συστηματικό σχεδιασμό καταφέραμε να αυξήσουμε την απορρόφηση των κονδυλίων του ΕΣΠΑ κατά 62,6%. Η σύγκριση γίνεται με τον Ιούνιο του 2019. Δεν αρκεστήκαμε όμως σε αυτό. Προχωρήσαμε στην υλοποίηση των μεταρρυθμίσεών μας και σχεδιάσαμε και προχωρήσαμε στην έγκριση χρηματοδότησης πλήθους νέων έργων σε όλες τις βαθμίδες, έργων που υπερβαίνουν τα 496 εκατομμύρια ευρώ. Σε αυτά τα έργα δεν συμπεριλαμβάνονται τα έργα των οποίων τη διάρκεια και τη χρηματοδότηση επεκτείναμε, παλιότερα έργα δηλαδή, τα οποία συνεχίσαμε. [[Στο σημείο αυτό κτυπάει το κουδούνι λήξεως του χρόνου ομιλίας της κυρίας Υπουργού]] Ολοκληρώνω, κύριε Πρόεδρε. Η ένταξη των πρόσθετων έργων αυξήθηκε κατά 612 εκατομμύρια ευρώ, ενώ οι εντάξεις των έργων ΕΣΠΑ του τομέα παιδείας, που πραγματοποιήθηκαν τα τελευταία δυόμισι χρόνια, ξεπέρασαν τα 589 εκατομμύρια ευρώ. Κυρίες και κύριοι συνάδελφοι, ολοκληρώνοντας τη συνοπτική παρουσίαση του προϋπολογισμού 2022 για την παιδεία, θα ήθελα να ευχαριστήσω πάρα πολύ όλη την εκπαιδευτική κοινότητα, τα στελέχη και τους εργαζόμενους του Υπουργείου Παιδείας, τους Υφυπουργούς, τον Άγγελο Συρίγο, τη Ζέττα Μακρή, τους γενικούς γραμματείς για την ανταπόκρισή τους υπό αντίξοες συχνά συνθήκες σε ένα δύσκολο και απαιτητικό έργο το 2021. Και βεβαίως θέλω να απευθύνω θερμά συγχαρητήρια και ευχαριστίες σε όλο το οικονομικό επιτελείο, για την εξαιρετικά σκληρή δουλειά υπό πραγματικά αντίξοες συνθήκες και σε ένα περιβάλλον πάρα πολύ απαιτητικό. Ο φετινός προϋπολογισμός για την παιδεία, ενισχυμένος οικονομικά και δομημένος στη φιλοσοφία των βέλτιστων επιδόσεων και της διαφάνειας στην πληροφόρηση, αποσκοπεί στην καλύτερη αξιοποίηση των πόρων και εν τέλει στον ίδιο στόχο που έχει θέσει η Κυβέρνηση της Νέας Δημοκρατίας και ο Κυριάκος Μητσοτάκης προσωπικά, στη συνολική αναβάθμιση του εκπαιδευτικού μας συστήματος, προκειμένου τα παιδιά μας να αποκομίσουν περισσότερα και καλύτερα εφόδια, προκειμένου τα παιδιά μας να πετύχουν τους στόχους τους, προκειμένου τα παιδιά μας να είναι ευτυχισμένα. Επενδύουμε στην παιδεία μας. Επενδύουμε στο παρόν και στο μέλλον. Σας ευχαριστώ πολύ.
Κύριε Πρόεδρε, θα ήθελα τον λόγο.
Κι εγώ θέλω τον λόγο μετά, κύριε Πρόεδρε.
Μισό λεπτό, γιατί υπάρχει μια παρεξήγηση. Από το πρωί έχουμε πει ότι, με βάση τον Κανονισμό της Βουλής, οι Κοινοβουλευτικοί Εκπρόσωποι έχουν τη δυνατότητα τριών ομιλιών, μίας τετράλεπτης και δύο τρίλεπτων. Αυτό ισχύει στο σύνολο. Δεν σημαίνει ότι, αν αλλάζουμε τον Κοινοβουλευτικό Εκπρόσωπο, πάλι ο άλλος έχει μια τετράλεπτη και δύο τρίλεπτες ομιλίες. Θα σας δώσω τον λόγο, αλλά για πολύ λίγο φαντάζομαι, έτσι; Κύριε Φίλη, έχετε τον λόγο.
Ευχαριστώ, κύριε Πρόεδρε. Άκουσα με προσοχή την κυρία Υπουργό Παιδείας και Θρησκευμάτων. Δεν άκουσα καμία λέξη να πει για την αντιμετώπιση της πανδημίας στα σχολεία. Με βάση τα στοιχεία του ΕΟΔΥ, από την 1η Νοεμβρίου μέχρι σήμερα έχουμε μια έξαρση της πανδημίας στα σχολεία, περίπου ογδόντα χιλιάδες κρούσματα. Το ότι δεν κλείνουν τα σχολεία έχει να κάνει με την ιδιόρρυθμη ρήτρα του 50 συν 1% που έχει τεθεί. Δεν πρέπει να κλείσουν τα σχολεία. Μπροστά μας έχουμε μια έξαρση με την πανδημία της «Όμικρον». Πρέπει να πάρουμε μέτρα, τα οποία πρέπει να ληφθούν τώρα και όχι αφού εξελιχθεί η πανδημία της «Όμικρον». Δεν άκουσα τίποτα από την κυρία Υπουργό. Αντιθέτως επιμένει ότι καλώς συνέπτυξε τμήματα, δηλαδή αύξησε τον αριθμό των παιδιών σε κάθε τμήμα. Δεύτερον, δεν μας είπε τίποτα σχετικά με το θέμα της ιχνηλάτησης, το πώς δηλαδή μεταδίδεται η νόσος από το σχολείο στην κοινότητα και από την κοινότητα στο σχολείο, πόσοι ηλικιωμένοι άνθρωποι κόλλησαν από τα παιδιά και πόσα παιδιά κόλλησαν από ηλικιωμένους ανθρώπους, πόσοι μπήκαν σε ΜΕΘ και πόσοι κατέληξαν από τη διαδικασία. Είναι κρίσιμα ερωτήματα αυτά υγειονομικής επιτήρησης, ζητήματα δημόσιας υγείας. Σε τίποτα από όλα αυτά δεν έχουμε στοιχεία. Δεν είναι στοιχεία του Υπουργείου Υγείας μόνο. Έχουμε συναρμόδιο Υπουργείο που πρέπει να έχει στοιχεία και δεν μας δίνει, δεν μας λέει. Για να μην πολυλογώ, έχουμε κατ' επανάληψη ζητήσει να γίνει συζήτηση στην Επιτροπή Μορφωτικών Υποθέσεων της Βουλής για το θέμα της πανδημίας στα σχολεία. Έχουμε προτάσεις για το υγειονομικό, αλλά και για το εκπαιδευτικό μέρος. Δεν μπορεί να εξοντώνονται τα παιδιά μέσα σε αυτή την πανδημία, να μετατρέπεται το σχολείο αυτομάτως σε ένα εξεταστικό κέντρο, να διώχνονται παιδιά από τα σχολεία στην ουσία, όταν η μάχη που δίνουν οι εκπαιδευτικοί -το μαθαίνουμε καθημερινά- είναι να ξαναμάθουν τα παιδιά την ιδιότητα του μαθητή, να ξαναλειτουργήσει το σχολείο. Δεν μπορεί να αντιμετωπίζουμε τους εκπαιδευτικούς ως αντιπάλους, όπως κάνει το Υπουργείο, δημιουργώντας μια μεγάλη αναστάτωση στην εκπαίδευση, με την περιβόητη αξιολόγηση και τα άλλα μέτρα. Άρα ανακωχή σε αυτά τα μέτρα. Να συζητήσουμε την ιδιορρυθμία της πανδημίας στα σχολεία. Να γίνει κουβέντα με τους εμπειρογνώμονες οι οποίοι να έρθουν και να κουβεντιάσουμε στην Επιτροπή Μορφωτικών Υποθέσεων. Άκουσα πολλά στοιχεία για πολλά χρήματα που έχουμε για την παιδεία. Μα, κοροϊδευόμαστε; Τα χρήματα είναι περίπου όσα και πέρσι και οι ανάγκες πολύ μεγαλύτερες. Αυτό το οποίο βλέπουμε είναι μια μαγική εικόνα, χρήματα, αλλά προβλήματα που δεν λύνονται από τα χρήματα. Υπάρχει υποβάθμιση του σχολείου. Νομίζω ότι η συζήτηση για τα οικονομικά είναι κρίσιμη συζήτηση και δεν μπορεί να γίνεται με όρους δημοσίων σχέσεων και προπαγάνδας. Τρίτο θέμα, η «CISCO». Η Επιτροπή, η Ανεξάρτητη Αρχή Προσωπικών Δεδομένων, συνταγματικά κατοχυρωμένη και διακομματικά διορισμένη από τη Βουλή, με Πρόεδρο τον πρώην Πρόεδρο του Συμβουλίου της Επικρατείας, τον κ. Μενουδάκο, αποφάσισε τελεσίδικα ότι το πρόγραμμα «CISCO», με το οποίο το Υπουργείο αξιοποίησε την εξ αποστάσεως εκπαίδευση, είχε τρύπες εις βάρος των προσωπικών δεδομένων εκατομμυρίων παιδιών, γονιών και εκπαιδευτικών. Και κατηγορεί το Υπουργείο, καταδικάζει το Υπουργείο στην ουσία, ότι δεν ακολούθησε τις οδηγίες που είχε δώσει εδώ κι έναν χρόνο η αρχή. Άφησε ανυπεράσπιστο το σύστημα, ανυπεράσπιστα τα παιδιά μας από το να υποκλέπτονται τα προσωπικά τους δεδομένα. Η κυρία Υπουργός αντί να συμμορφωθεί, έβγαλε γλώσσα και είπε ότι υπάρχει και το δικαστήριο. Προσέξτε! Έβγαλε γλώσσα στην Ανεξάρτητη Αρχή Προσωπικών Δεδομένων. Αντί να συμφωνήσει και να πει ναι, θα λάβω μέτρα έστω καθυστερημένα, είπε υπάρχουν και τα δικαστήρια. Θα πάει στο Συμβούλιο της Επικρατείας εναντίον της αρχής η κ. Κεραμέως; Θέλω να ακούσω μια απάντηση.
Θα πρέπει να ολοκληρώσετε, κύριε Φίλη.
Ολοκληρώνω, κύριε Πρόεδρε. Θα συμμορφωθεί με τη συνταγματική Αρχή Προστασίας Προσωπικών Δεδομένων; Τελευταίο θέμα. Ακούσαμε πολλά στοιχεία τα οποία αφορούν τα πανεπιστήμια. Μία μόνο υπενθύμιση. Από τον Αύγουστο του 2020 και τον Αύγουστο του 2021, που υπήρξαν εκατοντάδες συνταξιοδοτήσεις πανεπιστημιακών, δεν υπήρξε ούτε μία πρόσληψη. Ο νόμος προέβλεπε -είναι νόμος του ΣΥΡΙΖΑ- ότι για μία αποχώρηση, υπάρχει μία πρόσληψη. Επί δύο χρόνια καμία πρόσληψη, κανένας διορισμός.
Ωραία, ολοκληρώστε, κύριε συνάδελφε.
Ολοκληρώνω, κύριε Πρόεδρε. Έρχεται τώρα και λέει τετρακόσιοι, αλλά όχι για να αντικαταστήσουν αυτούς που φύγανε, αλλά για να μπούνε σε μια περίεργη διαδικασία, με βάση την οποία θα υποβαθμιστούν σχολές και πανεπιστήμια με βάση τα κριτήρια που έχει καθιερώσει η Κυβέρνηση. Δηλαδή εδώ είναι μια παγίδα για τα πανεπιστήμια αυτή. Και δεν τα χρηματοδοτεί και ουσιαστικά υποβαθμίζει κρίσιμες λειτουργίες που αφορούν πιστώσεις και υποδομές και θα τα κρίνει ως ανεπαρκή για αυτόν τον λόγο, για να μην τους στείλει καθηγητές. Και έρχομαι στο διοικητικό προσωπικό. Μεγάλο πρόβλημα στα πανεπιστήμια.
Αυτά, όμως, στην ομιλία σας, κύριε Φίλη.
Τελειώνω, κύριε Πρόεδρε.
Τελειώνετε, τελειώνετε, αλλά δεν τελειώνετε.
Τελειώνω αμέσως. Όσον αφορά τα 20 εκατομμύρια που είπε -είναι νέες ανακοινώσεις- είναι 10 εκατομμύρια για λειτουργικά έξοδα και 10 εκατομμύρια για να αγοράσουν μηχανήματα παρακολούθησης ασφάλειας στα πανεπιστήμια. Γι' αυτά έχει ανάγκη το πανεπιστήμιο; Αυτές είναι οι ανάγκες; Η Σύνοδος Πρυτάνεων, μαθαίνω, που συνεδριάζει σήμερα, αύριο ή μεθαύριο, στέλνει SOS για την οικονομική στενότητα, για την εκπτώχευση των πανεπιστημίων. Η κ. Κεραμέως λέει ότι έχουμε λεφτά για να αγοράσετε κάμερες παρακολούθησης. Μπράβο, μεγάλη κοσμογονία στα πανεπιστήμια!
Σας ευχαριστώ. Η κ. Γιαννακόπουλου έχει τον λόγο.
Ευχαριστώ πολύ, κύριε Πρόεδρε. Κυρία Υπουργέ, βρισκόμαστε και με την εξέλιξη της μετάλλαξης «Όμικρον» σε ένα πολύ κρίσιμο σημείο, όπου ακόμα και χώρες οι οποίες πήγαιναν πολύ καλύτερα από εμάς στην αντιμετώπιση της πανδημίας, καθώς δημιουργούνται πλέον νέα δεδομένα, παίρνουν έκτακτα μέτρα, όπως παραδείγματος χάριν, η Μεγάλη Βρετανία. Εγώ θα ήθελα να σας κάνω ένα ερώτημα. Γι' αυτό θέλω μόνο ένα λεπτό, κύριε Πρόεδρε. Ήθελα να σας ρωτήσω εάν αυτό σας απασχολεί καθόλου στον χώρο της παιδείας. Γιατί ήδη οι επιστήμονες βγαίνουν και λένε ότι πρέπει να παρθούν νέα μέτρα. Θα αλλάξει, λοιπόν, κάτι; Αυτή είναι η ερώτηση που σας απευθύνω, κυρία Υπουργέ. Δεν έχουμε ακούσει ακόμα, τουλάχιστον από τη μεριά σας, κάτι τέτοιο. Προφανώς, προφανέστατα και εμείς θέλουμε ανοιχτά σχολεία και προφανώς θέλουμε, και ξέρετε πολύ καλά ότι το ζητούμε ήδη από την πρώτη στιγμή της πανδημίας, μικρότερα τμήματα και περισσότερους πόρους για περισσότερους καθηγητές. Κι εδώ που τα λέμε, κυρία Υπουργέ, εάν πραγματικά το θέλατε, θα μπορούσατε να το είχατε κάνει πράξη εδώ και δύο χρόνια. Εσείς, λοιπόν, έτσι όπως φαίνεται σταδιακά ότι θα εξελιχθεί και ενδεχόμενα, απευκταίο, αλλά ενδεχόμενα θα επικρατήσει η μετάλλαξη «Όμικρον», έχετε ένα πλάνο, έχετε ένα plan A, plan B και τι μέτρα πρόκειται να εφαρμόσετε; Διότι πολύ ωραία μας τα είπατε όλα, μας παρουσιάσετε το σχέδιό σας για τον προϋπολογισμό, πολύ ωραία όλα αυτά, αλλά το μεγάλο ζητούμενο είναι πώς θα αντιμετωπίσετε τα νέα δεδομένα και πώς δεν θα τρέχετε για μία ακόμη φορά πίσω από τις εξελίξεις, όπως μέχρι στιγμής έχετε συνηθίσει να κάνετε. Σας ευχαριστώ.
Υπάρχει άλλος Κοινοβουλευτικός Εκπρόσωπος που θέλει τον λόγο; Όχι; Εντάξει. Κυρία Υπουργέ, έχετε τον λόγο. Δεν βάζω χρόνο, αλλά ελπίζω να είστε σύντομη.
Ευχαριστώ πολύ, κύριε Πρόεδρε και ευχαριστώ πολύ και τους συναδέλφους για τις τοποθετήσεις τους. Κύριε Φίλη, καταλαβαίνω ότι η θέση σας είναι δεινή, όταν έρχεται η Κυβέρνηση και παρουσιάζει εν μέσω πανδημίας αύξηση του προϋπολογισμού για την παιδεία κατά 236 εκατομμύρια ευρώ, παρουσιάζει ένα πακέτο που υπερβαίνει το 1,2 δισεκατομμύρια ευρώ για επενδύσεις στην παιδεία, παρουσιάζει δεκαέξι χιλιάδες διακόσιους διορισμούς, και τους πρώτους που γίνανε μετά από δώδεκα χρόνια στην εκπαίδευση! [[Χειροκροτήματα από την πτέρυγα της Νέας Δημοκρατίας]] Καταλαβαίνω, λοιπόν, κύριε Φίλη, ότι η θέση σας είναι δεινή και γι' αυτόν τον λόγο καταλαβαίνω ότι θέλετε να αλλάξετε ατζέντα, να πάτε κάπου αλλού. Πάμε, λοιπόν, στην πανδημία παρ' ότι αυτή η συζήτηση δεν έχει καμμία σχέση προφανώς, γιατί μιλάμε για συγκεκριμένα μεγέθη του προϋπολογισμού. Έρχομαι, όμως, στην πανδημία. Θυμόσαστε τι λέγατε τον Σεπτέμβριο; Ότι θα ανοίξουν τα σχολεία και ότι σε δέκα μέρες θα κλείσουν ξανά, ότι θα είναι μια καταστροφή, ότι θα κολλάει ένας με τον άλλον. Σήμερα, λοιπόν, τρεις μήνες μετά το άνοιγμα των σχολείων, τι ανακοίνωσε πριν από δύο ώρες η κ. Παπαευαγγέλου; Μείωση κρουσμάτων στα σχολεία κατά πάνω από δύο χιλιάδες. Το ανακοίνωσε πριν από δύο ώρες. Πού οφείλεται αυτό; Σε δύο παράγοντες. Πρώτα από όλα, στην εξαιρετική τήρηση των μέτρων από τους εκπαιδευτικούς μας, από τους μαθητές, από τους γονείς, από το σύνολο της εκπαιδευτικής κοινότητας. Δεύτερον, στον πάρα πολύ αυξημένο έλεγχο. Κύριε Φίλη, η Κυβέρνησή μας και ο Πρωθυπουργός προσωπικά πήρε μια δύσκολη απόφαση. Αποφάσισε να επενδύσει πάρα πολλά χρήματα στην πανδημία και στη θωράκιση των σχολείων. Η πρόβλεψη που έχουμε ότι σε περίπτωση κρούσματος γίνονται εφτά τεστ την εβδομάδα, ένα κάθε μέρα, όλα δωρεάν, τα μισά εργαστηριακά και τα μισά self -και όλα αυτά επιπλέον των δύο self test που γίνονται σε όλο τον μαθητικό πληθυσμό, προφανώς πλην των εμβολιασμένων- οδήγησε, όλα αυτά ακριβώς τα μέτρα, οδήγησαν στο να έχουμε μείωση κρουσμάτων στα σχολεία. Εφησυχάζουμε; Όχι βέβαια! Φυσικά και είμαστε σε μια δύσκολη κατάσταση, αλλά επενδύουμε πολλά χρήματα και για να προστατεύσουμε την ατομική και τη δημόσια υγεία, αλλά και για να κρατήσουμε τα σχολεία μας ανοιχτά, γιατί και τα δύο είναι για μας πάρα πολύ σημαντικά. Πριν από μερικές ημέρες ήμουν στο Συμβούλιο Υπουργών Παιδείας της Ευρωπαϊκής Ένωσης και όταν περιέγραψα το πρωτόκολλο, ήμασταν η μόνη χώρα που κάνει τόσα τεστ, τόσα πολλά τεστ. Εφτά τεστ την εβδομάδα! Δεν υπήρχε άλλη χώρα που να κάνει τόσα πολλά τεστ. Και τρεις μήνες μετά, έχουμε κατά μέσο όρο δέκα με δεκαπέντε τμήματα την ημέρα στα πάνω από ογδόντα πέντε χιλιάδες, τα οποία είναι κλειστά. Αυτή, λοιπόν, η επιτυχία πιστώνεται στους εκπαιδευτικούς μας, πιστώνεται στους μαθητές μας. Ας σταθούμε δίπλα τους, κύριε Φίλη. Ας μην κάνουμε αντιπολίτευση για την αντιπολίτευση. Αν κατάλαβα καλά, αναφερθήκατε στο τι δεν έχει γίνει, όπως λέτε, ούτε μία στο πανεπιστήμιο. Άκουσα καλά; Άκουσα καλά, όταν οι θέσεις των μελών ΔΕΠ που έχουμε δώσει είναι περισσότερες από τις αποχωρήσεις από το 2019; Θα τα παρουσιάσω όλα αυτά αναλυτικά στη Σύνοδο Πρυτάνεων. Περισσότερες θέσεις μελών ΔΕΠ απ' ό,τι οι αποχωρήσεις. Θα κλείσω, κύριε Πρόεδρε, με το εξής: Κύριε Φίλη, άκουσα με μεγάλο ενδιαφέρον την τοποθέτησή σας για την Αρχή Προστασίας Προσωπικών Δεδομένων. Ομολογώ ότι αδυνατώ να παρακολουθήσω την παράταξή σας. Από τη μία εξυμνείτε τις ανεξάρτητες αρχές και από την άλλη ο κ. Πολάκης ζητάει την κατάργησή τους. Τελικά τι από τα δύο πρεσβεύετε; Τι από τα δύο πρεσβεύετε, κύριε Φίλη;
Εσείς τι πρεσβεύετε!
Εμείς, κύριε Φίλη, θα απαντήσουμε αναλυτικότατα σε ένα-ένα τα σημεία, όπως κάνουμε όλο αυτό το διάστημα. Και θα κλείσω με το εξής. Πριν από λίγες μέρες βγήκε μια έρευνα για τον τρόπο αντιμετώπισης της πανδημίας. Βγήκαν, λοιπόν, δύο πίνακες σχετικά με το πόσο έτοιμη ήταν η κάθε χώρα του ΟΟΣΑ για την αντιμετώπιση πανδημίας στην εκπαίδευση και πώς τελικά ανταποκρίθηκε. Η χώρα μας ήταν εικοστή δεύτερη στις είκοσι εννέα ως προς την προετοιμασία. Γιατί; Διότι στο ψηφιακό ratio δεν είχε γίνει τίποτα, κύριε Φίλη, επί των ημερών σας. Δεν υπήρχε τίποτα! Όταν έσκασε η πανδημία, το δημόσιο σύστημα μπορούσε να σηκώσει πεντακόσιους μαθητές ταυτόχρονα από 1,5 εκατομμύριο. Ήμασταν λοιπόν εικοστή δεύτερη χώρα. Πώς τελικά κρίθηκε η Ελλάδα ως προς την αντιμετώπιση της πανδημίας στην εκπαίδευση; Έβδομη, κύριε Φίλη. Ευχαριστώ πολύ.
Τον λόγο έχει ο κ. Καστανίδης από το Κίνημα Αλλαγής. Μετά τον κ. Καστανίδη θα μιλήσει η κ. Αυγερινοπούλου από τη Νέα Δημοκρατία και θα ακολουθήσει ο κ. Κώτσηρας, Υφυπουργός Δικαιοσύνης. Στη συνέχεια θα πάρουν τον λόγο ο κ. Μαμουλάκης, ο κ. Μανωλάκος, η κ. Παπανάτσιου, ο κ. Πασχαλίδης, ο κ. Αμανατίδης από τον ΣΥΡΙΖΑ -το διευκρινίζω γιατί υπάρχει και ο κ. Αμανατίδης από τη Νέα Δημοκρατία-, ο Υφυπουργός στον Πρωθυπουργό, κ. Οικονόμου, η κ. Δούνια και κλείνει ο κύκλος με τον κ. Φίλη. Σήμερα θα κάνουμε και τον δωδέκατο κύκλο. Ο τελευταίος ομιλητής του δωδέκατου κύκλου είναι ο κ. Αραχωβίτης. Και από Υπουργούς είναι ακόμα ο κ. Αυγενάκης και ο κ. Στυλιανίδης. Κύριε Καστανίδη, έχετε τον λόγο.
Κυρίες και κύριοι συνάδελφοι, ο φανατισμός πάντοτε έβλαψε τη χώρα και το ελληνικό Κοινοβούλιο. Αυτή η φανατική παρόρμηση οδήγησε συνάδελφο του ΣΥΡΙΖΑ να χρησιμοποιήσει αδικαιολόγητους χαρακτηρισμούς σε βάρος της κυβερνητικής πλειοψηφίας. Αλλά δεν είχε κανέναν λόγο ούτε ο Πρόεδρος της Βουλής και το Προεδρείο της Βουλής ούτε η Πλειοψηφία να προχωρήσει σε πρόταση μομφής κατά παραβίαση του άρθρου 80 του Κανονισμού της Βουλής. Και συνιστώ ψυχραιμία σε όλους, διότι δεν έχει σημασία ότι ο κ. Αβδελάς προ της προτάσεως μομφής είχε ζητήσει από τον κ. Κουρουμπλή να ανακαλέσει. Το άρθρο 80 του Κανονισμού της Βουλής λέει ρητά: «Αφ' ης στιγμής διατυπώνεται η πρόταση μομφής πρέπει να κληθεί προς απολογία ο καθ' ου η μομφή για πέντε λεπτά». Τώρα θα ήθελα, κύριε Πρόεδρε, να σχολιάσω μια γενικότερη ευφρόσυνη διάθεση της Κυβέρνησης για τα οικονομικά αποτελέσματα, την εκτέλεση του προϋπολογισμού του 2021, τη διαχείριση της πανδημίας και τις προοπτικές που ανοίγονται μπροστά μας. Είναι ευφρόσυνη διάθεση, θα το είδατε προηγουμένως και από όσα είπε η Υπουργός Παιδείας. Επαίρεται η Κυβέρνηση ότι κατά την περίοδο της πανδημίας πήρε μέτρα στήριξης 43 δισεκατομμυρίων ευρώ είτε με τη μορφή άμεσων επιχορηγήσεων είτε με τη μορφή εγγυήσεων ή δανειοδοτήσεων. Αυτό πρέπει να σας πω είναι απολύτως ακριβές. Είναι 43,5 δισεκατομμύρια ευρώ τα μέτρα στήριξης της Κυβέρνησης. Υπάρχει όμως, ένα τεράστιο ερώτημα, κύριε Υπουργέ των Οικονομικών. Από τη μέτρηση των στοιχείων και σύμφωνα με τις φθινοπωρινές προβλέψεις της Κομισιόν προκύπτει ένα οδυνηρό συμπέρασμα για την κυβέρνησή σας. Παρότι πρόκειται για μια από τις μεγαλύτερες δημοσιονομικές επεκτάσεις στην Ευρώπη, το πρόγραμμα των 43,3 δισεκατομμυρίων ευρώ, τα αποτελέσματα είναι πενιχρά, συγκριτικά με δεκαπέντε άλλες χώρες της Ευρωπαϊκής Ένωσης, οι οποίες δαπάνησαν πολύ λιγότερα χρήματα και κατάφεραν να έχουν ολική ανάκτηση των απωλειών εντός του 2021. Εσείς προσδοκάτε να έχετε πλήρη ανάκτηση των απωλειών εντός του 2022, ενώ η κάλυψη των απωλειών εντός του 2021 θα είναι μόλις 69,5% σε σχέση με το 2019. Επαίρεστε γι' αυτό; Τι συνέβη και άλλες χώρες της Ευρωπαϊκής Ένωσης δαπάνησαν πολύ λιγότερα χρήματα, αλλά κατάφεραν να ανακάμψουν εντός του 2021, να καλύψουν δηλαδή τις απώλειες, αλλά η ελληνική Κυβέρνηση παρά τη δημοσιονομική επέκταση καλύπτει μόλις το 69,5% των απωλειών; Παρατήρηση δεύτερη: Η συζήτηση που προηγήθηκε για την έκθεση Τσιόδρα - Λύτρα ήταν μια συζήτηση που αφορά και τον προϋπολογισμό. Διότι άκουγα τους συναδέλφους της Νέας Δημοκρατίας να ζητούν επαναφορά στη συζήτηση επί του προϋπολογισμού. Υποθέτω ότι αυτή η δικαιολογημένη αξίωση στηρίζεται στην ενδελεχή μελέτη των μεγεθών του προϋπολογισμού και των προβλέψεών του. Τι λέει η έκθεση Τσιόδρα-Λύτρα; Η έκθεση λέει πολύ απλά, χωρίς χαρακτηρισμούς, ότι ο αριθμός των θανόντων διασωληνωμένων σχετίζεται με τις αντοχές και τις ευπάθειες του Εθνικού Συστήματος Υγείας. Τα υπόλοιπα είναι περιφερειακά θέματα, αν παραδείγματος χάριν το ποσοστό θανάτων είναι 35% ή 40%, ανάλογα με το αν επρόκειτο περί περιφερειακού νοσοκομείου ή νοσοκομείου των Αθηνών. Συνεπώς ο αριθμός των θανάτων συνδέεται με την ευπάθεια του ΕΣΥ. Και όταν ερωτάται ο εις εκ των δύο συντακτών εάν αυτό σημαίνει ότι η Κυβέρνηση δεν ενίσχυσε το Εθνικό Σύστημα Υγείας, αποφεύγει την απάντηση και λέει: «Δεν θέλω να εμπλακώ σε μια πολιτική συζήτηση. Ας το κρίνουν αυτό άλλοι». Εάν ήθελε να πει ότι η Κυβέρνηση βοήθησε αποφασιστικά το ΕΣΥ, θα το έλεγε. Λοιπόν, κομψά τίθεται σοβαρό θέμα και από την πλευρά των ερευνητών -των συντακτών της μελέτης-, ότι δηλαδή πράγματι δεν στηρίχθηκε αποφασιστικά το Εθνικό Σύστημα Υγείας. Και τώρα, προσέξτε κυρίες και κύριοι συνάδελφοι, πριν από λίγες μέρες το Συμβούλιο Υπουργών Κοινωνικών Υποθέσεων, Υγείας και Απασχόλησης στην απόφασή του της 7ης Δεκεμβρίου επισημαίνει ότι «είναι ανάγκη για συνεχείς στρατηγικές επενδύσεις στα συστήματα υγείας, προκειμένου να αποκτήσουν μεγαλύτερη ανθεκτικότητα». Τι πράττει η Κυβέρνηση στον προϋπολογισμό του 2022; Μειώνει τις δαπάνες για την υγεία κατά 600 εκατομμύρια ευρώ σε σχέση με το 2021. Την ώρα, δηλαδή, που -υποθέτω- ότι ο αρμόδιος Υπουργός υποστηρίζει την απόφαση του Συμβουλίου Κοινωνικών Υποθέσεων, Υγείας και Απασχόλησης, την ίδια ώρα μειώνει στον προϋπολογισμό του 2022 κατά 600 εκατομμύρια ευρώ τις δαπάνες στην υγεία. Πέντε δισεκατομμύρια διακόσια δεκαεπτά εκατομμύρια ευρώ το 2021, τέσσερα δισεκατομμύρια εξακόσια πενήντα επτά εκατομμύρια το 2022. Ακούω, επίσης, τον Υπουργό Οικονομικών να λέει, με ευφρόσυνο διάθεση, «αποφασίσαμε να αυξήσουμε τον κατώτατο μισθό από τις αρχές του 2022…». Πρόκειται περί «δραματικής» αυξήσεως υπέρ των εργαζομένων, «…και θα το κάνουμε και δεύτερη φορά». Προσέξτε τι ακριβώς κάνει η Κυβέρνηση, αν δεν πρόκειται περί κωμωδίας. Όπως ξέρετε, η Κυβέρνηση, πριν από λίγους μήνες, ψήφισε τον νόμο με τον οποίον εισήγαγε μεταξύ άλλων αντιμεταρρυθμίσεων και την ατομική σύμβαση εργασίας με ατομική διαπραγμάτευση. Ατομική σύμβαση εργασίας σημαίνει εξασθένιση του ενός μέρους των διαπραγματευόμενων, δηλαδή του εργαζόμενου. Στις 6 και 7 Δεκεμβρίου, λοιπόν, και πάλι το Συμβούλιο Υπουργών Απασχόλησης, Κοινωνικών Υποθέσεων και Υγείας αποφασίζει να στηρίξει τα εισοδήματα των εργαζομένων και να βελτιώσει τις συνθήκες εργασίας. Το Συμβούλιο των Υπουργών παρατηρεί ότι σε όσες χώρες είχαν ευρεία κάλυψη από το καθεστώς των συλλογικών διαπραγματεύσεων, είχαν μικρότερο αριθμό κακώς αμειβόμενων εργαζομένων. Όσες χώρες είχαν χαμηλή κάλυψη συλλογικών διαπραγματεύσεων είχαν μεγάλο αριθμό κακώς αμειβόμενων εργαζομένων. Και καταλήγει το Συμβούλιο ότι «οι Υπουργοί συμφώνησαν ότι οι χώρες θα πρέπει να προωθήσουν την ενίσχυση της ικανότητας των κοινωνικών εταίρων να συμμετέχουν σε συλλογικές διαπραγματεύσεις». Υποθέτω ότι ο κ. Χατζηδάκης, παρευρισκόμενος, υποστήριξε το κείμενο, αλλά ταυτόχρονα, θα πρέπει να υποθέσω ότι κάνει αυτοκριτική για το μέτρο της Κυβέρνησής του να εισαγάγει πριν από λίγους μήνες το καθεστώς των ατομικών διαπραγματεύσεων στις συμβάσεις εργασίας. Γι' αυτό είπα πριν ότι αν δεν πρόκειται περί κωμωδίας, τότε θα το εκλάβω ως προανάκρουσμα αλλαγής της κυβερνητικής πολιτικής επί τα βελτίω. Όμως, δεν έχω τέτοια ελπίδα, πρέπει να σας πω. Και κλείνω, κύριε Πρόεδρε, με μια φράση, παρ' ότι θα είχα να πω κι άλλα. Το Ευρωπαϊκό Συμβούλιο Δημοσιονομικής Πολιτικής έχει προτείνει ήδη από πέρυσι --είναι μια μάχη που δίνω εδώ και μήνες- να αλλάξει το καθεστώς της οικονομικής διακυβέρνησης της Ευρωπαϊκής Ένωσης. Φέτος, κατά τον μήνα Νοέμβριο, επανέρχεται με ετήσια έκθεση και επαναφέρει την ιδέα περί της μονίμου ικανότητας της Ευρωπαϊκής Ένωσης να προχωρά σε δημόσιες επενδύσεις, διότι δεν υπάρχει αρκετός χώρος παραγωγικών ιδιωτικών επενδύσεων. Προτείνοντας την αύξηση των δημοσίων επενδύσεων, μέσω ενός ειδικού καθεστώτος κινήτρων, υποδεικνύει δύο κυρίως περιοχές δράσεων: Τις διακρατικές επενδύσεις μεταξύ των χωρών της Ευρωπαϊκής Ένωσης και τις επενδύσεις στο μέτωπο της πράσινης οικονομίας. Αυτό θα δούμε αν θα το αποφασίσει μετά από ένα χρόνο η Ευρωπαϊκή Επιτροπή και το Συμβούλιο Κορυφής. Τι κάνει η Κυβέρνηση; Μειώνει το Πρόγραμμα Δημοσίων Επενδύσεων για δεύτερη συνεχόμενη χρονιά. Το 2021 οι δαπάνες του Προγράμματος Δημοσίων Επενδύσεων ήταν 4,7% του ΑΕΠ, ενώ το 2022 θα είναι 4,2% του ΑΕΠ. Θα έλεγα ότι δικαιολογείται απολύτως το συμπέρασμα ότι η Νέα Δημοκρατία εντάσσεται στον χώρο των ευρωπαϊκών πολιτικών και τις ακολουθεί και, επίσης, θα πρόσθετα, κυρίες και κύριοι συνάδελφοι, κατερχόμενος του Βήματος, ότι δικαιολογείται απολύτως η ευφρόσυνος διάθεση των Υπουργών της. Ευχαριστώ πολύ.
Ευχαριστούμε. Δεν μπορώ να κάνω τίποτα άλλο παρά να ζητήσω από όλους τους Βουλευτές να κάνουν μια προσπάθεια για την τήρηση του χρόνου.
Κύριε Πρόεδρε, θα ήθελα τον λόγο για δυο λεπτά.
Ορίστε, κύριε Υπουργέ.
Θέλω λίγο να τοποθετηθώ επί της τελευταίας παρέμβασης που έγινε, που ήταν πολύ ουσιαστική. Και το λέω ειλικρινά. Αυτός είναι διάλογος. Πρώτα απ' όλα συμφωνούμε πλέον ότι τα μέτρα είναι πολλά. Είναι 43,3 δισεκατομμύρια ευρώ. Άρα, σε μεμψιμοιρίες άλλων κομμάτων που λένε ότι δεν πήραμε πολλά μέτρα ή ότι δεν ήταν αρκετά, συμφωνούμε αρκετοί σ' αυτήν την Αίθουσα, όχι μόνο η κυβερνητική πλειοψηφία, ότι τα μέτρα είναι αρκετά. Το ερώτημα, συνεπώς, που τίθεται είναι αν είναι αποτελεσματικά. Εκεί, λοιπόν, κύριε συνάδελφε, κάνατε μια εύστοχη παρέμβαση, αλλά όχι πλήρη. Είπατε ότι στις φθινοπωρινές προβλέψεις της Ευρωπαϊκής Επιτροπής η Ελλάδα δεν καλύπτει το σύνολο των απωλειών όπως τις καλύπτουν πολλές άλλες χώρες. Δεν είδατε, όμως, τις χώρες του Νότου. Έχουμε την καλύτερη επίδοση μεταξύ όλων των χωρών του Νότου. Και έχω τα στοιχεία μπροστά μου: Η Ισπανία θα είναι πιο πίσω. Η Γαλλία θα είναι πιο πίσω. Η Πορτογαλία θα είναι πιο πίσω. Η Μάλτα θα είναι πιο πίσω. Η Ιταλία θα είναι πιο πίσω. Ακριβώς επειδή υπάρχει πολύ μεγάλη εξάρτηση και από τον τουρισμό, αυτές οι χώρες δεν μπορούσαν να υπερκαλύψουν την απώλεια του 2020. Έχουμε, όμως, την καλύτερη επίδοση -και μάλλον είμαστε συντηρητικοί ως Υπουργείο Οικονομικών, αλλά ας δούμε τον απολογισμό- μεταξύ όλων των χωρών του Νότου. Και αυτή είναι η πρώτη παρατήρηση. Δεύτερη παρατήρηση: Ξέρετε, εμείς δώσαμε έμφαση και κάπου αλλού. Δώσαμε πολλούς πόρους στη διατήρηση των θέσεων απασχόλησης. Καταθέτω τον πίνακα που αποδεικνύει ότι τα μέτρα τα οποία δώσαμε έπιασαν τόπο, γιατί είχαμε τη μεγαλύτερη συρρίκνωση της ανεργίας στην Ευρώπη. Δηλαδή είχαμε δυόμισι ποσοστιαίες μονάδες, βάζοντας μέσα και τα στοιχεία του Οκτωβρίου του 2021. [[Στο σημείο αυτό ο Υπουργός Οικονομικών κ. Χρήστος Σταϊκούρας καταθέτει για τα Πρακτικά τον προαναφερθέντα πίνακα, ο οποίος βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Τρίτη παρατήρηση: Κάναμε και κάτι ακόμα. Βελτιώσαμε σημαντικά το διαθέσιμο εισόδημα στην τσέπη του πολίτη, στο πορτοφόλι του. Καταθέτω συνεπώς τα στοιχεία που δείχνουν τη σύγκριση μεταξύ της Ελλάδας και της Ευρώπης στο διαθέσιμο εισόδημα του πολίτη, γιατί τελικά αυτό μετράει. Έγινε κυρίως μέσα από μειώσεις φόρων που είναι στο πακέτο των 43 δισεκατομμυρίων ευρώ, τη σύγκριση με τα τρίμηνα του παρελθόντος -την κατέθεσα και χθες- και τις καταθέσεις των πολιτών που συνεχίζουν να αυξάνονται μήνα-μήνα μέχρι και τον Οκτώβριο. [[Στο σημείο αυτό ο Υπουργός Οικονομικών κ. Χρήστος Σταϊκούρας καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Συμπέρασμα: Τα μέτρα της Κυβέρνησης ήταν πολλά, ήταν επαρκή, ήταν αποτελεσματικά για νοικοκυριά και επιχειρήσεις, κυρίως για τη μεσαία τάξη και τα χαμηλότερα εισοδηματικά στρώματα. Ευχαριστώ πολύ.
Κύριε Πρόεδρε, μου επιτρέπετε διάλογο για ένα λεπτό;
Κύριε Καστανίδη, θα χάσουμε χρόνο.
Για ένα λεπτό.
Για ένα λεπτό, ορίστε. Σας ακούμε.
Ευχαριστώ, κύριε Πρόεδρε. Κύριε Υπουργέ, θέλει μεγάλη προσοχή. Εγώ απαντώ επί των θεμάτων που τίθενται. Αυτό που σας είπα είναι ότι δεν έχετε ανάκαμψη και ότι μέσα στο 2021 η κάλυψη απωλειών κατά 69,5% -αυτό το θέμα έθιξα- είναι μικρότερη από άλλες χώρες, δεκαπέντε στον αριθμό, οι οποίες με πολύ μικρότερη δημοσιονομική απαίτηση κέρδισαν όλες τις απώλειες εντός του 2021, ενώ εμείς πάμε για το 2022. Αυτό είναι το πρώτο θέμα. Δεύτερο θέμα: Θα σας παρακαλέσω για την αντικειμενικότητα των στοιχείων -επιλέξατε το θέμα της ανεργίας- να κάνουμε ξανά τη συζήτηση με βάση τα στοιχεία του Νοεμβρίου και του Δεκεμβρίου του 2021. Μάλιστα, για να σας διευκολύνω, μπορεί να κάνω και ερώτηση. Όχι τα στοιχεία αμέσως μετά από το καλοκαίρι, αλλά τα στοιχεία Νοεμβρίου και Δεκεμβρίου του 2021 χρειαζόμαστε για να δούμε πού βρίσκεται η ανεργία. Θα προκαλέσω τη συζήτηση και θα την ξανακάνουμε οι δυο μας.
Πρέπει να συμφωνήσουμε απλώς ότι ο υπαρκτός κίνδυνος που υπήρχε για λουκέτα και για εκτόξευση της ανεργίας δεν επιβεβαιώθηκε.
Τον λόγο έχει η κ. Διονυσία Αυγερινοπούλου. Χρόνια σας πολλά, για την εορτή σας αύριο.
Ευχαριστώ πολύ, κύριε Πρόεδρε. Κυρίες και κύριοι συνάδελφοι, καλούμαστε σήμερα να ψηφίσουμε τον προϋπολογισμό του 2022 ο οποίος θα μας επιτρέψει -με τις κατάλληλες χρηματοροές- να υλοποιήσουμε τόσο κοινωνικές όσο και αναπτυξιακές πολιτικές, ενώ παράλληλα θα μπορέσουμε να ξαναφτιάξουμε καλύτερα τις υποδομές μας, αλλά και να δημιουργήσουμε τις προϋποθέσεις εκείνες ώστε να οδηγήσουμε τη χώρα μας με ασφάλεια και ευημερία στο μέλλον. Πρόκειται για έναν προϋπολογισμό ο οποίος υιοθετεί αυξημένες δαπάνες για την αντιμετώπιση των συνεπειών της πανδημίας και στον τομέα της υγείας, αγαπητοί συνάδελφε, κύριε Καστανίδη, και στον τομέα της εργασίας, καθώς και για την προστασία των ευάλωτων κοινωνικών ομάδων, αντανακλώντας έτσι τις ηθικές και τις πολιτικές μας αξίες και βεβαίως ενισχύει την αμυντική ικανότητα της χώρας μας, αλλά κυρίως την παραγωγική της ικανότητα. Ο ρυθμός ανάπτυξης της χώρας το 2022 υπολογίζεται ότι θα ανέλθει στο 6,9%, ανάπτυξη η οποία θα φανεί τόσο στην οικονομική στήριξη των νοικοκυριών και των επιχειρήσεων, όσο και στην αύξηση του εγχώριου προϊόντος και τη δημιουργία νέων και πρόσθετων θέσεων εργασίας που έχουμε ανάγκη σε όλη τη χώρα, αλλά και ιδιαίτερα σε κάποιες περιοχές, όπως στη δυτική Ελλάδα και στον Νομό Ηλείας. Το δημόσιο χρέος της χώρας κρίνεται πλέον βιώσιμο. Αποτελεί πολύ μεγάλη κυβερνητική επιτυχία το γεγονός ότι σύμφωνα με τη μελέτη του ΟΟΣΑ τον Οκτώβριο του 2021 η Ελλάδα αξιολογείται ως το μόνο κράτος - μέλος που δεν χρειάζεται να λάβει περαιτέρω δημοσιονομικά μέτρα, προκειμένου να αποτρέψει αύξηση του χρέους της. Αυτές οι επίσημες εκτιμήσεις αποτελούν και μία ισχυρή ένδειξη ότι η συλλογική δημοσιονομική πολιτική της Κυβέρνησης είναι πράγματι επιτυχημένη. Οι θετικές οικονομικές επιδόσεις, η πρωτόγνωρη επιτυχία της έκδοσης των κρατικών ομολόγων στις διεθνείς αγορές, η συγκράτηση του πληθωρισμού κάτω από τον μέσο όρο της Ευρωπαϊκής Ένωσης και η αθρόα συρροή ξένων θεσμικών και ιδιωτικών κεφαλαίων στην Ελλάδα γρήγορα θα μας επιτρέψουν να επιστρέψουμε στην πλήρη κανονικότητα και μάλιστα σε μία νέα βελτιωμένη κανονικότητα που όλοι αξίζουμε. Οι εθνικοί πόροι, το νέο ευρωπαϊκό πολυετές χρηματοδοτικό πλαίσιο, οι πόροι του Ταμείου Ανθεκτικότητας και Ανάκαμψης, του Ταμείου Δίκαιης Μετάβασης, των διεθνών χρηματοπιστωτικών ιδρυμάτων που στηρίζουν νέες στρατηγικές επενδύσεις, καθώς και τα ιδιωτικά κεφάλαια που μας εμπιστεύονται πλέον Έλληνες και ξένοι επενδυτές δημιουργούν μια ευρύτατη δεξαμενή χρημάτων, από την οποία μπορούμε να αντλήσουμε επαρκείς πόρους και να υλοποιήσουμε τις επιθυμητές πολιτικές και τα έργα. Σημαντικές άμεσες ξένες επενδύσεις έχουν ήδη ανακοινωθεί για τη χώρα, ενώ ταυτόχρονα υπάρχουν και αποθέματα επενδυτικών σχεδίων τα οποία μόλις υλοποιηθούν θα προσδώσουν νέα και πρόσθετα εισοδήματα, τόσο στα κρατικά ταμεία, όσο και στις τοπικές κοινωνίες. Ανάλογα σημαντικές επενδύσεις αναμένεται να πραγματοποιηθούν και στον Νομό Ηλείας, ενώ υπάρχει ήδη ανταγωνισμός μεταξύ των επενδυτών για το ποιος θα μπορέσει να πρωτοεπενδύσει στη χώρα μας, τόσο σε παραδοσιακούς τομείς, όπως ο τουρισμός και η αγορά ακινήτων, όσο και σε νέους ανταγωνιστικούς τομείς, όπως η ενέργεια και οι ψηφιακές υποδομές. Αυτή η νέα κανονικότητα στη χώρα μας δεν δημιουργήθηκε από μόνη της, αλλά είναι αποτέλεσμα ουσιαστικών μεταρρυθμίσεων στις οποίες προχώρησε η Κυβέρνηση Μητσοτάκη. Πρόκειται για μεταρρυθμίσεις που αναζωογονούν την ελληνική οικονομία και την κοινωνία, μεταρρυθμίσεις που επιτέλους απεγκλωβίζουν την Ελλάδα από τα προσκόμματα που είχε δημιουργήσει τόσα χρόνια η Κυβέρνηση ΣΥΡΙΖΑ, προσκόμματα που έφερνε μια παρωχημένη πολιτική ιδεολογία η οποία ψευδεπίγραφα χαρακτηριζόταν ως κοινωνικά και περιβαλλοντικά ευαίσθητη, ενώ στην πράξη η κοινωνική και περιβαλλοντική πολιτική της είχε πάρει την κατιούσα. Χιλιάδες συμπολίτες μας περίμεναν, επί παραδείγματι, χρόνια για την απονομή της σύνταξής τους, ζώντας σε καθεστώς ένδειας, η ανεργία αυξανόταν, η κατάσταση του φυσικού περιβάλλοντος επιδεινώθηκε. Αντιθέτως σήμερα η μέτρηση του ανθρακικού αποτυπώματος και το «πρασίνισμα» του προϋπολογισμού μας, η αντιμετώπιση της κλιματικής κρίσης στην πράξη, η μείωση της κατανάλωσης ενέργειας και η αύξηση της διείσδυσης των ανανεώσιμων πηγών ενέργειας στο ενεργειακό ισοζύγιο της χώρας, αλλά και οι δράσεις πραγματικής αποκατάστασης του φυσικού περιβάλλοντος συγκαταλέγονται ανάμεσα στις κυβερνητικές προτεραιότητες που χρηματοδοτούνται. Η Κυβέρνηση αναλαμβάνει δράσεις στήριξης των νοικοκυριών και της αγροτικής παραγωγής έναντι της έκτακτης διεθνούς αύξησης του κόστους της ενέργειας, ενώ η ψηφιακή διακυβέρνηση επιτρέπει σε όλο και περισσότερους συμπολίτες μας να απολαμβάνουν απρόσκοπτα και έγκαιρα τα δικαιώματά τους. Τέλος, για τη συμμετοχική δημοκρατία μας, για τους συμπολίτες μας, ο προϋπολογισμός παρουσιάζει μία πολύ σημαντική καινοτομία: Γίνεται εφικτή η πλήρης διαφάνεια στα κρατικά έξοδα. Από το 2022, και για πρώτη φορά, οι πολίτες θα γνωρίζουν το σύνολο των δαπανών όλων των φορέων της Κυβέρνησης ανά τομέα. Επίσης, θα υπάρχουν δείκτες μέτρησης του βαθμού επίτευξης του κάθε στόχου ώστε να μετράται και η συνέπεια και η αποτελεσματικότητα της Κυβέρνησης. Αναφερόμενη στη συνέπεια και στην αποτελεσματικότητα της Κυβέρνησης της Νέας Δημοκρατίας, θέλω κλείνοντας να απευθύνω από καρδιάς ένα θερμότατο ευχαριστώ στον Πρωθυπουργό, κ. Κυριάκο Μητσοτάκη και στον Υπουργό Υποδομών και Μεταφορών, κ. Κώστα Καραμανλή και σε όλους τους συνεργάτες τους για το μεγάλο δώρο που έφεραν εχθές στην Ηλεία, την επανέναρξη της κατασκευής της Ολυμπίας Οδού ως προς το τμήμα Πάτρα - Πύργος, ένα έργο που είχε καταδικάσει σε αποτυχία η προηγούμενη κυβέρνηση ΣΥΡΙΖΑ, το οποίο, όμως, ήταν ζωτικής σημασίας για τον νομό μας. Προς την Κυβέρνησή μας ένα ευχαριστώ που φέρνετε μία νέα μέρα για την ασφάλεια και την ανάπτυξη στην Ηλεία. Με τέτοια έργα το 2022 η Ηλεία αλλάζει, η Ελλάδα αλλάζει. Γι' αυτό και υπερψηφίζω τον προϋπολογισμό. Ευχαριστώ πολύ.
Τον λόγο έχει ο Υφυπουργός Δικαιοσύνης, ο κ. Κώτσηρας και ακολουθεί ο κ. Μαμουλάκης από τον ΣΥΡΙΖΑ.
Κύριε Πρόεδρε, μπορείτε να μας πείτε μέχρι πού θα φτάσει ο κατάλογος σήμερα;
Θα μπούμε και στον δέκατο τρίτο κύκλο. Ο Γραμματέας μου λέει μέχρι τον αριθμό 160. Κύριε Κώτσηρα, έχετε τον λόγο.
Ευχαριστώ πολύ, κύριε Πρόεδρε. Αγαπητοί συνάδελφοι, βρισκόμαστε σήμερα στη συζήτηση μιας άκρως θεσμικής διαδικασίας, στη συζήτηση για την ψήφιση του προϋπολογισμού του 2022. Παρά την παγκόσμια αβεβαιότητα που προκαλεί η οικονομική κρίση και μολονότι οι τρέχουσες διεθνείς εξελίξεις αποτελούν έναν πρόσθετο παράγοντα αβεβαιότητας, η χώρα μας έχει ήδη καταγράψει τα πρώτα θετικά αποτελέσματα μετά από τη σταδιακή υποχώρηση των άμεσων οικονομικών επιπτώσεων της πανδημικής κρίσης. Ο ρυθμός ανάπτυξης το 2021 αναθεωρείται σημαντικά προς τα πάνω, η οικονομία έχει ήδη καλύψει ένα σημαντικό μέρος του απολεσθέντος εγχώριου προϊόντος και μάλιστα σε μια περίοδο που κατά το πρώτο εξάμηνο υπήρξαν σημαντικά περιοριστικά μέτρα στην άσκηση οικονομικής δραστηριότητας. Τα οικονομικά διαθέσιμα παραμένουν σε ασφαλή επίπεδα με τη σοβαρή διαχείριση που έχει γίνει από το οικονομικό επιτελείο, ενώ οι μακροχρόνιες δημοσιονομικές συνέπειες της πανδημίας περιορίζονται μέσω της ενίσχυσης της οικονομικής ανάπτυξης με τη βοήθεια των πρόσθετων πόρων του Εθνικού Σχεδίου Ανάκαμψης και Ανθεκτικότητας, το οποίο έχει σημαντικά βοηθήσει σε αυτή την κρίσιμη περίοδο για την ελληνική οικονομία. Αυτό έχει αποτέλεσμα και ο στόχος είναι να έχει αποτέλεσμα στην καθημερινότητα των πολιτών, στη μείωση της ανεργίας, στην αύξηση των επενδύσεων για το 2022. Γι' αυτόν τον λόγο λαμβάνονται πρόσθετα μέτρα στήριξης της κοινωνίας και αυξάνεται το διαθέσιμο εισόδημα των νοικοκυριών μέσω στοχευμένων μέτρων στήριξης και μόνιμων μειώσεων φόρων, κάτι που αποτελούσε βασική στόχευση από την αρχή της διακυβέρνησης της συγκεκριμένης Κυβέρνησης και του Πρωθυπουργού Κυριάκου Μητσοτάκη. Το Υπουργείο Δικαιοσύνης σε αυτήν τη μεγάλη προσπάθεια συμμετέχει ενεργά. Οι πιστώσεις του προϋπολογισμού των δημοσίων επενδύσεων χρηματοδοτούν, κυρίως, οριζόντιες δράσεις για τον διοικητικό εκσυγχρονισμό των οικείων υπηρεσιών και δομών, ενώ το Ταμείο Ανάκαμψης στηρίζει με συγκεκριμένο τρόπο τον προϋπολογισμό προκειμένου να επιτευχθεί η μέγιστη δυνατή αποτύπωση στη βελτίωση της καθημερινότητας του νομικού περιβάλλοντος της χώρας μας. Το Υπουργείο Δικαιοσύνης έχει στην εποπτεία του το Ταμείο Χρηματοδότησης Δικαστικών Κτηρίων, την Εθνική Σχολή Δικαστών και την Εταιρεία Προστασίας Ανηλίκων. Τα εν λόγω νομικά πρόσωπα προβλέπεται για το 2022 να εμφανίσουν θετικό αποτέλεσμα ύψους 18 εκατομμυρίων ευρώ που προέρχεται κυρίως από τη δραστηριότητα του ΤΑΧΔΙΚ. Επιπρόσθετα, όπως φαίνεται και από τον πρόσφατα ψηφισθέντα νόμο για την Εθνική Σχολή Δικαστών, προβλέπεται η παροχή τακτικών και έκτακτων πόρων για την αντιμετώπιση των εκπαιδευτικών, μορφωτικών και λειτουργικών αναγκών της Εθνικής Σχολής Δικαστών, κάτι που θα ενισχύσει μέσω του Ευρωπαϊκού Κοινωνικού Ταμείου και του Ταμείου Ανάκαμψης και Ανθεκτικότητας τους πόρους της σχολής προκειμένου να υπάρχουν επιμορφωτικά σεμινάρια τα οποία θα λειτουργήσουν επ' ωφελεία των δικαστών του μέλλοντος, των εν ενεργεία δικαστικών λειτουργών και θα αναβαθμίσουν ένα προϊόν πολύ σημαντικό για τη λειτουργία του χώρου της δικαιοσύνης, σε συνέχεια των μεταρρυθμίσεων που έλαβαν χώρα το 2021 και ήταν μεταρρυθμίσεις σημαντικές οι οποίες βοήθησαν στη βελτίωση του νομικού περιβάλλοντος και ο στόχος είναι να βοηθήσουν και τα πολλά επόμενα χρόνια, όπως η αλλαγή του Κώδικα Πολιτικής Δικονομίας, οι αλλαγές στον Ποινικό Κώδικα και τον Κώδικα Ποινικής Δικονομίας, ο νόμος για τον Ευρωπαίο εισαγγελέα, για το Ελεγκτικό Συνέδριο, για τους δικαστικούς υπαλλήλους και ο προσφάτως ψηφισθείς νόμος για την Εθνική Σχολή Δικαστικών Λειτουργών, όπως και άλλες δράσεις που αφορούν στην ψηφιακή καταγραφή, στην περαιτέρω ψηφιοποίηση της δικαιοσύνης, στην πιλοτική εφαρμογή των ηλεκτρονικών πινακίων που πολύ πρόσφατα παρουσιάστηκαν στα δικαστήρια από τον Υπουργό, τον κ. Τσιάρα και τον κ. Πιερρακάκη. Σε συνέχεια αυτών των πρωτοβουλιών, οι οποίες αποτυπώνονται και στις εκθέσεις του κράτους δικαίου του 2021 και βελτιώνουν το περιβάλλον εργασίας για τον χώρο της δικαιοσύνης, το Υπουργείο Δικαιοσύνης θα κινηθεί βάσει των εξής αξόνων, προκειμένου να επιτευχθούν οι στόχοι του: Πρώτον, την ταχύτερη και αποτελεσματικότερη απονομή της δικαιοσύνης μέσω σημαντικών πρωτοβουλιών, όπως είναι η ενίσχυση της ηλεκτρονικής δικαιοσύνης, η υλοποίηση ενεργειών για την αύξηση της ηλεκτρονικής κατάθεσης δικογράφων, η επέκταση της μηχανογράφησης των δικαστικών υπηρεσιών, η εκπαίδευση και η διαρκής επιμόρφωση των δικαστικών λειτουργών και των δικαστικών υπαλλήλων, η λειτουργία του γραφείου συλλογής και επεξεργασίας στατιστικών στοιχείων, ενώ παράλληλα θα ενισχύσει τη συνεργασία και την προώθηση διαδικασιών στη δικαιοσύνη μέσω της συνεργασίας του Υπουργείου με την Ευρωπαϊκή Επιτροπή και την Eurojust, για την ανταλλαγή πληροφοριών μεταξύ των δικαστικών φορέων, τον εντοπισμό αναγκών επικοινωνίας και ενδυνάμωσης της δικαστικής συνεργασίας σε ποινικές υποθέσεις, την εκπαίδευση δικαστικών και άλλων νομικών επαγγελμάτων για την εκπλήρωση άλλων ευρωπαϊκών υποχρεώσεων που έχουμε στο πλαίσιο της δικαστικής συνεργασίας. Βασικός στόχος είναι η προστασία των ανθρωπίνων δικαιωμάτων μέσω της ανάπτυξης δράσεων με στόχο την ενίσχυση της προστασίας ευάλωτων κοινωνικών ομάδων και τη διευκόλυνση της πρόσβασης αυτών στις διαδικασίες της δικαιοσύνης -βασικό στοιχείο αυτών είναι η ψηφιοποίηση-, την ενίσχυση των θεσμών και των δομών προστασίας των ως άνω ατόμων, την υποβοήθηση της άσκησης των δικαιωμάτων τους, ενώ παράλληλα με τη δράση που έχουμε στο πλαίσιο του Εθνικού Σχεδίου Δράσης για τα Άτομα με Αναπηρία θα προχωρήσουμε δράσεις για την προσβασιμότητα των ατόμων με αναπηρία σε χώρους δικαστηριακούς, την υλοποίηση δράσεων του Εθνικού Σχεδίου Δράσης για τον Ρατσισμό και τη Μισαλλοδοξία, την υλοποίηση των δράσεων των προβλεπόμενων για το Εθνικό Σχέδιο Δράσης για τα Δικαιώματα του Παιδιού, με έμφαση στη φιλική προς τα παιδιά δικαιοσύνη -προσφάτως τέθηκε σε λειτουργία το «Σπίτι του Παιδιού» της Αθήνας, το οποίο ήταν μία σημαντική πρωτοβουλία κι ο στόχος είναι να αναπτυχθεί έτι περαιτέρω οποιοσδήποτε θεσμός ευνοεί τη φιλική στα παιδιά δικαιοσύνη-, δράσεις για την αποτελεσματική εφαρμογή του Χάρτη Θεμελιωδών Δικαιωμάτων της Ευρωπαϊκής Ένωσης, ενώ συμμετέχουμε ενεργά στα εθνικά σχέδια για τη σεξουαλική κακοποίηση των παιδιών και την προαγωγή της ισότητας των ΛΟΑΤΚΙ+ ατόμων. Επίσης, αυτές οι πρωτοβουλίες θα έχουν ως αποτέλεσμα -εντός του 2022- τη σημαντική βελτίωση στην άμεση, αποτελεσματική και ποιοτική πρόσβαση των πολιτών στη δικαιοσύνη για την άσκηση των δικαιωμάτων τους, την εξασφάλιση της αποδοτικότητας και της ποιότητας του συστήματος απονομής της δικαιοσύνης, καθώς και της ανεξαρτησίας της ελληνικής δικαιοσύνης, των δικαστικών λειτουργών και την περαιτέρω επιμόρφωσή τους, την ενίσχυση της ηλεκτρονικής διακυβέρνησης στη δικαιοσύνη προς υποβοήθηση του έργου όλων των παραγόντων που υπηρετούν τον ευαίσθητο χώρο της ελληνικής δικαιοσύνης, την ενίσχυση των διαδικασιών σε ευρωπαϊκό και διεθνές επίπεδο, την ανταλλαγή καλών πρακτικών και δεδομένων και της αύξησης των διαφορών με διασυνοριακό χαρακτήρα, την επένδυση σε θεσμούς που βοηθούν σε αυτή την κατεύθυνση, καθώς και την προστασία των θεμελιωδών δικαιωμάτων και αξιών. [[Στο σημείο αυτό την Προεδρική Έδρα καταλαμβάνει ο Ε΄ Αντιπρόεδρος της Βουλής κ. ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ]] Αγαπητές και αγαπητοί συνάδελφοι, το Υπουργείο Δικαιοσύνης καθίσταται -στο πλαίσιο υλοποίησης ενός συνεκτικού και ολοκληρωμένου σχεδίου μεταρρυθμίσεων και της αξιοποίησης των διαθέσιμων χρηματοδοτικών εργαλείων- αρωγός στη μεγάλη προσπάθεια που κάνει η ελληνική Κυβέρνηση και η οποία θα οδηγήσει σε ενίσχυση της δικαιοσύνης, της κοινωνικής συνοχής, της ανταγωνιστικότητας, της οικονομίας, των προοπτικών ευημερίας της χώρας, της προστασίας των ανθρωπίνων δικαιωμάτων. Το 2022 θα είναι μια χρονιά προοπτικής για την ελληνική δικαιοσύνη, προοπτικής για την ελληνική κοινωνία. Η Κυβέρνηση κάνει μια τεράστια προσπάθεια σε πολλά μέτωπα. Ο Πρωθυπουργός δίνει καθημερινά μάχες προκειμένου η χώρα να αναβαθμιστεί στο διεθνές περιβάλλον, στο ευρωπαϊκό περιβάλλον και να μπορέσουμε να κερδίσουμε τις μάχες οι οποίες απαιτούνται προκειμένου η χώρα μας να δυναμώσει, να ψηλώσει, και σε αυτή την προσπάθεια συμμετέχουμε όλοι ενεργά. Ευχαριστώ πολύ.
Ευχαριστούμε. Ακολουθεί ο κ. Μαμουλάκης από τον ΣΥΡΙΖΑ. Να κάνουμε μια ενημέρωση και να πούμε ότι σήμερα θα πάμε μέχρι και την κ. Άννα Βαγενά, η οποία είναι στο νούμερο 157 του καταλόγου των εγγεγραμμένων ομιλητών. Κύριε Μαμουλάκη, έχετε τον λόγο.
Ευχαριστώ, κύριε Πρόεδρε. Κυρίες και κύριοι συνάδελφοι, νομίζω ότι αυτό το οποίο συνετελέσθη πριν δύο εικοσιτετράωρα, δηλαδή η επίσημη ανακοίνωση στον δημόσιο διάλογο της περίφημης πλέον μελέτης του κ. Τσιόδρα και του κ. Λύτρα αν μη τι άλλο συγκλόνισε. Συγκλόνισε από πολλές απόψεις διότι η δραματική κατάσταση που επικρατεί στο σύστημα υγείας της χώρας μας συναντά μια τραγική ειρωνεία. Και γιατί αναφέρομαι σε τραγική ειρωνεία; Διότι απλούστατα ο συντάξας την έκθεση αυτή αποκαθηλώνει τον Πρωθυπουργό της χώρας, ο οποίος συντάξας, δηλαδή ο κ. Τσιόδρας, ειρήσθω εν παρόδω, ήταν ο άνθρωπος ο οποίος την άνοιξη του 2020 με πράξεις του -και αν θέλετε- εργαλειοποιήθηκε κι από τον ίδιο τον Πρωθυπουργό, για να μπορέσει να προτάξει και να θεοποιήσει -αν θέλετε- τις κυβερνητικές τότε παρεμβάσεις. Τραγική ειρωνεία, γιατί βλέπετε ότι η πολιτική πολλές φορές εκδικείται και εκδικείται με τρόπο παράδοξο, αλλά και πολλές φορές δίκαιο. Η ουσία, όμως, της περίπτωσης αυτής είναι ότι πριν από τρεις βδομάδες από αυτό εδώ το Βήμα ο κύριος Πρωθυπουργός ανέφερε ότι δεν γνώριζε και δεν υπήρχε κάτι, μια εμπεριστατωμένη μελέτη, δεν γνώριζε κάποια μελέτη η οποία να αποδεικνύει ότι προφανώς εκτός ΜΕΘ η θνησιμότητα είναι κατά πολύ μεγαλύτερη. Δεν γνώριζε; Μάλιστα ο κ. Οικονόμου νομίζω σήμερα επίσημα ανέφερε -έτσι δεν είναι, κύριε Υπουργέ;- ότι δεν γνώριζε ο κύριος Πρωθυπουργός για τη συγκεκριμένη μελέτη η οποία, ειρήσθω εν παρόδω, εκπονήθηκε τον Μάιο του 2021. Ας το δεχτούμε αυτό, ότι δεν γνώριζε. Γιατί δεν γνώριζε, όμως; Την απέκρυψαν κάποιοι; Παρέπεσε στα χαρτιά ή σε κάποιο συρτάρι; Αυτό θυμίζει λίγο και τον κ. Βενιζέλο με το γνωστό συρτάρι και το usb της λίστας Λαγκάρντ, αλλά εν πάση περιπτώσει. Ο κ. Κικίλιας, ο τότε αρμόδιος Υπουργός, δεν τον ενημέρωσε; Διότι γνωρίζουμε, αναφέρθηκε από τον κ. Λύτρα ότι σε ανώτατο επίπεδο επήλθε αυτή η ενημέρωση. Δεν το ήξερε κι ο κ. Κικίλιας, ας υποθέσουμε και αυτό. Μετά από την εκφώνηση του λόγου του κυρίου Πρωθυπουργού εδώ, ο ίδιος ο συντάξας την έκθεση κ. Τσιόδρας, που διατηρεί άριστες σχέσεις με τον Πρωθυπουργό, δεν τον ενημέρωσε ότι υπάρχει τέτοια μελέτη; Είναι πραγματικά απορίας άξιον, διότι εκτιμώ ότι δεν μπορούν να απαντηθούν τα ερωτήματα αυτά. Μακάρι να απαντηθούν, για να ξεκαθαρίσει και το τοπίο και σας καλώ, κύριε Οικονόμου, να μου απαντήσετε σε αυτό το εύλογο ερώτημα ή το πλέγμα ερωτημάτων που έθεσα. Η αίσθηση η δική μου είναι ότι δεν απαντήθηκαν όλα αυτά διότι απλούστατα υπάρχει μια αποκρυσταλλωμένη, τεκμηριωμένη, δυστυχώς για τη χώρα μας, κατάσταση, αυτό που λέει και η ίδια η έκθεση. Τέσσερις στους δέκα συμπολίτες μας πιθανότατα θα είχαν σωθεί. Καταλαβαίνετε ότι αν κάνουμε την αναγωγή και δούμε το πλήθος των είκοσι χιλιάδων νεκρών, δυστυχώς τα πράγματα είναι πολύ άσχημα και δεν θέλω να μπω σ' αυτή την ατραπό συλλογιστικής σκέψης. Κλείνω, λοιπόν, με αυτή τη διαπίστωση όσον αφορά στο υγειονομικό σκέλος και νομίζω ότι δεν μπορεί πλέον ο Πρωθυπουργός της χώρας να κρυφτεί. Το Σάββατο, πραγματικά, θα λάβει χώρα μια κρίσιμη συζήτηση εδώ στο ελληνικό Κοινοβούλιο και θα κληθεί να απαντήσει, διότι τα ερωτήματα έχουν τεθεί επί τάπητος και πρέπει, υπηρετώντας τον θεσμικό του ρόλο, να απαντήσει σε αυτό και μόνο. Τώρα εισέρχομαι στο ζήτημα φυσικά που απασχολεί το Σώμα και δεν είναι άλλο από τον προϋπολογισμό του κράτους για το 2022. Κύριοι της Κυβέρνησης, γνωρίζετε φαντάζομαι τη φράση που ο Αλκιβιάδης έχει πει «το διοικείν εστί προβλέπειν». Και επειδή νομίζω ότι οι προβλέψεις όπως και στην εκτέλεση του προϋπολογισμού του 2021, αλλά και με τις δεδομένες κινήσεις της Κυβέρνησης είναι χαρακτηριστικές, γι' αυτό και ήθελα να τις βάλουμε λίγο σε συζήτηση. Αναφέρθηκε προηγουμένως κατ' αρχάς για τη δημοσιονομική επέκταση όπου πράγματι η χώρα προχώρησε, μια δημοσιονομική επέκταση κολοσσιαία για τα δεδομένα της χώρας μας, πλέον των 43 δισεκατομμυρίων ευρώ. Η αποτελεσματικότητα, κύριε Σταϊκούρα, ξέρετε, είναι λίγο σχετική. Διότι πράγματι εν συγκρίσει με άλλες χώρες του Νότου βρισκόμαστε σε καλύτερη κατάσταση, αλλά το απόλυτο μέγεθος -γιατί τα μαθηματικά είναι αμείλικτα- της ενισχύσεως που εδόθη, η οποία δεν είναι μόνο με τη βοήθεια της Κομισιόν και της Ευρωπαϊκής Ένωσης -αλλά δεν ερωτηθήκαμε κιόλας, που είναι πάρα πολύ κρίσιμο αυτό- θα κληθούμε να επιστρέψουμε αυτόν τον δανεισμό, βεβαίως με εξαιρετικούς επιτοκιακούς όρους που κάποιοι διασφάλισαν στο παρελθόν καταφέρνοντας να βγάλουν τη χώρα από τα μνημόνια, να ρυθμίσουν το χρέος και φυσικά να αφήσουν το περίφημο buffer των 37 δισεκατομμυρίων ευρώ. Αλλά εν πάση περιπτώσει το λέω κι ανέφερα τις προβλέψεις που είναι άμεσα συναρτώμενες με το διοικείν. Για την αναμενόμενη, για παράδειγμα, απορρόφηση των πόρων του Ταμείου Ανάκαμψης, το μεγάλο διακύβευμα της χώρας, ξέρετε τι συνέβη; Για το 2022 κάθε εξάμηνο απομειώνετε τον στόχο. Είχαμε ξεκινήσει με μια εκτίμηση της τάξεως των 2,6 δισεκατομμυρίων ευρώ στο μεσοπρόθεσμο, έξι μήνες μετά κατήλθε, ταπεινώθη στο 1,6 δισεκατομμύρια ευρώ και σήμερα εσείς, οι ίδιοι άνθρωποι, παρουσιάζετε στην ίδια Αίθουσα μια απορροφητικότητα 0,6 δισεκατομμύριο ευρώ. Αυτή, ξέρετε, είναι πολύ ανησυχητική διαπίστωση. Από τις εκτιμήσεις τις δικές σας, τόσο αιφνίδια, τόσο γρήγορη απομείωση των εκτιμήσεων, προβληματίζει και προβληματίζει πολύ. Εξ ου και αυτό που σας ανέφερα, για τη δυνατότητα του διοικείν, αν δεν μπορείς να προβλέψεις. Παρενθετικά, να πούμε ότι οι επιδόσεις της Κυβέρνησης στο ΕΣΠΑ και στην απορρόφηση του Προγράμματος Δημοσίων Επενδύσεων -που, βέβαια, δεν αφορά μόνο εσάς, κύριε Σταϊκούρα, έχει να κάνει και με το Υπουργείο Ανάπτυξης- είναι ακόμη χειρότερες και από αυτές του Ταμείου Ανάκαμψης. Αυτή τη στιγμή, επί τρεις ολόκληρους μήνες, πραγματικά, στενάζει η αγορά. Στις μικρομεσαίες επιχειρήσεις, μεγάλες και μικρές εργοληπτικές επιχειρήσεις, στα προγράμματα εξειδίκευσης και εκπαίδευσης, σε όλα τα έργα που άπτονται του ΕΣΠΑ, υπάρχει μια άτυπη στάση πληρωμών. Έχουν κλείσει εκατό ημέρες και δεν έχουν πάρει ούτε 1 σεντ. Και δεν έχει έρθει και απάντηση, ενώ έχουμε φέρει το θέμα σε επίκαιρη ερώτηση στο ελληνικό Κοινοβούλιο και δεν έχει απαντηθεί. Αυτό προβληματίζει και νομίζω, είναι και ένα θέμα κοινοβουλευτικής τάξεως. Τώρα, όσον αφορά στις αποτυχίες, μένει από την Κυβέρνηση μια μεταφυσική πίστη, ότι από μόνη της η οικονομία θα ανακάμψει το 2022. Και εδώ που λέμε για προβλέψεις, έχουμε μια σημερινή διαπίστωση και απ' τη «ΝΑΥΤΕΜΠΟΡΙΚΗ», όπου έξι οίκοι αξιολόγησης -νομίζω σοβαροί και με αρκετό πρεστίζ- όπως η «MOODY'S», η «FITCH», η «TRS», η «SCOPE RATINGS», η «UBS» και η «STANDARD & POOR'S» κτυπούν καμπανάκια, δύο ισχυρά καμπανάκια: Πρώτον: δεν πρέπει επ' ουδενί να υποτιμηθεί η επιμονή στον κίνδυνο της πανδημίας, ειδικά μετά τη μετάλλαξη «Όμικρον» και δεύτερον: ο υψηλός πληθωρισμός για τη χώρα μας που φαίνεται να καλπάζει ακόμα περισσότερο το 2022. Ο προϋπολογισμός που σήμερα συζητούμε, δεν έχει λάβει υπ' όψιν του αυτές τις δύο πολύ βασικές παραμέτρους. Και ξέρετε, όταν απουσιάζουν αυτές οι παράμετροι, πάλι θα βρεθούμε προ εκπλήξεως και πάλι θα διαπιστώσουμε ότι οι εκτιμήσεις του παρελθόντος απέχουν παρασάγγας από αυτό που θα διαπιστώσουμε στο εγγύς μέλλον. Όλα αυτά, δυστυχώς, δεν αφορούν μόνο μακροοικονομικά μεγέθη, αλλά κυρίως, τις ματαιωμένες προσδοκίες για την αποτελεσματικότητα της παρούσας Κυβέρνησης. Για παράδειγμα, ένας Βουλευτής, όπως εγώ, από την Κρήτη πρέπει να προσπαθήσω να εξηγήσω στην τοπική κοινωνία γιατί, ενώ η χώρα κατακλύζεται ετερόκλητα από κοινοτικούς πόρους, υπάρχουν περιοχές που έχουν πληγεί, όπως η περιοχή του Αρκαλοχωρίου, μια σεισμογενής περιοχή, και δεν υπάρχει ούτε 1 σεντ εγγραφή στον προϋπολογισμό του 2022. Ή θα πρέπει να εξηγήσουμε -μάλλον να εξηγήσουν οι συνάδελφοι της Νέας Δημοκρατίας περισσότερο από εμάς, φαντάζομαι- το γιατί στον, κατά φαντασία ενιαίο, ΒΟΑΚ δεν έχει δοθεί και δεν θα δοθεί ούτε 1 ευρώ σε πραγματικό κατασκευαστικό εκτελεσθέν έργο το 2022. Κλείνοντας, λοιπόν, κύριε Πρόεδρε, νομίζω ότι ο συνδυασμός της εξαίρεσης της χώρας μας απ' το πρόγραμμα επαναγοράς ομολόγων της Ευρωπαϊκής Κεντρικής Τράπεζας και η δημοσιονομική προσαρμογή ύψους 9,7 δισεκατομμυρίων ευρώ -ήτοι 5,4 δισεκατομμύρια ευρώ, εν συναρτήσει του Ακαθάριστου Εθνικού Προϊόντος- δεν δείχνουν ευνοϊκό σήμα για την ελληνική οικονομία. Και μάλλον -είναι αυτό που ανέφερε και ο κ. Ραγκούσης, ο Κοινοβουλευτικός Εκπρόσωπος προ ημερών-, αυτή η Κυβέρνηση, η Κυβέρνηση του κ. Μητσοτάκη, δεν είναι μια Κυβέρνηση μεταμνημονιακή, είναι μια Κυβέρνηση, δυστυχώς, για τη χώρα και τους πολίτες, προμνημονιακή. Σας ευχαριστώ.
Κυρίες και κύριοι συνάδελφοι, θα ήθελα να σας ανακοινώσω ότι ο Πρόεδρος της Κοινοβουλευτικής Ομάδας του ΣΥΡΙΖΑ κ. Αλέξης Τσίπρας, με την από 16-12-2021 επιστολή του προς τον Πρόεδρο της Βουλής, μας ενημερώνει ότι ο Βουλευτής Β2΄ Δυτικού Τομέα Αθηνών κ. Παναγιώτης Κουρουμπλής τίθεται εκτός Κοινοβουλευτικής Ομάδας του ΣΥΡΙΖΑ. [[Η προαναφερθείσα επιστολή καταχωρίζεται στα Πρακτικά της σημερινής συνεδρίασης και έχει ως εξής:]] [[ΑΛΛΑΓΗ ΣΕΛΙΔΑΣ]] [[Να μπει η σελίδα 451]] Ο κύριος Υπουργός έχει τον λόγο.
Κύριε Πρόεδρε, θα ήθελα να ενημερωθώ.
Συγγνώμη, δέκα δευτερόλεπτα, μέχρι να καθαριστεί το Βήμα, είπα. Σας παρακαλώ, έχω κάνει τις λιγότερες παρεμβάσεις.
Συγγνώμη, για ποιον λόγο; Για ποιο θέμα;
Αν ο Υπουργός θα απαντάει κάθε φορά.
Όχι, δεν απαντάω κάθε φορά.
Εσείς ήσασταν στην κυβέρνηση και τα ξέρατε αυτά, τώρα θα τα μάθετε;
Κύριε Πρόεδρε…
Μα, σας παρακαλώ, έχετε Κοινοβουλευτικό Εκπρόσωπο. Αν θέλει ο Κοινοβουλευτικός Εκπρόσωπος, μπορεί να πάρει τον λόγο και να τα πει. Εσείς δεν έχετε κανένα δικαίωμα. Δυστυχώς, έτσι συμβαίνει. Παρακαλώ, κύριε Υπουργέ.
Κύριε συνάδελφε, εύστοχα αναφερθήκατε στους κινδύνους και τις αβεβαιότητες του 2022. Και πράγματι, αυτοί υφίστανται. Επειδή αναφερθήκατε, όμως, σε συγκεκριμένους οίκους, εγώ πάντα καταθέτω στοιχεία -μόνο γι' αυτό κάνω παρεμβάσεις, αλλιώς έχω την τοποθέτησή μου το Σάββατο- θέλω να σας πω ότι, ενδεικτικά, οι οίκοι στους οποίους αναφερθήκατε, η «MOODY'S» ή η «SCOPE RATINGS», για το 2021 -που εμείς εκτιμούμε 6,9%- εκτιμούν 8,2% και 8,6%. Το consensus της αγοράς, η κοινή συνισταμένη της αγοράς, είναι για 7,6%. Μάλλον, είμαστε αρκετά συντηρητικοί ως Κυβέρνηση και, μάλλον, ενσωματώνουμε ένα μεγάλο κομμάτι των κινδύνων ή των αβεβαιοτήτων -που ορθώς αναδείξατε- για το 2021 και το 2022. Σας ευχαριστώ πολύ.
Τον λόγο έχει ο κ. Μανωλάκος από τη Νέα Δημοκρατία.
Ευχαριστώ, κύριε Πρόεδρε. Κύριε Υπουργοί, κυρίες και κύριοι Βουλευτές, ως νέος Βουλευτής, υπάρχουν στιγμές- και το λέω μέσα από την καρδιά μου- που αισθάνομαι ντροπή για ορισμένα που ακούω στο ελληνικό Κοινοβούλιο. Ντροπή, αλλά και θλίψη για τον λαϊκισμό και την πολιτική αγηρτεία ορισμένων. Προ ολίγου παρακολουθήσαμε ένα σόου από τον κ. Κουρουμπλή, κακού ύφους και άσχημου γούστου. Θα πρέπει να γίνει αντιληπτό και κατανοητό από όλους ότι υπάρχουν όρια, ακόμα και στην αγωνία για αυτοπροβολή. Σε ό,τι αφορά τώρα στη συζήτηση για τον Προϋπολογισμό, είναι γνωστό ότι η συζήτηση εμπεριέχει σωρεία αριθμών και ποσοστών, και καθ' υπερβολή θα έλεγα, ότι αποτελεί την αποθέωση της αριθμολαγνείας. Όμως, είναι εξίσου γνωστό, ότι οι αριθμοί πολλές φορές και, αναλόγως με τον τρόπο με τον οποίο παρουσιάζονται, εξαπατούν ως προς την πραγματική τους εικόνα. Σε ό,τι με αφορά θα τους χρησιμοποιήσω ελάχιστα. Αλήθεια, πώς αποτυπώνεται η κατάσταση της οικονομίας σήμερα; Σε ό,τι αφορά στην Κυβέρνηση, ουδείς εχέφρων νους μπορεί να αρνηθεί ότι δεν κάνει ό,τι είναι δυνατόν και δεν παίρνει τα αναγκαία μέτρα για τη σταθερότητα της οικονομικής λειτουργίας του κράτους, για τη στήριξη της επιχειρηματικότητας και για την ενίσχυση των συμπολιτών μας που πλήττονται από τις συνέπειες της συνεχιζόμενης πανδημίας. Κι εδώ θα ήθελα να επισημάνω ότι η στάση της Αξιωματικής Αντιπολίτευσης να αρνείται τα πάντα και να καταγγέλλει την Κυβέρνηση, δοθείσης ή όχι ευκαιρίας, προκαλεί και προβληματισμό και θλίψη για τον λαϊκισμό και τον οπορτουνισμό που τη διακρίνει. Τώρα, σε ό,τι αφορά στους απλούς πολίτες, η οικονομική καθημερινότητα σαφώς δεν είναι εύκολη. Τα μικρομεσαία νοικοκυριά προσπαθούν να ανταποκριθούν στις βασικές τους υποχρεώσεις. Οι μικρές και οικογενειακές επιχειρήσεις -όσες, βέβαια, έχουν απομείνει από τη δεκαετή οικονομική κρίση και την πρωτοφανή πανδημία- σπρώχνουν τον καιρό ασθμαίνοντας, περιμένοντας καινούργιες ανάσες. Και οι νέοι μας είναι σε τάξιν απάρσεως, χωρίς να γνωρίζουν αν το σαλπάρισμα είναι προς τα έξω ή προς τα μέσα στη χώρα. Κυρίες και κύριοι συνάδελφοι, σε αυτή την παρατεταμένη κατάσταση της εθνικής καταπόνησης από την οικονομική κρίση και από τον κορωνοϊό, έρχεται ο νέος προϋπολογισμός που η Κυβέρνηση με αυτογνωσία, με θάρρος και αποφασιστικότητα φέρνει προς ψήφιση. Είναι ένας προϋπολογισμός ρεαλιστικός, σύγχρονος, φιλικός στις επενδύσεις και πολύ δυναμικός με κοινωνικά ανακλαστικά. Είναι μια πολύ σοβαρή αντιμετώπιση των σοβαρών προκλήσεων στον χρόνο που έρχεται από μία αξιόπιστη Κυβέρνηση. Κυρίες και κύριοι Βουλευτές, δεν χωράει καμμία αμφιβολία ότι η υγεία και η κοινωνική πρόνοια είναι οι τομείς που απαιτούν τη μεγαλύτερη προσοχή στην υβριδική εποχή που ζούμε. Κι εδώ θα πρέπει να πω ότι η Κυβέρνηση συνεχίζει τους ίδιους, όπως στο παρελθόν, εντατικούς ρυθμούς στήριξης, αφού ο προϋπολογισμός του 2022 έχει για την υγεία δαπάνη 11,7 δισεκατομμύρια ευρώ, ενώ είναι προγραμματισμένες και έξι χιλιάδες προσλήψεις προσωπικού από τις οποίες οι τέσσερις χιλιάδες επτακόσιες δώδεκα περίπου για τον χρόνο που έρχεται. Για την κοινωνική πρόνοια οι δαπάνες φτάνουν τα 3,73 δισεκατομμύρια ευρώ, δηλαδή είναι αυξημένες κατά 240 εκατομμύρια ευρώ σε σχέση με το 2021. Και αυτό για να χρηματοδοτηθούν οι νέες δράσεις που αφορούν στα επιδόματα νέας γέννησης παιδιού, στέγασης, κοινωνικής αλληλεγγύης ανασφάλιστων υπερηλίκων, οι προνοιακές παροχές σε χρήμα σε άτομα με αναπηρίες, καθώς και άλλα προγράμματα, δράσεις και ενέργειες, όπως χορήγηση σχολικών γευμάτων, οικονομική ενίσχυση σε ανάδοχους γονείς και εισοδηματική ενίσχυση κατοίκων ορεινών και μειονεκτικών περιοχών. Δεν θα μπορούσα, βέβαια, να μην αναφερθώ και στον τομέα της άμυνας και να μην εκφράσω την ευαρέσκειά μου για τον τρόπο που η Κυβέρνηση αντιμετώπισε την ενίσχυση των Ενόπλων Δυνάμεων. Το έκανε και πέρυσι και συνεχίζει να το κάνει και με γενναιότητα και φέτος. Προβλέπει για τα εξοπλιστικά 6,40 δισεκατομμύρια ευρώ έναντι 880 εκατομμυρίων ευρώ, χωρίς να περιλαμβάνονται οι τελευταίες παραγγελίες για τα αεροσκάφη και τα πολεμικά πλοία, καθώς αυτά θα αρχίσουν να πληρώνονται κατά την παράδοση. Πέραν αυτών όμως, προγραμματίζονται και προσλήψεις -πολύ σημαντικό αυτό, γιατί ισχύς σημαίνει μέσα και προσωπικό- χιλίων εξακοσίων οπλιτών πενταετούς υποχρέωσης, καθώς και δύο χιλιάδες τετρακόσιες περισσότερες εισαγωγές στα παραγωγικά σχολεία των Ενόπλων Δυνάμεων και των Σωμάτων Ασφαλείας. Οι ενέργειες αυτές, κυρίες και κύριοι συνάδελφοι, τι δείχνουν; Δείχνουν ότι για εμάς, την Κυβέρνηση της Νέας Δημοκρατίας και τον Πρωθυπουργό Κυριάκο Μητσοτάκη, η άμυνα και η ασφάλεια της πατρίδας είναι πάνω από όλα. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Κλείνοντας, κύριε Πρόεδρε, έχω αφήσει μια τελευταία πολύ κρίσιμη κατά τη γνώμη μου επισήμανση. Η πρόθεση της Κυβέρνησης για την αντιμετώπιση της υπογεννητικότητας πράγματι είναι προς τη σωστή κατεύθυνση, όμως δεν είναι αρκετή. Θα πρέπει να γίνει από όλους αντιληπτό ότι το δημογραφικό είναι μια βραδυφλεγής βόμβα, η οποία απειλεί τον σκληρό πυρήνα της ύπαρξής μου. Θεωρώ ότι απαιτείται μια πολιτική συμφωνία για ένα ολοκληρωμένο εθνικό σχέδιο δράσης μακράς πνοής, προκειμένου να αναχαιτιστεί η γήρανση του πληθυσμού. Κυρίες και κύριοι Βουλευτές, με αυτή την παρατήρηση κλείνω. Δηλώνω ότι υπερψηφίζω τον προϋπολογισμό του 2022 και το ίδιο σας καλώ να κάνετε κι εσείς. Σας ευχαριστώ πολύ.
Τον λόγο έχει η κ. Αικατερίνη Παπανάτσιου από τον ΣΥΡΙΖΑ και μετά ο Υπουργός κ. Αυγενάκης.
Ευχαριστώ, κύριε Πρόεδρε. Γινόμαστε μάρτυρες της κυβερνητικής επιτυχίας ή όπως είπε ο κύριος Υπουργός, μας εκπλήσσει ευχάριστα η Κυβέρνηση. Δυστυχώς, δεν μας εκπλήσσετε καθόλου, πόσο μάλλον ευχάριστα. Βρισκόμαστε σε ακόμα μια δύσκολη καμπή της πανδημίας. Είστε ικανοποιημένοι; Θα απαντήσετε τι συμβαίνει με την πρόσφατη μελέτη σχετικά με τις αντοχές των ΜΕΘ; Είναι απαράδεκτα αυτά που συμβαίνουν στη χώρα. Ο Πρωθυπουργός γνώριζε και ψεύδονταν; Ρωτούσε αν έχουμε μελέτη από το ΣΥΡΙΖΑ να την καταθέσουμε και τώρα κατατέθηκε η μελέτη στον Τύπο, την οποία είχαν τόσους μήνες; Αναρωτιόμαστε αν έχει τέλος ο κατήφορος. Χθες προσπαθήσατε να πείσετε όλη την Αντιπολίτευση ότι ο προϋπολογισμός δεν είναι αυτό που φαίνεται, πως δεν υπάρχει μείωση δαπανών συνολικά και κυρίως, για την υγεία και τις κοινωνικές παροχές. Συζητάμε ακόμη για έναν προϋπολογισμό, ο οποίος αν και δέχεται ότι υπάρχουν αβεβαιότητες από την εξέλιξη της πανδημίας, αποσύρει το μεγαλύτερο μέρος των μέτρων στήριξης, με άμεση επίπτωση τόσο σε πολίτες όσο και σε επιχειρήσεις. Η μείωση των δαπανών αγγίζει τα 5 δισεκατομμύρια ευρώ συνολικά στον προϋπολογισμό, ενώ από τα έκτακτα μέτρα αφαιρούνται γύρω στα 12 δισεκατομμύρια ευρώ. Παράλληλα, είναι προφανές ότι μειώνονται και οι δαπάνες για την υγεία και οι μεταβιβάσεις στα νοσοκομεία. Για την αύξηση του πληθωρισμού και τις ανατιμήσεις δεν φαίνεται να έχετε κάποιο σχέδιο ούτε καν διάθεση. Από τις δηλώσεις σας και στον προϋπολογισμό, τα μέτρα σας είναι τόσο αποσπασματικά και ελάχιστα που δεν θα επιφέρουν καμμία διαφορά για τους πολίτες. Τόσο το προσαυξημένο επίδομα θέρμανσης όσο και η επιδότηση ρεύματος και το ελάχιστο εγγυημένο εισόδημα δεν θα φτάσουν για να ανατρέψουν τις ανατιμήσεις σε τρόφιμα και ενέργεια. Το μόνο που φαίνεται να σας απασχολεί σε σχέση με την ακρίβεια είναι η αύξηση των εσόδων. Αύξηση κοντά στα 3,5 δισεκατομμύρια ευρώ με τον ΦΠΑ να έχει την τιμητική του. Η αύξηση των φόρων είναι λογική ως ένα σημείο λόγω της αύξησης του ΑΕΠ, αλλά η αύξηση αυτή υπερκαλύπτεται από τις ανατιμήσεις. Αγαπητοί συνάδελφοι, με τον προϋπολογισμό σας έχετε να αναμετρηθείτε με τρία βασικά σημεία. Το ένα είναι η πανδημία. Διαχειριστικά έχετε αποτύχει και αυτό είναι ακόμα πιο εξοργιστικό όταν θριαμβολογείτε. Έχουμε πάνω από εκατό νεκρούς την ημέρα και εσείς μειώνετε τις δαπάνες για την υγεία. Το δεύτερο είναι η ακρίβεια. Κι εδώ κανένας σχεδιασμός κι εδώ ψέματα, ψέματα για τις δικές μας προτάσεις και συστάσεις ψυχραιμίας, λέγοντας πως το φαινόμενο είναι παροδικό. Στις αρχές Σεπτεμβρίου η Κυβέρνηση διά του εκπροσώπου της δήλωσε στον ελληνικό λαό πως όλα είναι υπό έλεγχο. Έναν μήνα μετά φτάσαμε σε μια πρωτοφανή όσο και αφόρητη πραγματικότητα, με αλυσιδωτές ανατιμήσεις τον Οκτώβριο σε βασικά είδη πρώτης ανάγκης, το φυσικό αέριο 132%, το πετρέλαιο θέρμανσης 46%, τα καύσιμα 22%, το ρεύμα 19%. Σοκαριστικά είναι επίσης τα στοιχεία της ΕΛΣΤΑΤ, σχετικά με το μερίδιο της μέσης δαπάνης για είδη διατροφής και τη στέγαση των νοικοκυριών του φτωχότερου 20% του πληθυσμού που ανέρχεται σε 58,2% των δαπανών των νοικοκυριών. Επιπρόσθετα, το ποσοστό των νοικοκυριών που δηλώνουν οικονομική αδυναμία για ικανοποιητική θέρμανση τον χειμώνα ανέρχεται σε 17,1%, ενώ το αντίστοιχο ποσοστό για τα φτωχά νοικοκυριά είναι 39,1%. Λειτουργείτε σαν τροχονόμοι και στις δύο περιπτώσεις, τόσο για την ακρίβεια όσο και για την πανδημία. Το τρίτο είναι η κοινωνική συνοχή που πλήττεται και συνδυάζεται με τις παραπάνω παραμέτρους. Κι εδώ αποτύχατε. Σας αρκεί να αυτοσυγχαίρεστε για την ανάπτυξη που είναι βέβαια ανάκαμψη και δεν κοιτάτε τι συμβαίνει γύρω σας. Δεν σας αφορά. Μέσα σε αυτό το πλαίσιο και δίπλα από την απειλή της πανδημίας, έρχεται να προστεθεί και μια δομική απειλή που είναι υπαρξιακή για την ελληνική κοινωνία, διαβρώνει την κοινωνική συνοχή, αλλάζει την ελληνική κοινωνία όπως τη γνωρίσαμε. Όσον αφορά στο διαθέσιμο εισόδημα και στην καλή θέση της χώρας μας στην Ευρωπαϊκή Ένωση, το ινστιτούτο της ΓΣΕΕ σημειώνει χαρακτηριστικά πως τον Οκτώβριο μόνο η αύξηση της τιμής των εξόδων στέγασης, μεταφοράς και τροφίμων μείωσε την αγοραστική δύναμη του κατώτατου μισθού κατά 7,4%. Αντίστοιχα, οι συνεχιζόμενες αυξήσεις στην τιμή της ενέργειας, στο πρώτο δεκαπενθήμερο του Νοεμβρίου, αυξάνουν αυτή τη διάβρωση στο 10%. Ακόμη και αν ο πληθωρισμός μηδενιστεί στο δεύτερο εξάμηνο της επόμενης χρονιάς, όπως θέλει το σενάριό σας, αυτό σημαίνει ότι πολλές τιμές θα παραμείνουν στάσιμες. Συνεπώς, και πάλι οι εργαζόμενοι, οι συνταξιούχοι θα έχουν υποστεί μια μόνιμη απώλεια αγοραστικής δύναμης. Το λιθαράκι σας στην καθημερινότητα των πολιτών ποιο είναι, κύριοι της Κυβέρνησης; Γιατί, αν θυμάμαι καλά, η δέκατη τρίτη σύνταξη του ΣΥΡΙΖΑ το 2018 ήταν «ψίχουλα» και την καταργήσατε, αλλά τώρα τα 250 ευρώ -κι αυτά όχι για όλους- είναι «επιτυχία». Αυτό είναι το στοιχείο της πολιτικής σας υπογραφής. Δυστυχώς, όλα για την επικοινωνία. Η πολιτική σας δεν έχει να προσφέρει τίποτα μακροπρόθεσμα. Βασίζετε για άλλη μια χρονιά τις εκτιμήσεις σε τεράστια νούμερα για τις επενδύσεις, 21%. Ούτε πέρυσι σας βγήκαν. Επιμένετε να λέτε ότι η ιδιωτική κατανάλωση θα ενισχύσει την οικονομία. Πώς θα συνεχίσουν οι συμπολίτες μας να καταναλώνουν, όταν δεν βγάζουν ούτε τον μήνα με τις αυξήσεις και τα χρέη και με μια προσαρμογή με βάση τα στοιχεία του προϋπολογισμού κοντά στα 9,6 δισεκατομμύρια ευρώ; Αρνείστε την αύξηση των μισθών και τη μείωση των ειδικών φόρων κατανάλωσης που σας προτείναμε. Δεν προχωράτε σε καμμία ουσιαστική ρύθμιση των χρεών της πανδημίας, με αποτέλεσμα να αυξάνονται τα ληξιπρόθεσμα Αλλά εσείς επιμένετε. Προχωράτε χωρίς κανένα σχεδιασμό. Ο ελληνικός λαός βασανίζεται από τις αυξήσεις, από την πανδημία, από την αβεβαιότητα για το σήμερα και το αύριο, και εσείς, που έχετε την ευθύνη της χώρας, το μόνο που κάνετε είναι να αυτοθαυμάζεστε. Πλήρης αδιαφορία για την τύχη των πολιτών. Πλήρης διαστρέβλωση και ψέματα παντού, ακόμη και από τα έδρανα της Βουλής. Είστε η πιο κυνική και ανάλγητη Κυβέρνηση που έχει γνωρίσει ο τόπος. Κι αυτή είναι μια αλήθεια που δεν κρύβεται, όσα εκατομμύρια κι αν μοιράσετε. Γιατί αυτή την αλήθεια ο ελληνικός λαός τη βιώνει καθημερινά. Σας ευχαριστώ.
Ευχαριστούμε. Τον λόγο έχει ο κ. Αυγενάκης. Ελάτε, κύριε Υπουργέ.
Ευχαριστώ πολύ, κύριε Πρόεδρε. Κύριοι Υπουργοί, κυρίες και κύριοι συνάδελφοι, ο προϋπολογισμός που συζητάμε χαρακτηρίζεται από την αλλαγή σελίδας που έχει πραγματοποιήσει η χώρα μας. Επουλώνοντας τις πληγές που άφησε η πανδημία, θέτει γερές βάσεις για την επανεκκίνηση της οικονομίας, δημιουργώντας ένα μέλλον με αισιοδοξία και θετικές προοπτικές. Ναι, πράγματι, η εξέλιξη της πανδημίας προκαλεί παγκόσμια αβεβαιότητα για το μέλλον της οικονομίας και τις αντοχές των συστημάτων. Ωστόσο, ο προϋπολογισμός του 2022 αναδεικνύει τις αναπτυξιακές δυνατότητες της χώρας μας, απαντά με επάρκεια στις προκλήσεις και ενσωματώνει πολιτικές, που συνδυάζουν οικονομική αποτελεσματικότητα και κοινωνική δικαιοσύνη. Κυρίως, διέπεται από την τήρηση των δεσμεύσεων της Κυβέρνησης και του Πρωθυπουργού μας. Δεσμευτήκαμε από την πρώτη στιγμή για τη στήριξη της κοινωνίας και το κάναμε πράξη, με μέτρα στήριξης για τις επιχειρήσεις και τους κλάδους της οικονομίας. Επιτρέψτε μου να επισημάνω μερικά βασικά χαρακτηριστικά του προϋπολογισμού, τα οποία καθορίζουν τις βασικές στοχεύσεις της χώρας. Η οικονομία μας βασίζεται στην εξωστρέφεια, την καινοτομία, τον ψηφιακό μετασχηματισμό και φυσικά την πράσινη μετάβαση, με κύριο άξονα το «Ελλάδα 2.0». Το οικονομικό μας μοντέλο αποτελεί πόλο έλξης επενδύσεων. Έχουν ξεμπλοκάρει επενδυτικά σχέδια που είχαν μείνει βαλτωμένα για χρόνια. Επιπλέον, προσελκύει νέες επενδύσεις, δημιουργώντας νέες και καλά αμειβόμενες θέσεις εργασίας. Ο νέος προϋπολογισμός, όπως και ο προηγούμενος, δεν περιλαμβάνει νέους φόρους. Αντίθετα περιλαμβάνει πρόσθετες μειώσεις φόρων και μέτρα στήριξης της επιχειρηματικότητας, των νοικοκυριών και της νέας γενιάς. Και, βέβαια, αξίζει να τονιστεί ότι ήδη ο αριθμός των ανέργων είναι ο χαμηλότερος από τον Απρίλιο του 2010, ενώ ο αριθμός των απασχολούμενων είναι ο υψηλότερος από τον Ιούνιο του 2011. Τα δεδομένα αυτά μπορούν να σημάνουν την απαρχή της επιστροφής των νέων στην πατρίδα μας. Δεν πρέπει να ξεχνάμε έναν βασικό μας σκοπό, να δημιουργήσουμε όλες τις προϋποθέσεις, ώστε να καταστήσουμε ξανά τη χώρα μας έναν τόπο δημιουργίας και εκπλήρωσης των επαγγελματικών στόχων των παιδιών μας. Ο προϋπολογισμός αποδεικνύει ότι η Κυβέρνηση μπορεί να έχει άμεσα αντανακλαστικά και αντιδρά άμεσα στις έκτακτες συνθήκες που προκύπτουν, παρεμβαίνοντας με σύνεση, αλλά κυρίως αποφασιστικότητα. Σε ό,τι αφορά στον τομέα του αθλητισμού έχουμε πλέον συμπληρώσει τριάντα ολόκληρους μήνες ουσιαστικής δουλειάς, μιας δουλειάς η οποία είχε και έχει στο επίκεντρό της την ανάπτυξη του ερασιτεχνικού αθλητισμού, την εξωστρέφεια του ελληνικού αθλητισμού, την αναβάθμιση και τον εκσυγχρονισμό των αθλητικών μας εγκαταστάσεων και φυσικά την προώθηση των αξιών του αθλητισμού και του ολυμπισμού στην κοινωνία, με δουλειά η οποία έγινε κάτω από εξαιρετικά δύσκολες συνθήκες, που μας επέβαλε η πανδημία. Αυτή η δουλειά πλέον έχει αρχίσει να αποδίδει καρπούς και τα αποτελέσματά της είναι ήδη ορατά, όχι μόνο στην αθλητική οικογένεια, αλλά στο σύνολο της ελληνικής κοινωνίας. Σε ό,τι αφορά στην οικονομική ενίσχυση του αθλητισμού, που περιμένουν αρκετοί να ακούσουν, θα εθελοτυφλούσαμε, αν δεν αντιλαμβανόμασταν ότι ο τομέας του αθλητισμού καταπονήθηκε σημαντικά από τις επιπτώσεις της πανδημίας. Πρωταθλήματα διακόπηκαν, διεθνείς διοργανώσεις -που με κόπο διεκδικήσαμε και προγραμματίσαμε- ανεστάλησαν, εγκαταστάσεις έκλεισαν. Βίωσα από κοντά τη συναισθηματική πίεση όλων όσων αναγκάστηκαν να στερηθούν το δεύτερό τους σπίτι, τον χώρο που αθλούνται, που προπονούνται και να παραμείνουν για μεγάλο χρονικό διάστημα στο σπίτι τους. Όμως, θυμίζω ότι δεν καθίσαμε με σταυρωμένα τα χέρια για την ουσιαστική οικονομική στήριξη του αθλητισμού στο σύνολό του. Μεριμνήσαμε αστραπιαία, θυμίζω, για την ένταξη των αθλητών, των αθλητικών σωματείων στην κοινωφελή ομπρέλα αντιμετώπισης των συνεπειών από τον κορωνοϊό, με την υπαγωγή τους στους επιπλέον ΚΑΔ για τα μέτρα στήριξης. Τα εθνικά αθλητικά κέντρα, που εποπτεύονται από το Υφυπουργείο Αθλητισμού, προχώρησαν και το 2021, όπως και το 2020, σε γενναίες οικονομικές διευκολύνσεις προς τα ερασιτεχνικά σωματεία. Με βασική φιλοσοφία την ουσιαστική στήριξη του ερασιτεχνικού αθλητισμού και με άριστη συνεργασία με το Υπουργείο Οικονομικών και με τον Χρήστο Σταϊκούρα και όλο το επιτελείο, προχωρήσαμε στην απευθείας επιχορήγηση των ερασιτεχνικών αθλητικών σωματείων για την άμεση ενίσχυσή τους, κάτι που δεν είχε γίνει τα τελευταία δώδεκα ολόκληρα χρόνια, με απόλυτη διαφάνεια και πάνω απ' όλα με αντικειμενικά κριτήρια. Ο ορισμός της άμεσης στήριξης της βάσης του αθλητισμού, μια επανάσταση του αυτονόητου, όπως ανέφεραν και τα ίδια τα αθλητικά σωματεία με ανακοινώσεις τους. Στις αρχές του Μαΐου 2021 είχαν καταβληθεί και οι δύο φάσεις της οικονομικής ενίσχυσης σε σύνολο τεσσάρων χιλιάδων εξακοσίων ενενήντα ένα ερασιτεχνικών σωματείων, νόμιμων, ενεργών και εγγεγραμμένων στο μητρώο του Υπουργείου Αθλητισμού. Το ποσό ανέρχεται σε ύψος 13.268.000 ευρώ. Με τον ν.4819 ψηφίσαμε διάταξη για τους ερασιτέχνες αθλητές, ορίζοντας ότι οι αθλητές που αγωνίζονται σε σωματεία που συμμετέχουν στα πρωταθλήματα των ερασιτεχνικών κατηγοριών δύνανται να υπογράφουν σχετικό ιδιωτικό συμφωνητικό παροχής αθλητικών υπηρεσιών, το οποίο θα κατατίθεται στις οικείες ομοσπονδίες. Θα μπορούν, δηλαδή, να έχουν ασφαλιστική κάλυψη. Αν αυτή η διάταξη υπήρχε νωρίτερα, θα μπορούσαν να συμπεριληφθούν στα μέτρα προστασίας από τις επιπτώσεις της πανδημίας. Και φυσικά, προβλέψαμε τη χρηματοδότηση των αθλητικών ομάδων από τα έσοδα που προκύπτουν από τον νέο τρόπο φορολόγησης των τυχερών παιγνίων. Θεσπίσαμε να περιέρχεται στο Υπουργείο Αθλητισμού το 60% από τα επιπλέον έσοδα της πολιτείας, που δημιουργούνται από τον νέο τρόπο φορολόγησης, προκειμένου να διατεθούν στον αθλητισμό. Από αυτά, το 50% διανέμεται στον επαγγελματικό αθλητισμό και το υπόλοιπο 50% διανέμεται στον ερασιτεχνικό αθλητισμό. Ήδη ως ενίσχυση από τις επιπτώσεις της πανδημίας δόθηκαν άμεσα προκαταβολές στον επαγγελματικό αθλητισμό ύψους 29.200.000 ευρώ. Όσον αφορά στη χρηματοδότηση των ερασιτεχνικών αθλητικών σωματείων από τα κέρδη του στοιχήματος, βρίσκεται ήδη στο στάδιο της δημοσίευσης η σχετική ΚΥΑ, η οποία αναφέρεται σε ποσοστό επί των εισπραχθέντων φόρων από τα τυχερά παίγνια. Έχουμε ήδη ολοκληρώσει όλες τις διαδικασίες. Η ΚΥΑ βρίσκεται στο τελευταίο-τελευταίο στάδιό της και αναμένεται η υπογραφή του κ. Σκυλακάκη. Επίσης, βρίσκεται στο τελευταίο στάδιο της δημοσίευσής της η ΚΥΑ που εξειδικεύει τα ποσοστά διανομής από τη συμμετοχή των σωματείων σε ευρωπαϊκές διοργανώσεις και τις εθνικές μας ομάδες. Να διευκρινίσουμε ότι δικαιούχα της χρηματοδότησης είναι μόνο τα ερασιτεχνικά σωματεία τα οποία έχουν εγγραφεί στα ηλεκτρονικά μητρώα αθλητικών σωματείων του Υπουργείου Αθλητισμού για το 2021. Θεσπίσαμε και εφαρμόζουμε ένα δίκαιο σύστημα βασισμένο στις αρχές της διαφάνειας, της ισότητας, αλλά και της αξιοκρατίας. Σε ότι αφορά στο ντόπινγκ, έχουμε κάνει άλματα προόδου στο πεδίο της καταπολέμησης του ντόπινγκ. Κυρώσαμε τον αναθεωρημένο κώδικα αντιντόπινγκ και συμμορφωθήκαμε πλήρως με τη διεθνή πρακτική. Είμαστε υπερήφανοι, αγαπητοί συνάδελφοι, διότι από την περιφρόνηση και τη δυσμένεια, χάρη στην τεράστια προσπάθεια του ΕΟΚΑΝ, μόλις πριν από λίγες ημέρες ευοδώθηκε στο 100% η προσπάθεια που έγινε εδώ και ενάμιση χρόνο. Μήνες ολόκληρους δουλέψαμε, αλλά καταφέραμε να εναρμονιστούμε επιτέλους στις δεκάδες παρατηρήσεις του WADA, τις οποίες δυστυχώς κληρονομήσαμε από την προηγούμενη κυβέρνηση. Με επίσημη ανακοίνωση του Παγκοσμίου Οργανισμού Αντιντόπινγκ, η Ελλάδα δεν βρίσκεται πλέον σε καθεστώς επιτήρησης, αλλά στη θέση που της αρμόζει στο παγκόσμιο αθλητικό στερέωμα, ενώ παραμένουν σε καθεστώς επιτήρησης χώρες με μεγάλη αθλητική παράδοση, όπως η Ισπανία, η Πορτογαλία, το Βέλγιο, η Ρουμανία. Όμως, η Ελλάδα λάμπει, όπως θα έπρεπε να συμβαίνει εδώ και χρόνια. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Πρωτοφανής δουλειά έχει γίνει και στο πεδίο της αντιμετώπισης της χειραγώγησης αγώνων. Συστήσαμε την Εθνική Πλατφόρμα Αθλητικής Ακεραιότητας, ΕΠΑΘΛΑ, έναν ενεργό μηχανισμό διαχείρισης των αναφορών για κάθε μορφή χειραγώγησης, με τη συνεργασία θεσμικών φορέων, όπως η Εθνική Αρχή Διαφάνειας, η Επιτροπή Ελέγχου και Εποπτείας Παιγνίων, η Ελληνική Αστυνομία και φυσικά, ο Αθλητικός Εισαγγελέας. Ήδη καλλιεργούμε την ανάπτυξη συνεργασιών για την προβολή του μηχανισμού της ΕΠΑΘΛΑ και την κοινωνική ευαισθητοποίηση για την καταπολέμηση της χειραγώγησης των αγώνων. Τελειώσαμε οριστικά την απόλυτη προχειρότητα που επικρατούσε στο πεδίο των αθλητικών σωματείων, με την κάθε ομοσπονδία να δηλώνει κατά προσέγγιση πλασματικούς αριθμούς για τα ερασιτεχνικά σωματεία που διέθετε. Με την αμέριστη στήριξη της αθλητικής οικογένειας, το μητρώο ερασιτεχνικών αθλητικών σωματείων αποτελεί πλέον αναπόσπαστο κομμάτι του αθλητικού μας οικοδομήματος. Οι διοικήσεις των σωματείων κατάλαβαν μέσα από αυτή τη δυναμική διαδικασία ότι το νοικοκύρεμα και η διαφάνεια επιβραβεύονται και αγκάλιασαν την πρωτοβουλία μας. Πλέον, το μητρώο αθλητικών σωματείων διαθέτει πέντε χιλιάδες διακόσια ένα εγγεγραμμένα ερασιτεχνικά αθλητικά σωματεία.
Κύριε Υπουργέ, σας παρακαλώ!
Και οι έλεγχοι στις αιτήσεις των σωματείων που δεν έχουν ακόμα τακτοποιηθεί συνεχίζονται και όπως ανέφερα ήδη, θα πάρουν χρηματοδότηση. Με στόχο την επικράτηση συνθηκών διαφάνειας παντού, σχεδιάζουμε άμεσα το μητρώο προπονητών και ακολουθεί το μητρώο των αθλητών. Και προχωρώ σε ό,τι αφορά στα πριμ και ολοκληρώνω, κύριε Πρόεδρε…
Κύριε Υπουργέ, σας παρακαλώ πάρα πολύ!
Προχωρώ, λοιπόν, σε ό,τι αφορά στη διαδικασία καταβολής των πριμ διακεκριμένων αθλητών και προπονητών για το 2018, ύψους 1.173.000 ευρώ και έχει δρομολογηθεί και η καταβολή των πριμ για το 2019. Και κάτι τελευταίο για τις υποδομές. Μια από τις κεντρικές μας πολιτικές είναι η παροχή προς την αθλητική οικογένεια σύγχρονων και ασφαλών αθλητικών υποδομών, κέντρων ανάπτυξης όλων των αθλημάτων οριζόντια. Η χώρα μας όφειλε να έχει αθλητικούς χώρους-στολίδια και αυτό έγινε πράξη χάρη σε ένα μεγάλο πρόγραμμα εκσυγχρονισμού, συντήρησης και ενεργειακής αναβάθμισης που υλοποιούμε στις αθλητικές υποδομές μας. Χορηγήσαμε πάνω από 22 εκατομμύρια ευρώ, με τη στήριξη του Υπουργείου Οικονομικών, στις εθνικές αθλητικές μας εγκαταστάσεις. Με έργα συντηρήσεων και αναβαθμίσεων οικοδομούμε υγιείς βάσεις και οραματιζόμαστε ένα υπερσύγχρονο ΟΑΚΑ.
Κύριε Υπουργέ, σας παρακαλώ!
Εξασφαλίζοντας μόλις 56,4 εκατομμύρια ευρώ από το Ταμείο Ανάκαμψης και Ανθεκτικότητας, αντιστοίχως, υλοποιούμε σχέδιο ανάπτυξης και αξιοποίησης, ώστε να αποτελέσουν οι αθλητικές εγκαταστάσεις και ο περιβάλλων χώρος του ΣΕΦ πόλο δραστηριοτήτων αθλητισμού-αναψυχής και προχωρήσαμε με ανακοινώσεις μόλις τη Δευτέρα, σχετικά με την ολοκλήρωση των μελετών και των τευχών δημοπράτησης για το «Σπίτι του Στίβου» και το «Σπίτι του Βόλεϊ» στην Παιανία. Και τέλος, έχουμε προχωρήσει σε πρόγραμμα.
Κύριε Υπουργέ…
Παρακαλώ, κύριε Πρόεδρε. Θέλω μόλις ένα λεπτό ακόμα να ολοκληρώσω.
Δεν σέβεστε, κύριε Υφυπουργέ!
Με συγχωρείτε, αλλά προηγουμένως που μιλούσε ο κ. Φίλης δεν είδα την ίδια αντίδραση. Ηρεμήστε λίγο! Σας παρακαλώ πάρα πολύ δηλαδή! Λίγη ευγένεια. Λίγη ευγένεια, κύριε συνάδελφε!
Απεριόριστη ευγένεια, αλλά…
Δώδεκα λεπτά μιλάει!
Όταν μιλούσε ο κ. Φίλης, δεν τον διέκοψε κανένας συνάδελφος από τη Νέα Δημοκρατία. Τώρα κόβετε βόλτα μέσα στην Αίθουσα, θέλοντας να παριστάνετε τι; Τον θιγμένο; Παρακαλώ πάρα πολύ, σεβασμός! Σεβασμός και ηρεμία. Σας παρακαλώ πάρα πολύ.
Κύριοι συνάδελφοι, τη διαδικασία την έχω εγώ. Ζήτησα από τον κύριο Υπουργό, αλλά δεν βοηθήσατε σε κάτι. Καθυστερήσατε ακόμα πιο πολύ.
Ολοκληρώνω, λοιπόν, λέγοντας σχετικά με το πρόγραμμα «ΦΙΛΟΔΗΜΟΣ ΙΙ», όπου σε συνεργασία με το Υπουργείο Εσωτερικών, έχουμε εντάξει συνολικά έργα αθλητικών υποδομών ύψους 121 εκατομμυρίων ευρώ, ενώ για το πρόγραμμα «ΑΝΤΩΝΗΣ ΤΡΙΤΣΗΣ» έχουμε έργα συνολικού ύψους 59,7 εκατομμυρίων ευρώ και όλα αυτά σε συνεργασία με την αυτοδιοίκηση. Κλείνω με την ψηφιακή πλατφόρμα «ΠΕΛΟΠΑΣ», μια πλατφόρμα όπου πλέον καταγράφονται όλες οι αθλητικές εγκαταστάσεις τόσο του Υπουργείου Αθλητισμού όσο και των δήμων.
Κύριε Υπουργέ, σας παρακαλώ.
Τελειώνοντας, κύριε Πρόεδρε, θέλω να ζητήσω από όλους τους συναδέλφους να δουν τα πράγματα με αντικειμενικότητα και κυρίως, με μάτι ειλικρινές. Είναι ώρα να διακρίνουν ότι η Ελλάδα άλλαξε και αλλάζει διαρκώς σε όλα τα επίπεδα. Τους ζητώ και σας ζητώ να υπερψηφίσετε τον συγκεκριμένο προϋπολογισμό. Να είστε καλά.
Είναι πάρα πολύ δύσκολο από το Βήμα να σταματήσουμε οποιονδήποτε, είτε συνάδελφο είτε Υπουργό είτε Κοινοβουλευτικό Εκπρόσωπο. Νομίζω ότι μπορεί να καταλάβει ο καθένας ότι χρειαζόμαστε τον χρόνο για τους υπόλοιπους Βουλευτές. Συνεχίζουμε τώρα με τον κ. Πασχαλίδη από τη Νέα Δημοκρατία.
Ευχαριστώ, κύριε Πρόεδρε. Κύριε Υπουργέ, κύριε Υφυπουργέ, κυρίες και κύριοι συνάδελφοι, συζητείται σήμερα ο προϋπολογισμός του 2022, ο δεύτερος δηλαδή προϋπολογισμός που καταρτίζει η Κυβέρνηση της Νέας Δημοκρατίας σε συνθήκες πανδημίας και συνεχιζόμενης παγκόσμιας οικονομικής κρίσης. Παρ' όλα αυτά, πρόκειται για έναν προϋπολογισμό καινοτόμο και αναπτυξιακό και συγχρόνως, απόλυτα προσαρμοσμένο στις ανάγκες μιας πραγματικότητας που διαμορφώνεται διεθνώς μετά από τη δοκιμασία της πανδημίας, με προεξέχουσα την ανάγκη για μια πιο ανθεκτική οικονομία, στη βάση διατηρήσιμης και πράσινης ανάπτυξης. Τη δεδομένη χρονική στιγμή ο συγκεκριμένος προϋπολογισμός σηματοδοτεί τη μετάβαση της χώρας μας από το στάδιο της ανάκαμψης στη φάση της ανάπτυξης. Παρά τις αβεβαιότητες, ο ρυθμός ανάπτυξης για το 2021 εκτιμάται στο 7% και το 2022 στο 4%. Σύμφωνα με την Ευρωπαϊκή Επιτροπή, θα έχουμε φέτος την τρίτη υψηλότερη ανάπτυξη στην Ευρωζώνη, ενώ για ολόκληρη την τριετία 2021-2022-2023 είμαστε πάνω από τον μέσο όρο της Ευρωζώνης. Ειδικότερα, το πέρασμα από την ανάκαμψη του 2021 στην ανάπτυξη που προβλέπει ο προϋπολογισμός θα πραγματοποιηθεί μέσω της αύξησης του ΑΕΠ κατά 6,9% για φέτος και 4,5% τον επόμενο χρόνο, με οδηγούς την ιδιωτική κατανάλωση, τις επενδύσεις και τις εξαγωγές. Πιο συγκεκριμένα, το 2022, η ιδιωτική κατανάλωση θα αυξηθεί κατά 3% και οι επενδύσεις κατά 21,9%, ενώ οι εξαγωγές θα αυξηθούν κατά 11,1%. Ιδιαίτερη αναφορά θα ήθελα να κάνω στο ζήτημα της ανεργίας, η οποία αναμένεται να αποκλιμακωθεί κατά 1,7%. Χαρακτηριστικά, αναφέρω ότι τον Σεπτέμβριο του 2020, η ανεργία στη χώρα μας ήταν στο 16,5%, τον Σεπτέμβριο του 2021 έπεσε στο 13%, δηλαδή υπήρξε βελτίωση κατά τρεισήμισι μονάδες. Επομένως, μέσα σε δώδεκα μήνες και εν καιρώ πανδημίας βρήκαν δουλειά περισσότεροι από εκατόν σαράντα χιλιάδες συμπολίτες μας. Αυτή η σημαντικότατη εξέλιξη που καταγράφεται από την ΕΛΣΤΑΤ εκπέμπει αισιόδοξα μηνύματα για την αναπτυξιακή πορεία της χώρας, καθώς η αύξηση της συμμετοχής του εργατικού δυναμικού στην αγορά εργασίας αποτελεί καθοριστικό παράγοντα οικονομικής ανάπτυξης και ευημερίας. Θα ήθελα, επίσης, να υπογραμμίσω ότι όσον αφορά στο κρίσιμο πεδίο της υγείας, οι δημόσιες δαπάνες θα είναι αυξημένες το 2022, τόσο έναντι του 2021 όσο και έναντι του 2019. Οι συνολικές δαπάνες για την υγεία διαμορφώνονται στα 11,7 δισεκατομμύρια ευρώ για το 2022 ή στο 6,3% του ΑΕΠ, πολύ κοντά στον ευρωπαϊκό μέσο όρο. Επιπροσθέτως, οι προσλήψεις στον τομέα της υγείας θα καλύψουν το 29% των συνολικών διορισμών και συνεπώς εκτιμώνται περίπου στις έξι χιλιάδες προσλήψεις το 2022. Παράλληλα, αξιοποιούνται όλα τα διαθέσιμα ευρωπαϊκά εργαλεία, με αιχμή το Ταμείο Ανάκαμψης, για τη συνολική αναβάθμιση και θωράκιση του συστήματος υγείας. Ας μη λησμονούμε και τη χορήγηση έκτακτης καταβολής μισού μισθού σε υγειονομικούς και εργαζόμενους στο ΕΚΑΒ. Όσον αφορά, τώρα, στην ανάπτυξη της οικονομίας, αυτή δεν οφείλεται μόνο στην άρση των περιοριστικών υγειονομικών μέτρων, αλλά σε μεγάλο βαθμό στην πρωτόγνωρη σε ύψος οικονομική ενίσχυση νοικοκυριών και επιχειρήσεων, που υλοποιείται όλο το κρίσιμο χρονικό διάστημα και θα συνεχιστεί και για το 2022, ενίσχυση που ξεπερνά τα 43 δισεκατομμύρια ευρώ σε ταμειακή βάση. Ενδεικτικά αναφέρω την αύξηση της κρατικής επιδότησης σε λογαριασμούς κατανάλωσης ηλεκτρικής ενέργειας και παροχής φυσικού αερίου, την ενίσχυση του επιδόματος θέρμανσης, με διεύρυνση των εισοδηματικών και περιουσιακών κριτηρίων επιλεξιμότητας, το διπλασιασμό του ποσού του ελάχιστου εγγυημένου εισοδήματος για το μήνα Δεκέμβριο και την παροχή πρόσθετης ενίσχυσης σε χαμηλοσυνταξιούχους. Άλλωστε η σημερινή Κυβέρνηση, αποδεικνύοντας εμπράκτως τη στήριξή της και στον πρωτογενή τομέα, προχώρησε και στη μείωση του ΦΠΑ στις ζωοτροφές, αλλά και στην επιστροφή του ειδικού φόρου κατανάλωσης για το πετρέλαιο κίνησης. Και επειδή ο σημερινός προϋπολογισμός είναι και κοινωνικά δίκαιος, περιλαμβάνει πλήθος μέτρων που ενέχουν το στοιχείο της κοινωνικής δικαιοσύνης, με τη στήριξη της απασχόλησης και του διαθέσιμου εισοδήματος των πολιτών. Έτσι, ενισχύεται το ΥΠΕΚΑ για να καταβληθούν το επίδομα παιδιού, το επίδομα στέγασης, οι προνοιακές παροχές σε χρήμα σε άτομα με αναπηρία, αλλά και προγράμματα, δράσεις και ενέργειες, όπως είναι η χορήγηση σχολικών γευμάτων, η οικονομική ενίσχυση σε αναδόχους γονείς και η εισοδηματική ενίσχυση οικογενειών που διαβιούν σε ορεινές και μειονεκτικές περιοχές. Ταυτοχρόνως, η συνέχιση της υλοποίησης αναπτυξιακών μέτρων που αποτελούσαν μέρος του κυβερνητικού προγράμματος, πριν το ξέσπασμα της υγειονομικής κρίσης, θα αποτελέσει έναν επιπλέον ευνοϊκό παράγοντα για την επίτευξη υψηλού ρυθμού ανάπτυξης το 2022. Συνοψίζοντας, θα ήθελα να τονίσω ότι το 2022 αναμένεται να είναι ένα έτος επαναφοράς της ελληνικής οικονομίας σε συνθήκες κανονικότητας. Σε αντιδιαστολή με το περσινό προϋπολογισμό, ο οποίος επικεντρωνόταν στην αποτελεσματική διαχείριση της πανδημίας, ο φετινός προϋπολογισμός σηματοδοτεί την ανάπτυξη, βάζοντας στο επίκεντρο την πράσινη μετάβαση, θέτει τις βάσεις για την επανεκκίνηση της οικονομίας από μια νέα αφετηρία ισχυρότερων προοπτικών και δημιουργεί το αίσθημα ασφαλείας στην ελληνική κοινωνία. Ο Υπουργός κ. Σταϊκούρας κατέθεσε ένα ισορροπημένο και κοστολογημένο προϋπολογισμό, λαμβάνοντας υπ' όψιν τις σύγχρονες οικονομικές εξελίξεις, τόσο εντός της χώρας όσο και στο εξωτερικό και επιβεβαιώνει ότι η Κυβέρνησή μας έχει κοινωνικές ευαισθησίες, αλλά δεν μένει εκτός πραγματικότητας. Οι αυταπάτες, έτσι κι αλλιώς, είναι προνόμιο άλλων. Ευχαριστώ πολύ.
Ευχαριστούμε και για τον χρόνο. Τον λόγο έχει ο κ. Αμανατίδης από τον ΣΥΡΙΖΑ και μετά θα μιλήσει ο Υπουργός, ο κ. Οικονόμου. Κύριε Αμανατίδη, έχετε τον λόγο.
Ευχαριστώ πολύ, κύριε Πρόεδρε. Κύριοι Υπουργοί, κυρίες και κύριοι Βουλευτές, σε μια περίοδο όξυνσης της πανδημίας, αύξησης του πληθωρισμού και της ακρίβειας, λογικά, θα περίμενε κάποιος η όποια κανονική κυβέρνηση, που νοιάζεται για το σύνολο των πολιτών και όχι για λίγους, να δίνει με τον προϋπολογισμό λύσεις και να αντιμετωπίζει τα οξυμένα προβλήματα. Αντ' αυτού μέσω του προϋπολογισμού, που απεικονίζει τον ταξικό ιδεολογικό πυρήνα της Νέας Δημοκρατίας και του κ. Μητσοτάκη, όχι μόνο αρνείται πεισματικά και αλαζονικά να αντιληφθεί την πραγματικότητα και να παραδεχθεί την αποτυχία της πολιτικής της στα δύο προηγούμενα χρόνια, αλλά συνεχίζει στο ίδιο καταστροφικό μοτίβο. Αντί να ενισχύσει το Εθνικό Σύστημα Υγείας μειώνει τη χρηματοδότηση, μειώνει τις κοινωνικές δαπάνες, δεν παίρνει μέτρα για την ακρίβεια, τον πληθωρισμό και το ιδιωτικό χρέος των πολιτών και των επιχειρήσεων. Κύριε Υπουργέ, κυρίες και κύριοι Βουλευτές, οι εκτιμήσεις του προϋπολογισμού του 2022 μπορεί να επιχειρούν να χαϊδέψουν, όπως λέει και το τραγούδι, τα αυτιά των πολιτών, αλλά απέχουν πολύ από την αλήθεια. Και αυτό είναι ηλίου φαεινότερο, γιατί βασίζονται στην εκτίμηση της παροδικότητας τόσο της πανδημίας όσο και του πληθωρισμού και της ακρίβειας και επικαλούμαι τις δικές σας δηλώσεις, κύριε Σταϊκούρα, στα μέσα μαζικής ενημέρωσης. Το χειρότερο, βέβαια, είναι ότι αυτή η εκτίμηση χρησιμοποιείται ως δικαιολογία και άλλοθι από την Κυβέρνηση. Βλέπε δηλώσεις για αχρείαστες ΜΕΘ μετά από το τέλος της πανδημίας, για τη μη λήψη θετικών μέτρων. Δομικές αστοχίες, κύριε Υπουργέ, που έχουν όμως καταστροφικές συνέπειες. Ειδικά όσον αφορά στον προϋπολογισμό: Πρώτον, η αύξηση του ΑΕΠ με τις τωρινές εκτιμήσεις στο 6,9%, όπως λέτε, κύριε Υπουργέ, οφείλεται κυρίως στην αύξηση της δημόσιας και ιδιωτικής κατανάλωσης, στη μείωση ή την μικρή αύξηση των εισαγωγών και όχι στις επενδύσεις ή τις εξαγωγές, ενώ εξακολουθεί να υφίσταται η τάση αποβιομηχάνισης με δυσμενείς προβλέψεις, όπως αναφέρει η τελική έκθεση Πισσαρίδη τον Νοέμβριο του 2020. Επικαλούμαι δύο στοιχεία για τις επενδύσεις και τις εξαγωγές. Τον Νοέμβριο του 2020 είχατε προβλέψει αύξηση των επενδύσεων κατά 23,2% για το 2021. Το 2021, όμως, θα κλείσει με περίπου μισή αύξηση από την προβλεπόμενη, δηλαδή με 11,7%. Το 2022 στον προϋπολογισμό σας προβλέπετε αύξηση των επενδύσεων κατά 21,9%. Για το 2021 προβλέπατε για τις εξαγωγές άνοδο της τάξης του 22,5%. Οι εκτιμήσεις, βέβαια, της περιόδου αυτής είναι ότι το έτος θα κλείσει με αύξηση 14,9%. Δεύτερο σημείο. Σύμφωνα με τις προβλέψεις του προϋπολογισμού το δημόσιο χρέος της χώρας μας θα ανέλθει στα 355 δισεκατομμύρια ευρώ, δηλαδή θα φθάσει στο 189% ως ποσοστό του ΑΕΠ, δηλαδή έχουμε μια αλματώδη αύξηση. Αν στο υπέρογκο δημόσιο χρέος προστεθεί το αρνητικό ισοζύγιο τρεχουσών συναλλαγών και η πιθανότητα μη συνέχισης των διευκολύνσεων από την Ευρωπαϊκή Κεντρική Τράπεζα με την ποσοτική χαλάρωση, τότε, κύριε Υπουργέ, κυρίες και κύριοι συνάδελφοι, αυτό πρέπει όχι μόνο να μας προβληματίσει, αλλά να μας ανησυχήσει. Τρίτο σημείο. Το Πρόγραμμα Δημοσίων Επενδύσεων έχει ενσωματωθεί στο σύνολο των πιστώσεων υπό κατανομή και έχει αξιοσημείωτη κάμψη στο σκέλος των δαπανών σε σχέση με το 2020 και το 2021. Η απώλεια αυτή επιδιώκεται να αντισταθμιστεί από τις πιστώσεις του Ταμείου Ανάκαμψης και Ανθεκτικότητας μέχρι τα 13,9 δισεκατομμύρια ευρώ, τη στιγμή που ως προς το σκέλος των εσόδων του Προγράμματος Δημοσίων Επενδύσεων, τα χαμηλά ποσά επιχορηγήσεων εκ μέρους της ΕΕ για το 2022, της τάξης των 3,8 δισεκατομμυρίων ευρώ, δείχνουν ότι η Κυβέρνηση δεν είναι έτοιμη να απορροφήσει τα προβλεπόμενα κονδύλια από το νέο πολυετές δημοσιονομικό πλαίσιο της επταετίας 2021-2027. Τέταρτο σημείο. Προβλέπει μείωση των δαπανών που συνδέονται με το κοινωνικό κράτος, ανερχόμενες σε 29,8 δισεκατομμύρια ευρώ το 2022. Το 2021 οι δαπάνες ήταν 37,9 δισεκατομμύρια ευρώ και το 2020 38,1 δισεκατομμύριο ευρώ. Το Υπουργείο Υγείας, με τη σημαντική μείωση των δαπανών του, δείχνει ότι σηκώνει μεγάλο βάρος αυτής της στάσης, ωστόσο τη μεγαλύτερη μείωση δαπανών την υφίσταται το Υπουργείο Εργασίας και Κοινωνικών Υποθέσεων όπου καταγράφεται κάμψη των μεταβιβάσεων της τάξης των περίπου 3,5 δισεκατομμυρίων ευρώ. Πέμπτο σημείο. Ο προϋπολογισμός του 2022 δεν αντιμετωπίζει το τεράστιο πρόβλημα του ιδιωτικού χρέους των πολιτών και των επιχειρήσεων. Όσον αφορά στο Υπουργείο Εξωτερικών, υπάρχει μείωση, κύριε Υπουργέ, σε σύγκριση με το 2021 κατά 20 εκατομμύρια ευρώ και νομίζω ότι δεν μπορείτε να την αρνηθείτε. Η μείωση αυτή θα επηρεάσει, σαφώς, το σύνολο της λειτουργίας του φορέα, με άμεσο αντίκτυπο στη βέλτιστη άσκηση της εξωτερικής πολιτικής και τις αρμοδιότητες του κράτους. Ο προϋπολογισμός του ΥΠΕΞ παραμένει χαμηλότερος του απαραίτητου για τη λειτουργία του και μάλιστα, σύμφωνα με το μεσοπρόθεσμο, προβλέπεται περαιτέρω μείωση. Και αυτό όταν, κύριε Υπουργέ, οι ούτως ή άλλως χαμηλές λειτουργικές δαπάνες αφορούν, μεταξύ των άλλων, στις μετακινήσεις των υπαλλήλων όλων των κλάδων, όταν η υποστελέχωση των αρχών εξωτερικής υπηρεσίας, την ίδια στιγμή που επαναλειτουργούν αρχές στη Λιβύη, στη Συρία και νέες στη Σενεγάλη, Λιβύη και Κίνα, έχει φτάσει σε πρωτοφανές επίπεδο και όταν η αναβάθμιση κτηρίων και πεπαλαιωμένου εξοπλισμού παραμένει επείγουσα ανάγκη, ενώ η ψηφιοποίηση προξενικών αρχών και οικονομικών υπηρεσιών βρίσκεται ακόμα στο επίπεδο των εξαγγελιών. Οι συνθήκες ζωής ανασφάλιστων υπαλλήλων σε αρχές εξωτερικής υπηρεσίας και για το νέο έτος, εν μέσω μάλιστα πανδημίας, αποτελούν αποτρεπτικό παράγοντα κατ' αρχάς για την αποδοχή θέσεων αρχών εξωτερικού και στη συνέχεια για την εκπροσώπηση ή άσκηση των καθηκόντων τους, εξαιτίας και των καθιερωμένων αμοιβών τους, ενώ το κόστος ζωής αυξάνεται σταθερά τα τελευταία χρόνια. Και αυτό όταν, κύριε Υπουργέ -και αυτό αξίζει να το προσέξετε- η διεθνής πρακτική είναι η αναλογία των προϋπολογισμών ΥΠΕΞ προς το Υπουργείο Εθνικής Άμυνας να γίνει 1/5. Στη χώρα μας τα 254 εκατομμύρια ευρώ για το ΥΠΕΞ, λιγότερα και από τον προϋπολογισμό της ΕΡΤ, αντιστοιχούν στα 6 δισεκατομμύρια ευρώ του Υπουργείου Άμυνας. Τουτέστιν, ένα προς είκοσι τέσσερα ή αλλιώς 1/24. Είναι αναγκαία, λοιπόν, η γενναία αύξηση του προϋπολογισμού του ΥΠΕΞ, με έμφαση στον εκσυγχρονισμό του και στην έμπρακτη στήριξη του προσωπικού του, προκειμένου να ανταποκριθεί στις αυξανόμενες προκλήσεις που αντιμετωπίζει η χώρα μας σε ένα διαρκώς μεταβαλλόμενο διεθνές περιβάλλον. Σ' αυτό το σημείο, θα ήθελα να χαιρετίσω τις κινητοποιήσεις της Ένωσης Διπλωματικών Υπαλλήλων που καλεί τα μέλη της σε δίωρη στάση εργασίας την Παρασκευή 17 Δεκεμβρίου με ανάλογες θέσεις προς τις παραπάνω διαπιστώσεις. Καταθέτω τη σχετική ανακοίνωση της ΕΔΥ. [[Στο σημείο αυτό ο Βουλευτής κ. Ιωάννης Αμανατίδης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Κύριε Πρόεδρε, δώστε μου λίγα λεπτά για να ολοκληρώσω. Κυρίες και κύριοι Βουλευτές, το μόνο βέβαιο στον προϋπολογισμό του 2022 είναι η αβεβαιότητα, όπως άλλωστε σας επισημαίνει και το Γραφείο Προϋπολογισμού του Κράτους στη Βουλή και η ταξική μεροληψία του κ. Μητσοτάκη υπέρ των λίγων και «ημετέρων». Η έκθεση Τσιόδρα-Λύτρα, για να αναφερθώ εν συντομία στην περιφέρειά μου, αναφέρει ότι είναι συν 35% μεγαλύτερη η θνητότητα στη Θεσσαλονίκη και 40% γενικά στην επαρχία. Αυτό οφείλεται και στη συρρίκνωση των υπηρεσιών υγείας και στη μη ανάπτυξη των καινούργιων, όπως είχε γίνει παλαιότερα με το κλείσιμο του Νοσοκομείου «Παναγία», αλλά και στη μη κατασκευή της νέας πτέρυγας του Νοσοκομείου «Άγιος Παύλος» στη Θεσσαλονίκη, ταυτόχρονα με το κλείσιμο του «Λοιμωδών» στη Θεσσαλονίκη. Η κορυφαία συζήτηση για τον προϋπολογισμό του 2022, κύριε Υπουργέ, είτε το θέλετε είτε όχι, γίνεται κάτω από τη βαριά σκιά και το φάντασμα της αναξιοπιστίας και των ψεμάτων του Πρωθυπουργού κ. Μητσοτάκη, που ακόμα και διαψεύδοντας με καθυστέρηση δύο ημερών, ότι γνώριζε για τη μελέτη των κυρίων Τσιόρδα και Λύτρα, όχι μόνο ως όφειλε δεν έκανε κάτι για να αποφύγουμε χιλιάδες θανάτους, αλλά μας εγκαλούσε με περισσό θράσος στη Βουλή λέγοντας «ας κατονομαστεί το ανώτατο επίπεδο στην Κυβέρνηση που ενημερώθηκε». Ο κ. Μητσοτάκης απλώς προεδρεύει; Ποιος κυβερνά; Η αποσιώπηση, η συγκάλυψη ή μη ανάληψη των ευθυνών και η μη παραίτησή του δεν θα αποτρέψουν την ελεύθερη πτώση της Κυβέρνησής του. Η Κυβέρνηση δεν έχει πλέον -και μετά τις τελευταίες αποκαλύψεις- την ίδια τρωθείσα εμπιστοσύνη των πολιτών. Εν κατακλείδι, ο προϋπολογισμός του 2022 δεν αντιμετωπίζει την πολλαπλή κρίση στη χώρα μας και την οδηγεί σε οικονομικό και κοινωνικό αδιέξοδο, διευρύνοντας τις ανισότητες. Οι φτωχοί φτωχότεροι και οι πλούσιοι πλουσιότεροι. Ο προϋπολογισμός του 2022 είναι όχι μόνο το ρέκβιεμ των προεκλογικών υποσχέσεων της Νέας Δημοκρατίας, αλλά ο λαός μας θα το καταστήσει ως το κύκνειο, αλλά όχι μελωδικό, άσμα της σημερινής Κυβέρνησης. Σας ευχαριστώ πολύ.
Τον λόγο έχει ο Υφυπουργός στον Πρωθυπουργό κ. Οικονόμου.
Ευχαριστώ πολύ, κύριε Πρόεδρε. Κυρίες και κύριοι συνάδελφοι, το καλοκαίρι του 2019, όταν ο ελληνικός λαός μας έδωσε καθαρή εντολή διακυβέρνησης, θέσαμε σε εφαρμογή το στρατηγικό σχέδιο πλήρους αναμόρφωσης του παραγωγικού μοντέλου της Ελλάδας, έτσι ώστε να φέρουμε τη χώρα στην εποχή της τέταρτης βιομηχανικής επανάστασης και να καταστήσουμε τον τόπο έναν τόπο συνολικής ευημερίας και ευκαιριών ανάπτυξης σε κάθε επίπεδο. Βασική συντεταγμένη του σχεδίου μας ήταν ένα φορολογικό σύστημα που θα αντλεί τα απαραίτητα έσοδα από τη δίκαιη κατανομή των βαρών και ένα παραγωγικό μοντέλο που θα δημιουργεί πλούτο, έτσι ώστε να μπορούμε να επενδύουμε σε ουσιώδη δημόσια αγαθά, να αντιμετωπίσουμε κρίσεις και να αμβλύνουν τις ανισότητες. Εννέα μήνες μετά από την εκλογή μας βρεθήκαμε να χειριζόμαστε την πανδημία και μια σειρά δευτερογενών παγκόσμιων κρίσεων που προέκυψαν άμεσα ή έμμεσα από αυτήν. Παρά το δυσχερές παγκόσμιο περιβάλλον, δεν παρεκκλίναμε από την πορεία μας. Οι επιμέρους πολιτικές του γενικότερου στρατηγικού σχεδίου μας παρήγαγαν λύσεις, λύσεις λειτουργικές και πρακτικές για τα προβλήματα που αντιμετώπιζαν τόσο η πατρίδα όσο και οι πολίτες. Η στρατηγική αυτή απέδωσε και αποδίδει τα μέγιστα. Η επιτυχία που σημειώσαμε, κυρίες και κύριοι συνάδελφοι, δεν ήρθε διά μαγείας, αλλά ως αποτέλεσμα αναλυτικού σχεδιασμού και εργώδους προσπάθειας. Η πολιτική σταθερότητα που εμπεδώσαμε, το διεθνές κύρος του Πρωθυπουργού, ο ψηφιακός μετασχηματισμός της χώρας, οι θεσμικές μεταρρυθμίσεις στην παιδεία, στη δικαιοσύνη και πολλά άλλα, κατέστησαν την Ελλάδα θελκτική στην προσέλκυση επενδύσεων. Έτσι, η οικονομία μας σταδιακά άρχισε να μετασχηματίζεται από μια οικονομία κατανάλωσης σε μια οικονομία δημιουργίας, επενδύσεων και εξαγωγών. Όσα πράττουμε έχουν ένα σαφές ιδεολογικό, αλλά και πολιτικό πρόσημο, αλλά πρώτιστα έχουμε πραγματιστική διάσταση. Είμαστε μια Κυβέρνηση που δίνουμε μεγάλη σημασία στην πραγματικότητα, στην πρακτική εφαρμογή ιδεών και πολιτικών. Είμαστε μια Κυβέρνηση που δίνουμε μεγάλη σημασία στις ανθρώπινες εμπειρίες, γιατί σε έναν διαρκώς μεταλλασσόμενο κόσμο η εμμονή σε στατικά σχήματα και σε ξεπερασμένα ιδεολογήματα αποτελεί συνταγή αποτυχίας. Και η επιλογή να διαστρεβλώνεις τα πράγματα ή να επικαλείσαι επιλεκτικά ό,τι σε βολεύει ή ακόμα χειρότερα να ευτελίζεις πυλώνες της πατρίδας συνολικά είναι φτηνή και ξεπερασμένη. Η ιδεολογία και η πολιτική μας, κυρίες και κύριοι συνάδελφοι, απελευθέρωσε την οικονομία και την κοινωνία, αλλά και τη διακυβέρνηση από αραχνιασμένα δόγματα και από αποτυχημένα ιδεολογήματα. Έτσι, δημιουργήσαμε ένα λειτουργικό και αποτελεσματικό κράτος, ένα κράτος ικανό να ανταπεξέλθει στις προκλήσεις του μέλλοντος, με τη μέγιστη δυνατή επάρκεια, ένα κράτος που δεν λειτουργεί επιφανειακά, αλλά διαθέτει βάθος και τρόπους συνολικής στήριξης των πολιτών. Και όλα αυτά τα πετύχαμε διατηρώντας την τάξη μέσα στην αλλαγή και διασφαλίζοντας την αλλαγή μέσα στην τάξη. Όσα έχουμε ήδη παράγει στην οικονομική και θεσμική σφαίρα δεν αποτελούν αυτοσκοπό, αλλά το μέσο για να προάγουμε το δημόσιο και το ιδιωτικό αγαθό. Δημιουργούμε και εφαρμόζουμε πολιτικές που μας επιτρέπουν τάχιστα και απευθείας τη μεταφορά του οικονομικού και αναπτυξιακού πλεονεκτήματος σε κοινωνικό κεκτημένο. Ορθώνουμε ένα αποτελεσματικό δίχτυ κοινωνικής προστασίας και στηρίζουμε δυναμικά το εισόδημα και την ποιότητα ζωής των πολιτών με άρτιες πολιτικές, χωρίς να θέτουμε σε κίνδυνο την υγεία της οικονομίας και χωρίς να υποθηκεύουμε το μέλλον της πατρίδας. Απέναντι σε αυτή την πολιτική, κυρίες και κύριοι συνάδελφοι, ο ΣΥΡΙΖΑ αντιτάσσει έναν λόγο αντιπολιτευτικού μένους, χαρακτηριστικό των υπαρξιακών πολιτικών αδιεξόδων. Γιατί πόσες φορές, κυρίες και κύριοι συνάδελφοι, δεν μας έχετε πει από αυτό εδώ το Βήμα, σε ένα σωρό νομοσχέδια ότι η πολιτική μας θα φέρει τσουνάμι απολύσεων; Και αντί για απολύσεις, έχουμε μείωση της ανεργίας, έχουμε τον μεγαλύτερο αριθμό εργαζομένων από το 2011 και εκατόν ογδόντα χιλιάδες περισσότερους από το 2019. Πόσες φορές δεν μας κατηγορούσατε από αυτό εδώ το Βήμα, ότι αφήνουμε τις επιχειρήσεις στο έλεός τους και ότι μετά από το τέλος του lockdown θα έχουμε καταιγισμό από λουκέτα, ενώ έχουμε δεκάδες χιλιάδες επιχειρήσεις περισσότερες από το 2019; Μας μιλούσατε για ύφεση-Μητσοτάκη και η χώρα έχει συγκλονιστικούς, εντυπωσιακούς ρυθμούς ανάπτυξης, εντυπωσιακούς σε σχέση όχι μόνο με το 2020 και το lockdown, αλλά και με το 2019 και μάλιστα σε συγκρίσιμους δείκτες με πολύ καλύτερα αποτελέσματα από άλλες παρόμοιες με μας μεσογειακές χώρες. Μας λέτε ότι η ανάπτυξη οφείλεται στα χρήματα που μοιράσαμε για να στηρίξουμε την κοινωνία. Μας κατηγορείτε, βέβαια, ότι κάναμε και το αντίθετο, αλλά η πραγματικότητα είναι ότι σημειώνουμε εντυπωσιακή άνοδο των επενδύσεων του ακαθάριστου σχηματισμού παγίου κεφαλαίου, 19% πάνω από την προ της πανδημίας εποχή. Υποστηρίζετε συνεχώς ότι το Ταμείο Ανάκαμψης και τα υπόλοιπα χρηματοδοτικά εργαλεία λειτουργούν με μια λογική που είναι αποκομμένη, λέτε, από τις ανάγκες της κοινωνίας. Όμως, κυρίες και κύριοι συνάδελφοι, το Ταμείο Ανάκαμψης χρηματοδοτεί νοσοκομεία, δικαστικά μέγαρα, την ψηφιοποίηση στο δημόσιο και τη δικαιοσύνη, αστικές αναπλάσεις σε σημαντικές περιοχές, έργα πράσινης μετάβασης, επενδύσεις επιχειρήσεων, επανακατάρτιση και εκπαίδευση για την απόκτηση νέων δεξιοτήτων, αγορά λεωφορείων για τις αστικές συγκοινωνίες. Είναι όλα αυτά, κυρίες και κύριοι συνάδελφοι, έξω από τις ανάγκες των πολιτών; Η υγεία, η δικαιοσύνη, ο δημόσιος χώρος, τα λεωφορεία στις αστικές συγκοινωνίες, η καταπολέμηση της γραφειοκρατίας, η εκπαίδευση, τα εγγειοβελτιωτικά έργα στον πρωτογενή τομέα είναι μακριά από τις ανάγκες των πολιτών; Μάλλον όποιος το ισχυρίζεται αυτό είναι ο ίδιος μακριά από τις ανάγκες, τις ανησυχίες, αλλά και από τις ελπίδες της κοινωνίας. Κυρίες και κύριοι, όλα αυτά που σας ανέφερα αναδεικνύουν ένα βαθύ, ένα πολύ ουσιαστικό αξιακό χάσμα στον τρόπο με τον οποίο αντιλαμβανόμαστε και την πολιτική, αλλά και τη διακυβέρνηση. Ένα χάσμα που διευρύνεται ακόμη περισσότερο στον τρόπο που τοποθετούμαστε απέναντι στην πανδημία. Η αδυναμία άρθρωσης πρακτικού, υπεύθυνου, εφαρμόσιμου λόγου από την Αντιπολίτευση σας έχει εκτρέψει στο θέμα της πανδημίας πολύ. Και πρώτος ο κ. Τσίπρας πορεύεται στον ολισθηρό δρόμο της αξιακής και πολιτικής έκπτωσης. Γιατί; Γιατί έργω και λόγω στήριξε για μήνες το αντιεμβολιαστικό κίνημα, κάτι που οδήγησε νομοτελειακά στην επιβάρυνση του ΕΣΥ και στην αύξηση των απωλειών. Έργω και λόγω υπονομεύει την εθνική προσπάθεια ανάσχεσης της πανδημίας και των συνεπειών της, στηρίζοντας συκοφαντίες και μυθεύματα σε βάρος του υγειονομικού, του ιατρονοσηλευτικού προσωπικού. Έργω και λόγω σπέρνει τον πανικό στην κοινωνία, γιατί θέλει μια Ελλάδα, μια οικονομία, μια εκπαίδευση περίκλειστη και υπονομεύει την ανοιχτή της λειτουργία. Και τέλος δυστυχώς, έργω και λόγω μετατρέπει την επιστήμη σε προπαγάνδα για να τη φέρει στα δικά του περιορισμένα μέτρα και να δηλητηριάσει μια κοινωνία που ανησυχεί, που δοκιμάζεται, που πονά από τις ανθρώπινες απώλειες. Κυρίες και κύριοι συνάδελφοι, ο νέος προϋπολογισμός αποτελεί έναν ασφαλή πολιτικό και οικονομικό οδικό χάρτη που οδηγεί με ασφάλεια και με γρήγορα βήματα την Ελλάδα μπροστά, αποφασιστικά στο μέλλον, καλύπτοντας αδυναμίες και υστερήσεις πολλών δεκαετιών. Στο τέλος της τετραετίας και ο πλέον δύσπιστος, κυρίες και κύριοι, θα έχει καταλάβει ότι η Ελλάδα έχει εισέλθει σε ένα περιβάλλον ανάπτυξης και ευημερίας. Και θα το έχει καταλάβει απτά, από το όφελος που θα νιώθει από την πολιτική μας. Φαίνεται ήδη στον ορίζοντα η Ελλάδα που θα είμαστε στο τέλος της τετραετίας. Η Νέα Δημοκρατία, κυρίες και κύριοι, έχει βαθιές ρίζες στην ιστορία αυτού του τόπου. Έχει τίμιους και σταθερούς δεσμούς με τους πολίτες και αυτό της επιτρέπει να κτίζει στέρεες βάσεις πάνω στις οποίες θα προκόψουν η πατρίδα και οι Έλληνες. Σας ευχαριστώ πολύ.
Κύριε Υπουργέ, σας ευχαριστούμε για τον χρόνο.
Κύριε Πρόεδρε, παρακαλώ.
Κύριε Πρόεδρε…
Έχει ζητήσει τον λόγο η κ. Γιαννακοπούλου. Και μετά θα πάρει τον λόγο για λίγο ο κ. Ραγκούσης.
Κύριε Πρόεδρε, ευχαριστώ. Κύριε Υπουργέ, κ. Οικονόμου, ο κ. Τσιόδρας, κορυφαίος επιστήμονας και μέλος της επιτροπής, ουσιαστικά όταν αποσύρθηκε εκτελούσε χρέη συμβούλου του Πρωθυπουργού. Επειδή διαβάσαμε με πολύ μεγάλη προσοχή τις δηλώσεις σας σήμερα το πρωί, αναρωτιέμαι αν θέλετε να μας πείτε, κύριε Υπουργέ, ότι η έκθεση που ετοιμαζόταν ήδη τότε, η έκθεση Λύτρα-Τσιόδρα, ο κ. Μητσοτάκης όντως δεν την ήξερε, ήταν εν αγνοία του; Και περιμένετε να σας πιστέψουμε, κύριε Υπουργέ, ότι ήταν εν αγνοία του; Ξέρετε, υπάρχουν στιγμές που και οι πολιτικοί λένε mea culpa, ότι ο κ. Μητσοτάκης θα έλεγε παραδείγματος χάριν, «Ναι, το ήξερα αλλά το υποτίμησα». Κύριε Υπουργέ, εμείς έχουμε αποδείξει με τη στάση μας ότι στην πανδημία έχουμε βάλει πλάτη, υπεύθυνα, σοβαρά, σε όλη αυτήν την εθνική προσπάθεια, με εποικοδομητικές προτάσεις. Αν, όμως, πιστεύετε, όπως λέτε, στην ανάγκη να υπάρξει ένα κοινό μέτωπο, κοινό μέτωπο του πολιτικού κόσμου, κατά του κορωνοϊού, τότε αυτά τα μέτωπα κύριε Υπουργέ, απαιτούν το λιγότερο στοιχειωδώς μια βάση ειλικρίνειας, μια βάση αλήθειας. Και αισθανόμαστε ότι αυτή τη στιγμή δεν εμφανίζετε την αλήθεια. Χρειάζεται αλήθεια, λοιπόν, κύριε Υπουργέ και αυτή τη στιγμή καταφανώς την κρύβετε.
Ευχαριστούμε. Κύριε Ραγκούση, ορίστε.
Κύριε Οικονόμου, ειλικρινά σας λέω αν είχαμε τη δυνατότητα να σας δώσουμε και άλλο χρόνο, να συνεχίσετε να τοποθετήστε, όπως το κάνατε, θα σας τον δίναμε άπλετο, για να φανεί ακόμη πιο έντονα στον ελληνικό λαό η μεγάλη απόσταση πια που χωρίζει τον ίδιον από την Κυβέρνηση που υπάρχει αυτή τη στιγμή στη χώρα. Μια Κυβέρνηση, η οποία δεν αντιλαμβάνεται πια την πραγματικότητα, δεν έχει σχέση με την καθημερινότητα των πολιτών. Δύο πράγματα μόνο. Το πρώτο είναι το εξής, κάτι που θα συμφωνήσουμε. Είπατε για μια διακυβέρνηση που απελευθερώθηκε από αραχνιασμένες διαδικασίες του παρελθόντος. Συμφωνούμε. Η διαφορά μας είναι στο περιεχόμενο που δίνουμε σε αυτές τις λέξεις. Αυτό που εσείς ονομάζεται, κύριε Οικονόμου, αραχνιασμένες διαδικασίες του παρελθόντος είναι οι αρχές και οι αξίες ενός κράτους δικαίου, μιας ευνομούμενης πολιτείας από τις οποίες πράγματι έχετε απελευθερωθεί. Έχετε απελευθερωθεί από τον ΑΣΕΠ, απόδειξη ότι κάνετε προσλήψεις εκτός ΑΣΕΠ, οι οποίες πάνε στον εισαγγελέα ως παράνομες. Έχετε απελευθερωθεί από τη «ΔΙΑΥΓΕΙΑ», απόδειξη ότι οι εταιρείες που εμπίπτουν στον άμεσο έλεγχο της Κυβέρνησης, ζητούν και διεκδικούν για τον εαυτό τους να δαπανούν εκατομμύρια του ελληνικού λαού χωρίς να αναρτούν τις αποφάσεις τους στη «ΔΙΑΥΓΕΙΑ». Έχετε απελευθερωθεί από την έννοια της νομιμότητας και της χρηστής διαχείρισης. Είσαστε δε, κύριε Οικονόμου, εσείς προσωπικά ένα χαρακτηριστικό παράδειγμα που αποδεικνύει αυτό που ισχυρίζομαι αυτή τη στιγμή. Στην εξεταστική επιτροπή, σας ζητήσαμε να στείλετε την αλληλογραφία επί ημερών Πέτσα της Προεδρίας της Κυβέρνησης, με την εταιρεία που ανέλαβε να διεκπεραιώσει αυτή τη σκανδαλώδη και αμαρτωλή σύμβαση. Ξέρετε τι έχετε κάνει εσείς, κύριε Οικονόμου, προσωπικά, που κατά τα άλλα πομπωδώς εδώ περιγράψατε μια πραγματικότητα που εσείς τη ζείτε και όχι ο ελληνικός λαός; Εσείς και οι φίλοι σας, για να ακριβολογώ, οι κολλητοί σας. Ξέρετε τι έχετε κάνει; Έχετε γράψει την εξεταστική επιτροπή του ελληνικού Κοινοβουλίου στα παλαιότερα των υποδημάτων σας, παραβιάζοντας βασικότατες αρχές, όχι μόνο του Κανονισμού, αλλά και της κείμενης νομοθεσίας. Ξέρετε γιατί, κύριε Οικονόμου; Γιατί ποτέ δεν στείλατε αυτά τα κρίσιμα έγγραφα για τη λειτουργία της εξεταστικής επιτροπής και οφείλετε να απολογηθείτε προσωπικά, κύριε Οικονόμου, τώρα, όταν θα ξαναπάρετε τον λόγο, γιατί δεν έχετε στείλει ακόμη και σήμερα που τελείωσε τις εργασίες της η εξεταστική επιτροπή αυτά τα κρίσιμα έγγραφα. Γιατί τα αποκρύπτετε; Εμείς ξέρουμε. Γιατί είσαστε ένοχοι. Αλλά, κύριε Οικονόμου αν νομίζετε ότι θα είσαστε και ένοχοι, αλλά και θα καταφέρετε να μην σας επιβληθούν οι ποινές που ο ελληνικός λαός προβλέπει γι' αυτό το γεγονός, είσαστε πολύ γελασμένοι. Και τελευταίο, κύριε Οικονόμου. Εμείς δεν θα σας ρωτήσουμε εάν ο κ. Μητσοτάκης ήξερε, γιατί δεν ανεχόμαστε ούτε τη δική μας νοημοσύνη να υποτιμάτε ούτε τη νοημοσύνη του ελληνικού λαού. Γιατί ξέρουμε πάρα πολύ καλά ότι ο κ. Μητσοτάκης ήξερε τη μελέτη Τσιόδρα από τον Μάιο που εκπονήθηκε και επίσης, ξέρουμε πολύ καλά ότι ενσυνείδητα είπε ψέματα από το Βήμα της Βουλής ότι δήθεν δεν είχε μελέτη που να αποδεικνύει ότι το να διασωληνώνεται ένας πολίτης εκτός ΜΕΘ δεν αυξάνει τις πιθανότητες να καταλήξει, έναντι οποιουδήποτε άλλου ανθρώπου. Θα οφείλατε, κύριε Οικονόμου, μετά από δύο χρόνια πανδημίας και τόσα λεφτά που έχετε πετάξει στο καλάθι των αχρήστων, σε σκάνδαλα, σε απευθείας αναθέσεις σκοτεινές, να είχατε φροντίσει, να είχατε αποδείξει ότι τουλάχιστον παλέψατε να αυξήσετε και να θωρακίσετε το Εθνικό Σύστημα Υγείας. Αυτό που λέω, κύριε Οικονόμου, είναι μια φράση που λέμε μονότονα από το πρωί και ξεκίνησε ο Αλέξης Τσίπρας από τις Βρυξέλλες. Οποιαδήποτε άλλη κυβέρνηση στον ευνομούμενο κόσμο, στον ανεπτυγμένο κόσμο που θα είχε βρεθεί αντιμέτωπη με αυτήν τη συγκλονιστική αποκάλυψη της μελέτης Τσιόδρα, σήμερα θα είχε ήδη παραιτηθεί.
Κύριε Πρόεδρε…
Ευχαριστώ. Δεν μπορεί να συνεχιστεί, όμως, αυτό. Να το ξέρετε. Κατανοείτε ότι πρέπει να μιλήσουν και οι Βουλευτές. Παρακαλώ, κύριε Υπουργέ, έχετε τον λόγο.
Κύριε Ραγκούση, προσπερνώ τις απειλές σας. Έχουμε συνηθίσει τελευταία. Όπως, επίσης, προσπερνώ και τις διαπιστώσεις σας για την πραγματικότητα. Έχετε παραιτηθεί και από την πραγματικότητα και από την ευθύνη μήνες τώρα. Το έχουν καταλάβει αυτό οι πολίτες. Οποιοσδήποτε θέλει να κάνει κουβέντα για την πραγματικότητα, οφείλει να κουβεντιάσει σε συγκεκριμένα πράγματα, σε συγκεκριμένα στοιχεία από τα πιο δύσκολα, από τα πιο οριακά, μέχρι και τα υπόλοιπα που αφορούν στην ανάπτυξη, στην κοινωνία, στην παιδεία, στην εκπαίδευση, στις αστικές συγκοινωνίες, στο κράτος δικαίου. Και το τι έγινε και στην υγεία, κύριε Ραγκούση, το ξέρουν οι πολίτες, το ξέρουν οι υγειονομικοί, το παρακολουθεί η ελληνική κοινωνία. Όποιος, όμως, έχει πάρει διαζύγιο με την πραγματικότητα και την ευθύνη και έχει αποφασίσει μόνος αυτός σε ολόκληρη την Ευρώπη να κάνει αντιπολίτευση με την πανδημία, να κάνει αντιπολίτευση με τη συκοφαντία και με τη διαστρέβλωση, προφανώς και δεν αντέχει σε αυτή τη συζήτηση. Στο πλαίσιο αυτό είναι όλες οι προσεγγίσεις σας και οι τοποθετήσεις σας. Από εκεί και πέρα η Κυβέρνηση από την πρώτη στιγμή της πανδημίας μίλησε μόνο με αλήθεια, με υπευθυνότητα και κυρίως ήταν εστιασμένη σε ένα και μόνο πράγμα. Στη σκληρή προσπάθεια κάθε μέρα, πολύπλοκη προσπάθεια για μια ισορροπημένη στρατηγική, να μας οδηγήσει να έχουμε την κοινωνία και την οικονομία ανοιχτή, να αυξήσουμε την εμβολιαστική κάλυψη, να συνεχίζουμε να ενισχύουμε το Εθνικό Σύστημα Υγείας, να παίρνουμε δύσκολες, γενναίες αποφάσεις απέναντι στις οποίες δεν ήμασταν όλοι μαζί. Δεν ήμασταν όλοι μαζί στον υποχρεωτικό εμβολιασμό των εξήντα και πάνω. Δεν ήμασταν όλοι μαζί στον υποχρεωτικό εμβολιασμό των υγειονομικών. Δεν ήμασταν καν όλοι μαζί στα αυστηρά πρόστιμα που ψηφίσαμε για τα πλαστά πιστοποιητικά. Δεν ήμασταν όλοι μαζί όταν ψηφίζαμε κυρώσεις για τους γονείς που κρατάνε τα παιδιά τους μακριά από τα σχολεία. Και θα μιλήσετε για πραγματικότητα και ευθύνη για τα αυτονόητα; Δεν ήμασταν όλοι μαζί, αλλά δεν είναι αυτό το θέμα. Συνεχίζουμε την προσπάθεια για την αντιμετώπιση της πανδημίας για να σώσουμε όσο το δυνατόν περισσότερες ανθρώπινες ζωές. Από εκεί και πέρα, κυρία Γιαννακοπούλου, όσα είπα το πρωί είναι η μόνη και ουσιαστική αλήθεια. Καμμία μελέτη δεν δόθηκε ποτέ στον Πρωθυπουργό και σε κανένα συνεργάτη του στο Μέγαρο Μαξίμου. Σας είπα ότι αυτά που λέει η μελέτη είναι πράγματα που πολλές φορές έχουν αναδειχθεί στον δημόσιο διάλογο, είναι πράγματα που ο ίδιος ο Πρωθυπουργός έχει αναδείξει. Για παράδειγμα το γεγονός ότι υπάρχει μια ανισορροπία μεταξύ της ποιότητας του συστήματος υγείας στην περιφέρεια και στην Αττική το έχει πει ο ίδιος ο Πρωθυπουργός σε συνέντευξή στον κ. Παπαχελά για την «ΚΑΘΗΜΕΡΙΝΗ», το έχει πει στο συνέδριο υγείας που έκανε το «ΠΡΩΤΟ ΘΕΜΑ», καταθέτοντας προτάσεις όταν και εκεί μέρος του πολιτικού κόσμου ήταν απέναντί μας και απέναντι στη λογική ανασυγκρότησης του Εθνικού Συστήματος Υγείας. Το γεγονός ότι διασωληνώνεται κόσμος εκτός των μονάδων εντατικής θεραπείας είναι από ανάγκη να διασωληνωθεί μέχρι να βρεθούν κρεβάτια για να πάει στις ΜΕΘ. Είναι προφανές ότι γίνεται μεγάλη προσπάθεια και μεγάλος αγώνας στο Εθνικό Σύστημα Υγείας. Όλα τα υπόλοιπα είναι πράγματα που βρίσκονται σε κατεύθυνση εργαλειοποίησης της επιστήμης. Εμείς, από την πρώτη στιγμή επιλέξαμε να αφήσουμε έξω την επιστήμη και τους επιστήμονες, που έχουν πολύ ουσιαστική και μεγάλη συνδρομή στην αντιμετώπιση της πανδημίας όλο αυτό το διάστημα, από την πολιτική αντιπαράθεση. Δεν πήγαμε ποτέ να υπονομεύσουμε τον ρόλο τους. Είμαστε σε ώρα μάχης μαζί με την επιστήμη, μαζί με την κοινωνία για να κάνουμε και να πετύχουμε ό,τι περισσότερο μπορούμε για να σώσουμε όσες περισσότερες ανθρώπινες ζωές μπορούμε, να αυξήσουμε την εμβολιαστική κάλυψη και να προχωρήσουμε αναχαιτίζοντας την πανδημία και την «Όμικρον», αλλά και ό,τι περισσότερο μπορούμε για να κρατήσουμε την κοινωνία και τη χώρα ανοιχτή και να σώσουμε όσο το δυνατόν περισσότερες ανθρώπινες ζωές.
Κάτι για τα έγγραφα της εξεταστικής;
Κύριε Πρόεδρε, θα ήθελα τον λόγο.
Κυρία Γιαννακοπούλου και κύριε Ραγκούση, θέλω να σας παρακαλέσω, γιατί αν συνεχίσουμε έτσι...
Με συγχωρείτε, κύριε Πρόεδρε, αλλά άφησα κάτι αναπάντητο. Όπως γνωρίζετε, υπάρχει ένας θεσμικός τρόπος επικοινωνίας της Κυβέρνησης με την εξεταστική επιτροπή με βάση αυτά που ζητάει το Προεδρείο. Με αυτή ακριβώς τη διαδικασία συμπεριφερθήκαμε, κύριε Ραγκούση.
Δύο φορές έχουν ζητηθεί και δεν τα έχετε στείλει.
Κύριε Πρόεδρε, θα ήθελα τον λόγο.
Κύριε Πρόεδρε, θα ήθελα τον λόγο.
Κι εγώ, κύριε Πρόεδρε, θα ήθελα τον λόγο.
Κυρία Γιαννακοπούλου, θα σας δώσω τον λόγο. Θέλω να ξέρετε όμως ότι η διαδικασία αυτή έχει κόστος και αφήνει πίσω τους Βουλευτές. Θα πάρουν τον λόγο η κ. Γιαννακοπούλου, ο κ. Παφίλης και ο κ. Ραγκούσης.
Έχουν δευτερολογίες οι Κοινοβουλευτικοί Εκπρόσωποι; Δεν το λέει ο Κανονισμός.
Κύριε Φίλη, έχουν τη δυνατότητα με την ανοχή, αλλά...
Κύριε Υπουργέ, χθες σε κεντρικό δελτίο ειδήσεων ο καθηγητής Λύτρας δήλωσε συγκεκριμένα...
Μπορώ να μιλήσω;
Όχι, δεν μπορείτε. Το Προεδρείο θα σας πει αν μπορείτε. Δεν λέει ο Κανονισμός για δευτερολογίες.
Εχθές, λοιπόν, κύριε Υπουργέ, ο καθηγητής Λύτρας σε κεντρικό δελτίο ειδήσεων δήλωσε, το λέω ακριβώς όπως ειπώθηκε, ότι η επίμαχη μελέτη κοινοποιήθηκε στους αρμόδιους που λαμβάνουν τις αποφάσεις. Δεν είναι, λοιπόν, δυνατόν να δηλώνετε ότι η μελέτη δεν είχε κοινοποιηθεί στο Μαξίμου. Επ' αυτού παρακαλώ πάρα πολύ να τοποθετηθείτε. Σας ευχαριστώ πάρα πολύ.
Τον λόγο έχει τώρα ο κ. Παφίλης και μετά ο κ. Ραγκούσης. [[Θόρυβος στην Αίθουσα]] Εξήγησα εχθές, και ήταν εδώ ο κ. Παφίλης, τις δυνατότητες που έχουν οι Κοινοβουλευτικοί Εκπρόσωποι, με βάση τον Κανονισμό. Υπήρξε ανοχή σε κάθε διαδικασία. Χθες είχαμε τον κ. Σκουρλέτη και σήμερα έχουμε τον κ. Ραγκούση, την κ. Γιαννακοπούλου. Και ο κ. Παφίλης ήταν εδώ. Δυστυχώς, υπήρξε και υπάρχει συνεννόηση για ανοχή από το Προεδρείο για τους Κοινοβουλευτικούς Εκπροσώπους το οποίο έχει να κάνει σχέση με τους ίδιους.
Δευτερολογίες, δηλαδή;
Κύριε Φίλη, αντί να τα βάζετε με το Προεδρείο, είναι σημαντικό τα κόμματα να αποφασίζουν τι θα κάνουν με τους Κοινοβουλευτικούς Εκπροσώπους, γιατί σε λίγο θα φωνάζετε, αντιστοίχως τα κόμματα, γιατί δεν τους επιτρέπουμε να μιλήσουν. Παρακαλώ, κύριε Παφίλη. Χθες μιλήσατε δέκα λεπτά πάνω σ' αυτό το θέμα.
Κύριε Πρόεδρε, πρώτα θα μιλήσω για τη διαδικασία για να ξέρει ο κόσμος. Το μεσημέρι συμφωνήσαμε στη Διάσκεψη των Προέδρων και πριν στην Επιτροπή Κανονισμού ότι αυτή η κατάσταση κατ' αρχάς είναι εκτός Κανονισμού. Πού λέει ο Κανονισμός ότι όποιος μιλάει μετά θα δίνεις τον λόγο; Γιατί εδώ μιλάμε για συγκεκριμένα πράγματα. Δεύτερον, πού λέει ο Κανονισμός ότι μπορεί ένα κόμμα να έχει τρεις Κοινοβουλευτικούς Εκπροσώπους και να τους αλλάζει την ίδια μέρα; Πουθενά.
Μόνο στον ΣΥΡΙΖΑ.
Μην βιάζεστε. Στο χωρίο μου λένε: «Άσε να το σφάξεις και μετά το γδέρνεις». Επομένως, εμείς, επειδή μας είπαν ότι το να μιλάει ο Κοινοβουλευτικός Εκπρόσωπος είναι προνόμιο των μικρών κομμάτων, θεωρούμε πώς ό,τι έχουμε να πούμε θα το πουν οι ομιλητές μας και όπου έχουν να απαντήσουν σε Υπουργούς θα απαντήσουν, έστω και αν είναι πιο μετά. Τι συμβαίνει, όμως, σήμερα; Ότι και χθες. Πέστε μας εσείς ποιο άρθρο του Κανονισμού λέει ότι όποιος Υπουργός μιλάει θα σηκώνονται οι Κοινοβουλευτικοί Εκπρόσωποι και θα σχολιάζουν και θα τοποθετούνται και θα κάνουν και δευτερολογία. Τι είπαμε το μεσημέρι; Ότι αυτό πρέπει να σταματήσει.
Κύριε Φίλη, ακούστε με λίγο, γιατί από κόλπα ξέρουμε. Έχουμε κάνει και σε φοιτητικές και σε εργατικές συνελεύσεις. Όμως, αυτά είναι κόλπα, τρεις Κοινοβουλευτικοί Εκπρόσωποι μέσα σε μια μέρα. Πώς γίνεται δηλαδή; Να το κάνουμε κι εμείς.
Κύριε Παφίλη, ξέρετε ότι δεν αφορά στο Προεδρείο.
Λέμε, λοιπόν, ότι συμφωνούμε σε μια διαδικασία που δεν μπορεί να συνεχιστεί γιατί κόβονται οι ομιλητές. Και έχουμε τώρα το Κίνημα Αλλαγής και τον ΣΥΡΙΖΑ και κατά συνέπεια και τη Νέα Δημοκρατία να απαντούν ή να ανταπαντούν σε κάθε Υπουργό. Πόσοι Υπουργοί είστε, κύριε Σταϊκούρα; Είστε σαράντα; Δεν θυμάμαι. Έχω χάσει τον λογαριασμό. Αν βγαίνουν, λοιπόν, οι Κοινοβουλευτικοί Εκπρόσωποι σε κάθε Υπουργό και μιλάνε κατά μέσο όρο -και το λέω χαμηλά- πέντε λεπτά, είναι μισή ώρα.
Ούτε ενάμισι.
Κοιτάξτε, κυρία Γιαννακοπούλου, χαλαρώστε. Του νέου είναι καλό, αλλά θέλει μέτρο. Σας το λέω σαν συμβουλή. [[Θόρυβος στην Αίθουσα]] Λέω, λοιπόν, ότι θα βγουν οι Βουλευτές και θα αρχίσουν να γκρινιάζουν γιατί τους κόβετε την ώρα και θα έχουν δίκιο οι άνθρωποι. Εγώ δεν λέω. Ποιος τους κόβει την ώρα όμως; Τα κόμματά τους. Επομένως, αν θέλουν να διαμαρτυρηθούν, να διαμαρτυρηθούν στα κόμματά τους. Όμως, σας δηλώνω το εξής. Εμείς είμαστε φειδωλοί και το ξέρετε. Και το λέω και προσωπικά. Μπορεί να μιλάω είκοσι λεπτά, αλλά μιλάω μία φορά. Οι άλλοι μιλάνε δέκα λεπτά, αλλά το σύνολο είναι τριάντα πέντε-σαράντα λεπτά. Αν, λοιπόν, συνεχιστεί αυτή η διαδικασία, εγώ σας λέω αύριο με το που θα μιλάει Υπουργός θα ζητάω τον λόγο. Και καλώ και τους άλλους Κοινοβουλευτικούς Εκπροσώπους να κάνουν το ίδιο, για να δούμε τελικά τι θα γίνει. Όμως, και τελειώνω με αυτό, βολεύει. Μια χαρά είναι. Έχουμε μια αντιπαράθεση κομμάτων που κινούνται στην ίδια γραμμή. Να σας πω κάτι; Μαζευτείτε μια μέρα χωρίς δημοσιότητα και βρείτε τα. Όλοι είστε με την καπιταλιστική ανάπτυξη, όλοι είστε με την Ευρωπαϊκή Ένωση.
Εσείς έχετε...
Μη βιάζεστε και μην είστε... Δεν ξέρω πώς είναι το θηλυκό του αψύς, αλλά μην είστε αψύς. [[Γέλωτες στην Αίθουσα]] Ορίστε, προκαλούμε τρικυμία. Καθίστε, λοιπόν, μια μέρα, κάντε μια σύσκεψη, βρείτε τα, ποιος, τι πού, γιατί στην ουσία εσείς τσακώνεστε ποιος θα διαχειριστεί τη βαρβαρότητα που ζούμε σήμερα. Να το ξέρει ο ελληνικός λαός. Το τρίτο μνημόνιο το ψηφίσατε όλοι μαζί. Αυτό ισχύει σήμερα. Στον δρόμο ανάπτυξης, που είναι καπιταλιστικός δρόμος, που έχει νόμους, η μεν Νέα Δημοκρατία μπορεί να το λέει γιατί είναι αυθεντική, οι άλλοι μπορεί να προσπαθούν να το μαλακώσουν, αλλά ουσιαστικά συμφωνούν.
<utter_542 name="ΘΕΑΝΩ ΦΩΤΙΟΥ" role="" member_name="φωτιου βασιλειου θεανω" member_role="['βουλευτης']" member_party="συνασπισμος ριζοσπαστικης αριστερας" member_region="β3' νοτιου τομεα αθηνων" member_gender="female" current_gov="['μητσοτακη κυριακου(08/07/2019-10/02/2022)']" :>…με το σόου…
Διαφωνείτε και φωνάζετε, κυρία Φωτίου; Διαφωνείτε με το πρόγραμμα ανάπτυξης; Δεν διαφωνείτε. Όμως, δεν λέτε στον λαό τι προϋποθέσεις βάζει το Ταμείο Ανάκαμψης. Έρχεστε και καταψηφίζετε κάποιους νόμους υποθετικά;
Έχετε μιλήσει περισσότερο απ' όλους. Μην κατηγορείτε αυτό που κάνετε.
Πονάει! Θα καταλήξω γιατί τα λέω αυτά. Μην φοβάστε. Αυτά θα τα πούμε και από το Βήμα. Εμείς τα λέμε. Δεν κρυβόμαστε εμείς. Γιατί τα κάνετε αυτά; Αυτοί οι καυγάδες κατά τη γνώμη μας είναι ψευτοκαβγάδες. Είναι σαν και αυτούς που κάνουν τα μικρά παιδιά, «μου πήρες τον βόλο, σου πήρα τον βόλο». Όμως όλοι παίζουν τον βόλο. Αυτοί είναι οι καβγάδες. Προσπαθείτε να δημιουργήσετε μια πλασματική αντιπαράθεση, αποκρύπτοντας τα ουσιαστικά προβλήματα και τα αδιέξοδα του ίδιου του συστήματος. Και αυτό το περνάτε…
….ερώτηση…
Ποια ερώτηση; Μας δουλεύετε; Δέκα ώρες μιλάνε όλοι και εσείς μας λέτε γιατί ζητήσαμε τον λόγο. Τι μας λέτε; Έχετε αλλάξει τρεις Κοινοβουλευτικούς Εκπροσώπους σε μία μέρα. Πού γίνεται αυτό;
Αλλάξτε κι εσείς.
Πείτε μας εσείς, κύριε Πρόεδρε, γιατί έχετε ευθύνη ως Προεδρείο.
Εμείς, κύριε Παφίλη…
Μην μου απαντάτε την ώρα που μιλάω.
Παρακαλώ.
Λέω, λοιπόν, ότι ή θα σταματήσει το παιχνίδι αυτό -γιατί παιχνίδι είναι- ή θα μπούμε όλοι. Κι άμα θα μπούμε όλοι, δεν θα μιλήσει κανένας μετά. Αυτό θα γίνει. Και εμείς έχουμε ίσα δικαιώματα.
Ευχαριστούμε, κύριε Παφίλη. Θέλω να πω για το θέμα που αφορά την αλλαγή των τριών Κοινοβουλευτικών Εκπροσώπων από τον ΣΥΡΙΖΑ ότι το Προεδρείο δεν ορίζει τους Κοινοβουλευτικούς Εκπροσώπους. Το κάθε κόμμα ορίζει τους Κοινοβουλευτικούς Εκπροσώπους του. Δεν μπορώ να κρίνω εγώ…
Κάθε πρωί καταθέτει κάθε κόμμα ποιος είναι Κοινοβουλευτικός Εκπρόσωπος.
Κύριε Παφίλη, γνωρίζετε ότι έχει τη δυνατότητα να αλλάξει για διάφορους λόγους. Έχω άποψη, αλλά δυστυχώς από αυτό το Βήμα δεν θέλω να πω αν είναι σωστό ή όχι. Δεν έχει καμμία αξία.
Κύριε Πρόεδρε, θα ήθελα τον λόγο.
Κύριε Ραγκούση, παρακαλώ να τελειώσουμε, να το κλείσουμε το θέμα. Περιμένει και η κ. Δούνια να μιλήσει. Πρέπει να της δώσουμε τον λόγο.
Έχετε δίκιο και έχουν δίκιο και οι συνάδελφοι που διαμαρτύρονται. Δεν πρέπει να γίνεται κατάχρηση σε βάρος των Βουλευτών από τους Κοινοβουλευτικούς Εκπροσώπους. Συμφωνούμε απόλυτα. Προσέξτε, όμως. Ο αγαπητός κ. Παφίλης δεν έχει καθόλου δίκιο, διότι αυτή η διαδικασία η οποία καταγγέλλεται από τον κ. Παφίλη σήμερα είναι μια διαδικασία καθιερωμένη, όσο τουλάχιστον εγώ θυμάμαι, τουλάχιστον αυτή εδώ την Κοινοβουλευτική Περίοδο. Κάθε φορά που υπάρχει προϋπολογισμός και υπάρχει παρέμβαση Υπουργού, υπάρχει αυτή η ανοχή από το Προεδρείο.
Όχι, δεν είναι έτσι. Δεν υπάρχει.
Και κατ' εξαίρεση πράγματι για πρώτη φορά τώρα κινήθηκε η διαδικασία δευτερολογιών. Κατ' εξαίρεση, κύριε Παφίλη, προχτές ο κ. Μητσοτάκης έδωσε στον κ. Τσίπρα τη δυνατότητα να τριτολογήσει, ενώ αυτό δεν προβλέπεται. Σε κάθε περίπτωση συμφωνούμε απόλυτα. Προφανώς, κύριε Παφίλη, μπορείτε να κάνετε χρήση και εσείς κι αν θέλετε κανείς…
Θα το κάνουμε.
Μα γιατί το λέτε ως απειλή; Σας το έχει απαγορεύσει κανείς; Ποτέ και κανένας.
Μην ασχολείστε με διαδικαστικά. Προχωρήστε στην ουσία, για να τελειώσουμε.
Η ουσία είναι ένα πράγμα και δεν θα έκανα χρήση αυτής της έκτακτης περίστασης, αν δεν αφορούσε ένα πολύ κρίσιμο ζήτημα που δεν είναι μόνο δικό μας, είναι και της Ολομέλειας. Εννοώ το ζήτημα με την εξεταστική επιτροπή. Κύριε Οικονόμου, είπατε ότι υπάρχει θεσμική διαδικασία για την επικοινωνία της Κυβέρνησης με την εξεταστική επιτροπή. Δύο φορές εγγράφως ο πρόεδρος της εξεταστικής επιτροπής σάς έχει ζητήσει εκ μέρους του συνόλου της εξεταστικής επιτροπής να στείλετε αυτή την αλληλογραφία και εσείς την κρύβετε. Δύο φορές έχετε πάρει τέτοιο έγγραφο στα χέρια σας.
Κύριε Πρόεδρε, θα ήθελα τον λόγο.
Ο κ. Μπουκώρος έχει τον λόγο και κλείνουμε.
Επί της ουσίας για τα ερωτήματα περί εξεταστικής επιτροπής κ.λπ. θα απαντήσει ο Υπουργός, ο κ. Οικονόμου. Κύριε Πρόεδρε, ασφαλώς δεν ορίζετε εσείς τους Κοινοβουλευτικούς Εκπροσώπους. Μοιράζετε τον χρόνο όμως σύμφωνα με τον Κανονισμό. Τι έχει συμβεί σήμερα εδώ; Κάτι που επισήμανα με την έναρξη της συνεδρίασης.
Κύριε Παφίλη, κύριε Ραγκούση, παρακαλώ!
Λύνουμε ένα θέμα.
Να το λύσετε έξω, όχι εδώ.
Κύριε Πρόεδρε, από το πρωί επισήμανα με έμφαση ότι ο ΣΥΡΙΖΑ κινούμενος με μια καταχρηστικότητα, αλλάζει τους Κοινοβουλευτικούς Εκπροσώπους. Το πρωί ήταν ο κ. Σκουρλέτης που έκανε ερωτήσεις σε όλους τους Υπουργούς που μίλησαν. Ήρθε στη συνέχεια ο κ. Φίλης, μετά ο κ. Ραγκούσης και ενδεχομένως μέχρι το βράδυ να έρθει και ο κ. Τσακαλώτος. Αν μιλήσουν από τέσσερις, πέντε φορές, πραγματικά, υπάρχει σοβαρό πρόβλημα. Εγώ εκείνο που θέλω να επισημάνω, κύριε Πρόεδρε, είναι ότι ασφαλώς υπάρχει η Διάσκεψη των Προέδρων όπου είπατε ότι κάθε ημέρα συζήτησης του προϋπολογισμού ο Κοινοβουλευτικός Εκπρόσωπος ενός εκάστου κόμματος θα μιλήσει δύο φορές από τρία λεπτά και μία φορά από τέσσερα λεπτά. Αυτό έχει καταστρατηγηθεί σήμερα και καταστρατηγήθηκε και χθες. Και γιατί συμβαίνει αυτό; Δεν είναι τυχαίο. Είναι επιλογή της Αξιωματικής Αντιπολίτευσης. Επειδή τα νούμερα του προϋπολογισμού δεν της βγαίνουν, για να δημιουργήσει εντυπώσεις, μια επικαλείται μια επιστημονική μελέτη, μια την εξεταστική επιτροπή που διεξάγει τις εργασίες σε άλλη Αίθουσα κ. ο. κ.. Έχει αποδυθεί σε έναν αγώνα δημιουργίας εντυπώσεων, γιατί η κορυφαία συζήτηση του Κοινοβουλίου, που είναι ο προϋπολογισμός, πραγματικά δείχνει στον ελληνικό λαό ότι παρά τις δυσκολίες, την πανδημία, την ενεργειακή κρίση, η χώρα προχωράει μπροστά, προχωράει τον δρόμο της ανάπτυξης. Εφόσον δεν μπορούν να αντιπαρατεθούν εκεί, επιχειρούν να αντιπαρατεθούν σε άλλα θέματα της επικαιρότητας. Το Προεδρείο, λοιπόν, κατά τη δική μας άποψη έχει την ευθύνη στην κορυφαία συζήτηση της χρονιάς να κρατήσει τη συζήτηση στο πλαίσιο του προϋπολογισμού και όλα θα περάσουν.
Ευχαριστούμε. Κύριε Υπουργέ, έχετε τον λόγο για ένα λεπτό, σας παρακαλώ, και κλείνουμε.
Ευχαριστώ, κύριε Πρόεδρε. Κυρία Γιαννακοπούλου, δεν θα επανέλθω. Είπαμε αυτά που είχαμε να πούμε. Εκείνο, όμως, που θα ήθελα να πω είναι ότι η Κυβέρνηση ούτε ήρθε ούτε σκοπεύει να έρθει ποτέ σε δημόσια αντιπαράθεση με κανέναν από τους επιστήμονες. Άλλη είναι η δουλειά μας, να εστιάζουμε στην αντιμετώπιση της πανδημίας. Κι αν ένα πράγμα πρέπει να κρατήσουμε -όχι εμείς, κάθε νουνεχής πολίτης και κάθε υπεύθυνος άνθρωπος- από αυτά που λέει η επιστημονική μελέτη, στον βαθμό που μπορεί να το αξιολογήσει ο καθένας μας, γιατί δεν είμαστε ειδικοί, είναι ένα ότι αν είχαμε μεγαλύτερη εμβολιαστική κάλυψη, θα είχαμε λιγότερες διασωληνώσεις και θα είχαμε λιγότερους θανάτους. Αυτή είναι η πραγματικότητα. Και απέναντι σε αυτή την ευθύνη να ζυγίσει ο καθένας μας τη στάση του όλο το προηγούμενο διάστημα.
Έχω τη χαρά μετά από πολλή ώρα να καλέσω στο Βήμα την κ. Δούνια από τη Νέα Δημοκρατία.
Σας ευχαριστώ πολύ, κύριε Πρόεδρε. Κύριοι Υπουργοί, κυρίες και κύριοι συνάδελφοι, τους τελευταίους είκοσι εννέα μήνες στους οποίους η Νέα Δημοκρατία βρίσκεται στη διακυβέρνηση της χώρας έχουν γίνει πάρα πολλά και σημαντικά βήματα. Παρά τα μεγάλα εμπόδια που κλήθηκε να αντιμετωπίσει η Κυβέρνηση, κατάφερε να ισορροπήσει με επιτυχία μεταξύ της προστασίας της δημόσιας υγείας και της στήριξης της οικονομίας. Θέτοντας σε εφαρμογή εκτεταμένα μέτρα ύψους πάνω από 43 δισεκατομμύρια ευρώ για την τριετία 2020 - 2022, διαμόρφωσε το τρίτο μεγαλύτερο πακέτο στήριξης της οικονομίας στην Ευρωζώνη μετά την Ιταλία και τη Γερμανία και το τέταρτο παγκοσμίως, σύμφωνα με πρόσφατη έκθεση του Ευρωπαϊκού Μηχανισμού Σταθερότητας. Μεταξύ άλλων, το κράτος ανέλαβε τις αμοιβές όσων δεν μπορούσαν να δουλέψουν, κάλυψε τα επαγγελματικά ενοίκια, ανέστειλε τις οφειλές των επιχειρήσεων και τους προσέφερε μέσα από την επιστρεπτέα προκαταβολή ευνοϊκή χρηματοδότηση. Ταυτόχρονα, σε χρόνο - ρεκόρ ενίσχυσε το Εθνικό Σύστημα Υγείας και έχτισε υποδειγματικά το πρόγραμμα «ΕΛΕΥΘΕΡΙΑ». Γι' αυτό και θεωρώ λυπηρό το ότι ο Αρχηγός της Αξιωματικής Αντιπολίτευσης ευτελίζει και επικαλείται αποσπασματικά την επιστημονική μελέτη του καθηγητή κ. Σωτήρη Τσιόδρα που πρόσφατα είδε το φως της δημοσιότητας, αποκρύπτοντας συνειδητά ότι μέσα σε λιγότερο από δύο χρόνια υπερδιπλασιάστηκαν οι ΜΕΘ και προσλήφθηκαν χιλιάδες υγειονομικοί στο σύστημα, ότι σήμερα το σύνολο των ΜΕΘ δημόσιων και ιδιωτικών νοσοκομείων είναι στη διάθεση του ΕΣΥ, αλλά και το γεγονός ότι την περίοδο 2015 - 2019 χωρίς πανδημία υπήρχαν μέρες που είχαμε και ενενήντα αναμονές σε ΜΕΘ. Μία επιστημονική μελέτη άλλωστε δεν πρέπει να αποτελεί προϊόν πολιτικής αντιπαράθεσης, κατά τη γνώμη μου. Η χώρα χρειάζεται ένα ενιαίο μέτωπο για την αντιμετώπιση της πανδημίας. Πρέπει να είμαστε όλοι μαζί. Κυρίες και κύριοι συνάδελφοι, αν και οι συνθήκες που ζήσαμε και ακόμα, δυστυχώς, βιώνουμε στο επίπεδο της υγειονομικής κρίσης είναι αντίξοες, επανακτήσαμε την χαμένη εθνική αξιοπιστία μας, μπήκαμε σε τροχιά προόδου και αρχίσαμε να πρωταγωνιστούμε διεθνώς. Οι εξαγωγές εκτινάχθηκαν, ο ετήσιος ρυθμός αύξησης των επενδύσεων ξεπέρασε το 18%, ενώ εντυπωσιακή υπήρξε η προσέλκυση της επιχειρηματικής δράσης ξένων κολοσσών στην Ελλάδα, όπως η «PFIZER», η «MICROSOFT» και η «AMAZON». Παράλληλα με όλα τα παραπάνω μειώθηκαν οι φόροι, ο ΕΝΦΙΑ και οι ασφαλιστικές εισφορές των πολιτών και των επιχειρήσεων. Το αφορολόγητο αυξήθηκε ενώ η εισφορά αλληλεγγύης ανεστάλη στον ιδιωτικό τομέα ως το τέλος του 2022. Επεκτάθηκε το πρόγραμμα «ΓΕΦΥΡΑ» για την επιδότηση δόσεων δανείων νοικοκυριών, καθώς και το πρόγραμμα «ΣΥΝ-ΕΡΓΑΣΙΑ». Κατά την Ευρωπαϊκή Κεντρική Τράπεζα το διαθέσιμο εισόδημα στην Ελλάδα αυξήθηκε κατά 7,3% το δεύτερο τρίμηνο του 2021. Πρόκειται για τη μεγαλύτερη αύξηση του διαθέσιμου εισοδήματος σε όλη την Ευρώπη. Και όλα αυτά με την ανεργία να έχει υποχωρήσει κατά περισσότερο από τρεις μονάδες σε σχέση με τον Σεπτέμβριο του 2020. Δεν ήταν άλλωστε παρά μόλις πριν λίγες μέρες που η ΕΛΣΤΑΤ επιβεβαίωσε την αύξηση του Ακαθάριστου Εγχώριου Προϊόντος μας κατά 13,4% το τρίτο τρίμηνο του 2021. Πρόκειται, κυρίες και κύριοι συνάδελφοι, για την υψηλότερη επίδοση στην Ευρώπη, ενώ αποτελεί ρεκόρ δεκαετίας για την Ελλάδα. Αν όλα αυτά δεν συνιστούν απόδειξη μιας επιτυχημένης κυβερνητικής πολιτικής, αναρωτιέμαι τι θα συνιστούσε. Κυρίες και κύριοι συνάδελφοι, ο προϋπολογισμός του 2022 αποσκοπεί στη δυναμική ανάπτυξης σε ολόκληρη τη χώρα. Ως βασικό του ζητούμενο έχει την προσέλκυση επενδύσεων και τη δημιουργία καλά αμειβόμενων νέων θέσεων εργασίας, με έμφαση στην «πράσινη» ανάπτυξη. Στηρίζεται σε ένα κράτος που κάνει άλματα στον ψηφιακό μετασχηματισμό περιορίζοντας δραστικά τη γραφειοκρατία και το οποίο ως βασικό του μέλημα έχει να βρίσκεται δίπλα στον πολίτη. Στο πλαίσιο αυτό μάλιστα δίνει ιδιαίτερη έμφαση στις πολιτικές υποστήριξης των πιο ευάλωτων συμπολιτών μας, σε αντίθεση με την πολιτική υπερφορολόγησης της κυβέρνησης του ΣΥΡΙΖΑ. Θυμίζω ότι στα τεσσεράμισι χρόνια που κυβέρνησε ο ΣΥΡΙΖΑ επέβαλε είκοσι εννέα νέους φόρους. Η Νέα Δημοκρατία, επιδιώκει σταθερά την ελάφρυνση των πολιτών από δυσβάσταχτες δημοσιονομικές υποχρεώσεις. Ο προϋπολογισμός του 2022, όπως άλλωστε και ο προηγούμενος, όχι μόνο δεν περιλαμβάνει νέους φόρους αλλά προβλέπει πρόσθετες μειώσεις φόρων και μέτρα στήριξης της επιχειρηματικότητας, των νοικοκυριών και της νέας γενιάς. Επιτρέψτε μου να σταθώ σε κάποια σημεία του, τα οποία ξεχωρίζω, όπως είναι η εφαρμογή του προγράμματος «Πρώτο Ένσημο» που αφορά νέους από δεκαοκτώ έως είκοσι εννέα ετών χωρίς προηγούμενη εργασιακή εμπειρία. Πολύ σημαντική για την αντιμετώπιση της ανεργίας βρίσκω και την επέκταση του προγράμματος των εκατό χιλιάδων νέων θέσεων εργασίας με επιπλέον πενήντα χιλιάδες θέσεις εργασίας. Εξαιρετικά θετική είναι και η αύξηση της χρηματοδότησης του Οργανισμού Προνοιακών Επιδομάτων και Κοινωνικής Αλληλεγγύης για τα οικογενειακά επιδόματα, τα επιδόματα των συμπολιτών μας με ειδικές ανάγκες και τα σχολικά γεύματα. Με χαρά διαπιστώνω και την προώθηση μέσω του Ταμείου Ανάκαμψης σύγχρονων εργαλείων κοινωνικής προστασίας, όπως η Κάρτα Αναπηρίας, ο προσωπικός βοηθός για άτομα με ειδικές ανάγκες, η δημιουργία πενήντα χιλιάδων θέσεων σε βρεφονηπιακούς σταθμούς και άλλα. Δεν υπάρχει αμφιβολία ότι τις εργαζόμενες μητέρες βοηθούν πάρα πολύ πρωτοβουλίες όπως το συγχρηματοδοτούμενο πρόγραμμα «Νταντάδες της γειτονιάς». Ταυτόχρονα, εξαιρετικά βοηθητική για όλους τους πολίτες είναι και η κατάργηση, που ήδη ισχύει από την 1η Οκτωβρίου, του φόρου για τις γονικές παροχές και τις δωρεές ύψους έως 800.000 ευρώ. Στο ίδιο κλίμα της ελάφρυνσης των πολιτών κινείται και η μείωση του τέλους συνδρομητών κινητής τηλεφωνίας στο 10%, αλλά και η πλήρης κατάργησή του για νέους έως είκοσι εννέα ετών. Τέλος, καθώς η χώρα μας αλλά και όλος ο πλανήτης καλείται να μειώσει το περιβαλλοντικό του αποτύπωμα, στον προϋπολογισμό προβλέπεται χορήγηση προσαυξημένης έκπτωσης για δαπάνες που αφορούν την «πράσινη» οικονομία, την ενέργεια και την ψηφιοποίηση. Κυρίες και κύριοι συνάδελφοι, σύμφωνα με τον νέο κρατικό προϋπολογισμό, ο ρυθμός ανάπτυξης εκτιμάται για το 2021 στο 6,9% του ΑΕΠ και για το 2022 στο 4,5%. Θα έχουμε, δηλαδή, μια σωρευτική ανάπτυξη των ετών 2021, 2022 που θα φτάνει στο 11,7%, που σημαίνει ότι κατά το 2022 όχι μόνο θα αποκατασταθεί το επίπεδο του εγχώριου προϊόντος του 2019, αλλά θα αυξηθεί και ακόμα περισσότερο. Οι συνολικές δαπάνες θα είναι αυξημένες σε σχέση με την αντίστοιχη πρόβλεψη στο μεσοπρόθεσμο 2022 - 2025 λόγω των δαπανών για την αντιμετώπιση της υγειονομικής κρίσης, αλλά και των παραλαβών εξοπλιστικών προγραμμάτων. [[Στο σημείο αυτό την Προεδρική Έδρα καταλαμβάνει ο Β΄ Αντιπρόεδρος της Βουλής κ. ΧΑΡΑΛΑΜΠΟΣ ΑΘΑΝΑΣΙΟΥ]] Μία μικρή επισήμανση εδώ για τις δαπάνες υγείας, για τις οποίες έχει γίνει πολύς λόγος από την Αντιπολίτευση. Τα κονδύλια για την υγεία όχι απλά δεν μειώνονται, αλλά είναι αυξημένα έναντι του 2021. Συγκεκριμένα, οι τακτικές δαπάνες για το Υπουργείο Υγείας παρουσιάζονται αυξημένες κατά 250 εκατομμύρια ευρώ. Όπως γίνεται εμφανές, κυρίες και κύριοι συνάδελφοι, η κυβερνητική οικονομική πολιτική που ακολουθήθηκε από την αρχή της κρίσης αλλά και νωρίτερα, με τις μειώσεις φόρων και την προώθηση μεταρρυθμίσεων, στήριξε αποτελεσματικά την οικονομία της χώρας τη δύσκολη αυτή περίοδο και έθεσε τις βάσεις για υψηλή και διατηρήσιμη ανάπτυξη τα επόμενα χρόνια. Είμαι σίγουρη πως με τον νέο κρατικό προϋπολογισμό δεν θα καταφέρουμε μόνο να ανακτήσουμε τις απώλειές μας αλλά θα επιτύχουμε ακόμα υψηλότερη οικονομική επίδοση σε σχέση με την προ πανδημίας περίοδο. Γι' αυτόν τον λόγο σας ζητώ να τον υπερψηφίσετε. Σας ευχαριστώ πάρα πολύ.
Κι εγώ σας ευχαριστώ. Ο επόμενος ομιλητής είναι ο κ. Νικόλαος Φίλης. Ορίστε, έχετε τον λόγο, κύριε Φίλη.
Ευχαριστώ, κύριε Πρόεδρε. Στη συζήτηση σήμερα για τον προϋπολογισμό πέφτει βαριά η σκιά της πανδημίας. Σχεδόν είκοσι χιλιάδες νεκροί, το ΕΣΥ που έχει λυγίσει εδώ και έναν χρόνο παρά τον ηρωισμό γιατρών και νοσηλευτών, η κοινωνία που έχει κουραστεί και ένα μέλλον δυσοίωνο καθώς περιμένουμε την επέλαση της «Όμικρον». Τι σηματοδοτεί άραγε η έκθεση Τσιόδρα - Λύτρα που δημοσιεύτηκε χθες; Επιβεβαιώνει ότι η Κυβέρνηση δεν πίστεψε στη μάχη κατά της πανδημίας, γιατί θεωρούσε ότι ήταν μια σύντομη παρένθεση. Ο Πρωθυπουργός είναι υπόλογος, γιατί απ' αυτό το Βήμα μάς είπε ότι είναι το ίδιο να νοσηλεύεται κάποιος διασωληνωμένος εντός και εκτός ΜΕΘ. Πρόκειται για μια αυθαίρετη κρίση, μια -να το πω- ανοησία, που παραβιάζει την κοινή λογική και την κοινωνική εμπειρία. Μάλιστα μετά τη δημοσιοποίηση της έκθεσης Τσιόδρα - Λύτρα επιβεβαιώνεται ότι η ανοησία συνιστά, δυστυχώς, κυνισμό. Γιατί το ισχυρίστηκε αυτό ο Πρωθυπουργός; Επειδή η Κυβέρνηση είχε πειστεί ότι η κοινωνία, φοβισμένη από την πανδημία, υπνωτισμένη από την ελεγχόμενη ενημέρωση, δεν θα ζητήσει ευθύνες. Κυνισμός και αυταρχισμός, τα κύρια γνωρίσματα του συστήματος εξουσίας. Ο Πρωθυπουργός οφείλει να ζητήσει συγγνώμη από αυτό το Βήμα, συγγνώμη από τα χιλιάδες θύματα και τους συγγενείς τους αλλά και από όλους τους Έλληνες πολίτες. Διαφορετικά, θα βουλιάξει στην πολιτική ανυποληψία. Το χειρότερο, θα ενισχύσει μέσα στην απόγνωση των ανθρώπων κοινωνικές συμπεριφορές καχυποψίας απέναντι στο δημόσιο συμφέρον και την πολιτική, θα πριμοδοτήσει αντιπολιτικές επιλογές εκεί όπου ψαρεύει η ακροδεξιά. Δεν πιστεύω ότι υπάρχουν σαράντα επτά κλειδωμένες ΜΕΘ να περιμένουν τους επώνυμους. Αυτό είπα από την πρώτη στιγμή. Ασφαλώς όμως και πρέπει να διερευνηθεί αν οι επώνυμοι έχουν, έχουμε, προτεραιότητα έναντι των ανωνύμων στις κλίνες ΜΕΘ και τη φροντίδα, γιατί αυτό δημιουργεί ένα τεράστιο ηθικό πρόβλημα. Τι θα απαντήσουμε στους γονείς του δεκατετράχρονου κοριτσιού στην Λαμία που έσβησε στα επείγοντα, μακριά από τη ΜΕΘ, ενώ ήταν γνωστό ότι νοσούσε από κορωνοϊό; Τι θα απαντήσουμε στις οικογένειες των χιλιάδων συμπολιτών μας οι οποίοι πέθαναν στην επαρχία σε ΜΕΘ που ο Θεός να τις κάνει ΜΕΘ ή διασωληνωμένοι σε απλές κλίνες με 87% περισσότερες πιθανότητες να χάσουν τη ζωή τους, όπως λέει η έκθεση Τσιόδρα - Λύτρα; Η αναζήτηση πολιτικών ευθυνών για την τραγωδία που ζούμε δεν συνιστά πολιτική τυμβωρυχία. Γι' αυτή κάτι γνωρίζει η Νέα Δημοκρατία με το δράμα στο Μάτι. Άκουσα συναδέλφους της Νέας Δημοκρατίας να επικαλούνται τη δήλωσή μου ότι δεν κάνουμε αντιπολίτευση για τους θανάτους. Πράγματι, δεν κερδοσκοπούμε πολιτικά με τους θανάτους. Θλιβόμαστε, οργιζόμαστε, καταλογίζουμε τις ευθύνες και απαιτούμε αλλαγή πολιτικής, που η Νέα Δημοκρατία δεν μπορεί να υπηρετήσει. Θυμίζω ότι σε κρίσιμες στιγμές της πανδημίας ο Πρόεδρος του ΣΥΡΙΖΑ Αλέξης Τσίπρας πρότεινε συναίνεση χωρίς να βρει ανταπόκριση, κι είναι εγκληματικό να κυβερνά μια Κυβέρνηση μη απολογούμενη για παραλείψεις και δογματισμούς που έχουν εκτοξεύσει τον αριθμό των θανάτων. Η Ελλάδα έχει το θλιβερό ρεκόρ θανάτων ανά κατοίκους σε όλη τη Δυτική Ευρώπη τις τελευταίες εβδομάδες. Αλλά τι συζητάμε; Δυο μέρες κι ακόμη ο Πρωθυπουργός να ζητήσει έστω μια συγγνώμη, που βέβαια για να είχε αξία θα έπρεπε να συνοδεύεται με αλλαγή στάσης για την πανδημία και κυρίως με αναγνώριση της ανάγκης ανασυγκρότησης του ΕΣΥ, κάτι που η Νέα Δημοκρατία δεν μπορεί και δεν θέλει να κάνει. Την ενίσχυση του ΕΣΥ, έστω και με είκοσι μέρες καθυστέρηση, την έχουμε ανάγκη καθώς μάλιστα βλέπουμε να καλπάζει η πανδημία με την «Όμικρον» και καθώς ο ΠΟΥ μας έχει προειδοποιήσει ότι θα έρθουν και άλλες πανδημίες. Μέσα στην πανδημία αναπτύσσονται κοινωνικές συμπεριφορές που θα αφήσουν το αρνητικό τους αποτύπωμα. Ο ατομισμός, ο συμβιβασμός με τη ρουτίνα των άδικων θανάτων, η αντίληψη ενός ύπουλου ανταγωνισμού με το δόγμα «ο θάνατός σου η ζωή μου», η υποταγή του επιστημονικού λόγου στις σκοπιμότητες της εξουσίας, οι ανορθολογισμοί με καλυμμαύχι, όπως είναι η θρησκοληψία ή με περικεφαλαία, όπως είναι οι εθνικισμοί, διασπείρονται, μολύνουν το κοινωνικό σώμα. Και είναι ευθύνη της πολιτικής, ειδικότερα της Αριστεράς και των δυνάμεων της προόδου, να προλάβουν αυτή την επιδημία, προτείνοντας εναλλακτικές δημόσιες πολιτικές στην υγεία, το κοινωνικό κράτος, τα δικαιώματα, το περιβάλλον και, βεβαίως, την οικονομία. Κανείς δεν είναι ασφαλής, αν όλοι δεν είναι ασφαλείς. Μας το απέδειξε η ιστορία της Αφρικής με τον χαμηλό εμβολιασμό. Δεν σταμάτησε εκεί η μετάλλαξη «Όμικρον», πέρασε τη θάλασσα, πέρασε τα τείχη, πήγε προς τα πάνω. Γιατί, τείχη δεν υπάρχουν το πρόβλημα της υγείας, όπως τείχη δεν υπάρχουν και στο πρόβλημα των προσφυγικών ροών. Χρειάζεται μια από κοινού διαχείριση με ανθρωπιστικό και αποφασιστικό τρόπο αυτών των προβλημάτων. Με αυτή την έννοια, βρισκόμαστε σε ένα σημείο αιχμής. Η πανδημία και η κλιματική κρίση αποκαλύπτουν ότι ο νεοφιλελεύθερος καπιταλισμός δεν μπορεί να υπηρετήσει την επιβίωση της κοινωνίας. Η κοινωνία σε σύγχυση, αναζητά σημείο ισορροπίας. Θα το βρει είτε στην ακραία νεοφιλελεύθερη «Alt Right» είτε στην προοδευτική αριστερή και οικολογική υπέρβαση. Η ριζοσπαστική Αριστερά και οι πολιτικές και κοινωνικές συμμαχίες της μπορούν να εκπροσωπήσουν τη μεγάλη κοινωνική πλειοψηφία. Και αυτό είναι το μεταίχμιο των πολιτικών εξελίξεων, που σύντομα θα κατακρημνίσει την αναιδή κυβερνητική μακαριότητα και τον αυταρχισμό της. Κυρίες και κύριοι συνάδελφοι, με τον φετινό προϋπολογισμό συνεχίζεται η υποχρηματοδότηση της παιδείας. Σε ολόκληρη την Ευρώπη ο μέσος όρος είναι 5% επί του ΑΕΠ και στην Ελλάδα 3%. Θριαμβολογεί η κυρία Υπουργός, επειδή αυξήθηκε, λέει, για 200 εκατομμύρια φέτος ο προϋπολογισμός για την παιδεία, όταν αυξάνεται ταυτοχρόνως και το ΑΕΠ. Αυτή η τεράστια απόκλιση, αναδεικνύει ανάγλυφα την κυβερνητική πολιτική συρρίκνωσης της δημόσιας εκπαίδευσης και ενίσχυσης των μεγάλων ιδιωτικών συμφερόντων στον χώρο της παιδείας. Ακόμη και στα δημοτικά σχολεία, υποδεικνύεται η ανεύρεση πόρων από χορηγούς και αυτό το μοντέλο συνδυάζεται με τη διάλυση του συλλόγου διδασκόντων και την καθιέρωση μιας αξιολόγησης που οδηγεί σε σχολεία πολλών ταχυτήτων. Οι εκπαιδευτικοί εγκλωβίζονται στα γραφεία, σε γραφειοκρατικές δουλειές «ελέω αξιολογήσης» και όχι στις τάξεις, εκεί που θέση τους, ο φυσικός τους χώρος. Οι διευθυντές των σχολείων μετατρέπονται σε μάνατζερ. Στα πανεπιστήμια αναζητείται ο μάνατζερ -ξεπερασμένα δόγματα της εποχής Θάτσερ που εμφανίζονται ως καινοτόμες ιδέες. Στα πανεπιστήμια μειώνεται περαιτέρω η χρηματοδότηση με το περιβόητο πέναλτι 20%, ενώ επιχειρείται η υπαγωγή της έρευνας στις πρόσκαιρες ανάγκες των επιχειρήσεων. Η αναγκαία διασύνδεση του πανεπιστημίου πρέπει να υπηρετεί τον μετασχηματισμό της οικονομίας προς την αντιμετώπιση κοινωνικών αναγκών, καθώς και την υπερνίκηση των κοινωνικών ανισοτήτων, που ιδιαίτερα μέσα στην πανδημία, έχουν εκτοξευτεί. Τα σχολεία λειτουργούν μέσα στις πρωτόγνωρες συνθήκες πανδημίας, όπου οι ανισότητες έχουν θεριέψει -και αναφέρομαι στις μαθησιακές, αλλά, κυρίως, στις ψυχοκοινωνικές επιπτώσεις στη ζωή των παιδιών. Οι εκπαιδευτικοί δίνουν αγώνα ανυπεράσπιστοι και βαλλόμενοι από τον κυβερνητικό αυταρχισμό, για να μάθουν ξανά στα παιδιά τι σημαίνει μαθητής και σχολείο. Τα παιδιά έχουν να αντιμετωπίσουν την κρατικοποίηση και τον αμείλικτο ανταγωνισμό. Η τράπεζα θεμάτων στο λύκειο, το σπρώξιμο δεκαπεντάχρονων μαθητών στην πρώην μαθητεία και ανήλικη εργασία, η μείωση του αριθμού εισακτέων στα πανεπιστήμια, οικοδομούν νέους ταξικούς φραγμούς, δίπλα στους φραγμούς που έχουν να κάνουν με την κοινωνική οικονομική κρίση και τη διάλυση του οικογενειακού εισοδήματος. Η Κυβέρνηση θέλει μια φθηνή εκπαίδευση, γιατί προωθεί μια φτηνή ανάπτυξη. Μια ανάπτυξη με κέρδη για τους λίγους, με κακοπληρωμένες και υποβαθμισμένες θέσεις εργασίας για τους πολλούς. Μια ανάπτυξη που θα υπηρετεί το μοντέλο που μας έχει οδηγήσει στη χρεοκοπία. Η Κυβέρνηση δεν φέρνει την παραγωγική ανασυγκρότηση με καλοπληρωμένες θέσεις εργασίας, που θα παράγουν προϊόντα με προστιθέμενη αξία. Πίσω από την διατυμπανιζόμενη μείωση της ανεργίας -το ακούσαμε- υπάρχουν μισές δουλειές, επισφάλεια και φτωχοί εργαζόμενοι. Αυτό είναι το μέλλον που θέλετε για τη χώρα μας. Στον αντίποδα των κυβερνητικών μεθοδεύσεων, χρειαζόμαστε δημόσιες πολιτικές, ένα σχολείο ποιότητας και ισότητας. Δεκατετράχρονο υποχρεωτικό σχολείο, συμπεριλαμβανομένης της προσχολικής ηλικίας, διορισμούς είκοσι χιλιάδων εκπαιδευτικών μέσα σε τέσσερα χρόνια και ανάλογα προγράμματα επιμόρφωσης, διπλασιασμό του αριθμού των πανεπιστημιακών αντί για πανεπιστημιακή αστυνομία. Θέλουμε πρόγραμμα σχολικής στέγης, καθώς το 40% των σχολικών κτηρίων έχει ηλικία πενήντα ετών και πρόγραμμα ανέγερσης νέων φοιτητικών εστιών. Υπάρχει δυνατότητα από το Ταμείο Ανάκαμψης να χρηματοδοτηθούν αυτά όλα τα έργα. Όχι, όμως, να δοθούν τα χρήματα στις μεγάλες πολυεθνικές εταιρείες και ομίλους. Κυρίες και κύριοι συνάδελφοι, αναφερθήκαμε και νωρίτερα στο θέμα της πανδημίας και των σχολείων. Ζητάμε να συνεδριάσει η Επιτροπή Μορφωτικών Υποθέσεων της Βουλής με τους Υπουργούς Οικονομικών και με τους ειδικούς μαζί, για να κουβεντιάσουμε τι πρόκειται να γίνει, εν όψει και της μετάλλαξης «Όμικρον». Ογδόντα χιλιάδες παιδιά έχουν αρρωστήσει από την 1η Νοεμβρίου μέχρι σήμερα. Δυστυχώς, εισπράξαμε για άλλη μια φορά την άρνηση της Κυβέρνησης να προχωρήσει σε αυτόν τον διάλογο μέσα στη Βουλή. Γνωρίζουμε, επίσης, ότι είναι αναγκαίο να ενταθεί η προσπάθεια για τον εμβολιασμό των μικρών παιδιών. Είναι, όντως, αναγκαίο. Επίσης, θεωρούμε ότι η Αρχή Προστασίας Δεδομένων που έχει θέσει μεγάλο πρόβλημα και απαγορεύεται στην ουσία η εξ αποστάσεως εκπαίδευση με τη «CISCO», έχει περιφρονηθεί από το Υπουργείο και ακούσαμε και την απάντηση της κυρίας Υπουργού για το θέμα αυτό -προκλητική ήταν, περιπαικτική, θα έλεγα. Το επιχείρημα ότι ο ΣΥΡΙΖΑ δεν ψήφισε την ποινικοποίηση των γονέων, διότι δεν στέλνουν τα παιδιά τους στο σχολείο -πενήντα, εξήντα παιδιά όλα κι όλα- είναι παραπλανητικό. Ζητήσαμε να μην υπάρχει ποινή δύο ετών, όπως προτείνει η Κυβέρνηση, αλλά χρηματικό πρόστιμο, όπως έλεγε ο Ποινικός Κώδικας. Κυρίες και κύριοι συνάδελφοι, καταψηφίζουμε τον προϋπολογισμό στο όνομα του μέλλοντος και της νεολαίας. Ευχαριστώ.
Κι εγώ σας ευχαριστώ. Ο κ. Μανούσος Βολουδάκης από τη Νέα Δημοκρατία έχει τον λόγο και αμέσως μετά, η κ. Θεανώ Φωτίου από τον ΣΥΡΙΖΑ.
Ευχαριστώ, κύριε Πρόεδρε. Κυρίες και κύριοι συνάδελφοι, πριν λίγο ζήσαμε θλιβερές σκηνές στην Αίθουσα αυτή. Σκηνές που η Αίθουσα αυτή είχε να ζήσει από τότε που εδώ βρισκόταν η Χρυσή Αυγή.
Και οι μακεδονομάχοι σας τα ίδια κάνανε. Μας λέγανε προδότες.
Ήταν θετική η αντίδραση του Αρχηγού της Αξιωματικής Αντιπολίτευσης και θετική η συνολική καταδίκη τέτοιων στάσεων. Θέλω να ελπίζω ότι στο εξής θα αντιμετωπίζετε με απόλυτο τρόπο οποιοδήποτε κλείσιμο ματιού σε τέτοιους χώρους. Γιατί ξέρετε, δεν είναι μόνο οι κραυγές αυτού του είδους που κλείνουν το μάτι στο κοινό, που παλιότερα οδήγησε σε αυτά τα θλιβερά φαινόμενα στην ελληνική πολιτική ζωή, είναι και το κλείσιμο του ματιού στους αντιεμβολιαστές το ίδιο. Και αυτό το λέω, για να το λάβουν υπ' όψιν τους όλοι όσους τους αφορά. Άκουσα πριν από λίγο τον κ. Φίλη να λέει ότι ο καπιταλισμός δεν θα επιβιώσει. Το σύστημα της ελεύθερης αγοράς και της κοινοβουλευτικής δημοκρατίας -αυτό που εσείς αποκαλείτε καπιταλισμό, κύριε Φίλη- όχι μόνο επιβιώνει, ανθεί στον κόσμο. Αυτό που δεν έχει επιβιώσει είναι ο σοσιαλισμός -αν εξαιρέσουμε τη Βόρειο Κορέα. Πρέπει να δείτε την αντίφαση σε αυτό που λέτε, με την πραγματικότητα. Ας έρθω τώρα στα του προϋπολογισμού. Οι συζητήσεις για τους προϋπολογισμούς παντού στον κόσμο, τα τελευταία δύο χρόνια επικεντρώνονται γύρω από την αντιμετώπιση της πανδημίας, προφανώς. Το ίδιο και σε εμάς. Στην πατρίδα μας είναι εύκολο να δούμε τι έχει συμβεί αυτά τα δύο τελευταία χρόνια. Είναι απλή η περίληψη, αποτυπώνεται στην πορεία τη σημερινή και εκτιμώμενη του Ακαθάριστου Εγχώριου Προϊόντος. Η αύξηση του Ακαθάριστου Εγχώριου Προϊόντος το 2021 και το 2022 θα υπερκαλύψει τις απώλειες του 2020. Για την ακρίβεια, θα είναι κατά 1,7 ποσοστιαίες μονάδες μεγαλύτερη από τη μείωση που είχαμε το 2020. Πώς έγινε αυτό; Πώς ήταν τόσο γρήγορη η ανάκαμψη της ελληνικής οικονομίας και η είσοδός της σε τροχιά ανάπτυξης; Έγινε μέσα από ένα κολοσσιαίο πρόγραμμα ενίσχυσης της πραγματικής οικονομίας με 43 δισεκατομμύρια ευρώ. Ένα πρόγραμμα που μας φέρνει στην τρίτη θέση στην Ευρωπαϊκή Ένωση σε δαπάνες για την καταπολέμηση των συνεπειών της πανδημίας. Τρίτη θέση στην Ευρώπη και τέταρτη στον κόσμο, σύμφωνα με τα στοιχεία που ο Υπουργός Οικονομικών κατέθεσε στην Επιτροπή Οικονομικών. Η Ελλάδα, μια χώρα που μπήκε στην κρίση της πανδημίας με το βάρος του γνωστού δημοσίου χρέους της, έφτασε να είναι η τέταρτη σε δαπάνες στον κόσμο. Το επαναλαμβάνω, γιατί αυτό δείχνει και σε τι πολιτικό αδιέξοδο πρέπει να βρίσκονται αυτοί που λένε σήμερα ότι έπρεπε να δαπανήσετε περισσότερο, ότι έπρεπε να έχετε περισσότερο εμπροσθοβαρές πρόγραμμα. Κι έγινε αυτή η καμπάνια αντιμετώπισης των συνεπειών της πανδημίας, ενώ ταυτόχρονα υπηρετήθηκαν και οι στόχοι για τους οποίους ψηφίστηκε από τον ελληνικό λαό η παράταξη που κυβερνά σήμερα, δηλαδή οι στόχοι της μείωσης των φόρων, χωρίς ταυτόχρονα να θιγεί κανείς από τους κρίσιμους τομείς πολιτικής με μείωση των δαπανών. Να αναφέρω επιγραμματικά μόνο φόρους: στον ΕΝΦΙΑ μεσοσταθμική μείωση κατά 22%, στον εισαγωγικό φορολογικό συντελεστή μείωση από το 22% στο 9% για το πρώτο κλιμάκιο, τη μείωση της προκαταβολής φόρου εισοδήματος -ρωτήστε ελεύθερους επαγγελματίες τι σημαίνει αυτό-, και τη μείωση των ασφαλιστικών εισφορών στον ιδιωτικό τομέα κατά τρεις μονάδες. Κι ενώ συμβαίνουν όλα αυτά, βρίσκεται σε εξέλιξη ένα πρόγραμμα μεταρρυθμίσεων και δημιουργίας υποδομών στην ελληνική οικονομία που προετοιμάζουν πραγματικά τη χώρα για την επόμενη μέρα. Θα αναφέρω εδώ μόνο τον ΒΟΑΚ ως το χαρακτηριστικότερο παράδειγμα της μεγαλύτερης έλλειψης της Κρήτης που για πρώτη φορά μπαίνει σε μια τροχιά υλοποίησης. Σημαίνουν αυτά ότι όλα πάνε καλά και δεν έχουμε λόγο να ανησυχούμε για τίποτα; Όχι βέβαια. Υπάρχει αυτή τη στιγμή η μεγάλη απειλή του πληθωρισμού, ο οποίος επιταχύνεται σε όλον τον κόσμο. Στην Ελλάδα σε ρυθμούς χαμηλότερους από τους ευρωπαϊκούς: 4,1% ο μέσος όρος της Ευρωζώνης και 2,8% σε εμάς. Παρ' όλα αυτά, έχουμε λόγους να ανησυχούμε περισσότερο από τους εταίρους μας και αυτό γιατί στην πατρίδα μας ορισμένοι κλάδοι έχουν έντονο ολιγοπωλιακό χαρακτήρα. Σε κάποιες περιπτώσεις τα ολιγοπώλια αυτά οδηγούν σε τιμές στην Ελλάδα υψηλότερες από τις αντίστοιχες στις αγορές των εταίρων μας. Τα κατ' εξοχήν παραδείγματα, αλλά όχι μόνα, είναι η αγορά της ηλεκτρικής ενέργειας και των τηλεπικοινωνιών. Η ηλεκτρική ενέργεια ήταν συστηματικά ακριβότερη από τον μέσο όρο της Ευρώπης και πριν την ενεργειακή κρίση, πριν την έκρηξη των τιμών του φυσικού αερίου. Και αυτή βεβαίως η κατάσταση επιδεινώνεται σήμερα. Το γεγονός αυτό πλήττει δραστικά την ευημερία των νοικοκυριών και την ανταγωνιστικότητα των επιχειρήσεων, πλήττει κατ' εξοχήν τη μεταποίηση, τον κλάδο που ανταγωνίζεται διεθνώς και κλάδο από τον οποίο περιμένουμε νέες ποιοτικές θέσεις εργασίας. Ορθώς η Κυβέρνηση αντέδρασε άμεσα με 1 δισεκατομμύριο ευρώ ενίσχυση των καταναλωτών για να αντιμετωπίσουν τις συνέπειες της κρίσης. Δεν πρέπει να επιτρέψουμε στους φουσκωμένους λογαριασμούς του ηλεκτρικού ρεύματος να «πνίξουν» το ρεύμα της ανάπτυξης της ελληνικής οικονομίας, τώρα που δείχνει ουσιαστική δυναμική. Με ιδιαίτερη ικανοποίηση άκουσα σήμερα τον Πρωθυπουργό να προαναγγέλλει νέα μέτρα ανακούφισης από τις αυξήσεις ρεύματος και καυσίμων, με ειδική αναφορά στους αγρότες. Αγρότες και κτηνοτρόφοι πλήττονται από τις αυξήσεις στις τιμές σε καύσιμα και ηλεκτρική ενέργεια περισσότερο γιατί έχουν περιορισμένη δυνατότητα, λόγω της δομής της αγοράς τους, να περάσουν το αυξημένο κόστος στα προϊόντα τους. Πρέπει ειδικά να προσέξουμε τους κτηνοτρόφους στα ορεινά που υφίστανται επιπλέον τις ακραίες αυξήσεις των τιμών των ζωοτροφών και αναγκάζονται να λειτουργήσουν φέτος και με δυσάρεστες εκπλήξεις ως προς τα προγράμματα της ενίσχυσής τους. Η ουσιαστική απάντηση όμως στο πρόβλημα της ενεργειακής κρίσης δεν μπορεί να είναι οι επιδοτήσεις, οι έκτακτες ενισχύσεις. Και είναι, πραγματικά, λυπηρό που ο αντίλογος της Αξιωματικής Αντιπολίτευσης εξαντλείται σε αυτό. Δίνει η Κυβέρνηση και δίνει αρκετά για πρώτη φάση, λέει «δώστε κι άλλα», το πιο εύκολο για μια αντιπολίτευση χωρίς να πει ούτε πώς ούτε από πού ούτε πώς θα λυθεί το ουσιαστικότερο πρόβλημα. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Μισό λεπτό την ανοχή σας, κύριε Πρόεδρε. Το ζήτημα του ολιγοπωλίου στην ηλεκτρική ενέργεια και του κόστους του για την ελληνική οικονομία πρέπει να αντιμετωπιστεί στη ρίζα του. Πρέπει τα αρμόδια όργανα, η ΡΑΕ και η Επιτροπή Ανταγωνισμού -έχουν και οι δύο αρμοδιότητα- να ελέγξουν τις συνθήκες του ανταγωνισμού στην αγορά αυτή. Ο Υπουργός Ανάπτυξης φέρνει στη Βουλή σχέδιο νόμου για τον ανταγωνισμό με καινούργιες διατάξεις. Πρέπει όμως να δούμε και στην πράξη τι γίνεται, πώς εφαρμόζεται ο νόμος. Πρέπει ακόμη να αναθεωρηθούν οι διατάξεις του κώδικα λειτουργίας της αγοράς ηλεκτρικής ενέργειας, οι οποίες έχουν επιτρέψει τη χειραγώγηση της αγοράς. Μη σπεύσετε να χαρείτε, αγαπητοί συνάδελφοι του ΣΥΡΙΖΑ, με τις αναφορές αυτές, γιατί το ολιγοπώλιο αυτό μια χαρά κρατούσε και ανθούσε και στις μέρες σας. Μάλιστα οι κώδικες στους οποίους αναφέρθηκα που επιτρέπουν τη χειραγώγηση της αγοράς στο μεγαλύτερό τους μέρος διαμορφώθηκαν επί ημερών σας. Ανακεφαλαιώνοντας, αντιμετωπίσαμε τις οικονομικές συνέπειες της πανδημίας τα δύο τελευταία χρόνια κατά τρόπο αποτελεσματικό, υπηρετώντας παράλληλα όλες τις πολιτικές για τις οποίες ο ελληνικός λαός το 2019 ψήφισε τη Νέα Δημοκρατία. Ο προϋπολογισμός του 2022, συνεχίζει στο ίδιο πνεύμα με ακόμα μεγαλύτερη συστηματικότητα και γι' αυτό προφανώς τον υπερψηφίζω. Σας ευχαριστώ πολύ.
Κι εγώ ευχαριστώ, κύριε Βολουδάκη. Τον λόγο έχει τώρα η κ. Θεανώ Φωτίου από τον ΣΥΡΙΖΑ.
Κύριε Πρόεδρε, θα ήθελα τον λόγο.
Μισό λεπτό, κύριε Φίλη. Για ποιον λόγο τον θέλετε; Για σχόλιο; Δεν γίνεται σχόλιο τώρα.
Για δέκα δευτερόλεπτα.
Ακούστε. Αυτό το είπαμε και στη Διάσκεψη των Προέδρων. Θα σταματήσει αυτό να παρεμβαίνουμε για κάθε Υπουργό.
Επί προσωπικού. Θα είχα τελειώσει.
Ακούστε, δεν γίνεται αυτό. Εξάλλου, επισήμως αυτή τη στιγμή Κοινοβουλευτικός Εκπρόσωπος από εσάς είναι ο κ. Ραγκούσης.
Ειπώθηκε κάτι για μένα. Μου επιτρέπετε; Ο κύριος συνάδελφος απέδωσε κάτι σε εμένα που δεν έχω πει, εκ παραδρομής. Η πανδημία και η κλιματική κρίση αποκαλύπτουν ότι ο νεοφιλελεύθερος καπιταλισμός δεν μπορεί να υπηρετήσει την επιβίωση της κοινωνίας. Αυτό είναι παγκόσμιο συμπέρασμα.
Εντάξει, αυτό δεν είναι προσωπικό. Τοποθέτηση είναι. Απλώς να το σταματήσουμε αυτό. Είναι ομόφωνη απόφαση της Διάσκεψης των Προέδρων ότι δεν μπορούν οι Κοινοβουλευτικοί Εκπρόσωποι κάθε τόσο να διακόπτουν, εκτός του ότι δεν προβλέπεται από τον Κανονισμό και ειδικά δεν προβλέπεται για τον προϋπολογισμό. Η κ. Φωτίου έχει τον λόγο κι αμέσως μετά τον λόγο θα πάρει ο Υπουργός Κλιματικής Κρίσης και Πολιτικής Προστασίας κ. Χρήστος Στυλιανίδης.
Ευχαριστώ, κύριε Πρόεδρε. [[Χειροκροτήματα από την πτέρυγα του ΣΥΡΙΖΑ]] Κυρίες και κύριοι Βουλευτές, συζητάμε σήμερα τον τρίτο αντικοινωνικό προϋπολογισμό της Κυβέρνησης Μητσοτάκη που περικόπτει κατά 1,7 δισ τις δαπάνες για την υγεία, την παιδεία, την ασφάλιση, την πρόνοια. Πιστεύω θα είναι και ο τελευταίος σας. Επιστροφή στην κανονικότητα μας υπόσχεται με περικοπή 820 εκατομμύρια από το ΕΣΥ που καταρρέει με τίμημα χιλιάδες νεκρούς. Το 38% θα είχε γλιτώσει, λέει η έκθεση των Τσιόρδα - Λύτρα από τον Μάιο, αν είχαμε ισχυρό ΕΣΥ, όπως και αν είχαμε περισσότερες ΜΕΘ. Διότι οι διασωληνωμένοι εκτός ΜΕΘ πεθαίνουν σε ποσοστό 87%. Η ίδια έκθεση. Πριν από δέκα μέρες ο Πρωθυπουργός μάς διαβεβαίωνε στη Βουλή ότι δεν υπάρχει διαφορά μεταξύ διασωληνωμένων εκτός ή εντός ΜΕΘ. Τι συμβαίνει τώρα με τον Πρωθυπουργό της χώρας που ζητούσε από εμάς μελέτες, όταν εκείνος είχε τη μελέτη στο συρτάρι του; Πρέπει να απαντήσει. Υπάρχει τεράστιο θέμα. Ο προϋπολογισμός όμως δεν απαντά ούτε στις οξύτατες ανάγκες των πολιτών. Σήμερα ένας στους τρεις τουλάχιστον πολίτες απειλείται από υγειονομική και ενεργειακή φτώχεια και υλική στέρηση, δηλαδή στερούνται τη θέρμανση, το ρεύμα, βασικά τρόφιμα και υπηρεσίες υγείας. Τα μεσαία στρώματα και οι μικρομεσαίες επιχειρήσεις φτωχοποιούνται ξανά ραγδαία. Αυτά τα στρώματα είχατε καταστρέψει το 2015, όταν η Νέα Δημοκρατία με Υπουργό τότε τον Κυριάκο Μητσοτάκη μάς παρέδωσε, κατά την ΕΛΣΤΑΤ, οκτακόσιες χιλιάδες πολίτες που είχαν μετακομίσει από τα μεσαία στρώματα στα φτωχά, έναν δηλαδή στους πέντε. Το 2019 με τον ΣΥΡΙΖΑ εξακόσιες χιλιάδες από αυτούς είχαν μετακομίσει ξανά στα μεσαία στρώματα. Αυτές τις μέρες στη Βουλή η Κυβέρνηση και οι Βουλευτές της Νέας Δημοκρατίας προσπαθείτε να μας εξηγήσετε ότι ζούμε σε έναν παράδεισο ευημερίας, ανάπτυξης, αυξήσεων εισοδημάτων και τραπεζικών καταθέσεων. Γιατί δεν τα λέτε στις περιφέρειές σας; Γιατί δεν τα λέτε στους πολίτες που βγαίνουν στα δικά σας μέσα μαζικής ενημέρωσης, τα καλοταϊσμένα, και απελπισμένοι λένε ότι τα μηνιαία τους εισοδήματα τελειώνουν μέσα σε δυο- τρεις εβδομάδες, που βλέπουν συνεχείς ανατιμήσεις στα τρόφιμα και αρχίζουν να μην αγοράζουν πια τα αναγκαία; Άκουσε κανείς από εσάς αυτό; Ότι δεν αγοράζουν τρόφιμα που έχουν ανάγκη, που δεν μπορούν να πληρώσουν λογαριασμούς ρεύματος και πετρέλαιο θέρμανσης; Κατά την ΕΛΣΤΑΤ, έχουμε ανατιμήσεις σε δεκαπέντε βασικά αγαθά. Κατά τη EUROSTAT, είμαστε στην τρίτη χειρότερη θέση σε ενεργειακή φτώχεια, 12% έναντι 8% μέσου όρου. Μπορούσαμε να είχαμε αποφύγει αυτή την κατάσταση; Ναι, λέμε εμείς με τις τροπολογίες που καταθέσαμε τρεις φορές για ευάλωτες ομάδες δωρεάν ποσότητα ρεύματος, επανασύνδεση κομμένων ρευμάτων, διακανονισμό οφειλών. Τα είπε η Ευρωβουλή, τα ίδια ακριβώς την άνοιξη. Δεν κάνατε τίποτα. Και για την ενεργειακή κρίση, μείωση φόρου κατανάλωσης στο πετρέλαιο που θα μείωνε κατά 35% το κόστος και την αύξηση του κατώτατου μισθού στα 800 ευρώ. Τα απορρίπτετε όλα. Σήμερα όμως θα ψηφίσετε μόνοι σας έναν προϋπολογισμό που μειώνει κατά 350 εκατομμύρια την πρόνοια, 4,014 δισεκατομμύρια το 2021, 3,71 δισεκατομμύρια σήμερα, για το 2022, ενώ έπρεπε να αυξήσετε γενναία τα κονδύλια της, όπως τα αυξάναμε εμείς, κάθε φορά, επί τέσσερις συνεχείς προϋπολογισμούς τα κονδύλια της πρόνοιας. Είναι κρίσιμες ώρες, κι εσείς μειώσατε μέσα στη χρονιά με διάφορα κόλπα ακόμη και το ελάχιστο εγγυημένο εισόδημα, δηλαδή το πρώην ΚΕΑ. Ταραταζούμ για το ελάχιστο εγγυημένο εισόδημα, το βάλατε και στο Σύνταγμα. Δεν μου λέτε, με 200 ευρώ ζει άνθρωπος σήμερα; Απαντήστε μου επιτέλους, να καταλάβω κι εγώ. Είναι ντροπή να μηδενίζετε για το 2022 το πρόγραμμα «ΓΕΦΥΡΑ» για τους δανειολήπτες που επλήγησαν από την πανδημία αφαιρώντας 241 εκατομμύρια. Είναι ντροπή να προβλέπετε αντίθετα ότι θα εφαρμόσετε φέτος τον Πτωχευτικό Κώδικα το 2022, όπως αποκαλύπτουν τα 100 εκατομμύρια που βάλατε στον προϋπολογισμό, για όσους θα χάσουν το σπίτι τους και θα αναγκαστούν να πληρώνουν ενοίκιο για να μείνουν σε αυτό. Μεγαλύτερη όμως ντροπή είναι οι φιέστες σας για την προσβασιμότητα των αναπήρων και για τα θέματα υπέρ των αναπήρων, την ίδια στιγμή που κόβετε από εκατόν εβδομήντα χιλιάδες ανασφάλιστους αναπήρους φάρμακα, θεραπείες, εξετάσεις, καταργώντας τον νόμο του ΣΥΡΙΖΑ και υποχρεώνοντάς τους σήμερα να πάνε στα δημόσια νοσοκομεία εν μέσω COVID για να τους τα γράψουν. Είναι προσβάσιμα τα νοσοκομεία για αυτές τις εργασίες, κύριοι Υπουργοί; Είναι προσβάσιμα για τους ανάπηρους; Είναι ντροπή αυτό που κάνετε. Είναι οι ίδιοι ανάπηροι που τους κόβετε τώρα 53 εκατομμύρια στον προϋπολογισμό του 2022 από ό,τι σας τον παραδώσαμε εμείς το 2019. Και βγαίνει ο «φιλοανάπηρος» Πρωθυπουργός και τους δίνει δώρο 250 ευρώ, όταν δύο φορές τώρα, σε αντίστοιχες περιόδους, αρνηθήκατε το δεύτερο, το διπλό δώρο, επίδομα αναπηρίας, τα Χριστούγεννα; Είναι υποκρισία να μιλάτε για παιδική προστασία. Φέτος, για πρώτη φορά από το 2016, φτάσαμε Χριστούγεννα και δεν έχετε δώσει ούτε ένα από τα σχολικά γεύματα. Εκατόν ογδόντα πέντε χιλιάδες σας παραδώσαμε. Γιατί; Με το φιάσκο του διαγωνισμού που κάνατε ευνοώντας ημέτερους μεγαλοεπιχειρηματίες. Κατά τα άλλα, βάλατε τον Πρωθυπουργό να κηρύξει τον πόλεμο κατά της παιδικής παχυσαρκίας! Τι άλλο να πω εγώ; Διπλασιάστε τουλάχιστον τα σχολικά γεύματα. Αφήσατε για δεύτερη χρονιά ογδόντα χιλιάδες παιδιά με πλήρεις φακέλους εκτός βρεφονηπιακών σταθμών και ΚΔΑΠ, όταν το 2019 εμείς δώσαμε σε όλα τα παιδιά voucher που είχαν πλήρη φάκελο. Χόρτασαν οι εργαζόμενοι και φορείς βρεφονηπιακών σταθμών λόγια του αέρα για το πρόγραμμα «ΚΥΨΕΛΗ», κι ας σας έλεγαν ότι είναι βλαπτικό για τα παιδιά. Δεν φαντάστηκαν όμως ποτέ ότι δεν θα πληρωθούν και θα είναι απλήρωτοι από τον Σεπτέμβρη και σηκώθηκαν οι μικρομεσαίοι επιχειρηματίες των βρεφονηπιακών και κατέφυγαν σε απεργίες για να πληρωθούν δύο μήνες από τους τέσσερις! Αυτό κάνατε. Ούτε φαντάζονταν ότι θα χρησιμοποιούσατε τα χρήματα του Ταμείου Ανάκαμψης και Ανθεκτικότητας για να υπονομεύσετε τους βρεφονηπιακούς σταθμούς με τις «Νταντάδες της Γειτονιάς» και να χωρίσετε τα μωρά σε εκείνα που θα παίρνουν περισσότερα χρήματα οι μαμάδες τους για να τα πάνε στους βρεφονηπιακούς σταθμούς και λιγότερα εκείνων που θα μένουν στις νταντάδες. Ενώ η παιδική φτώχεια και ο κοινωνικός αποκλεισμός αυξάνεται επί των ημερών της Νέας Δημοκρατίας, επαίρεστε γιατί κρατήσατε το επίδομα παιδιού, όπως σας τα παραδώσαμε το 2019, δηλαδή στο 1,12 δισ. Θέλει μεγάλο θράσος να συγκρίνεστε με τον ΣΥΡΙΖΑ, που παρέλαβε το 2015 από τη Νέα Δημοκρατία με Υπουργό τον Μητσοτάκη την παιδική φτώχεια και αποκλεισμό στο 37,8% και το έφτασε το 2019 στο 30,5%, με στοιχεία ΕΛΣΤΑΤ. Και ήδη το 2020 αυξήθηκε στο 31%. Εμείς παραλάβαμε το 2015 την πρόνοια στα 780 εκατομμύρια και τη φτάσαμε, με τέσσερις συνεχείς αναθεωρήσεις προϋπολογισμών, στα 3,35 δισ, με στόχο να φτάσουμε τον ευρωπαϊκό μέσο όρο του 4%. Εσείς φτάνετε, και με βάση το μεσοπρόθεσμο, θα την κρατήσετε στα 3,511 μέχρι το 2025. Διαθέσατε τα μικρότερα ποσά από όλες τις χώρες της Ευρωπαϊκής Ένωσης για την κοινωνική προστασία από το Ταμείο Ανάκαμψης, μόνο το 1,5%. 480 εκατομμύρια σε σύνολο 32 δισ. για την πρόνοια; Είναι μεγάλη ατυχία στη χώρα που είσαστε εσείς σήμερα στην Κυβέρνηση. Πιστεύω ότι ωριμάζουν οι συνθήκες για οργή και αγανάκτηση για να φύγετε και να έρθει μια προοδευτική κυβέρνηση με κορμό τον ΣΥΡΙΖΑ - Προοδευτική Συμμαχία, που θα εφαρμόσει ένα προνοιακό κράτος για την κοινωνική πλειοψηφία, με νέο δίχτυ ασφάλειας για το παιδί, με το εισόδημα ανάγκης, με αυξημένες παροχές για το παιδί, τον ανάπηρο, τον ηλικιωμένο και με δωρεάν υπηρεσίες φροντίδας υψηλής ποιότητας για όλους. Καταψηφίζουμε τον προϋπολογισμό. Ευχαριστώ, κύριε Πρόεδρε.
Ευχαριστώ πολύ. Τον λόγο έχει τώρα ο Υπουργός Κλιματικής Κρίσης και Πολιτικής Προστασίας κ. Στυλιανίδης. Και αμέσως μετά να ετοιμάζεται ο κ. Κωνσταντίνος Μαραβέγιας από τη Νέα Δημοκρατία. Κύριε Υπουργέ, έχετε τον λόγο.
Ευχαριστώ, κύριε Πρόεδρε. Κυρίες και κύριοι Βουλευτές, το νεοσύστατο Υπουργείο Κλιματικής Κρίσης και Πολιτικής Προστασίας συμμετέχει για πρώτη φορά αυτόνομα στον εθνικό προϋπολογισμό. Είναι ένα Υπουργείο που δημιουργήθηκε για να ανταποκριθεί αποτελεσματικά στις μεγάλες προκλήσεις της κλιματικής κρίσης. Διότι, αγαπητοί συνάδελφοι, η κλιματική κρίση είναι μια πραγματικότητα. Όσοι επιχείρησαν για πάρα πολλά χρόνια να επιμένουν ότι η κλιματική κρίση είναι fake news, έχουν ήδη, ευτυχώς, αποδράμει από το πολιτικό προσκήνιο. Είναι μια κρίση η οποία, δυστυχώς, εξελίσσεται με μεγάλη ταχύτητα, με ιλιγγιώδεις ρυθμούς και είναι παραδεκτό από όλους τους σοβαρούς επιστήμονες ότι μας έχει προσπεράσει. Μας έχει προσπεράσει όλους, έχει προσπεράσει ολόκληρο τον πλανήτη σε ό,τι αφορά την προετοιμασία του για τις επιπτώσεις της. Μας επιβάλλει να δράσουμε άμεσα. Μας επιβάλλει να δράσουμε τώρα. Ο Πρωθυπουργός της χώρας, αντιλαμβανόμενος τα μηνύματα των καιρών και αντιδρώντας ενεργητικά, αποφάσισε τη δημιουργία αυτού του νεοσύστατου Υπουργείου Πολιτικής Προστασίας και Κλιματικής Κρίσης, υιοθετώντας μια όντως πολύ πρωτοποριακή και καινοτόμα προσέγγιση. Μας έχει επιφορτίσει με την αντιμετώπιση αυτών των μεγάλων επιπτώσεων. Το Υπουργείο λειτουργεί και συμπληρωματικά με το Υπουργείο Περιβάλλοντος και Ενέργειας, όπως συμβαίνει και σε άλλες ανεπτυγμένες χώρες, ανεπτυγμένα πολιτικά συστήματα. Αυτή η πρωτοβουλία του Πρωθυπουργού συγκέντρωσε όντως την προσοχή της διεθνούς κοινότητας, των διεθνών μέσων μαζικής ενημέρωσης στη Γλασκώβη, στο πλαίσιο της παγκόσμιας διάσκεψης για το κλίμα COP26. Αυτό όντως δημιούργησε μια πολύ σημαντική εικόνα για τη χώρα, ότι αντιμετωπίζει αυτά τα προβλήματα με αυτό το πρωτοποριακό πνεύμα. Ποια είναι η πρωταρχική προτεραιότητα του νέου Υπουργείου; Η πρωταρχική προτεραιότητα είναι να γεφυρώσει την παραδοσιακή προσέγγιση αντιμετώπισης και διαχείρισης του κινδύνου, που μέχρι τώρα, όχι μόνο εδώ, αλλά και πανευρωπαϊκά, επικεντρωνόταν πρωτίστως στην κατασταλτική δράση, που ως γνωστόν ανήκει στην αρμοδιότητα του Πυροσβεστικού Σώματος. Αυτή η σύνδεση με τη συνολική διαχείριση του κινδύνου είναι ένα μείζον θέμα, μια μεγάλη πρόκληση. Είναι πρόκληση που αναφέρεται σε όλα τα διεθνή στάνταρ των Ηνωμένων Εθνών, των διεθνών οργανισμών που ασχολούνται με τη διαχείριση του κινδύνου και των κρίσεων και είναι αυτή η μεγάλη μας αποστολή. Οφείλουμε με βάση αυτά τα δεδομένα και τη νέα παράμετρο να ενσωματώσουμε στις πολιτικές μας ό,τι χρειάζεται και να διαχειριστούμε τον κίνδυνο με μια νέα πρωτοποριακή άποψη. Το επιβάλλουν οι συνθήκες, άλλωστε, τις οποίες ζούμε και ζήσαμε, αν αναλογιστείτε όλα τα νέα καιρικά φαινόμενα που ζούμε. Ακόμα και τις τελευταίες μέρες, τα ονόματα «ΜΠΑΛΛΟΣ», «ΑΘΗΝΑ», «ΙΑΝΟΣ» είναι ονόματα που ο πολίτης τα συνδέει απολύτως με φυσική καταστροφή και σοβαρές, δυστυχώς, επιπτώσεις. Με αυτή την προσέγγιση προωθούμε μέσα από τη δημιουργία του νέου Υπουργείου την ολιστική προσέγγιση που δίνει ιδιαίτερη έμφαση σε τρεις πυλώνες. Ο ένας είναι η γνωστή πρόληψη. Ο δεύτερος πυλώνας, είναι η προετοιμασία-ετοιμότητα και ο τρίτος πυλώνας, είναι η ανθεκτικότητα. Επιχειρήσαμε με βάση αυτή την καινοτόμα προσέγγιση να αποτυπώσουμε τις προτεραιότητές μας στον προϋπολογισμό του 2022. Ο προϋπολογισμός του Υπουργείου είναι 534.021.000 ευρώ. Είναι εγγεγραμμένες πιστώσεις του Υπουργείου. Είναι γεγονός ότι ένα μεγάλο ποσοστό αυτού του προϋπολογισμού αντιπροσωπεύει ανελαστικά έξοδα, με σημαντικότερο όλων τη μισθοδοσία των εργαζομένων στην Πυροσβεστική. Είναι γεγονός ότι θα θέλαμε να είχαμε διαφορετική ποσοστιαία δυνατότητα μέσα από τον προϋπολογισμό. Ήταν και βασική θέση του Πρωθυπουργού της χώρας. Ευτυχώς, όμως, σε αυτή την περίπτωση υπάρχει ένα νέο πρόγραμμα, το «ΑΙΓΙΣ», που στοχεύει στην αναβάθμιση της πολιτικής προστασίας της χώρας, με βασικό μοχλό ευρωπαϊκά χρηματοδοτικά εργαλεία, το οποίο θα είναι το εργαλείο μέσα από το οποίο θα μπορέσουμε όντως να δώσουμε έμφαση στην πρόληψη, προετοιμασία, ετοιμότητα και ανθεκτικότητα. Στόχος με αυτό το εξαιρετικό εργαλείο, που φτάνει τα 1,7 δισεκατομμύρια ευρώ -είναι περίπου 430 εκατομμύρια ευρώ από το Ταμείο Ανάκαμψης, 714 εκατομμύρια ευρώ από το ΕΣΠΑ -όπως λέγεται στην Ελλάδα- και τα υπόλοιπα από δάνειο της Ευρωπαϊκής Τράπεζας Επενδύσεων. Ο στόχος, λοιπόν, είναι να αξιοποιηθεί αυτό το μεγάλο project, αυτό το μεγάλο πρόγραμμα, σε συνεργασία βέβαια και με τα υπόλοιπα Υπουργεία, κυρίως το Υπουργείο Περιβάλλοντος, ώστε να έχουμε συγκεκριμένες ενέργειες που να μας δώσουν τη δυνατότητα, να μας ενισχύσουν την ικανότητα της χώρας όχι να δρα μόνο την ώρα της έκτακτης ανάγκης, την κρίσιμη ώρα, αλλά να προετοιμάζεται, έτσι ώστε να περιορίζει τις επιπτώσεις αυτής της έκτακτης ανάγκης. Ταυτόχρονα, αξιοποιούμε μια σημαντική έρευνα που υλοποιήθηκε με την τεχνική βοήθεια της Παγκόσμιας Τράπεζας, με συγχρηματοδότηση, κυρίως, πάλι της Ευρωπαϊκής Ένωσης. Η εν λόγω έρευνα ενοποιεί δύο κατευθύνσεις. Παρουσιάζει τις χρηματοδοτικές ευκαιρίες μαζί με τις προγραμματισμένες και προτεινόμενες δράσεις, με βασικό στόχο την ενίσχυση της πρόληψης, ετοιμότητας και ανθεκτικότητας. Κυρίες και κύριοι Βουλευτές, για να πετύχουμε αυτόν τον μεγάλο στόχο, που είναι παγκόσμιος στόχος, αλλά με πάρα πολλές ελλείψεις και παραλείψεις -εμείς μιλούμε για την Ελλάδα, μια χώρα της Ευρωπαϊκής Ένωσης- είναι εκ των ων ουκ άνευ η συνδρομή όλων. Είναι ένα πεδίο όπου, κατά την προσωπική μου άποψη, δεν χωρούν ιδιαίτερες ιδεολογικές αντιπαραθέσεις. Η αντιμετώπιση αυτής της κλιματικής κρίσης δεν μπορεί να επιτευχθεί ούτε από την Κυβέρνηση μόνο ούτε από την Αντιπολίτευση αλλά ούτε και από το καλύτερο Υπουργείο. Χρειάζεται η συμβολή όλων των εμπλεκομένων. Και όταν λέω «όλων των εμπλεκομένων», φτάνω και στον τελευταίο πολίτη. Γι' αυτό, με βασικό γνώμονα ότι η συμμετοχή όλων είναι η μόνη οδός για να έχουμε αποτελέσματα, από την αρχή στο Υπουργείο αυτό αποφασίσαμε ότι πρέπει να πάμε όλοι μαζί. Και αυτή η ανάγκη οδήγησε σε μια πρωτοβουλία που έχει στόχο την εθνική στρατηγική, την πρωτοβουλία ενός εθνικού διαλόγου, ενός διαλόγου που θα είναι ανοιχτός και θα στοχεύει στις μεγαλύτερες δυνατές συναινέσεις. Τελειώνοντας, για να μην παραβιάσω τον χρόνο -είμαι λίγο μανιακός με τον χρόνο- λέω ότι αυτή η εθνική στρατηγική στην οποία θα καταλήξουμε όλοι μαζί θα αποτελέσει τον οδικό χάρτη της χώρας, για να ενισχυθεί η ανθεκτικότητα και η προσαρμοστική ικανότητα της χώρας. Αυτή η στρατηγική θα εξελίσσεται και θα ανταποκρίνεται με βάση τη διαφοροποίηση των δεδομένων, αλλά και σε κάθε αλλαγή των αναγκών της χώρας. Είναι μια διαδικασία που δεν μπορεί να προβλεφθεί εκ των προτέρων πλήρως. Είναι αφέλεια να πιστεύει κανείς ότι μπορεί αυτό, όντως, το μεγάλο διακύβευμα του 21ου αιώνα να το καθορίζει εκ των προτέρων. Καλώ όλους σε αυτή τη μεγάλη προσπάθεια. Προσβλέπουμε στη συνεργασία των κοινοβουλευτικών κομμάτων. Έχουν γίνει ήδη συναντήσεις με περίπου όλα τα κοινοβουλευτικά κόμματα. Όμως, σε αυτή την προσπάθεια χρειαζόμαστε την εξαιρετική επιστημονική κοινότητα της χώρας. Χρειαζόμαστε να ανοίξουμε τον διάλογο με όλους τους πολίτες, γιατί μόνο έτσι θα μάθουμε όλοι από όλους. Είναι αναπόφευκτο: Σε αυτή μας την προσπάθεια θα υπάρξουν και κάποιες διαφωνίες, αλλά εάν αυτές οι διαφωνίες παραμείνουν σε ένα πλαίσιο γόνιμου διαλόγου, μακριά από άγονες και στείρες αντιπαραθέσεις, νομίζω ότι θα φτάσουμε σε ένα αποτέλεσμα που θα είναι αποτέλεσμα που θα ικανοποιεί και τον πολίτη αυτής της χώρας, αλλά κυρίως θα έχει αποτέλεσμα, έτσι ώστε να μειωθούν οι επιπτώσεις της κλιματικής κρίσης. Δεν μπορούμε να σταματήσουμε τις φυσικές καταστροφές αλλά τουλάχιστον να εξασφαλίσουμε ότι οι ανθρώπινες ζωές δεν θα είναι τα θύματα των φυσικών καταστροφών. Σας ευχαριστώ πολύ.
Και εγώ σας ευχαριστώ, κύριε Υπουργέ. Ο κ. Μαραβέγιας από τη Νέα Δημοκρατία έχει τον λόγο και αμέσως μετά, ο κ. Βερναρδάκης από τον ΣΥΡΙΖΑ.
Ευχαριστώ πολύ, κύριε Πρόεδρε. Κυρίες και κύριοι συνάδελφοι, μια νέα χρονιά έρχεται, φέρνοντας μαζί της προσδοκίες για τον ελληνικό λαό και αυτές ακριβώς τις προσδοκίες έρχεται να συμπυκνώσει ο προϋπολογισμός της Κυβέρνησης του Κυριάκου Μητσοτάκη για το 2022. Είναι ένα οικονομικό σχέδιο για το μέλλον της πατρίδας που δεν περιέχει απλώς αριθμούς, αλλά αποτελεί πηγή ελπίδας, γιατί δεν συνιστά μόνο το πλαίσιο οργανωμένης εφαρμογής των πολιτικών μας για το επόμενο έτος αλλά μια νέα αισιόδοξη προοπτική για τη χώρα. Ο προϋπολογισμός του 2022 κάνει πράξη τις δεσμεύσεις της Νέας Δημοκρατίας για ευημερία για όλους, μέσα από αξιόπιστες και σοβαρές πολιτικές της Κυβέρνησης, με ευθύνη για το μέλλον του τόπου. Και συνεχίζουμε απλώς το έργο που μας ανέθεσε ο ελληνικός λαός, αντιμετωπίζοντας όχι μόνο την αρνητική διεθνή συγκυρία της τελευταίας διετίας αλλά και ένα οργανωμένο εσωτερικό μέτωπο αρνητών, αρνητών της σοβαρότητας και της ευθύνης και μεταξύ αυτών, δυστυχώς και κομμάτων που συνεχίζουν απερίσκεπτα να παίζουν με τη ζωή, αλλά και με την ευημερία των πολιτών. Απέναντι σε αυτό το μέτωπο των αρνητών της ευθύνης η Κυβέρνηση χτίζει σταθερά μια νέα Ελλάδα, προχωρώντας το 2022 σε τρεις βασικούς, κατά τη γνώμη μου, πυλώνες: Νέες μειώσεις φόρων και ασφαλιστικών εισφορών, ενίσχυση του κοινωνικού κράτους και θωράκιση της εθνικής μας άμυνας. Ξεκινώ με το πλέον ελπιδοφόρο μήνυμα που ήρθε προχθές από την Deutsche Bank, την εκτίμηση για ανάπτυξη 8,7% στην Ελλάδα, που μας φέρνει δεύτερους στην Ευρώπη, αλλά και ψηλότερα ακόμα από τον μέσο όρο ανάπτυξης των Ηνωμένων Πολιτειών, της Ιαπωνίας και της Κίνας για το 2021. Και σημειώνω ότι το ποσοστό αυτό υπερβαίνει τις εκτιμήσεις της Ευρωπαϊκής Επιτροπής για 7,1%, αλλά ακόμα και της ίδιας της Κυβέρνησης, που με μετριοπάθεια δίνει ρυθμό ανάπτυξης 6,9% για το 2021. Είναι και αυτό ένα δείγμα σοβαρότητας του οικονομικού μας επιτελείου, το οποίο γι' αυτόν ακριβώς τον λόγο χαίρει της εμπιστοσύνης των διεθνών εταίρων μας, αλλά κυρίως των Ελλήνων φορολογουμένων. Και αυτό γιατί έχουμε καταστήσει πλέον την εποχή της φορολεηλασίας του ΣΥΡΙΖΑ ένα μακρινό κακό παρελθόν. Άλλωστε και αυτός ο προϋπολογισμός, όπως και οι προηγούμενοι της Νέας Δημοκρατίας, δεν περιλαμβάνει κανέναν απολύτως νέο φόρο. Αντιθέτως φέρνει πρόσθετες φοροελαφρύνσεις, όπως τη μονιμοποίηση της κατάργησης του φόρου δωρεών και γονικών παροχών, που πρωτοεφαρμόστηκε τον Οκτώβριο, τη μείωση του φόρου νομικών προσώπων από το 24% στο 22%, την προσαυξημένη έκπτωση φόρου για δραστηριότητες στην πράσινη οικονομία, την ενέργεια και την ψηφιοποίηση, την επιστροφή του ειδικού φόρου κατανάλωσης στο πετρέλαιο κίνησης σε νέους αγρότες και όσους συμμετέχουν σε συνεταιριστικά σχήματα, την παγίωση της μείωσης, που άρχισε από 1η Οκτωβρίου, του ΦΠΑ στις ζωοτροφές από το 13% στο 6% και γενναία φορολογικά κίνητρα για συνενώσεις και συνεργασίες μικρομεσαίων και πολύ μικρών επιχειρήσεων, συμπεριλαμβανομένης και της έκπτωσης φόρου εισοδήματος. Με βάση αυτά τα μέτρα, αλλά και το πλήθος μεταρρυθμίσεων σε σειρά τομέων του κράτους και της οικονομίας, ο προϋπολογισμός προβλέπει για το 2022 συνεχιζόμενη ανάπτυξη ύψους 4,5%. Αυτά, ακριβώς, τα διαδοχικά αναπτυξιακά άλματα της χώρας φέρνουν το 2022 και τη διπλή άνοδο του κατώτατου μισθού στον ιδιωτικό τομέα, την οποία ήδη έχει προαναγγείλει και ο ίδιος ο Πρωθυπουργός. Σε διεθνές επίπεδο τώρα, το 2021 υπήρξε ιδιαίτερα σημαντική χρονιά για την ελληνική οικονομία, καθώς το αξιόχρεο του ελληνικού δημοσίου αναβαθμίστηκε περαιτέρω, φέρνοντάς μας πιο κοντά στον στρατηγικό στόχο της Νέας Δημοκρατίας να επιστρέψει η χώρα στην επενδυτική βαθμίδα μέχρι το έτος 2023. Παράλληλα, ολοκληρώθηκαν οι διαβουλεύσεις με την Ευρωπαϊκή Ένωση που εξασφάλισαν στην Ελλάδα, τα αμέσως επόμενα χρόνια, άνω των 100 δισεκατομμυρίων από το ΕΣΠΑ, το Ταμείο Ανάκαμψης και τη νέα ΚΑΠ. Κύριοι συνάδελφοι, ο προϋπολογισμός του 2022 υλοποιεί με συνέπεια και σοβαρότητα προεκλογικές δεσμεύσεις μας, όπως ακριβώς και οι δύο προηγούμενοι προϋπολογισμοί της Νέας Δημοκρατίας. Ενδεικτικά αναφέρω την επέκταση για το 2022 μέτρων ενίσχυσης της εργασίας, την απαλλαγή από την ειδική εισφορά αλληλεγγύης, τη μείωση κατά τρεις ποσοστιαίες μονάδες των ασφαλιστικών εισφορών στον ιδιωτικό τομέα, καθώς και τη διεύρυνση του τρέχοντος προγράμματος δημιουργίας εκατό χιλιάδων νέων θέσεων εργασίας του ΟΑΕΔ, με τη συμπερίληψη άλλων πενήντα χιλιάδων θέσεων εργασίας μέσα στο 2022. Ήδη οι αναπτυξιακές πολιτικές της Νέας Δημοκρατίας έχουν αποτέλεσμα. Η ανεργία μειώθηκε σημαντικά στο 13% κατά το τρίτο τρίμηνο του 2021 και η ελληνική οικονομία ανακάμπτει πιο γρήγορα απ' ό,τι αναμενόταν, οδηγώντας το 2022 σε ρυθμό ανάπτυξης 4,5%. Κύριοι συνάδελφοι, τα θετικά οικονομικά αποτελέσματα της Κυβέρνησης του Κυριάκου Μητσοτάκη είναι όντως αναμφισβήτητα. Γι' αυτό και είδαμε κατά τη διάρκεια της συζήτησης για τον προϋπολογισμό την Αντιπολίτευση να εστιάζει την κριτική της σε άσχετα θέματα, όπως η πανδημία και οι δήθεν VIP ΜΕΘ. Με αυτή την ευκαιρία, θα ήθελα με την ιδιότητα του μάχιμου λειτουργού της ιατρικής να αναφερθώ και στις δημοσιευθείσες στατιστικές και στην ερμηνεία τους από την Αντιπολίτευση. Ακούγεται σήμερα όλη μέρα η μελέτη Τσιόδρα -Λύτρα ως το μεγάλο σας αντιπολιτευτικό χαρτί. Τι είναι αλήθεια αυτό που τόσο σας εντυπωσίασε; Τι καινούργιο είδατε σ' αυτή τη μελέτη που σας έχει συνεπάρει, πέραν της προφανούς διαχρονικής διαπίστωσης ότι οι ΜΕΘ στα περιφερειακά νοσοκομεία χρήζουν ενίσχυσης; Όταν αυτά συνέβαιναν σε εποχές κανονικότητας, είναι δυνατόν να πιστεύουμε ότι δεν θα ίσχυαν ακόμα και σήμερα, στον καιρό της πανδημίας, παρά την τιτάνια προσπάθεια που έγινε; Πώς είναι δυνατόν η Αντιπολίτευση να προβάλλει αυτή την ακραία μαυρόασπρη εικόνα; Μας είπε, λόγου χάριν, ο κ. Τσίπρας πως αυτό που κατάλαβε είναι ότι όλοι όσοι διασωληνώνονται εκτός ΜΕΘ, πεθαίνουν ή σχεδόν όλοι. Αυτή είναι, λοιπόν, η επιστημονική άποψη του κ. Τσίπρα, προφανώς ειδικευμένου σε ιατρικά θέματα, δίχως όμως να λέει την άλλη μισή αλήθεια, που αναφέρεται όμως μέσα στην ίδια μελέτη. Ποια ήταν η βαρύτητα αυτών των περιστατικών; Θα επιβαρύνονταν περισσότερο από την ίδια τη μετακίνηση για να νοσηλευτούν σε μονάδα εντατικής θεραπείας άλλου νοσοκομείου ή άλλης πόλης. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Ποια απορία, λοιπόν, σας γεννά, κύριοι συνάδελφοι, αυτή η μελέτη, όταν από τις αρχές του καλοκαιριού ο ίδιος ο Πρωθυπουργός έλεγε με μεγάλη ειλικρίνεια ότι πρέπει να δούμε το έλλειμμα στα περιφερειακά νοσοκομεία και να αναδιατάξουμε τον υγειονομικό χάρτη. Και τότε μας καταγγείλατε. Όμως, για όποιον δεν κατάλαβε, ο κ. Φίλης σχολίασε την αντιπολίτευση Τσίπρα ως εξής: «Τα λέμε όλα και μετά θα δούμε τι θα κάνουμε ως κυβέρνηση». Με άλλα λόγια, ακόμα και μέσα στο ΣΥΡΙΖΑ, στελέχη που θέλουν να προστατέψουν τη σοβαρότητά τους απορρίπτουν τη λαϊκίστικη αντιπολίτευση τύπου ό,τι να 'ναι του κ. Τσίπρα και δεν είναι μόνο ο κ. Φίλης ένα τέτοιο στέλεχος. Νομίζω ότι κάπου εδώ θα πρέπει να χαράξουμε όλοι μας μια διακομματική γραμμή μεταξύ ευθύνης και ανευθυνότητας, να επιλέξουμε τη σοβαρότητα. Μου έκανε για παράδειγμα τεράστια εντύπωση το γεγονός ότι ο ΣΥΡΙΖΑ καταψήφισε, πριν από λίγες μέρες, τροπολογία για την αυστηροποίηση των ποινών σε αρνητές γονείς που δεν επιτρέπουν στα παιδιά τους να πάνε σχολείο, την ώρα μάλιστα που στην ιδιαίτερη πατρίδα μου, τη Μαγνησία, παρενέβαινε εισαγγελέας για να ελέγξει ακριβώς αυτό το φαινόμενο που εμφανίστηκε με αφορμή τον κορωνοϊό.
Ολοκληρώστε, κύριε συνάδελφε.
Ελπίζω ειλικρινά πως η νέα χρονιά θα φέρει αλλαγές στον τρόπο σκέψης όλων και συγκλίσεις τουλάχιστον στα προφανή. Εμείς, στη Νέα Δημοκρατία, υπερψηφίζουμε τον προϋπολογισμό του 2022, γιατί υλοποιεί πολλές προφανείς, αλλά και εξαιρετικά αναγκαίες αλλαγές στη χώρα προς όφελος των πολλών, για την προστασία του συνόλου της κοινωνίας, για μια Ελλάδα με ασφάλεια, αλλά και με ευημερία. Σας ευχαριστώ.
Ο κ. Βερναρδάκης έχει τον λόγο και αμέσως μετά, από το Κίνημα Αλλαγής, ο κ. Γκόκας. Κύριε Βερναρδάκη, έχετε τον λόγο.
Ευχαριστώ, κύριε Πρόεδρε. Θα μου επιτρέψετε μόνο μία παρατήρηση στον αγαπητό συνάδελφο που μίλησε λίγο πριν. Τι ακριβώς μας έχει συνεπάρει από την έκθεση Τσιόδρα - Λύτρα; Τίποτα απολύτως δεν μας έχει συνεπάρει. Αυτό που μας έχει συνεπάρει είναι η δήλωση του Πρωθυπουργού ότι αυτοί που πεθαίνουν εκτός ΜΕΘ ισοδυναμούν με αυτούς που πεθαίνουν εντός ΜΕΘ, ότι δεν υπάρχει διαφορά. Αυτό, πραγματικά, είναι για να σε συνεπαίρνει και εν πάση περιπτώσει από εκεί ας ξεκινήσουμε, να δούμε τι ακριβώς συμβαίνει και τα υπόλοιπα σας τα επιστρέφουμε. Προφανώς εκεί είναι ο λαϊκισμός και όχι στην απλή, αν θέλετε, αυτή παραδοχή. Τώρα ως προς τον προϋπολογισμό, νομίζω ότι ο κρίσιμος προϋπολογισμός ήταν το 2021. Ο προϋπολογισμός του 2022 κινείται στην ίδια τροχιά με τον προηγούμενο. Τι κάνει δηλαδή; Κάνει δύο πράγματα που έκανε και ο προηγούμενος πολύ συστηματικά και πολύ συνεκτικά, μειώνει τις δαπάνες για τη στήριξη της οικονομίας, κυρίως στις μικρές και μεσαίες επιχειρήσεις, ευνοώντας συγκέντρωση και συγκεντροποίηση του κεφαλαίου και παράλληλα μειώνει ακόμα περισσότερο τις κοινωνικές δαπάνες στην υγεία, την παιδεία, επιχειρώντας να εξυπηρετήσει ένα σχέδιο ιδιωτικοποίησης. Αυτό είναι το γενικό πολιτικό σχέδιο της Κυβέρνησης. Είναι χαρακτηριστικό ότι οι ήδη μειωμένες δαπάνες του 2021 σε σχέση με το 2020 για την αντιμετώπιση της πανδημίας εξανεμίζονται σχεδόν στο παρόν νομοσχέδιο, δεδομένου ότι φαίνεται και καταγράφεται ότι αγνοείται συνολικά η υγειονομική κρίση, όπως έγινε και στον περσινό προϋπολογισμό. Το παρόν σχέδιο κινείται με συνέπεια στη στρατηγική της καπιταλιστικής αναδιάρθρωσης που σχηματοποιήθηκε στον προηγούμενο προϋπολογισμό και λειτούργησε σαν συνεκτικό στοιχείο και κεντρικό πολιτικό του σχέδιο. Παραμένουν οι κατευθύνσεις της παρωχημένης εκθέσεις Πισσαρίδη, οι ιδιωτικοποιήσεις, η απόσπαση πόρων προς όφελος των ελίτ και σ' αυτά πρέπει τώρα πια να προστεθεί η διαχείριση των πόρων του Ταμείου Ανάκαμψης και η αντιπαραγωγική αντιαναπτυξιακή διάθεση τους. Ας δούμε, όμως, ορισμένες πιο συγκεκριμένες παρατηρήσεις. Μια πρώτη αφορά στα διαρθρωτικά προβλήματα του ελληνικού κεφαλαίου. Η συνεχιζόμενη αύξηση των ελληνικών εξαγωγών τα τελευταία χρόνια, δεν μπορεί να λειτουργήσει προωθητικά για την ελληνική οικονομία αφ' ενός μεν λόγω της μη δημιουργίας νέων θέσεων εργασίας, δηλαδή επενδύσεων μεταβλητού κεφαλαίου, σε μισθούς δηλαδή, αφ' ετέρου λόγω της δυσανάλογα μικρής αύξησης της προστιθέμενης αξίας των προϊόντων που εξάγονται. Το τελευταίο συναρτάται με το ανεπαρκές ύψος των επενδύσεων παγίου κεφαλαίου που υπάρχει στη χώρα. Σε όρους διεθνούς ανταγωνισμού αυτό σημαίνει χαμηλό μέσο ποσοστό κέρδους σε σχέση με τα διεθνή κεφάλαια, δηλαδή χαμηλό βαθμό απόδοσης των ελληνικών κεφαλαίων. Η διαρθρωτική αυτή αδυναμία του κεφαλαίου μεταφράζεται σε χαμηλή ανταγωνιστικότητα των ελληνικών προϊόντων. Είναι το πρόβλημα της θέσης της χώρας στον διεθνή καταμερισμό εργασίας και αποτυπώνεται στο έλλειμμα του εμπορικού ισοζυγίου, δεδομένου ότι οι ελληνικές εξαγωγές εξαρτώνται από τις εισαγωγές πρώτων υλών, εργαλείων, μηχανών, τεχνικού εξοπλισμού. Ο προϋπολογισμός δεν προβλέπει ουσιαστικά μέτρα για την αντιμετώπιση του διαρθρωτικού προβλήματος των ελληνικών αγορών στον ανταγωνισμό αυτών. Η διατήρηση αυτής της κατάστασης, η θεσμοποίησή της μέσω του προϋπολογισμού, είναι προφανές ότι εξυπηρετεί τμήματα του κεφαλαίου, συγκεκριμένων, δηλαδή μονάδων, εταιρειών και κομματιών του κεφαλαίου, που είναι άμεσα συνδεδεμένες με το κράτος και την πολιτική διαχείριση και προφανώς υποθέτει κανείς ότι έχει και ισχυρά ερείσματα μέσα στην Κυβέρνηση της Νέας Δημοκρατίας. Συνιστά εντέλει πολιτική επιλογή και σχεδιασμό της Κυβέρνησης που προωθεί αντίστοιχες οικονομικές πολιτικές και εμμέσως ή εμμέσως εκφράζονται και στον εκάστοτε προϋπολογισμό, που έχουμε δει από τη Νέα Δημοκρατία. Σχετίζεται προφανώς, όμως, και πάνω απ' όλα, με την απουσία σχεδίου και πολιτικών για την παραγωγική ανασυγκρότηση της ελληνικής οικονομίας, αφού το μόνιμο δόγμα είναι ότι η ανάπτυξη αφορά την αυτορρύθμιση των αγορών και την αυτορρύθμιση της στάσης του ανταγωνισμού, των μερίδων του μεγάλου κεφαλαίου ή του πολύ μεγάλου κεφαλαίου. Ας δούμε ορισμένα άλλα σημεία του προϋπολογισμού. Εκτιμά μια πενιχρή αύξηση του μέσου ονομαστικού μισθού κατά 1,1, αύξηση η οποία ήδη έχει εξανεμιστεί από τις μεγάλες ανατιμήσεις βασικών ειδών διαβίωσης. Είναι φορολογικά άδικος, έχει μια δομή, δηλαδή φορολογικά άδικη, προβλέπει επιπλέον έσοδα 3,5 δισεκατομμυρίων, εκ των οποίων τα 2,3 είναι από αύξηση εσόδων από έμμεσους φόρους, που είναι η πιο άδικη οριζόντια μορφή φορολόγησης, 653 εκατομμύρια ευρώ αύξηση εσόδων από φόρους φυσικών προσώπων και 614 δισεκατομμύρια, σχεδόν ισοδύναμη αύξηση εσόδων από φόρο των νομικών προσώπων. Μειώνει κατά 1,7 δισεκατομμύρια τις κοινωνικές δαπάνες για την πρόνοια, τη στήριξη των ανέργων, παροχές κονδύλια στους ΟΤΑ και ούτω καθεξής. Για την παιδεία που είναι πολύ χαρακτηριστικό -αναφέρθηκε και προηγουμένως. Χαρακτηρίζονται από στασιμότητα, καθήλωση των δημοσίων πιστώσεων για τα επόμενα σε σχέση με τα προηγούμενα χρόνια. Ως προς τα συνολικά μεγέθη του τακτικού προϋπολογισμού της παιδείας, αυτά παραμένουν πρακτικά στα ίδια επίπεδα με τα αντίστοιχα του προηγούμενου έτους και μάλιστα ελαφρώς μειωμένα. Η καθήλωση αυτή συμβαδίζει με μία στρατηγική περιφρόνηση των κοινωνικών αναγκών, μια ανάσχεση του ρόλου της παιδείας ως μηχανισμού κοινωνικής κινητικότητας, μια συνειδητή ταξική επιλογή υποτίμησης της δημόσιας εκπαίδευσης και υποκατάστασής της από σχήματα του ιδιωτικού τομέα. Εφαρμογή πολιτικών ανάσχεσης των προσλήψεων, με αποτέλεσμα τη συρρίκνωση του σώματος των εκπαιδευτικών, τη γήρανση, μη αντικατάσταση, των συνταξιοδοτήσεων κυρίως στα πανεπιστήμια -αυτό είναι πάρα πολύ χαρακτηριστικό- θα οδηγήσει σε μαρασμό. Οι δαπάνες μισθοδοσίας αποτελούν το 91,4% του συνολικού ύψους και μάλιστα για τα ΑΕΙ, για τα πανεπιστήμια, προβλέπεται μείωση της τάξης των 39 εκατομμυρίων σε αυτόν τον προϋπολογισμό. Το εκπαιδευτικό σύστημα ως υποδομές δεν μπορεί πλέον να λειτουργήσει, γιατί η χρηματοδότησή του μέσω των τακτικών επιχορηγήσεων εμφανίζει σταθερή κάμψη την τελευταία διετία και μάλιστα σε συνθήκες έξαρσης πανδημίας και γενικά όλες οι πιστώσεις των τακτικών επιχορηγήσεων παραμένουν στάσιμες (φοιτητική μέριμνα, ενίσχυση υποδομών και ούτω καθεξής). Υπάρχει μια φαινομενικά μεγάλη ενίσχυση του Εθνικού Προγράμματος Δημοσίων Επενδύσεων η οποία, όμως, οφείλεται στην ενσωμάτωση πιστώσεων 160 εκατομμυρίων του Ταμείου Ανάκαμψης στις δαπάνες του εθνικού σκέλους, η τελική κατανομή των οποίων, όμως, είναι αβέβαιη. Δεν ξέρουμε ακριβώς πότε και πόσα ποσά από αυτά θα εκταμιευθούν πραγματικά. Το καθαρό εθνικό σκέλος παραμένει εγκλωβισμένο στην τάση μείωσης σε σχέση με το 2018 και το 2019, δηλαδή έχουμε στην προπανδημική περίοδο. Το συγχρηματοδοτούμενο σκέλος δε του Προγράμματος Δημοσίων Επενδύσεων παρουσιάζει αύξηση της τάξης του 8,3 που -προσέξτε, όμως- όλο κατευθύνεται στις πιστώσεις που προορίζονται για τις αυτοτελείς μονάδες του Υπουργείου Παιδείας που υπάγονται στην Υπουργό, τον Αναπληρωτή Υπουργό, τους γενικούς γραμματείς, δηλαδή, πρόκειται για προβλέψεις αυξήσεων μη παραγωγικές και τυπικά γραφειοκρατικές. Όλη η κατανομή για το Υπουργείο Παιδείας αποτυπώνει στασιμότητα και όρους αναπαραγωγής μιας ενδημικής κατάστασης, πλέον κρίσης στην παιδεία. Πολιτισμός, ένα άλλο μεγάλο κομμάτι. Έχουμε χαμηλότερες προβλέψεις από την προπανδημική περίοδο και κινούμαστε πια στα επίπεδα προ της εξόδου της χώρας από τα προγράμματα διάσωσης. Πέρα από την αδιαφορία -και εδώ υπεισέρχεται η λογική της ιδιωτικοποίησης- έχουμε οπισθοχώρηση της παρέμβασης μιας σχεδιασμένης πολιτικής του δημοσίου στον χώρο του πολιτισμού και κατάληψης του κενού από μεγάλα ιδρύματα, χορηγούς και ιδιωτικά συμφέροντα. Αυτή είναι η γενική στρατηγική και στον χώρο του πολιτισμού. Και, βεβαίως, καμμία πολιτική για τα μέσα παραγωγής και διακίνησης του πολιτιστικού αγαθού με τα ψηφιακά μέσα, το διαδίκτυο, τις παγκόσμιες πλατφόρμες, όλη αυτή την επανάσταση των υποδομών που συμβαίνει αυτή τη στιγμή στον χώρο αυτό. Στο διά ταύτα τώρα για να κλείσουμε. Όσον αφορά το αναπτυξιακό προφίλ του προϋπολογισμού, οι οικονομικές προβλέψεις έχουν ασταθή αντικειμενική βάση, ο δε προϋπολογισμός αυτός καθαυτός είναι αντιαναπτυξιακός, προϋπολογισμός ανισοκατανομής για το σύνολο της ελληνικής κοινωνίας, καλύπτοντας κυρίως ανάγκες και σχέδια της ιθύνουσας ελίτ.
Ολοκληρώστε, κύριε συνάδελφε. Έχετε πάει στο δέκατο λεπτό. Παρακαλώ!
Κλείνω σε μισό λεπτό, κύριε Πρόεδρε. Ζητώ την ανοχή σας. Αυτό είναι φανερό ότι επηρεάζει όλα τα πεδία της κοινωνικοοικονομικής ζωής (υγεία, παιδεία, εργασία, πολιτισμός), ενώ οι δαπάνες για το κοινωνικό κράτος είναι ισχνές. Και, βεβαίως, ως γενική στρατηγική προωθείται ένα σχέδιο σφαιρικής αναδιάρθρωσης με μέτρα νεοφιλελεύθερου προσανατολισμού. Προφανώς καταψηφίζουμε. Είναι δίκαιο και κοινωνικά αναγκαίο να καταψηφιστεί αυτός ο προϋπολογισμός. Ευχαριστώ πολύ.
Και εγώ σας ευχαριστώ. Ο κ. Χρήστος Γκόκας έχει τον λόγο από το Κίνημα Αλλαγής και αμέσως μετά η κ. Ελένη Ράπτη από τη Νέα Δημοκρατία. Ελάτε, κύριε Γκόκα.
Ευχαριστώ πολύ, κύριε Πρόεδρε. Κυρίες και κύριοι συνάδελφοι, η συνέχιση της πανδημίας του κορωνοϊού, οι κοινωνικές ανισότητες, η κλιματική αλλαγή και οι συνέπειές τους για τη ζωή στον πλανήτη, δημιουργεί για τη χώρα μας μια σκληρή πραγματικότητα για το σήμερα και αβέβαιη για το αύριο. Τα λάθη και οι παραλείψεις της Κυβέρνησης για ενίσχυση του Εθνικού Συστήματος Υγείας, για τους εμβολιασμούς, για τα μέτρα και την τήρησή τους είναι πολλά. Μετράμε, δυστυχώς, μεγάλο αριθμό απωλειών σε ανθρώπινες ζωές. Οι εξελίξεις και όσα συμβαίνουν και λέγονται τις τελευταίες μέρες και ώρες, και με αφορμή την επιστημονική έκθεση Τσιόδρα - Λύτρα, επιβάλλουν να γίνει επιτέλους ένας σοβαρός εθνικός διάλογος. Το ζητάμε συνεχώς. Παράλληλα, η οικονομία πασχίζει να σταθεί όρθια. Προσπαθεί να κάνει ένα βήμα μπροστά. Η Κυβέρνηση με τον προϋπολογισμό του 2022 και με βασικό επιχείρημα την προβλεπόμενη ανάπτυξη στο 6,9% για το 2021 και στο 4,5% για το 2022 έναντι, όμως, της ύφεσης κατά 9% του 2020, προσπαθεί να πείσει ότι είναι δεδομένη η ανάκαμψη της ελληνικής οικονομίας και η επιστροφή σε μια κανονικότητα που μόνο η ίδια γνωρίζει. Η Κυβέρνηση σε όλα τα θέματα έχει σε προτεραιότητα την επικοινωνιακή τους διαχείριση και προβολή. Όμως, οι άνθρωποι της αγοράς, της πραγματικής οικονομίας, της εργασίας και της παραγωγής, οι εργαζόμενοι, οι νέοι έχουν τη δική τους, εντελώς διαφορετική άποψη. Με την ακρίβεια παρούσα, τον πληθωρισμό στο 4,8%, τα αδιέξοδα των μικρομεσαίων επιχειρήσεων, του λιανεμπορίου και της εστίασης, με τον πρωτογενή τομέα εκτός προτεραιοτήτων σε ενισχύσεις, αλλά και επενδύσεις, υπάρχει θέμα βιωσιμότητας δραστηριοτήτων και επιβίωσης οικογενειών. Κύριοι της Κυβέρνησης, πριν και όταν και εφόσον κάνετε εκπτώσεις ή οτιδήποτε άλλο για τις τιμές του ηλεκτρικού ρεύματος, δεν θα υπάρχουν δραστηριότητες. Δεν αντέχουν οι παραγωγοί και οι επιχειρήσεις. Υπάρχουν πλέον λογαριασμοί με τριπλασιασμό του κόστους ρεύματος, λόγω της ρήτρας αναπροσαρμογής. Έχω συγκεκριμένο παράδειγμα: από 4.000 ευρώ το κόστος κατανάλωσης ρεύματος σε παραγωγική επιχείρηση, φθάνει τα 13.000 ευρώ, με τη ρήτρα αναπροσαρμογής, χωρίς τις ρυθμιζόμενες χρεώσεις. Αντίστοιχα βέβαια επιβαρύνονται και τα νοικοκυριά. Η σχέση δε των έμμεσων-άμεσων φόρων προβλέπεται πλέον στο 1,63 από 1,15 το 2014, με προφανή την κοινωνική αδικία για τους πιο αδύναμους. Ανάλογα αποτελέσματα θα έχει και η πρόβλεψη για αύξηση φορολογικών εσόδων κατά 7,5% με αύξηση ΑΕΠ 4,5% το 2022 έναντι αύξησης 4,7% το 2021, αλλά με αύξηση ΑΕΠ 6,9% όπως προβλέπεται. Κυρίες και κύριοι συνάδελφοι, η χώρα υστερεί απελπιστικά πλέον στις επενδύσεις. Τα δε αποτελέσματα από το πρόγραμμα αποκρατικοποιήσεων είναι φτωχά. Μόλις 7,5 δισεκατομμύρια τα έντεκα χρόνια μέχρι τώρα. Τα 32,5 δισεκατομμύρια πόρων του ταμείου ανάκαμψης είναι, πράγματι, μια ευκαιρία. Πώς όμως; Με μηδέν ευρώ απορρόφηση για το 2021 αντί της πρόβλεψης για 2,6 δισεκατομμύρια ευρώ; Εμείς δεν ψηφίσαμε αυτό το σχέδιο, γιατί δεν αφορά όλους τους Έλληνες και ολόκληρη την Ελλάδα, δεν υπήρξε πραγματικός ολοκληρωμένος διάλογος στην κοινωνία και στη Βουλή με τους δήμους, την περιφέρεια, τους παραγωγικούς και επαγγελματικούς φορείς, δεν έχει περιφερειακή διάσταση ούτε αναπτυξιακή και παραγωγική. Δεν στηρίζει ουσιαστικά τον πρωτογενή τομέα. Δίνει προτεραιότητα στην απορρόφηση πόρων με ό,τι αυτό συνεπάγεται. Δεν έχει σε προτεραιότητα το στόχο της εγχώριας προστιθέμενης αξίας και κατά συνέπεια και τον τομέα των εξαγωγών. Με αυτά τα δεδομένα είναι αμφίβολη η υλοποίηση των προβλέψεων και στο πρόγραμμα δημοσίων επενδύσεων που ανέρχεται στα 7,8 δισεκατομμύρια, δηλαδή 4,2% του ΑΕΠ, έναντι πρόβλεψης 8,35 δισεκατομμύρια, κλείσιμο το 2021. Με 6,5 δισεκατομμύρια συγχρηματοδοτούμενους πόρους και 1,3 δισεκατομμύρια από εθνικούς πόρους, ενώ προβλέπονται και 3,2 δισεκατομμύρια από το ταμείο ανάκαμψης. Αν τελικά αυτοί απορροφηθούν η αύξηση συνολικά κατά 2,7% των πόρων για επενδύσεις δεν μπορεί να καλύψει το επενδυτικό κενό του 9%, ακόμα και με τον πιο αισιόδοξο συντελεστή κινητοποίησης πόρων. Ο προϋπολογισμός του Υπουργείου Υποδομών και Μεταφορών ανέρχεται για το 2022 σε 2,046 δισεκατομμύρια ευρώ έναντι εκτίμησης 1,86 για το 2021, με 200 εκατομμύρια από το ταμείο ανάκαμψης. Οι ανάγκες όμως είναι πολύ περισσότερες. Οι εξαγγελίες προγράμματος 13 δισεκατομμυρίων του Υπουργείου Υποδομών και Μεταφορών δεν αφορούν σε ένα ολοκληρωμένο σχεδιασμό για το σύνολο των υποδομών της χώρας και την αναβάθμιση του Εθνικού Συστήματος Μεταφορών. Η δε επιλογή της κατασκευής με περισσότερα έργα ΣΔΙΤ ή με το σύστημα μελέτης κατασκευής, μπορεί να οδηγήσει σε μείωση του ανταγωνισμού, αύξηση της εξάρτησης και αύξηση του κόστους των έργων, ενώ υπάρχουν άλλοι κίνδυνοι για δημόσια αγαθά, όπως το νερό από την επιλογή ΣΔΙΤ για τα δίκτυα της ΕΥΔΑΠ. Πολλά μεγάλα οδικά έργα ακόμα περιμένουν. Ο Ε65 προχωρά, αλλά με προβλήματα μετά την πρόσφατη τροποποίηση της σύμβασης. Ο άξονας Πάτρα - Πύργος πήρε μόλις χθες όπως ανακοινώθηκε την έγκριση για τη σύμβαση παραχώρησης με την Ολυμπία Οδό, σύμβαση όμως που εμείς ακόμη δεν γνωρίζουμε. Για τον ΒΟΑΚ -επτά χρόνια δεν έγινε τίποτα και τώρα- στη λογική της προηγούμενης κυβέρνησης δρομολογείται τριχοτομημένο το έργο, και ΣΔΙΤ και σύμβαση παραχώρησης και δημόσιο έργο. Στην Ιόνια Οδό, το τμήμα Γιάννενα - Κακαβιά υποβαθμίζεται και μετατρέπεται σε οδικό άξονα πλάτους δωδεκάμισι μέτρα. Μια επιλογή αντίθετη με την ιδιαίτερη περιφερειακή και εθνική σημασία αυτού του έργου. Μια επιλογή που βρίσκει αντίθετους τους Ηπειρώτες και όχι μόνο. Αυτό το έργο πρέπει να ολοκληρωθεί σαν κανονικός αυτοκινητόδρομος. Όπως επίσης πρέπει να προχωρήσουν και οι κάθετες συνδέσεις της Πρέβεζας με Ιόνια και Εγνατία Οδό. Αντίστοιχα, στο πακέτο των σιδηροδρομικών έργων 4 δισεκατομμυρίων δεν περιλαμβάνεται η ολοκληρωμένη σιδηροδρομική Εγνατία από την Ηγουμενίτσα μέχρι τον Έβρο, ούτε το δίκτυο της Πελοποννήσου μετά την Πάτρα, ούτε η σύνδεση της δυτικής Μακεδονίας ούτε και η συνολική αναβάθμιση του σιδηροδρομικού δικτύου, ενώ η Κυβέρνηση μέσα από λάθη και καθυστερήσεις για ενίσχυση των μέσων μαζικής μεταφοράς, αλλά και με ανεπαρκή μέτρα δεν έχει καταφέρει ακόμα να λύσει το πρόβλημα του συνωστισμού στα μέσα μαζικής μεταφοράς. Κλείνοντας και αναφερόμενος στην περιφέρειά μου, στην Άρτα, μια παραγωγική περιοχή, δεν υπάρχει σχεδιασμός και πρόβλεψη ένταξης ιδιαίτερα στο Ταμείο Ανάκαμψης για κανένα μεγάλο έργο, όπως τα εγγειοβελτιωτικά έργα της πεδιάδας. Τελευταία χρηματοδότηση είχαμε το 2014. Η ολοκλήρωση του αρδευτικού Πέτα - Κομπότι. Έργα αξιοποίησης στον Αμβρακικό Κόλπο. Η αντιπλημμυρική προστασία με οριοθέτηση και διευθέτηση της κοίτης Αράχθου. Η αξιοποίηση του γεωπολιτικού πεδίου Άρτας, έργα απαραίτητα, παραγωγικά, αλλά στάσιμα χωρίς καν έναρξη. Σε μια περιοχή όπου πλήττονται όλοι οι παραγωγοί και οι κτηνοτρόφοι με τις αυξήσεις στο κόστος παραγωγής, χωρίς ενισχύσεις για την απώλεια εισοδήματος της περυσινής χρονιάς σε εσπεριδοειδή και ελιά και χωρίς αποζημιώσεις για την ακαρπία από τον παγετό της άνοιξης, με αυξήσεις στο πετρέλαιο και στο ρεύμα, στις ζωοτροφές και στα αγροεφόδια. Δεν αντέχουν άλλο. Μια περιοχή με προβλήματα και ελλείψεις στο νοσοκομείο που έχουν εξαντλήσει κάθε αντοχή του ιατρικού και λοιπού προσωπικού. Με τον κίνδυνο για τη λειτουργία πανεπιστημιακών τμημάτων, για την Άρτα και όλη την Ήπειρο λόγω της ελάχιστης βάσης εισαγωγής και του τρόπου που εφαρμόζεται. Κλείνοντας, κυρίες και κύριοι συνάδελφοι, από την πλευρά μας πιστεύουμε και στηρίζουμε την περιφερειακή και βιώσιμη ανάπτυξη, με κοινωνική δικαιοσύνη. Είμαστε δίπλα στον κόσμο της εργασίας και της παραγωγής. Θέλουμε τους νέους στον τόπο τους. Θέλουμε να ζουν όλοι με αξιοπρέπεια. Είμαστε όμως απέναντι από τη συντήρηση και από το λαϊκισμό από όπου και αν προέρχονται. Αυτός ο προϋπολογισμός δεν μπορεί να δώσει, τελικά, ρεαλιστικές λύσεις για την κοινωνία μας, δεν στηρίζει την πραγματική ανάπτυξη και δεν είναι αξιόπιστος. Γι' αυτό και καταψηφίζουμε πλην των αμυντικών δαπανών και των δαπανών για την Προεδρία της Δημοκρατίας. Ευχαριστώ πολύ.
Κι εγώ σας ευχαριστώ. Τον λόγο έχει η κ. Ράπτη από τη Νέα Δημοκρατία και αμέσως μετά ο κ. Αβραμάκης από τον ΣΥΡΙΖΑ.
Σας ευχαριστώ, κύριε Πρόεδρε. Κυρίες και κύριοι συνάδελφοι, ο προϋπολογισμός του 2022 καταρτίζεται για δεύτερο συνεχόμενο έτος μέσα σε μία περίοδο αβεβαιότητας λόγω της πανδημίας. Ωστόσο, η χώρα μας κατάφερε με μια υποδειγματική διαχείριση της οικονομίας να είναι η πρώτη που επιτυγχάνει τόσο γρήγορη και εντυπωσιακή επαναφορά από ύφεση 9% το 2020 σε ανάπτυξη σχεδόν 7% για το 2022. Ο νέος προϋπολογισμός ανταποκρίνεται στις βασικές κυβερνητικές στοχεύσεις για δυναμική ανάπτυξη σε ολόκληρη τη χώρα που θα μετατραπεί σε ευημερία για όλους, για ένα οικονομικό μοντέλο φιλικό προς την πράσινη ανάπτυξη που φέρνει επενδύσεις και δημιουργεί νέες θέσεις εργασίας, καλά αμειβόμενες, για ένα κράτος που κάνει άλματα στον ψηφιακό μετασχηματισμό, περιορίζει δραστικά τη γραφειοκρατία και βρίσκεται δίπλα στον πολίτη, για ένα δίχτυ κοινωνικής προστασίας με στοχευμένες δράσεις και με ουσιαστικές πολιτικές στήριξης των πιο ευάλωτων συμπολιτών μας. Η Ελλάδα βγαίνει με ταχύτητα από την πολυετή δημοσιονομική και πανδημική κρίση. Είμαστε χώρα αναφοράς για την οικονομία και την ανάπτυξη και προορισμός κεφαλαίων και επενδύσεων. Οι αγορές εμπιστεύονται τα χρήματά τους στην Ελλάδα με αποτέλεσμα να δανειζόμαστε με ιστορικά χαμηλά επιτόκια. Και όλα αυτά σε μόλις δύο χρόνια με πανδημία και ενεργειακή κρίση, με προσφυγικό και τουρκικές προκλήσεις. Αυτό είναι, κυρίες και κύριοι συνάδελφοι, ο ορισμός της οικονομικής επιτυχίας. Βλέπουμε εταιρείες κολοσσούς να επενδύουν στην Ελλάδα: «MICROSOFT», «PFIZER», πρόσφατα η «AMAZON» και ακολουθούν δεκάδες. Αυτό δεν σημαίνει απλά δουλειές, σημαίνει καλές δουλειές με καλές αμοιβές και αποτελεί έναυσμα για την επιστροφή εκατοντάδων νέων παιδιών σε μια Ελλάδα που ανακτά τη χαμένη της ανταγωνιστικότητα και προσφέρει στους νέους μέλλον και προοπτική. Η Κυβέρνηση στήριξε τη χώρα διαθέτοντας πρωτοφανή σε ύψος ποσά. Μόνο για την ενίσχυση νοικοκυριών και επιχειρήσεων δαπάνησε 43 δισεκατομμύρια ευρώ. Δεν υπάρχει μεγαλύτερη επιβεβαίωση της κοινωνικής ευαισθησίας ενός κράτους. Πρόκειται για δισεκατομμύρια ευρώ που έσωσαν επιχειρήσεις, πλήρωσαν εργαζόμενους, κράτησαν όρθια την αγορά και στήριξαν τα νοικοκυριά. Η Κυβέρνηση κράτησε την Ελλάδα όρθια για να μπορεί να προχωρήσει την επόμενη μέρα της κρίσης και αυτό ακριβώς κάνει σήμερα. Μια σύντομη αναφορά σε κάποιους ποιοτικούς δείκτες του νέου προϋπολογισμού έχουν ενδιαφέρον για την καθημερινότητα όλων μας: Ξεκινώντας όχι απλά από το ότι δεν υπάρχει κανένας νέος φόρος, αλλά από το ότι οι μειώσεις στους φόρους συνεχίζονται. Σχεδόν το 30% των προσλήψεων που έχουν προγραμματιστεί για το 2022 θα γίνουν στον τομέα της υγείας. Μαζί με τις σχεδόν τέσσερις χιλιάδες προσλήψεις που έγιναν το προηγούμενο διάστημα δείχνουν την έμπρακτη στήριξη της Κυβέρνησης στη δημόσια υγεία που συνεχίζει να σηκώνει το βάρος της πανδημίας. Επεκτείνεται ως το τέλος του 2022 η απαλλαγή από την ειδική εισφορά αλληλεγγύης και η μείωση των τριών ποσοστιαίων μονάδων των ασφαλιστικών εισφορών στον ιδιωτικό τομέα. Μειώνεται το ποσοστό επιστροφής όλων των επιστρεπτέων προκαταβολών. Επεκτείνεται το πρόγραμμα «ΓΕΦΥΡΑ» επιδότησης δόσεων δανείων νοικοκυριών. Επεκτείνεται το πρόγραμμα των εκατό χιλιάδων νέων θέσεων εργασίας για άλλες πενήντα χιλιάδες νέες θέσεις. Καταργείται ο φόρος γονικών παροχών δωρεών για συγγενείς Α΄ βαθμού που αφορά γονικές παροχές και δωρεές έως 800.000 ευρώ. Προκειμένου να αντιμετωπισθεί η ανεργία των νέων, όλοι οι νέοι από δεκαοκτώ έως είκοσι εννέα ετών, που δεν έχουν προηγούμενη εργασιακή εμπειρία και θα προσληφθούν εντός του έτους 2022, λαμβάνουν συνολικό ύψος 1.200 ευρώ για τους πρώτους έξι μήνες απασχόλησης. Και υπάρχουν δεκάδες ακόμα ενεργές πολιτικές. Κυρίες και κύριοι συνάδελφοι, κλείνω με μια αναφορά στο Εθνικό Σχέδιο Δράσης για την προστασία των παιδιών από τη σεξουαλική κακοποίηση και εκμετάλλευση που ανακοίνωσε ο Πρωθυπουργός από το Βήμα της Βουλής. Πρόκειται για ένα ολοκληρωμένο πλαίσιο προστασίας για την πρόληψη και αντιμετώπιση της σεξουαλικής κακοποίησης των παιδιών που στοχεύει στην αναπροσαρμογή των θεσμικών λειτουργιών, στην κατεύθυνση των φιλικών προς το παιδί διαδικασιών, στην ποσοτική μείωση των κρουσμάτων που συμβαίνουν και στην αύξηση των κρουσμάτων που αναφέρονται στις αρμόδιες αρχές. Το Εθνικό Σχέδιο Δράσης δημιουργεί διαδικασίες και προϋποθέσεις προστασίας των παιδιών στην πράξη. Και πιο συγκεκριμένα, δημιουργεί κατάλληλες υπηρεσίες, πρωτόκολλο λειτουργίας και συντονισμό των εμπλεκόμενων φορέων, συνεκτικό νομικό πλαίσιο και ενίσχυση της εφαρμογής του. Υπάγεται στον Υπουργό Επικρατείας και για την υλοποίησή του συνεργάζονται έντεκα υπουργεία. Στόχος είναι μια Ελλάδα μηδενικής ανοχής στη σεξουαλική βία των παιδιών, μια Ελλάδα που θα έχει κινητοποιήσει όλες τις θεσμικές και κοινωνικές της δυνάμεις για την εξάλειψη του φαινομένου. Όλοι μαζί, κοινωνία και πολιτεία, σπάμε τη σιωπή για να προστατεύσουμε τα παιδιά μας. Κυρίες και κύριοι συνάδελφοι, ο προϋπολογισμός του 2022 δείχνει ξεκάθαρα την πορεία της χώρας προς μια ισχυρή ανάπτυξη. Η Ελλάδα μεγαλώνει και γίνεται πιο ισχυρή, διπλωματικά και πολιτικά, αυξάνει το κύρος και την επιρροή της, χτίζει ισχυρές συμμαχίες στην περιοχή και σε όλον τον κόσμο, προσελκύει τη διεθνή κοινότητα, τις επενδύσεις το διεθνές κεφάλαιο. Ζούμε ήδη σε μια νέα Ελλάδα που έχει αλλάξει τα δύο τελευταία χρόνια. Ο δρόμος μπροστά μας είναι ανοιχτός. Η Ελλάδα έχει τη μεγάλη ευκαιρία με μια αποτελεσματική Κυβέρνηση με Πρωθυπουργό τον Κυριάκο Μητσοτάκη. Σας ευχαριστώ πολύ.
Κι εγώ σας ευχαριστώ και για την τήρηση του χρόνου, κυρία Ράπτη. Παρακαλώ πολύ να τηρείται ο χρόνος γιατί θα πάμε ως τη 1.30΄ και είναι κρίμα για τους τελευταίους συναδέλφους που θα μιλήσουν. Τον λόγο έχει τώρα ο κ. Αβραμάκης από τον ΣΥΡΙΖΑ. Αμέσως μετά τον λόγο θα πάρει ο Υφυπουργός Οικονομικών κ. Βεσυρόπουλος.
Ευχαριστώ, κύριε Πρόεδρε. Κυρίες και κύριοι συνάδελφοι, ένα ακόμη σκάνδαλο εξελίσσεται από την Τετάρτη στη χώρα με πρωταγωνιστή για ακόμη μια φορά την Κυβέρνηση της Νέας Δημοκρατίας και τον ίδιο τον Πρωθυπουργό. Η δημοσιοποίηση της μελέτης Τσιόδρα - Λύτρα καταδεικνύει ότι περίπου επτάμισι χιλιάδες άνθρωποι θα είχαν σωθεί αν η Κυβέρνηση έπαιρνε έγκαιρα τα αναγκαία μέτρα ενίσχυσης του ΕΣΥ και κυρίως των περιφερειακών νοσοκομείων. Ο κ. Μητσοτάκης και γνώριζε και συνειδητά ψευδόταν στη Βουλή. Σε οποιαδήποτε άλλη χώρα της Ευρωπαϊκής Ένωσης, αν ο Πρωθυπουργός ψευδόταν στο Κοινοβούλιο, θα είχε δύο δρόμους, ή να ζητήσει δημόσια συγγνώμη ή να παραιτηθεί. Δυστυχώς, στην Ελλάδα δεν συμβαίνει τίποτα από τα δύο. Κι αυτό δείχνει την κρίση της δημοκρατίας που υπάρχει στη χώρα μας. Το παράδειγμα των Σερρών, όπου καταγράφονται θάνατοι από COVID αναλογικά περισσότεροι σε σχέση με τον πληθυσμό και όπου πριν ακόμα το κύμα της πανδημίας ζητούσαμε την ενίσχυση με ιατρούς και ειδικούς αναισθησιολόγους, είναι ενδεικτικό της προχειρότητας και του εφησυχασμού που έδειξε η Κυβέρνηση στην προστασία της δημόσιας υγείας και της ανθρώπινης ζωής. Και αν στο πρώτο κύμα υπήρχε η δικαιολογία της έκτακτης κατάστασης, διανύοντας πλέον το τέταρτο και φονικότερο κύμα της πανδημίας, οι δικαιολογίες στέρεψαν. Η Κυβέρνηση δεν ενίσχυσε το ΕΣΥ αυξάνοντας το δυναμικό του όσο χρειαζόταν, αλλά έθεσε σε αναστολή ακόμη και εκείνους τους ιατρούς και νοσηλευτές που είχε στη διάθεσή της και προσέφεραν τις υπηρεσίες τους μέχρι τον περασμένο Αύγουστο, με έναν Πρωθυπουργό ψευδόμενο ασύστολα από αυτό το Βήμα ο οποίος αρνείται να ενισχύσει τις δομές υγείας, αδιαφορεί για τις εκατόμβες νεκρών και την τραγωδία που ζουν πλέον δεκάδες χιλιάδες οικογένειες στη χώρα. Προβλέποντας για πολλοστή φορά το τέλος της πανδημίας, η Κυβέρνηση μειώνει τον προϋπολογισμό για τη δημόσια υγεία κατά 860 εκατομμύρια ευρώ αφαιρώντας από τα νοσοκομεία 360 εκατομμύρια ευρώ. Με τόσους νεκρούς, με μελέτες δικών σας συμβούλων που λένε πρακτικά ότι δεν έγινε ό,τι θα μπορούσε να γίνει, έχετε το θράσος να φέρετε για ψήφιση αυτόν τον προϋπολογισμό; Τι θα πείτε σε όλους αυτούς τους ανθρώπους που έχασαν τους δικούς τους; Το γεγονός ότι στο Νοσοκομείο Σερρών εξαντλήθηκε ο προϋπολογισμός για τρόφιμα από τον Νοέμβριο και ότι για δύο-τρεις μήνες το νοσοκομείο θα τα προμηθεύεται με απευθείας ουσιαστικά ανάθεση δαπανώντας τα χρήματα που θα δικαιούται γι' αυτόν τον σκοπό το 2022 είναι ενδεικτικό της πραγματικότητας που επιμένει να πιστοποιεί ότι χρειάζονται περισσότερα χρήματα για τη δημόσια υγεία. Πέραν όμως αυτών, η Κυβέρνηση ζητά από τη Βουλή να εγκρίνει έναν προϋπολογισμό ο οποίος έχει ήδη αρχίσει να αναθεωρείται στις βασικές του παραδοχές: Ακρίβεια, πληθωρισμός, μείωση εισοδημάτων και αγοραστικής δύναμης των νοικοκυριών τους τελευταίους μήνες που διανύουμε δεν λαμβάνονται υπ' όψιν. Η Κυβέρνηση δεν παρεμβαίνει για να προστατέψει τα νοικοκυριά από τη νέα αυτή καταρράκωση της αγοραστικής τους δύναμης. Αντίθετα, προβλέπεται αύξηση των εσόδων από άμεσους και έμμεσους φόρους κατά 3,5 δισεκατομμύρια ευρώ. Τα 2,3 δισεκατομμύρια επιπλέον έσοδα θα προέλθουν από έμμεσους φόρους, αυτούς δηλαδή που την καλούμε να μειώσει έστω και προσωρινά για να περιοριστούν οι ανατιμήσεις. Ταυτόχρονα, προβλέπει αύξηση των εσόδων από φυσικά πρόσωπα κατά 653 εκατομμύρια ευρώ που δεν μπορεί να προκύψει ούτε από τις υποτυπώδες αυξήσεις μισθών στον ιδιωτικό τομέα ούτε από τη μείωση της ανεργίας που προβλέπεται από τον προϋπολογισμό. Η ανάπτυξη που υπόσχεται η Κυβέρνηση αφορά ελάχιστους. Αφορά το 10% των επιχειρήσεων που έχουν πρόσβαση στον τραπεζικό δανεισμό και άρα τη δυνατότητα να αξιοποιήσουν πόρους από το Ταμείο Ανάκαμψης. Αφορά, επίσης, τους χιλιάδες κομματικούς μετακλητούς υπαλλήλους με τους οποίους επιβαρύνει τον Έλληνα φορολογούμενο αυτή η Κυβέρνηση. Για όλη την υπόλοιπη κοινωνία, δυστυχώς, επανέρχεται η μνημονιακή λιτότητα. Θα πληρώσουν περισσότερα, δεν θα έχουν καμμία στήριξη από το κράτος είτε για την ακρίβεια είτε για την πανδημία. Θα επωμιστούν εξολοκλήρου τις συνέπειες του πληθωρισμού και της ακρίβειας. Θα πληρώσουν για μία ακόμη φορά τη συνταγή χρεοκοπίας που εφαρμόζει με συνέπεια η Κυβέρνηση της Νέας Δημοκρατίας. Το κοινωνικό αποτύπωμα του προϋπολογισμού δεν εξαντλείται μόνο στην αύξηση ουσιαστικά της φορολογίας των νοικοκυριών, τις περικοπές στον προϋπολογισμό των νοσοκομείων και της δημόσιας υγείας. Η Κυβέρνηση προβλέπει μείωση κατά 1,7 δισεκατομμύρια ευρώ των κοινωνικών δαπανών για την πρόνοια, για τη στήριξη των ανέργων, για τις παροχές υγείας, για τις δαπάνες των ΟΤΑ. Η πρόβλεψη αυτή γίνεται σε μια περίοδο που τα πραγματικά εισοδήματα μειώνονται, τα ποσοστά φτώχειας αυξάνονται και η συντριπτική πλειοψηφία των νέων ανθρώπων είτε είναι άνεργοι είτε μερικώς εργαζόμενοι. Σε αντιδιαστολή, εκτινάσσει το κόστος των προσωπικών γραφείων των Υπουργών του «επιτελικού κράτους», γιατί προφανώς οι στρατιές των κομματικών υπαλλήλων που ήδη διαθέτουν οι Υπουργοί δεν επαρκούν για τον συντονισμό των τόσο πολλών απευθείας αναθέσεων. Στον προϋπολογισμό, τέλος, προβλέπεται ρυθμός ανάπτυξης της οικονομίας κατά 4,5%. Η ανάκαμψη αυτή απέχει πολύ από το να χαρακτηριστεί επαρκής σε σχέση με τις απώλειες της οικονομίας, ήδη από το δεύτερο εξάμηνο του 2019, πριν δηλαδή από την πανδημία. Η ανάπτυξη έρχεται στη σκιά των lockdowns, των μεγάλων δηλαδή διαστημάτων, όταν ένα μεγάλο μέρος της ελληνικής οικονομίας τέθηκε σε αναστολή. Ακόμα κι έτσι όμως την ανάπτυξη θα τη χρηματοδοτήσουν, τελικά, τα νοικοκυριά, αφού αντί αυξήσεων στους μισθούς σε ποσοστό διπλάσιο της ανάπτυξης, όπως υποσχόταν ο πάντα ψευδόμενος Πρωθυπουργός, θα δουν διπλάσιο της ανάπτυξης ποσοστό αύξησης των φόρων και ειδικά των έμμεσων φόρων, από όπου η Κυβέρνηση προσδοκά αύξηση των εσόδων κατά 8,7% σε σχέση με το 2021. Καθηλωμένες παραμένουν οι δαπάνες για την παιδεία σε όλες βαθμίδες, με τον κύριο όγκο των δαπανών του Υπουργείου Παιδείας να πηγαίνουν στη μισθοδοσία. Συνολικά οι δαπάνες για την παιδεία από το Υπουργείο Εσωτερικών προς τους ΟΤΑ και το Υπουργείο Υποδομών προδιαγράφουν και σε αυτόν τον τομέα μια μνημονιακή λιτότητα. Οι συντάξεις και οι μισθοί του δημοσίου πρακτικά παραμένουν στάσιμα, παρά το ότι η αγοραστική τους δύναμη έχει μειωθεί σημαντικά από το δεύτερο εξάμηνο του 2021 και θα συνεχιστεί να μειώνεται όσο συνεχίζονται οι ανατιμήσεις. Ακόμη και οι προβλέψεις για την αντιμετώπιση των φυσικών καταστροφών μειώνονται. Φαίνεται ότι η Κυβέρνηση αποφάσισε, εκτός από την πανδημία, να κηρύξει το τέλος και της κλιματικής κρίσης. Στον αντίποδα, το Γραφείο του Πρωθυπουργού, χωρίς τους εποπτευόμενους από αυτό φορείς, προβλέπεται και αναμένεται να δαπανήσει συνολικά περισσότερα από 8 εκατομμύρια ευρώ για την επικοινωνία και την ενημέρωση. Μια ακόμη απόδειξη ότι για τον Πρωθυπουργό και την Κυβέρνηση σημασία έχει η επικοινωνία και όχι η ουσία. Κλείνοντας, να σημειώσω ότι προκλητική είναι η αντιμετώπιση των αγροτών, όπως προδιαγράφεται στον προϋπολογισμό, με τις ενισχύσεις να μειώνονται με υπουργικές αποφάσεις της τελευταίας στιγμής, με μέτρα συγκράτησης, υποτίθεται, του κόστους, που υπολείπονται, όμως, σημαντικά των αυξήσεων που η ίδια η Κυβέρνηση επέβαλε στο πετρέλαιο και την ενέργεια πριν την τρέχουσα ενεργειακή κρίση. Η μείωση του ΦΠΑ στις ζωοτροφές πρακτικά δεν μειώνει το κόστος παραγωγής. Με τις τιμές ζωοτροφών, αγροεφοδίων, λιπασμάτων και άρδευσης να έχουν πολλαπλασιαστεί, μόνο ως κακόγουστο αστείο μπορεί να χαρακτηριστούν τα κυβερνητικά μέτρα. Οι αγρότες και οι κτηνοτρόφοι αντιμετώπιζαν όλα αυτά τα χρόνια πρόβλημα στο να πουλήσουν σε αξιοπρεπείς τιμές τα προϊόντα τους και αυτός είναι ο κύριος λόγος ερήμωσης των χωριών και της υπαίθρου. Η εκτίναξη του κόστους παραγωγής σήμερα θα αποθαρρύνει περαιτέρω τον αγροτικό κόσμο και θα οδηγήσει στη μείωση της απασχόλησης του πληθυσμού με τον πρωτογενή τομέα και την κτηνοτροφία. Το χειρότερο, όμως, όλων είναι ότι μέσα σε αυτόν τον προϋπολογισμό των ψεμάτων που θα ψηφίσουν μόνοι τους οι Βουλευτές της Συμπολίτευσης αναδεικνύεται και μια μεγάλη αλήθεια: Η Νέα Δημοκρατία, προωθεί και πάλι τα συμφέροντα της οικονομικής ελίτ σε βάρος της κοινωνίας, κάνει σπατάλη υπέρ των λίγων βασικό κανόνα οικονομικής διακυβέρνησης και επιβάλλει τη φτωχοποίηση στη συντριπτική πλειοψηφία του ελληνικού λαού, οδηγώντας με μαθηματική ακρίβεια σε μια νέα χρεοκοπία τη χώρα. Η σκληρή πραγματικότητα θα ανατρέψει αυτόν τον προϋπολογισμό, διότι αυτός δεν θεμελιώνεται στα σημερινά δεδομένα. Η πραγματικότητα, όμως, δεν μπορεί από μόνη της να ανατρέψει τις πραγματικές επιδιώξεις της Κυβέρνησης, που είναι η συγκέντρωση του πλούτου σε λίγους, ο διαρκής οικονομικός περιορισμός της μεσαίας τάξης και η φτωχοποίηση όλο και μεγαλύτερων τμημάτων της ελληνικής κοινωνίας. Τέλος, αυτή την πραγματικότητα θα την ανατρέψουν συντομότερα απ' ό,τι φαντάζεστε οι προοδευτικές δυνάμεις της χώρας με κορμό τον ΣΥΡΙΖΑ - Προοδευτική Συμμαχία. Η χώρα, ο ελληνικός λαός, η πραγματική οικονομία έχουν ανάγκη ένα νέο μοντέλο δίκαιης οικονομικής και κοινωνικής ανάπτυξης, ένα νέο αξιόπιστο και ισχυρό κοινωνικό κράτος, ένα νέο κοινωνικό συμβόλαιο απαλλαγμένο από διαφθορά, ψέματα και σπατάλες, ένα σχέδιο ανασυγκρότησης που δεν θα αφορά λίγους ή κάποιες μόνο περιοχές, αλλά θα προέρχεται από την κοινωνία, θα απευθύνεται σε αυτή, θα δίνει τη δυνατότητα σε κάθε περιφέρεια να αναπτυχθεί, θα εγγυάται καλύτερες προοπτικές και βιώσιμο μέλλον για όλους. Είναι σαφές ότι καταψηφίζω αυτόν τον προϋπολογισμό και καλώ το σύνολο της ελληνικής Βουλής, των Βουλευτών να πράξουν το ίδιο. Άλλωστε δεν έχει νόημα να ψηφίσει κάποιος έναν προϋπολογισμό που βρίσκεται ήδη σε διαδικασία αναθεώρησης. Όπως είπε και ένας φίλος, καλοί οι προϋπολογισμοί όταν ψηφίζονται, που συνήθως αναθεωρούνται. Αυτό πρέπει να κάνουμε επιτέλους ως πολιτικό σύστημα είναι να κάνουμε τους απολογισμούς μας. Σας ευχαριστώ.
Και εγώ σας ευχαριστώ. Τον λόγο έχει ο κ. Βεσυρόπουλος, Υφυπουργός Οικονομικών. Αμέσως μετά θα μιλήσει ο κ. Κωτσός από τη Νέα Δημοκρατία.
Ευχαριστώ, κύριε Πρόεδρε. Κυρίες και κύριοι συνάδελφοι, ο προϋπολογισμός του 2022, όπως και οι δύο προηγούμενοι προϋπολογισμού που κατατέθηκαν από την Κυβέρνηση του Κυριάκου Μητσοτάκη, στηρίζεται σε πραγματικά στοιχεία και δεδομένα και έχει ισχυρή τεκμηρίωση. Αντιλαμβάνονται συνεπώς όλοι ότι η ισχυρή αυτή τεκμηρίωση που επιβεβαιώνει την αναπτυξιακή στόχευση και δυναμική της ελληνικής οικονομίας αλλά και την έμπρακτη και διαρκή δέσμευση της Κυβέρνησής μας για μείωση των φορολογικών επιβαρύνσεων, απαιτεί από όλους στοιχειώδη σοβαρότητα στις τοποθετήσεις τους. Το επισήμανα στη συζήτηση για το προσχέδιο του προϋπολογισμού και απάντησα με επιχειρήματα στις αιτιάσεις της Αξιωματικής Αντιπολίτευσης στη συζήτηση στην επιτροπή πριν από λίγες εβδομάδες. Οι κύριοι συνάδελφοι της Αξιωματικής Αντιπολίτευσης οφείλουν να είναι ιδιαίτερα προσεκτικοί στις τοποθετήσεις τους: Πρώτον, γιατί είναι ακόμα νωπές οι μνήμες των πολιτών από την πολιτική της υπερφορολόγησης που εφάρμοσαν ως Κυβέρνηση. Δεύτερον, γιατί υπάρχουν τεκμηριωμένα και κυρίως συγκριτικά στοιχεία που αποδεικνύουν ότι αυτή η Κυβέρνηση εδώ και δυόμισι χρόνια υλοποιεί με συνέπεια μια πολιτική μείωσης των φόρων. Αναφέρω χαρακτηριστικά: Τη μείωση του ΕΝΦΙΑ μεσοσταθμικά κατά 22%. Τη θέσπιση για τα φυσικά πρόσωπα εισαγωγικού φορολογικού συντελεστή 9% για εισοδήματα έως 10.000 ευρώ αντί του 22% που ίσχυε. Τη μείωση του φορολογικού συντελεστή για τα νομικά πρόσωπα και τις νομικές οντότητες από το 24% στο 22% και μάλιστα σε μόνιμη βάση. Υπενθυμίζω ότι είναι η δεύτερη μείωση που γίνεται από την Κυβέρνηση του Κυριάκου Μητσοτάκη. Είχε προηγηθεί η πρώτη μείωση το 2019 από το 28% στο 24%. Τη μείωση του συντελεστή φόρου για τα μερίσματα από το 10% στο 5%. Την αύξηση από 1 Οκτωβρίου 2021 του αφορολόγητου ορίου για γονικές παροχές ή δωρεές προς τους συγγενείς πρώτης κατηγορίας, όπως αυτή ορίζεται στη φορολογία κεφαλαίου, στο ποσό των 800.000 ευρώ. Η πρώτη αυτή κατηγορία αφορά συζύγους, πρόσωπα που έχουν συνάψει σύμφωνο συμβίωσης, παιδιά, εγγόνια και γονείς. Το αυξημένο αφορολόγητο όριο αφορά στη μεταβίβαση με γονική παροχή δωρεάν κάθε είδους περιουσιακού στοιχείου από κάθε γονέα σε κάθε τέκνο, από παππού ή γιαγιά σε κάθε εγγόνι, μεταξύ συζύγων ή προσώπου που έχουν συνάψει σύμφωνο συμβίωσης και από κάθε τέκνο σε κάθε γονέα. Ενδεικτικά, αφορά ακίνητα, χρηματικά ποσά, μετοχές. Για τα χρηματικά ποσά απαραίτητη προϋπόθεση είναι η γονική παροχή ή η δωρεά να διενεργείται με μεταφορά χρημάτων μέσω του τραπεζικού συστήματος. Υπενθυμίζω ότι για τα χρηματικά ποσά υπήρχε μέχρι σήμερα αυτοτελής φορολόγηση από το πρώτο ευρώ με συντελεστή 10%. Στον προϋπολογισμό του 2022 περιλαμβάνονται και νέες μειώσεις φόρων, όπως η νέα μείωση του φορολογικού συντελεστή για τις επιχειρήσεις από το 24% στο 22% σε μόνιμη βάση, όπως προανέφερα, η μείωση των ασφαλιστικών εισφορών κατά τρεις μονάδες, η μείωση της προκαταβολής φόρου για τα νομικά πρόσωπα και τις νομικές οντότητες από το 100% στο 80% από το φορολογικό έτος 2021 σε μόνιμη βάση. Επίσης, η επέκταση της απαλλαγής από την ειδική εισφορά αλληλεγγύης για το 2022, μέτρο που έχει ως άμεσα ωφελούμενους τους εργαζόμενους στον ιδιωτικό τομέα, όσους ασκούν επιχειρηματική δραστηριότητα, τους ιδιοκτήτες ακινήτων και τους αγρότες. Η επαναφορά στο 55% από 100% της προκαταβολής φόρου εισοδήματος από επιχειρηματική δραστηριότητα για τα φυσικά πρόσωπα, σε μόνιμη βάση από το φορολογικό έτος 2020. Η παράταση της ισχύος των μειωμένων συντελεστών ΦΠΑ στο τουριστικό πακέτο, στις μεταφορές, στον καφέ, στα μη αλκοολούχα ποτά και στα εισιτήρια των κινηματογράφων μέχρι τον Ιούνιο του 2022. Η παράταση της μείωσης του συντελεστή ΦΠΑ από το 24% στο 13% στα γυμναστήρια, στα κολυμβητήρια και σε όσες σχολές χορού δεν απαλλάσσονται από το ΦΠΑ, καθώς και η μετάταξη του συντελεστή ΦΠΑ για τις ζωοτροφές στον υπερμειωμένο συντελεστή ΦΠΑ 6% και μάλιστα σε μόνιμη βάση. Η μείωση του τέλους συνδρομητών κινητής τηλεφωνίας και του τέλους καρτοκινητής τηλεφωνίας στο 10% από 12% έως 20%, που ήταν μέχρι σήμερα, ανάλογα με το ύψος του μηνιαίου λογαριασμού και η κατάργηση των συγκεκριμένων τελών για τους νέους έως είκοσι εννέα ετών. Η παράταση της αναστολής του τέλους συνδρομητικής τηλεόρασης που αντιπροσωπεύει το 10% του συνολικού λογαριασμού έως τον Ιούνιο του 2022. Η πρόβλεψη ότι οι δαπάνες που σχετίζονται με την προώθηση της «πράσινης» οικονομίας και την ψηφιοποίηση θα εκπίπτουν από τα ακαθάριστα έσοδα των μικρομεσαίων επιχειρήσεων, προσαυξημένες κατά ποσοστό έως 100%. Η περαιτέρω ενίσχυση των ηλεκτρονικών συναλλαγών με παροχή πρόσθετων φορολογικών κινήτρων για τα φυσικά πρόσωπα. Συγκεκριμένα, θα προβλέπεται ότι το 30% των δαπανών που πραγματοποιούνται με ηλεκτρονικά μέσα πληρωμής προς συγκεκριμένους επαγγελματίες και μέχρι του ποσού των 5.000 ευρώ ετησίως θα εκπίπτουν από το φορολογητέο εισόδημα των φυσικών προσώπων. Επιπρόσθετα, οι δαπάνες για ιατρικές, οδοντιατρικές και κτηνιατρικές υπηρεσίες θα προσμετρώνται εις διπλούν στο ελάχιστο όριο δαπανών 30% με ηλεκτρονικά μέσα πληρωμής. Όσο και να ψάξει κανείς στον προϋπολογισμό του 2022 αλλά και στους δύο προηγούμενους που κατατέθηκαν από την Κυβέρνησή μας, δεν θα βρει ούτε έναν νέο φόρο. Μέχρι το τέλος της τετραετίας θα πρέπει η Αξιωματική Αντιπολίτευση να αποδεχθεί το γεγονός ότι αυτή η Κυβέρνηση θα συνεχίσει κάθε χρόνο να μειώνει φόρους. Ο προϋπολογισμός επιβεβαιώνει, μεταξύ άλλων, και την αναπτυξιακή στόχευση που έχει από την πρώτη μέρα της θητείας της αυτή η Κυβέρνηση. Η δυναμική της ελληνικής οικονομίας φάνηκε, αφού ήδη έχει καλύψει πάνω από τα 2/3 της ύφεσης με την οποία έκλεισε το 2020. Τους πρώτους εννέα μήνες του 2021 η ελληνική οικονομία είναι η δεύτερη σε ρυθμό ανάπτυξης ανάμεσα στις οικονομίες της Ευρωζώνης. Από εκεί και πέρα, κυρίες και κύριοι συνάδελφοι, η Κυβέρνηση έχοντας πλήρη επίγνωση της πραγματικότητας προχωρά σε μέτρα στήριξης για την αντιμετώπιση της ενεργειακής κρίσης, που είναι παγκόσμιο φαινόμενο, τα οποία περιλαμβάνουν μεταξύ άλλων: Πρώτον, την επιδότηση για να καλυφθεί το κόστος κατανάλωσης της ενέργειας. Δεύτερον, τη διεύρυνση των εισοδηματικών κριτηρίων για το επίδομα θέρμανσης και τρίτον, την αναστολή της χρέωσης των τελών χρήσης δικτύου για όλους τους οικιακούς καταναλωτές φυσικού αερίου. Ταυτόχρονα, η Κυβέρνηση διπλασιάζει το ποσό του ελάχιστου εγγυημένου εισοδήματος για τον μήνα Δεκέμβριο. Προχωρά στην επιστροφή του ειδικού φόρου κατανάλωσης στο πετρέλαιο κίνησης στους αγρότες, θεσπίζει πρόσθετο ειδικό βοήθημα για τα άτομα με αναπηρία αλλά και πρόσθετη οικονομική ενίσχυση σε οκτακόσιες χιλιάδες χαμηλοσυνταξιούχους. Οι παρεμβάσεις στον τομέα της φορολογικής πολιτικής, κυρίες και κύριοι συνάδελφοι, δεν περιορίζονται μόνο στη μείωση των φορολογικών επιβαρύνσεων. Εδώ και δυόμισι χρόνια μεθοδικά με συνέπεια και συνέχεια υλοποιούμε ουσιαστικές παρεμβάσεις για την εξάλειψη της γραφειοκρατίας και τον εκσυγχρονισμό της φορολογικής διοίκησης, παρεμβάσεις που δημιουργούν οφέλη τόσο για τους πολίτες όσο και για τις επιχειρήσεις. Αναφέρω χαρακτηριστικά: Πρώτον, τη δημιουργία της επιτροπής εξώδικης επίλυσης φορολογικών διαφορών, η οποία είναι πλήρως ψηφιοποιημένη. Μέσα από ευέλικτες και ψηφιοποιημένες διαδικασίες προχωρά με άμεσο και αποτελεσματικό τρόπο στην επίλυση εκκρεμών δικαστικών φορολογικών υποθέσεων που παρέμεναν εκκρεμείς για χρόνια, με αμοιβαίο όφελος τόσο για τους φορολογούμενους όσο και για τα δημόσια έσοδα. Ο Έλληνας φορολογούμενος υποβάλλει το αίτημά του αποκλειστικά και μόνο ηλεκτρονικά και για πρώτη φορά, χωρίς να έρχεται σε καμμία διά ζώσης επαφή, βλέπει την υπόθεσή του να επιλύεται μέσα στις προθεσμίες που έχουν οριστεί από τον νόμο. Ήδη μειώνεται ο όγκος των εκκρεμών δικαστικών φορολογικών υποθέσεων, γεγονός που επιδρά θετικά και στα δημόσια έσοδα. Δεύτερον, την αυτοματοποίηση των διαδικασιών επιστροφής ΦΠΑ. Ο φορολογούμενος υποβάλλει ηλεκτρονικά την αίτησή του για επιστροφή ΦΠΑ μέσω Taxisnet της ΑΑΔΕ και εντός της προθεσμίας των δέκα ημερών βλέπει το σχετικό ποσό που δικαιούται στον τραπεζικό του λογαριασμό, εφόσον η υπόθεσή του κριθεί χωρίς έλεγχο. Σημειώνεται ότι από τον Ιούλιο του 2021, που άρχισε να εφαρμόζεται και να υλοποιείται η αυτοματοποιημένη διαδικασία επιστροφής ΦΠΑ, για τον συνολικό αριθμό δεκατριών χιλιάδων τετρακοσίων πενήντα αιτήσεων επιστροφής ΦΠΑ, που υποβλήθηκαν το διάστημα από τον Ιούλιο του 2021 έως τον Νοέμβριο του 2021 το 83,5% των αιτήσεων επιστροφών, που αντιστοιχεί σε έντεκα χιλιάδες τριακόσιες είκοσι πέντε αιτήσεις επιστροφής ΦΠΑ, διενεργήθηκαν αυτόματα και το συνολικό ποσό ΦΠΑ, που επιστράφηκε άμεσα στους δικαιούχους των αιτήσεων αυτών και απευθείας στους λογαριασμούς τους ανήλθε σε 552.205.336 ευρώ. Τα στοιχεία αυτά αποτυπώνουν ξεκάθαρα την επιτυχή και αποτελεσματική υλοποίηση του οικονομικού μας σχεδιασμού. Τρίτον, τη δημιουργία νέας ψηφιακής φορολογικής πλατφόρμας, η οποία προσφέρει αναβαθμισμένες υπηρεσίες. Μέσα από τη νέα ψηφιακή πλατφόρμα ο πολίτης έχει τη δυνατότητα να ενημερώνεται ανά πάσα στιγμή για όλες τις οφειλές, είτε αυτές βρίσκονται σε καθεστώς ρύθμισης ή εκτός ρύθμισης, να ενημερώνεται για τις πληρωμές που έχει πραγματοποιήσει μέσω τραπεζών και για τις επιστροφές φόρου, που αναμένεται να κατατεθούν στον τραπεζικό του λογαριασμό ή να συμψηφιστούν με φορολογικές ή ασφαλιστικές οφειλές του που είναι σε εκκρεμότητα, να πληρώσει φορολογικές οφειλές με τραπεζική κάρτα απευθείας μέσω της πλατφόρμας και να ρυθμίσει τις οφειλές του. Τέταρτον, την παροχή δυνατότητας στους πολίτες να θέτουν σε ακινησία τα οχήματά τους ηλεκτρονικά και χωρίς να χρειαστεί να μεταβούν σε εφορία για να καταθέσουν πινακίδες. Ηλεκτρονικά μπορεί να γίνεται πλέον κι η άρση της ακινησίας των οχημάτων. Ουσιαστικά με αυτές τις παρεμβάσεις προχωράμε στον ψηφιακό μετασχηματισμό της φορολογικής διοίκησης, τη μείωση της γραφειοκρατίας και τη διευκόλυνση των φορολογουμένων. Κυρίες και κύριοι συνάδελφοι, οι συγκρίσεις σε σχέση με το παρελθόν είναι καταλυτικές. Τις συγκρίσεις τις έχουν κάνει οι ίδιοι οι πολίτες. Η Αξιωματική Αντιπολίτευση, πέρα από την κρίση ταυτότητας και αξιοπιστίας αλλά και την έλλειψη αφηγήματος, βλέπει να διαψεύδονται όλες οι εκτιμήσεις της. Να υπενθυμίσουμε ότι αμφισβητούσε την πρόβλεψη για υψηλούς ρυθμούς ανάπτυξης της ελληνικής οικονομίας το 2021 και διαψεύστηκε. Υπερεκτιμούσε το ποσοστό της ύφεσης για το 2020, το ανέβαζε σε διψήφιο ποσοστό και διαψεύστηκε. Είχε επενδύσει στην καταστροφολογία, είχε προβλέψει νέα μνημόνια και αύξηση των φόρων και διαψεύστηκε. Η Κυβέρνηση του Κυριάκου Μητσοτάκη, δυόμισι χρόνια μετά και έχοντας αντιμετωπίσει πρωτοφανείς και ασύμμετρες κρίσεις, διατηρεί την εμπιστοσύνη των Ελλήνων πολιτών. Διαθέτει αξιοπιστία, παρουσιάζει μετρήσιμα αποτελέσματα. Η διάθεση άνω των 43 δισεκατομμυρίων ευρώ για την αντιμετώπιση των συνεπειών της πανδημίας, χωρίς οικονομικούς και κοινωνικούς κραδασμούς, διατήρησε ζωντανή την οικονομία. Η αναπτυξιακή δυναμική της ελληνικής οικονομίας, σε συνδυασμό με την αξιοποίηση των πόρων του Ταμείου Ανάκαμψης και του νέου ΕΣΠΑ, μας δίνουν τη δυνατότητα να βλέπουμε με αισιοδοξία το μέλλον. Το περιεχόμενο και η υπερψήφιση του προϋπολογισμού επιβεβαιώνουν την ισχυρή βούληση της Κυβέρνησης και της κοινωνίας να προχωρήσουν μπροστά. Σας ευχαριστώ.
Κι εγώ ευχαριστώ, κύριε Υπουργέ. Η Κοινοβουλευτική Εκπρόσωπος του Κινήματος Αλλαγής κ. Γιαννακοπούλου θέλει τον λόγο για μία διευκρίνιση, κύριε Υπουργέ. Ορίστε, έχετε τον λόγο, κυρία Γιαννακοπούλου, όχι για τοποθέτηση αλλά για διευκρίνιση.
Η νησιωτικότητα, κύριε Υπουργέ, είναι ένα ζήτημα το οποίο αφορά όλη την επικράτεια και το οποίο περιφρουρείται από το Σύνταγμα. Όμως στην προσπάθεια την οποία κάνατε -και τη χαιρετίζουμε και μπράβο σας- για τη μείωση του ΦΠΑ στα νησιά του Αιγαίου -και το επισημαίνω ότι είναι πολύ σημαντικό αυτό το οποίο επετεύχθη- γιατί δεν στοχεύσατε στο να υπάρχει μειωμένος ΦΠΑ και για όλα τα υπόλοιπα νησιά της επικράτειας; Και μιλάω για τα νησιά του Ιονίου και του Κρητικού Πελάγους. Σε αυτή την προσπάθεια, την οποία σας καλούμε και σας ζητούμε να συνεχίσετε, θα είμαστε όλοι αρωγοί. Θα θέλαμε, όμως, να μας πείτε τι σκέφτεστε γι' αυτό και για ποιον λόγο δεν στοχεύσατε και σε αυτό.
Μάλιστα, ευχαριστώ. Κύριε Βεσυρόπουλε, παρακαλώ. Νομίζω ότι διευκρινίσατε το θέμα στην επιτροπή χθες.
Κυρία συνάδελφε, έγινε εχθές μία συνεδρίαση στην αρμόδια υποεπιτροπή -και μας πήρε γύρω στις τρεις, τέσσερις ώρες- και εκεί έχουν αναλυθεί τα πάντα. Έχουμε ερωτηθεί γι' αυτό. Εμείς αυτό που καταφέραμε είναι μια τεράστια εθνική επιτυχία. Ενώ η προηγούμενη κυβέρνηση έχει καταργήσει τη μείωση κατά 30% των συντελεστών ΦΠΑ στα νησιά με συγκεκριμένους νόμους -τον ν.4334, τον ν.4336 και λοιπά- σταδιακά στις τρεις κατηγορίες των νησιών, εμείς επαναφέραμε το δικαίωμα, τη δυνατότητα στη χώρα μέσα από διαπραγματεύσεις σε υψηλό επίπεδο, όπως τόνισα χθες, με συμμετοχή του κυρίου Υπουργού στο ECOFIN -πράγμα που δεν έγινε σε καμμία άλλη συνεδρίαση σε Υπουργό Οικονομικών- με απόφαση και υλοποίηση από την Κυβέρνηση και τον Πρωθυπουργό, να επαναφέρουμε τον μειωμένο συντελεστή στα νησιά μας. Σας ευχαριστώ.
Να συμπληρώσω, κυρία Γιαννακοπούλου..
Είπαμε να πάει και στα υπόλοιπα νησιά και θα είμαστε αρωγοί σε αυτή την προσπάθεια
Μπορούσε να έχει μεγαλύτερη στόχευση.
Επειδή αυτό το θέμα ενδιαφέρει όλους τους νησιώτες, αυτό προβλεπόταν από το άρθρο 120 της οδηγίας 112 και επανέρχεται τώρα με πρωτοβουλία της Κυβέρνησης. Αυτή ήταν μια επιτυχία που μπορεί να λύσει το θέμα, γιατί τότε επιτρεπόταν για τα συγκεκριμένα νησιά. Τώρα, αν αργότερα οι οικονομικές συνθήκες το επικροτούν, εδώ είναι ο κ. Σταϊκούρας, θα τα δει και θα μας πει. Λοιπόν, τον λόγο έχει τώρα ο κ. Κωτσός και αμέσως μετά η κ. Τελιγιορίδου από τον ΣΥΡΙΖΑ. Κύριε συνάδελφε, έχετε τον λόγο.
Ευχαριστώ πολύ, κύριε Πρόεδρε. Κύριοι Υπουργοί, κυρίες και κύριοι συνάδελφοι, ακούγοντας τους συναδέλφους του ΣΥΡΙΖΑ, επιβεβαιώθηκε για μία ακόμη φορά πως, όταν στερεύουν τα επιχειρήματα, περισσεύουν οι ύβρεις, η λασπολογία και η χυδαιολογία. Ευτυχώς, όμως, αυτή τη φορά -και λέω αυτή τη φορά- ο Αρχηγός της Αξιωματικής Αντιπολίτευσης αντέδρασε άμεσα, καταδικάζοντας την κατάπτωση του πολιτικού λόγου. Και αν μη τι άλλο, οφείλουμε να προστατεύουμε και τις δημοκρατικές διαδικασίες, αλλά και το επίπεδο του πολιτικού διαλόγου, να τον προάγουμε και όχι να τον υποβαθμίζουμε. Άκουσα στους περισσότερους από τους συναδέλφους του ΣΥΡΙΖΑ το μεγαλύτερο μέρος της ομιλίας τους να είναι εκτός θέματος, χωρίς να μιλάνε για τον προϋπολογισμό και ρίχνοντας τη μπάλα, όπως θα έλεγε και η ποδοσφαιρική ορολογία, στην κερκίδα στερούμενοι προφανώς επιχειρημάτων ή, αν θέλετε, στρουθοκαμηλίζοντας και αδυνατώντας ή αποφεύγοντας να κοιτάξουν την πραγματικότητα, η οποία γι' αυτούς είναι αμείλικτη. Και η πραγματικότητα τι λέει; Η πραγματικότητα λέει ότι συζητάμε σήμερα τον προϋπολογισμό του 2022 σε ένα περιβάλλον πολλαπλών εξωγενών κρίσεων, μεγάλων αβεβαιοτήτων παγκοσμίως, σε συνάρτηση, βέβαια, με την εξέλιξη της πανδημίας του κορωνοϊού, μιας πρωτοφανούς πανδημίας εδώ και έναν αιώνα. Από την άλλη, λέει να συνυπολογίσουμε μια κρίση ενέργειας και ακρίβειας που μαστίζει όχι μόνο τη χώρα μας, αλλά ολόκληρο τον κόσμο και η οποία είναι ίσως αντίστοιχη με αυτές τις κρίσεις της δεκαετίας του '70, μία Τουρκία εκρηκτικά επιθετική τα τελευταία δυόμισι χρόνια και, βεβαίως, μια κλιματική κρίση που μας έχει φέρει αντιμέτωπους με εξαιρετικά ακραία φαινόμενα: παγετούς, πυρκαγιές, καύσωνες και τα λοιπά, που δοκίμασαν και αυτά με τη σειρά τους τις αντοχές της εθνικής μας οικονομίας. Παρά, λοιπόν, τις αβεβαιότητες που δημιουργούν τόσο η συνεχιζόμενη παγκόσμια οικονομική κρίση όσο και η εκρηκτική άνοδος στις τιμές ενέργειας, αλλά και οι συνεπακόλουθες ανατιμήσεις, καταφέρνουμε ως Κυβέρνηση να ωθήσουμε την οικονομία της χώρας μας σε τροχιά δυναμικής ανάπτυξης. Πρόκειται για μια ανάπτυξη που θα συνεχιστεί όχι μόνο τους επόμενους μήνες, αλλά και τα επόμενα χρόνια, όπως εξάλλου επιβεβαιώνουν και έγκυροι διεθνείς οργανισμοί. Ξέρετε, ο προϋπολογισμός αποτυπώνει τη δυναμική μιας οικονομίας και αποδεικνύει αν μια Κυβέρνηση βρίσκεται σε εγρήγορση και αντιδρά άμεσα στις πρόσθετες ανάγκες, που προκύπτουν παρεμβαίνοντας με σύνεση και αποφασιστικότητα. Ό,τι έχει πράξει δηλαδή ούτως ή άλλως η Κυβέρνησή μας κρατώντας το τιμόνι της χώρας μας με σταθερότητα, με στιβαρότητα και δημιουργώντας έτσι ένα αίσθημα ασφάλειας στην ελληνική κοινωνία. Γι' αυτό, άλλωστε, και ο φετινός προϋπολογισμός αποδεικνύει τη μετάβαση της οικονομίας μας από την ανάκαμψη του 2021 στην ανάπτυξη του 2022, στην αφετηρία ισχυρών προοπτικών και στην επιστροφή της χώρας μας στην κανονικότητα, μια κανονικότητα που, βεβαίως, ενοχλεί την Αξιωματική Αντιπολίτευση, διότι το αφήγημά της δεν μπορεί να ευδοκιμήσει σε περιόδους κανονικότητας. Εμείς είχαμε δεσμευτεί ότι θα στηρίξουμε την κοινωνία και την οικονομία για όσο διάστημα χρειαστεί, για να αντιμετωπιστούν οι συνέπειες της πανδημίας, αλλά και των επιπτώσεων της κλιματικής αλλαγής και των εξαιρετικά δύσκολων καιρικών και δυσμενών φαινομένων, που έπληξαν τη χώρα μας και το πράξαμε, καθώς η Κυβέρνησή μας έθεσε σε εφαρμογή εκτεταμένα μέτρα στήριξης ύψους 43,3 δισεκατομμυρίων ευρώ. Διαμορφώσαμε επί της ουσίας το τρίτο μεγαλύτερο πακέτο στήριξης της οικονομίας ως ποσοστό επί του Ακαθάριστου Εθνικού μας Προϊόντος στην ευρωζώνη, μετά την Ιταλία και τη Γερμανία, και το τέταρτο παγκοσμίως μετά την Ιταλία, τη Γερμανία και την Ιαπωνία, σύμφωνα με πρόσφατη έκθεση του Ευρωπαϊκού Μηχανισμού Σταθερότητας. Επιπλέον, δημιουργούμε πρόσθετο δημοσιονομικό χώρο άνω των 180 εκατομμυρίων ευρώ, καθώς προχωράμε σε πρόωρη ολική εξόφληση του Διεθνούς Νομισματικού Ταμείου ύψους 7,1 δισεκατομμυρίων ευρώ. Συνεχίζουμε με μέτρα στήριξης, όπως με την επέκταση του προγράμματος «ΣΥΝ-ΕΡΓΑΣΙΑ», με την επέκταση του προγράμματος επιδότησης νέων θέσεων εργασίας, με τη μείωση του ποσοστού επιστροφής των επιστρεπτέων προκαταβολών -πάνω από 1 δισεκατομμύριο θα δοθεί προς αυτή την κατεύθυνση, εξυπηρετώντας τα μέγιστα τις επιχειρήσεις που δοκιμάστηκαν όλο αυτό το διάστημα- με τη μείωση φόρων και ασφαλιστικών εισφορών, με την εφαρμογή του προγράμματος «ΗΡΑΚΛΗΣ», με το πρόγραμμα «ΓΕΦΥΡΑ» για την επιδότηση δόσεων δανείων φυσικών και νομικών προσώπων. Και, βέβαια, με ένα ισχυρό αποτελεσματικό και ταχύ πρόγραμμα αποκρατικοποίησης και αξιοποίησης της δημόσιας περιουσίας. Όπως διαπιστώνετε, κυρίες και κύριοι συνάδελφοι, με τα μέτρα που παίρνουμε τονώνουμε την ανταγωνιστικότητα της οικονομίας μας και βελτιώνουμε διαρκώς τη θέση της χώρας μας, η οποία συνεχώς αναβαθμίζεται. Δεν είναι τυχαίο, εξάλλου, το γεγονός ότι η EUROSTAT έχρισε την Ελλάδα πρωταθλήτρια Ευρώπης, όσον αφορά την ανάπτυξη στο τρίτο τρίμηνο του 2021 με ποσοστό 13,4% έναντι 11,4% της Ιρλανδίας και 3,9% της ευρωζώνης. Από την περίοδο των Ολυμπιακών Αγώνων η χώρα μας έχει να γνωρίσει τέτοιου είδους επιδόσεις. Όλα αυτά είναι αποτελέσματα της πολιτικής που εφαρμόζουμε και της αξιοπιστίας που παρέχει η Κυβέρνησή μας. Υπάρχει, άραγε, κάποιος που ισχυρίζεται ακόμη ότι δεν υπάρχουν στοιχεία ανάκαμψης στην οικονομία της χώρας μας και ότι δεν έχουμε θετικούς ρυθμούς ανάπτυξης; Ήδη, εντάχθηκαν στο Ταμείο Ανάκαμψης σαράντα οκτώ έργα συνολικού προϋπολογισμού 2,76 δισεκατομμυρίων ευρώ. Ο προϋπολογισμός μας, κυρίες και κύριοι συνάδελφοι, είναι αναπτυξιακός, είναι φιλοεπενδυτικός και συγχρόνως δημιουργεί αίσθημα ασφάλειας στην ελληνική κοινωνία. Αποτυπώνει τη συστηματική και αποφασιστική προσπάθεια της Κυβέρνησής μας να στηρίζει -προσέξτε, να στηρίζει και όχι να στηρίξει- την κοινωνία σε κάθε έκτακτη και απρόβλεπτη περίσταση, είτε πρόκειται για υγειονομική κρίση, είτε για ενεργειακή, είτε για κλιματική. Έτσι, αυξάνουμε την κρατική επιδότηση στους λογαριασμούς κατανάλωσης ηλεκτρικής ενέργειας, ενισχύουμε το επίδομα θέρμανσης, κάνουμε εκπτώσεις στο φυσικό αέριο και δίνουμε επιστροφή φόρου στον ειδικό φόρο κατανάλωσης για το πετρέλαιο των αγροτών. Και θα έρθει, όπως ανακοίνωσε και ο Πρωθυπουργός μας, μείωση και των λογαριασμών ρεύματος στους αγρότες μας, μείωση της ανεργίας, αύξηση της συμμετοχής του εργατικού δυναμικού στην αγορά εργασίας. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Όπως βλέπετε, κυρίες και κύριοι συνάδελφοι, εκεί που ο ΣΥΡΙΖΑ επέλεγε εξοντωτικούς φόρους για τη μεσαία τάξη, εμείς επιλέγουμε μειωμένους φορολογικούς συντελεστές και στοχευμένη στήριξη των αδυνάτων. Αντιστρέφουμε οριστικά την πολιτική αυτή, προστατεύουμε τους πιο ευάλωτους, παρέχουμε κίνητρα σε όλους τους επιχειρηματίες, μικρούς και μεσαίους και μεγάλους. Άλλωστε, αυτό πρεσβεύει και η φιλοσοφία μας, η πολιτική μας θέση απέναντι σε μια κοινωνία που δοκιμάζεται, απέναντι σε μια κοινωνία που ψάχνει να βρει τον δρόμο της ανάπτυξης, με κοινωνική δικαιοσύνη, με στήριξη της απασχόλησης και του διαθέσιμου εισοδήματος των πολιτών. Οι κρίσεις για εμάς αποτελούν ευκαιρίες και το επόμενο βήμα της χώρας μας. Έτσι ο προϋπολογισμός του 2022 ανταποκρίνεται στην κυβερνητική μας πολιτική και στις προεκλογικές μας δεσμεύσεις. Κάνουμε στροφή σε ένα οικονομικό μοντέλο περισσότερο εξωστρεφές, περισσότερο ανταγωνιστικό και περισσότερο «πράσινο», με ένα φορολογικό σύστημα φιλικό προς την ανάπτυξη, ένα κράτος πιο αποτελεσματικό, με λιγότερη γραφειοκρατία, ψηφιακά αναβαθμισμένο και φυσικά, κοντά στον πολίτη. Η Κυβέρνησή μας μέσα από την υπευθυνότητα, τη σοβαρότητα, τη συνέπεια, τη διορατικότητα και την ειλικρίνεια που τη διακρίνει, θέτει τις βάσεις για την επανεκκίνηση της οικονομίας μέσα από μια νέα αφετηρία ισχυρών προοπτικών.
Παρακαλώ ολοκληρώστε. Έχετε μπει στα δέκα λεπτά.
Είμαι περήφανος που συμμετέχω σε αυτή την Κυβέρνηση και πραγματικά με υπερηφάνεια υπερψηφίζω τον προϋπολογισμό. Σας ευχαριστώ πάρα πολύ.
Κι εγώ σας ευχαριστώ, κύριε Κωτσέ. Η κ. Τελιγιορίδου έχει τον λόγο από τον ΣΥΡΙΖΑ και μετά ο κ. Στάθης Κωνσταντινίδης από τη Νέα Δημοκρατία.
Ευχαριστώ, κύριε Πρόεδρε. Κύριοι Υπουργοί, κυρίες και κύριοι συνάδελφοι, πέρα από την προσπάθεια ωραιοποίησης της κατάστασης που βιώνουμε από την πλευρά της Κυβέρνησης, υπάρχει μια κοινή παραδοχή στη συντριπτική πλειοψηφία του ελληνικού λαού. Ζούμε σε μια καταθλιπτική πραγματικότητα. Παρά τις προβλέψεις σας για την ανάπτυξη, η οποία δεν καλύπτει ούτε την ύφεση της προηγούμενης χρονιάς, η καθημερινότητα των πολιτών συνεχώς χειροτερεύει σε όλους τους τομείς, καθώς η ανεπάρκεια της Νέας Δημοκρατίας να διαχειριστεί την πανδημία, την κλιματική αλλαγή και την έκρηξη της ακρίβειας οδηγεί σε μια γενικευμένη ανασφάλεια για την αξιοπρεπή διαβίωση, αλλά και για την ίδια τη ζωή. Όσοι και όσες αφήνουν τον ιδρώτα τους στα χωράφια της ελληνικής επαρχίας, όσοι και όσες μοχθούν στα εργοστάσια, όσοι και όσες κοπιάζουν με το μεροκάματο στις μικρομεσαίες επιχειρήσεις, όσοι και όσες δεν μπορούν να γεμίσουν το καλάθι της νοικοκυράς, όσοι και όσες αγωνίζονται να σπουδάσουν σε αντίξοες και αυταρχικές συνθήκες ή που τους κλείσατε τα όνειρα έξω από το δικαίωμα της μόρφωσης, όσοι και όσες ψάχνουν εναγωνίως για μια θέση εργασίας, όσοι και όσες ανήκουν στα ευάλωτα κοινωνικά στρώματα και παραμένουν στο περιθώριο, όσοι και όσες ψάχνουν μια μονάδα εντατικής θεραπείας εύχονται όλοι και όλες μαζί ένα πράγμα: αυτός ο προϋπολογισμός να είναι ο αποχαιρετιστήριος προϋπολογισμός αυτής της ανάλγητης Κυβέρνησης. [[Χειροκροτήματα από την πτέρυγα του ΣΥΡΙΖΑ]] Και το εύχονται αυτό γιατί απουσιάζει η προστασία των ευάλωτων δανειοληπτών και της πρώτης κατοικίας, ως συνέχεια του πτωχευτικού σας νόμου που θα οδηγήσει χιλιάδες οφειλέτες σε πτώχευση μέσα στο 2022 με συνοπτικές διαδικασίες. Απουσιάζουν μέτρα για την αντιμετώπιση της ακρίβειας. Αφήνετε απροστάτευτους τους πολίτες. Και ενώ σε άλλες χώρες ελέγχουν το φαινόμενο της αισχροκέρδειας και της ακρίβειας και αυξάνουν τον κατώτατο μισθό, εσείς παραμένετε πιστοί στους νόμους της ελεύθερης αγοράς που λέτε ότι θα τα ρυθμίσει όλα και προτιμάτε μια χώρα φθηνής εργασίας και φτωχοποιημένων εργαζομένων. Απουσιάζουν αποτελεσματικές πολιτικές κοινωνικής στήριξης, στήριξης της εργασίας και αντιμετώπισης της ανεργίας. Απουσιάζουν 53 εκατομμύρια από πολιτικές για τα ΑΜΕΑ. Απουσιάζει η 13η σύνταξη. Και χρυσώνετε το χάπι στους χαμηλοσυνταξιούχους λέγοντας ότι θα τους δώσετε 250 ευρώ και όχι σε όλους, σε οκτακόσιους χιλιάδες από τα δυόμισι εκατομμύρια των χαμηλοσυνταξιούχων. Από τον προϋπολογισμό απουσιάζουν 820 εκατομμύρια από τον τομέα της υγείας, αποδεικνύοντας την αδιαφορία σας για την ενίσχυση του δημόσιου συστήματος υγείας, μια αδιαφορία που αποδείχθηκε περίτρανα από την αποκάλυψη του επιδημιολόγο κ. Λύτρα ότι η Κυβέρνηση είχε στα χέρια της από τον Μάιο μελέτη του ίδιου του κ. Τσιόρδα που ανέφερε ότι η νοσηλεία εκτός ΜΕΘ σχετίζεται με 87% αυξημένη θνητότητα. Υπενθυμίζουμε ότι ο Πρωθυπουργός λίγες μέρες πριν από το Βήμα της Βουλής έλεγε ότι δεν υπάρχουν μελέτες για μεγαλύτερη θνητότητα εκτός ΜΕΘ και αν τις έχουμε, να του τις δώσουμε. Τις είχε όμως ο ίδιος. Θα αναλάβει την ευθύνη του γι' αυτό το συνειδητό ψέμα που στοίχισε ανθρώπινες ζωές; Απουσιάζει από τον προϋπολογισμό οποιαδήποτε αύξηση για την εκπαίδευση, γιατί προτεραιότητα της Νέας Δημοκρατίας εδώ και δύο χρόνια είναι η διάλυση του δημόσιου χαρακτήρα της. Απουσιάζει η ενίσχυση της οικονομικής αυτοτέλειας των Οργανισμών Τοπικής Αυτοδιοίκησης και μάλιστα, σε μια εποχή που οι δήμοι και οι περιφέρειες καλούνται να αντιμετωπίσουν τεράστιες καταστροφές και ακραία φυσικά φαινόμενα. Απουσιάζει η στήριξη περιβαλλοντικής πολιτικής και αυτό φάνηκε από την αρχή αυτής της Κυβέρνησης, με την κατάργηση των φορέων διαχείρισης προστατευόμενων περιοχών, όπως έγινε με την κατάργηση του φορέα διαχείρισης προστατευόμενων περιοχών δυτικής Μακεδονίας, με έδρα την Καστοριά και μάλιστα, στην εποχή της απολιγνιτοποίησης, που η Κυβέρνηση Μητσοτάκη κάνει με προχειρότητα, χωρίς σχεδιασμό και χωρίς χρονοδιαγράμματα, οδηγώντας στη δυτική Μακεδονία χιλιάδες ανέργους σε αδιέξοδο. Και αν αυτός ο προϋπολογισμός χτυπάει τους ευάλωτους, εκεί που πραγματικά είναι απροκάλυπτος είναι στην πολιτική σας για τον πρωτογενή τομέα της οικονομίας, μια πολιτική που ήδη έχει οδηγήσει τους αγρότες μας σε απόγνωση. Εδώ και δυόμισι χρόνια μπάχαλο στις πληρωμές του ΟΠΕΚΕΠΕ, μπάχαλο στον σφετερισμό της κατανομής του εθνικού αποθέματος, όπως καταγγέλλουν επανειλημμένα αγροτικοί φορείς, μπάχαλο με τις μειωμένες επιδοτήσεις, μπάχαλο με τα προβλήματα στο ΑΤΑΚ και τους βοσκότοπους, με τη μείωση 63 εκατομμυρίων από τη βασική ενίσχυση, με τη μείωση στις πληρωμές των αγροπεριβαλλοντικών, με τις καθυστερήσεις μηνών για τις αποζημιώσεις από τις φυσικές καταστροφές. Η Κυβέρνηση της Νέας Δημοκρατίας βρίσκεται σε πλήρη αδυναμία να στηρίξει τον αγροτικό κόσμο της χώρας και αποδεικνύεται κατώτερη των περιστάσεων. Οδηγεί την αγροτιά σε απόγνωση, τον πρωτογενή τομέα σε αδιέξοδο και την ύπαιθρο σε μαρασμό. Η Νέα Δημοκρατία είναι ανεπαρκής να καταρτίσει ένα οραματικό σχέδιο εθνικής στρατηγικής πολιτικής εν όψει της νέας ΚΑΠ και ενώ πρέπει να το παρουσιάσει μέχρι το τέλος του χρόνου σε λίγες μέρες, δεν έχει παραλάβει ακόμη το πόρισμα, που έδωσε με απευθείας ανάθεση στην Παγκόσμια Τράπεζα για συμβουλευτική προς αυτόν το σκοπό, που στοίχισε στον Έλληνα φορολογούμενο 1 εκατομμύριο ευρώ. Αντί να στηρίξετε την επισιτιστική επάρκεια, την ποιότητα και την ασφάλεια των αγροτικών προϊόντων και τη βιωσιμότητα των αγροτικών επιχειρήσεων, παίρνετε δύο ημίμετρα: 50 εκατομμύρια ευρώ για επιστροφή του ειδικού φόρου κατανάλωσης στο πετρέλαιο κίνησης, που δεν είναι καθολικό για όλους τους αγρότες, και μείωση στην αγορά των ζωοτροφών κατά επτά ποσοστιαίες μονάδες, ενώ η αύξηση αγγίζει το 70%. Και αδιαφορείτε για τις αυξήσεις στα υπόλοιπα αγροεφόδια ή στα λιπάσματα. Κανένα ουσιαστικό μέτρο για την έκρηξη της ακρίβειας στα αγροτικά τιμολόγια ρεύματος.
Παρακαλώ, ολοκληρώστε, κυρία Τελιγιορίδου. Έχετε φτάσει στα δέκα λεπτά.
Τελειώνω, κύριε Πρόεδρε, θέλοντας να σας πω το εξής. Όσοι και όσες πασχίζουν να τα βγάλουν πέρα στην καθημερινότητά τους, δεν συμβιβάζονται μοιρολατρικά με την παρακμή στην οποία τους έχετε καταδικάσει. Μπορούν να πάρουν και θα πάρουν τη ζωή τους στα χέρια τους. Κι εμείς δηλώνουμε ότι είμαστε και θα είμαστε μαζί τους. Γι' αυτό καταψηφίζουμε τον προϋπολογισμό σας. Ευχαριστώ.
Κι εγώ σας ευχαριστώ. Είπαμε θα δείχνουμε ανοχή για ένα-δυο λεπτά, όχι και για δέκα.
Και οι Υπουργοί όμως δεκαπέντε λεπτά, αντί για δέκα!
Ε, τι να κάνουμε τώρα, να μην το πούμε; Σε όλους την κάνω την παρατήρηση. Εσάς τι σας ενόχλησε; Δεν κατάλαβα.
Να είστε δίκαιος παντού.
Τον λόγο έχει τώρα ο κ. Κωνσταντινίδης.
Ευχαριστώ, κύριε Πρόεδρε. Κύριοι Υπουργοί, κυρίες και κύριοι συνάδελφοι, στην κορυφαία αυτή κοινοβουλευτική ετήσια διαδικασία, που ισοδυναμεί με ψήφο εμπιστοσύνης στην εκάστοτε Κυβέρνηση, θα ήθελα εισαγωγικά να σημειώσω την προσπάθεια εκσυγχρονισμού των μεθόδων και των εργαλείων διακυβέρνησης και χρηστής διαχείρισης με την υιοθέτηση του μοντέλου του προϋπολογισμού επιδόσεων, μια σημαντική μεταρρύθμιση που διαμορφώνει νέους κανόνες στον προγραμματισμό, τον έλεγχο και τη λογοδοσία των δημοσίων οικονομικών και συνιστά θεσμική παρακαταθήκη διαφάνειας, αξιοπιστίας και σταθερότητας για τη χώρα. Έτσι, από το νέο έτος, οι πολίτες θα μπορούν να γνωρίζουν το σύνολο των δαπανών του κάθε φορέα για κάθε τομέα της κρατικής λειτουργίας. Συζητείται λοιπόν αυτή την εβδομάδα ο τρίτος προϋπολογισμός της κυβέρνησης της Νέας Δημοκρατίας. Κοινά χαρακτηριστικά τους ο αναπτυξιακός και φοροελαφρυντικός προσανατολισμός τους, η μείωση των βαρών, η τόνωση της δραστηριότητας, η στήριξη των πιο ευάλωτων, η αναβάθμιση των υπηρεσιών του δημοσίου και η διάθεση εργαλείων στον ιδιωτικό τομέα, ώστε να γίνει πιο παραγωγικός, πιο ανταγωνιστικός και πιο εξωστρεφής. Είναι προφανές ότι οι δύο τελευταίοι προϋπολογισμοί καταρτίζονται σε συνθήκες -και το είπανε πολλοί συνάδελφοι- πρωτόγνωρων δυσχερειών και αβεβαιοτήτων εξαιτίας της πανδημίας. Αντιστοίχως προφανή όμως για κάθε καλόπιστο είναι τα οικονομικά επιτεύγματα της χώρας μέσα σε αυτές τις αντιξοότητες. Φανταζόταν ποτέ κανείς ότι η Ελλάδα θα μπορούσε να είναι πρώτη σε ανάπτυξη στην Ευρωζώνη; Κι όμως το καταφέραμε, με σχεδόν 7% ανάπτυξη στο λειψό 2021 και πρόβλεψη για 4,5% για το 2022, που σωρευτικά απορροφά, και με το παραπάνω, τις απώλειες που προκάλεσε η πανδημία στο εγχώριο προϊόν την περίοδο 2020-2021. Σε επαλήθευση της ανάπτυξης έρχονται και τα στοιχεία για την ανεργία από 16,5% τον Σεπτέμβριο του 2020 στο 13% τον αντίστοιχο μήνα του 2021 και από το 15,9%, που αναμένεται να κλείσει για εφέτος, 1,7% παρακάτω, στο 14,2%, για το επόμενο έτος. Τα πολλά νούμερα, κυρίες και κύριοι συνάδελφοι, κουράζουν, αλλά πώς να αγνοήσει κανείς μεγέθη όπως την αύξηση στις επενδύσεις κατά 11,7 το 2021 και κατά 21,9 το 2022; Πώς να αγνοήσουμε την αύξηση στις εξαγωγές, που αφορά στην ανταγωνιστικότητα των ελληνικών επιχειρήσεων και στην εξωστρέφεια, κατά 14,1 το 2021 και κατά 11,1 το 2022; Πώς φτάσαμε όμως ως εδώ; Με τα θηριώδη μέτρα στήριξης που έλαβε η Κυβέρνηση για νοικοκυριά και επιχειρήσεις ύψους 43 δισεκατομμυρίων, με τους πόρους του Ταμείου Ανάκαμψης, το οποίο μάλιστα αναμένεται να συμβάλει κατά 2,9 ποσοστιαίες μονάδες στη μεγέθυνση του ΑΕΠ το επόμενο έτος, με τις εκτεταμένες και ουσιώδεις μεταρρυθμίσεις, που εγγυώνται τη βιώσιμη αναπτυξιακή πορεία της χώρας και για το μέλλον, με αυτήν τη μαγική λέξη, την «αξιοπιστία», άγνωστη στον ΣΥΡΙΖΑ, όχι μόνο όταν είχε την ευθύνη της διακυβέρνησης της χώρας, αλλά και σήμερα που βρίσκεται στην αντιπολίτευση. Μην απορείτε, κυρίες και κύριοι συνάδελφοι. Δείτε ο κάθε ένας από εσάς τα βίντεο των ομιλιών σας πέρσι τέτοιον καιρό, κατά την ψήφιση του προϋπολογισμού του 2021 και κατά τη συζήτηση του μεσοπρόθεσμου προγράμματος, και θα καταλάβετε γιατί δεν σας εμπιστεύονται οι Έλληνες. Σας ακούμε σήμερα να μιλάτε για βιώσιμη και συμπεριληπτική ανάπτυξη. Από μόνο του αυτό είναι μια επιτυχία. Μέχρι εχθές προβλέπατε την καταστροφή της οικονομίας της χώρας. Λέγατε ότι δεν θα τα καταφέρει ο ελληνικός τουρισμός, ότι θα κλείσουν οι μισές επιχειρήσεις, ότι θα χαθούν χιλιάδες θέσεις εργασίας. Πέσατε σε όλα έξω, στο έλλειμμα, στα λουκέτα, στην ανεργία. Σήμερα μας λέτε πώς να μοιράσουμε την ανάπτυξη. Έτσι κι αλλιώς οι παραπάνω δείκτες έχουν καθολική θετική επίδραση. Όμως ειδικές συνθήκες ευρύτερου χαρακτήρα, όπως η ενεργειακή κρίση και ο πληθωρισμός, που προκλήθηκαν από την παλιρροιακή αύξηση της ζήτησης, καθιστούν επιβεβλημένη την άσκηση εστιασμένων πολιτικών κοινωνικής αλληλεγγύης, συνοχής και συμπερίληψης. Δεν περιμέναμε φυσικά τον ΣΥΡΙΖΑ να μας τα πει αυτά. Τα έχουμε ήδη εφαρμόσει και τα συμπεριλαμβάνουμε και στον νέο προϋπολογισμό. Παρεμβάσεις στήριξης, τις οποίες εν τέλει επιτρέπουν οι αναφερθείσες εξαιρετικές επιδόσεις της ελληνικής οικονομίας, αποτέλεσμα της ασκηθείσας πολιτικής, στην οποία εσείς με κάθε τρόπο εναντιωθήκατε. Αγαπητοί συνάδελφοι, το 2021 η χώρα κατέγραψε σημαντικές επιτυχίες σε όλους τους τομείς της πολιτικής ζωής και είχαν και θα έχουν την ευκαιρία και τη δυνατότητα οι Υπουργοί να αναφερθούν στα τομεακά τους πεπραγμένα, πολλά από τα οποία έχουν αναφορά και προϋπόθεση την καλή πορεία της οικονομίας, μια ελληνική οικονομία που έχει καταφέρει να κερδίσει την εμπιστοσύνη των αγορών, των επενδυτών, των ηγετών των ξένων χωρών, όπως πρόσφατα συνέβη με τον νέο Υπουργό Οικονομικών της Γερμανίας, που έφτασε στο σημείο να χρησιμοποιεί την Ελλάδα ως πρότυπο, ως παράδειγμα μεταρρυθμίσεων που πρέπει να ακολουθήσει και η χώρα του, η Γερμανία. Άκουσον-άκουσον! Η Ελλάδα έγινε παράδειγμα για τη Γερμανία! Όμως εμείς, κυρίες και κύριοι συνάδελφοι, δεν εφησυχάζουμε. Ο νέος προϋπολογισμός, που για μια ακόμη φορά δεν περιέχει κανένα νέο φόρο, υιοθετεί το σύνθημα των Ολυμπιακών Αγώνων με τη νέα του πλέον μορφή, σύμφωνα με την οποία στο παραδοσιακό τρίλεκτο «ταχύτερα, υψηλότερα, ισχυρότερα» προστίθεται και η λέξη «μαζί». Είναι έννοιες-στόχοι που ανταποκρίνονται πλήρως στο περιεχόμενο του συζητούμενου προϋπολογισμού. Θέλουμε, λοιπόν, μια πατρίδα ισχυρή και ανεξάρτητη, γι' αυτό τη θωρακίζουμε αμυντικά. Θέλουμε μια Ελλάδα με υψηλότερη ανάπτυξη, γι' αυτό επενδύουμε στους νέους ανθρώπους, στην έρευνα και στην καινοτομία. Θέλουμε μια χώρα με αποτελεσματικότερη διοίκηση και μια οικονομία που θα «τρέχει» με ταχύτερους ρυθμούς, γι' αυτό εισάγουμε μεταρρυθμίσεις, με πρώτη την ψηφιακή αναβάθμιση και ενισχύουμε, στηρίζουμε την επιχειρηματικότητα. Θέλουμε, όμως και τον κάθε Έλληνα και την κάθε Ελληνίδα μέτοχο της νέας εποχής. Θέλουμε ευημερία με όρους κοινωνικής δικαιοσύνης. Γι' αυτό, το 40,5% των δαπανών του προϋπολογισμού του 2022 προορίζεται για πολιτικές κοινωνικής προστασίας. Διότι δείκτης επιτυχίας για εμάς είναι η αναβάθμιση της ποιότητας της ζωής όλων των πολιτών αυτής της χώρας. Μαζί, λοιπόν, για τα καλύτερα, τα καλύτερα που μπορεί να εγγυηθεί μια φιλελεύθερη, υγιής και ανταγωνιστική οικονομία, μια υπεύθυνη Κυβέρνηση και αξιόπιστη, όπως η σημερινή. Ευχαριστώ θερμά για την προσοχή σας.
Και εγώ σας ευχαριστώ, κύριε Κωνσταντινίδη. Τώρα τον λόγο έχει ο κ. Θεόφιλος Ξανθόπουλος από τον ΣΥΡΙΖΑ και αμέσως μετά, ο κ. Αθανάσιος Λιούπης από τη Νέα Δημοκρατία.
Σας ευχαριστώ πολύ, κύριε Πρόεδρε. Συνεδριάζει η Εθνική Αντιπροσωπεία για το μείζον νομοθέτημα το οποίο είναι ο προϋπολογισμός του 2022. Ο ζόφος επικάθεται στη χώρα και ένα νέφος θανάτου επικαλύπτει την κοινωνία. Σε οποιαδήποτε άλλη χώρα της Ευρωπαϊκής Ένωσης σήμερα θα είχε παραιτηθεί ο Πρωθυπουργός, καθώς ανακαλύφθηκαν εγκληματικές ευθύνες ενός ψευδόμενου Πρωθυπουργού, που έλεγε συνειδητά ψέματα για τους θανάτους συμπολιτών μας, ενώ είχε εδώ και δέκα μήνες τα αποτελέσματα των ερευνών. Προφανώς, η συζήτηση στη Βουλή αφορά στον Προϋπολογισμό, αλλά δεν γίνεται ερήμην της πολιτικής πραγματικότητας και της κοινωνίας. Ήρθε ως μετεωρίτης και ανέτρεψε τα δεδομένα η μελέτη των Τσιόδρα και Λύτρα, στην οποία μελέτη γίνεται σαφής αναφορά ότι, εφόσον το ΕΣΥ δεν ανταποκρίνεται όποτε οι διασωληνωμένοι ασθενείς υπερβαίνουν τους τετρακόσιους και αυξάνεται η θνητότητα, είναι προφανές ότι το ΕΣΥ χρειάζεται ενίσχυση. Αντ' αυτού, κυρίες και κύριοι, μειώνονται τα κονδύλια της υγείας συνολικά κατά 820 εκατομμύρια ευρώ. Και άλλη μία εφιαλτική παράμετρος, που αφορά όλους μας εδώ μέσα, γιατί είμαστε η συντριπτική πλειονότητα Βουλευτές επαρχίας: Η θνητότητα στα νοσοκομεία της επαρχίας είναι πολύ υψηλότερη από αυτή της Αττικής. Δηλαδή, εμείς στην επαρχία πεθαίνουμε ευκολότερα. Και η Δράμα το διάστημα Οκτωβρίου - Νοεμβρίου του 2020 είχε τριακόσιους νεκρούς. Δηλαδή, 40% πιο εύκολα και περισσότερο πεθαίνουμε εμείς στην επαρχία. Δείξτε ότι αντιλαμβάνεστε το πρόβλημα. Πάρτε άμεσα μέτρα για τα επαρχιακά νοσοκομεία. Και σας προκαλώ: Την Τετάρτη, στις 22 Δεκεμβρίου, ψηφίζουμε νομοσχέδιο του Υπουργείου Υγείας. Δεχθείτε το πάνδημο αίτημα της δραμινής κοινωνίας. Ορίστε άγονο το Νοσοκομείο της Δράμας, για να έχει μια μεταχείριση που του δίνει τη δυνατότητα να είναι πιο ευέλικτο και πιο γρήγορο στις προκλήσεις. Τώρα, άμεσα, χωρίς καθυστέρηση, αλλιώς θα επιβεβαιώσετε πλήρως αυτά που σας καταμαρτυρεί η κοινωνία και όχι μόνο η Αντιπολίτευση. Σε ό,τι αφορά αυτόν καθαυτόν τον προϋπολογισμό, είναι ένας προϋπολογισμός που ουσιαστικά αναπτύσσεται κάτω από δύο καθοριστικές παραμέτρους, την πανδημία και την ακρίβεια. Ο εκρηκτικός αυτός συνδυασμός ουσιαστικά συνιστά έναν καινούργιο όρο, τη «συνδημία». Ακούστε, κυρίες και κύριοι συνάδελφοι της Πλειοψηφίας, ο προϋπολογισμός δεν είναι παράθεση αριθμών. Άλλωστε, θυμάστε το γνωστό απόφθεγμα ότι η στατιστική είναι μια επιστήμη σύμφωνα με την οποία, όταν ένας φάει δύο κοτόπουλα και ο άλλος πεθάνει από ασιτία, κατά μέσον όρο έχουν φάει από ένα κοτόπουλο. Άρα, μην παραθέτετε αριθμούς. Δείτε την κοινωνία κατάματα. Ο προϋπολογισμός, το νομοσχέδιο που συζητάμε είναι ένας δείκτης για το πού κινείται η πολιτεία και πού κινείται η κοινωνία. Και στον συζητούμενο προϋπολογισμό ευτυχούν οι αριθμοί και δυστυχούν οι άνθρωποι: Κάνετε μια βασική λαθροχειρία: Συγκρίνετε το δεύτερο τρίμηνο του 2020, στο οποίο η χώρα ήταν κλειστή, με το δεύτερο τρίμηνο του 2021 και παρουσιάζετε μια αλματώδη αύξηση. Είναι προφανές αυτό, διότι ξεκινάμε όχι από μηδενική, αλλά από αρνητική βάση. Ο κατώτατος μισθός είναι καθηλωμένος. Οι αυξήσεις από έμμεσους φόρους, που είναι οριζόντιοι και είναι άδικοι για τον οποιονδήποτε πολίτη μέσου και χαμηλού εισοδήματος, μαζί με τον ΦΠΑ φτάνουν στα 2,3 δισεκατομμύρια. Ο μισθός τελειώνει την τρίτη εβδομάδα του μήνα και αρχίζει η αγωνία της επιβίωσης. Αυτές είναι οι παράμετροι και το πλαίσιο μέσα στο οποίο καλείστε να εφαρμόσετε αυτόν τον προϋπολογισμό. Δεν βλέπουμε κανένα μέτρο κατά της ακρίβειας για το 2022. Το ιδιωτικό χρέος παραμένει αλώβητο. Εμφανίστηκε ο κ. Χατζηδάκης στο Συμβούλιο Υπουργών Εργασίας της Ευρώπης και είπε ότι είναι επαρκής ο μισθός στην Ελλάδα. Όλα τα ανωτέρω αποτελούν τη δυστοπία που βιώνει η κοινωνία. Κλείνω με το ερώτημα που απασχολεί: Για ποιον η ωφέλεια; Διότι, όντως, παίρνετε μέτρα, δίνετε κίνητρα, χρηματοδοτείτε πράξεις, μεταφέρετε κεφάλαια, αλλά όχι για το μεγάλο κομμάτι της ελληνικής κοινωνίας, τους από κάτω και τους μεσαίους. Οι ελίτ είναι, σύμφωνα με τη λογική σας, αυτές που θα ωθήσουν, θα σύρουν το τρένο της ανάπτυξης. Θέλω να πω και δυο πράγματα για το κομμάτι της δικαιοσύνης, ως Τομεάρχης Δικαιοσύνης, γιατί και εδώ άκουσα τον κ. Κώτσηρα να τα παρουσιάζει όλα κατά πώς τον βολεύει. Στο πρόγραμμα «Ψηφιακή Δικαιοσύνη» του 2022 γράφονται 37,9 εκατομμύρια ευρώ, από τα οποία τα 31 εκατομμύρια ευρώ προέρχονται από το Πρόγραμμα Δημοσίων Επενδύσεων και από το Ταμείο Ανάκαμψης και 10 εκατομμύρια ευρώ από συγχρηματοδοτούμενους πόρους. Επίσης, μειωμένες από τα 46,3 εκατομμύρια ευρώ στα 12,7 εκατομμύρια ευρώ εμφανίζονται και οι δαπάνες για τη διεθνή δικαστική συνεργασία. Ακόμα και στο πρόγραμμα δράσεων για την προάσπιση της ανθρώπινης ασφάλειας, όπως μετονομάστηκε το Πρόγραμμα Προστασίας Ανθρωπίνων Δικαιωμάτων, προβλέπονται συνολικά 13 εκατομμύρια ευρώ έναντι 51 εκατομμυρίων ευρώ του 2021. Έρχεται ο νέος πτωχευτικός νόμος -ισχύει- και το γεγονός ότι δεν χάνονται σωρηδόν οι κατοικίες των πολιτών οφείλεται πρωτίστως στην αποχή των δικηγορικών συλλόγων από πράξεις εκτέλεσης κατά της πρώτης κατοικίας. Κατά τα άλλα, η κατάσταση θα εξελιχθεί δραματικά ως προς το κομμάτι αυτό. Τέλος, σημειώνω σε ό,τι αφορά τον απολογισμό του Υπουργείου Δικαιοσύνης τις μεγάλες καθυστερήσεις στην υλοποίηση της δεύτερης φάσης του Ολοκληρωμένου Συστήματος Διαχείρισης Δικαστικών Υποθέσεων. Έγιναν βήματα εκσυγχρονισμού, αλλά περίπου όπου το αφήσαμε είναι. Τα τεχνικά δελτία για το ηλεκτρονικό πινάκιο, το οποίο κυριάρχησε στα πρωτοσέλιδα και στα κανάλια τις προηγούμενες μέρες, σε πραγματικό χρόνο είχε ολοκληρωθεί τον Δεκέμβριο του 2018. Έκτοτε, επί τόσον καιρό δεν κάνατε τίποτα. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Τελειώνω, κύριε Πρόεδρε. Παρά τις μεγαλόστομες διακηρύξεις, η προστασία των ανηλίκων έχει εγκαταλειφθεί. Οι μονάδες μέριμνας νέων ουσιαστικά είναι ανενεργείς. Υπονομεύσατε επί δυόμισι χρόνια τα «Σπίτια του Παιδιού» και μόλις προχθές, εν όψει του προϋπολογισμού, εγκαινιάσατε το ήδη έτοιμο, αυτό που είχαμε και ήρθατε να το παρουσιάσετε ως μεγάλη τομή. Κλείνω με την εξής επισήμανση. Συζητείται στη δημόσια σφαίρα ότι θα νομοθετήσετε πάλι για την εκδικητική πορνογραφία. Θέλω να σας πω ότι δεν νομοθετούμε αλά καρτ. Προκαλέστε μία ευρεία συζήτηση στην κοινωνία για το τι πρέπει να κάνουμε και μην τα υποτάσσετε όλα στην επικοινωνία. Είναι προφανές ότι αυτός ο προϋπολογισμός κανένα πρόβλημα της ευρείας πλειοψηφίας του λαού μας δεν μπορεί να αντιμετωπίσει και γι' αυτόν τον λόγο θα εισπράξει την αποδοκιμασία μας. Σας ευχαριστώ, κύριε Πρόεδρε.
Ευχαριστούμε, κύριε Ξανθόπουλε. Τον λόγο έχει ο κ. Αθανάσιος Λιούπης από τη Νέα Δημοκρατία και αμέσως μετά ο κ. Σταύρος Αραχωβίτης από τον ΣΥΡΙΖΑ.
Σας ευχαριστώ, κύριε Πρόεδρε. Κύριε Υπουργέ, κυρίες και κύριοι συνάδελφοι, δεν θα απαντήσω στο συνάδελφο του ΣΥΡΙΖΑ, στον κ. Ξανθόπουλο για τις ΜΕΘ και για τις ερμηνείες που έδωσε στη μελέτη των κυρίων Τσιόδρα και Λύτρα, παρ' όλο που μέχρι πρόσφατα, για τριάντα χρόνια ήμουν στην εμπροσθοφυλακή του Εθνικού Συστήματος Υγείας. Απάντησε σήμερα, με επιστημονική επάρκεια και πολιτική ευθύνη, η κ. Γκάγκα. Το θέμα μας σήμερα είναι ο προϋπολογισμός. Συζητάμε τον τρίτο κατά σειρά προϋπολογισμό που φέρνει προς ψήφιση η παρούσα Κυβέρνηση. Η πορεία της ελληνικής οικονομίας είναι πολύ αισιόδοξη, παρά τις σοβαρές αντιξοότητες, που βιώσαμε τα δύο τελευταία χρόνια. Ως γενική παρατήρηση μπορώ να πω ότι η Κυβέρνηση και ο Πρωθυπουργός στις κρίσεις απαντούν με πολλή δουλειά και λύσεις. Έτσι, με διαρθρωτικές αλλαγές και κατάλληλες πολιτικές, ο ρυθμός ανάπτυξης το 2021 διαμορφώθηκε ανέλπιστα καλύτερα από το αναμενόμενο, στο 6,9%, ενώ το τρίτο τρίμηνο του 2021 η Ελλάδα κατέγραψε την καλύτερη επίδοση στην Ευρωζώνη, στο υψηλότερο σημείο των τελευταίων δέκα ετών. Η επίδραση της πανδημίας εμφανίστηκε αναπόφευκτα και στον προϋπολογισμό της επόμενης χρονιάς, όμως δεν πρέπει να μείνουμε μόνο σε αυτό. Ο προϋπολογισμός του 2022 έχει πολλαπλή και συγκεκριμένη στόχευση. Είναι ένας προϋπολογισμός με ξεκάθαρη αναπτυξιακή τροχιά. Το όλο οικοδόμημα της εθνικής οικονομίας στηρίζεται σε αυξημένα έσοδα, που αναμένεται να προκύψουν κυρίως από επενδυτική δραστηριότητα σαν αποτέλεσμα μειωμένων φόρων της ψηφιοποίησης, της επιτάχυνσης των διαδικασιών, της μείωσης της γραφειοκρατίας. Ενδεικτικά αναφέρω τα εξής: Μείωση φόρου εισοδήματος στις επιχειρήσεις, επέκταση του προγράμματος για εκατό χιλιάδες συν πενήντα χιλιάδες θέσεις εργασίας, μείωση στις ασφαλιστικές εισφορές, σημαντικές φορολογικές ελαφρύνσεις στους αγρότες, μειωμένο ΦΠΑ στις ζωοτροφές, συν 35 εκατομμύρια στους κτηνοτρόφους για τις ζωοτροφές, απαλλαγή από το τέλος επιτηδεύματος στους αγρότες, την επιστροφή του ειδικού φόρου κατανάλωσης στο πετρέλαιο. Ανάγκη, κύριε Υπουργέ, να επεκταθεί το μέτρο αυτό σε όλους τους αγρότες για τη στήριξη του κόστους παραγωγής, όπως πρέπει να εξετάσετε και τη δυνατότητα στήριξής τους και για τη ρήτρα αναπροσαρμογής στο ρεύμα, γιατί οι αγρότες μας διαμαρτύρονται ότι δεν θα μπορούν να παράξουν λόγω του ακόμα υψηλότερου κόστους παραγωγής. Ειδικά ως προς την αγροτική οικονομία έγιναν καίριες παρεμβάσεις στήριξης της εγχώριας παραγωγής, όπως η θέσπιση αυστηρού πλαισίου ενάντια στις παράνομες ελληνοποιήσεις, η οποία, κυρίες και κύριοι συνάδελφοι, ήταν πολύ αποτελεσματική. Απολαμβάνουν οι κτηνοτρόφοι μας καλύτερες τιμές σε γάλα και κρέας. Η Κυβέρνηση δεν αφήνει καμμία ευκαιρία ανεκμετάλλευτη και εργάζεται πυρετωδώς για την αναγέννηση της ελληνικής οικονομίας. Ενδεικτικό είναι ότι η Ελλάδα είναι η πρώτη χώρα σε απορρόφηση ευρωπαϊκών πόρων για πρώτη φορά στα χρονικά. Οι προβλέψεις για την επόμενη χρονιά περιλαμβάνουν αύξηση της απασχόλησης κατά 2,7% και διπλή αύξηση του κατώτατου μισθού. Οι πραγματικές επενδύσεις για το 2022 πρόκειται να εκτοξευτούν χάρη στα χρήματα και από το Ταμείο Ανάκαμψης, που κατευθύνονται κυρίως σε κρατικές επενδύσεις, με πολύ μεγάλη πολλαπλασιαστική ισχύ. Πέραν όλων αυτών, το σταθερό οικονομικό τοπίο των τελευταίων δύο ετών δίνει νέες προοπτικές στην ελληνική οικονομία, μετατρέποντάς την σε ένα φιλόξενο επενδυτικό περιβάλλον. Ήδη μεγάλες διαρθρωτικές αλλαγές έχουν προσελκύσει μεγάλες πολυεθνικές εταιρείες, όπως «AMAZON», «PFIZER», «CISCO», «MICROSOFT» και «VOLKSWAGEN». Παράλληλα, συνεχίζουν να λαμβάνονται μέτρα στήριξης των κοινωνικά αδύναμων. Αυξημένες θα είναι οι δαπάνες για τις κοινωνικές παροχές που θα φτάσουν τα 2,219 εκατομμύρια ευρώ. Όσον αφορά την πανδημία είναι απαραίτητο βέβαια να μιλήσουμε για όσα έγιναν και προγραμματίζονται να γίνουν τις επόμενες χρονιές. Το διάστημα 2020-2021, ποσό που αντιστοιχεί σε περισσότερο από το ένα τέταρτο του ΑΕΠ χρησιμοποιήθηκε για μέτρα στήριξης και ανακούφισης από τις οικονομικές και γενικότερες επιπτώσεις της πανδημίας. Βέβαια, εξ ορισμού η μεγάλη μάχη της πανδημίας δίνεται στο σύστημα υγείας και γι' αυτό έγινε και γίνεται μεγάλη προσπάθεια ενίσχυσης και εκσυγχρονισμού ενός συστήματος αποδυναμωμένου από μια δεκαετία περικοπών και ελλείψεων. Η δημόσια υγεία γρήγορα προσαρμόστηκε στις ιδιαίτερες συνθήκες και ενδυναμώθηκε και σε ανθρώπινο δυναμικό και εξοπλισμό, με μεγάλη αύξηση των κλινών ΜΕΘ και ΜΑΦ, με έναν μεγάλο αριθμό προσλήψεων τεσσάρων χιλιάδων γιατρών, μόνιμων και επικουρικών και δώδεκα χιλιάδων νοσηλευτικού και επικουρικού προσωπικού. Η στήριξη της υγείας συνεχίζεται και στον παρόντα προϋπολογισμό. Παρά τους αντίθετους ισχυρισμούς της Αντιπολίτευσης καταγράφεται αύξηση στους πόρους που κατευθύνονται στην υγεία. Συνολικά περίπου 5,3 δισ. ευρώ θα φτάσουν οι δαπάνες του Υπουργείου Υγείας το 2022, περισσότερες από τις προηγούμενες χρονιές. Περίπου έξι χιλιάδες προσλήψεις προγραμματίζονται στη δημόσια υγεία, που αντιστοιχούν στο ένα τρίτο των συνολικών προσλήψεων στο δημόσιο. Τους τελευταίους μήνες βιώνουμε σημαντικές ανατιμήσεις στην ενέργεια και σε πρώτες ύλες που μοιραία επηρεάζουν το κόστος διαβίωσης. Η Κυβέρνηση και σε αυτό το μέτωπο λαμβάνει αποφασιστικά μέτρα για την αναχαίτιση των δυσμενών συνεπειών στην καθημερινότητα των πολιτών. Πρώτον, διευρύνθηκε και αυξήθηκε το επίδομα θέρμανσης. Επιδοτείται μέρος της κατανάλωσης ηλεκτρικής ενέργειας για όλους, ενώ ανεστάλησαν τα τέλη χρήσης δικτύου για το φυσικό αέριο και τα τέλη των ΥΚΩ για επιχειρήσεις και αγρότες και έπεται συνέχεια, όπως ακούσαμε από το Υπουργείο Οικονομικών. Τέλος, μία μικρή αναφορά στην περιφέρειά μου, τη Μαγνησία, μία περιοχή με ισχυρές αναπτυξιακές προοπτικές. Ένα από τα μεγάλα έργα υποδομής που πρόκειται να καταστήσει τον Βόλο κόμβο μεταφορών και επιχειρηματικής δραστηριότητας είναι η ηλεκτροκίνηση Βόλου - Λάρισας, με πρόβλεψη σύνδεσης με το λιμάνι, το αεροδρόμιο και τη βιομηχανική περιοχή. Στα μεγάλα έργα της περιοχής περιλαμβάνονται και οι βιολογικοί καθαρισμοί και η αποχέτευση του παραλιακού μετώπου της Μαγνησίας συγχρηματοδοτούμενα από το Ταμείο Ανάκαμψης. Η επόμενη μέρα για τη Μαγνησία πρέπει να περιλαμβάνει και ποιοτική και περιβαλλοντική αναβάθμιση του πρωτογενούς τομέα. Βεβαίως, στα έργα που δρομολογούνται είναι και το νέο δικαστικό μέγαρο Βόλου, όπως και το μουσείο - θεματικό πάρκο της Αργούς που μπορεί να αποτελέσει σημείο αναφοράς με παγκόσμια ακτινοβολία. Η Μαγνησία διαθέτει ένα πλούσιο φυσικό κάλλος και θέλει να έχει τουρισμό δώδεκα μήνες τον χρόνο, προσελκύοντας Έλληνες και ξένους τουρίστες. Παρά τις δυσμενείς διεθνείς εξελίξεις, η ελληνική οικονομία βρίσκεται στο καλύτερο σημείο της τελευταίας δεκαετίας. Οι ευκαιρίες που διαμορφώθηκαν δεν είναι τυχαίες και δεν μας δόθηκαν συμπτωματικά. Είναι αποτέλεσμα συντονισμένης δουλειάς ενός καλά οργανωμένου κυβερνητικού σχηματισμού, που φέρνει διαρκώς θετικά αποτελέσματα. Ένας νέος δρόμος ανοίγεται μπροστά μας άμεσα, χάρη και στο Ταμείο Ανάκαμψης και Ανθεκτικότητας, για τη σύσταση του οποίου θυμίζω ότι πρωτοστάτησε ο Πρωθυπουργός μας Κυριάκος Μητσοτάκης και η σχετική πρόταση που έκανε, σε ένα πολύ πρώιμο στάδιο της πανδημίας, δικαιώθηκε πλήρως πανευρωπαϊκά. Το 2022 θα είναι πιστεύω μια χρονιά -ορόσημο για την Ελλάδα, μια χρονιά που θα σημάνει την αφετηρία για ένα νέο αναπτυξιακό κεφάλαιο της εθνικής οικονομίας, με αντίκτυπο σε όλη την κοινωνία. Σας ευχαριστώ.
Κι εγώ σας ευχαριστώ, κύριε Λιούπη. Τον λόγο έχει ο κ. Αραχωβίτης από τον ΣΥΡΙΖΑ.
Ευχαριστώ, κύριε Πρόεδρε. Αξιότιμες κυρίες και κύριοι συνάδελφοι, το ζήτημα των ημερών που υπερβαίνει τη συζήτηση για τον προϋπολογισμό, όπως φάνηκε άλλωστε από τις τοποθετήσεις όλων, είναι ένα ηθικό ζήτημα, ένα ζήτημα ηθικής τάξης. Έχει να κάνει με την απόκρυψη από τον ίδιο τον Πρωθυπουργό της χώρας της μελέτης των επιστημόνων και συμβούλων του, του κ. Τσιόδρα και του κ. Λύτρα. Ο Πρωθυπουργός ενώ είχε γνώση της μελέτης, όχι μόνο δεν έκανε τίποτα, αλλά είπε ψέματα εδώ στην Ολομέλεια, στην Εθνική Αντιπροσωπεία. Λοιδόρησε τους πολιτικούς του αντιπάλους και συνέχισε να πορεύεται σαν να μη συμβαίνει τίποτα, ενώ οι νεκροί με την πανδημία φτάνουν τους είκοσι χιλιάδες. Πρόκειται για ένα τεράστιο ζήτημα ηθικής τάξης και σε κάθε άλλη χώρα ο Πρωθυπουργός θα είχε παραιτηθεί. Το άλλο μεγάλο ζήτημα, όμως, που απασχολεί την ελληνική κοινωνία, είναι η τεράστια κρίση ακρίβειας που δεν είναι μόνο στην ενέργεια, όπως λένε κάποιοι συνάδελφοί σας είτε από άγνοια είτε γιατί θέλουν να θολώσουν τα νερά. Ενώ έρχονται οι τρομακτικοί λογαριασμοί ηλεκτρικού ρεύματος στα νοικοκυριά, στις επιχειρήσεις, τους αγρότες, ο κόσμος αγανακτεί γιατί βλέπει εκτός από την αυξημένη τιμή της KWh ότι έρχεται και η ρήτρα αναπροσαρμογής που αυξάνει το λογαριασμό κατά 150% επιπλέον. Εδώ διαλύετε ξεκάθαρα όχι μόνο τη μεσαία τάξη -έχετε διαλύσει τους χαμηλόμισθους και τους χαμηλοεισοδηματίες- αλλά απειλείτε και τις μεγαλύτερες επιχειρήσεις. Και σας κρούουν τον κώδωνα του κινδύνου ακόμα και μέλη του ΣΕΒ, όπως έχετε αντιληφθεί καλά. Και εσείς τι τους λέτε; Τους λέτε ότι η ΔΕΗ πάει καλά στο Χρηματιστήριο. Αυτό τους λέτε; Ποιον ενδιαφέρει, όταν δεν μπορεί να πληρώσει τον λογαριασμό του ηλεκτρικού ρεύματος; Το κύμα ακρίβειας, όμως, επηρεάζει και τις τιμές των λιπασμάτων, των ζωοτροφών, της άρδευσης. Και είναι ξεκάθαρο ότι τα χωράφια δεν θα καλλιεργηθούν την επόμενη χρονιά, ενώ κοπάδια ήδη υποσιτίζονται και στο τέλος σφάζονται. Σας τα καταθέτω στα Πρακτικά και θα παρακαλούσα να τα μελετήσετε. [[Στο σημείο αυτό ο Βουλευτής κ. Σταύρος Αραχωβίτης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Τα στοιχεία της ανόδου των τιμών για να δείτε τι πραγματικά συμβαίνει, αν δεν το έχετε αντιληφθεί πλήρως. Το κύμα ακρίβειας επηρεάζει επίσης και τις τιμές των αγροεφοδίων και των τροφίμων στα σημεία λιανικής πώλησης άρα, απευθείας στην τσέπη των καταναλωτών. Μάλιστα μαθαίνουμε ότι γνωστή μεγάλη ελληνική αλυσίδα σουπερμάρκετ σάς προειδοποίησε ότι έρχονται αυξήσεις σε είδη βασικής ανάγκης πάνω από 40% και μάλιστα προειδοποίησε για την έλλειψη τροφίμων, εάν δεν ληφθούν μέτρα. Επίσης, η ίδια πηγή ανέφερε ότι το κόστος ηλεκτρικής ενέργειας στην επιχείρηση αυτή τριπλασιάστηκε. Έχουμε έγκαιρα προειδοποιήσει για κίνδυνο επισιτιστικής κρίσης, αν δεν ληφθούν μέτρα. Την Κυριακή και τη Δευτέρα, προχτές, συζητήθηκε το ζήτημα της επισιτιστικής ασφάλειας στο Συμβούλιο Υπουργών Γεωργίας στις Βρυξέλλες. Όμως, ταυτόχρονα με τις άλλες δύο κρίσεις, δηλαδή την υγειονομική και την κρίση ακρίβειας, η παραγωγή τροφής έχει να αντιμετωπίσει και την έλλειψη εργατικών χεριών και την κλιματική κρίση. Είδαμε πρόωρους παγετούς, είδαμε χαλαζοπτώσεις, είδαμε υψηλές θερμοκρασίες, φωτιές, πλημμύρες και όλα αυτά στη χρονιά που φεύγει. Και πώς το αντιμετωπίζει η Κυβέρνηση της Νέας Δημοκρατίας; Με ιδεοληψίες, με αδιαφορία και με περικοπές. Και λέμε γιατί; Ιδεοληψία, γιατί ένα από τα πρώτα μέτρα που έλαβε η Κυβέρνηση της Νέας Δημοκρατίας, ήταν να καταργήσει την απόδοση ΑΜΚΑ στους πρόσφυγες. Το δεύτερο που έκανε ήταν να αναστείλει τη διαδικασία ανάκλησης εργατών γης. Όλα αυτά φαίνονται στα χωράφια, όταν δεν υπάρχουν εργάτες γης. Για τους πρόωρους παγετούς, προσέξτε τώρα, που οδήγησαν σε ακαρπία ή σε χαμηλές παραγωγές σε καλλιέργειες, όπως τα εσπεριδοειδή, είτε στη Λακωνία, είτε στην Αιτωλοακαρνανία, είτε στην Άρτα, που επισκέφθηκα πρόσφατα, άλλες χώρες υπέβαλαν αίτημα στην Ευρωπαϊκή Επιτροπή και φάκελο τεκμηρίωσης για έκτακτη οικονομική ενίσχυση, πράγμα που δεν έκανε η χώρα. Το συζητήσαμε, το καταθέτω ξανά στα Πρακτικά, γιατί φαίνεται ότι δεν το διαβάσατε. [[Στο σημείο αυτό ο Βουλευτής κ. Σταύρος Αραχωβίτης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Πάμε λίγο στον κρατικό προϋπολογισμό, κυρίες και κύριοι συνάδελφοι. Προσέξτε δύο στοιχεία βασικά. Οι πιστώσεις από τον τακτικό προϋπολογισμό για το Υπουργείο Αγροτικής Ανάπτυξης και Τροφίμων είναι μειωμένες κατά 289 εκατομμύρια, από 476 πέρυσι στα 187 μόλις, ενώ τα ανώτατα όρια συνολικών δαπανών του τακτικού προϋπολογισμού είναι μειωμένα κατά 109 εκατομμύρια. Δηλαδή, το Υπουργείο Αγροτικής Ανάπτυξης γράφει για το 2022 μόλις 50 εκατομμύρια παραπάνω στον συνολικό προϋπολογισμό από το Ταμείο Ανάκαμψης, ενώ ξέρουμε ότι ακόμα και για αυτά δεν έχει γίνει ανάλογη προετοιμασία και είναι αμφίβολη η απορρόφηση και αυτών. Ένα άλλο στοιχείο που έχει ενδιαφέρον, είναι το έλλειμμα του ΕΛΕΓΕΠ. Τι είναι το έλλειμα του ΕΛΕΓΕΠ; Είναι τα πρόστιμα και οι καταλογισμοί. Φέτος είναι λιγότερο κατά 107 εκατομμύρια. Πού οφείλεται αυτό; Στη χρηστή διαχείριση που είχε γίνει επί κυβέρνησης ΣΥΡΙΖΑ. Γι' αυτό δεν υπάρχουν πρόστιμα και καταλογισμοί στη χώρα. Τα χρήματα αυτά, λοιπόν, θα μπορούσαν να επιστρέψουν στην πρωτογενή παραγωγή, στο Υπουργείο Αγροτικής Ανάπτυξης. Ένα άλλο σημαντικό στοιχείο είναι ότι η προκήρυξη 3Κ του 2020 ήταν η πρόβλεψη για πρόσληψη προσωπικού από 14-2-2019, αλλά δεν προβλέπεται μεγαλύτερος προϋπολογισμός από τον περσινό για τη μισθοδοσία αυτών των υπαλλήλων. Άρα, τι θα γίνει; Δεν θα προσληφθούν; Δεν θα προχωρήσει η προκήρυξη 3Κ; Και το τελευταίο σημείο είναι ότι αφού συρρικνώνεται ο προϋπολογισμός και δεν ενισχύεται από πουθενά αλλού, προφανώς δεν προβλέπονται άλλες δαπάνες στήριξης των αγροτών. Άρα, να ξέρουμε τι λέμε σε αυτή την Αίθουσα. Τα νούμερα είναι νούμερα. Καλό θα είναι, Βουλευτές είμαστε, να διαβάσουμε τον προϋπολογισμό και να μιλάμε βάσει στοιχείων. Δηλαδή, ο προϋπολογισμός για το Υπουργείο Αγροτικής Ανάπτυξης είναι ο πρώτος μνημονιακός προϋπολογισμός μετά τα μνημόνια. Αυτή είναι η πραγματικότητα. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Ένα λεπτό και κλείνω, κύριε Πρόεδρε. Θα κλείσω, κύριε Πρόεδρε, κάνοντας μία αναφορά -επιτρέψτε μου- στην περιοχή μου, στη Μάνη, γιατί χτες από αυτό το Βήμα ο Υφυπουργός Περιβάλλοντος είπε ότι θα κάνει τη Μάνη περιβαλλοντικό παράδεισο. Μιλάτε για τη Μάνη; Μιλάει ο Υφυπουργός για τη Μάνη, που η ανικανότητα της Κυβέρνησης οδήγησε σε μία από τις μεγαλύτερες περιβαλλοντικές και οικονομικές καταστροφές στην περιοχή; Μιλάτε για τη Μάνη που γεμίζει ανεμογεννήτριες με τεράστιες αντιδράσεις των κατοίκων; Γιατί; Γιατί καταργήσαμε την προστατευτική διάταξη, που είχε εισάγει η κυβέρνηση του ΣΥΡΙΖΑ για την οπτική επαφή από τους παραδοσιακούς οικισμούς. Νομίζω το θράσος περισσεύει. Κυρίες και κύριοι συνάδελφοι, ο πρωτογενής τομέας παραγωγής μαζί με τη βιομηχανία τροφίμων και ποτών, είναι ο μεγαλύτερος εργοδότης της εγχώριας μεταποίησης. Παρουσιάζει ανθεκτικότητα, προσαρμοστικότητα, αλλά και επενδυτική δραστηριότητα και μάλιστα όλα αυτά τα χρόνια της κρίσης. Περισσότερο, όμως, από αυτά είναι απαραίτητη η στήριξή του λόγω της επισιτιστικής ασφάλειας. Γι' αυτό και εκφραζόμαστε με τόσο μεγάλη αγωνία και γι' αυτό καταθέτουμε συνεχώς προτάσεις. Πιστεύουμε ότι η νέα χρονιά θα είναι πιο ελπιδοφόρα και θα φέρει ξανά την ελπίδα στον τόπο μας, με μία κυβέρνηση προοδευτική με κορμό τον ΣΥΡΙΖΑ - Προοδευτική Συμμαχία. Σας ευχαριστώ πολύ.
Και εγώ σας ευχαριστώ. Εισερχόμαστε τώρα στον δέκατο τρίτο κύκλο των ομιλητών, με πρώτο ομιλητή τον κ. Γεώργιο Αμανατίδη από τη Νέα Δημοκρατία και αμέσως μετά τον κ. Μωραΐτη από τον ΣΥΡΙΖΑ. Ορίστε, κύριε Αμανατίδη, έχετε τον λόγο.
Ευχαριστώ, κύριε Πρόεδρε. Κύριε Υπουργέ, αγαπητοί συνάδελφοι, επιτρέψτε μου να ξεκινήσω από κάτι για το οποίο συμφωνούμε όλοι. Πρώτον, η πανδημία, όπως είναι γνωστό, την οποία βιώνουμε τα τελευταία δύο χρόνια, δεν έχει προηγούμενο. Το δεύτερο στο οποίο έτσι κι αλλιώς εκτιμώ ότι συμφωνούμε όλοι, είναι ότι η κρίση των τιμών στην ενέργεια είναι εισαγόμενη. Μετά από όλα αυτά όμως, έχουμε κάτι θετικό. Είναι ευτυχής η συγκυρία που αυτή την περίοδο, αυτή τη στιγμή, αυτά τα χρόνια κυβερνάει τη χώρα η Κυβέρνηση της Νέας Δημοκρατίας, με Πρωθυπουργό τον Κυριάκο Μητσοτάκη. Είμαστε ευτυχισμένοι γιατί αυτή τη στιγμή έχουμε ένα επιτελείο, το οποίο στελεχώνει το Υπουργείο Οικονομικών, που κατεβάζει τον συγκεκριμένο προϋπολογισμό της Βουλής όπως και τους προηγούμενους. Και εξηγούμαι, γιατί. Πρώτον γιατί το πακέτο μέτρων ύψους 43,3 δισεκατομμυρίων ευρώ τη διετία 2020-2022 για την αναχαίτιση της πανδημίας ήταν, ειπώθηκε και από συναδέλφους νωρίτερα, το τρίτο μεγαλύτερο ως ποσοστό του ΑΕΠ στη ζώνη του ευρώ και το τέταρτο μεγαλύτερο παγκοσμίως. Περίπου 3,5 δισεκατομμύρια ευρώ υπολογίζονται οι παρεμβάσεις στήριξης για το 2022, με μέτρα όπως ενδεικτικά, τα ακούσατε θα τα ακούσετε ξανά, η συνέχιση του προγράμματος «ΣΥΝ-ΕΡΓΑΣΙΑ», του προγράμματος «ΓΕΦΥΡΑ 2», της επιδότησης νέων θέσεων εργασίας, της μείωσης ποσοστού επιστροφής των επιστρεπτέων προκαταβολών με τα κριτήρια που όλοι γνωρίζουμε, της μείωσης των ασφαλιστικών εισφορών και την επέκταση της αναστολής καταβολής της ειδικής εισφοράς αλληλεγγύης σε όσους ασκούν επιχειρηματική δραστηριότητα, τους ιδιοκτήτες ακινήτων, τους αγρότες. Κάνουμε λοιπόν ό,τι λέμε και ό,τι λέμε το κάνουμε. Επιτρέψτε μου να συνεχίσω, λέγοντας ότι η Κυβέρνηση μένοντας πιστή στις προεκλογικές της δεσμεύσεις όχι μόνο εξακολουθεί να μην επιβαρύνει τους Έλληνες φορολογούμενους με επιπρόσθετα βάρη, αλλά προχωρά στη μείωση της φορολογίας σε κρίσιμους τομείς, προσβλέποντας στην άμβλυνση των κοινωνικών ανισοτήτων. Ενδεικτικά, αναφέρω κάτι το οποίο επίσης ακούστηκε, την μεσοσταθμική μείωση του ΕΝΦΙΑ κατά 22%, την μείωση του εισαγωγικού συντελεστή στα φυσικά πρόσωπα από το 22% στο 9%, τη μείωση της προκαταβολής φόρου στα φυσικά πρόσωπα στο 55% και στα νομικά πρόσωπα στο 80%, την μείωση του φόρου εισοδήματος των επιχειρήσεων από το 28% στο 22%. Και εδώ να προσθέσουμε και την κατάργηση του φόρου μέχρι τις 800 χιλιάδες στις γονικές παροχές. Επιτρέψτε μου να πω και να επαναλάβω ότι κάνουμε ό,τι λέμε και ό,τι λέμε το κάνουμε. Παράλληλα, τα αντανακλαστικά της Κυβέρνησης αποδείχθηκαν άμεσα στο ζήτημα των ανατιμήσεων, οι οποίες παρατηρούνται όπως είπα και στην αρχή, ιδιαίτερα στον τομέα της ενέργειας. Η Κυβέρνηση πήρε στοχευμένα μέτρα, προκειμένου να διαφυλαχθεί το διαθέσιμο εισόδημα των νοικοκυριών και να αντιμετωπιστούν τα παροδικά φαινόμενα των αυξήσεων στις τιμές. Αναφέρω την κρατική επιδότηση στους λογαριασμούς ηλεκτρικού ρεύματος. Αναφέρω επίσης τη διεύρυνση των κριτηρίων επιλεξιμότητας για το επίδομα θέρμανσης, όπου για πρώτη φορά εντάχθηκε και το επίδομα της τηλεθέρμανσης, όπως είναι γνωστό. Επίκεινται οι ανακοινώσεις για νέα μέτρα υπέρ των αγροτών το Σάββατο από τον Πρωθυπουργό. Και επίσης, να τονίσω την πρωτοβουλία που πήρε η Κυβέρνησή μας και ο Υπουργός Περιβάλλοντος και Ενέργειας για τη σύσταση του Ταμείου Ενεργειακής Μετάβασης. Θυμίζω ακόμη την αναστολή της χρέωσης των υπηρεσιών κοινής ωφέλειας στα αγροτικά και βιομηχανικά τιμολόγια, τον διπλασιασμό του ελάχιστου εγγυημένου εισοδήματος που θα παρασχεθεί τον Δεκέμβριο κ.ο.κ.. Κυρίες και κύριοι αγαπητοί συνάδελφοι, ο Υπουργός Οικονομικών κ. Σταϊκούρας, στην ομιλία του για τον προϋπολογισμό του 2022 χαρακτήρισε με άκρως επιτυχημένα επίθετα της ελληνικής γλώσσας αυτόν τον προϋπολογισμό. Τον είπε ορθολογικό, ρεαλιστικό και συνεπή και τον είπε και αποτελεσματικό. Και εξηγούμαι: Ορθολογικός είναι αφού φέτος εκτιμάται, σύμφωνα με την ελληνική Κυβέρνηση, ανάκαμψη της ελληνικής οικονομίας κατά 6,9% και ανάπτυξη το 2022 κατά τέσσερις μονάδες. Η ελληνική οικονομία, το ακούσαμε και νωρίτερα από τον κύριο Υπουργό, αναπτύσσεται το τρίτο τρίμηνο του 2021 κατά 13,4% και μεσοσταθμικά το πρώτο εννεάμηνο κατά 9,3%. Τον είπε ρεαλιστικό και συνεπή. Ναι, είναι αφού σύμφωνα με την Ευρωπαϊκή Κεντρική Τράπεζα το διαθέσιμο εισόδημα των Ελλήνων πολιτών αυξήθηκε κατά 7,3% το δεύτερο τρίμηνο του 2021 σε σχέση με το δεύτερο τρίμηνο του 2020, όταν την ίδια περίοδο η αύξηση στο επίπεδο της Ευρωζώνης είναι 4,8%. Τον ονόμασε επίσης αποτελεσματικό. Ναι, είναι αφού σε περιβάλλον lockdown και παύσης οικονομικής δραστηριότητας ο αριθμός των ανέργων είναι χαμηλότερος από τον Απρίλιο του 2010 και των απασχολούμενων υψηλότερος από τον Ιούνιο του 2011. Κυρίες και κύριοι συνάδελφοι, η Κυβέρνηση με την υλοποίηση του σχεδίου «Ελλάδα 2.0» θέτει τις βάσεις για να μετεξελίξει το παραγωγικό μοντέλο σε ένα πιο εξωστρεφές και πιο πράσινο. Γνωρίζουμε ότι στη χώρα μας θα εισρεύσουν 31 δισεκατομμύρια ευρώ από το ταμείο ανάκαμψης, το Πρόγραμμα Δημοσίων Επενδύσεων για το 2022 είναι αυξημένο κατά 4,2%, υψηλότερο συγκριτικά από τα έτη 2012-2019. Το ΕΣΠΑ 2014-2020 απογειώθηκε και από την δέκατη ένατη θέση είμαστε στην πρώτη θέση ως προς την απορροφητικότητα. Για την προγραμματική περίοδο 2021-2027 οι πόροι οι οποίοι έχουν εγκριθεί είναι 26,2 δισεκατομμύρια ευρώ που θα τονώσουν, θα στηρίξουν την κοινωνία και την οικονομία. Και τέλος, δημιουργούμε τις κατάλληλες προϋποθέσεις προκειμένου να καλυφθεί ένα επενδυτικό κενό των προηγούμενων ετών. Δίνουμε κίνητρα και αποκαθιστούμε το περιβάλλον στη χώρα μας, έτσι αυτή να είναι φιλική στην προσέλκυση επενδύσεων. Ήδη οι πρώτες ενδείξεις είναι ενθαρρυντικές καθόσον η Ευρωπαϊκή Επιτροπή προβλέπει ότι το 2022 η χώρα μας θα έχει τη δεύτερη υψηλότερη αύξηση επενδύσεων στην Ευρώπη. Η Κυβέρνηση λοιπόν της Νέας Δημοκρατίας από την αρχή της θητείας της έβαλε σαν στόχο να ανατρέψει το αρνητικό κλίμα εξαιτίας άστοχων πολιτικών επιλογών της προηγούμενης κυβέρνησης, να αντιμετωπίσει παθογένειες, που ταλανίζουν την ελληνική κοινωνία εδώ και δεκαετίες και να βελτιώσει τις συνθήκες ευημερίας των Ελλήνων πολιτών. Βέβαια το είπα και από την αρχή, οι συνθήκες σίγουρα δεν ήταν οι κατάλληλες. Αλλά με αποφασιστικότητα, συνέπεια, τόλμη, σύνεση και πολλές μεταρρυθμίσεις που προωθήσαμε αρχίζουν και αποδίδουν καρπούς. Ενισχύθηκε η διεθνής εμπιστοσύνη προς την Ελλάδα, ενισχύθηκε και είναι δεδομένη η εμπιστοσύνη των πολιτών προς την Κυβέρνηση. Γιατί; Γιατί αποδεικνύουμε καθημερινά ότι υπηρετούμε τον Έλληνα πολίτη, ότι βελτιώνουμε το βιοτικό του επίπεδο και ότι ανοίγουμε προοπτικές για το μέλλον. Έχουμε πετύχει πολλά και δεν το λέμε μόνο εμείς και αυτό είναι αποδεκτό επίσης και από την πλειοψηφία των Ελλήνων πολιτών. Όμως δεν σταματάμε εδώ. Συνεχίζουμε το έργο μας απρόσκοπτα. Και θα επαναλάβω για άλλη μια φορά ότι μελετάμε, κάνουμε ό,τι λέμε και πρέπει να λέμε αυτά που κάνουμε. Για τον λόγο αυτό σας είπα όσα προηγούμενα ακούσατε και ναι, με την ψήφο μου υπερψηφίζω τον παρόντα προϋπολογισμό για το 2022. Σας ευχαριστώ.
Κι εγώ σας ευχαριστώ, κύριε Αμανατίδη. Τον λόγο έχει ο κ. Μωραΐτης από τον ΣΥΡΙΖΑ και αμέσως μετά ο κ. Σκουρολιάκος.
Κυρίες και κύριοι συνάδελφοι, βρισκόμαστε στην τρίτη μέρα συζήτησης του προϋπολογισμού, ενός προϋπολογισμού που είναι εκτός τόπου και χρόνου, ενός προϋπολογισμού ανέκδοτου, το οποίο το γνωρίζει ο Υπουργός και όλη η Κυβέρνηση, γιατί είναι ένας προϋπολογισμός που δεν θα εφαρμοστεί. Και δεν θα εφαρμοστεί γιατί δεν λαμβάνει υπ' όψιν του τη διπλή κρίση που βιώνει η χώρα μας, της πανδημίας αλλά και της ακρίβειας. Το μίλι του Πρωθυπουργού κρατάει πολλούς μήνες και απ' ό,τι φαίνεται θα κρατήσει πολλούς ακόμη. Η δε ακρίβεια είναι αυτή η οποία γονατίζει σήμερα νοικοκυριά, χαμηλοσυνταξιούχους, ανέργους, μικρομεσαίες επιχειρήσεις. Όλος ο προϋπολογισμός βασίζεται σε μία εικονική πραγματικότητα. Αυτή που εδώ και δυόμισι χρόνια κατασκευάζει η Κυβέρνηση, μαζί με μια μερίδα φιλικών της μίντια. Και επειδή ακούστηκαν πολλά σε αυτή την Αίθουσα, ειδικά τις τελευταίες ώρες, περί λαϊκισμού και δημαγωγίας, κομμένη η πλάκα, κύριοι συνάδελφοι. Επιτομή του λαϊκισμού και της δημαγωγίας είναι αυτή η εικονική πραγματικότητα εξαπάτησης, που χτίζεται αυτά τα δύο χρόνια στην πλάτη του ελληνικού λαού. Είναι πλέον φανερό ότι στη χώρα μας υπάρχει έλλειμμα δημοκρατίας, αλλά υπάρχει και έλλειμμα ενημέρωσης. Όποιος πολίτης παρακολουθήσει τις τοποθετήσεις των Υπουργών, των Βουλευτών σας αλλά κυρίως των φιλικών σας μέσων μαζικής ενημέρωσης θα νομίζει ότι βρισκόμαστε σε άλλη χώρα όπου δεν υπάρχουν νεκροί, δεν υπάρχουν διασωληνωμένοι, που στηρίζετε το ΕΣΥ. Αυτή όμως είναι όμως μια αντιστροφή της πραγματικότητας. Θα αναφέρω μόνο δύο παραδείγματα: Πρώτο, ο Πρωθυπουργός κ. Μητσοτάκης δύο φορές νίκησε την πανδημία, μάλιστα, τη μια με φόντο το ηλιοβασίλεμα της Σαντορίνης. Η σκληρή πραγματικότητα όμως μας λέει άλλα και δίνει άλλα στοιχεία. Δημοσιοποιήθηκε χτες η μελέτη Λύτρα - Τσιόδρα, που αποδεικνύει ότι χάθηκαν άδικα οι ζωές χιλιάδων συνανθρώπων μας επειδή δεν διασωληνώθηκαν σε ΜΕΘ. Δεν ζητήθηκε μέχρι στιγμής ούτε μία συγγνώμη. Αντίθετα, προσπαθήσατε από την πρώτη στιγμή να αποκρύψετε την αλήθεια από τον ελληνικό λαό. Από χτες προσπαθείτε, με όποια δύναμη έχετε, να κάνετε το άσπρο μαύρο και να αποκρύψετε τις εγκληματικές σας ευθύνες. Αυτή δεν είναι εικόνα ευρωπαϊκής χώρας. Σε μια ευνομούμενη ευρωπαϊκή χώρα ο πρωθυπουργός της σε τέτοιες περιπτώσεις θα είχε παραιτηθεί. Φτάνετε στο σημείο να κατηγορείτε τον ΣΥΡΙΖΑ ότι κάνει πολιτική με θανάτους -το ακούσαμε πολλές φορές σήμερα- ποιος εσείς, που για σαράντα νεκρούς από τη γρίπη ζητήσατε παραίτηση του Υπουργού Υγείας, που κάνατε το Μάτι σημαία της αντιπολιτευτικής σας στρατηγικής και σήμερα έρχεστε εδώ στην Αίθουσα να ζητήσετε τα ρέστα. Και βεβαίως εικονική πραγματικότητα νούμερο δύο. Μέχρι προχθές, θέλω να θυμίσω, στη χώρα μας δεν υπήρχε ακρίβεια παρά μόνο στην ενέργεια, όπως δήλωνε ο αρμόδιος Υπουργός. Η πραγματικότητα όμως και πάλι σας διαψεύδει. Οι Έλληνες πολίτες πληρώνουν ακριβότερα το κόστος της κρίσης σε ολόκληρη την Ευρωπαϊκή Ένωση. Οι ανατιμήσεις στα είδη πρώτης ανάγκης πλήττουν βαρύτατα τα νοικοκυριά και γονατίζουν κυρίως τις ευάλωτες κοινωνικές ομάδες. Πανηγυρίζετε, και απορώ δηλαδή πού βρίσκετε τη δύναμη, ότι μειώνετε τη φορολογία, όταν αυξάνετε τα έσοδα σε φόρους στον προϋπολογισμό του 2022 κατά 3,3 δισεκατομμύρια, ενώ οι έμμεσοι φόροι είναι 2,2. Σας ρωτώ: Ποιος θα πληρώσει αυτούς τους έμμεσους φόρους; Τα λαϊκά στρώματα, η μεσαία τάξη, τα νοικοκυριά, οι μικρομεσαίες επιχειρήσεις. Και βεβαίως η περιφέρεια βιώνει την εγκατάλειψη. Στον τόπο μου, την Αιτωλοακαρνανία, μέσα σε δύο χρόνια κλείσατε πανεπιστημιακά τμήματα διαγράφοντας την Αιτωλοακαρνανία από τον ακαδημαϊκό χάρτη, δημιουργήσατε μεγάλα κενά στην πρωτοβάθμια και στη δευτεροβάθμια εκπαίδευση, τα δυο νοσοκομεία μας είναι σε εγκατάλειψη και αντέχουν οριακά σήμερα χάρη στην ηρωική στάση και την αυταπάρνηση των γιατρών και των νοσηλευτών, ο εμπορικός κόσμος και η εστίαση φυτοζωούν, οι αγρότες μας είναι σε απόγνωση. Και σαν να μην έφταναν όλα αυτά, το τελευταίο διάστημα μάς χτύπησε αλύπητα και ένα κύμα κακοκαιρίας αφήνοντας πίσω του αμέτρητες πληγές σε αγρότες, παραγωγούς, νοικοκυριά που έχασαν τις περιουσίες τους, επιχειρήσεις που καταστράφηκαν. Ο νομός κόπηκε στα δύο με την κατάρρευση της γέφυρας του Ευήνου και πρέπει άμεσα -επειδή άκουσα να μιλάει θεωρητικά ο αρμόδιος Υπουργός- να προχωρήσουν τα έργα αποκατάστασης των ζημιών και η ενίσχυση των πληγέντων. Η Αιτωλοακαρνανία είναι σε μια δύσκολη στιγμή και εκπέμπει SOS. Και έρχομαι τώρα στον προϋπολογισμό του αθλητισμού που είναι το απόλυτο φιάσκο. Μετά από σχεδόν δύο χρόνια παλινωδίες και αποτυχημένα μέτρα, θα περίμενε κανείς να υπάρχει μια ουσιαστική και γενναία στήριξη των ανθρώπων του αθλητισμού, ένα στοιχειώδες στρατηγικό σχέδιο για την ανάκαμψη του αθλητισμού που επλήγη βαρύτατα από την πανδημία. Αν έπρεπε όμως να βάλω έναν τίτλο σ' αυτήν την πολιτική θα έλεγα ότι από τον αθλητισμό για όλους πάμε στον αθλητισμό για λίγους. Δίνετε στον αθλητισμό το ποσοστό ντροπής του 0,01% του συνολικού προϋπολογισμού. Ακόμη και η επίπλαστη αύξηση των 35 εκατομμυρίων που εμφανίζεται από πού προέρχεται; Από τη φορολόγηση του στοιχήματος, από τα οποία, θέλω να θυμίσω, τη μερίδα του λέοντος, τα 29 εκατομμύρια, τα δώσατε ήδη σε ΠΑΕ και ΚΑΕ, αφήνοντας όμως τον ερασιτεχνικό αθλητισμό απ' έξω, τάζοντάς τους ψίχουλα, οι οποίοι μέχρι και σήμερα που μιλάμε δεν έχουν πάρει ευρώ. Βεβαίως από το Ταμείο Ανάκαμψης δεν πάει ούτε ένα ευρώ στον αθλητισμό. Μειώνετε παράλληλα από τους πόρους για τα έργα υποδομών του αθλητισμού κατά 62%. Η πολιτική σας είναι ξεκάθαρο πλέον ότι οδηγεί σε λουκέτο χιλιάδες ερασιτεχνικά σωματεία στη χώρα μας. Κι όλα αυτά, κυρίες και κύριοι της Κυβέρνησης, σε μια χρονιά που οι Έλληνες Ολυμπιονίκες βγήκαν και μίλησαν ανοιχτά για την εγκατάλειψη που βίωσαν από την πολιτεία. Δεν έχει ξαναγίνει αυτό στην ιστορία του ελληνικού αθλητισμού ποτέ. Το ασφυκτικό μιντιακό σας σύστημα δεν μπόρεσε να το αποκρύψει αυτό χάρη στη δύναμη ψυχής και το κουράγιο των αθλητών μας. Με δυο λόγια, με την πολιτική σας εμπορευματοποιείται τον αθλητισμό, τον παραδίδετε στα συμφέροντα, τον υποβαθμίζετε ως κοινωνικό αγαθό αλλά και ως ανθρώπινο δικαίωμα. Κυρίες και κύριοι της Κυβέρνησης, πλασαριστήκατε στον ελληνικό λαό ως δημοκράτες, ως προοδευτικοί, ως φιλελεύθεροι που θα μετατρέπατε, γιατί έτσι λέγατε, την Ελλάδα σε μια σοβαρή ευρωπαϊκή χώρα. Και αντί να προσλάβετε νοσηλευτές και γιατρούς την ώρα που καταρρέει το ΕΣΥ και η χώρα περνάει αυτά που περνάει, αντί να προσλάβετε εκπαιδευτικούς για να καλυφθούν τα τεράστια εκπαιδευτικά κενά, αντί να προσλάβετε ειδικότητες περιβάλλοντος, μηχανικούς, οικονομολόγους για να σπάσουν τη γραφειοκρατία και να λειτουργήσει η διαλυμένη δημόσια διοίκηση και να έρθει πραγματική ανάπτυξη, εσείς ως η Κυβέρνηση των προοδευτικών και των φιλελεύθερων που δίνετε προτεραιότητα; Στην πρόσληψη τεσσάρων χιλιάδων ειδικών φρουρών στην Αστυνομία, στα πανεπιστήμια και σε τέσσερις χιλιάδες ιερείς. Αυτοί είστε. Παραμένετε πιστοί σε ένα παρασιτικό και μεταπρατικό μοντέλο ανάπτυξης των λίγων και των συμφερόντων που εξυπηρετείτε. Γυρίζετε την ίδια ώρα την πλάτη στην Ελλάδα που παράγει, γυρίζετε την πλάτη στη μικρομεσαία επιχειρηματικότητα, γυρίζετε την πλάτη στον κόσμο της εργασίας. Μέσα σε μόλις δυο χρόνια, κάνατε την Ελλάδα ένα φέουδο νέο-βαλκανικού «τραμπισμού». Κυρίες και κύριοι συνάδελφοι, καταψηφίζω αυτόν τον προϋπολογισμό. Η χώρα χρειάζεται μια νέα προοδευτική κυβέρνηση που θα έχει την κοινωνία στην πρώτη γραμμή. Η Ελλάδα είναι ξεκάθαρο πλέον ότι χρειάζεται μια πολιτική αλλαγή. Ευχαριστώ.
Ευχαριστούμε. Τον λόγο έχει τώρα ο κ. Σκουρολιάκος από τον ΣΥΡΙΖΑ και αμέσως μετά ο κ. Μπιάγκης από το Κίνημα Αλλαγής.
Ευχαριστώ, κύριε Πρόεδρε. Κυρίες και κύριοι Βουλευτές, αυτός ο προϋπολογισμός φέρνει δυσάρεστα νέα για τον ελληνικό λαό σε όλους τους τομείς, στην υγεία, στην εκπαίδευση, στον πολιτισμό. Επιτρέψτε μου να μείνω στον πολιτισμό και να πω ότι έχετε μια εμμονή να συνδέετε τον πολιτισμό με την οικονομία και μόνο. Ο πολιτισμός έχει αξία μόνο εάν αποφέρει χρήμα. Ο Παρθενώνας ενδιαφέρει μόνο ως μια ευκαιρία για επένδυση. Γι' αυτό τον τσιμεντοστρώσατε, για να τον παραχωρήσετε μετά σε οίκους μόδας που θα ανεβάσουν τα μοντέλα τους πάνω για να φωτογραφηθούν με φόντο τον Παρθενώνα. Τον Παρθενώνα, αυτό το οικουμενικό σύμβολο τέχνης και πολιτισμού, τον έχετε κάνει ταπετσαρία, φόντο για τις φίρμες με τα ακριβά φορέματα. Υλοποιείτε αυτό το ιδεολόγημά σας αυτόν τον καιρό που είστε στην Κυβέρνηση. Βρήκατε χορηγούς, βρήκατε ιδρύματα και υπάρχουν αποτελέσματα. Αυτή η σύνδεση έχει ζημιά για το ελληνικό δημόσιο. Δεν ξέρω τι κερδίζουν οι χορηγοί και τα ιδρύματα, αλλά το ελληνικό δημόσιο, δηλαδή ο ελληνικός λαός, ζημιώθηκε από αυτή την πολιτική σας. Και επειδή σας αρέσει να μιλάτε με αριθμούς και λέτε και ξαναλέτε «να μιλήσουμε τη γλώσσα της αλήθειας», ελάτε, λοιπόν, να μιλήσουμε τώρα τη γλώσσα της αλήθειας όσον αφορά στον πολιτισμό. Σας πληροφορώ, εάν δεν το ξέρετε, ότι φέτος είχαμε μειωμένους φόρους από τα μνημεία και τα μουσεία, εκεί δηλαδή από όπου περιμένατε το χρήμα. Να θυμίσω ότι κατά την περίοδο της διακυβέρνησης του ΣΥΡΙΖΑ, την περίοδο 2015-2019, υπερδιπλασιάστηκαν τα έσοδα αυτά σε σχέση με αυτό, που παραλάβαμε από την προηγούμενη κυβέρνηση της Νέας Δημοκρατίας, από τον κ. Σαμαρά. Από τα 57 εκατομμύρια τα πήγαμε στα 119 εκατομμύρια. Πώς; Με δύο τρόπους: Κατ' αρχάς με το ηλεκτρονικό εισιτήριο, που τελείωσε αυτό το πάρτι της αδιαφάνειας, που δεν ξέραμε τι εισιτήρια κόβονται, ποιος τα κόβει, ποιος τα εισπράττει και βέβαια με την επισκεψιμότητα από τον τουρισμό και με σωστά προγράμματα για έναν κοινωνικό τουρισμό, ο οποίος τελικά με ανοιχτές τις πόρτες στις πιο ευάλωτες κατηγορίες πολιτών έφερνε πολλαπλάσια χρήματα, γιατί υπήρχε μια κίνηση. Αυτά ήταν πόροι που πήγαν κατευθείαν στο δημόσιο, δηλαδή στην τσέπη του ελληνικού λαού. Με την Κυβέρνησή σας, λοιπόν, έχουμε απώλεια πολλών πόρων για τον πολιτισμό από μνημεία και μουσεία συγκριτικά με την πανδημική περίοδο, ύψους 20 εκατομμυρίων ευρώ. Αν τα προηγούμενα χρόνια, την περίοδο 2015-2019, είχε συνεχιστεί η πορεία που υπήρχε μέχρι το 2004, τώρα στην περίοδο της πανδημίας, που καταλαβαίνουμε ότι είναι λιγότερες οι επισκέψεις, τα αποθεματικά θα είχαν μηδενιστεί. Αυτή, λοιπόν, η πολιτική μας την περίοδο 2015-2019 αποδεικνύεται σωτήρια για τις δυσκολίες της περιόδου της πανδημίας. Να πούμε ότι ο πολιτισμός, ως κοινωνικό αγαθό, δεν είναι και στα φόρτε σας. Για το 2022 σε σχέση με το 2019, που ήταν ο τελευταίος προϋπολογισμός του ΣΥΡΙΖΑ, η μείωση του τακτικού προϋπολογισμού σε δημόσιες επενδύσεις, εκτιμώμενους πόρους από μνημεία και μουσεία, είναι 40 εκατομμύρια. Καταγράφονται αυξημένα ποσά σε κάποια κονδύλια. Λειτουργήσατε «πονηρούτσικα» -επιτρέψτε μου την έκφραση- εδώ, γιατί δεν πρόκειται για πραγματική αύξηση, αλλά για προσμέτρηση 50 εκατομμυρίων ευρώ από το Ταμείο Ανάκαμψης. Αφαιρώντας το Ταμείο Ανάκαμψης, διαπιστώνουμε ότι για το 2022 υπάρχει μείωση κονδυλίων σε σχέση με τις φετινές δαπάνες κατά 36 εκατομμύρια. Αυτή είναι η γλώσσα της αλήθειας, αυτά είναι τα νούμερα που πονάνε και τα αποκρύπτετε. Από τα 404 εκατομμύρια, λοιπόν, ως εκτίμηση για το 2021, προβλέπονται για το 2022 368 εκατομμύρια. Μόνο για τον πολιτισμό, αφαιρουμένων των κονδυλίων του αθλητισμού, έχουμε μείωση 24,7 εκατομμύρια λοιπόν. Στον προϋπολογισμό που ψηφίσατε πέρσι για το 2021, για τους δημόσιους πολιτιστικούς φορείς προβλέπατε έλλειμμα 18 εκατομμύρια. Πού υπολογίζεται το έλλειμμα τώρα; Στα 28 εκατομμύρια ευρώ. Έχουμε, όμως, και δαπάνες γραφείων πολιτικής ηγεσίας του Υπουργείου Πολιτισμού. Το μικρό και ευέλικτο κυβερνητικό σχήμα σας έχει σχεδόν διπλασιαστεί σε σχέση με την προηγούμενη κυβέρνηση του ΣΥΡΙΖΑ. Από τα 1,4 εκατομμύρια ευρώ για γραφεία και την πολιτική ηγεσία, τώρα αναγράφεται το ποσό των 2,6 εκατομμυρίων. Η χαρά των μετακλητών και με τη σφραγίδα μάλιστα του «επιτελικού κράτους»! Και όλα αυτά για τον πολιτισμό σε μία περίοδο της πανδημίας που για τους περισσότερους δημιουργούς και καλλιτέχνες έχει να μπει μεροκάματο εδώ και δύο χρόνια. Μέσα σε αυτήν την κατάσταση της πανδημίας, ένας Υπουργός της Νέας Δημοκρατίας έλεγε: «Τι να τους κάνουμε τους γιατρούς; Θα περάσει η πανδημία και δεν θα ξέρουμε τι θα τους κάνουμε;» Δεν ξέρει ότι υπάρχουν κενά στα νοσοκομεία όταν στα μνημονιακά χρόνια πέντε γιατροί έφευγαν και ένας ερχόταν και ήρθε ο ΣΥΡΙΖΑ και το έκανε ένας προς έναν; Υπάρχουν κενά και χρειάζονται μόνιμους γιατρούς, για να κανονίσει ο άλλος την οικογένειά του, την πορεία του και να τα μαζέψει και να πάει στην Αλεξανδρούπολη ή στο Κιλκίς να δουλέψει. Για την υγεία προϋπολογίζετε 600 εκατομμύρια λιγότερα στον προϋπολογισμό εν μέσω πανδημίας! Τι μπορεί όμως να περιμένει κανείς από έναν Πρωθυπουργό που πριν από λίγες μέρες έλεγε ότι δεν έχουμε ενδείξεις ότι η θνητότητα είναι μεγαλύτερη στους διασωληνωμένους εκτός ΜΕΘ; Δηλαδή είτε είσαι μέσα στη ΜΕΘ είτε είσαι σε ένα διάδρομο ή σε ένα δωμάτιο απλό διασωληνωμένος είναι το ίδιο! Τότε τι τις χρειαζόμαστε τις ΜΕΘ; Από τις 5 Μαΐου του 2021 η μελέτη Τσιόδρα - Λύτρα επιδόθηκε στον Πρωθυπουργό. Σήμερα ο κ. Λύτρας, ο καθηγητής του Ευρωπαϊκού Πανεπιστημίου Κύπρου, λέει ξεκάθαρα: Αναλύσαμε τα δεδομένα, τα δείξαμε εγκαίρως σε αυτούς που έπρεπε να ξέρουν. Ποιοι είναι αυτοί που έπρεπε να ξέρουν; Ο περιπτεράς της γειτονιάς μας; Είναι μεγάλη, είναι πολύ μεγάλη η ευθύνη του Πρωθυπουργού και είναι μεγάλο το σφάλμα του που ήρθε εδώ και μας κούναγε και το δάχτυλο για να μας βάλει στη θέση μας. Σε ποια χώρα ευνομούμενη, δημοκρατική, σύγχρονη ένας Πρωθυπουργός που έπεσε σε τέτοιο σφάλμα, σε τέτοια ψεύδη θα ήταν στη θέση του; Ο Κουρτς τουλάχιστον παραιτήθηκε. Και επιστρέφω στον πολιτισμό. Τι να πεις για έναν Πρωθυπουργό που επί των ημερών του τσιμεντώθηκε η Ακρόπολη, που είπε ότι τα μάρμαρα θα τα δανείσουμε; Όταν του είπαμε τις πρώτες μέρες «αυτό σημαίνει ότι αναγνωρίζετε την κυριότητα των μαρμάρων στο Ηνωμένο Βασίλειο» δεν μίλησε και τώρα μίλησε με τον Τζόνσον και θα αναγνωρίσουμε την κυριότητα των μαρμάρων στο Ηνωμένο Βασίλειο εάν προχωρήσει αυτή η ιστορία.
Ολοκληρώστε, όμως, κύριε Σκουρολιάκο, γιατί έχουμε «μαρμαρώσει» και εμείς εδώ!
Τελειώνω, κύριε Πρόεδρε. Μεταξύ μας είμαστε τώρα. Ας τα πούμε όλα, λοιπόν. Τι να πούμε, λοιπόν, για έναν Πρωθυπουργό που επί των ημερών του γίνεται αυτή η βαρβαρότητα στις αρχαιότητες στη Θεσσαλονίκη στο μετρό, στη στάση Βενιζέλου; Θα τεμαχιστεί η βυζαντινή Πομπηία που βρέθηκε εκεί, θα αποθηκευτεί και θα την ξαναφέρουν μετά, τη στιγμή που όλη η ανθρωπότητα, όλοι οι έγκριτοι καθηγητές αρχαιολόγοι έχουν ζητήσει να μην γίνει αυτό το έγκλημα. Τι να πούμε για έναν Υπουργό που ταυτίστηκε με τον υπόδικο διευθυντή του Εθνικού Θεάτρου, που τον διόρισε, που σηκώθηκε και πήγε στην ανάγνωση του έργου που σκηνοθετούσε, φωτογραφιζόμενος απέξω με την Υπουργό…
Εντάξει, κύριε Σκουρολιάκο, σας ευχαριστώ.
Να το πούμε για τον διευθυντή. Αφήστε το. Δεν πειράζει. Τον διόρισε και πήγε στην ανάγνωση και μετά πήγε και στην πρεμιέρα με ελικόπτερο, όπως λένε. Εγώ δεν το ξέρω αυτό, δεν το είδα. Τον τίμησε, όμως, δεόντως και μετά έλεγαν ότι δεν ξέρουν ποιος είναι. Έχουν αποκαλυφθεί, λοιπόν, τα ψέματα στον ελληνικό λαό. Παρακολουθήσαμε μία μεγάλη σειρά Βουλευτών της Νέας Δημοκρατίας που διάβαζαν το ίδιο non paper. Ο τόπος όμως δεν έχει ανάγκη πια ούτε τα non paper της Νέας Δημοκρατίας ούτε τους προϋπολογισμούς της. Έχει ανάγκη μία κυβέρνηση με κοινωνικό πρόσημο, προοδευτική, η οποία θα έρθει -και θα είναι σύντομα- με κορμό και ραχοκοκαλιά τον ΣΥΡΙΖΑ. Σας ευχαριστώ πολύ.
Και εγώ σας ευχαριστώ. Τον λόγο έχει ο κ. Δημήτριος Μπιάγκης.
Ευχαριστώ, κύριε Πρόεδρε. Κύριε Υπουργέ, κυρίες και κύριοι συνάδελφοι, συζητάμε σήμερα για την κύρωση προϋπολογισμού του έτους 2022 εν μέσω πανδημίας. Γι' αυτό επιτρέψτε μου πριν ξεκινήσω να στείλω από αυτό το Βήμα τις θερμότερες ευχές μου σε όλους όσοι παλεύουν τούτες τις μέρες, στους συνανθρώπους μας που μάχονται να κρατηθούν ζωντανοί, στους γιατρούς, στους νοσηλευτές μας, που συνεχίζουν ακάματα να δίνουν αυτήν τη δύσκολη μάχη. Όλο αυτό το χρονικό διάστημα η Κυβέρνηση απέδειξε περίτρανα πως αδυνατεί να διαχειριστεί την πανδημία. Δύο χρόνια πέρασαν σχεδόν από το ξεκίνημα της πανδημίας και δεν στήριξε όσο θα έπρεπε το Εθνικό Σύστημα Υγείας και όλες του τις δομές. Μεγάλα λόγια, υποσχέσεις, αλλά τελικά τεράστια υπηρεσιακά κενά, ειδικά στα νοσοκομεία της περιφέρειας. Ακόμα και απέναντι σε αυτούς που παλεύουν στις εντατικές αρνήθηκε πεισματικά να πράξει το αυτονόητο και να τους εντάξει στα βαρέα και ανθυγιεινά, όταν καθημερινά και αποδεδειγμένα θέτουν σε κίνδυνο την ίδια τη ζωή τους. Δύο χρόνια τώρα γινόμαστε μάρτυρες ενός συνεχούς εξελισσόμενου υγειονομικού εκτροχιασμού σε κάθε νοσοκομείο της Ελλάδος. Η διαχειριστική κυβερνητική ανεπάρκεια έχει οδηγήσει σε πολλαπλά καθημερινά αδιέξοδα, όταν τα νοσοκομεία μας έχουν μετατραπεί σε συστήματα αντιμετώπισης της μιας νόσου και οι υπόλοιποι νοσούντες ασθενείς αφήνονται πραγματικά στην τύχη τους. Αρκεί μόνο να σας υπενθυμίσω ότι έπρεπε να περάσουν δύο χρόνια για να αντιδράσει η Κυβέρνηση στην εγκληματική στάση κάποιων κηδεμόνων, προκειμένου να νομοθετήσει για να αντιμετωπίσει τον παραλογισμό τους. Δεν ξέρω αν στα κλειστά γραφεία που συσκεπτόσαστε, κύριε Υπουργέ, έχετε πραγματική εικόνα για την οικονομική πραγματικότητα της χώρας. Αν οι αριθμοί σας ευημερούν και η κοινωνία στενάζει, τότε είτε οι αριθμοί σας δεν ανταποκρίνονται στην πραγματικότητα είτε η κοινωνία δεν γίνεται αποδέκτης της όποιας ευημερίας των αριθμών σας. Αγαπητοί συνάδελφοι, στα νησιά μας οι εργαζόμενοι στον τουρισμό παλεύουν ακόμα, μετά από σχεδόν δύο ολόκληρα χρόνια, για να καταφέρουν να ενταχθούν στο επίδομα ανεργίας του ΟΑΕΔ. Τα νησιά μας αντιμετωπίζουν διαχρονικά πολλές δυσκολίες που αφορούν στην απομόνωση, στη δυσκολία προσβασιμότητας, στην πληθυσμιακή απομείωση και τον γηρασμό, που παρουσιάζουν πια ιδιαίτερα ανησυχητικά χαρακτηριστικά. Αν επισκεφθεί κανείς μικρά νησιά της χώρας μας, όπως για παράδειγμα τα Διαπόντια που ανήκουν στη δική μου εκλογική περιφέρεια, θα αντιληφθεί με πραγματικούς όρους τι πραγματικά σημαίνει απερήμωση και ραγδαία πληθυσμιακή απομείωση. Στην πράξη όμως νομίζω ότι όλοι πρέπει να παραδεχτούμε ότι τα ειδικότερα μέτρα που έχουν εφαρμοστεί στα νησιά βάσει της ρήτρας νησιωτικότητας είναι άκρως δυσανάλογα, τουλάχιστον σε σχέση με τις ευκαιρίες και τις δυνατότητες που έχουμε και σίγουρα δεν ανταποκρίνονται στις πραγματικές ανάγκες των νησιωτών μας. Χωρίς να θέλω να αποποιηθώ τις διαχρονικές ευθύνες του πολιτικού συστήματος και όλων των κυβερνήσεων, συμπεριλαμβανομένων και των κυβερνήσεων του ΠΑΣΟΚ, εντούτοις οφείλω να σημειώσω ότι πέραν του μέτρου του μεταφορικού ισοδυνάμου το οποίο, αν και οραματιστήκαμε, τελικά υλοποιήθηκε από την Κυβέρνηση του ΣΥΡΙΖΑ -και πρέπει να το χαιρετίσουμε- το σύνολο σχεδόν των στοχευμένων νησιωτικών πολιτικών που εφαρμόστηκαν στην Ελλάδα ήταν πρωτοβουλίες της δημοκρατικής προοδευτικής παράταξης των κυβερνήσεων του ΠΑΣΟΚ, σε πλήρη αντίθεση με την Κυβέρνηση η οποία συνεχίζει, μετά από δυόμισι χρόνια και πλέον στην εξουσία, να προσεγγίζει τη νησιωτική πολιτική με προχειρότητα και μάλλον προσχηματικά. Προφανώς και δεν είναι στο DNA σας, κύριε Υπουργέ, ο σχεδιασμός περιφερειακών πολιτικών, όπως δεν ήταν ποτέ άλλωστε πυλώνας της ιδεολογίας σας η αποκέντρωση της εξουσίας και η ενίσχυση της περιφερειακής διοίκησης. Κύριε Υπουργέ, όπως αναφέραμε και σε σχετική πρόσφατη ερώτησή μας, όπως προηγουμένως είπε και η Κοινοβουλευτική μας Εκπρόσωπος, όπως θα συνεχίζω να το κάνω μέχρι να απαντήσετε, σε σχέση με τις ανακοινώσεις σας για μειωμένο ΦΠΑ για τα νησιά του Αιγαίου από το 2025, εμείς το χαιρετίσαμε και το τονίζω αυτό. Ακόμα όμως δεν μας έχετε ενημερώσει γιατί για άλλη μια φορά η πολιτική σας έρχεται να διασπάσει μια πολιτική που θα έπρεπε να αντιμετωπίζει ενιαία τα νησιά σε όλη την επικράτεια. Άραγε τα νησιά του Ιονίου και τα νησιά του Κρητικού Πελάγους, κύριε Υπουργέ, δεν αντιμετωπίζουν τα ίδια προβλήματα και προκλήσεις που αφορούν τα υπόλοιπα νησιά της χώρας; Δεν βιώνουν τα Ιόνια νησιά και τα νησιά του Κρητικού Πελάγους αντίστοιχες συνθήκες νησιωτικότητας με αυτές που ισχύουν στην υπόλοιπη νησιωτική Ελλάδα; Ποιοι ήταν οι λόγοι που η Κυβέρνηση δεν διαπραγματεύτηκε την ένταξη όλων των ελληνικών νησιών στο καθεστώς του μειωμένου ΦΠΑ τη στιγμή που άλλα κράτη-μέλη το έχουν κάνει για συγκεκριμένες περιφέρειές τους; Άλλωστε στο σχέδιο οδηγίας που συμφωνήθηκε, κύριε Υπουργέ, δίνεται η δυνατότητα στα κράτη-μέλη να κάνουν ειδικότερες ρυθμίσεις. Να αναφέρω μόνο τα όσα αποφασίστηκαν την τελευταία φορά για την περίπτωση πλήρους εξαίρεσης από την καταβολή ΦΠΑ του ιταλικού δήμου Campione d' Italia στην περιφέρεια της Λομβαρδίας, όπως επίσης να σας επισημάνω για άλλη μια φορά το παράδειγμα της Πορτογαλίας, για την οποία δεν προβλέπεται, κύριε Υπουργέ, ούτε καν μέγιστο ποσοστό μείωσης στον ΦΠΑ των νησιών της σε σχέση με την ηπειρωτική χώρα. Γιατί λοιπόν η Κυβέρνηση δεν επιλέγει να εφαρμόσει μειωμένους συντελεστές ΦΠΑ σε όλη την επικράτεια, όπως έχουν κάνει και άλλα ευρωπαϊκά κράτη και -θα μου επιτρέψετε να πω- ανταγωνιστικά με εμάς, τουλάχιστον στον τομέα του τουρισμού, όπως η Πορτογαλία; Γιατί λοιπόν δεν επιλέγει η Κυβέρνηση να διεκδικήσει μειωμένους συντελεστές ΦΠΑ στο σύνολο των ελληνικών νησιών, ώστε να τερματιστεί το άδικο καθεστώς τόσο έναντι των ευρωπαϊκών νησιών όσο και έναντι των υπολοίπων νησιών; Αγαπητοί συνάδελφοι, η ισχύουσα συνταγματική ρήτρα της νησιωτικότητας αγνοείται επιδεικτικά και παντελώς από την Κυβέρνηση της Νέας Δημοκρατίας. Καθ' όλη τη διάρκεια της πανδημίας επιβλήθηκαν οριζόντια μέτρα, δεν λάβαμε καν υπόψη τις ιδιαιτερότητες που υπάρχουν στα νησιά και αφορούν τις δομές υγείας που τις έχετε αφήσει υποστελεχωμένες. Το Κίνημα Αλλαγής, κύριε Υπουργέ, σας τα επεσήμανε έγκαιρα. Τα βλέπαμε τα προβλήματα που έρχονται, γι' αυτό και καταθέσαμε τροπολογίες τον Ιούνιο του 2020 και τον Δεκέμβριο του αυτού έτους και σας ζητούσαμε να δοθούν στο ιατρικό προσωπικό κίνητρα για τη στελέχωση των δομών υγείας των δυσπρόσιτων και απομακρυσμένων περιοχών. Ουδεμία ανταπόκριση και στα υπηρεσιακά και στα οικονομικά κίνητρα που εμείς προτείναμε, αφήνοντας δεκάδες θέσεις, που εσείς προκηρύξατε, για τα νοσοκομεία των νησιών άγονες και τα νοσοκομεία αθωράκιστα. Δύο και πλέον χρόνια τώρα που παρακολουθώ τον τομέα της ναυτιλίας διακρίνω τα περιορισμένα αντανακλαστικά ως προς τις ανάγκες και τις απαιτήσεις των καιρών. Ενδεικτικά και μόνον αναφέρω ότι τα ακτοπλοϊκά εισιτήρια από την Ηγουμενίτσα για την Κέρκυρα έχουν διαφορετικό αντίτιμο από εκείνα της Κέρκυρας προς την Ηγουμενίτσα, το ίδιο ακριβώς πλοίο την ίδια ακριβώς μέρα με την ίδια ακτοπλοϊκή εταιρεία. Ξέρετε γιατί; Λόγω της διαφορετικής τιμολογιακής πολιτικής των Οργανισμών Λιμένων της Κέρκυρας και της Ηγουμενίτσας αντίστοιχα. Δυστυχώς η Νέα Δημοκρατία αντιλαμβάνεται τη νησιωτική πολιτική ως πάρεργο στο Υπουργείο, στο χαρτοφυλάκιο της ναυτιλίας. Είναι ευδιάκριτη πια στα δυόμισι χρόνια της θητείας σας η απουσία πολιτικών για την ενίσχυση της εργασίας, της υγειονομικής και κοινωνικής περίθαλψης, του πολιτισμού, της διασυνδεσιμότητας, της προστασίας του περιβάλλοντος. Επιβάλλεται η υιοθέτηση άμεσων, συγκεκριμένων και στοχευμένων μέτρων για τα νησιά βάσει δημογραφικών, κοινωνικών, γεωγραφικών, οικονομικών και γεωστρατηγικών κριτηρίων μετουσιώνοντας έτσι στην ουσία τη ρήτρα της νησιωτικότητας, κύριε Υπουργέ. Το Κίνημα Αλλαγής -και τελειώνω με αυτό, κύριε Πρόεδρε- ως γνήσιος εκφραστής της δημοκρατικής προοδευτικής παράταξης που έχει την τιμή να φέρει την κληρονομιά του ΠΑΣΟΚ και του έργου των κυβερνήσεών του κατά τις οποίες, μεταξύ άλλων, ενισχύθηκαν τα νησιά και οι νησιωτικές περιοχές, δεν μπορεί να συναινέσει σε έναν προϋπολογισμό που δεν περιλαμβάνει ειδικότερες δημοσιονομικές, αναπτυξιακές προβλέψεις για τη νησιωτική περιφέρεια. Το σύγχρονο μοντέλο διακυβέρνησης και ανάπτυξης που εμείς προτείνουμε έχει σαν επίκεντρό του τον άνθρωπο, αλλά και τη χρήση της τεχνολογίας δίνοντας αυξημένες αρμοδιότητες σχεδιασμού και διαχείρισης πόρων στην περιφερειακή διοίκηση, με εφαρμογή συστημάτων λήψης απόφασης κατόπιν αξιολόγησης και τεκμηρίωσης, με βάση μετρήσιμα και καταγεγραμμένα δεδομένα, αξιόπιστα και με πλήρη διαφάνεια. Γιατί για εμάς, κύριε Υπουργέ, τους προϋπολογισμούς τούς χτίζουν οι άνθρωποι με τη δράση τους και την προσφορά τους και όχι οι αριθμοί και τα πλεονάσματα, που λειτουργούν εις βάρος των ανθρώπων. Ευχαριστώ πολύ, κύριε Πρόεδρε.
Κι εγώ σας ευχαριστώ, κύριε Μπιάγκη. Τον λόγο έχει ο κ. Κωνσταντίνος Κόλλιας από τη Νέα Δημοκρατία. Οι Κορίνθιοι είναι σύντομοι, όπως και οι Λαρισαίοι! Ορίστε, έχετε τον λόγο.
Ευχαριστώ, κύριε Πρόεδρε. Αξιότιμε συνάδελφε κύριε Σκουρολιάκο, σας ενόχλησε η εκδήλωση που έγινε στην Ακρόπολη και όλα όσα αναφέρατε σχετικά με τα αρχαιολογικά μνημεία, ωστόσο δεν δείξατε την ίδια ευαισθησία όταν η κυβέρνησή σας μέσα σε μία νύχτα ξεπούλησε σχεδόν όλο τον αρχαιολογικό πλούτο στους δανειστές και στο Υπερταμείο, από την Κνωσό, την Ακρόπολη της Σπάρτης μέχρι την Ροτόντα και όλα τα άλλα μεγάλα μνημεία που προβάλλουν τη χώρα.
Το Υπερταμείο εσείς το φέρατε. Ζητάτε και τα ρέστα;
Παρακαλώ, κύριε Σκουρολιάκο, μη διακόπτετε!
Αυτή είναι η πραγματικότητα και γι' αυτό και δεν μπορείτε να πείσετε. Ό,τι και να πείτε, ο κόσμος δεν ξεχνά αυτά τα οποία κάνατε.
…(Δεν ακούστηκε)
Κύριε Σκουρολιάκο, σας παρακαλώ! Είπατε τις απόψεις σας και απαντάει. Τοποθετήσεις είναι αυτές.
Ακριβώς, κύριε Πρόεδρε, σας ευχαριστώ. Κύριε Υπουργέ, κυρίες και κύριοι συνάδελφοι, συζητούμε σήμερα τον προϋπολογισμό του 2022, ένα οικονομικό σχέδιο, το οποίο υπαγορεύουν οριακές και κρίσιμες συνθήκες, έναν προϋπολογισμό που αντανακλά τη δέσμευση της Κυβέρνησης να συνεχίσει αταλάντευτη τις δομικές μεταρρυθμίσεις που ευνοούν τη μεσοπρόθεσμη ανάπτυξη και θα αναστηλώσει τις ελπίδες της ελληνικής κοινωνίας. Βασικός στόχος η αύξηση του δημοσίου πλούτου προς όφελος όλων σε μια Ελλάδα δημοκρατική που θα παράγει, θα εξάγει και θα ευημερεί. Ο προϋπολογισμός της νέας χρονιάς έχει προσδιορισμένη, αλλά και στρατηγική διάσταση. Απαντά και σε τρέχοντα δημοσιονομικά ζητούμενα, απαντά, όμως, και σε μακροχρόνιες στρατηγικές στοχεύσεις. Έχουμε απόλυτη επίγνωση των δυσκολιών που έχουμε μπροστά μας. Γι' αυτό και πρέπει να συνεχίσουμε να επιδεικνύουμε το υψηλό αίσθημα ευθύνης που απαιτούν οι περιστάσεις. Κυρίες και κύριοι συνάδελφοι, είναι σαφές ότι και ο υπό συζήτηση προϋπολογισμός, ο τρίτος κατά σειρά επί των ημερών της Νέας Δημοκρατίας, απέχει παρασάγγας από τις πολιτικές και τα πεπραγμένα της προηγούμενης κυβέρνησης. Εισάγει ορισμένα νέα χρήσιμα εργαλεία και καινοτομίες, ενώ ενισχύει τη διαθέσιμη πληροφορία και τη διαφάνεια. Η Ελλάδα κάνει πλέον σταθερά και ουσιώδη βήματα προς την ισχυρή ανάπτυξη σε ποσοστό 4,5%. Η ανεργία μειώνεται στο 13%, στο χαμηλότερο ποσοστό από το 2010! Παραλάβαμε ένα εκατομμύριο εκατό χιλιάδες ανέργους από τη διακυβέρνηση σας και σήμερα βρίσκονται στις εξακόσιες πέντε χιλιάδες. Το διαθέσιμο εισόδημα όλων των πολιτών αυξάνεται. Πώς επιτυγχάνεται το τελευταίο; Μέσω της μείωσης των φορολογικών βαρών για κατηγορίες πολιτών, όπως οι μισθωτοί, οι συνταξιούχοι, οι αγρότες και οι επιχειρήσεις, αλλά και μέσω των κοινωνικών μέτρων που θεσπίζονται συνολικά. Στον προϋπολογισμό του 2022 περιλαμβάνεται μία πληθώρα παρεμβάσεων, άνω των εβδομήντα, προκειμένου να στηριχθεί η οικονομική δραστηριότητα της χώρας. Οι επιχειρούμενες παρεμβάσεις αποτελούν και το τρίτο μεγαλύτερο πακέτο στήριξης ως ποσοστό του ΑΕΠ στην Ευρωπαϊκή Ένωση και το τέταρτο παγκοσμίως, σύμφωνα με την έκθεση του Ευρωπαϊκού Μηχανισμού Σταθερότητας. Μην ξεχνάμε, ότι εκτός από την πανδημία, ποικίλες άλλες εξωγενείς κρίσεις προκάλεσαν πιέσεις στα δημοσιονομικά της χώρας και δοκίμασαν τα αντανακλαστικά της οικονομίας μας. Ενδεικτικά να αναφέρω τα έντονα καιρικά φαινόμενα που επέφερε η κλιματική αλλαγή, την παγκόσμια ενεργειακή κρίση, καθώς και τις πρόσφατες ανατιμήσεις. Όλα αυτά, αποτέλεσαν ένα συνονθύλευμα προκλήσεων, προκλήσεις απέναντι στις οποίες, όμως, η χώρα μας έδρασε άμεσα και συντονισμένα. Παρά την πανδημική κρίση, μάλιστα, που αφήνει ανεξίτηλο το αποτύπωμά της σε όλους ανεξαιρέτως τους τομείς, ο προϋπολογισμός του 2022 επιτυγχάνει τους πιο σημαντικούς στόχους που τίθενται στην ατζέντα της Κυβέρνησης. Πρώτον, στηρίζει έμπρακτα τον επιχειρηματικό κόσμο και τους επαγγελματίες. Δεύτερον, ενισχύει τους οικονομικά ασθενέστερους, καθώς και τα ευάλωτα νοικοκυριά, θεσπίζοντας υποστηρικτικά μέτρα καίριας σημασίας. Τρίτον, διασφαλίζει για ακόμα μία χρονιά τη διαρκή και επιτυχημένη παρουσία της χώρας μας στις διεθνείς αγορές, με αποτέλεσμα να ενισχύεται περαιτέρω η ρευστότητα και τα υψηλά ταμειακά διαθέσιμα. Στο πλαίσιο αυτό δεν μπορούμε να παραβλέψουμε το ότι οι ολοένα αυξανόμενες επενδύσεις που γίνονται πλέον στη χώρα μας αποτελούν πνοή για το εθνικό οικονομικό γίγνεσθαι, γεγονός που πέραν των άλλων συμβάλλει κατά κύριο λόγο στη δημιουργία νέων θέσεων εργασίας. Θα ήθελα έτσι να αντιπαραβάλω τα στοιχεία της προηγούμενης δεκαετίας με αυτά που εμφανίζονται επί Κυβερνήσεώς μας. Είναι γνωστό ότι η Ελλάδα παρουσίαζε υψηλό επενδυτικό κενό μεταξύ του 2010 και του 2019 και, μάλιστα, το ποσοστό του ΑΕΠ βρισκόταν κάτω από τον μέσο όρο της ζώνης του ευρώ, περίπου στο μισό. Για την περίοδο 2020-2021 βλέπουμε για πρώτη φορά πραγματική ανατροπή στο θέμα των επενδύσεων. Παρά τις δυσμενέστατες επιπτώσεις της πανδημίας, οι επενδύσεις παραμένουν σταθερές. Το πρώτο εξάμηνο του 2021, μάλιστα, βλέπουμε αύξηση των επενδύσεων κοντά στο 12%. Θα ήθελα να κάνω και μια ιδιαίτερη αναφορά στον πρωτογενή τομέα, αγαπητοί συνάδελφοι, να πούμε ότι 200 εκατομμύρια δόθηκαν από τον κρατικό προϋπολογισμό στον ΕΛΓΑ για την κάλυψη των αποζημιώσεων που δόθηκαν στους παραγωγούς που επλήγησαν από πολλαπλά αίτια. Εκφράζω την ευαρέσκεια πολλών συμπολιτών μου, αγροτών της Κορινθίας, που για πρώτη φορά ύστερα από πολλά χρόνια λαμβάνουν τις αποζημιώσεις εντός του έτους που υπέστησαν τις ζημιές. Να προσθέσω ότι στα 50 εκατομμύρια ευρώ παραμένει ο Προϋπολογισμός του μέτρου της επιστροφής του ειδικού φόρου κατανάλωσης στο πετρέλαιο κίνησης που θα ωφελήσει τουλάχιστον εκατόν εβδομήντα έξι χιλιάδες νέους και συνεταιρισμένους αγρότες. Πληροφορούμαι ότι αυτό θα ισχύσει και για τους αγρότες που έχουν συμβολαιακή γεωργία. Επιπλέον, προβλέπεται και στον φετινό προϋπολογισμό επέκταση της απαλλαγής από την ειδική εισφορά αλληλεγγύης για το 2022 για τους εργαζόμενους στον ιδιωτικό τομέα και για όλους όσοι ασκούν επιχειρηματική δραστηριότητα, τους ιδιοκτήτες ακινήτων και τους αγρότες. Παράλληλα, παραμένει και για το 2022 η μείωση του ΦΠΑ των ζωοτροφών από το 13% στο 6%. Θα ήθελα να αναφερθώ και στον χαμηλό φορολογικό συντελεστή για όλα τα αγροτικά σχήματα ύψους 10%, όπως και στην επιχορήγηση του ΕΛΓΑ με 30 εκατομμύρια ετησίως και με αναδρομική ισχύ. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Είναι αυτά, κυρίες και κύριοι συνάδελφοι του ΣΥΡΙΖΑ που παρανόμως στερήσατε από τους αγρότες και που δεν αποδώσατε ποτέ, ενώ ήταν νομοθετημένα και θα έπρεπε κατ' έτος να ενισχύετε τα λειτουργικά έξοδα του ΕΛΓΑ. Να προσθέσω στο σημείο αυτό ότι στο πλαίσιο του Ταμείου Ανάκαμψης αναμένεται να κινητοποιηθούν τουλάχιστον 2 δισεκατομμύρια ευρώ για την στήριξη του πρωτογενή τομέα. Τέλος, με ιδιαίτερο ενδιαφέρον αναμένουμε το Σάββατο τις δηλώσεις του κυρίου Πρωθυπουργού για τη λήψη μέτρων ανακούφισης των αγροτών που δοκιμάζονται από τις αυξήσεις της ηλεκτρικής ενέργειας ως αποτέλεσμα της παγκόσμιας ενεργειακής κρίσης. Συνοψίζοντας, αγαπητοί συνάδελφοι, βλέπουμε πως έχουμε έναν προϋπολογισμό που με τις προβλέψεις του έρχεται να στηρίξει και να ανακουφίσει περισσότερο το σύνολο της κοινωνίας. Σε μια στιγμή που η χώρα μας βρίσκεται σε μία δυναμική πορεία ανάπτυξης, το βλέμμα της Κυβέρνησής μας είναι στραμμένο στο μέλλον, στη νέα γενιά, στους αγρότες, στις επιχειρήσεις, στην «πράσινη», την έξυπνη, τη δίκαιη, την ψηφιακή ανάπτυξη. Γι' αυτό ακριβώς και σας καλώ όλους να υπερψηφίσετε τον προϋπολογισμό. Ευχαριστώ, κύριε Πρόεδρε.
Ευχαριστώ, κύριε Κόλλια. Και κλείνουμε τη συνεδρίαση σήμερα, με την τελευταία ομιλήτρια, την κ. Άννα Βαγενά από τον ΣΥΡΙΖΑ.
Έφυγε ο κύριος συνάδελφος που μίλησε πριν; Θέλω να του πω ότι εγώ δεν είμαι περήφανη που η Ακρόπολη έγινε γνωστή στο εξωτερικό από μια επίδειξη μοντέλων, ακόμη και αν αυτά είναι του «DIOR». Βεβαίως υπήρξαν κάποιες συμφωνίες με τον οίκο «DIOR» που δεν ξέρουμε τι και σε ποιους απέφεραν κάποια λεφτά, αλλά δεν είμαι περήφανη γι' αυτό. Εγώ θέλω η Ακρόπολη να είναι αλλιώς στα μάτια της ανθρωπότητας. Και θέλετε να σας πω; Πιο περήφανη είμαι για τη σημαία που κατέβασε ο Γλέζος και ο Σάντας από την Ακρόπολη, παρά για την επίδειξη με τα μοντέλα. Λοιπόν, αυτές τις μέρες συζητάμε τον προϋπολογισμό του 2022 μέσα σε μια καθημερινότητα που είναι ζοφερή, μαύρη, σκοτεινή και δύσκολη. Δυστυχώς, έχουν γίνει κανονικότητα οι περίπου εκατό θάνατοι από τον κορωνοϊό κάθε μέρα. Όταν συνηθίζουμε τους θανάτους, είναι επικίνδυνο. Είναι επικίνδυνο για τα αντανακλαστικά μας ως κοινωνία. Αυτά τα αντανακλαστικά που περιφρόνησε και προσέβαλε κατάφωρα ο Πρωθυπουργός Κυριάκος Μητσοτάκης, όταν ανέβηκε σε αυτό εδώ το Βήμα πριν από λίγες μέρες και μας είπε επί λέξει ότι «δεν υπάρχουν έρευνες που αποδεικνύουν ότι εκτός ΜΕΘ η θνησιμότητα είναι μεγαλύτερη απ' ό,τι εντός ΜΕΘ. Έχετε καμμιά τέτοια απόδειξη, κύριε Τσίπρα;», είπε απευθυνόμενος στον κ. Τσίπρα, τον αρχηγό της αντιπολίτευσης. «Εγώ δεν έχω», είπε κ. Μητσοτάκης, «Αν έχετε εσείς, να μου τη φέρετε». Μόνο που και την έρευνα και τις ενδείξεις τις είχε ο ίδιος από το Μάιο του 2021. Τις είχαν παραδώσει στους αρμόδιους οι κύριοι Τσιόδρας και Λύτρας. Σήμερα διαβάσαμε σε εφημερίδες τη συνέντευξη του κ. Λύτρα ότι προφανώς και ενημερώσαμε αυτούς που λαμβάνουν τις αποφάσεις και μάλιστα, σε ανώτατο επίπεδο. Πόσο πιο καθαρά να το πει ο άνθρωπος; «Εάν δεν το είχαμε κάνει, εάν δεν είχαμε ενημερώσει και απλά είχαμε στείλει τη μελέτη για δημοσίευση, θα ήμασταν τώρα υπόλογοι». Άρα, κάποιος άλλος είναι υπόλογος τώρα. Τι έκανε ο κ. Μητσοτάκης; Αγνόησε. Τις απέκρυψε; Πρέπει να είναι κάποιος πολύ ηλίθιος για να πιστέψει ότι ολόκληρος Πρωθυπουργός μιας χώρας δεν γνώριζε μια τέτοια σημαντική μελέτη. Γνώριζε λοιπόν. Γνώριζε τι έρχεται και δεν πήρε μισό μέτρο. Και όχι μόνο δεν έκανε τίποτα, αλλά έβαλε και τους Υπουργούς του να λένε: Ο κ. Σκέρτσος: «Δεν υπάρχει λόγος ενός πολυτελούς ΕΣΥ», ο κ. Γεραπετρίτης: «Δεν υπάρχει ανάγκη για επιπλέον ΜΕΘ», ο κ. Πέτσας: «Αν ακούγαμε τον ΣΥΡΙΖΑ για τις ΜΕΘ, θα είχαμε πετάξει δεκάδες εκατομμύρια στο πηγάδι χωρίς πάτο», ο κ. Παπαδημητρίου: «Ψευδοπροβλήματα οι διασωληνώσεις εκτός ΜΕΘ». Ψευδοπροβλήματα! Αυτά, κύριοι της Κυβέρνησης, να τα πείτε στους συγγενείς όσων έχασαν δικούς τους ανθρώπους διασωληνωμένους πρόχειρα εκτός ΜΕΘ. Και όσοι τα λένε αυτά βέβαια μπορεί να τα λένε γιατί οι ίδιοι αισθάνονται ασφαλείς με τις «καβατζωμένες» ΜΕΘ για επώνυμους που υπάρχουν στα νοσοκομεία. Σε αυτόν τον Πρωθυπουργό και σε αυτή την Κυβέρνηση έχουμε εμπιστευτεί την τύχη της χώρας μας! Αυτός ο προϋπολογισμός θα έπρεπε να είχε σαν πρώτο του μέλημα την ενίσχυση του ΕΣΥ, έστω έκτακτα, έστω για την περίοδο της πανδημίας που ζούμε. Δεν είμαστε στην αρχή της, για να μπορούμε να πούμε ότι μας αιφνιδίασε. Διανύουμε τον δεύτερο χρόνο. Δεν υπάρχει καμμία δικαιολογία. Δεν μπορεί να λέει ο κ. Σκυλακάκης εδώ στη Βουλή -τον άκουσα η ίδια με τα αφτιά μου, την Τετάρτη που ήμουν παρούσα- ότι δεν έχουμε αναισθησιολόγους για τις ΜΕΘ, γιατί δεν μπορούμε να τους εκπαιδεύσουμε από τη μία μέρα στην άλλη. Δεν είναι μια μέρα, κύριε Υπουργέ, δεν είναι. Είναι δύο χρόνια. Σε δύο χρόνια θα μπορούσατε να είχατε λύσει όλα αυτά τα προβλήματα. Είχατε όλον τον καιρό να ενισχύσετε το Εθνικό Σύστημα Υγείας. Αντί γι' αυτό βάζετε στον φετινό προϋπολογισμό 820 εκατομμύρια λιγότερα. Μας λέτε ότι βιώνουμε μια πρωτοφανή ανάπτυξη. Σοβαρά; Βγήκατε στον δρόμο να δείτε τα πρόσωπα των ανθρώπων, που περιμένουν στις στάσεις των λεωφορείων για να πάνε στη δουλειά τους ή να επιστρέψουν από τη δουλειά τους στο σπίτι; Είδατε την απελπισία στα μάτια τους; Άνθρωποι που δουλεύουν οκτώ ώρες και παραπάνω, ενώ θα πληρωθούν για έξι και λιγότερες ώρες. Διότι φροντίσατε οι υπόλοιπες ώρες να είναι απλήρωτες υπερωρίες, άνθρωποι που μπαίνουν παστωμένοι στα μέσα μαζικής μεταφοράς, μετά από εξαντλητική δουλειά, και θα κάνουν πολλές φορές και μία ώρα για να επιστρέψουν στα σπίτια τους, στα σπίτια τους που θα τα βρουν παγωμένα κι είναι αμφίβολο αν τολμήσουν να ανοίξουν τη θέρμανση για να ζεσταθούν. Διότι τρέμουν στην εικόνα του επόμενου λογαριασμού της ΔΕΗ ή του φυσικού αερίου. Έχετε δει λογαριασμούς της ΔΕΗ, τη δεύτερη σελίδα, εκεί που υπάρχει η ρήτρα αναπροσαρμογής; Έχω εδώ έναν τέτοιο λογαριασμό στα χέρια μου: 138 ευρώ η κατανάλωση, 257 ευρώ η ρήτρα αναπροσαρμογής. Και επειδή μας μιλάτε για επιδοτήσεις, ότι επιδοτείτε τα νοικοκυριά για τους λογαριασμούς της ΔΕΗ, στον ίδιο λογαριασμό οι επιδοτήσεις είναι περίπου 90 ευρώ. Αν τα αφαιρέσουμε από τα 257 της ρήτρας προσαρμογής, μένουν 167 ευρώ επιπλέον. Τι είναι αυτά τα 167, κύριε Μητσοτάκη και κύριε Σκρέκα και κύριοι της Κυβέρνησης; Είναι το δώρο σας στους καταναλωτές; Ή είναι το δώρο σας στους επενδυτές, που έσπευσαν να αγοράσουν τις μετοχές της ΔΕΗ στην πρόσφατη εκποίησή της, για την οποία είστε πολύ υπερήφανοι, για αυτή την εκποίηση; Ας έρθουν οι επενδυτές να πληρώσουν τους λογαριασμούς του κοσμάκη, αυτοί που επενδύουν στη ΔΕΗ τώρα. [[Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού]] Ένα λεπτό θα χρειαστώ, κύριε Πρόεδρε. Για ποια πρωτοφανή ανάπτυξη μιλάτε, όταν οι αγρότες σε όλη την Ελλάδα και στην ιδιαίτερη πατρίδα μου τη Θεσσαλία δοκιμάζονται, μετά από τις αυξήσεις των τιμών στα καύσιμα, στα φάρμακα, στα λιπάσματα, στα τιμολόγια του αγροτικού ρεύματος και την πιθανή κατάργηση πολλών αγροτικών προϊόντων από τη συνδεδεμένη ενίσχυση; Θα σας φέρω ένα παράδειγμα. Στην περιοχή της Αγιάς το κόστος για ένα στρέμμα μηλοκαλλιέργειας ανέρχεται στα 1.295 ευρώ το έτος. Ένα στρέμμα μηλοκαλλιέργειας παράγει κατά μέσο όρο τέσσερις τόνους μήλα και με μέση τιμή πώλησης 35 λεπτά ο παραγωγός παίρνει 1400 ευρώ το στρέμμα. Καλείται λοιπόν ο αγρότης να ζήσει τη χρονιά με κέρδος 105 ευρώ. Αυτά μένουν, αφού αφαιρέσουμε τα έξοδα. Και από εκεί να πληρώσει ασφαλιστικές εισφορές, ΕΦΚΑ, χαράτσι, ΕΝΦΙΑ και γενικά όλα τα έξοδα διαβίωσης μιας οικογένειας, πράγμα αδύνατον. Από την άλλη, πρόκειται για ένα προϊόν με τιμή τα τελευταία χρόνια που δεν ακολουθεί τις αυξήσεις του κόστους παραγωγής. Ενώ ο καταναλωτής στην αγορά, όλοι μας στις λαϊκές αγορές, αγοράζουμε τα μήλα 1 και 1,5 και 2 ευρώ το κιλό, ο παραγωγός δεν το πουλά πάνω από 35 λεπτά το κιλό εδώ και χρόνια. Με τα αποσπασματικά και ανεπαρκή μέτρα προστασίας του αγροτικού κόσμου από τις τεράστιες αυξήσεις του κόστους παραγωγής που περιλαμβάνονται στον προϋπολογισμό του 2022 το μόνο που μπορεί να επιτευχθεί είναι η καταστροφή του εισοδήματος των παραγωγών και ο κίνδυνος για τη βιωσιμότητα μικρών και μεσαίων εκμεταλλεύσεων, αλλά και κίνδυνος για την επισιτιστική ασφάλεια της χώρας. Κλείνοντας, σε όλους αυτούς τους εργαζόμενους, επαγγελματίες, αγρότες, να βγείτε να πείτε ότι αυτός είναι ένας προϋπολογισμός που καθρεφτίζει μια πρωτοφανή ανάπτυξη. Καθρεφτίζει πράγματι μια πρωτοφανή ανάπτυξη, για τους λίγους και τους ισχυρούς. Αυτοί γίνονται πλουσιότεροι. Σε αυτούς κατευθύνονται τα κονδύλια του Ταμείου Ανάπτυξης, οι παροχές, τα ευνοϊκά δάνεια, οι χαριστικές ρυθμίσεις. Για τους υπόλοιπους, τους πολλούς, ό,τι περισσέψει. Έτσι για ξεκάρφωμα αύξηση στον κατώτατο μισθό 2% και κάποια επιδόματα ντροπής. Τέλος, θέλω να ξαναγυρίσω στο τεράστιο θέμα του ξεμπροστιάσματος του Πρωθυπουργού, την έκθεση Τσιόδρα - Λύτρα. Να πάρουν θέση όλα τα κόμματα της αντιπολίτευσης και ο νεοεκλεγής πρόεδρος του ΚΙΝΑΛ-ΠΑΣΟΚ κ. Ανδρουλάκης να πάρει θέση. Ή μήπως οι Βρυξέλλες είναι πολύ μακριά και δεν φτάνουν τα νέα από την Ελλάδα; Σε οποιαδήποτε άλλη χώρα της Ευρωπαϊκής Ένωσης σήμερα θα είχε παραιτηθεί ένας ψεύτης Πρωθυπουργός, του οποίου αποκαλύφθηκαν οι εγκληματικές ευθύνες. Σας ευχαριστώ πολύ και καλές γιορτές σε όλους.
Να είστε καλά. Κι εγώ σας ευχαριστώ. Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;
Με τη συναίνεση του Σώματος και ώρα 1.20΄ λύεται η συνεδρίαση για σήμερα Παρασκευή 17 Δεκεμβρίου 2021 και ώρα 9.00΄, με αντικείμενο εργασιών του Σώματος, νομοθετική εργασία: συνέχιση της συζήτησης του σχεδίου νόμου του Υπουργείου Οικονομικών: «Κύρωση του Κρατικού Προϋπολογισμού οικονομικού έτους 2022».